
NIINA HÄMÄLÄINEN 


100 vuosikirjaa ja paradigmaa 


Yksi suomalaisen folkloristiikan alkuideoista 
palautuu Elias Lönnrotin Kalevalaan (1835, 
1849), ja tarkemmin Lönnrotin pyrkimykseen 
koota koko Kalevalan lähdeaineisto, jotta ee- 
poksen säkeitä voitaisiin verrata niiden alku- 
perään. Kalevalan ensimmäiseen painokseen 
Lönnrot liittikin toisintoluettelon, seuraavaan, 
laajennettuun versioon se jäi toteuttamatta. 
Lönnrotin ajatuksessa oli iduillaan sittemmin 
1800-1900-lukujen vaihteessa vallitsevaksi tie- 
teelliseksi näkökulmaksi, paradigmaksi muo- 
dostunut käsitys runojen alkuperästä ja niiden 
leviämisestä. Julius Krohnin alullepanema ja 
hänen poikansa Kaarle Krohnin kehittämä 
maantieteellis-historiallinen menetelmä, joka 
tunnetaan myös nimellä ”suomalainen meto- 
di” tai ”suomalainen koulukunta”, läpäisee 
monin tavoin 100. vuosikirjan artikkeleita ja 
niiden aiheita. 

Krohnien menetelmää on kuvattu tieteel- 
liseksi ja kansainväliseksi läpimurroksi, joka 
muutti Kalevalaan pohjautuvan romanttis- 
idealistisen suhtautumisen kansanrunouteen 
kehitysopilliseksi ja joka synnytti uuden tie- 
teenalan, suomalaisen ja vertailevan kansan- 
runoudentutkimuksen (Hautala 1954). Tutki- 


muksen suuntautuessa runojen alkulähteille 
syveni samalla käsitys Kalevalasta epäaitona ja 
sopimattomana folkloristiikan tutkimuskoh- 
teeksi. Martti Haavio, yksi metodin luovista 
soveltajista (ks. Frog tässä teoksessa), kuvaa 
muutosta seuraavasti: 


Vuoden 1880 tienoilla tapahtui kansanrunouden 
keruun ja tutkimuksen historiassa Suomessa val- 
tava murros. Tähänastinen suurin piirtein idea- 
listinen suhtautuminen kansanrunouteen muuttui 
ratkaisevasti realistiseksi suhtautumiseksi, käyt- 
tääksemme kirjallisuudenhistorian oppisanastoa. 
(Haavio 1931, 55.) 


Erilaiset käänteet ovat muokanneet ja ohjan- 
neet niin tutkimusta kuin Kalevalaseuran vuo- 
sikirjan 100-vuotista historiaa. Tämä vallitse- 
vien ja toisinaan varjoon jääneiden paradig- 
mojen lankakerä purkautuu useista näkökul- 
mista vuosikirjan 17 artikkelissa. Kirjoittajat 
ovat kulttuurintutkijoita: mukana on folkloris- 
teja ja perinteentutkijoita, etnologeja, uskonto- 
tieteilijöitä, sekä etnomusikologi ja historian- 
tutkija. Useat artikkelit kietoutuvat, limittyvät 
ja myös viittaavat toisiinsa. Kirjan sisältö on 
jaettu neljään osioon, jotka seuraavat paikoin 

kronologisesti, paikoin temaattisesti artikke- 
lien sisältöjä. Jaottelu pyrkii jäsentämään lu- 
kijalle paradigmojen pitkää matkaa folkloris- 
tiikan ja sen lähitieteiden syntyajoista 2020-lu- 
vulle. 

Kahdessa avausartikkelissa viedään lukija 
vuosikirjan moninaisiin teemoihin ja tekijöi- 
hin jäsentämällä vuosikirjan historiaa erilais- 
ten paradigmaattisten käänteiden avulla. Ulla 
Piela nostaa vuosikirjan numeroista esiin 
kaksi vallitsevaa näkökulmaa. Kansallinen 
paradigma sävytti vuosikirjan artikkeleja en- 
simmäiset puoli vuosisataa. Suomi oli juuri 
saavuttanut itsenäisyyden, ja kansallinen itse- 
tunto näkyy vuosikirjan lehdillä. Jos Elias 
Lönnrotin aikaan oltiin kansakunnan asialla 
(Karkama 2001), ollaan Kalevalaseuran vuosi- 
kirjan ensimmäisinä vuosikymmeninä kansal- 
lisella asialla aiheina erityisesti kansanrunot 
ja Kalevala sen eri muodoissa ja tulkinnoissa. 
Kansallisen, tekstikeskeisen suuntauksen jäl- 
keen tutkimusta alkoivat määritellä kontekstit 
ja merkitykset. Näitä, vuosikirjan jälkimmäi- 
siä vuosikymmeniä luonnehtii moniaalle ulot- 
tuva diskursiivinen paradigma, jonka Piela 
kiteyttää viittaamalla Rom Harreniin: ”mie- 
lessä ei ole mitään, mikä ei ensin olisi keskus- 
telussa”. 

Diskursiivisuudesta, erilaisista äänistä ja ai- 
heista muotoutui Pielan mukaan vuosikirjan 
”normaalitiede”, jota Seppo Knuuttila ja Pekka 
Laaksonen lähestyvät tieteidenvälisenä vuoro- 
puheluna. Heidän artikkelissaan valotetaan 
vuosikirjan teemoja suhteessa 1960-luvulla 
alkunsa saaneeseen kulttuurintutkimukseen. 
Kirjoittajat kutsuvat vuosikirjaa ”kulttuurintut- 
kimuksen ahjoksi” viitaten siihen, miten vuo- 

sikirja on mahdollistanut yhtäältä monitietei- 
syyden, toisaalta tieteidenvälisen keskustelun. 
Vuosikirjan ensimmäinen kulttuurintutkimus, 
eli ensimmäiset vuosikymmenet, oli saksalais- 
painotteista ja monenkirjavaa, myös vahvasti 
miesnäkökulmaista. Sen sijaan jälkimmäisellä 
puoliskolla vuosikirjan toimitustyö vakiintui, 
sisällöt laajenivat ja myös naiset ilmestyivät 
kirjan kirjoittajiksi. Artikkeleissa siirryttiin vä- 
hitellen tieteidenväliseen vuoropuheluun. Pie- 
lan sekä Knuuttilan ja Laaksosen artikkeleissa 
valottuvat myös vuosikirjan toimituskunta ja 
toimitusprosessit. Mukana on kirjoittajien 
henkilökohtaisia kokemuksia vuosikirjan toi- 
mitusajoilta. 

Paradigmoista ei voi tässä teoksessa puhua 
ilman maantieteellis-historiallista metodia. Tä- 
män vuoksi onkin ilahduttavaa, että Frog on 
paneutunut artikkelissaan itse menetelmään, 
sen alkuvaiheisiin, kehitykseen ja erilaisiin so- 
velluksiin. Artikkelissa selvitetään niin meto- 
din oletettu ”suomalaisuus” (ks. myös Apo täs- 
sä teoksessa) kuin sen kansainväliset yhteydet 
ja sovitukset. Frog osoittaa, että nimi ”suoma- 
lainen koulukunta” ei todellisuudessa vastaa 
suomalaisen folkloristiikan jakamaa käsitystä 
metodista. Suomalaisuus metodin nimessä 
kytkeytyykin ennen kaikkea siihen, että se on 
alati vaikuttanut suomalaiseen folkloristiikkaan, 
Frogin sanoin, ”metodisena jatkuvuutena”, 
perustana, jota ei välttämättä ole edes tunnis- 
tettu. Frog havainnollistaa, miten maantieteel- 
lis-historiallinen metodi ja erityisesti sen kor- 
puspohjaisuus sävyttää edelleen suomalaista 
folkloristiikkaa. Myös tässä mielessä artikkeli 
on merkittävä reflektoidessaan suomalaisen 
folkloristiikan oppihistoriallista ymmärrystä. 

Tieteenalan reflektiosta on kyse myös Pek- 
ka Hakamiehen artikkelissa, jossa hän tutkii 
William A. Wilsonin teoksen Kalevala ja kan- 
sallisuusaate Suomessa (engl. 1976, suom. 1985) 
vastaanottoa Suomessa. Teos oli ilmestyes- 
sään ensimmäinen suomalaista folkloristiik- 
kaa ja nationalismia käsittelevä tutkimus ja se 
herätti paitsi keskustelua ja kritiikkiä, myös 
hiljaisuutta. Tästä huolimatta Wilsonin teok- 
sen vastaanottoa ei ole aikaisemmin tutkittu. 
Artikkeli taustoittaa ensin Kalevalan vahvaa 
asemaa folkloristiikan varhaisvaiheissa ja 
osoittaa toisaalta Wilsoniin tukeutuen suoma- 
laisessa keskustelussa vallinneen ristiriitaisen 
suhtautumisen eepokseen. Pääasiallisena 
aineistonaan Wilsonin teoksen Suomessa il- 
mestyneet arviot Hakamies osoittaa, miten 
Wilsonin tulkinnat ja argumentit otettiin nui- 
vasti vastaan suomalaisten folkloristien piiris- 
sä, kun taas ulkolaiset tutkijat korostivat kirjan 
kiinnostavuutta ja esimerkiksi sen refleksiivi- 
syyden merkitystä. Yhtä vastausta Wilsonin 
teoksen suomalaiseen vastaanottoon ei löydy, 
vaikkakin monia paradigmaattisia ja ideologi- 
sia mahdollisuuksia. 

Niin ikään tutkimuksen katveeseen on 
jäänyt suomalaisen folkloristiikan keskeisen 
ydinaineiston, kalevalamittaisen runouden 
yhteydet proosamuotoiseen perinteeseen. 
Satu Apo keskittyy artikkelissaan tarkastele- 
maan vienankarjalaisia samporunoja ja niiden 
suhdetta ihmesatuihin. Apon mukaan maan- 
tieteellis-historiallisen metodin innoittamat 
”suuret kysymykset? samporunojen historial- 
lisuudesta ja myyttisyydestä ovat sivuuttaneet 
runojen mahdolliset yhteydet fantasiapainot- 
teiseen satuperinteeseen sekä laulajien oman 

luovuuden ja sepittämisen. Artikkeli osoittaa 
uudenlaisen näkymän kahden keskeisen 
folklore-lajin toisiinsa lomittuvaan vuorovai- 
kutussuhteeseen. Kuten artikkelin lopussa to- 
detaan, ”Suullisesti kerrottujen ihmesatujen 
vaikutus samporunoihin on ollut vahvempi 
kuin on tiedetty — tai haluttu tietää”. 

Folkloristiikan alkuvaiheiden ja Krohnien 
metodien rinnalla sai alkunsa myös toinen 
tieteenala, uskontotiede. Veikko Anttonen on 
tarttunut Suomessa tuntemattomaksi jäänee- 
seen mutta kansainvälisesti vaikuttaneeseen 
kielitieteilijä ja sanskritisti Herman Kellgre- 
niin. Artikkeli keskittyy tarkastelemaan nuo- 
rena menehtyneen Kellgrenin käsityksiä us- 
konnosta sekä suomen kielen uskonto-sanan 
mahdollista keksimistä. Samalla Anttonen 
pohtii suomalaisen uskontotieteen mahdol- 
lista, toteutumatonta historiaa, joka kietou- 
tuu kiehtovasti aiemmin hämärään jääneen 
orientalistiikan tekstintutkimusperinteeseen. 
Anttosen näkökulma, uskontotieteen oppihis- 
toriallinen tarkasteleminen vaihtoehtoisessa 
ja kansainvälisessä kehyksessä, laajentaa ym- 
märrystä uskontotieteen historiasta ja kehityk- 
sistä. Tätä korostaa myös Teemu Taira. Antto- 
sen artikkelin kommenttipuheenvuorossa hän 
liittää Kellgrenin ajatukset tutkimushistoriaan, 
josta tämä on ollut poissa. Anttoseen viitaten 
Taira avaa mahdollisia uusia linjoja uskonto- 
tieteen oppihistorian tarkasteluun. Erityisesti 
hän pohtii Anttosen käsittelemän, yhdeksi us- 
kontotieteen perustajaksi nimetyn Friedrich 
Max Miillerin merkityksiä Kellgrenin ajatte- 
lulle ja uskontotieteelle. 

Eija Stark keskittyy artikkelissaan tutkimus- 
linjaan, joka on vaikuttanut sekä folkloristiik- 

kaan että uskontotieteeseen: kognitiotieteel- 
liseen lähestymistapaan. Starkin mukaan 
folkloristiikassa voidaan puhua erityisestä 
paradigmaattisesta suuntauksesta, joka alkoi 
1960-luvun laajoihin kenttätöihin pohjautu- 
vien kertojahaastattelujen myötä, mutta konk- 
retisoitui tutkimuksessa vasta 1980-luvulla. 
Keskeiseksi suunnannäyttäjäksi Stark nostaa 
folkloristin ja uskontotieteilijän Lauri Hongon 
(ks. myös Kohonen tässä teoksessa), vaikka 
tämä ei ollutkaan puhtaasi kognitivisti, ja ko- 
rostaa erityisesti Anna-Leena Siikalan ja An- 
nikki Kaivola- Bregenhojn kertojatutkimusten 
merkitystä uuden paradigman taitekohdassa. 
Artikkeli havainnollistaa monipuolisesti suo- 
malaisen folkloristiikan kognitiivisten mal- 
lien sovellukset kerronnantutkimuksen lisäk- 
si myös arkistoaineistoihin sekä maailman- 
kuvaan ja mentaliteetteihin keskittyvissä 
tutkimuslinjoissa. Kognitiivisen tutkimuksen 
parissa jatkaa Siria Kohonen, jonka artikkeli 
keskittyy kognitiiviseen kulttuurintutkimuk- 
seen, erityisesti kansanuskontutkimukseen, 
ja sen mahdollisuuksiin arkistoaineistoa hyö- 
dyntävässä tutkimuksessa. Artikkelissa esi- 
tellään myös uskontotieteen kognitiivisia 
sovelluksia. Kognitiivisen tiedonintressin nä- 
kökulmasta Kohonen analysoi kertomuksia 
kansanparannuksesta ja osoittaa paitsi sen, 
miten kertojan skemaattinen tieto parantami- 
seen liittyvistä ilmiöistä ohjaa tämän toimintaa 
parannustilanteessa myös sen, kuinka haastat- 
telijan omaksuma tieto vaikuttaa siihen, mitä 
hän kirjoittaa ylös. 

Sananlaskututkimuksen vaiheita suomalai- 
sessa folkloristiikan historiassa valottaa Liisa 
Granbom-Herrasen artikkeli. Kiteytyneisyy- 

den ja toistuvuuden vuoksi sananlasku on 
ollut erityisesti folkloristeille kiinnostava 
perinnelaji. Sananlaskututkimuksen paradig- 
mat ovat noudattaneet pitkään maantieteellis- 
historiallisen menetelmän linjoja. Tämän 
sananlaskututkimuksen ”normaalin olotilan’ 
Granbom-Herranen esittää johtuvan kieli- 
tieteen suhteesta sekä itse menetelmään että 
sananlaskututkimukseen. Maantieteellis-histo- 
riallisen menetelmän vaikutusta on myös sa- 
nanlaskututkimuksen kansainvälisyys. Vaikka 
sananlaskututkimuksen paradigma on siirty- 
nyt 1980-1990-luvuilta alkaen Krohnien me- 
todista ulos, sen kansainvälisyys on säilynyt. 
Folkloristiikan kansainvälisyys juontuu 
Kaarle Krohnin kehittämästä metodista, mut- 
ta metodi näyttäytyy myös jähmeänä, ja para- 
digmat saattavat tulehduttaa tutkijoiden välisiä 
suhteita. Jyrki Pöysä ja Tiina Seppä selvittä- 
vät kahden merkittävän folkloristin, Kaarle 
Krohnin ja Väinö Salmisen välisiä ristiriitoja 
julkaistun kirjallisuuden ja henkilökohtaisten 
kirjeiden valossa. Artikkelissa raotetaan pa- 
radigmojen taustalla vaikuttavia hiljaisia ja 
sanattomiakin tekijöitä ja sopimuksia, erityi- 
sesti Krohnin ja tämän metodin kriitikon, 
Väinö Salmisen näkökulmasta. Kirjoittajat 
esittävät, miten tutkijoiden vastakkainasette- 
lu on vaikuttanut aikansa folkloristiseen kes- 
kusteluun ja myöhemmin oppihistoriaan. 
Keskittyminen syrjään jääneen Väinö Salmi- 
sen ajatuksiin sekä tieteen henkilökohtaisuu- 
teen ja konflikteihin artikkeli tuo uudenlaisen 
näkökulman folkloristiikan historiaan. Lisa 
Svanfeldt Winterin artikkeli Elsa Enäjärvestä 
ja Hilma Grangvistista osoittaa, kuinka val- 
litsevat tieteennormit hankaloittivat ja jopa 

estivät tutkijoiden urakehityksiä. Oman alan- 
sa varhaiset naistutkijat kohtasivat vallalla 
olevan tieteellisen ajattelun muurin, jota oli 
yrityksistä ja muiden tuesta huolimatta vaikea 
ylittää. Käyttäen keskeisaineistonaan tutkijoi- 
den henkilökohtaisia tekstejä (kirjeet, päivä- 
kirjat) ja heidän kansainvälisiä matkojaan 
Svanfeldt-Winter avaa Enäjärven ja Grangvis- 
tin ajatuksia suhteessa vallitseviin tieteellisiin 
normeihin 1920-luvulla, aikana, jolloin naiset 
alkoivat näkyä tieteen kentällä. Artikkeli kä- 
sittelee ajankohtaisia aiheita tutkijoiden liik- 
kuvuudesta ja sen merkityksestä tutkijan ural- 
le sekä sukupuolen asemasta tieteessä. 
Henkilöhistoriaan tukeutuu Helena Ruot- 
salan tieteellis-biografistinen artikkeli kansa- 
tieteilijä Ilmar Talvesta. Ruotsala hyödyntää 
Talven elämäkerrallisia teoksia, Talvesta ja 
hänen kollegoistaan tehtyjä haastatteluja sekä 
omia kokemuksiaan Talven oppilaana. Artik- 
keli avaa tutkijan elämäkerrallisen aineiston 
rinnalla kansatieteen muutoksia ja itseym- 
märrystä keskittyen tarkastelemaan Talven 
muodostamaa kansatieteen linjaa sekä, osin 
tähän liittyen, oppialan nimenmuutosta kan- 
satieteestä etnologiaksi. Talven luotsaama 
kansatiede ja käsitys sen tutkimuskohteesta 
”kansasta” sai suurimmat vaikutteensa Ruot- 
sista ja siellä jo aiemmin koetusta murroksesta 
maaseudun ja kaupungin välillä. Tutkimuk- 
senkohteeksi muotoutuivat agraariväestön 
lisäksi myös kaupungin työväki ja muut am- 
mattiryhmät. Ruotsala osoittaa Talven uudis- 
tushenkisyyden, mutta tutkijuutta leimasi 
myös konservatiivisuus. Elina Niirasen artik- 
keli käsittelee paradigmojen muutoksia kes- 
kittyen niin ikään yhden tutkijan, kielitietei- 

lijä Pertti Virtarannan Neuvosto-Karjalassa 
(Vienan Karjala) 1968 tallentamaan kenttä- 
työaineistoihin. Näkökulmana Niirasella on 
yhtäältä aikakauden murteentutkimuksen 
ihanteet toisaalta nykyhetken musiikintutki- 
muksen vaatimukset. Näin artikkeli avaa Virta- 
rannan aineistoa suhteessa kahteen paradig- 
maattiseen viitekehykseen. Aineiston muotou- 
tuminen osana yksilön vapautta rajoittavaa 
järjestelmää asetti niin tutkijalle kuin haasta- 
teltaville erityiset haasteet, joita Niiranen kiin- 
nostavasti erittelee. 

Henkilökohtaisuus ja biografisuus ovat osin 
läsnä vuosikirjan viimeisessäkin osiossa, joka 
keskittyy tunteiden, affektien, materiaalisuu- 
den ja posthumanismin tarkasteluun. Taija 
Kaarlenkasken artikkeli käsittelee ihmistieteis- 
tä eläintutkimusta (human-animal-studies), ja 
sen suhdetta perinnetieteisiin. Artikkeli liittyy 
ajankohtaiseen humanistiseen ja yhteiskun- 
nalliseen kiinnostukseen ei-inhimillisiä asioita 
ja ilmiöitä kohtaan — ja laajemmin se kosket- 
telee tämän hetken globaalia ympäristökriisiä. 
Kaarlenkaski avaa monipuolisesti edelleen 
folkloristiikassa ja sen lähialoilla vähälle huo- 
miolle jäänyttä eläinten toimijuutta tarkaste- 
levaa posthumanistista tutkimuslinjaa. Aineis- 
toa tutkijoilla on ollut, kuten Kaarlenkaski 
huomauttaa, mutta tutkijat ovat perinteisesti 
keskittyneet ihmisen tuottamaan suulliseen 
perinteeseen, eikä eläinten roolia aktiivisina 
kanssatoimijoina ole käsitelty. 

Posthumanismiin liittyy myös Anna Kajan- 
derin ja Eerika Koskinen-Koiviston artikkeli 
tunteiden materiaalisuudesta ja uusmateriaa- 
lisuudesta. Artikkelissa pureudutaan esinei- 
den merkitykseen sekä ihmisen ja esineen 

väliseen vuorovaikutukseen keskittyen ”ar- 
keen" ja arjen pieniin, huomaamattomiin il- 
miöihin, kuten valokuvan ja esineiden asetel- 
maan kodin hyllyssä. Artikkeli avaa myös 
kattavasti tämänhetkistä affektitutkimusta 
ja sen kansainvälistä tutkimuskirjallisuutta. 
Viliina Silvosen artikkeli jatkaa Kajanderin 
ja Koskinen Koiviston keskustelua affekteista, 
emootioista ja tunteista. Silvonen käsittelee 
tunteita ja affektiivisia suhteita aineistonaan 
karjalaiset itkuvirret. Artikkelissa tarjotaan 
pohdintaa ja ratkaisuja melko monimutkaisen 
käsite- ja teoriakompleksin ymmärtämiseen ja 
analyysiin. Tähän itkuvirret ovat hedelmälli- 
nen aineisto, ”koska itkuvirsissä tunne on sekä 
koettua, esitettyä että välittyvää”. 

Paradigma — näkökulmia tieteen periaatteisiin 
ja käsityksiin kokoaa yksiin kansiin folkloristii- 
kan ja sen lähialojen metodisia ja teoreettisia 
keskusteluja ja suuntaviivoja. Myös paradig- 
maattiset erimielisyydet ja kiistat avautuvat 
useassa artikkelissa, ristiriidat, joista harva 
on lukenut, mutta moni kuullut kahvipöytä- 
keskusteluissa. Kiitos kaikille kirjaan kirjoitta- 
neille. Toivon, että kirja kuluu monen kädessä 
ja että siitä hyötyvät myös alojen opiskelijat. 
Paradigma on hieno ja merkittävä aihe 
100. vuosikirjalle. Idea kirjan teemasta syntyi 
Kalevalaseuran monivuotisen toiminnanjoh- 
tajan, Ulla Pielan aloitteesta. 

Myös vuosikirja on muuttunut ja mukautu- 
nut ajan ja paradigmojen saatossa. 2000-luvul- 

la vahvistunut tieteellisten kirjoitusten ver- 
taisarviointi rantautui vuonna 2014 myös 
vuosikirjaan. Lähes kaikki tämänkin vuosi- 
kirjan artikkelit ovat käyneet tieteellisen refe- 
ree-prosessin. Kiitos kaikille vertaislukijoille. 
Kalevalaseuran vuosikirja on nyt myös entistä 
avoimemmin saatavilla. 100. vuosikirja ilmes- 
tyy ensimmäistä kertaa sekä painettuna että 
avoimena verkkojulkaisuna. 

Vuosikirjan kannen kuva on Aura Saari- 
kosken valokuva Harmaa meri (2019). Taiteilija 
on kirjoittanut tunnelmiaan aiheesta otsikolla 
”Harmaa”. Molemmista, valokuvasta ja teks- 
tistä, piirtyy mieleen Thomas Kuhnin ajatus 
paradigmasta näkymättömänä, tai useinkin 
harmaana, utuisena ja epämääräisenä, jonain, 
joka muotoutuu tarkkarajaiseksi vasta kun sen 
havaittavuutta kyseenalaistetaan. 

Kirja on syntynyt toimitusprosessissa Petja 
Kaupin kanssa. Työ on vienyt meidät luke- 
mattomiin käänteisiin, joita ilman olisi paljon 
harmaampaa. 

Kalevalaseuran vuosikirja 100 vuotta 


Vaiheita, aiheita ja paradigmoja 


Mielessä ei ole mitään, mikä ei ensin olisi keskuste- 
lussa (Harré 1983, 116). 


1800-luvun lopulla karelianismina tunnettu 
Karjala-innostus oli taiteessa ja tieteessä vah- 
vimmillaan. Siitä, kansanrunoudesta, Kaleva- 
lasta, kansallisen taiteen ja kirjallisuuden 
sekä suomenkielisen tieteen luomisesta kiin- 
nostuivat myös ne henkilöt, jotka perustivat 
Kalevalaseuran vuonna 1911. He halusivat 
seuran, joka ”saattaisi yhteen kansanrunous- 
aiheitamme harrastavat taiteilijat ja tiedemie- 
het, jotta työ tällä alalla voisi keskittyä ja ke- 
hittyä yhteistyöksi, josta kummallakin puolella 
saattaisi olla toiseltaan kannatusta ja innoitus- 
ta” (Kalleinen 2011, 18). Seuran säännöt hyväk- 
syttiin patentti- ja rekisterivirastossa muuta- 
mia vuosia myöhemmin, vuonna 1919. Ajatus 
vuosikirjasta kuului jo tuolloin seuran suun- 
nitelmin, ja ensimmäisen kerran se ilmestyi 
vuonna 1921. Vuosikirjaa ideoineen toimikun- 
nan mukaan kirjassa oli tarkoitus julkaista 
"Jaajalle lukijakunnalle tarkoitettuja Seuran 
harrastuspiiriä valaisevia kirjoitelmia” (KV 1, 
1921, 5). Kirjassa ovat olleet koko sen histo- 
rian ajan edustettuina seuran molemmat toi- 


minta-alat, ”kansallinen taide ja tiede”. (KV 1, 
1921, 6; Kalleinen 2011, 47.) Kirja sai innostu- 
neen vastaanoton sivistyneistön keskuudessa 
ja löysi heti paikkansa kansallisten tieteiden 
piirissä tunnetun, vuodesta 1897 ilmestyneen 
Kotikielen Seuran julkaiseman Virittäjän rin- 
nalla. Innostusta selittänevät taiteilijoissa ja 
tutkijoissa kiinnostusta herättänyt Kalevala- 
seuran toimintaohjelma, kirjan selkeä suoma- 
laiskansallinen sisältö sekä nimekäs kirjoit- 
tajakunta. Kustantaja mainosti kirjaa alusta 
alkaen ahkerasti lehdistössä, esimerkiksi Hel- 
singin Sanomissa: 


Oletteko käyneet kirjakaupassa ostamassa Kaleva- 
laseuran Vuosikirjan. Kiirehtikää, sillä painos voi 
loppua! Kirjoittajina maamme huomattavimman 
taiteilijat: Robert Kajanus, A. Gallen-Kallela, Eero 
Järnefelt, Emil Wickström, Pekka Halonen, Jean 
Sibelius y.m. Sisällys on mielenkiintoinen, hauska 
ja arvokas. Kuvitus runsas ja harvinainen. (Helsin- 
gin Sanomat 24. 2. 1921, 7.) 


Kalevalaseuran tähänastisen toiminnan merkittäviä 
puolia on kansanrunous- ja kansaintapatutkimus- 
ten keskittäminen suureen sarjajulkaisuun 

KALEVALASEURAN VUOSIKIRJA. 

Nyt juuri on ilmestynyt vuosikirjan uusi osa, joka 
sisältää 17 etevää tutkimusta. Näillä aloilla on suo- 
malainen tiede luonut parastaan. (Helsingin Sano- 


mat 13.3.1930, 3.) 


Kalevalaseuran vuosikirjan ensimmäinen pa- 
radigma, kirjoituksia ohjaava näkemys ja peri- 
aate, kuultaa jo kustantajan mainoslauseista 
1920- ja 1930-luvuilla. Luvassa oli mielenkiintoi- 
nen ja arvokas julkaisu, jossa suomalainen tie- 
de on parhaimmillaan. Vuosikirjan aihepiirit 
— kansanrunojen ja kansantapojen tutkimus eli 
suomalainen tiede — sekä luettelo kansallisis- 
ta merkkihenkilöistä kirjoittajina sinetöivät 
kirjan näkökulman todellisuuteen. Kutsun 
sitä kansalliseksi paradigmaksi ja ajoitan sen 
suurin piirtein vuosiin 1921-1970. Tämän vii- 
tisenkymmentä vuotta kestäneen vaiheen 
aikana folkloristiikan subjektina tutkimuksis- 
sa oli voittopuolisesti anonyymi kansa ”pe- 
rinnettä säilyttävänä kollektiivisena subjek- 
tina” (Knuuttila 2020, 94) ja tutkimustapana 
”arkeologinen” tutkimus, jossa perinne ym- 
märrettiin muinaisjäännökseksi kaukaisesta 
menneisyydestä, ja jota ei kiinnostanut juu- 
rikaan runojen esteettinen tai yhteisöllinen 
ulottuvuus. (Stark 2019, 58-59, 71.) Kollektiivi- 
subjektin ylläpitämää anonyymia runoutta ja 
muita hengentuotteita tulkittiin suomalaiskan- 
sallisesta viitekehyksestä. 

1970-luvun vaiheilla vuosikirjan historiassa 
on alkoi uusi vaihe, joka jatkuu edelleen. Sen 
selvimpiä tuntomerkkejä ovat olleet kiinnos- 
tus inhimillisen käyttäytymisen eri puoliin, 
perinteen yhteisölliseen muotoutumiseen ja 
sen moniin merkityksiin. Folklorea on tarkas- 
teltu ihmisen sosiaalisen ja kielellisen kanssa- 

käymisen avulla rakentuneena ilmauksena, 
diskursiivisena konstruktiona, jolla voi olla 
monenlaisia merkityksiä riippuen perinteen- 
taitajien sille antamista tulkinnoista. Folkloren 
subjektina on anonyymin kansan sijasta yksi- 
16 yhteisössään, perinteenkannattaja, joka mer- 
kityksellistää sekä perinteen että itsensä perin- 
teen taitajana, soveltajana, jatkajana ja muutta- 
jana. Tätä moninäkökulmaisesti ilmiöiden 
merkityksiä konstruoivaa ja tulkitsevaa näkö- 
kulmaa nimitän diskursiivikseksi paradigmaksi. 
Tässä artikkelissa esittelen aluksi lyhyesti 
100-vuotisen vuosikirjan vaiheita, toimittajia 
ja kirjoittajia. Sen jälkeen paneudun yllä luon- 
nehtimiini vuosikirjan paradigmoihin ja si- 
sältöihin sekä jonkin verran myös kirjan vas- 
taanottoon. Tavoitteenani on löytää juuri Ka- 
levalaseuran vuosikirjalle ominaisia piirteitä. 
Tehtävä on haasteellinen, sillä sadassa vuodes- 
sa on tapahtunut paljon: kirjasarjan sisältö on 
hengästyttävän runsas johtuen artikkeleiden 
määrästä sekä aiheiden ja näkökulmien run- 
saudesta. Haasteellisuutta lisää se, että olin 
vuosikirjan vastaava päätoimittaja vuosina 
2000-2019: lähelle on tunnetusti vaikea nähdä. 
Tuona aikana oli olennaista — omaa vastuutani 
tai osuuttani vähättelemättä tai liioittelematta 
— että kirjan ideointiin, kirjoittajajoukon ko- 
koamiseen ja toimitustyöhön osallistui vuosit- 
tain muitakin. Kokemukseni mukaan perin- 
teentukijoiden vaihtelevajoukkoinen yhteistyö 
on aina ollut osa vuosikirjan ideointi- ja toi- 
mitusprosessia. Vuosikirjan vaiheisiin pereh- 
tyneenä ja lähes kahdenkymmenen vuoden 
ajan vahvasti osallisena sen toimituksellisiin 
linjoihin ja sisältöön luonnehdin ensin, mil- 
laisena prosessina kirjan toimittamisen koin. 

Pieni polku metsän halki vie... 


Vuosikirjan toimitusprosessin voi kokemus- 
teni perusteella rinnastaa foneetikko Michael 
O'dellin tarjoamaan metaforaan kielestä pol- 
kuna. Polku alkaa sisällön ideoinnista, kie- 
murtelee kirjoittajien valinnan, tekstien toi- 
mittamisen, kuvien etsinnän ja monen ”kiven 
ja kannon” kautta valmiiseen kirjaan. O'dell 
kirjoittaa kielestä polkuna seuraavasti: 


Polku ei ole varsinaisesti kenenkään tekemä, ja 
samalla se on kaikkien käyttäjien tekemä. Jokai- 
nen polun käyttäjä vaikuttaa ainakin hiukan polun 
kehitykseen tai ylläpitoon, itse asiassa joka kerta 
kun polulla kävellään. Toisaalta polku itse ohjaa 
selvästi ja voimakkaasti kävelijän liikkeitä. — — Pol- 
ku vaikuttaa houkuttelemalla eikä mekaanisesti 
pakottamalla ja siis johtaa tendensseihin eikä uni- 
versaaleihin lakeihin. 

Polun tapaan kieli ei ole varsinaisesti kenenkään 
tekemä, ja samalla se on kaikkien puhujien tekemä. 
On myös helppo ajatella, että joka kerta kun pu- 
hutaan, kieltä myös hiukan muutetaan tai muoka- 
taan, koska niille, jotka joko itse tuottavat puhetta 
tai havaitsevat puhetta, jää tietynlainen kokemus, 
joka vaikuttaa omaan tulevaan kielelliseen käyttäy- 
tymiseen. (O'dell 2019, 253.) 


Analogia polun, kielen ja vuosikirjojen toimit- 
tamisen välillä on minulle ilmiselvä: polun ja 
kielen tapaan mikään vuosikirja ei ole varsi- 
naisesti kenenkään tekemä, ja samalla se on 
kaikkien kirjan sisältöä suunnitelleiden ja sen 
kanssa tekemisissä olleiden toimittajien ja kir- 
joittajien tekemä. 

Kalevalaseuran vuosikirjassa käsiteltävä 
aihe on vaihtunut vuosittain viimeisen 50 vuo- 


KALEVALASEURAN VUOSIKIRJA 100 VUOTTA 


den aikana. Minulta on usein kysytty, kuinka 
aiheet ovat löytyneet tai syntyneet. Kokemuk- 
seni mukaan aiheet on ideoitu ja kehitelty lo- 
pulliseen muotoonsa pienehkössä joukossa 
kollektiivisen pohdinnan tuloksena. Jollakulla 
on idea, jota yhdessä senkertaisen vuosikirjan 
toimittajien kanssa punnitaan ja puntaroidaan, 
täydennetään ja karsitaan, kunnes ollaan tyy- 
tyväisiä. Hyvä esimerkki tällaisesta kollektiivi- 
suudesta sekä ideointiin aina jollakin tavalla 
liittyvästä sattumanvaraisuudesta on Tukhol- 
man yliopistossa historian professorina toimi- 
neen Marko Lambergin kuvaus vuoden 2018 
vuosikirjan aihevalinnasta; kirja on nimeltään 
Satunnaisesti Suomessa. Marko Lamberg, yksi 
teoksen kolmesta toimittajasta, piti keväällä 
2013 professuuriin liittyvän näyteluennon, 
jossa hän esitteli myös mahdollisia tutkimus- 
aiheitaan ja mainitsi niiden joukossa myös 
tilapäisyyden merkityksen tarkastelun. Hän 
kertoo näyteluentoa seuranneesta tapahtu- 
masarjasta kyseisen vuosikirjan johdannossa 
seuraavasti: 


Näyteluentoa kuulemassa ollut kollega kiinnostui 
aiheesta, mikä johti syksyllä 2017 ilmestyneen ar- 
tikkelikokoelmaan Tillfälliga stockholmare - Männis- 
kor och möten under 600 är. Nimensä mukaisesti teos 
käsittelee Tukholmaa viitekehyksenään ihmisiä ja 
ihmisryhmiä, jotka ovat oleskelleet paikallisyhtei- 
sössä enemmän tai vähemmän tilapäisesti samoin 
kuin näiden oleskelujen merkitystä sekä vieraille 
että yhteisölle. Kun Tillfälliga stockholmare -teoksen 
artikkeleiden käsikirjoituksia käsiteltiin kahden 
päivän seminaarissa helmikuussa 2015, Hanna 
Snellman, toinen tämän vuosikirjan toimittajista, 
oli kutsuttu niitä kommentoimaan. Hän ehdotti, 
että aihepiiristä tuotettaisiin julkaisu myös suo- 

meksi ja koska hän tunsi Kalevalaseuran vuosikir- 
jan toimittajan Ulla Pielan, hän otti tähän yhteyttä. 
Hänkin kiinnostui aiheesta ja ehdotti, että päätee- 
maksi täsmentyisi satunnaisuus. — Sinänsä var- 
maankin monet muutkin tieteelliset projektit ete- 
nevät osaksi sattumanvaraisia polkuja pitkin niin 
kuin kaikki elämä. (Lamberg 2018, 9.) 


Vuosikirjan toimittajat muistuttavat minusta 
aktiivista kävelijää (ns. active walker), jonka 
jäljet muokkaavat ”maisemaa” tai ”metsää” 
ja vaikuttavat hänen seuraaviin kävelyihinsä. 
(O'dell mts. 254.) "Maisema" tai ”metsä”, jo- 
hon ”polut” ovat muodostuneet, rinnastuu 
tässä tutkijayhteisöön ja sen hyväksymiin pa- 
radigmoihin, tutkimusnäkökulmiin ja -käy- 
tänteisiin, ”polut” yksittäisiin vuosikirjoihin 
ja koko ”polusto” kaikkiin vuosikirjoihin. Ak- 
tiivinen kävelijä lähtee tunnetusti mielellään 
myös uusille ja tuntemattomille poluille, jos- 
kus uhkarohkeastikin ja tiedostaen, että ek- 
syminen ja sen jälkiseuraukset voivat olla ikä- 
viä kokemuksia. Vuosikirjassa uusiin suuntiin 
lähteminen on edellyttänyt perinteen- ja kult- 
tuurintutkimuksen jatkuvaa arviointia sekä 
joskus myös reipasta ennustamista nimen- 
omaan vuosikirjan brändin ja siihen kohdistu- 
neiden toiveiden suhteen. Toiveiden esittäjinä 
ovat olleet enimmäkseen perinteen- ja kult- 
tuurintutkijat, joskus muutkin vuosikirjaa seu- 
raavat lukijat. Vuosikirjan toimittajana koen 
olleeni kävelijä, joka on ”metsässä” seuraillut 
vanhoja ja tuttuja jälkiä sekä poikkeillut joko 
yksin tai yhdessä muiden kanssa uusiin suun- 
tiin. Vaikka vuosikirjan toimittaminen merkit- 
sikin minulle enimmäkseen kollektiivista ko- 
kemusta, joku toimituskollektiivissa on aina 

ollut vastuuhenkilö. Kirjan toimittajat eivät 
ole "anonyymeja kollektiivisubjekteja”. 

On toinenkin kieltä ja etenkin puhumista 
koskeva metafora, joka viehättää ajatellessa- 
ni vuosikirjojen ideointia ja tekemistä: tanssi- 
metafora. O'dell kirjoittaa siitä seuraavasti: 


Tanssimetaforassa korostuu erityisesti koordinointi 
eli se, että periaatteessa erillisiä liikkeitä tai pro- 
sesseja saadaan toimimaan yhteistyössä. Sekä tans- 
sissa että puhumisessa koordinointi on tärkeää 
kahdella tasolla. Toisaalta yksilö puheen tai tanssin 
tuottajana koordinoi kehonsa monia liikkeitä. Toi- 
saalta koordinointi ulottuu myös yksilöstä toiseen 
eli tapahtuu osanottajien kesken. Kun ihmiset tans- 
sivat yhdessä, hämärtyy myös raja siitä, kuka 
on milloinkin vastuussa prosessin etenemisessä. 
(O'dell mt. 258.) 


Tanssimetaforassa korostuu siis osanottajien 
eli tässä kirjan ideointiin ja toimittamiseen 
osallistuvien koordinoitu yhteistyö, kun taas 
polkumetafora painottaa ”polkujen” jäljiltä 
jatkuvasti muuttuvan ”maiseman” ja ”polus- 
ton” eli tutkijayhteisön ja jo tehtyjen tutkimus- 
ten merkitystä. Samankaltaisuutta tanssin ja 
vuosikirjan toimitusprosessin välillä on: vuoro- 
puhelu kollegoiden kanssa kirjan aiheista tai 
sisällöstä muistuttaa tanssia, jossa omat aske- 
leet ja liikkeet sekä myötäilevät muiden aske- 
leita että vaikuttavat niihin. 

Polku- ja tanssimetaforat täydentävät sopi- 
vasti tosiaan: vuosikirjan sisältöihin ovat 
väistämättä vaikuttaneet paitsi toimittajat, yk- 
sittäiset tutkijat ja tutkijayhteisö, myös tutki- 
mushistoria, paradigmat, uudet kysymyksen- 
asettelut, tutkimusmenetelmät sekä aiemmat 
vuosikirjat. 

Vuosikirjan vaiheet pähkinänkuoressa 


Akseli Gallen-Kallela. Museovi- U. T. Sirelius. Museovirasto, His- 
Historian kuvakokoelma. rasto, Historian kuvakokoelma. torian kuvakokoelma. 


Sulo Haltsonen, kuvaaja Erkki 


A. O. Väisänen. SKS KIA, Ala-Könni 1955. SKS KIA, Sulo 
A. O. Väisäsen arkisto. Haltsosen arkisto. 

E.N. Setälä, Helsingin yliopiston suomen kie- 
len ja kirjallisuuden professori oli Kalevala- 
seuran ensimmäinen puheenjohtaja vuosina 
1919-1935. Setälän puheenjohtajuuden aikana 
monet seuran toimintamuodoista vakiintuivat, 
merkittävimpänä niistä juuri Kalevalaseuran 
vuosikirja. Vuosikirjatoimikuntiin on aina 
kuulunut seuran nokkamiehiä, alkuvuosina 
Setälän lisäksi muun muassa Akseli Gallen- 
Kallela, Eliel Saarinen, U. T. Sirelius, Uno 
Harva ja A. O. Väisänen. Vuosina 1948-1972 
toimitustyöstä vastasivat pääasiassa Sulo Halt- 
sonen ja A. O. Väisänen. Vuosina 1980-1989 
vuosikirjaa toimitti Pekka Laaksonen joko yk- 
sin tai yhdessä Lauri Hongon, Seppo Knuut- 
tilan, Matti Kuusen, Hannes Sihvon, Senni 
Timosen ja Pertti Virtarannan kanssa sekä 
vuosina 1990-1999 Sirkka-Liisa Mettomäen 
kanssa. Kirja ei ilmestynyt vuosina 2000 ja 
2001, mutta vuonna 2002 ilmestyi kaksi osaa, 
toinen Laaksosen ja Mettomäen, toinen Laak- 
sosen ja minun toimittamana. Sen jälkeen 
vuoteen 2016 saakka päävastuu oli Knuutti- 
lalla ja minulla kuitenkin niin, että vuosikirjan 
aiheesta riippuen toimitustyöhön kutsuttiin 
muitakin tutkijoita. Vuosina 2017-2020 vasta- 
sin toimittamisesta yhteistyössä kirjan aihepii- 
reihin perehtyneiden tutkijoiden kanssa. 
Kirjassa on julkaistu sadan vuoden aikana 
noin 1 200 tutkijan, taiteilijan ja suomalaisen 
kulttuurin asiantuntijan artikkelia (Hukka ja af 
Forselles 2016; oma laskutoimitukseni vuosilta 
2017-2020). Artikkeleita on kertynyt liki 2 500 
ja sivuja 30000. Vuosikirjassa on 100 osaa, 
mutta niteitä 92, sillä sodan aikana ja sen jäl- 
keen 1940-luvulla kirja ilmestyi toisinaan kak- 
soisnumerona, samoin 1990-luvulla.' 

Monet tutkijat ovat julkaisseet vuosikirjassa 
artikkeleitaan useammankin kerran. Alkuvai- 
heissa, vuoteen 1969 mennessä aktiivisimpia 
olivat muun muassa Martti Haavio, Sulo 
Haltsonen, Uno Harva, T. I. Itkonen, Väinö 
Kaukonen, Lauri Kettunen, Matti Kuusi, Otto 
Manninen, Veikko Ruoppila, Väinö Salmi- 
nen, E.N. Setälä, Hannes Sihvo, Kustaa 
Vilkuna, Pertti Virtaranta ja A. O. Väisänen 
(Sihvo 1969, 215). Artikkelit ovat perustuneet 
kirjoittajien omiin kiinnostuksen kohteisiin ja 
tutkimushankkeisiin, luentoihin ja esitelmiin. 
Kirjoittajat edustivat kansallisen kulttuurin 
tutkimuksen ihailtua kaanonia. Todennäköi- 
sesti he valikoituivat kirjoittajiksi sekä oman 
aktiivisuutensa että vuosikirjan toimittajien 
heille henkilökohtaisesti välittämien kirjoi- 
tuspyyntöjen perusteella — valintaan liittyviä 
dokumentteja ei ole. Kalevalaseuran piirissä 
toimivat akateemiset henkilöt — valtaosa heis- 
tä kuului myös jäsenistöön — tunsivat hyvin 
toisensa, joten viestit kirjoitustoiveista kulki- 
vat vaivatta myös suullisesti. Kaikkien kaleva- 
laseuralaisten intresseissä taisi olla vuosikirja, 
jossa nimekkäät ja arvostetut tutkijat esitteli- 
vät ja käsittelivät kansallista kulttuuria. Kir- 
joittajakunta kuten koko tieteenala oli pitkään 
varsin miesvaltaista. 

Myöhemminkin suuri joukko etenkin 
folkloristeja ja perinteentutkijoita on kirjoit- 
tanut vuosikirjaan useammin kuin kerran tai 
kaksi: muun muassa Pertti Anttonen, Veikko 
Anttonen, Anneli Asplund, Lauri Honko, 
Irma-Riitta Järvinen, Seppo Knuuttila, Heik- 
ki Laitinen, Pekka Laaksonen, Anna-Leena 
Siikala, Viljo Tarkiainen, Lotte Tarkka ja 
Senni Timonen (Hukka ja af Forselles 2016). 

Vuosikirjojen kansia — kannet 60, 89, 95, 98. 

1970-luvulta lähtien vuosikirja on koostettu 
kirjan toimittajien ja muiden keskusteluun liit- 
tyneiden tutkijoiden ideoimista aiheista, joten 
kirjoittajiksi on luonnollisesti toivottu ja hou- 
kuteltu kyseisestä aihepiiristä kiinnostuneita 
tutkijoita yliopistoista ja muista tutkimusinsti- 
tuutioista. Kirjoittajina on ollut muitakin kuin 
humanistitutkijoita: taiteilijoita, kirjailijoita, 
lääkäreitä, rakennustutkijoita, yhteiskuntatie- 
teilijöitä, biologeja ja maantieteilijöitä. 

Kirjan ulkoasun ja sen kanteen painetun 
tunnuksen suunnitteli seuran varapuheenjoh- 
taja Akseli Gallen-Kallela vuonna 1921. Tun- 
nus toimii myös Kalevalaseuran logona, joka 
hienovaraisesti modernisoitiin vuonna 2013. 
Kirjan kansien ulkoasusta ovat myöhemmin- 
kin vastanneet nimekkäät graafikot, Urpo 
Huhtanen, Osmo Omenamäki, Mika Launis, 
Jari Koski ja Markus Itkonen. Kirja on ilmes- 
tynyt vuosittain joko helmikuussa Kalevalan 
päiväksi tai loka-marraskuun vaihteessa kek- 
rinpäiväksi. Ensimmäisen vuosikirjan kustan- 
si Otava, sen jälkeen WSOY aina vuoteen 
1975 saakka. Suomalaisen Kirjallisuuden Seu- 
ran kanssa yhteistyö alkoi vuonna 1976. Syyt 
yhteistyöhön löytynevät Kalevalaseuran ja 
SKS:n samankaltaisista intresseistä: samat ih- 
miset toimivat kummassakin seurassa ja vuo- 
sikirjan katsottiin sopivan profiililtaan SKS:n 
julkaisupolitiikkaan. 

Vuosikirjalla on luonnollisesti omat julkai- 
sukriteerinsä ja toimitukselliset periaatteensa, 
ja niiden lisäksi kirjassa on noudatettu vuodes- 
ta 2015 alkaen vertaisarvioidulle tiedekirjalle 
asetettuja sisältövaatimuksia. Julkaisufooru- 
missa (JUFO) eli tieteellisen julkaisutoimin- 
nan laatua arvioivassa luokitusjärjestelmässä 

vuosikirja on sijoittunut neliportaisessa luoki- 
tuksessa vuodesta 2012 alkaen 1-tasoon. Vuo- 
sikirjan hyväksyminen JUFO-luokitukseen 
merkitsi sitä, että kirja arvioitiin sisällöllisesti 
laadukkaaksi julkaisuksi. Kokemukseni mu- 
kaan luokitusjärjestelmä ja vertaisarviointi 
ryhdisti ja valpastutti niin toimittajia kuin kir- 
joittajiakin tieteellisen tekstin kirjoittamisessa, 
mutta esimerkiksi vuosittain vaihtuvien aihei- 
den valintaan se ei tietenkään ole vaikuttanut. 

Vuosikirjan keskeisiä tutkimusaloja ovat 
olleet kansanrunouden tutkimus, sittemmin 
folkloristiikka ja perinteentutkimus (tieteen- 
alan nimimuutoksista ks. Anttonen 2016) 
sekä etenkin 2000-luvulla monitieteinen ja 
-näkökulmainen kulttuurintutkimus. Sadassa 
vuodessa kirjassa on ehditty tarkastella laidas- 
ta laitaan ja perinpohjin entisten ja nykyisten 
suomalaisten sekä kielisukulaisten kansan- 
kulttuurin ja mentaliteetin kulttuurisia ilme- 
nemismuotoja, merkityksiä ja tutkimusta. 
2000-luvulla artikkeleissa on käsitelty erilaisia 
kulttuurisia käytäntöjä ja diskursseja, joiden 
viitekehys on ollut perinnekulttuuri, alakult- 
tuuri, maailmankuvan tutkimus, estetiikka tai 
esimerkiksi etiikka. Pitkän historian, aiheiden 
laajuuden ja moninäkökulmaisuuden ansiosta 
vuosikirjaa voi pitää merkittävänä perinteen 
ja humanistisen tutkimuksen tietokirjasarjana 
Suomessa. 


Vuosikirjan kaksi paradigmaa 
Paradigmat ovat tietoteoreettisia periaatteita, 


jotka edeltävät ja jäsentävät havaitsemista 
tai uusia tapoja nähdä asiat. Ne ovat tiede- 

yhteisön kollektiivisia ja muuttuvia ajattelu- 
tottumuksia: näkökulmia, viitekehyksiä ja 
periaatteita, jotka ohjaavat tutkimusta aineis- 
ton valinnasta ja kysymyksenasettelusta läh- 
tien. (Esim. Kuhn 1994/1962, 23-25, 32-33, 
36-39; Lehtipuro 1980; 7; Tamminen 1994, 
18; Vakimo 2008, 1-4; Enges 2012, 50.) Kos- 
ka Kalevalaseuran vuosikirjassa julkaistuissa 
artikkeleissa, etenkin viimeisen 50 vuoden 
ajalta, on jälkiä monista paradigmoista, ne on 
parasta määritellä perinteentutkimuksessa 
vaihdelleiksi ja hyväksytyiksi ehdotuksiksi 
siitä, miten todellisuutta tulee kulloinkin tul- 
kita ja tutkia. Paradigmojen ominaisuuksiin 
kuuluu, että ne ovat yleensä tunnistettavissa 
vasta jälkikäteen, sitten kun ”uusi paradigma 
on korvaamassa vanhan ja tutkimuksen teke- 
misen periaatteita ja pelisääntöjä aletaan ky- 
seenalaistaa ja uudistaa” (Enges 2012, 50). Vuo- 
sikirja on aina ollut pääasiassa folkloristien 
ja perinteentutkijoiden julkaisufoorumi, ja 
siksi siinä julkaistujen artikkeleiden aiheet ja 
paradigmat ovat seuranneet perinteentutki- 
muksessa muutoinkin koeteltuja ja hyväksyt- 
tyjä aiheita ja paradigmoja. (Ks. myös Stark 
2019.) 

Vuosikirjan pitkässä historiassa on selkeäs- 
ti kaksi vaihetta, joista erottuu, ei kuitenkaan 
veitsellä leikaten, kaksi paradigmaa. Ensim- 
mäisessä vaiheessa, vuosina 1921-1971 vuosi- 
kirjat koostuivat tutkijoiden vapaavalintaisis- 
ta artikkeleista, joista suuri osa oli kirjoitettu 
suomalaiskansallisessa viitekehyksessä: siksi 
näkökulman voi nimetä kansalliseksi paradig- 
maksi. Vuosina 1971—2021 kirjan aihe on sen 
sijaan vaihtunut vuosittain, ja samalla kirjan 
toimitustapa on radikaalisti muuttunut. Tuo- 

na aikana kirjassa on käsitelty 46 eri aihetta, 
tämä paradigma-aihe mukaan lukien, jotka 
ovat ilmentäneet jotakin kulttuurissa yhteisöl- 
lisesti muotoutunutta ja todellistunutta ilmiö- 
tä. Muutos entiseen oli merkittävä, eikä sitä 
olisi tapahtunut ilman kriittistä keskustelua 
kansanrunouden tutkimuksen merkityksestä, 
paradigmoista, kysymyksenasetteluista ja ai- 
neistoista 1960- ja 1970-luvuilla. Eri ilmiöiden 
havaitseminen, nimeäminen ja tarkastelemi- 
nen oli seurausta uudesta paradigmasta, jota 
kutsun diskursiiviseksi paradigmaksi. Se mah- 
dollisti ja pakotti perinteentutkijat lähesty- 
mään perinneilmiöitä ja perinteentaitajia vaih- 
tuvista näkökulmista sekä identifioimaan ker- 
ronnasta diskursseja eli sitä, miten ihmiset 
jäsentävät ja tulkitsevat yhteisöllistä todelli- 
suutta tai jotakin sen ilmiötä. (Lehtonen 2004, 
67-72; Potter 1996, 97-98.) Tarkastelen seu- 
raavaksi näiden paradigmojen ilmenemistä 
vuosikirjoissa. 


Kansallinen paradigma 


Vuonna 1921 ilmestyneessä ensimmäisessä 
vuosikirjassa julkaistiin Kalevalaseuran en- 
simmäisen puheenjohtajan E. N. Setälän Iso 
tammi -niminen puhe edellisen vuoden Kale- 
valan päivältä. Setälä rinnastaa kalevalamit- 
taisessa runossa kuvatun valtavan ”ikipuun” 
elämää varjostavaksi ja tukahduttavaksi vie- 
raaksi vallaksi, ”slaavilaisheimoiksi”, jotka 
”peittivät kaikki muut itseensä”: 


Puu kasvoi rutosti, se paisui yhä valtavammaksi, 
sen latva tapaili pilviä, se alkoi peittää päivän, 


23 


https://doi.org/10.21435/ksvk.100 


ULLA PIELA 


kuun ja tähtien valon kaikilta niiltä, jotka joutuivat 
elämään jättipuun latvan varjossa. Se teki elämän 
tukalaksi pimittäessään kaikelle elämälle välttä- 
mättömän valon. (Setälä 1921, 8.) 


Runossa puun kaatajaksi nousee ”ajan meres- 
tä mies, pieni, vähäpätöinen”. Mies symboloi 
Setälän tulkinnassa kansallistuntoa, ”ennen 
tuntematonta voimaa” ”niissä kansoissa, jotka 
kuuluivat Venäjän mahtavan vallan piiriin”. 
Puun pimennosta päässyt kansa eli valtiolli- 
sen itsenäisyyden saavuttanut Suomen kansa 
voi nyt osoittaa muulle maailmalle, että sillä 
on ”omaa henkistä itsenäisyyttä”: 


Kaikki se mikä meille on säilynyt perintönä ja 
muistona muinaisilta ajoilta: suomen kieli, muinai- 
nen runous, vanhat uskomukset ja tavat, muinaisen 
aineellisen kulttuurin jäännökset, kaikki se sisältää 
itsenäiselle, omaperäiselle suomalaiselle tieteelle 
sellaisen lähtökohdan, että tällä tieteellä on tarjona 
ainoalaatuinen asema. Suomalainen kulttuurintut- 
kimus suomalaisena tieteenä siinä merkityksessä, 
että lähtökohta on suomalainen ja suomalaiset 
miehet sitä harjoittavat, kansainvälinen siinä mer- 
kityksessä, että muinaisella suomalaisella viljelyk- 
sellä on kansainväliset lähteet ja kosketukset sekä 
että tämä viljelyksen synnyn selvittäminen voi 
syvälti valaista inhimillisen kulttuurin syntyä ja 
kehitystä yleensä - semmoinen työ meitä kutsuu, 
ja siinä on Suomen tieteelle tarjona johtaja-asema. 
(Setälä 1921, 10.) 

Setälän puhe alleviivaa ”suomalaisen tieteen” 
ja vuosikirjan alkuvaiheen suomalaiskansallis- 
ta linjaa, vaikka kirjan artikkeleissa poliittinen 
nationalismi ei korostukaan samalla tavalla. 
Vielä 1950- ja 1960-luvuillakin vuosikirjassa 
julkaistiin runsaasti artikkeleita, joiden näky- 

vimpänä viitekehyksenä on kansallinen tie- 
de: muunkinlaisia artikkeleita toki julkaistiin. 
Ilkka Herlinin mukaan kansalliset tieteet voi- 
daan määritellä suomalaiskansallisen projek- 
tin edistämiseen liittyviksi humanistisiksi tut- 
kimusaloiksi 1800-luvun Suomessa. Niihin on 
luettu tavallisesti kansanrunouden tutkimus, 
kansatiede, kansanusko, arkeologia, suomen 
kieli, kotimaisen kirjallisuuden tutkimus ja 
Suomen historia, mutta Herlinin mukaan ”mi- 
kä tahansa tiede, joka ilmensi Suomen oma- 
peräisyyttä, voitiin katsoa kansalliseksi”, 
myös esimerkiksi maantiede, lääketiede ja 
antropologia. Kansalliset tieteet tieteistyivät 
vasta 1800-luvun loppupuolella ja 1900-luvun 
alussa. Nämä tieteet perustuivat aineistoiltaan 
ja metodeiltaan enimmäkseen kotimaiseen ai- 
nekseen, jonka ehdoilla kansainvälisen vuo- 
rovaikutuksen tuli tapahtua. (Herlin 2000; ks. 
myös Hämäläinen ym. 2020.) 

Kansallinen — tai oikeastaan kansallisen 
ihannointi — oli vuosikirjan ensimmäinen pa- 
radigma, artikkeleiden kyseenalaistamaton 
lähtökohta ja viitekehys, joka ohjasi tutkimus- 
artikkeleiden kysymyksenasettelua ja päätel- 
miä. Vuosikirjassa tuettiin ja edistettiin sekä 
suomalaiskansallista projektia että siihen lu- 
keutuneita humanistisia tutkimusaloja. Artik- 
keleissa olivat etusijalla Suomen kansalle 
ominaiset, omaan kansaan perustuvat, sitä 
koskevat tai siihen kohdistuvat seikat. 

Kansallisen paradigman voi lukea jo heti 
ensimmäisen, vuonna 1921 ilmestyneen vuosi- 
kirjan aiheista ja käsittelytavoista. Setälän pu- 
heen lisäksi kirjassa oli peräti 27 artikkelia. 
Niiden aiheina olivat muun muassa kalevala- 
mittaiset runot, vanhat runosävelmät, runo- 

laulajat, kansallisesti tunnettujen taiteilijoiden 
muistelmat Karjalan matkoilta sekä Uuden 
Kalevalan toimittaminen, Elias Lönnrot, Kale- 
valan kuvittaminen, Kalevala-taide ja musiik- 
ki. Aiheiden lisäksi kansallinen paradigma 
kuvastuu myös sanavalinnoista ja muista 
yksityiskohdista kuten Uno Holmbergin suo- 
malaista haltijauskoa käsittelevän artikkelin 
loppukappaleesta: 


Haltiauskon kauan kestänyttä kehitystä, jonka 
eri asteilta suomensukuisten kansain uskomukset 
antavat niin verrattomia, usein aivan ainoalaatuisia 
näytteitä, voidaan tuskin minkään muun rodun kes- 
kuudessa yhtä täydellisesti seurata. Sitä suurempi 
syy on meillä tuoda esiin heimomme säilyttämät 
henkiset perinnöt, luomaan valoa myös muiden n.s. 
kulttuurikansojen jo suurimmalta osaltaan unhoon 
häipyneeseen muinaisuskoon. (Holmberg 1921, 93.) 


Kirjassa julkaistiin myös U. T. Sireliuksen kir- 
joittama seikkaperäinen kertomus Kalevala- 
seuran toimesta toteutetusta Suojärven filmi- 
retkestä kesällä 1920. Elokuvasta Häidenvietto 
Karjalan runomailla sekä Sireliuksen matka- 
kertomuksesta tuli sittemmin kansatieteel- 
listen elokuvien historiaan kuuluvia klassik- 
koja. 

Kansallisen paradigman vahva asema vai- 
kutti siihen, että ensimmäisen vuosikirjan si- 
sältö toimi selvästi mallina seuraaville kirjoil- 
le aina 1970-luvulle saakka: tämän voi todeta 
jo vuosikirjojen sisällysluetteloista. Vuosina 
1921-1970 vuosikirjassa toistuvia aiheita oli- 
vat siis kalevalamittainen kansanruno tai muu 
vanha suullinen perinne, Kalevala, Kalevalan 
kääntäjät ja käännökset, Kalevala-taide sekä 
Elias Lönnrotin elämäntyö. 

Kansallinen paradigma hallitsi kansanru- 
noudentutkimusta suurin piirtein samaan ai- 
kaan, yhtä pitkään ja sitkeästi kuin maantie- 
teellis-historiallinen tutkimusmenetelmä. 
Tämä 1870-luvulta aina 1950- ja 1960-luvun 
taitteeseen kansanrunoudentutkimusta do- 
minoinut evolutionistinen menetelmä nojasi 
sellaiseen tieteelliseen ideaan ja näkemykseen 
tutkimuksen tekemisen tavasta ja tavoitteesta, 
että sen avulla jokaisen runon, sadun tai esim. 
uskomuksen kehityshistoria — alkumuoto, al- 
kuperäinen sisältö, käyttöyhteys ja -tarkoitus 
- on mahdollista selvittää. (Hautala 1954, 
190-192, 241-246; Kuusi 1980, 25—30; Stark 
2019, 59.) Tutkimusongelmat kohdistuivat pe- 
rinteen kehityshistoriaan sekä syntypaikko- 
jen ja alkuperäisten muotojen selvittämiseen. 
Kuten suomalaiskansalliseen projektiin kuu- 
lui, menetelmää isänsä Julius Krohnin jälkeen 
kehittänyt Kaarle Krohn piti suomalaista kan- 
sanrunoudentutkimusta sekä aineksiltaan, 
lähtökohdaltaan että tuloksiltaan kansallisena 
tieteenä, mutta tutkimuksen päätarkoituksena 
kansainvälisesti yleisinhimillisten ajattelutapo- 
jen ymmärtämistä. (Hautala 1954, 245.) Vaik- 
ka maantieteellis-historiallinen menetelmä 
ohjasi tutkimuksen tekemistä, se mainitaan 
konkreettisena metodina vuosikirjan artikke- 
leissa vain harvakseltaan - silti se kuultaa läpi 
monen artikkelin lähtökohdista ja lopputulok- 
sista. Menetelmän jonkinlainen näkymättö- 
myys johtunee sen vaatimasta ankarasta pik- 
kutarkkuudesta, jota kirjan artikkeleissa oli 
vaikea lukijaystävällisesti toteuttaa. 

Hannes Sihvo arvioi vuonna 1969, että Ka- 
levalaseuran vuosikirja ”on synteesi siitä, mitä 
kansallisten tieteiden alalla on tapahtunut 

viiden vuosikymmenen aikana” (Sihvo 1969, 
214). Hän näki vuosikirjan akateemisesti ar- 
vostettuna kansallisia tieteitä edustavana kirja- 
sarjana: 


Lukuisat artikkelit ovat olleet merkittäviä tutkimuk- 
sellisesti, on tuotu esiin uutta arkistomateriaalia, on 
tehty metodisia kokeiluja ja kirjoitettu tyylikkäitä 
esseitä. Kalevalaseuran vuosikirjaa siteerataan 
jatkuvasti sekä akateemisissa opinnäytteissä että 
itsenäisissä tutkimuksissa. Useat kirjassa julkaisut 
artikkelit ovat kuuluneet mm. yliopistollisiin tut- 
kintovaatimuksiin kansallisten tieteiden alalla. 
Vuosikirjan kirjoittaneet ovat olleet alansa huip- 
pumiehiä ja tutkijoita, mutta myös huomattavat 
taiteilijat esim. Otto Manninen, Eino Leino ja 
Akseli Gallen-Kallela ovat kirjoittajalistoissa huo- 
mattavilla sijoilla. Usein on vuosikirjassa julkaistu 
myös erikoisen ansiokkaita opinnäytteitä, tulevien 
tutkijoiden ensimmäisinä julkaisuina. Uusien Kale- 
valan käännösten informoijana ja esittelijänä Kale- 
valaseuran vuosikirjan merkitys on ainutlaatuinen. 
(Sihvo 1969, 214.) 


Viimeisen kerran vuosikirja ilmestyi aiheel- 
taan vapaavalintaisena ja hengeltään edeltä- 
jiensä kaltaisena vuonna 1970. Sen toimitta- 
misesta vastasi pääasiassa kirjallisuuden ja 
kansanperinteentutkija Sulo Haltsonen, jon- 
ka ”harrastuspiirinä oli koko kansallisten tie- 
teiden kenttä” (Kuusi 1963, 176). Haltsonen 
toimittikin vuosikirjaa Kalevalaseuran sihtee- 
ri ja musiikintutkija A. O. Väisänen apunaan 
yli kahdenkymmenen vuoden ajan vuosina 
1949-1970 (Kalleinen 2011, 148) ja oli vielä sen 
jälkeenkin toimituskunnan jäsen muutaman 
vuoden. Takakansiteksti kertoo toimittajien 
ja kustantajan (WSOY) näkemyksen sisäl- 
löstä: 


26 


Kansallisen kulttuurimme vireä ja monipuolinen 
vuosiesittely. Artikkelien aihepiiri ulottuu Matti 
Kuusen kehtolaulututkimuksesta Ahti Paulahar- 
jun riekonpyyntiin. Teoksen kiintoisista esityksis- 
tä mainittakoon lisäksi A. O. Väisäsen kuvitettu 
muistelmakirjoitus, Rafael Koskimiehen tutkielma 
Hirvenhiihtäjien, Hannan ja Jouluillan etnogra- 
fiasta sekä Erkki Tantun muistelmakirjoitus Pentti 
Haanpäästä. Martti Haavion aiheena on tällä ker- 
taa ollut Kantele-topiikka.” Näiden aiheiden lisäksi 
kirjassa on mm. Senni Timosen artikkeli D.E.D. 
Europaeuksen ja runonlaulaja Mishi Sissosen koh- 
taamisesta, Anna-Leena Kuusen artikkeli ”Henki- 
löiden karakterisointi fraasien avulla Aleksi Kiven 
Nummisuutareissa” sekä Gyula Weöresin selvitys 
Kalevalan unkarinnoksista. 


Oli tavallista, että vuosikirjaa arvioitiin leh- 
dissä varsin kehuvin sanoin. Tällä kertaa vas- 
taanotto ei kuitenkaan ollut entisenlainen. 
Kirjallisuudentutkija Juhani Niemi kirjoitti 
siitä Helsingin Sanomissa 6.4.1970 varsin kriit- 
tisesti otsikolla ”Perinteistä perinnetiedettä”: 


Kansallisten tieteiden piirissä toimiva vuosikirja- 
instituutio näyttää vuosi vuodelta käyvän tyhjää. 
Niin Kalevalaseuran kuin Suomen Kielen Seuran 
vuosikirjat ovat jääneet kansallisen kulttuurin ku- 
koistuskauden aatteista. Niistä on nyt tullut aikai- 
semmin kasaantuneen perustutkimuksen "tilkkei- 
den” ja epämääräisten pikkudetaljien esittelyn 
antologioita. Mikäli linjanvetoja vuosikirjossa 
esiintyy, se tapahtuu aina menneisyyteen päin: 
Kalevalaseuran edellisen vuosikirjan teemana oli 
karelianismi. (Niemi 1970, 12.) 


Niemen mukaan vuosikirjaa rasittavat kirjoi- 
tukset muistojuhlista, tunnustuspalkinnoista, 
kunnia- ja tervehdyskäynneistä ja muista Ka- 

levalaseuran kansallisen kulttuurin vaalimi- 
seen liittyvistä traditioista. Artikkeleiden 
kirjoittajistahän nostaa esiin ”arvokkaina” ja ”pä- 
tevinä” akateemikko- ja professoritason kir- 
joittajat, Martti Haavion, Kustaa Vilkunan, 
Rafael Koskimiehen ja Matti Kuusen. Nuo- 
remmilta kirjoittajilta puuttuu hänen mukaan- 
sa kuitenkin valitettavan usein mielekäs tutki- 
mustehtävä, joskin joitakin hyvin jäsenneltyjä 
tekstejäkin on joukossa. Kokonaisuutena Nie- 
mi ei anna vuosikirjalle hyvää arvosanaa: 


Kansallisten tieteiden tutkimuksesta saa Kalevala- 
seuran vuosikirjan aineistokokoelmasta ikävän 
harmaan kuvan. Perinteentutkijat vakuuttavat 
usein, miten heidän tutkimusalansa on laajentunut 
muinaisrunojen, satujen ja sananparsien parista 
nykypäivän populaarikulttuuriin, työväen- sekä 
erilaisten vähemmistöjen kulttuurin. Tätä ei aina- 
kaan Kalevalaseuran vuosikirjan sisältö pysty to- 
distamaan. (Niemi 1970, 12.) 


Tiedossani ei ole, kuinka Kalevalaseurassa, pe- 
rinteentutkijoiden keskuudessa tai WSOY:ssä 
kritiikkiin reagoitiin, mutta pinnan alla näyttää 
tapahtuneen: heti seuraavana vuonna kirjas- 
sa keskityttiin vain yhteen aiheeseen ja myös 
ulkoasu muuttui. Sisällöllisistä ja toimituksel- 
lisista periaatteista oli varmaankin keskusteltu 
jo jonkin aikaa ja useista syistä. Yksi niistä oli 
ilmiselvästi kansallisen paradigman korvautu- 
minen uusilla, 1960-ja 1970-luvun perinteen- 
tutkijoita puhuttelevimmilla paradigmoilla, 
toinen liittyi todennäköisesti vaatimukseen 
artikkeleiden argumentaation ja väitteiden 
selkeästä perustelemisesta ja lähdeviitteiden 
kirjaamisesta ja kolmas tutkimustehtävien ja 
-menetelmien näkyväksi tekemiseen. Näistä 

kaikista oli jo nähty hyviä esimerkkejä perin- 
teentutkijoiden muualla julkaisemissa tutki- 
muksissa. (Lehtipuro 1980, 7-9.) 


Diskursiivinen paradigma 


1960-luvulla kansallisen paradigman tie oli 
kuljettu loppuun: tutkijat olivat melko saman- 
mielisiä siitä, että ”kansallisia tieteitä yhdis- 
tävänä tekijänä on useimmiten pidetty niiden 
suuntautumista kulloisenkin nykyisyyden läh- 
tökohdista oman kulttuurin menneisyyteen” 
(Knuuttila 2008, 456; ks. myös Knuuttila & 
Laaksonen tässä teoksessa). Kansallinen para- 
digma ja teksteihin keskittyvä maantieteellis- 
historiallinen menetelmä vaihtuivat perinteen- 
tutkimuksessa vähitellen kulttuuri- ja sosiaali- 
antropologiasta vaikutteita saaneeseen näke- 
mykseen folkloresta yhteisöllisenä ja kulttuu- 
risena viestinnän välineenä. (Esim. Stark 2019, 
61-65, 71.) Outi Lehtipuro kirjoitti vuonna 
1980, että ”koska perinne on olennaisesti 
sosiaalinen ilmiö, tuntuu luonnolliselta, että 
käyttäytymis- ja sosiaalitieteiden teorianmuo- 
dostuksella ja käsitteillä on ilmiselvä paikkan- 
sa perinteentutkimuksessa” (Lehtipuro 1980, 
12). Hän viittasi muun muassa Lauri Hongon 
teokseen Geisterglaube in Ingermanland (1962), 
jossa sosiaalitieteellinen käsitteistö (kuten roo- 
liteoria, funktioanalyysi, arvo, normi, sanktio) 
tuli ensi kertaa yhtenäisen metodologian osa- 
na suomalaiseen folkloristiikkaan. (Mts. 12.) 
Folklorea haluttiin tutkia ”tässä hetkessä eri- 
laisissa yhteisöissä elävänä kulttuurina, ei his- 
toriallisena ilmiönä” (Enges 2012, 52). Tutki- 
joita kiinnostivat perinteen monet tulkinta- 

mahdollisuudet ja sen kontekstissa perinteen 
esittäjät ja vastaanottajat, kertojat ja kuulijat, 
kerrontatilanteet sekä kenttätyötutkimus me- 
netelmineen. Pääkysymykseksi muodostui 
perinteen merkitys. (Mts.; tieteidenvälisyydes- 
tä ks. myös Knuuttila & Laaksonen tässä teok- 
sessa.) 

Moniulotteiseen kansanomaista tieto-oppia 
koskevaan kysymykseen perinteen merkityk- 
sestä pureuduttiin tarkastelemalla perinteen 
tuottamia ja välittämiä konstruktioita, ajattelu- 
malleja ja ilmauksia sekä pohtimalla muun 
muassa, miten ja missä merkitykset syntyvät. 
Seuraavina vuosikymmeninä, etenkin 1980- 
luvulta lähtien, perinteen merkityksiä on tut- 
kittu ja tulkittu yhä useammin diskursseina ja 
konstruktioina, kielenkäytön avulla yhteisölli- 
sesti todellistuvina ja muotoutuvina ilmiöinä. 
(Mm. Knuuttila 2020.) Tämä näkyy myös Kale- 
valaseuran vuosikirjojen vaihtuvissa aiheissa. 

Diskursiivisen näkökulman lähtökohtana 
on kielen konstruktiivinen luonne eli se, että 
sosiaalinen todellisuus — myös perinneilmiöi- 
den merkitykset — on rakentunut erilaisissa 
keskustelutilanteissa. (Mm. Lehtonen 2004, 
67-72; Stark 2011, 63-64.) Diskurssianalyy- 
sissa kielenkäyttö ymmärretään ihmisten vä- 
lisessä kanssakäymisessä syntyneenä tekemi- 
senä, joka muokkaa sosiaalista todellisuutta: 
tällaisesta näkökulmasta todellisuutta on näke- 
mykseni mukaan vuosikirjoissa tuotettu ja 
tulkittu 1970-luvulta alkaen. Sosiaalinen konst- 
ruktionismi korostaa kielenkäytön eli myös 
diskurssien rakentumista ja merkitystä todelli- 
suutta muokkaavana tekijänä: siksi se on tul- 
kintakehyksenä tässä vuosikirjan toista para- 
digmaa käsittelevässä tarkastelussani. 

Artikkelin alkupuolella kerroin, että vuosina 
1971-2021 vuosikirjassa on syvennytty 46 pe- 
rinteen, kulttuurin tai tutkimuksen esiin nosta- 
maan ilmiöön, joista jokaista on tarkasteltu 
diskursiivisesti tuotettuna ja muotoutuvana. 
Aiemmin viittasin myös siihen, että jokaisen 
vuosikirjan aiheen valintaan ovat vaikuttaneet 
perinteentutkijoiden vireillä olevat tai toteutu- 
neet tutkimukset sekä tutkimusyhteisössä käy- 
dyt keskustelut. Viimeisen viidenkymmenen 
vuoden aikana vuosikirjan diskursiivista ja 
konstruktiivista ja tutkimusotetta kuvaa hy- 
vin sosiaalipsykologi Rom Harren toteamus, 
että ”mielessä ei ole mitään, mikä ei ensin olisi 
keskustelussa” (Harr& 1983, 116). Hän mukai- 
lee Aristoteleen kuuluisaa aksioomaa, jonka 
mukaan mielessä ei ole mitään, mikä ei ensin 
ole ollut aisteissa. 

Diskursiiviselle tarkastelulle ja paradig- 
malle on yhteistä se, että ilmiö tai objekti on 
olemassa vasta, kun se on havaittu ja nimetty. 
Vasta sen jälkeen on mahdollista pohtia, tulki- 
ta ja ymmärtää ilmiön monimuotoisuutta, 
vaikuttavuutta ja merkitystä. Kalevalaseuran 
vuosikirjan piirissä käsitys perinteen diskur- 
siivisuudesta kehittyi selvästikin viimeistään 
1960- ja 1970-lukujen taitteessa, jonka jälkeen 
kirjan aihe on vaihtunut vuosittain. Aikalaiset 
eivät tosin kutsuneet näkemystään perinteestä 
diskursiiviseksi, mutta näin jälkikäteen näke- 
mystä voi sellaiseksi nimittää. Vuosikirjan 
kontekstissa diskursiivisuudesta tuli vähitellen 
vallitseva näkökulma perinteeseen, siitä tuli 
”normaalitiedettä”. 

Diskursiivinen paradigma on nostanut vii- 
denkymmenen vuoden aikana kirjassa esiin 
kymmeniä perinteen ja kulttuurin ilmiöitä, 

joiden tarkasteleminen ja ymmärtäminen on 
edellyttänyt hermeneuttista tulkintaa. Tutkit- 
tavaksi on nostettu muun muassa menneisyys, 
paikka, pyhä, kansanomainen hyvä ja paha, 
leikki, huumori, kulttuurintutkijan kenttä, 
äänimaisema sekä esimerkiksi Kalevala, Lönn- 
rot, Lappi ja Karjala. Diskursiivisessa tarkas- 
telussa korostuu myös perinteentutkimuksen 
moninäkökulmaisuus ja -äänisyys: kirjassa 
perinteen tarkastelu on kohdistunut vuoroin 
perinteen sisältöön, rakenteeseen, käyttöön, 
taitajiin (mm. sukupuolet, etnisyys) sekä eten- 
kin merkitykseen. Perinteen monet muodot 
ja merkitykset ovat avautuneet kirja kirjalta. 
Seuraavaksi esittelen diskursiivisen para- 
digman viitekehyksessä syntyneitä vuosikirjo- 
ja. Teen sen enimmäkseen parin vuosikymme- 
nen jaksoissa, sillä 46:sta vuosikirjan eri 
aiheesta on vaikea löytää luontevasti teemoja, 
joiden mukaan ne voisi ryhmitellä. Tämä ku- 
vastaa mielestäni diskursiivista paradigmaa 
itseään: se ”pakottaa” tutkimuksen jatkuvasti 
muuttuvan sosiaalisen todellisuuden uusiutu- 
vaan ja moninäkökulmaiseen tarkasteluun ja 
aiheiden vuosittaiseen vaihtamiseen. Keski- 
tyn ensin 1970- ja 1980-lukuihin, sitten 1990- 
lukuun ja 2000-luvun ensimmäiseen vuosi- 
kymmeneen ja viimeiseksi vuosiin 2011-2021. 


1970- ja 1980-luvut: Lapista runon 
ja rajan teille, kertojista kuulijoihin 


Ensimmäinen vuosikirja, joka oli kirjoitettu ja 
toimitettu diskursiivisen paradigman hengessä, 
ilmestyi vuonna 1971. Kirjassa Vanhaa ja uutta 
Lappia paneudutaan Lappi-diskurssiin, toimit- 

tajana Hannes Sihvo ja toimituskuntana Sulo 
Haltsonen, Matti Kuusi ja Pertti Virtaranta. 
Teoksessa käsitellään monitieteisesti Lapin 
nimistöä, asutusta ja suullista perinnettä. 
Teos osallistui ja syvensi tuolloin ajankohtai- 
seksi noussutta, saamelaisten kulttuuria ja ase- 
maa koskevaa diskurssia. Saamelaiset saivat 
kirjassa — toisin kuin muissa Lappia käsitte- 
levissä kirjoissa tuolloin — kokemusasian- 
tuntijaroolin omissa asioissaan (Siivikko 
2015). Kalevalaseura profiloitui samana vuon- 
na myös saamelaiskulttuurin viikon organi- 
saattorina: tämä tulkittiin merkiksi saamelai- 
sia kohtaan tunnetusta myötämielisestä kiinnos- 
tuksesta ja tapahtuma ja Kalevalaseura saivat 
runsaasti positiivista huomiota. Viikon mer- 
kitys oli saamelaisille suuri, ja se nähtiin erään- 
laisena "saamelaisrenessanssin" käynnistäjänä. 
Sen aikana saamelaispolitiikka nousi uudella 
tavalla esiin. (Kalleinen 2011, 167—169; Siivik- 
ko 2015.) Jo tämä ensimmäinen perinteen dis- 
kursiivinen lähestyminen vuosikirjassa osoitti, 
että perinteentutkimuksen — ja Kalevalaseuran 
vuosikirjan — avulla on mahdollista osallistua 
ja vaikuttaa erilaisiin keskustelukäytöntöihin. 

Käsitys perinteen diskursiivisuudesta nosti 
jo kaikissa 1970-luvulla ilmestyneissä vuosi- 
kirjoissa näkyviin uusia aiheita, perinteen mo- 
net tulkintamahdollisuudet sekä sen moninä- 
kökulmaisuuden ja -äänisyyden. Näkökulma 
vaihtui nimistötutkimuksesta Karjalan, kale- 
valamittaisten kansanrunojen, talonpoikaisru- 
noilijoiden, tutkimusmatkailijoiden, kalendaa- 
risten juhlapäivien sekä veteen ja kalastukseen 
liittyvien tapojen ja uskomusten tutkimukseen. 
1970-luvun vuosikirjoista nousee erityisesti 
esille professori Matti Kuusen 60-vuotisjuhla- 

kirja Sampo ei sanoja puutu (1974). Diskursiivi- 
sen paradigman näkökulmasta teosta voi 
tarkastella 1970-luvun perinteentutkijoita kiin- 
nostaneiden aiheiden läpivalaisuna ja runsau- 
densarvena, Kuusi-diskurssina, sillä kirjassa 
on 47 Kuusen oppilaan ja kollegan artikkelia. 
Niissä käsitellään paitsi Kuusen merkitystä 
monipuolisena tutkijana, opettajana ja vaikut- 
tajana myös satujen, itkuvirsien, kalevalamit- 
taisen runouden ja balladien tutkimusta sekä 
esimerkiksi sukukansojen suullista perinnettä. 
1980- ja 1990-luvuilla vuosikirjan toimittaja- 
na profiloitui etenkin Pekka Laaksonen, joka 
oli vuosina 1975—2004 Suomalaisen Kirjalli- 
suuden Seuran kansanrunousarkiston johtaja 
ja vuosina 1981-2007 Kalevalaseuran puheen- 
johtaja. Hän vaikutti merkittävällä tavalla 
vuosikirjan kehittymiseen modernimpaan ja 
uudet perinteentutkimuksen aiheet ja ideat 
huomioivaan suuntaan. Ensimmäinen hänen 
toimittamistaan vuosikirjoista ilmestyi vuon- 
na 1980 ja oli nimeltään Kertojat ja kuulijat (60). 
Kirjan sisältö ja kerronnantutkimuksen silloi- 
set tavoitteet on tiivistetty takakansitekstiin: 


Kertojat ja kuulijat: kirja kansankertomuksista, ker- 
tojista ja kansanomaisen puheen tallentajista. Vas- 
tauksia kysymyksiin: mitkä ovat kertomusperin- 
teen tutkimuksen nykyiset valtavirtaukset meillä 
ja muualla? Mikä arkipäivän puheensorinasta oi- 
keastaan on perinnettä? Millaisia näkökulmia avau- 
tuu, kun kertomusten sijasta tutkitaan kertojia? Mi- 
kä merkitys kertojilla ja kerronnalla yleensä on elä- 
mässämme? Teoreettisluonteisten artikkeleiden li- 
säksi kirja sisältää kahdeksan perinteentaitajan pie- 
noiselämäkertaa, nauhoitustyön ongelmien poh- 
dintaa ja muisteluksia unohtumattomilta keruuret- 
kiltä. 

Kirjan esipuheessa — joka oli uutta vuosikir- 
jassa — Laaksonen kertoo, että kesällä 1979 lä- 
hetettiin 40 Kalevalaseuran piiriin kuuluvalle 
perinteen-, kielen ja kirjallisuudentutkijalle 
kirjoituskutsu, jossa todettiin muun muassa 
seuraavaa: 


Teoreettisluontoisten kertomuksia, kerrontatilan- 
teita ja suullisen perinteen välittymistä kartoitta- 
vien artikkeleiden lisäksi huomio tulisi kohdistaa 
myös kertojiin eli perinteen- ja murteentaitajiin. 
Artikkelit voivat rakentua joko kertojapersoonal- 
lisuuden, hänen ohjelmistonsa tai miksi ei myös 
haastattelutilanteen tai haastattelijan kannalta kiin- 
toisan asian esittelyyn ja pohdintaan; näkökulma 
voi siis teeman rajoissa olla keruuhistoriallinenkin. 
(Laaksonen 1980, 7.) 


Ideaa Kertojat ja kuulijat -kirjasta oli tietääk- 
seni inspiroinut muun muassa kymmenisen 
vuotta aiemmin eli keväällä 1968 Urpo Ven- 
non johtama Kauhajoelle suuntautunut Kan- 
sanrunousarkiston tutkijoiden kenttäretki. 
Tutkijat etsivät kertovaa ihmistä ja hänet 
löydettyään antoivat hänen puhua vapaasti 
kaikesta kertojan mielestä kertomisen arvoi- 
sesta: retkestä tallentui nauhoille noin sata 
tuntia kerrontaa. Keruuhanke liittyi Kaleva- 
laseuran, Etelä-Pohjanmaan kesäyliopiston 
ja Suomen Kulttuurirahaston saman vuo- 
den kesällä järjestettyyn Kansanperinteen ja 
perinnepolitiikan seminaariin. Kauhajoen 
kenttäretki oli seminaariin liittyvä Kalevala- 
seuran perinnepoliittinen hanke, josta koitui 
pitkäkestoisia tieteellisiä seurauksia. Se innosti 
useita tutkijoita kertomusperineen ja kertojien 
tutkimukseen, muun muassa väitöskirjoihin. 

Kertomusperinteen ja kerronnan tutkimus 
Suomessa on ollut ja on edelleen monipuolista 
ja laajaa. Tutkimuksen painopiste on siirtynyt 
kerronnan rakennetta ja ilmaisukeinoja tar- 
kastelevista näkökulmista elämäkerrallisen 
kerronnan ja muistitiedon tutkimiseen ja niis- 
tä kerronnan merkitysten sekä kertojan iden- 
titeetin tutkimiseksi. (Kaivola-Bregenhoj 1988; 
Koski 2007; Kalleinen 2011, 164-165.) 

Kertojat ja kuulijat -kirjasta sukeutui ensim- 
mäinen läpileikkaus kertomusperinteen tut- 
kimuksesta ja sen mahdollisuuksista Suo- 
messa. Kertomuksiin ja kerrontatilanteisiin 
keskittyvistä artikkeleista Lauri Hongon teks- 
ti ”Kertomusperinteen tutkimustavat ja niiden 
tulevaisuus”, Matti Kuusen artikkeli ”Kroni- 
kaateista”, Seppo Knuuttilan ”Pilan ja kaskun 
suhteista”, Leea Virtasen ”Unien kertojat ny- 
kyaikana” sekä esimerkiksi Anna-Leena Sii- 
kalan artikkeli ”Perinneorientaatio ja kertojan 
persoonallisuus” ovat folkloristiikan opiskeli- 
joiden ja tutkijoiden parissa usein luettuja ja 
siteerattuja tekstejä. 

Koko 1980-luku oli vuosikirjan kannalta vi- 
reää ja diskursseiltaan lavenevaa: aiheet liit- 
tyivät kansanrunouden tutkimuksen ja eepos- 
tutkimuksen ohella yhä enemmän nykyaikaan 
ja laajemmin kulttuurintutkimukseen 3 Kertojat 
ja kuulijat -teoksen lisäksi lukijoiden kiinnos- 
tusta herätti erityisesti vuosikirja Pelit ja leikit 
(1981), jossa pohditaan perinteentutkimukses- 
sa paitsioon jääneen leikki- ja pelikulttuurin 
yksilöllisiä ja yhteisöllisiä merkityksiä. 1980- 
luvulla vuosikirjoissa tarkasteltiin myös ajan- 
kohtaiseksi noussutta kysymystä ulkosuomalai- 
sista, kansanomaista parantamista, Lönnrotin 
elämäntyötä, Kalevalaa ja muita maailman ee- 

poksia sekä esimerkiksi D. E. D. Europaeusta. 
Kirjassa Runon ja rajan teillä (1988) esitellään 
laajasti pohjoiskarjalaista kalevalamittaista 
runoutta ja muuta suullista perinnettä, uu- 
sia tutkimusnäkökulmia ja -menetelmiä sekä 
pohditaan, mikä perinteen merkitys on ihmis- 
ten elämässä. Lisäksi kirjassa on artikkeleita 
perinteen ja turismin mahdollisista kytköksis- 
tä toisiinsa Karjalassa. 

1970- ja 1980-luvuilla vuosikirjassa onnistut- 
tiin nostamaan perinteestä ja sen tutkimukses- 
ta esiin keskenään varsin erilaisia aiheita ja 
näkökulmia. Diskursiivinen paradigma va- 
kiintui, se vahvisti vuosikirjan asemaa hyvää 
vauhtia uusiutuvan perinteentutkimuksen 
keskeisenä julkaisuna ja siitä tuli vuosikirjalle 
tunnusomainen piirre. Kustantajan tietojen 
mukaan kertomusperinnettä, leikki- ja peli- 
kulttuuria, kansanomaista parannustaitoa 
sekä pohjoiskarjalaista suullista perinnettä 
käsittelevät vuosikirjat myyttiin loppun pian 
ilmestymisen jälkeen. 


1990-luku ja 2000-luvun ensimmäinen 
vuosikymmen: Inkeri, metsä, pyhä, 
suomalainen 


1990-luvulla kirjoissa keskityttiin sekä histo- 
riaan, vanhaan folkloreen, muistitietoon että 
ajankohtaisiin aiheisiin. Pekka Laaksonen 
ja Sirkka-Liisa Mettomäki toimittivat kuusi 
vuosikirjaa. Vuonna 1990 ilmestynyt kaksois- 
numero Znkerin teillä syventyi ajankohtaiseksi 
nousseen inkeriläisten paluumuuttokysymyk- 
sen vuoksi Inkerin menneisyyden ja kulttuu- 
rin selvittelyyn. Vuoden 1994 vuosikirjan 

aihe oli diskursiivisen paradigman kannalta 
keskustelun kannalta: kirjassa Metsä ja metsän 
viljaa kulttuurintutkijat tarkastelevat, miten 
monin tavoin metsä ja metsän väki ovat lyö- 
neet leimansa suomalaiseen perinteeseen ja 
kulttuuriin. He osoittavat myös, miten keskei- 
nen tekijä metsä on ollut ja on edelleen suo- 
malaisten ja muiden suomensukuisten kanso- 
jen tajunnassa. 

Suomen liittyminen Euroopan unioniin 
vuonna 1994 synnytti monenlaisia pohdintoja 
suomalaisuudesta myös perinteen- ja kulttuurin- 

tukijoiden keskuudessa. Kaksoisnumerossa 
Olkaamme siis suomalaisia (1996) pohditaan 
monelta kantilta suomalaisuuden ja kansalli- 
sen kulttuurin juuria, nykyhetkeä ja sisältöä 
2000-luvun kynnyksellä. 

Viimeinen Laaksosen ja Mettomäen yhdes- 
sä toimittama kaksoisvuosikirja on nimeltään 
Pyhän perintö. Kirjoituksia suomalaisesta pyhästä 
Kalevalassa, kansanperinteessä, luonnossa ja tai- 
teessa. Tässä vuonna 2002 ilmestyneessä kirjas- 
sa tarkastellaan mielestäni onnistuneesti py- 
hän käsitteeseen ja sen ilmenemismuotoihin 
liittyvää diskurssia. Vuosikirjaan on koottu 

myös valikoima Kalevalan juhlavuoden 1999 
päätösseminaarin puheenvuoroja. Outi Fin- 
gerroos kirjoitti teoksesta arvion Agricolaan: 


Pekka Laaksonen ja Sirkka-Liisa Mettomäki ovat 
tehneet ansiokasta toimitustyötä punoessaan mo- 
nista eri lähtökohdista käsin nousevat artikkelit 
yhden punaisen langan avulla järkeväksi kokonai- 
suudeksi. Pyhän perintö ei siis ole mikään yhden 
illan helppo juttu; se vaatii lukijalta aikaa, kärsiväl- 
lisyyttä ja syventymistä. 

Kirjana Pyhän perintö on kiinnostavaa ja suositel- 
tavaa luettavaa. Kokonaisuutta arvioidessa en vain 
osaa päättää, onko Pyhän perintö turhan sirpalei- 
nen vai ei. — — Kirjoittajat ovat pääosin tohtori- 
tason tieteilijöitä, joilla on yhteyksiä perinteentut- 
kimukseen, kalevalaisuuteen ja pyhään liittyvään 
tematiikkaan. Selkeästi perinteen- ja kulttuurien 
tutkimuksen kentältä nousevat kirjoittajat sijoit- 
tuvat laajan sateenvarjon alle, vaikka teksteissä ei 
ole tarkoitus näitä lähtökohtia sen kummemmin 
eksplikoida. Erilaiset tulkinnat pyhän perinnös- 
tä ovatkin selkeä osoitus perinnön elävyydestä. 
(Fingerroos 2002.) 


Fingerroos kiittää oikeutetusti kirjan toimit- 
tajia ja sisältöä, mutta nostaa myös esiin 
varmasti kaikkia vuosikirjoja — ei siis vain 
Kalevalaseuran vuosikirjoja — vaivaavan epä- 
tasaisuuden. Olisikin mahdotonta saada vuosi 
vuoden jälkeen uudesta aiheesta runsaat pari- 
kymmentä tutkimusartikkelia, joissa kaikissa 
olisi onnistuttu syvälle luotaavaan tulkintaan. 
Niinkin käy silloin tällöin, että kaikkia ”luvat- 
tuja” artikkeleita ei kirjaan saadakaan kirjoit- 
tajien kiireiden vuoksi. 

Pyhän perintö -kirjan rinnalla ilmestyi vuon- 
na 2002 toinenkin vuosikirja: Lönnrotin hengessä. 

Tämä professori Lauri Hongon muistolle 
omistettu kirja keskittyi Elias Lönnrotin synty- 
män 200-vuotisjuhlavuoteen sekä Lönnrotin 
persoonaan ja elämäntyötä koskeviin kysy- 
myksiin. Kirjassa pohditaan, mikä Lönnrot 
oli miehiään, mitä hän ajatteli suomalaisista 
ja suomalaisuudesta, mitä menneisyydestä ja 
tulevaisuudesta autonomian ajan Suomessa. 
Kalevala-tutkijat ja Lönnrot-asiantuntijat poh- 
tivat teoksessa Lönnrot-legendan runsasta 
sisältöä. Kirjan toimitti kanssani Pekka Laak- 
sonen. 

Tämän jälkeen toimitimme kolmestaan 
Pekka Laaksosen ja Seppo Knuuttilan kanssa 
seuraavat neljä vuosikirjaa, eli Tutkijat kentäl- 
lä, Kenttäkysymyksiä, Kansan etiikkaa. Käsityk- 
siä hyvästä ja pahasta sekä kirjan Paikka. Eletty, 
kuviteltu, kerrottu. Näistä on havaittavissa mie- 
lestäni erityisesti Seppo Knuuttilan vaikutus 
ja kiinnostus kulttuurin ilmiöiden yllättäviin, 
tutkimuksen avulla toteennäytettäviin kytkök- 
siin, syvyyssukelluksiin, heijastuskykyyn ja 
monimerkityksisyyteen. Hänen aloitteestaan 
vuosikirjoissa käsiteltiin juuri muun muassa 
kulttuurintutkijan kenttää ja paikkaa käsittei- 
nä ja diskursseina, jotka olivat kiinnostaneet 
laajasti myös kansainvälistä tutkimusta. 

Muutokset kirjan toimittajissa vaikuttivat 
luonnollisesti kirjan aiheisiin ja niiden käsittely- 
tapoihin. Pekka Laaksosen jäätyä pois seuran 
toiminnasta Seppo Knuuttilasta tuli seuran 
puheenjohtaja vuosiksi 2007-2016; minä olin 
aloittanut toiminnanjohtajana vuonna 2002. 
Toimitimme parivaljakkona vuosina 2007- 
2009 kolme varsin erilaisiin diskursseihin 
syventyvää kirjaa: Menneisyys on toista maata, 
Kansanestetiikka sekä Korkeempi kaiku. Sanan 

magia ja puheen poetiikka. Diskursiivisen para- 
digman kannalta ehkä kiinnostavin niistä on 
Menneisyys on toista maata -kirja (2007), jossa 
menneisyys konstruoituu paikan tavoin ja on 
”löydettävissä” aina uudestaan esimerkiksi pu- 
heessa, perinteessä, kirjallisuudessa, elokuvis- 
sa ja muistoissa. 

Kalevalaseuran vuosikirjat on jo 
pitkään julkistettu Kekrinpäivän 
tapahtumassa. Vuonna 2015 
seminaari pidettiin Joensuussa, 
vuosikirjan numero 94, Huumorin 
skaalat. Esitys, tyyli, tarkoitus 
toimittajista etualalla Seppo 
Knuuttila. Kalevalaseura. 


Sanan magiaa ja puheen poetiikka pohdit- 
tiin 2000-luvun loppupuolella monessa Kale- 
valaseuran seminaarissa ja tapahtumassa. Osa 
seminaareissa kuulluista teksteistä julkaistiin 
vartavasten vuosikirjaan kirjoitettujen artik- 
keleiden kanssa teoksessa Korkeempi kaiku 
(2009). Kirjassa eri alojen tutkijat pohtivat, 

Ulla Piela esittelee 2013 
Kekrinpäivän seminaarissa 
vuosikirjaa 92, Kirjailijoiden 
Kalevala. Kalevalaseura. 


miten sanoilla tuotetaan todellisuutta. Tulkin- 
noissa nousevat näkyviin sanoilla ja puheilla 
vaikuttamisen monet keinot, merkitykset ja 
mahdollisuudet, puheella vaikuttamiseen liit- 
tyvä laaja ja monisyinen historia ja diskurssi. 
Kirjaan sisältyy myös kaksitoista eri tavoin 
historiallisesti merkittävää puhetta vuosilta 
1808-2008 sekä niiden retorinen tarkastelu. 
Vuosikirja ja sanan mahtiin liittyvät tapahtu- 
mat herättivät kiinnostusta muidenkin kuin re- 
toriikan- ja perinteentukijoiden keskuudessa. 

Kalevalamittaisen runon tutkimustraditio 
Suomessa on pitkä ja moniulotteinen. Vuosi- 
kirjan kansallisen paradigman aikana aihetta 
käsiteltiin artikkeleissa useinkin, mutta aika 
ajoin sen jälkeenkin, esimerkiksi vuonna 1988 
kirjassa Runon ja rajan teillä. Vuosituhannen 
vaihde oli kalevalamittaisen runotutkimuksen 


KALEVALASEURAN VUOSIKIRJA 100 VUOTTA 


kannalta hyvää aikaa. Silloin ilmestyi väitös- 
kirjoja ja artikkelivalikoimia, joissa kansan- 
runot on kytketty tutkittavan alueen ja laulaji- 
en kulttuuriin, historiaan ja maailmankuvaan, 
ja joissa pohditaan runoston kulttuurisia mer- 
kityksiä. Väitöskirjoista mainittakoon Tarja 
Kupiaisen Kertovan kansanrunouden nuori nai- 
nen ja nuori mies (2004) Senni Timosen Minä, 
tila, tunne (2004) sekä Lotte Tarkan väitöskirja 
Rajarahvaan laulu (2005). 

Vuosikirjassa Kalevalamittaisen runon tulkin- 
toja (2010) keskitytään kalevalamittaisen ru- 
non nykytutkimukseen, etenkin menetelmiin 
ja tulkintoihin. Kirjassa esitellään runotutki- 
muksen uusia teoreettisia lähtökohtia, tutki- 
musmenetelmiä ja sovelluksia sekä pohditaan, 
mitä runot voivat kertoa arkeologeille, folklo- 
risteille, kirjallisuuden- ja musiikintutkijoille, 

mitä muusikoille ja muille taiteilijoille. Kirjan 
kolmantena toimittajana oli Lotte Tarkka. 

2000-luvun ensimmäisellä vuosikymmenel- 
lä diskursiivinen paradigma selkiintyi ja nou- 
si mielestäni entistä terävämmin esiin. Kirjan 
vuosittain vaihtuvia aiheita ja tutkimusnäkö- 
kulmia pohjustettiin laajoissa saatesanoissa, 
jotka Seppo Knuuttilan kynästä laajenivat 
usein kyseisen aiheen ja siihen liittyvän dis- 
kurssin tutkimuksellisiksi katsauksiksi tai es- 
seiksi. 


Vuodet 2011-2021: ympäristömytologia, 
huumorin skaalat, kuvitellut 
todellisuudet 


2010-luvun alussa vuosikirjoissa aiheet vaihte- 
livat musiikintutkija A. O. Väisäsen elämän- 
työn kautta valotetun taiteen ja tieteen väli- 
sen rajan pohdinnoista, Lapin ja saamelaisten 
ajankohtaisiin asioihin sekä nykykirjailijoiden 
käsityksiin Kalevalasta. Näistä diskursiivisen 
paradigman kannalta merkittävin ja ehkä 
ehjin on mielestäni vuosikirja Saamenmaa. 
Kulttuuritieteellisiä näkökulmia (2012). Lapin 
asiat olivat olleet vuosikirjan aiheena menes- 
tyksellisesti esillä jo vuonna 1971, mutta sen 
jälkeen saamelaisyhteiskunnassa oli tapahtu- 
nut valtava kehitys. Saamelaiset olivat saaneet 
muun muassa oman kielilain ja kulttuuri-itse- 
hallinnon, saamenkielinen kouluopetus oli 
uudistunut ja saamelaistutkimuksessa oli ta- 
pahtunut merkittävä käänne saamelaisten 
itsensä kirjoittaman tutkimusten kautta. Saa- 
menmaan asiat olivat nousseet esille niin pe- 
rinteen- ja kulttuurintutkimuksessa kuin me- 

diassa. Kalevalaseura, Oulun yliopiston 
Giellagas-instituutti ja Helsingin yliopiston 
kansatieteen oppiaine järjestivät lokakuussa 
2011 Rovaniemellä seminaarin ”Saamentutki- 
muksen syke”. Seminaari kokosi saamelais- 
kulttuurin tutkijoita ja edustajia eri puolilta 
Suomea keskustelemaan ajankohtaisista kysy- 
myksistä. Vuosikirja pohjautuu suurimmaksi 
osaksi seminaarissa kuultuihin esitelmiin. Kir- 
jan toimittivat kanssani Veli-Pekka Lehtola ja 
Hanna Snellman. 

Muista vuosikymmenen kirjoista nostan 
aiheiden erityisyyden ja diskursiivisen para- 
digman kannalta teokset Ympäristömytologia 
(2014), Huumorin skaalat. Esitys, tyyli, tarkoitus 
(2015) sekä Äänimaisemia (2016). Ympäristö- 
mytologia-teos esitteli Seppo Knuuttilan ideas- 
ta ja inspiroimana aivan uuden käsitteen ja 
kulttuuritieteellisen tutkimusmallin. Kirjan ar- 
tikkeleissa mytologia ja ympäristöhavainnot 
yhdistyvät ja synnyttävät diskurssin ympäristö- 
mytologiasta. Artikkeleissa käsitellään myös 
ympäristöä koskevia kulttuurin- ja taiteentut- 
kimuksen erilaisia puhe- ja tutkimus- ja tulkin- 
tatapoja. Teoksessa ympäristöön heijastettua 
mytologiaa tarkastellaan suullisen perinteen, 
uskomusten, esineiden, eläinten, tapahtumien, 
tuoksujen, kuvataiteen ja arkkitehtuurin kei- 
noin. 

Seuraavana vuonna kirjassa Huumorin skaa- 
lat. Esitys, tyyli, tarkoitus tulkitaan huumorin 
sisältöjä, rajoja ja merkityksiä. Seppo Knuut- 
tilan, Pekka Hakamiehen ja Elina Lampelan 
toimittama teos on kartoitus siitä, mitä huu- 
morilla ja koomisilla esityksillä voidaan vies- 
tiä, mitä niiden piiriin kuuluu ja mitä ei, miten 
niiden vapautta vartioidaan ja koetellaan. Jari 

Nikkola kirjoitti kuitenkin arviossaan, että vai- 
kutelma kirjasta on ”hieman ristiriitainen”: 


Neljäsataasivuinen järkäle toki esittelee akateemista 
huumorintutkimusta huolellisesti ja yksityiskohtiin 
paneutuen, mutta kolikon toisena puolena on, et- 
teivät analyysien kohteet ainakaan uutismielessä 
aina ole kovinkaan ajankohtaisia. Ainakin itse 
oletin huumorintutkimuksen tilaa ja ajankohtaisia 
aiheita käsittelevässä kirjassa pääseväni käsiksi 
Muhammed-pilakuvista tehtyyn laajempaan ana- 
lyysiin tai vaikkapa poliittisen pilkkalaulutradition 
dekonstruktiiviseen analyysiin, mutta tekemättä 
jää. (Nikkola 2016.) 


Vuosikirjan toimitusprosessi vaatii vähintään 
kaksi vuotta, joten aivan päivänpolttavasta 
aiheista ei välttämättä löydy kirjoittajaksi tar- 
peeksi hyvin perehtynyttä kulttuurin- tai pe- 
rinteentutkijaa. Merja Leppälahti kirjoitti Elo- 
ressa 1/2016, että ” Huumorin skaalat tarjoaa var- 
sin monipuolisen kattauksen suomalaisen nau- 
run aihepiiriin”. Miinuksena hän esittää aiem- 
mista vuosikirjojen arvioista jo tutuksi tulleen 
seikan, että useissa kyseisen kirjan artikkelis- 
sa on toistoa, koska niissä esitellään samoja 
teorioita ja malleja. — Tältä ei oikeastaan voi 
välttyä yhteen aihepiiriin keskittyvissä artik- 
kelikokoelmissa, koska kyseistä aihetta voi 
olla luontevinta ja relevanteinta tarkastella 
juuri vain tietyn tai tiettyjen teorioiden ja me- 
netelmien näkökulmasta. 

Seppo Knuuttilan jäätyä pois Kalevalaseu- 
ran aktiivisesta toiminnasta vuonna 2016 toi- 
mitin vuosikirjoja monen asiantuntijan kans- 
sa. Helmi Järviluoma-Mäkelä on yksi ääni- ja 
aistimaisematutkimuksen uranuurtajista, jota 
kiinnostaa kyseisissä maisemissa tapahtuvat 

muutokset. Vuosikirja Adnimaisemissa (2017) 
on edelleenkin laajin suomenkielinen teos 
aiheesta. Anne Savola kuvaili sitä Agricolassa 
seuraavasti: 


Kalevalaseuran vuosikirjana ilmestynyt kirja tar- 
joaa ajankohtaisen kattauksen äänimaisemia kos- 
kevaan tutkimuskenttään Suomessa ja avaa ääni- 
maisemaa sekä äänimaiseman merkityksiä niin 
nykyisyydestä kuin menneisyydestä käsin. — — 
Luonteeltaan erilaisten artikkelien ryhmittely on 
onnistunut ja lukija pystyy helposti valitsemaan ha- 
lutessaan ne artikkelit, jotka häntä kiinnostavat, jos 
aika tai kiinnostus ei riitä koko kirjan läpikäyntiin. 
Monipuolisen äänimaisematietouden ohella kirjas- 
sa esitellään äänimaiseman uusia tutkimustapoja, 
joita on mahdollista testata muissa tutkimuksissa. 
(Savola 2017.) 


Seuraavana vuonna kirjassa tarkasteltiin, mil- 
laisten arvovalintojen, kuvakulmien, lähesty- 
mis- ja katsomistapojen surauksena Suomi- 
kuvat ovat syntyneet. Teoksen Näkyväksi 
sepitetty maa. Näkökulmia Suomen visualisointiin 
toimittivat kanssani Mari Mäkiranta ja Eija 
Timonen Lapin yliopistosta. Kirjoittajat tulkit- 
sevat katsomiseen ja havaitsemiseen liittyvien 
valintojen vaikutuksia suomalaisen katseen ja 
Suomi-kuvaston syntymiseen, sen sisältöön, 
muutoksiin ja merkityksiin. Kirja oli tarkoitet- 
tu yhdeksi Suomen sisällissodan muistovuo- 
den 2018 julkaisuksi. Diskurssi suomalaisesta 
katseesta tai suomalaisuuden muuttuvista ku- 
vista osoitti, miten monesta kulmasta katsomi- 
sen kohteita on tarkasteltu ja tulkittu taiteen ja 
kulttuurin tutkimuksen piirissä. 

Kirjassa Satunnaisesti Suomessa (2019) tar- 
kastellaan Suomeen sattumalta saapuneita tai 

tänne tilapäisesti jääneitä ihmisiä ja ilmiöitä. 
Diskurssi sattuman ja satunnaisuuden merki- 
tyksestä kulttuurissa nosti esiin tulkintoja ja 
kokemuksia erilaisuudesta ja toisenlaisuu- 
desta sekä sattumalta maahamme tulleiden 
henkilöiden käsityksiä Suomesta ja suomalai- 
suudesta. Kirjan toimittivat kanssani Marko 
Lamberg ja Hanna Snellman. 

Minua oli jo pitkään askarruttanut, miten 
Kalevala oli voinut syntyä 1800-luvun Suomes- 
sa, ja minkälaisista aatteellisista ajattelutavois- 
ta ja vaikutteista se sai alkunsa ja mallinsa. Jär- 
jestimme Kalevalaseurassa aiheeseen liittyvän 
symposiumin, joka vahvisti käsitystäni siitä, 
että kysymystä kannattaa pohtia myös yhden 
vuosikirjan verran. Kirjassa Eurooppa, Suomi, 
Kalevala. Mikä mahdollisti Kalevalan? keski- 
tyttiinkin niihin aatteisiin, ajattelutapoihin 
ja vaikutteisiin, joista Kalevala sai alkunsa, ja 
pohditaan valistuksen, romantiikan, uushu- 
manismin ja nationalismin vaikutuksia sen 
syntyyn. Kirjoittajat tulkitsevat myös Lönn- 
rotin Kalevalassa toteuttaman kieli-ideologian 
taustoja ja merkityksiä suomalaisuuden myyt- 
tiä rakennettaessa, tarkastelevat Vanhan ja Uu- 
den Kalevalan yhtäläisyyksiä ja eroja sekä kä- 
sittelevät tekijöitä, jotka vaikuttivat käsityksiin 
runon poetiikasta ja kokonaisista runoelmista. 
Kirjan toimittivat kanssani Kalevalaseuran pu- 
heenjohtaja Pekka Hakamies ja varapuheen- 
johtaja Pekka Hako. 

Kuvittelun voima, käsitykset toisista todelli- 
suuksista, vernakulaari mielikuvitus, esoteeri- 
suus ja okkultismi alkoivat kuulua yhä useam- 
min kulttuurintutkijoiden puheenaiheissa ja 
näkyä teksteissä 2010-luvun loppupuolella. 
Kysymys siitä, miten maailmat kuvitellaan, 

kiinnosti Kalevalaseurassa muitakin ja pää- 
timme pohtia sitä vuoden 2020 vuosikirjassa. 
Kirjassa Tuolla Puolen, siellä jossakin. Käsityksiä 
kuvitelluista maailmoista keskitytään mielikuvi- 
tuksen, toiveiden ja pelkojen todellisuuksiin, 
joita on kuvattu runsaasti niin suullisessa 
perinteessä, populaarikulttuurissa, mediassa, 
kirjallisuudessa kuin muissa taiteissa. Artik- 
keleissa tarkastellaan, miten tuolle puolen 
kuviteltuja todellisuuksia on kuvattu mm. ka- 
levalamittaisissa runoissa, myyteissä, uudessa 
suomalaisessa kaunokirjallisuudessa, taika- 
merkeissä, kuolemanjälkeiseen liittyvissä 
mielikuvissa ja esimerkiksi salaliittoteorioissa. 
Toimitimme kirjan yhdessä Petja Kaupin 
kanssa, ja se olikin viimeinen toimittamani 
vuosikirja. 


Näkökulmien ja tulkintojen kavalkadi 


Satavuotiaan vuosikirjan paradigmojen hok- 
saaminen, esiin nostaminen ja nimeäminen 
artikkeleiden ”merestä” on haasteellista, va- 
laisevaa — ja subjektiivista. Tiivistin ne tässä 
artikkelissani kansalliseen ja diskursiiviseen 
paradigmaan, joiden taitekohta osui 1970-lu- 
vun tienoille. Silloin vuosikirja oli ilmestynyt 
jo 50 vuoden ajan: paradigman muuttumisen 
myötä perinteentutkimukseen teoreettiset ja 
metodiset näkemykset sekä kirjan sisältöön 
liittyvät periaatteet muuttuivat. Tulkintani 
kahdesta paradigmasta on syntynyt vuosikir- 
jan artikkeleiden lukemisen ja aiheiden tar- 
kastelun perusteella sekä heijastamalla luku- 
kokemusta kansanrunouden- ja perinteentut- 
kimuksen historiassa tapahtuneisiin muutok- 

siin. Kirjan toimittajana olen itse ollut — sitä 
täysin ymmärtämättä — pitämässä yllä diskur- 
siivista paradigmaa, ja näin jälkikäteen katsot- 
tuna voin vain todeta, että se tuntui — luon- 
nollisesti — ainoalta oikealta tavalta lähestyä 
perinnettä ja perinteentutkimusta. Diskursii- 
visen paradigman näkökulmasta aiheet eivät 
lopu, eikä perinne ei tyhjene merkityksistä 
koskaan. 

Satavuotiaalle vuosikirjalle paradigmaa 
sopivampaa aihetta olisi ollut vaikea keksiä. 
Perinteentutkimuksen periaatteet, käsitykset 
ja paradigmat ovat aina heijastuneet, joskus 
jopa yvöryneet myös vuosikirjan sivuille. Nii- 
den ”puristuksessa” vuosikirja on kehittynyt 
ja muuttunut tieteellisenä julkaisuna, jolla on 
aina ollut oma selkeä profiili ja asema perin- 
teentutkimuksessa. 

Seppo Knuuttila on todennut, että ”artik- 
keleista koostuva Kalevalaseuran vuosikirja 
on temaattisena kokonaisuutenakin näkökul- 
mien sekä erilaisten ideoiden ja tulkintojen 
kavalkadi” (Knuuttila 2014, 16). Sekä kan- 
sallinen että diskurssiivinen paradigma ovat 
tuottaneet vuosikirjaan tekstejä ja kirjakoko- 
naisuuksia, jotka ovat peilanneet kunkin ajan 
perinteentutkimuksen ajattelutapoja. Kumpi- 
kin paradigma on synnyttänyt myös tekstejä, 
joista heijastuvat perinteentutkimuksen kysy- 
myksenasetteluissa, tutkimusaineistoissa, -me- 
todeissa ja -näkökulmissa tapahtuneet muu- 
tokset. 

Ajattelen, että vuosikirja on koko satavuo- 
tisen historiansa ajan ollut perinteentutkijoi- 
den — ei kuitenkaan aina kaikkien ja aina sa- 
manmielisten — yhteinen projekti. Siksi tämän 

kirjoitusprosessin jälkeen siteeraan uudestaan 
jo alussa mainitsemaani metaforaan vuosikir- 
jasta polkuna: 


Polku ei ole varsinaisesti kenenkään tekemä, ja 
samalla se on kaikkien käyttäjien tekemä. Jokai- 
nen polun käyttäjä vaikuttaa ainakin hiukan polun 
kehitykseen tai ylläpitoon, itse asiassa joka kerta 
kun polulla kävellään. Toisaalta polku itse ohjaa 
selvästi ja voimakkaasti kävelijän liikkeitä. (O’dell 


2019, 253.) 


VIITTEET 


1 Kalevalaseuran vuosikirja on ilmestynyt kak- 
soisnumerona vuosina (osan numero suluissa) 
1940-1941 (20-21), 1943—1944 (23-24), 1945- 
1946 (25-26), 1947-48 (27-28), 1970 (69-70), 
1996 (75-76), 1999 (77-78), 2002 (79-80). 

2 Eija Stark on tutkinut suomalaisen folklo- 
ristiikan vaiheita viiden professorin, Kaarle 
Krohnin, A. R. Niemen, Väinö Salmisen, Mart- 
ti Haavion ja Matti Kuusen virkaanastujais- 
luennoista ja heidän muista kirjoituksistaan, 
jotka on julkaistu Kalevalaseuran vuosikirjois- 
sa. Kaikki professorit olivat enemmän tai 
vähemmän mukana myös Kalevalaseuran 
toiminnassa. Artikkeli painottuu suullisen ja 
kirjallisen kulttuurin suhteeseen. (Stark 2019.) 

3 Kalevalaseuran vuosikirjat on esitelty tekijöi- 
neen ja sisällysluetteloineen vuodesta 1980 eli 
volyymista 60 alkaen Kalevalaseuran verkko- 
sivulla osoitteessa https://kalevalaseura.fi. 
Sen vuoksi nostan seuraavassa esiin vain omas- 
ta mielestäni diskursiivisen paradigman kan- 
nalta kiinnostavimmat vuosikirjat. 

Mitä ahjosta ajaikse? 


Ensimmäinen ja toinen kulttuurintutkimus Kalevalaseuran vuosikirjassa 


Tieteellisten seurojen julkaisutoiminta on 
Suomessa ollut monialaista ja kestävää. Van- 
himmat, edelleen ilmestyvät lehdet ovat syn- 
tyneet jo 1800-luvun puolella. Lisäksi monilla 
kulttuurijärjestöillä oli 1900-luvun taitteessa 
omia julkaisuja. Kalevala-entusiastit miettivät 
pitkin 1910-lukua, tarvitaanko kansalliseepok- 
sen perintöä vaalimaan ja vaalijoiden ajatuk- 
sia julistamaan oma foorumi. Tiedämme, mi- 
hin tulokseen he tulivat. 

Kun Kalevalaseuran edeltäjä, ”Kalevala- 
sääde” perustettiin Alpo Sailon ateljeessa 
4.7.1911, kantavana ideana oli saattaa yhteen 
”kansanrunousaiheitamme harrastavat taitei- 
lijat ja tiedemiehet, jotta työ tällä alalla voisi 
keskittyä ja kehittyä yhteistyöksi, josta kum- 
mallakin puolella saattaisi olla toiseltaan kan- 
natusta ja innoitusta”, kuten E. N. Setälä myö- 
hemmin muisteli (1932, 159-160). Aiempia 
käsityksiään Kalevalasta kansalliseepoksena 
hän esitteli muun muassa Valvoja-lehden Kale- 
vala-numerossa 1909. Hän edellytti jo tuolloin 
painokkain sanakääntein toimeen ryhtymistä, 
niin että Akseli Gallen-Kallela voisi omistau- 
tua ”Kansallis-kirjokirjaksi ehdoitetun kuvite- 
tun Kalevalan”' laatimiseen. Setälän sanoin 

se tulisi ”muodostamaan uuden kuvallisen Suo- 
men kansanelämän ja luonnon esityksen Kalevalan 
tekstin rinnalle, ja antamaan sen kielellä, jota 
ymmärretään kaukana ulkopuolella Suomen 
rajojen” (1909,102). 

Kalevalaseuraa olivat ideoimassa monitoi- 
miset kulttuurivaikuttajat, kansanrunouden ja 
kielen tutkijat Väinö Salminen ja E. N. Setälä, 
suomalaisen hammaslääketieteen uranuurtaja 
Matti Äyräpää sekä taiteilijat Akseli Gallen- 
Kallela ja Alpo Sailo. He olivat edelleen 
aktiivisia, kun seura perustettiin virallisesti 
vuonna 1919. E. N. Setälä toimi seuran pu- 
heenjohtajana sen alusta vuoteen 1935, Akseli 
Gallen-Kallela varapuheenjohtajana vuoteen 
1931 — molemmat siis elämänsä loppuun saak- 
ka. 

Seuralla oli alun alkaen kolme suurisuuntais- 
ta tavoitetta: Akseli Gallen-Kallelan suunnit- 
teleman ja toteuttaman Suur-Kalevalan jul- 
kaiseminen vuoteen 1935 mennessä, monu- 
mentaalisen Kalevala-talon rakentaminen 
sekä laaja-alainen tutkimuskeskus, jossa saa- 
tettaisiin yhteistyöhön kansalliset humanisti- 
set tieteet. Yksikään näistä kolmesta hankkees- 
ta ei sellaisenaan toteutunut. Mutta seuran 

Gallen-Kallelan valokuvakokoelma. 


oma julkaisu, vuosikirja, on ilmestynyt jo sa- 
dan vuoden ajan. Se on laajuudessaan ainut- 
laatuinen dokumentti siitä, miten kansallisten 
tieteiden ja taiteiden — viime vuosisadan ter- 
minologiaa käyttääksemme - keskinäiset suh- 
teet on ymmärretty, miten niitä on rakennettu 
ja tulkittu. 

Tämän kirjoituksen kehyksenä on yhteinen, 
joskin eri tavoin ajoittunut ja asemoitunut 
kokemuksemme Kalevalaseuran vuosikirjan 


D 
N l 
EI 


Akseli Gallen-Kallela maalaa Sammon taonta -aiheista freskoa Kansallismuseon kattoon vuonna 1928. Akseli 

id 
up 


hi « 


vaiheista sellaisina kuin olemme olleet itse 
niihin vaikuttamassa, kuulleet niistä kerrotun 
ja lukeneet tekstejä sadan vuoden kaikilta 
kymmenluvuilta. Tulkintamme vuosikirjasta 
kulttuurintutkimuksen ahjona ovat rakentu- 
neet keskinäisissä keskusteluissa runsaan nel- 
jänkymmenen vuoden aikana. Emme ole aina 
olleet saumattomasti yhtä mieltä kaikesta, 
mutta vuosikirjan teemoista, näkökulmista, 
jopa tavoittelemistamme tutkimuksellisista 

painotuksista, sikäli kun ne ovat meistä riip- 
puneet, olemme päätyneet moniäänisiin rat- 
kaisuihin. Keskusteluihin ovat luonnollisesti 
osallistuneet monet kollegamme ja tulkintoi- 
hin vaikuttaneet kulloisetkin vuosikirjan toi- 
mittajat. 

Pohdimme seuraavassa erityisesti sitä, mi- 
ten vuosikirja on sadan vuoden aikana onnis- 
tunut toimimaan kansallisiksi luonnehdittujen 
tieteiden ja taiteiden tulkinnallisena foorumi- 
na. Miten se kulttuurintutkimuksen ahjona 
on tehnyt mahdolliseksi lukuisat monitietei- 
syyden tulkinnat ensimmäisen puolen vuosi- 
sadan aikana sekä antanut sen jälkeen mah- 
dollisuuden tieteidenväliseen keskusteluun 
eri aihepiireistä. Sen sijaan että seurailisimme 
humanististen tieteiden aloilla tapahtuneita 
paradigmojen muutoksia sadassa vuodessa 
- nämä asiat tulevat epäilemättä peratuiksi 
toisissa tämän kirjan teksteissä — olemme poh- 
tineet sitä, miten oppihistorialliset kysymykset 
ja painotukset kerrostuvat vuosikymmenestä 
toiseen: mikä hylätään aikansa eläneenä, mitä 
tuodaan nykyisyyteen, mitä uutta keksitään. 
Samalla kun tutkimus kurottaa tulevaan, se 
muuttaa mennyttä. Pyrimme totta kai välttä- 
mään jälkiviisautta, jonka houkutus on suuri 
senkin vuoksi, että olemme lukuisten kollego- 
jen kanssa vaikuttaneet moniin vuosikirjoihin 
sekä temaattisin valinnoin, toimituksellisin 
ratkaisuin että omin kirjoituksin. 

Omakohtaisia, pitkähköjä perspektiivejäm- 
me voisi ajoittaa vaikkapa seuraavasti: Pekka 
Laaksonen julkaisi ensimmäisen, liinanmyyn- 
ti-leikkiä käsittelevän tekstinsä vuonna 1968 
vuosikirjassa 48. Seppo Knuuttila tarkasteli 
omassa avauksessaan vuonna 1980 (60) pilan 

ja kaskun suhteita. Viittailemme tekstin ede- 
tessä myös sellaisiin, vuosikirjan ulkopuolisiin 
teksteihin, jotka valaisevat kulttuurintutki- 
muksen alojen kehitystä ja käänteitä. Ymmär- 
rettävästi joudumme jättämään pois monia 
kiinnostavia, persoonallisia puheenvuoroja. 


Ensimmäinen kulttuurintutkimus: 


ohjelma ja ahjo 


Nykyaikainen kulttuurintutkimus alkoi orga- 
nisoitua monitieteisiksi projektiksi useissa Eu- 
roopan maissa ja Yhdysvalloissa 1960-luvulla. 
Sen varsinaista, tieteidenvälistä innovaatio- 
aikaa olivat seuraavat vuosikymmenet. Mei- 
dän näkökulmastamme on kiinnostavaa, mi- 
ten uuden kulttuurintutkimuksen piireissä 
sille alettiin hahmotella oppihistoriaa eli etsiä 
aiemmilta ajoilta sen mahdollisia juuria ja 
versoja. Tämän etsinnän tuloksista alettiin pu- 
hua ”ensimmäisenä kulttuurintutkimuksena”, 
joka kytkettiin muun muassa sellaisiin viime 
vuosisadan alun eurooppalaisiin tienraivaajiin 
kuin Aby Warburg, Georg Simmel, Max We- 
ber, Ernst Cassirer, Henri Bergson, Sigmund 
Freud, Walter Benjamin. Nimien saksalais- 
painotteisuus on tässä yhteydessä perusteltua 
sikäli, että Kalevalaseurassa keskusteltu ja ke- 
hitelty idea kulttuuritutkimuksen ahjosta oli 
ilmeisen saksalaisvaikutteista, mitä osaltaan 
selittää eritoten E. N. Setälän tapa ammentaa 
ja omaksua ideoita siltä suunnalta. 

Setälä piti Suomalais-Ugrilaisen Seuran 
vuosikokouksessa vuonna 1919 esitelmän ot- 
sikolla Keskuslaitos suomalaista ja kansainvälis- 
tä kulttuuritutkimusta varten. Se julkaistiin seu- 

raavana vuonna Valvoja-lehden Kalevala- 
vihkossa (2/1920). Termiä siis viljeltiin ilman 
genetiivipäätettä, versiona saksan Kulturwis- 
senschaft-sanasta. Selvitettyään ensiksi, miksi 
tarvittava keskuslaitos ei ole yliopistojen eikä 
akatemioiden haastaja vaan täydentäjä, Setälä 
fokusoi ideansa niihin tieteisiin, ”joiden tar- 
koituksena on inhimillisen kulttuurin alkujen 
tutkiminen.” Hänen mukaansa nämä ”alut” il- 
menevät meille suomen kielessä, kansanmuis- 
toissa, kirjoittamattomassa kirjallisuudessa 
(Setälä todella käytti tätä termiä) ja aineellisen 
kulttuurin jäännöksissä. Koska viimeksi mai- 
nittuja varten oli jo olemassa tutkimuslaitoksia 
eli museoita, se tiederyhmä, jonka osa-alat 
tukisivat toisiaan koostuisi seuraavasti: ”suo- 
malainen, suomalais-ugrilainen, uraalilainen 
ja yleinen kielitiede, suomalainen, virolainen 
ja yleinen kansankirjallisuustutkimus, suoma- 
lais-ugrilainen ja yleinen uskontotiede, suo- 
malais-ugrilainen ja yleinen yhteiskuntatiede” 
(1920,63). 

Setälän ohjelmaa voi pitää meidän olois- 
samme ensimmäisen kulttuurintutkimuksen 
ilmentymänä, joka on erityinen sikäli, että se 
on Kalevalaseuran vuosikirjassa saanut muun- 
tuneiden tulkintojen myötä toteutumansa. Se- 
tälä ei keskuslaitoksen ohjelmassa maininnut 
erikseen "taidetutkimusta', vaikka sillä Kale- 
vala-aiheiden tulkitsijana on ollut vuosikirjas- 
sa näkyvä sija. 

Kalevalaseura julkaisi vuonna 1921 kirjasen 
Kalevalatalo, jonka alaotsikkona oli Suomalai- 
sen kulttuuritutkimuksen ahjo ja ohjelma; siinä 
julkaistiin myös Eliel Saarisen Kalevalataloa 
varten tekemät ”piirustusluonnokset”. Vaikka 
kirjan teksti on julkaistu U. T. Sireliuksen ni- 

missä, sen tyylilaji ja Kalevala-suunnitelmien 
suurisuuntaisuus viittaavat monimiehisen toi- 
mikunnan ahjoon, jonka jäsenistä pisimpään 
Kalevalatalon ideaa hehkutti taiteilija Alpo 
Sailo. 

Ajatukset Kalevalan ympärille koottavista 
kulttuurimonumenteista alkoivat vähitellen 
realisoitua, joskin toisella tavalla kuin seuran 
johtomiesten piirissä oli kaavailtu. Ensiksi 
hiipui Kalevalatalon haave ja sen jälkeen ku- 
vitetun Suur-Kalevalan suunnitelma Akseli 
Gallen-Kallelan kuoleman myötä. Kalevala- 
seuran vuosikirja sen sijaan alkoi monialaisen 
sisällön ansiosta ilmentää vähän kerrassaan 
kansallisten tieteiden rinnakkaiseloa ja mo- 
nitieteisyyden käytäntöä. Taidemaailman 
miehet olivat siinä näkyvästi esillä niin kuva- 
taitelijoina, säveltäjinä kuin kirjailijoina, tul- 
kitsijoina ja tulkittuina. 


Julistusten jälkeen 


Ensimmäinen vuosikirja (1921) sisältää kohta- 
laisen edustavan otoksen niiltä kulttuuritutki- 
muksen aloilta, joita Setälä edellä mainitussa 
esitelmässään kaavaili. Kaikkiaan 28:sta kirjoi- 
tuksesta kuvataiteita käsiteltiin ja taiteilijoiden 
muistelmia kerrattiin seitsemässä, säveltäjiä ja 
sävelmiä viidessä; Kalevalaa, Kantelettaren 
runoja samoin kuin runonlaulajia tarkastel- 
tiin puolessa kymmenessä ja sivuttiin useassa 
muussakin kirjoituksessa, ”kansanmuistoja” 
ja aineellisia asioita esiteltiin niin ikään muu- 
tamassa tekstissä. (Ks. tarkemmin Piela tässä 
teoksessa.) Useimmat kirjoittajista olivat seu- 
ran työjäseniä, joko tieteellisessä tai taiteelli- 
sessa pääosastossa. Suomen ja sukukielten 

ainesten tutkimus jäi tällä kertaa vähälle, eikä 
tilanne Setälän edellyttämälle tasolle kohen- 
tunut myöhemminkään. Fennisteillä oli Virit- 
täjä, suomalais-ugrilaisella kielitieteellä oma 
vuosikirjansa ja samoin kirjallisuudentutki- 
joilla (vuodesta 1929) sekä kansatieteilijöillä 
Kotiseutu (1909). Näiden julkaisujen, vuosikir- 
jamme mukaan lukien, toimituskunnissa ja 
-neuvostoissa näkyy olleen ainakin 1960-luvul- 
le saakka edustettuina aika hyvin kansallisten 
tieteiden keskeisalat tuttuine miehineen. 
Monitieteisyyden kannalta on kiinnostavaa, 
että monet ahkerat vuosikirjan kirjoittajat liik- 
kuivat varsinkin ensimmäisillä kymmenlu- 
vuilla notkeasti eri aihepiireissä kuten ensim- 
mäisen kulttuurintutkimuksen ideaan kuului. 
Taidehistorioitsija Onni Okkonen oli oman 
alansa ohella kiinnostunut kansanrunojen 
mytologisista aineksista kuten E. N. Setäläkin. 
Kieli- ja kansatieteilijä T. I. Itkonen tarkasteli 
liki kaikissa vuosikirjan artikkeleissaan saame- 
laiskulttuurien ilmentymiä. A. O. Väisänen, 
vuosikirjan pitkäaikainen luotsaaja, käsitteli 
puolestaan lukuisissa kirjoituksissaan kansan- 
musiikkia ja sen etnografiaa; lisäksi hän kir- 
joitti Kalevalaseuran ajankohtaisista asioista 
sekä vastasi kahdenkymmenenkahden vuosi- 
kirjan (1921-1943) sisällöstä ja ilmestymisestä 
ajallaan. Ehkä useankin tutkijan liikkuvuus 
monilla kulttuuritieteiden aloilla heijasti raja- 
aitojen läpäisevyyttä, ja taustalla olivat epäile- 
mättä myös monialaiset opinnot: kansanru- 
noudentutkimukseen ja kansatieteeseenkin 
tultiin viime vuosisadan puoliväliin saakka 
ja vielä sen jälkeenkin usein suomen kielen, 
kirjallisuuden ja joskus historian opintojenkin 
myötä. Palaamme tähän vähän tuonnempana. 

Kalevalaseuran piirissä vaikuttaneet miehet 

omistivat auliisti vuosikirjoja toisilleen heidän 
merkkivuosinaan. Nimensä niteen etulehdelle 
onnitteluineen ja kiitoksineen saivat vanhasta 
kaartista ainakin Akseli Gallen-Kallela (1925), 
Jean Sibelius (1926), E. N. Setälä (1924, 1934), 
Kaarle Krohn (1933), Väinö Salminen ja Al- 
bert Hämäläinen (1945/1946, 1980), Alpo 
Sailo (1957) sekä myöhemmin Matti Kuusi 
(1974) ja Pertti Virtaranta (1978). Elämäntyötä 
esitteleviä ja vaikuttavuutta valottavia vuosi- 
kirjoja on julkaistu Daniel Europaeuksesta 
(1988), Elias Lönnrotista (viimeisin 2002) ja 
A. O. Väisäsestä (2011). Edesmenneiden tutki- 
joiden ja taiteilijoiden muistolle on omistettu 
niin ikään useita vuosikirjoja. 

Hannes Sihvo oli Kalevalaseuran sihteeri 
vuosina 1967—1972 ja osallistui myöhemmin- 
kin vuosikirjojen toimituksiin. Kirjassaan Kar- 
jalan löytäjät (1969) hän käy seikkaperäisesti 
läpi Kalevalaseuran vaiheita; koko lailla sa- 
mat miehet näyttävät ”löytäneen” niin Karja- 
lan kuin Kalevalankin. Sihvo on listannut vuo- 
teen 1969 mennessä ilmestyneisiin vuosikir- 
joihin eniten kirjoittaneet. Tuskin on sattumaa, 
että mukana on juuri 49:n kirjoittajan nimet. 
Ylivoimaisesti eniten oli kirjoituksia A. O. 
Väisäseltä, peräti 61 tekstiä (yhteensä 779 si- 
vua), kun toisena oleva Sulo Haltsonen oli 
julkaissut 29 kirjoitusta; molemmat toimivat 
pitkään vuosikirjan (pää)toimittajina. Listan 
seuraavina olivat Kustaa Vilkuna 27, T. I. Itko- 
nen 25, Martti Haavio 23 ja Matti Kuusi ja 
Otto Manninen molemmat 21 tekstiä. (Sihvo 
1969, 215.) Tellervo Krogerus mainitsee Kuusi- 
kirjassaan, että tämä julkaisi vuodesta 1951 
vuoteen 1987 katkeamattoman sarjan artik- 

keleita vuosikirjassa, ainoana poikkeuksena 
hänelle omistettu vuosikirja 1974. (Krogerus 
2014, 534-) 

Yli puolet Sihvon listaamista henkilöistä oli 
julkaissut alle kymmenen tekstiä. Kokoavasti 
arvioiden vuosikirjan ensimmäisen vuosisa- 
dan puoliskolla (numeroissa 1-49) olivat edus- 
tettuina ne alat, joista Setälän kaavaileman 
kulttuuritutkimuksen olikin määrä rakentua 
eli suomen ja sukukielten, kirjallisuuden, kan- 
sanrunouden ja kansanmuistojen, musiikin ja 
muiden taidemuotojen tutkimus. Akseli Gal- 
len-Kallela ehti julkaista 1920-luvulla vuosikir- 
jassa 12 tekstiä (puheita, kirjeitä, tervehdyksiä, 
vaikutelmia, suunnitelmia). 


Kalevalataiteen toivonvarat 


Vielä 1920-luvulla vuosikirjassa julkaistiin eri 
aloilla ansioituneiden taiteilijoiden tekstejä ja 
heidän teostensa luonnehdintoja, mutta tämä 
toimituksellinen käytäntö näyttää jääneen 
koko lailla sivuun jo seuraavalla vuosikymme- 
nellä, jolloin muun muassa Onni Okkosen 
edustama monitieteinen taiteentutkimus rai- 
vasi alaa itselleen ensimmäisen kulttuurintut- 
kimuksen piirissä. Hän julkaisi useita kuvatai- 
teiden yleisesityksiä ja laajan monografian 
ihailemastaan Akseli Gallen -Kallelasta. Okko- 
sen kiinnostusta taiteiden mahdollisiin maa- 
ilmoihin sekä niiden varhaisiin ilmentymiin 
kansanrunoudessa ja mytologiassa jäi Hannes 
Sihvon sanoin ”todistamaan hänen postuumi 
synteesiyrityksensä muinaisrunouden maail- 
masta”. (Sihvo 1969, 194.) 

Okkosen kollegat ja aikalaiset kuten L. Wen- 
nervirta ja myöhemmin Aune Lindström pi- 

täytyivät taidehistorian piirissä. Molemmat 
julkaisivat useita kirjoituksia myös vuosikir- 
joissa. Heidän kokoavat katsauksensa Kalevala- 
aiheisen taiteen vaiheista ovat luettelevan 
toteavia ja päätyvät melko innottomiin arvioi- 
hin. 

Wennervirta julkaisi suppean katsauksen 
Kalevala ja kuvataide vuonna 1935 Kalevalan 
100-vuotisriemujuhlien ohjelma- ja näyttely- 
oppaassa. Vaikka Kalevalla on ollut suuri vai- 
kutus kuvataiteeseemme, kuten Wennervirta 
toteaa, hänen mielestään ”tämä kansallinen 
aarre voisi olla rikkaampi, taiteellisilta arvoil- 
taan vähemmän vaihteleva. Gallen-Kallelan 
teoksissa on Kalevalan harrastus joka ta- 
pauksessa saanut kauniin ja, niin kuin näyt- 
tää, kestävän voiton.” (Wennervirta 1935, 29.) 
Samassa julkaisussa Onni Okkonen kirjoittaa 
johdantosanat A. Gallen-Kallelan muistonäyt- 
telyyn. Nyt vaihtuu tyylilaji. Okkosen sanoin: 


Gallenin taide julistaa inhimillisyyden, sielukkaan 
kulttuuritunteen arvoa. Hän kuuluu taiteen har- 
vojen herooisten ilmiöiden joukkoon, jotka ovat 
voineet yhdistää kansallisen ja yleisinhimillisen, 
joiden taide kohoaa arkielon rajojen yli symboli- 
seen ja lopulta kosmilliseen suuruuteen. (Okkonen 


1935, 42.) 


Aune Lindström julkaisi vuonna 1949 Uuden 
Kalevalan 100-vuotiskirjassa Kalevala — kansal- 
linen aarre katsauksen Kalevala kuvataiteiden 
tulkitsemana. Lindström käy luettelomaisen 
huolellisesti läpi siihenastiset, aiheeseen liitty- 
vät taiteilijat teoksineen ja päätyy arvioon, jon- 
ka mukaan ”näytämme nykyisin olevan aal- 
lonpohjassa, mitä tulee kansalliseepoksemme 
innoittamiin taideteoksiin”. Hänenkään mie- 

lestään ei ole Gallen-Kallelan kalevalataiteen 
”syvyyden ja aitouden” ylikäynyttä. (Lindström 
1949, 175—192.) 

Vanhan Kalevalan 150-vuotisjuhlia vietettiin 
vuonna 1985 kansakunnalle ominaisella juh- 
lavalla pidättyvyydellä. Tilaisuuksia oli pal- 
jon ja mieleen jäivät sekä moniäänisyys että 
aidot erimielisyydet menneen annista. Tuon 
juhlavuoden satoa esittelevässä vuosikirjassa 
Kirjokannesta kipinä (66/1986) taidehistorian 
professori Aimo Reitala kävi läpi Kalevala- 
taiteen ulottuvuuksia. Hän kommentoi lukuisis- 
ta aiemmista teksteistä tuttuja asioita, mutta 
päätyykin toteamaan, että ”yhteenvedot Gal- 
len-Kallelan jälkeisestä itse asiassa yllättävän 
runsaasta Kalevala-taiteesta puuttuvat vielä” 
ja että ”kokonaisuutena ottaen voidaan puhua 
suuresta muutoksesta jo 1930-luvulta lähtien”. 
Uuden kulttuurintutkimuksen hengen mukai- 
sesti Reitala ehdottaa, että ”Gallen-Kallelan 
ja hänen aikansa Kalevala-taiteen määrittelyn 
kannalta olisi tärkeätä katsoa sitä myös myö- 
hemmän aineiston tarjoamaa taustaa vasten”. 
(Reitala 1986, 176.) 

Aina viime vuosisadan jälkipuolelle saakka 
kansallisten tieteiden piirissä katsottiin, että 
eri alojen yhteinen tehtävä ja tavoite on koota 
palapeliä, joka aikanaan tulee valmiiksi. Jot- 
kut olivat sitä mieltä, että aito kansankulttuuri 
oli jo mennyttä maailmaa. Nykyään pidetään 
sen sijaan itsestään selvänä, että kulttuuristen 
ilmiöiden ja esitysten merkitykset ovat konst- 
ruktioita, alati muuttuvia, ristiriitaisia, oikeiksi 
ja vääriksi osoittautuvia. Aimo Reitalan kai- 
paama yhteenveto Kalevala-taiteesta ennen 
ja jälkeen Gallen-Kallelan näki päivänvalon 
Ateneumin taidemuseossa vuonna 2009, jo- 

hon oli koottu laaja Kalevala-aiheisen taiteen 
näyttely; museo myös julkaisi niin sanotusti 
parasta lajissaan olevan laajan näyttelyteoksen 
Kalevala kuvissa. 160 vuotta Kalevalan innoitta- 
maa suomalaista taidetta, joka julkaistiin myös 
englanniksi Kalevala in Images. 160 years of 
Finnish art inspired by the Kalevala. 


Monitieteisyyden lastuja kulttuuritutkimuksen 
ahjoon 


Vuosikirjan sisällöt näyttävät sotien jälkeen ja 
varsinkin 1950-luvulla vakiintuneen sellaiseen 
julkilausumattomaan monitieteisyyteen, jossa 
Kalevalaseuran piiriin kuuluvien tiedealojen 
johtavat edustajat (vrt. Sihvon luettelo) näyt- 
tävät kirjoittaneen velvollisuudentuntoisesti 
vuodesta toiseen, jos kohta mukaan on mah- 
tunut tekstejä akateemisen maailman ulko- 
puoleltakin. Kun vuosikirjan historiassa oli 
edetty vuoteen 1970, viideskymmenes kirja 
näyttää sekä tavanomaiselta että uusia tuulia 
ennakoivalta (kirjoittajina 19 miestä, 4 naista). 
Kun Väisänen, Haavio ja Kuusi ovat sanoneet 
sanottavansa, vuoron saavat sellaiset tulevat 
tutkijat kuin Senni Timonen, Anna-Leena 
Kuusi (Siikala), Hannes Sihvo, Pentti Leino. 
Erityisesti Matti Kuusi opasti lahjakkaita 
opiskelijoitaan julkaisemaan seminaaritöiden 
pohjalta kirjoitettuja artikkeleita vuosikirjassa. 
Näin myös tapahtui. 

Vuosikirjaan kirjoittaneista muutamat hen- 
kilöt olivat sisäistäneet ajatuksen (ensimmäi- 
sen) kulttuurintutkimuksen monitieteisyydestä 
niin, että he lähestyivät tarkastelujen kohtei- 
taan yhtä lailla teksteinä kuin konteksteina, 
kuten sittemmin tuli tavaksi sanoa. E. N. Setä- 

län suurteos Sammon arvoitus (1932) oli osoitus 
hänen tiedenäkemyksensä joustavuudesta. 
Kirjallisuudentutkija Sulo Haltsonen julkaisi 
Kalevalaseuran vuosikirjassa etnografisia tut- 
kielmia, taidehistorioitsija Onni Okkonen, 
kuten sanottu, käsitteli taidehistoriallisten ai- 
heiden ohella kansanrunojen ja mytologian 
kysymyksiä, kansatieteilijä Kustaa Vilkuna 
- hänelläkin suomen kielen opinnot taka- 
naan — harrasti sanojen ja nimien etymologi- 
sia tarkasteluja, fennisti Pertti Virtaranta 
kirjoitti useista kertojista ja kielenoppaista. 
Useimmat kansanrunouden tutkijat näyttä- 
vät sen sijaan kirjoitelleen pääasiassa omilta 
aloiltaan, jos kohta jotkut heistäkin kiirehtivät 
1930-luvulla visioimaan Suomen muinaishis- 
torian tutkimusta. 

Akateemisiin tapoihin näyttää aikanaan 
myös kuuluneen, että oman alan ulkopuolel- 
la eli toisten tonteilla liikkumista pyydettiin 
anteeksi tai ainakin sellaiselle toivottiin ym- 
märtämystä. Kirjallisuuden tutkija Viljo Tar- 
kiainen, joka kirjoitti useita artikkeleita Kale- 
valaseuran vuosikirjaan - mm. Eino Leinon 
Helkavirsistä — selitteli vuolaasti, miksi oli pää- 
tynyt pitämään suomalais-virolaisessa kansal- 
listen tieteiden tutkijain kongressissa (1939) 
esitelmän aiheesta Magia kalevalaisessa runou- 
dessa: ”Tuntunee oudolta, että kirjallisuuden 
tutkija uhkaa tällaisessa erikoistuntijain seu- 
rassa puhua magiasta ja kansanrunoudesta ja 
niin ollen tunkeutua folkloren, uskontotieteen 
ja mahdollisesti kansanpsykologiankin vaikea- 
kulkuisille aloille” (Tarkiainen 1939, 319). 
Tarkiaisella olikin asiasta paljon sanottavaa 
ja hän otti kantaa myös folkloristien kiistaan 
siitä, olisiko vanhoja kansanrunoja tulkittava 

historiallisina dokumentteina vai vertausku- 
vallisina maailmanselittäjinä. 

Hannes Sihvo luonnehti vuosikirjasarjan 
erityisiä ansioita muun muassa seuraavasti: 
”Lukuisat artikkelit ovat olleet merkittäviä 
tutkimuksellisesti, on tuotu esiin uutta arkisto- 
materiaalia, on tehty metodisia kokeiluja ja 
kirjoitettu tyylikkäistä esseitä.” Olennaista 
näyttää olleen myös se, että vuosikirjan artik- 
kelit ovat useassakin tapauksessa olleet laa- 
jempien tutkimusten ensiesiintymiä. Sihvo 
myös muisti mainita, että ”uusien Kalevalan 
käännösten informoijana ja esittelijänä Kale- 
valaseuran vuosikirja on ainutlaatuinen”, niin 
kuin on ollut sittemminkin. (Sihvo 1969, 214.) 

Kustaa Vilkunan 60-vuotispäivän ( Virittä- 
jä 3/1962) kirjoituksessa Martti Haavio totesi, 
että luonteenomaista kollegan tuotannolle 
olivat suppeahkot lastut: 


Nuo ’lastut’ ovat, käyttääkseni sosiologien termiä, 
otoksia: kukin niistä tietysti selittää joltakin taholta 
kansankulttuurin kokonaisuutta. Sanon asian toisin 
ja paremmin: nuo lastut ovat ensimmäinen ilmoi- 
tus pienestä — tai suuremmastakin - tieteellisestä 
keksinnöstä, jonka Vilkuna on kiirehtinyt ensim- 
mäisessä innostuksessaan lähettämään sanoma- tai 
aikakauslehteen. (Haavio 1962, 203.) 


Ja kun selaa Kalevalaseuran vuosikirjan sisäl- 
lysluetteloita, huomaa helposti, että sinne on 
monien muidenkin kirjoittajien kuin Vilku- 
nan verstaasta lennellyt eri muotoisia ja pak- 
suisia lastuja. Osa niistä on päätynyt laajem- 
piin esityksiin, myös Haavion tuotannossa, 
toisten jäädessä niin sanotusti silleen. 

Lastut terminä ja mielikuvana luonnehtii 
hyvin Kalevalaseuran vuosikirjan muotoa ja 

rakennetta sekä kirjoitusten keskinäissuhteita 
alusta aina 1960-luvun lopulle saakka. Lastut 
on toimitettu vuosittain samaan kasaan, yk- 
sien kansien väliin. Lukijan uskottiin ymmär- 
tävän, että ne on veistetty ja vuoltu samasta 
suku- ja kulttuuripuusta. 


Toinen kulttuurintutkimus: teemat ja 
variaatio 


Uudella eli toisella kulttuurintutkimuksella on 
monta alkua tiedemaailman eri puolilla. Tun- 
nusomaista tälle olivat kuitenkin uudenlaiset 
kysymyksenasettelut sekä huomion kiinnittä- 
minen sisältöjen ja merkitysten rakentumiseen 
erilaisissa konteksteissa, muutosten dynamiik- 
kaan, eri kulttuuritasojen artikulaatioihin ja 
niiden esittämiseen. Oireet olivat ilmeiset jo 
1960-luvulla, mutta kulttuurintutkimus alkoi 
järjestäytyä tutkimusalaksi ja sittemmin myös 
suuren maailman yliopistoissa oppiaineryh- 
miksi 1970-luvulla, Suomessa seuraavalla vuo- 
sikymmenellä. Tämän kulttuurintutkimuksen 
tunnus oli tieteidenvälisyys, johon meilläkin 
vähitellen edettiin oppiaineiden omien, kult- 
tuurintutkimusta luonnehtivien teoreettisten 
ja metodisten innovaatioiden vahvistuessa. 
Taannoinen visio kulttuurintutkimuksen 
yhteisestä ahjosta jäi elämään Setälän jälkeen- 
kin ja nosti päätään muun muassa Matti Kuu- 
sen kuvitelmana Itä-Suomen yliopistosta kau- 
punkien ja muiden tihentymien ulkopuolel- 
la toimivana autonomisena yhdyskuntana, 
”jonka keskuksena on yliopisto tutkimuslai- 
toksineen ja sen ympärillä välttämättömät 
asunto- ja liiketalot”. Eikä tällaisen kuusimai- 

sen tiedeluostari-idean yhteys kulttuurintutki- 
muksen setälämäiseen ahjoon ole pelkkä sat- 
tuma. Luonnehtihan Kuusi Setälää "teiden 
raivaajaksi, kauaksi näkijäksi, liikkeelle pani- 
jaksi”. Ja sellainen hän Tellervo Krogeruksen 
(2014, 555) mukaan itsekin oli. 

Kalevalaseuran vakiintuneet toimintatavat 
ja vuosikirjan toimitukselliset urat alkoivat 
vähän kerrassaan etsiytyä uusille laitumille 
1960-luvun kuluessa. Kun Matti Kuusesta tuli 
seuran puheenjohtaja vuonna 1963, hän alkoi 
etsiskellä toimintaan mukaan nuoria tutkijoita 
ja laaja-alaisesti toimivia kulttuurivaikuttajia. 
Tuo vuosikymmen oli meidän kannaltamme 
katsoen siirtymistä ensimmäisestä kulttuurin- 
tutkimuksesta toiseen. Taustalla olivat tieten- 
kin tiede- ja kulttuuripolitiikan uudet tuulet, 
joihin humanistit reagoivat muun muassa 
julkaisemalla Kansallisten tieteiden kehittämis- 
ohjelman 1966-1980, jota toteuttamaan alan 
miehet, muiden muassa Matti Kuusi, Tuomo 
Tuomi, Osmo Ikola ja Urpo Vento perustivat 
1968 Kansallisten kielten ja kulttuurimuotojen 
tutkimuksen keskusliiton (KKKTK) (ks. Vento 
1968). Tämän, kieltämättä aika setälämäiseltä 
kuulostavan instanssin tarkoituksena oli koota 
yhteen alan toimijoiden voimat niin akateemi- 
silla kuin muillakin kansallisen kulttuurin toi- 
mialoilla. Kalevalaseurassa oli ruvettu julkai- 
semaan Seulaset-nimista tiedotuslehteä 1965, 
ja sen tiedotusalaa laajennettiin sittemmin 
koskemaan myös KKKTK:n toimintaa. 

Ehkä vuosikirjankin vastaisuuden kannalta 
vaikuttuvin uusi toimintamuoto Kalevalaseu- 
rassa oli vuonna 1964 aloitetut suomalaisten 
kulttuuriarvojen teemaviikot, jotka Matti Kuu- 
sen alkuun ideoimina levittäytyivät yli maan 

— ainakin niin oli tarkoitus. Vuoden 1971 kult- 
tuuriviikon teema oli saamelaiskulttuuri, ja 
viikko huipentui päätapahtumaan Rovanie- 
mellä helmikuussa. Saman vuoden vuosikirja 
(51) oli nimeltään Vanhaa ja uutta Lappia ja 
sen toimitti Hannes Sihvo. Esittelytekstissä 
kirjan kerrotaan olevaan ”tiivistelmä siitä, 
mitä 1970-luvun alussa ollaan saamassa selvil- 
le saamelaiskulttuurista”. Kirjoittajat edustivat 
tuolloin useita tieteenaloja: uskontotiedettä, 
kansatiedettä, folkloristiikkaa, kirjallisuuden 
ja musiikin tutkimusta, arkeologiaa, sosiolo- 
giaa, kasvitiedettä. 

Vuosikirjan 91 (2012) pääotsikko oli Saamen- 
maa ja alaotsikko Kulttuuritieteellisiä näkökul- 
mia. Toimittajat toteavat saamelaiskulttuurin 
professorin Veli-Pekka Lehtolan johdolla, 
miten merkityksellisiä saamelaisille olivat 
vuoden 1971 teemaviikko ja vuosikirja. Ja mi- 
ten paljon noista ajoista on edetty: kielilaki, 
kulttuurinen itsehallinto, kouluopetus. Saa- 
mentutkimus on painottunut entistä enem- 
män saamelaisyhteiskunnan omista tarpeista 
nouseviin teemoihin ja kysymyksiin. Nämä 
näkökulmat olivat esillä Saamenmaa-vuosikir- 
jassa, jonka kirjoittajat olivat niin ikään useilta 
yhteiskunnan ja kulttuurintutkimuksen aloilta. 

Kalevalaseuran kulttuuriviikot jatkuivat 
vuoteen 1975 saakka ja niiden aiheisiin kiin- 
nittyivät myös vuosikirjat Nimikirja (52/1972), 
Karjala - idän ja lännen silta (53/1973), Väinä- 
möisen veljenpojat (55/1975) sekä ”postuumisti” 
Veden viljaa (56/1976) ja Tieteen matkamiehiä 
(57/1977). Kulttuuriviikon vietto jäi laimeaksi 
vuonna 1974, jolloin teemana oli nuorten- ja 
lastenperinne. Kuusen muistaman mukaan 
Lahden suuressa konserttisalissa pidettyyn 

pääjuhlaan oli saapunut juhlapuhujaa kuule- 
maan ”viisitoista iäkästä setää ja tätiä”. Tämä 
notkahdus ei tosin heijastunut vuosikirjaan, 
joka kyseisenä vuonna oli omistettu Matti 
Kuuselle. 

Vuoden 1969 kulttuuriviikkojen teemaksi 
kaavailtiin kansantaidetta, jota oli käsitelty jo 
edellisen vuonna järjestetyssä Kalevalaseuran 
ja Suomen Kulttuurirahaston yhteisessä semi- 
naarissa. Hannes Sihvo seuran sihteerinä vas- 
tusti avoimesti kansantaiteen teemaa, joka 
hänen mielestään oli tuolloin jo käsitteenäkin 
kärsinyt totaalisen inflaation (ks. Kalleinen 
2011, 164). Ehkä olikin hyvä, että aihe siirrettiin 
tulevaisuuteen; neljäkymmentä vuotta myö- 
hemmin, vuonna 2008 vuosikirjan teemana 
ja nimenä oli Kansanestetiikka. Ehdotus tuli 
ympäristöestetiikan professori Yrjö Sepän- 
maalta, joka oli aktiivisesti kommentoinut 
nykykansantaiteen uusia tuulia ja kertoi saa- 
neensa nimi-idean Kansanetiikka-vuosikirjasta 
(84/2005). Kirjailija Antti Tuuri puolestaan 
ehdotti vuosikirjan teemaksi Kirjailijoiden Ka- 
levala (92/2013); hänen mielestään Kalevala- 
seuran suurhankkeessa Taiteilijoiden Kalevala 
(ks. https://taika.kalevalaseura.fi/) kirjailijat 
olivat jääneet sivuun, ja heillähän on aiheesta 
tunnetusti ollut yhtä ja toista sanottavaa. 


Laajentuvat perspektiivit, tihentyvät tulkinnat 


On tietenkin kärjistävää esittää, että kansallis- 
ten tieteiden jälkimainingeissa olisi suurem- 
mitta kähinöittä siirrytty ensimmäisen kult- 
tuurintutkimuksen monitieteisyydestä toisen 
tieteidenvälisyyteen. Tämä prosessi on ollut 
mutkikas ja sen sisältämillä eriaikaisilla epis- 

temologioilla on puolestapuhujansa vieläkin. 
Mutta eri tieteiden puista veistetyt lastut Kale- 
valaseuran vuosikirjassa ovat erinomaista ai- 
nesta sellaiselle monitieteisyydelle, joka esit- 
tää useita tulkintoja yhteisestä kiinnostuksen 
kohteesta, kuten Kalevalasta, ilman että ai- 
nekset, perustelut ja argumentit sekoittuvat. 
Kun taas tieteidenvälisissä prosesseissa perin- 
teiset tieteenalat lomittuvat toistensa kanssa, 
jolloin niiden rajat hämärtyvät mutta eivät 
häviä — kuten on sanottu. Sitä paitsi tieteiden- 
väliseen kulttuurintutkimukseen kuuluvat 
myös sellaiset lukutavat, jotka uudelleen tul- 
kitsevat, dekonstruoivat tekstejä erilaisissa 
tieto-opillisissa ja ajallisissa viitekehyksissä. 
Eivät Kalevalaseuran vuosikirjojenkaan teks- 
tit ole merkityksiltään samoina pysyneet kult- 
tuurintutkimuksen paradigmojen vaihdellessa 
ja solmiutuessa toisiinsa. 

Jos pitäisi valita sellainen vuosikirja, jos- 
sa eritoten perinteentutkimuksen muutoksia 
paikannetaan ja ennakoidaan, niin se voisi 
olla Kertojat ja kuulijat (80/1980). Tässä kirjas- 
sa Lauri Honko kirjoittaa kertomusperinteen 
tutkimustavoista ja niiden tulevaisuudesta: 
kontekstit nousevat tekstien rinnalle, kertojat 
kerrotun subjekteiksi, esittäminen tutkimus- 
kohteeksi; uudenlaiset taksonomiat voivat 
tuoda esiin ennen huomaamattomia mer- 
kityksiä samoin kuin perinnelajit eläviksi 
konstruktioiksi ymmärrettyinä ja erilaisiin 
ympäristöihin asettuvina. Ei ehkä kumouksel- 
lista, mutta uutta kuitenkin oli, että kirjoitus- 
kutsuun vastanneet, kirjaan kirjoittaneet 
folkloristit, fennistit ja kirjallisuudentutkijat 
keskustelevat rakentavasti erilaisten kulttuu- 
risten ilmausten merkityksistä kertojille ja 

itselleen sekä nostavat kertojia ja murteen- 
puhujia yhteistyökumppaneikseen. Lukijalle, 
joka mahdollisesti tuntee näiden kirjoittajien, 
kertojien ja kuulijoiden taustoja, tekstien tie- 
teiden- ja ihmistenvälisyys on ilmeistä ja pu- 
huttelevaa — vieläkin. 

Naistutkimuksen vahvistuminen 1980-lu- 
vulla näkyi myös perinnetieteissä. Senni Timo- 
nen pohti kiinnostavan omakohtaisesti sen 
antia ja haasteita kalevalaisen runouden tutki- 
mukselle juhlavuonna 1985 (Kirjokannesta ki- 
pind 66/1986). Hän myös toimitti yhdessä Aili 
Nenolan kanssa Louhen sanat. Kirjoituksia kan- 
sanperinteen naisista (1990), joka on uraauurta- 
va teos, lukipa sitä miesvaltaisen tutkimuksen 
kritiikkinä tai uusien kysymysten, lukutapojen 
ja tulkintamahdollisuuksien esiin nostamise- 
na. Noista ajoista lähtien vuosikirjankin kir- 
joittajissa alkoi olla saman verran naisia kuin 
miehiä, joskus enemmänkin.* Naisten aseman 
vahvistuminen perinnetieteiden alalla on nä- 
kynyt myös Kalevalaseurassa. Vuodesta 1974 
seuran sihteerit ovat olleet naisia: Satu Apo, 
Saima-Liisa Laatunen, Eira Penttinen, Mar- 
jatta Jauhiainen ja Sirkka-Liisa Mettomäki; 
toiminnanjohtajana Ulla Piela vuodesta 2002 
vuoteen 2019 ja vuodesta 2019 alkaen Niina 
Hämäläinen. Kaikilla heillä on ollut keskei- 
nen rooli vuosikirjojen toimitustyössä.? 

Kun kokosimme, toimitimme ja osittain 
kirjoitimmekin yhdessä Ulla Pielan ja laajan 
kirjoittajakunnan kanssa Kalevalan kulttuuri- 
historian (2008), vuosikirjojen artikkelit olivat 
paljon käytettyjä lähteitä. Kalevalaan ja sen 
aineksiin liittyviä kysymyksiä on kootusti kä- 
sitelty vuosikirjoissa Lönnrotin aika (64/1984), 
Kalevala ja maailman eepokset (65/1987), Kirjo- 

kannesta kipinä — Kalevalan juhlavuoden satoa 
(66/1986) sekä Lönnrotin hengessä (81/2002). 
Tähän listaan voi lisätä ainakin seuraavat, 

Kulttuurihistorian jälkeen ilmestyneet vuo- 
sikirjat: Kalevalamittaisen runon tulkintoja (89/ 
2010) ja Eurooppa, Suomi, Kalevala (98/2019). 
Näiden lisäksi useissa vuosikirjoissa on esitet- 
ty näkemyksiä ja tulkittu kokemuksia kansan- 
runojen karjaloista niin Venäjän kuin Suo- 
menkin puolella. Korvissa kaikuvat vieläkin 
edellisten sukupolvien vetoomukset: Kaleva- 
laseuran on pidettävä näitä asioita julkaisuis- 
saan esillä, koska mikään muu taho ei sitä tee. 
Joskin käsitykset ”näistä asioista” ovat muuttu- 
neet monin tavoin toisen kulttuurintutkimuk- 
sen ahjossa. 

Kalevalan ja kansanrunojen tutkimuksen 
aktuaalien tulkintojen ohella vuosikirjassa on 
käsitelty useita kulttuurintutkimuksen piiris- 
sä ajankohtaisia teemoja. Kahdessa kirjassa 
Tutkijat kentällä (82/2003) ja Kenttäkysymyksiä 
(83/2004) tuotiin esiin eri alojen tutkijoiden 
käsityksiä ja kokemuksia siitä, miten eri mene- 
telmin kootut aineistot muuttuvat/muutetaan 
tutkimusaineistoksi, miten ne saavat yhä uusia 
merkityksiä sen mukaan kuka kysyy, missä 
tarkoituksessa, kenen toimeksiannosta. Kun 
taas Paikka. Eletty, kuviteltu, kerrottu (85/2006) 
kävi keskustelua maantieteilijöiden kanssa 
tuolloin ajankohtaisesta aiheesta eli siitä, mis- 
sä ja miten paikkojen lukuisat eri merkitykset 
sijainnin lisäksi ilmenevät. Kulttuurintutki- 
muksen monitieteisesti ja tieteidenvälisesti 
lähestyttyjä, uudenkarheita aihealoja on esi- 
telty muun muassa kirjoissa Adnimaisemissa 
(95/2016) ja Näkyväksi sepitetty maa (96/2017). 
Ja jos vielä yksi ”kokoomateos” sopii mainita, 

niin se on Huumorin skaalat (94/2015), jossa 
ensimmäistä kertaa tuodaan yksissä kansissa 
esiin suomalaisen huumorintutkimuksen laa- 
ja-alaisuus ja runsaus (muun muassa parikym- 
mentä väitöskirjaa tällä vuosituhannella). 


Kohti kolmatta? 


Kalevalaseuran vuosikirja ei ole satavuotisen 
historiansa aikana ollut enempää ensimmäi- 
sen kuin toisenkaan kulttuurintutkimuksen 
merkittävin julkaisufoorumi. Se on ollut sitä 
yhdessä toisten, lähialojen vuosikirjojen ja 
aikakauslehtien kanssa, joita on ilmestynyt 
1800-luvun jälkipuoliskolta saakka todella 
suuri määrä, kymmenistä satoihin. 

Toisen kulttuurintutkimuksen vahvistuessa 
1980-luvulla sen kohteita alettiin tarkastella 
”annettuna otetun” sijasta erilaisina konstrukti- 
oina. Esimerkiksi perinnetieteiden kansa osoi- 
tettiin monin tavoin tutkijoiden työpöydillä 
laadituksi artikulaatioksi. Jotkut olivat olleet 
sitä mieltä, että kansanrunous on kollektiivi- 
sen luomisprosessin ilmentymä; yksilöpainot- 
teisesta näkökulmasta sellaista pidettiin mah- 
dottomana. Nämä vastakkaisuudet alkoivat 
kulttuuristen käänteiden keskusteluissa ja uu- 
denlaisten subjektikäsitysten valossa näyttää 
pikemmin toisiaan täydentäviltä kuin pois sul- 
kevilta. Välittäväksi käsitteeksi nousi etenkin 
konteksti, josta tuli yksi kulttuurintutkimuk- 
sen taajimmin viljellyistä avainsanoista. 

Vuosikymmeniä jatkui myös kiista, jossa 
väiteltiin siitä, onko kalevalamittaisia kerto- 
via runoja pidettävä vertauskuvallisina ja his- 
toriallisina. Vastakkaisten näkemysten lastuja 

sinkoili ensimmäisen kulttuurintutkimuksen 
aikana myös vuosikirjamme ahjoon. Kun sit- 
temmin ruvettiin puhumaan ja kirjoittamaan 
vanhojen runojen myyttisestä historiasta 
— myös kansainvälisissä keskusteluissa — ky- 
symys ei ollut niinkään kompromissista kuin 
uusista tutkimuskysymyksistä ja -asetelmista, 
joiden ”meikäläisiin” tunnusteluihin ja tu- 
lemiin voi tutustua lukemalla vaikkapa vuo- 
sikirjoja Kalevala ja maailman eepokset (65/ 
1987) sekä Kalevalamittaisen runon tulkintoja 
(89/2010). 

Vuosikirja oli varsinkin alkutaipaleellaan 
kansallisten tieteiden ja taiteiden asialla. Sit- 
temmin käsitykset niiden kulttuuri- ja yhteis- 
kuntapoliittisista sitoumuksista ovat muuttu- 
neet. Niin kuin ovat muuttuneet sellaisten 
paljon käytettyjen termien merkityssisällöt 
kuin kansa, kansanperinne, kansanomainen, 
kansanvaltainen. Vuonna 1983 julkaistun 
vuosikirjan nimi on Kansa parantaa. Se on ka- 
valkadi kansanomaisista terveyskäsityksistä ja 
lääkinnän käytännöistä, joita tarkastelivat niin 
perinnekulttuurien kuin lääketieteenkin alo- 
jen tutkijat. Kansa kollektiivisena subjektina 
oli vielä tässä kontekstissa melko ongelmaton. 

Kansanetiikka-kirjassa (84/2005) pyrittiin 
erittelemään perinteisiä, monille yhteisiä kä- 
sityksiä hyvästä ja pahasta sekä esittämään 
tulkintoja "moraalisten huippujen epäilyttä- 
vyydestä ja kultaisen keskitien riittämättömyy- 
desta”. Kansanestetiikassa (87/2008) tarkastel- 
tiin ihmisten omaehtoisia luovuuden tekoja 
ja tuloksia usean tieteenalan ristivalotuksin. 
Tämän vuosituhannen teksteissä kansa ei siis 
enää ole ollut (vain) sosiaalinen tai historial- 
linen kategoria. 

Niitä moniäänisiä keskusteluja, joista tämä 
katsaus on koottu, olemme käyneet sekä keske- 
nämme että kollegojen kanssa yli neljänkym- 
menen vuoden aikana. Olemme pyrkineet 
lineaarisen muistelun sijasta nostamaan esiin 
aiheita ja tulkintoja, jotka ovat olleet niiden 
esittämisajankohtina merkityksellisiä kansal- 
listen tieteiden ja kulttuurintutkimuksen pii- 
rissä. Opastukseksi tähän lähestymistapaan 
voi lukea vaikkapa Pekka Laaksosen käymiä 
keskusteluja Pertti ja Helmi Virtarannan 
(77-78/1999) sekä Väinö Kaukosen ja Lauri 
Hongon kanssa (81/2002). Honko kertoi ke- 
sällä 1992 muun muassa, miksi ja miten hän 
aikanaan irrottautui maantieteellis-historialli- 
sesta paradigmasta. Joitakin keskusteluja voi 
ymmärtää vain niiden omissa ajallisissa yh- 
teyksissään. Joidenkin visiot taas ulottuvat 
kaukaa tulevaisuuteen, kuten Lönnrotin poh- 
dinnat siitä, miten tehdä Kalevalasta sellainen 
eepos, että se kiinnostaisi tulevia sukupolvia, 
siis myös meitä. 

Etnografisen preesensin valossa alojemme 
oppihistorioita voidaan jäsennellä monin ta- 
voin. Kulttuurintutkimus eräänlaisena kriitti- 
sen runsauden periaatteena tarjoaa useita 
ajassa liikkumisen tulkintamalleja ja lukutapo- 
ja sekä mahdollisuuden senkin pohdintaan, 
miten Walter Benjaminia mukaillen luetaan 
sellaista, mitä ei vielä ole kirjoitettu. Emme 
mekään kymmeniä vuosia sitten tienneet tai 
osanneet edes aavistaa, millaista on arvioida 
alojemme kehityskulkuja nyt, tämän ikäisinä. 

Jos vastakin halutaan Kalevalaseuran vuo- 
sikirjan kuuluvan ”vertaistensa aateliin”, sen 
ansiot ja anti kiteytyvät tieteiden ja taiteiden 
artikulaatioissa: eri tiede- ja kulttuurialojen 

yhteistyössä ja vuoropuheluissa, uusien tee- 
mojen rohkeissa kehittelyissä, ennakkoluu- 
lottomassa avautumisessa kohti tulevaa. 

FROG 


"Suomalainen koulukunta”: suomalainen 
folkloristiikka metodisten jatkuvuuksien 
ja muuttuvien paradigmojen välillä 


Ennen kuin ”suomalaiselta metodilta” kysy- 
tään viimeistä toivomusta, kirjoitetaan sen 
muistokirjoitus, tehdään sille kuolinsyyntutki- 
muksia, osoitetaan sille kunnioittavia muisto- 
puheita tai ennen kuin sitä yritetään elvyttää 
- - folkloristien on päätettävä, ovatko tiedot sen 
todellisesta tai vääjäämättömästä ”kuolemasta” 
oikeita ja vahvistettavissa. (Robert A. Georges 
1986, 88.) 


Mikä on folkloristiikan ”suomalainen koulu- 
kunta” (Finnish School)? Kysymys on mutkik- 
kaampi kuin ensi alkuun vaikuttaisi. Termi 
suomalainen koulukunta tarkoittaa eri asioita 
eri ihmisille, ja toisille se tuo mieleen hyviä 
asioita, toisille taas huonoja. Varmaa on, että 
suomalaisen koulukunnan tarina on folkloris- 
tiikan historiaa. Mielikuva suomalaisesta kou- 
lukunnasta muodostui niin kutsutun ”suoma- 
laisen metodin” (Finnish Method) ympärille, 
jota käytetään usein yksinkertaisena synonyy- 
mina maantieteellis-historialliselle metodille. 
Suomalainen metodi on kenties suomalaisen 
humanistisen tutkimuksen menestyksekkäin 
akateeminen vientituote, joka liittyy folkloris- 
tiikan vakiintumiseen omaksi tieteenalakseen 
eri instituutioissa ympäri maailman. Samaa 


voisi sanoa siihen yhdistetystä kansansatujen 
luokittelu- ja luettelointijärjestelmästä, josta 
on tullut kansainvälinen standardi. 

Suomalaisella metodilla on ollut kauaskan- 
toisia vaikutuksia. Suomalaiseen koulukun- 
taan suhtautumista ovat värittäneet metodin 
ympärillä käydyt kiistat 1900-luvun puolivälis- 
sä. Tässä artikkelissa tarkastelen suomalaisen 
koulukunnan historiaa. Käsittelen tekijöitä, 
jotka johtivat maantieteellis-historiallisen me- 
todin kehittämiseen, metodin evoluutiota ja 
tapoja, joilla se vaikuttaa tutkimuksessa vielä 
nykyäänkin. 


Kuka kutsuu metodia ”suomalaiseksi”? 


Kahta tärkeää poikkeusta lukuun ottamatta 
maantieteellis-historiallista metodia ei ole 
suomalaisessa tutkimuksessa kutsuttu "suo- 
malaiseksi” metodiksi eivätkä suomalaiset 
folkloristit ole kutsuneet itseään koulukunnak- 
si. Suomalaiset tutkijat pitävät yleisesti maan- 
tieteellis-historiallista metodia Kaarle Krohnin 
ja tämän oppilaiden kehittämänä ja sovelta- 
mana menetelmänä, johon toisinaan viita- 

taankin ”Krohnin kouluna” (Inha 1910, 16) 
tai ”koulukuntana” (Haavio 1967, 8) tai sitten 
”maantieteellis-historiallisena kouluna” tai 
”koulukuntana” (Kuusi 1980, 25). Maantieteel- 
lis-historiallisen metodin tähän muotoon viita- 
taan tässä artikkelissa sen klassisena muotona, 
joka oli myös sen kansainväliselle tiedeyhtei- 
sölle välitetty muoto (Krohn K. 1926). Klassi- 
nen maantieteellis-historiallinen metodi oli 
alusta, jolla folkloristiikan oikeutus itsenäise- 
nä tieteenalana lepäsi ja joka oli pohjana 
maailman ensimmäiselle tieteenalan profes- 
suurille Suomen Keisarillisessa Aleksanterin 
Yliopistossa eli nykyisessä Helsingin yliopis- 
tossa. Suomalainen folkloristiikka kehittyi 
tälle alustalle ja sen tarjoaman viitekehyksen 
puitteissa. Sukupolvien ajan tutkijat eriyttivät 
omaa työtään ja lähestymistapojaan Krohnin 
työstä tavoilla, jotka vaikuttavat tämän päivän 
näkökulmasta lähinnä klassisen maantieteel- 
lis-historiallisen metodin tutkimuskysymysten, 
teorioiden ja menetelmätapojen tarkennuksil- 
ta ja päivityksiltä. Erottautumista klassisesta 
maantieteellis-historiallisesta metodista pyrit- 
tiin korostamaan nimeämällä menetelmäver- 
sioita uusiksi metodeiksi (Hautala 1954; Har- 
vilahti 2012). 

Maantieteellis-historiallinen metodi saavut- 
ti kansainvälistä tunnettuutta 1920-luvulta al- 
kaen. Se levisi lähinnä uutena kansanperinteen 
lähestymistapana, joka oli liitoksissa Folklore 
Fellows -verkostoon ja sen julkaisuihin. Kaar- 
le Krohn ja tanskalainen Axel Olrik perusti- 
vat Folklore Fellowsin vuonna 1907 yhdessä 
nuoren Carl von Sydowin kanssa, joka kävi 
Krohnin kanssa keskusteluja! viimeistelles- 
sään väitöskirjaansa (1907—1908). Suomalai- 

nen Tiedeakatemia alkoi julkaista verkoston 
julkaisua FF Communications vuonna 1910. Sen 
ensimmäisessä numerossa Krohnin oppilas 
Antti Aarne julkaisi kansansatujen tyypittely- 
järjestelmänsä, jota on sittemmin tarkistettu 
ja laajennettu kansainvälisesti (Aarne 1910; 
Thompson 1927; 1961a; Uther 2004). Vaikka 
Krohn oli hahmotellut maantieteellis-historial- 
lista metodia useissa tutkielmissaan ja myös 
metodiin keskittyneissä teksteissään (1891a; 
1891b; 1909; 1910), kansainvälisesti se tunnet- 
tiin parhaiten FF Communications -julkaisujen 
kautta. Aarnen kirjoittama metodin esittely 
ilmestyi vuonna 1914 ja Krohn kirjoitti ai- 
heesta vuosien varrella lukuisia raportteja 
verkostoa varten. Suomi näyttäytyi keskukse- 
na uudelle tavalle lähestyä folklorea. Ensim- 
mäiset tutkijat, jotka nimittivät metodia ja 
”koulukuntaa” suomalaiseksi, näyttävät posi- 
tioineen oman työnsä suhteessa siihen — joko 
kriittisesti tai myötämielisesti — ja sen suoma- 
laisuus ilmaistiin tutkimuksissa myös eri kie- 
venäjä ja ruotsi (esim. Wesselski 1925; Propp 
1928; Taylor 1928; Krappe 1930; von Sydow 
19324; 1932b; yleisemmin Lithberg 1919). 
Kaarle Krohn laati maantieteellis-historial- 
lisesta metodista muotoilun kansainvälistä 
tiedeyhteisöä varten teoksessaan Die folkloris- 
tische Arbeitsmethode: Begriindet von Julius Krohn 
und weitergefiihrt von nordischen Forschern (1926). 
Teos muistuttaa rakenteeltaan opiskelijan kä- 
sikirjaa. Alan Dundes luonnehtii, että siinä ei 
esitellä mitä hyvänsä kansanperinteentutki- 
muksen menetelmää vaan ikään kuin ainoaa 
metodia, joka soveltuu kansanperinteen tie- 
teelliseen tutkimukseen (1986, 132), ja tällaise- 

na metodin klassinen muoto myös levisi (esim. 
Thompson 1951, luku 5). Krohnin teoksesta 
tuli suomalaisen metodin ja suomalaisen kou- 
lukunnan keskeinen esitys, joskaan se, mitä 
näihin luettiin, ei ollut täysin johdonmukais- 
ta. Toisinaan mukaan laskettiin ainoastaan 
Aarnen ja Krohnin työ mutta toisinaan, laa- 
jemman metodologisen paradigman puitteis- 
sa, myös Olrikin kaltaisten tutkijoiden töitä 
kuten myös muunnelmia, joita väistämättä il- 
maantui metodologian propagoinnin myötä. 
Suomalaisen metodin ja koulukunnan kate- 
gorioiden epämääräisyyttä ei helpottanut von 
Sydowin esittämä tiukka kritiikki Krohnin 
metodin muotoilua kohtaan (esim. von Sydow 
1932b; 1934), sillä von Sydowin ja hänen oppi- 
laidensa katsottiin yhä edustavan samaa para- 
digmaa (Thompson 1961b, 319). Von Sydowin 
esittämät varaukset ovat yhdenmukaisia ny- 
kypäivän tutkimusintressien kanssa, jotka liit- 
tyvät perinteen välittämiseen ja synkroniseen 
variaatioon, ja hän loikin käsitteitä, jotka ovat 
yhä käytössä, kuten perinteenkannattaja (1932a) 
ja oikotyyppi eli perinteen paikallinen tai kult- 
tuurisidonnainen sopeuma (1934). Von Sydow 
ja hänen esittelemänsä metodologia esiintyvät 
”suomalaisen” metodin ja koulukunnan vasta- 
kohtana (esim. Dundes 1986, 133), mutta todel- 
lisuudessa tämä on verrattavissa siihen, kuin- 
ka varhaiset suomalaiset tutkijat pyrkivät erot- 
tautumaan klassisesta maantieteellis-histo- 
riallisesta metodista päivittämällä Krohnin 
metodologiaa. Linda Dégh kuvasikin von 
Sydowia suomalaisen koulukunnan ”jäsenis- 
tön edustajaksi ja sisäpiirin kriitikoksi” (1986, 
81), ja Christine Goldberg arveli, että termi 
”suomalainen koulukunta” erotti alun perin 

suomalaisen maantieteellis-historiallisen me- 
todin mukaisen tutkimuksen von Sydowin 
tutkimuksesta, joka kuului ”ruotsalaiseen kou- 
lukuntaan” (1997, 49). Näiden termien käyttö- 
tapojen vaihtelu liittyy siihen, kuinka tiukasti 
ne määritellään, ja lähestymistapojen väliset 
erot, joita pidettiin 1930—1940-lukujen kes- 
kusteluissa merkittävinä, osoittautuvatkin 
usein maantieteellis-historiallisen metodin 
muunnelmiksi sen esittelyä seuraavina vuosi- 
kymmeninä. Tavat lähestyä folklorea moni- 
muotoistuivat, ja metodologiat tunnistettiin 
sopeutuviksi ja kehittyviksi sen sijaan että ne 
olisivat staattisia ja poissulkevia. 

Niin kutsuttu performatiivinen käänne 1960- 
1970-luvuilla toi mukanaan uudenlaisen erot- 
tautumisdiskurssin, jossa irrottauduttiin maan- 
tieteellis-historiallista metodia soveltavista yk- 
sittäistapauksista ja kierrätettiin sitä kuvaavia 
yleistyksiä, joiden sitten esitettiin kuvaavan 
metodin problemaattista olemusta. Performa- 
tiivisen käänteen tuoma ymmärrys paljasti on- 
gelmia monissa maantieteellis-historiallisen 
metodin mukaisissa tutkimuksissa, mutta osa 
kärjekkäästä kritiikistä perustui virheellisille 
kliseille. Esimerkiksi Lauri Hongon kritiikki, 
että ”kansanrunojen ja satujen muunnoksia 
ei voi pitää aiempien varianttien kopioina 
— — yksiviivaisessa tekstien hierarkiassa” (1986, 
107), ei yksinkertaisesti liity maantieteellis-his- 
torialliseen metodiin. Kritiikki viittaa kirjallis- 
ten tekstiversioiden vertailuun filologisessa 
tutkimuksessa, jossa jokainen kopio on (taval- 
lisesti) tehty yhden mallin pohjalta ja kopioi- 
jien tekemät virheet voidaan tunnistaa tarkas- 
telemalla eri kopioiden välillä tavattavaa vaih- 
telua. Tämä toimintamalli oli kyllä omaksuttu 

kirjatun kansanperinteen analyysiin maantie- 
teellis-historiallisessa metodissa, mutta kansan- 
perinteen välittymisen sosiaalinen komplek- 
sisuus havaittiin jo varhain, samoin kuin yksi- 
löiden mahdollisuus muunnella esityksiään 
lukemattomin tavoin (vaikka varhaiset tutkijat 
minimoivatkin analyyseissään esittäjän roo- 
lin). Huomio kiinnitettiin tradition paikallisten 
ja alueellisten konventionaalisten piirteiden ja 
muotojen abstrahointiin (joskin käytännössä 
niitä saattoi edustaa yksi ainoa variantti). Yh- 
teisölähtöisiä eroja vertailtiin sitten keskenään, 
kun yritettiin tunnistaa historiallisia muutok- 
sia traditiossa ja jäljittää sen aiempia muotoja. 
Näin ollen maantieteellis-historiallisella 
menetelmällä ei saatu hahmotettua yksittäis- 
ten tekstien keskinäisten suhteiden muodos- 
tamia selkeitä stemmoja, vaan se toimi erään- 
laisen ”sumean stemmatologian” kautta (Frog 
2013, 21), vaikkakin tämä ymmärrettiin jossain 
määrin eri tavoin eri aikoina. 
Nykynäkökulmasta monet kansanperin- 
nettä koskevat ajatukset, joiden varaan klassi- 
nen maantieteellis-historiallinen metodi ra- 
kentui, vaikuttavat naiiveilta, vanhentuneilta 
tai ongelmallisilta, mutta myöskään metodista 
käyty keskustelu ei aina tehnyt täyttä oikeutta 
kohteelleen. Yllä olevan kaltaista perinneteks- 
tien lähestymistapaa Honko kuvaa ”teksti- 
kriittiseksi virhepäätelmäksi” (1986, 107), mil- 
lä hän viittaa siihen, kuinka Matti Kuusi oli 
kuvannut metodologiansa (Kuusi 1975; 1980). 
Hongon valitsema termi heijastelee jännittei- 
tä, joita liittyi runojen pitämiseen verbaalisi- 
na teksteinä Kuusen tapaan (ks. Siikala 1992). 
Folkloristiikan hyväksyminen itsenäiseksi tie- 
teenalaksi perustui kuitenkin sen osoittamisel- 

le, että filologisia metodeja ei voinut suoraan 
soveltaa folkloreteksteihin (ks. Frog 2013). 
Klassinen maantieteellis-historiallinen metodi 
on ongelmallinen lukemattomin tavoin, mut- 
ta siitä on tavattu rakentaa varsin staattinen 
kuva, joka on muodostunut kliseeksi metodia 
kritisoivassa keskustelussa eikä ole vastannut 
niinkään todellisuutta. 

Tutkijat ovat toisinaan kuvanneet suoma- 
laisten tutkijoiden ”vaativan, että heidän ke- 
hittelemäänsä tavanomaisen vertailevan me- 
todin versiota kutsuttaisiin ”suomalaiseksi? 
metodiksi” (Dundes 1986, 133). On kuitenkin 
silmiinpistävää, ettei metodiin viitata ”suoma- 
laisena” varhaisessa suomalaisessa tutkimuk- 
sessa (ks. Aarne 1907; 1914; Krohn 1918; 1926). 
On kaksi tapausta, joissa suomalainen tutkija 
nostaa esiin kansallisuusnimityksen. 

Kaarle Krohnin virkaanastujaisluento vasta- 
perustettuun Suomen Keisarillisen Aleksante- 
rin Yliopiston suomalaisen ja vertailevan kan- 
sanrunoudentutkimuksen professuuriin oli 
otsikoltaan ”Suomalaisesta kansanrunouden 
tutkimuksen metodista” (1909). Tähän aikaan 
hän rakensi aktiivisesti Folklore Fellows -tutki- 
javerkostoa. Olrik oli juuri julkaissut "epiikan 
lakinsa” (1908), joka oli suuri osa metodolo- 
gian ”pohjoismaisuutta”, ja myöhemmin kävi 
selväksi, että Krohnin visio tieteenalasta oli 
globaali (Krohn 1926, 36). Hänen luentonsa 
asemoi sekä uuden professuurin että Krohnin 
itsensä institutionaalisesti. Metodologian nos- 
taminen luennon aiheeksi heijastaa sen mer- 
kitystä folkloristiikan hyväksymiselle omaksi 
tieteenalakseen, mikä taas vaikuttaa olleen 
Krohnin tavoite jo kahdenkymmenen vuo- 
den ajan (ks. alla). ”Suomalaisuuden” nimi- 

lappu liitti tieteenalan kansallisiin intresseihin 
sekä yliopiston sisällä että yhteiskunnallisessa 
kontekstissa laajemminkin: koska sitä ei käy- 
tetty muissa yhteyksissä, tässä yhteydessä sen 
käyttö tulisi nähdä strategisena, poliittisesti 
motivoituna valintana. 

Vuonna 1975, kun Kuusi määritteli maan- 
tieteellis-historallisen metodin uudelleen 
sisällyttäen siihen sen eri muotoiluja kautta 
tutkimushistorian, hän kutsui metodia ”suo- 
malaiseksi”. Englanninkielinen artikkeli viit- 
taa nimessään tapaustutkimukseen, mutta ar- 
tikkelin laajennettu suomenkielinen versio on 
nimeltään ”Suomalainen tutkimusmenetelma’ 
(1980). Metodin kutsuminen suomalaiseksi voi 
vaikuttaa epäjohdonmukaiselta, koska sen ke- 
hittyminen oli tapahtunut kansainvälisissä tut- 
kijapiireissä, mutta Kuusen artikkeli ei edus- 
takaan maantieteellis-historiallista metodia 
yleensä vaan sen käyttöä kalevalamittaisessa 
runoudessa. Tämä voi olla sattumaa, sillä ar- 
tikkelin lähtökohta näyttäisi olevan tapaustut- 
kimus, joka laajenee metodologian esittelyksi, 
mutta asiaa voi tarkastella myös niiden muu- 
tosten kontekstissa, joita tutkimuksessa oli 
tuolloin tapahtumassa. Suomessa performa- 
tiiivista käännettä luonnehti etenkin muiden 
kuin kalevalamittaisten eeppisten traditioiden 
nouseminen kiinnostuksenkohteeksi (Honko 
1979a, 149). Tekstikeskeisten metodien pysy- 
minen hallitsevina kalevalamittaisen epiikan 
tutkimuksessa saattoi liittyä tähän (ks. Siika- 
la & Vakimo 1994, 7-8). Hongon esittämä 
maantieteellis-historiallisen metodin mukai- 
sen tutkimuksen kritiikki kohdistuu keskei- 
sesti sen käyttöön kalevalamittaisessa runou- 
dessa (esim. 1979a; 1986), ja tämä on yhteys, 

jossa Kuusi puhui maantieteellis-historialli- 
sen metodin puolesta. Sen lisäksi että mää- 
rittelee maantieteellis-historiallisen metodin 
käsittämään joukon lähestymistapoja, jotka 
oli vastikään kehitetty ja eriytetty, hän myös 
lähestyy metodia vain vähäisissä määrin kale- 
valamittaisen runouden näkökulmasta, jossa 
sen käyttö oli kuitenkin ollut kestävintä. Me- 
todologiaan viittaaminen suomalaisena eng- 
lanninkielisessä artikkelissa voi liittyä inklu- 
siiviseen tapaan, jolla englanninkielistä termiä 
saattoi käyttää. Tekstikeskeisen metodologian 
kutsuminen ”suomalaiseksi” olisi yhdistänyt 
sen suomenkielisessä ympäristössä samanni- 
miseen maantieteellis-historiallisen metodin 
muotoon ja samalla tämän muodon osakseen 
saamaan kritiikkiin. Tässä kontekstissa Kuu- 
sen käyttämän kansallisuusmerkinnän tarkoi- 
tus näyttäisi olleen hänen metodologiansa ar- 
von kohottaminen sen ollessa painostuksen 
kohteena. 

Tämän siirtymäkauden on tavattu nähdä 
johtaneen täydelliseen maantieteellis-histo- 
riallisen metodin käytön katkokseen, mikä 
heijastaa eroavuuden diskurssia paljolti samal- 
la tapaa kuin von Sydowin, Martti Haavion 
ja Kuusen lähestymistavat nähtiin aiemmin 
suhteessa Krohnin maantieteellis-historialli- 
seen metodiin ilman siitä kumpuavia jatku- 
vuuksia. Annikki Kaivola-Bregenhoj (1988, 
10) korostaa, että jatkuvuudet ovat kuitenkin 
olleet väistämättömiä jopa performatiivisen 
käänteen tuomien suurten muutosten keskel- 
lä. Nykyään suomalainen koulukunta liitetään 
menneisyyteen sen sijaan että sillä viitattai- 
siin nykytutkimukseen, mutta silti itse käsite 
sinnittelee sellaisissa kiertoilmauksissa kuin 

”suomalainen tutkimustraditio” (Lindow 2017, 
233). Suomalaiset tutkijat eivät koe itseään 
minkään ”koulukunnan” edustajiksi, vaikka 
monet tunnistavatkin Suomessa harjoitetun 
folkloristiikan erilaiseksi kuin sen, jota Yhdys- 
valloissa, Venäjällä tai muualla Euroopassa 
harjoitetaan. Myös ulkolaiset tutkijat tunnista- 
vat tämän eron — mutta jos he käyttävät tässä 
yhteydessä termiä ”suomalainen koulukunta”, 
suomalaiset tulkitsevat sen väärinkäsitykseksi 
tai virheeksi. Tämä johtaa kuitenkin kysymyk- 
seen, ovatko nykyiset erot menneisyydessä 
tehdyn tutkimuksen peruja ja voiko ”suoma- 
laisen koulukunnan” katsoa sinnittelevän yhä, 
jos asiaa tarkastellaan laajemmasta perspektii- 
vistä ja korostetaan vastakkaisuuksien sijaan 
jatkuvuuksia. 


Maantieteellis-historiallisen metodin 
kantamuoto 


1800-luvun jälkipuoli ja 1900-luvun alkupuoli 
muodostivat akateemisten tieteenalojen 
muotoutumiselle keskeisen periodin (Graff 
2015). Folkloristiikka eriytyi vaiheittain vasta 
1800-luvulla ja omaksui eri muotoja kansalli- 
sissa ja kansainvälisissä tutkijayhteisöissä, joi- 
den piirissä oli merkittävää vaihtelua esimer- 
kiksi siinä, mitä luettiin sen tutkimuskohteeksi 
tai kuinka koko folkloren käsite määriteltiin. 
Barbro Klein (2006) korostaa, että folkloristii- 
kan kaltaisten tieteenalojen ilmaantuminen 
on liittynyt kansallisiin ja poliittisiin tarpeisiin. 
Suomessa vaikuttava tekijä oli, että valtaosa 
siitä mytologisesta ja rituaalisesta runoudesta, 
jonka pohjalta Elias Lönnrot loi Kalevalansa 

(1835, 1849), koottiin karjalaisten parissa alueil- 
la, jotka eivät koskaan olleet kuuluneet Suo- 
meen. Tämä johti kysymykseen, oliko Kale- 
vala todella suomalainen vai vain karjalainen. 
Lönnrotin Kalevalan ajateltiin pitkään kuvaa- 
van täsmällisesti muinaista kulttuuria, ja vasta 
Axel August Borenius oli ensimmäisiä, jotka 
haastoivat näkemyksen (Hautala 1954, 180). 
Borenius laati tiiviin kuvauksen runouden 

kielellisistä (ks. Krohn J. 1872) ja kulttuurisista 
piirteistä. Hän nosti esiin erityisesti element- 
tejä, joita ei voitu palauttaa suomen ja karja- 
lan yhteiseen kielelliseen pohjaan, vaan jotka 
viittasivat läntiseen alkuperään. Tältä pohjalta 
hän esitti, että runojen alkuperä oli Suomen 
läntisillä alueilla suhteellisen lähellä mennei- 
syydessä ja että runot olivat sieltä levinneet 
Karjalaan. Näin ollen Kalevalan voisi nähdä 
edustavan suomalaista kulttuuriperintöä. (Bo- 
renius 1873.) 

Ajatus siitä, että traditiot levisivät yhdessä 
paikassa eläviltä ihmisiltä toisessa paikassa 
elävien ihmisten pariin, tuli tunnetuksi ”dif- 
fuusioteoriana”. Grimmin veljekset olivat ha- 
vainneet saksalaisilla kansansaduilla olevan 
kansainvälisiä vertailukohtia, mutta he tulkit- 
sivat tämän heijastavan yhteistä indoeuroop- 
palaista perintöä. Tämä näkemys sinnitteli 
vielä vertailuaineistojen kasvaessakin 1800-lu- 
vun kuluessa (von Hahn 1863, 2-4; von Sydow 
1932b, 189). Diffuusioteorian pioneereihin 
lukeutui Theodor Benfey (1859), joka väitti 
kansansatujen levinneen Intiasta. Benfey ryh- 
mitteli ensimmäisenä kansansatujen juoni- 
tyyppejä niiden abstrahoitujen piirteiden 
(Ziige) mukaan. Diffuusioteoria levisi kansan- 
satujen tutkimuksessa (esim. Köhler 1865), 
mutta se kohtasi paljon vastustusta, sillä se 
kyseenalaisti käsityksen kansansaduista etnis- 
kielellisenä perintönä, joka taas määritti 
folkloren käsitettä joissakin tutkijapiireissä 
(ks. esim. Jacobs 1892, erit. 86). Diffuusioteo- 
ria tuli skandinaaviseen tutkimukseen toista 
reittiä: keskiaikaisten herooisten ja mytologis- 
ten edda-runojen muinaisuus oli kyseenalais- 
tettu filologisin perustein, mikä taas edellytti 

teoriaa runojen leviämiselle skandinaavisella 
kielialueella (Jessen 1871). Edda-runojen mui- 
naisuuden kyseenalaistamista filologisen tar- 
kastelun pohjalta pidetään tutkimusalan nyky- 
aikaistumisena (Fidjestol 1999, 101), ja Bore- 
niuksen vastaava filologinen perustelu on sille 
rinnasteinen. 

Boreniuksen väitteestä tuli metodologinen 
perusta Julius Krohnin (1883) massiiviselle ja 
monitahoiselle tutkimukselle Lönnrotin Kale- 
valasta ja runoperinteistä, joiden pohjalta se 
oli koottu. Omana aikanaan tämä metodolo- 
gia oli suorastaan loistava monialaista tutki- 
musta yhdistävänä synteettisenä kokonaisuu- 
tena. Siihen kuuluvat seuraavat osat: 


* Filologian vertaileva tekstintutkimus 

* Tekstien välisen variaation suhteuttaminen 
runojen maantieteelliseen jakautumiseen 

* Tekniikat, joilla kansansaduista abstrahoitiin 
motiivien sommitelmia 

* Kielitieteellisen sananselitysopin eli etymolo- 
gian kanssa analoginen vertaileva tutkimus 

* Homeerisen epiikan alkuperän teoriat 

* Ensikäden ymmärrys epiikan varioinnista 
sekä tekstikorpuksen että kenttätyön pohjalta 


Borenius oli nostanut huomion kohteeksi dif- 
fuusion, mikä nosti runojen ja niiden variant- 
tien maantieteellisen levinneisyyden kiinnos- 
tuksen kohteeksi uudella tavalla. Tämä tapa 
taas liittyi keskusteluun siitä, kenen kulttuuri- 
perintöä Kalevala oli. Borenius oli myös orga- 
nisoinut arkistoaineistoja niin, että kalevala- 
mittaisia runoja ja niiden fragmentteja pys- 
tyttäisiin käsittelemään suoraan korpuksena. 
Nämä tekijät — ja ennen muuta itse korpuk- 

sen koko ja laajuus — mahdollistivat Julius 
Krohnin havainnon, että runojen variointi liit- 
tyi maantieteellisiin alueisiin. 

Siihen aikaan oli tavallista kuvitella talon- 
pojat — ”kansa” — liikkumattomiksi kansakun- 
nan maiseman osiksi, joilla ei myöskään ollut 
luovuutta, mikä teki heistä passiivisia perin- 
teiden välittäjiä. Krohn havaitsi, että runojen 
muunnelmat vaikuttivat noudattavan sarjal- 
lisia kehityskulkuja — muutokset lisääntyivät 
alueelta toiselle — ja hän tulkitsi nämä kehitys- 
kulut runojen levitessä tapahtuneiden muutos- 
ten tuloksiksi. Tässä heijastuva implisiittinen 
ajatus siitä, että perinteissä tapahtuu oleellisia 
muutoksia vain niiden siirtyessä uusille maan- 
tieteellisille alueille, tuntuu nykyään naiivilta, 
mutta siitä tuli klassisen maantieteellis-histo- 
riallisen metodin peruslähtökohta. 

Sen lisäksi että vertaili kalevalamittaisen 
epiikan levinneisyyttä, Julius Krohn tarkaste- 
li myös epiikan sisältöjä vertailevalta pohjal- 
ta. Hän käytti uralilaisten (silloin suomalais- 
ugrilaisten) kielten sukupuun aikalaismallia 
viitekehyksenä tehdessään vertailuja näiden 
kielten puhujien kulttuureihin kuuluviin tra- 
ditioihin. Hän aloitti vertailun suomalaisten 
lähimmistä kielisukulaisista tarkastellessaan 
vastaavuuksia eri kulttuureissa vallitsevien 
traditioiden ja kalevalamittaisen epiikan sisäl- 
töjen kesken ja pohtiessaan, heijastivatko ne 
jaettua yhteistä perintöä. Näin toimiessaan 
hän seurasi Johann Georg von Hahnin (1864) 
kehittämää mallia. Von Hahn oli omaksunut 
Benfeyn tavan abstrahoida kansansatuja ja kä- 
sitteisti niiden rakenneosat lauseen muodosta- 
vien lauseenjäsenien tapaan (1864, 41), kutsuen 
niitä jopa termillä Märchenwörter ('satusanat) 

(mt., 42). Sen sijaan että olisi keskittynyt dif- 
fuusioon, von Hahn vertaili kreikkalaisia ja 
skandinaavisia aineistoja abstrahoiden niistä 
juonia, jotka vaikuttivat kuuluvan yhteiseen 
kielelliseen perintöön — mutta jotka eivät vält- 
tämättä kuitenkaan olleet yhteisiä kaikille in- 
doeurooppalaisille haaroille — ja tuotti tämän 
pohjalta ensimmäisen satutyyppiluettelon. Ju- 
lius Krohn sovelsi tätä mallia systemaattisesti 
koko uralilaiseen kieliryhmään ja täydensi 
sittemmin vertailupohjaa toisillakin kielillä, 
joiden kanssa itämerensuomalaisilla kielillä 
tai niiden edustamalla uralilaisten kielten ryh- 
mällä oli ollut historiallisesti yhteyksiä. Siinä 
missä brittiläiset folkloristit, jotka pitivät mo- 
nisyntyisyyttä (multigenesis) eli samankaltais- 
ten perinteiden toisistaan riippumatonta syn- 
tymistä vastauksena kaikkeen, mikä ei sopinut 
heidän malleihinsa (Jacobs 1892, 86), Julius 
Krohn arveli monisyntyisyyden mahdollisuu- 
den pienenevän vertailtavan kansanperinteen 
yksityiskohtaisuuden ja kompleksisuuden kas- 
vaessa (Krohn J. 1883, 341-343). 

Julius Krohnin työ erosi muusta vertailevas- 
ta kansanperinteentutkimuksesta ja skandinaa- 
visesta filologiasta ennen kaikkea siten, että 
hän liitti Lönnrotin Kalevalan teorioihin ho- 
meerisesta epiikasta. Friedrich August Wolfin 
(1795) teoria, että homeerinen epiikka oli kehi- 
tetty itsenäisistä runoista, jotka oli kerätty, edi- 
toitu ja järjestetty pitkiksi eeppisiksi runoiksi, 
oli innoittanut Lönnrotia (Anttila 1931, 224). 
Hallitsevat näkemykset kansanperinteestä 
pitivät sitä jonkinlaisena epätäydellisenä tai 
anakronistisena ylijäämänä aiemmasta, ar- 
vostetusta traditiosta (Dundes 1969). Wolfin 
ajatusta seuraten Julius Krohn kannatti kehi- 

tysteoriaa, jonka mukaan epiikka kehittyi yk- 
sinkertaisista elementeistä kohti yhä komplek- 
sisempia juonia ja syklejä. Näin ollen hän näki 
Kalevalan epiikan samankaltaisen kehityksen 
tuotoksena kuin //iaan tai Odysseian ja että sen 
ilmaantumisen mahdollisti vain visionäärinen 
runoilija — Elias Lönnrot (Krohn J. 1883, 588). 
Julius Krohnin kenttätyökokemus ja tietämys 
kalevalamittaisen runouden korpuksen moni- 
muotoisuudesta näyttävät toimineen linssinä, 
jonka läpi hän tulkitsi Wolfin teorioita homee- 
risen epiikan taustalla olevien traditioiden 
moninaisuudesta ja varioinnista. 


Klassinen maantieteellis-historiallinen 
metodi 


Klassinen maantieteellis-historiallinen me- 
todi liitetään Suomessa keskeisesti Kaarle 
Krohniin ja kansainvälisesti sekä häneen että 
hänen oppilaaseensa Antti Aarneen. Suomes- 
sa maantieteellis-historiallinen metodi tun- 
netaan parhaiten Kaarle Krohnin teoksesta 
Kalevalankysymyksiä (1918), joka keskittyy kale- 
valamittaiseen runouteen, kun taas kansain- 
välisesti se tunnetaan parhaiten teoksesta Die 
folkloristische Arbeitsmethode (1926), jonka yh- 
teydessä se yhdistetään yleensä kansansatujen 
tutkimukseen. 

Vuonna 1887 Kaarle Krohn julkaisi väitös- 
kirjansa ja sai dosentuurin suomalaisessa ja 
vertailevassa kansanrunoudentutkimuksessa 
vuonna 1888, samana vuonna kuin hänen isän- 
sä Julius Krohn menehtyi purjehdusonnetto- 
muudessa. Tämän jälkeen Kaarle Krohn otti 
toimittaakseen ja viimeistelläkseen isänsä työt, 

Kaarle Krohn 1910-luvulla. Museovirasto, Historian 
kuvakokoelma. 


ja säännönmukaisesti hän liitti käyttämänsä 
metodologian isäänsä. Von Hahnin juonen 
abstrahointitekniikka on lähes näkymättömis- 
sä Julius Krohnin töissä, eikä olekaan selvää, 
että hän olisi käyttänyt sitä järjestelmällisesti. 
Kaarle Krohn sen sijaan ei ainoastaan sovelta- 
nut von Hahnin tekniikkaa vaan jopa rakensi 
varioinnin esittelynsä sen varaan. Jo väitöskir- 
jassaan Kaarle Krohn otti käyttöön täysin ke- 
hittyneen aakkosellisen koodausjärjestelmän, 
jolla hän merkitsi maan ja alueen, jolta jokin 
variantti oli peräisin. Tästä järjestelmästä tuli 
sittemmin klassisen maantieteellis-historialli- 
sen metodin erityispiirre (Krohn K. 1926, luku 

6). On epäselvää, kuuluiko se myös Julius 
Krohnin työmetodiin, mutta Kaarle Krohn 
vaikuttaa systematisoineen sen käytön ja käyt- 
täneen sitä tiiviisti, myös aineistonsa esittelyn 
järjestelyperiaatteena. 

Se, että Kaarle Krohn poikkeuksetta nostaa 
isänsä esiin, saa helposti ylenkatsomaan hä- 
nen tekemiään tarkistuksia isänsä metodolo- 
giaan. Kaarle Krohn määritteli folkloren kä- 
sitteenä ja tutkimuskohteena. Hän ehdotti, 
että termi kansanrunous voisi merkitä samaa 
kuin englanninkielinen termi Folk-Lore (1887, 
2), ja hän kehitti käsitteen määrittelyä vaiheit- 
tain suomalaisen tutkimuksen tarpeista käsin. 
Jo ensimmäisessä kansainvälisessä kansanpe- 
rinteentutkijoiden kongressissa vuonna 1889 
hän huolehti folkloristiikan "tieteeksi" tunnus- 
tamisen puolesta (1891). Itsenäisen tutkimus- 
alan validioimisen kannalta oli olennaista, että 
folkloren tutkimukseen oli erityisiä metodeja, 
ja tieteenalaksi identifioituminen puolestaan 
tarjosi folkloren tutkimuksen tavoitteeksi sen 
tutkimuskohdetta määräävien ”lakien” pal- 
jastamisen (Dundes 1965, 129-130). Sellaisia 
Kaarle Krohn alkoikin hahmotella (18912). 
Seuraavien kahden vuosikymmenen kuluessa 
näistä rakentui institutionaalisesti tunnustetta- 
va tieteenala, mikä johti hänen nimitykseensä 
suomalaisen ja vertailevan kansanrunouden- 
tutkimuksen ylimääräiseen professuuriin 
vuonna 1898 ja teki Kaarle Krohnista maail- 
man ensimmäisen folkloristiikan professorin. 
Tätä seurasi oppiaineen ensimmäisen var- 
sinaisen professuurin perustaminen, johon 
hänet nimitettiin vuonna 1908. Vuoden 1910 
jälkeen Kaarle Krohn muutti ajatteluaan mer- 
kittävästi (1918, I, 229-232): hän hylkäsi aiem- 

mat luonnonmytologiset tulkintansa ja alkoi 
ajatella kalevalamittaisen epiikan perustuvan 
historiallisiin tapahtumiin. Kaarle Krohn heit- 
ti sivuun isänsä kehitysopillisen lähestymista- 
van devolutiivisen mallin hyväksi, joka hallitsi 
folkloristiikkaa kansainvälisellä tutkimusken- 
tällä (ks. Dundes 1969). Klassinen maantie- 
teellis-historiallinen metodi kehittyi monin 
tavoin erilaiseksi Julius Krohnin kehittämästä 
kantamuodostaan. 

Klassinen maantieteellis-historiallinen me- 
todi ei ole pelkästään metodi tai metodien 
joukko: se on ehta metodologinen paketti me- 
todeja, määritelmiä, teorioita ja jopa ennalta 
määrättyjä tutkimustavoitteita. Se määritteli 
folkloren tutkimuksen suoraviivaiseksi kolmi- 
vaiheiseksi prosessiksi: 

Vaihe 1: Mahdollisimman tyhjentävän aineisto- 
korpuksen kokoaminen 

Eksemplaarien järjestäminen maantie- 
teellisen alkuperänsä mukaan 

Jokaisen hajottaminen rakenne-element- 
teihinsä tai piirteisiinsä 

Näiden taulukoiminen varioinnin ku- 
vaamiseksi 

Tämän variaation tulkinta tarjottujen 
teorioiden tai periaatteiden mukaisesti 
sen määrittämiseksi, mahdollisimman 
tarkoin, mikä on kyseisen tradition alku- 
peräinen muoto ja kansallinen tai alueel- 
linen alkuperä 


Vaihe 2: 


Vaihe 3: 


Metodien, teorioiden ja tutkimustavoitteiden 
niputtaminen ei ollut erityistä yksin klassiselle 
maantieteellis-historialliselle metodille, vaan 
oli tavallista suuren osan 1900-lukua. Sitä on 
nähtävissä myös esimerkiksi 1960—1970-lu- 

vuilla oraalis-formulaista teoriaa sivunneissa 
keskusteluissa.? Niputtaminen aiheutti myös 
jäykkyyttä. Kun kompleksinen metodologia 
nähdään pikemmin ohjaavana kokonaisuutena 
kuin järjestelmänä, jonka osia on mahdollista 
vaihtaa tai järjestää uudelleen, kaikki sen so- 
veltaminen näyttää joko metodologian vää- 
rältä käytöltä tai eri metodologialta. Klassinen 
maantieteellis-historiallinen metodi määritteli 
ja vahvisti folkloristiikan tieteenalana. Kaarle 
Krohnin pitkäaikainen aggressiivinen työ tie- 
teenalan perustamiseksi johtikin siihen, että 
hänestä tuli dogmaattinen kaikkien klassiseen 
maantieteellis-historialliseen metodiin kuulu- 
vien menetelmien, teorioiden tai tavoitteiden 
suhteen (ks. Wilson 1976, 92; Kuusi 1980, 72; 
Wolf-Knuts 2000, 262; Timonen 2004, 14-15): 
kaikki metodologian muunteleminen oli sen 
kyseenalaistamista ja uhka folkloristiikan sta- 
tukselle tieteenalana, ja vaihtoehtoiset lähes- 
tymistavat kuuluivat tieteenalan ulkopuolelle. 

Kaarle Krohn määritteli folkloristiikan tut- 
kimuskohteen teoksessaan Die folkloristische 
Arbeitsmethode. Tämän selostaminen on hie- 
man kömpelöä, koska Krohnin käyttämille 
sanoille ei ole suoraa vastinetta suomen kie- 
lessä. Hän puhui Kansanrunoudesta viitatessaan 
brittiläiseen folklore-konseptiin, ja kansansadus- 
ta perinteisten tarinoiden yhteydessä, mutta 
moderni kansanperinne on paljon laajempi vas- 
tine englannin termille folk tradition. Saksaksi 
Krohn vältti samoin laajaa termiä Volkskunde 
ja käytti folkloristiikan tutkimuskohteesta sen 
sijaan sanaa Volkswissen, joka vastaa englannin 
kielen folklorea. Aikakaudelle tyypillisesti hän 
määritteli folkloren autenttisesti "kansan" pa- 
rissa syntyneeksi (ks. Bendix 1994; Anttonen 

2005). Muutoin hän piti sitä (a) tiedon tai ky- 
vyn kategoriana, joka (b) välittyy sosiaalisissa 
verkostoissa ilman institutionaalista hallin- 
nointia. Folkloren erottaa muista kansankult- 
tuurin aloista (c) sen liittyminen mielikuvituk- 
seen tai estetiikkaan ja (d) sen muodostuminen 
merkeistä, jotka edustavat tai kommunikoivat 
asioita tai mallintavat maailmaa. Hänellä oli 
vaikeuksia täsmentää neljättä kriteeriään?, 
joka erotti tämän folkloren käsitteen määrit- 
telyn siitä, kuinka se tehtiin Englannissa, Sak- 
sassa tai Pohjois-Amerikassa. Suomalainen 
tutkimus oli kiinnittynyt yhtäältä kansallis- 
romanttisiin ideoihin kaukaisesta menneisyy- 
destä kumpuavan perinnön konstruoinnista, 
joka tapasi keskittyä ”teksteihin”, rituaaleihin 
ja uskomuksiin. Suomalaisen tutkimuksen 
yhteydet alkuperäiskulttuurien tutkimukseen 
Venäjän keisarikunnassa, jossa myös useim- 
mat uralilaisia kieliä puhuvat kulttuurit elivät, 
merkitsivät osallistumista aikalais”toiseuden” 
etnografisiin dokumentointihankkeisiin. Nä- 
mä etnografiset dokumentointihankkeet liit- 
tyivät lähinnä kolonialismiin, ja niillä tapasi 
olla laveammat kiinnostuksenkohteet kuin 
Euroopan kansojen kulttuuriperinnön konst- 
ruointihankkeilla. Tässä kontekstissa folkloren 
käsite kehittyi kolmen ydinalueen ympärille: 
perinteisten ”tekstien”, perinteisten ”uskomus- 
ten” ja suullisen ilmaisun yleisemminkin. Vii- 
meinen kohta oli olennainen, koska folkloreen 
oli tarpeen sisällyttää koko kalevalamittaisen 
runouden genrekirjo ja myös karjalainen itku- 
perinne. Käsite oli tavannut hakeutua kohti 
kansansatua‘, mutta Kaarle Krohnilla oli halu 
erottaa folklore (eli kansanrunous, kuten hän 
määrittelee sen) kansanmusiikista ja esineelli- 

sen kulttuurin alueista oman tieteenalaa kos- 
kevan agendansa vuoksi. Hän loi selviä jako- 
linjoja yhtäältä kansanrunoudentutkimuksen, 
toisaalta nousevien musikologian ja etnolo- 
gian tieteenalojen tutkimuskohteiden välille 
(Krohn K. 1926, 17—18).5 

Metodologiana klassinen maantieteellis- 
historiallinen metodi suuntautui erityisesti so- 
siaalisesti välitettyjen "tekstien" analysoimi- 
seen organisoituina merkkien ketjuina. Ker- 
tomus oli organisoitu perinteisten motiivien 
sommitelma, joka muodosti säännönmukaisen 
juonen. Kalevalamittaisen eeppisen runon voi 
analysoida sekä juonen tasolla että kunkin mo- 
tiivin ilmaisemiseen käytettyjen perinteisten 
ilmausten tasolla. Sananlaskun voi analysoi- 
da sekä fraseologian että semantiikan tasolla. 
Tällaisia tekstejä saattoi käsitellä ideatason ob- 
jekteina, jotka välittyivät sukupolvelta toisel- 
le. Semantiikka taas voi nousta keskiöön, kun 
tulkitaan jotakin tiettyä muunnelmaa, mutta 
muutoin metodologia keskittyi yksinomaan 
tekstien muodollisiin piirteisiin eikä niinkään 
niiden merkityksiin, tulkintoihin tai sosiaali- 
siin funktioihin. Klassisen maantieteellis-his- 
toriallisen metodin painottuminen perinteen 
muodollisiin aspekteihin toi näennäistä tie- 
teellistä objektiivisuutta, ja merkitysten tulkit- 
seminen oli erillistä ja täydentävää. 

Tutkimuksen ensimmäinen vaihe oli kaik- 
kien mahdollisten eksemplaarien kokoami- 
nen perinteestä niin kenttämuistiinpanoista 
ja julkaistusta kirjallisuudesta kuin kaikesta 
mahdollisesta siltä väliltä. Periaatteena oli ka- 
sata mahdollisimman laaja havaintoaineisto, 
josta analysoida variaatiota (ks. kuitenkin 
Goldberg 1997, 54). Tällaisen todistusaineis- 

ton kokoamisen metodologinen puute on, 
että se riippuu tutkijan tulkinnoista, mutta 
ongelma on yleinen eikä koske pelkästään 
tätä metodia. Näin saavutettu aineisto ei ollut 
myöskään välttämättä suljettu: tutkijan oli 
mahdollista arvioida, pitäisikö siihen liittää 
uusia yksiköitä, tai lisämateriaalia saattoi tulla 
esiin tutkimusprosessin kuluessa. 

Toinen vaihe oli mutkikas. Jokaisen eksemp- 
laarin kirjallisesta kulttuurista irrallinen au- 
tenttisuus ”kansan perinteenä” arvioitiin (ks. 
kuitenkin myös Chesnutt 1996, 15-16). Maan- 
tieteellinen koodausjarjestelma oli kehitetty 
jo 1800-luvulla, ja kukin eksemplaari inven- 
toitiin ensin maantieteellisen lähtöpaikkansa 
mukaan. Vertailu tarjosi välineen merkitse- 
vien perinteisten yksiköiden erottamiseksi 
eksemplaareissa ja niiden muunnelmissa. Yk- 
sittäiset eksemplaarit hajotettiin näiden yksi- 
köiden abstrakteiksi sommitelmiksi. Yleensä 
vasta tämän työn lopputulokset ilmestyivät 
julkaisuissa. Oli tavallista, että työ perustui ar- 
kistokortteihin, ja Kaarle Krohn myös taulu- 
koi relevantteja muunnelmia ensisijaisesti 
maantieteellisen lähtöpaikan ja vasta toissijai- 
sesti keruuajankohdan mukaan. Tästä seurasi 
muunnelmien taulukointi eri elementtien tai 
niiden puuttumisen mukaan sekä muunnel- 
mien merkitseminen vaihtoehdoiksi ”A”, ”B”, 
"C? jne. kuten kuvassa 1. Klassisessa maantie- 
teellis-historiallisessa metodissa standardisoi- 
tiin eri tieteenaloilla tavallinen merkintätapa, 
joten muunnelmien taulukointi tutkimusten 
taustalla ei ollut ennalta määrättyä.” 

Tämä vaihe jatkui abstrahoitujen eksemp- 
laarien vertailulla ensin maantieteellisten 
alueiden sisällä ja sitten alueiden välillä, ja nii- 

1 2 3 4 5 6 7 8 9 10 11 12 Red. 
IV584 | O Ax A A A A Ax At A — E Ax |A 
IV 1314 | A Ax A C A A A At A A A A A 
IV 1431 | A Ax A C A A A A A A A A A 
IV254 | A A A A A A A E = = = Ax |A 
IV2565 | A A A A A A A A A B >- A A 
IV405|A A A C A A A A+ A Bx Ax A A 
TV 4569 | A A D C A A A At A Ax F Ax |A 
IV4570 | A A A A A A A A A Bx A A A 
m75 |B A B B B B B B+ - - E B B 
H11900|B A B B B B B Bt - - = B B 
II 1958 B - B B B B B B = = m BA |B 
112218 B - B B B B B - Exo m B B 
113373 |B C A B B B B B B B - BA |B 
IT 1352 | C C C+ C B C A C C Cc C C C 
II 1960 | € C C C BC C A C C - C C C 
1112004 | O C C+ C B C? - [9] C 
1112082 |O C CD C C C Ax A C C C o C 
11127330 | O C D A C C Ax A C C C O C 


Kertovan runon typologinen redaktioanalyysi Kuusen kuvaamana (Kuusi 1975, 43—44). Vasemmanpuoleisessa 
sarakkeessa luetellaan variantit, jotka on julkaistu teossarjassa Suomen Kansan Vanhat Runot. Ylärivissä 
oleva numerosarja viittaa 12:een keskeiseen kerronnan elementtiin; kirjainkoodit viittaavat näiden element- 
tien muunnelmiin eli redaktioihin; oikeanpuoleisessa sarakkeessa on merkitty muodolliset redaktiot, joiksi 
kukin eksemplaari on tunnistettu. Redaktiot ovat Kuusen analyysissä formaalisia ryhmiä, joita ei ole järjes- 


tetty historiallisia suhteita kuvaaviksi stemmoiksi. 


tä verrattiin myös kirjalliseen kulttuuriin yh- 
distettyihin eksemplaareihin. Tässä vertailussa 
turvauduttiin klassisen maantieteellis-histo- 
riallisen metodin teoriakokoelmaan (”lakei- 
hin”) suullisten esitysten variaatiosta ja perin- 
teiden välittymisestä. Nämä teoriat tarjosivat 
linssin sen arvioimiseen, kuinka variantit suh- 
teutuivat toisiinsa. Tässä vaiheessa metodolo- 
gia tarjoaa hienosyisen mallin synkronisen 
varioinnin tarkasteluun ja analysoimiseen 
korpuksessa sekä pienimpien yksityiskohtien 
että alueellisten ja muiden laajempien kaava- 
maisuuksien tasolla, joiden perusteella variant- 


tiryhmien yksiköt ovat läheisempiä keskenään 
kuin muu korpus. Kaiken kaikkiaan tulokset 
ovat tiukasti kiinni empiirisessä havaintoai- 
neistossa, ja synkronisen varioinnin kartoitus 
tällaisella tutkimustavalla on arvokas resurssi 
vielä nykyäänkin. 

Yksityiskohtaisuuden taso synkronisen va- 
rioinnin kartoituksessa oli vain askel kohti 
klassisen maantieteellis-historiallisen metodin 
ennalta määrättyä tavoitetta: menetelmän kol- 
mas vaihe on korpuksessa havaitun varioinnin 
diakroninen tulkinta tradition varhaisimman 
muodon rekonstruoimiseksi. Muutokset, joita 

traditiossa oli tapahtunut sen välittymisen his- 
toriallisen prosessin kuluessa, jäljitetään sen 
alkuperäisen muodon rekonstruoimiseksi jos- 
ta kaikki myöhemmät muunnelmat johtuvat. 
Tämä tehdään soveltamalla samoja filologisia 
vertailumenetelmiä, joita käytetään yksittäistä 
useissa eri käsikirjoituksissa säilynyttä keskiai- 
kaista tekstiä analysoitaessa. Vertailun avulla 
pyrittiin päättelemään, missä järjestyksessä 
muutokset olivat ilmaantuneet, kun tekstiä oli 
jäljennetty kopiosta toiseen. Julius Krohn oli 
tehnyt tätä kalevalamittaisten runojen parissa 
tulkitessaan alueellisten muunnelmien heijas- 
televan toisiaan seuraavia uudistuksia, joita ru- 
noihin ilmaantui niiden levitessä. Klassisessa 
maantieteellis-historiallisessa metodissa tämä 
tulkintatapa kehitettiin paradigmaksi, jonka 
puitteissa kansanperinteen historiallista dif- 
fuusiota lähestyttiin: muodon variointi saattoi 
suoraan heijastaa tradition maantieteellistä le- 
vinneisyyttä. Julius Krohn yhdisti tämän tyyp- 
pisen formaalin varianttianalyysin systemaat- 
tiseen potentiaalisten paralleelien etsintään 
kielisukulaisten ja sellaisten kulttuureiden 
parista, joiden kanssa suomalaisilla oli histo- 
riallisesti ollut kontakteja (ks. esim. Krohn K. 
1901). Tämä toimenpide puuttuu klassisesta 
maantieteellis-historiallisesta metodista. Sii- 
nä yhdistetään sen sijaan systemaattisella 
formaalisella analyysillä todistusaineistoa eri 
kieliryhmiltä, minkä pitäisi ainakin periaat- 
teessa paljastaa suoraan tällaiset yhteydet 
havaintoaineiston itsensä pohjalta. Kielisuku- 
laisten sivuuttaminen heijastaa myös Kaarle 
Krohnin näkemystä diffuusiosta normina ja 
hänen skeptisyyttään runojen muinaisuutta 
koskevia väitteitä kohtaan, mikä liittyy suo- 

raan hänen tutkimuksensa painopisteeseen, 
jonka keskiössä olivat suomalais-karjalaiset 
eivätkä indoeurooppalaiset perinteet (Krohn 
K. 1931, 6-9). 

Vaikka metodin periaatteet voivat vaikuttaa 
suoraviivaisilta, ne ovat avoinna tutkijoiden 
tulkinnoille, ja se, kuinka niitä tulkitaan, riip- 
puu vahvasti metodiin paketoiduista teoriois- 
ta. Siinä missä toisen vaiheen muodon synk- 
ronisen varioimisen kartoittaminen klassisen 
maantieteellis-historiallisen metodin mukai- 
sessa tutkimuksessa voidaan paljolti hyväksyä 
vielä nykyäänkin, kolmannen vaiheen metodit 
vaikuttavat siihen verrattuna kehittymättömil- 
tä ja suuresti tutkijan tulkinnoista riippuvaisil- 
ta. Tämän vaiheen analyysin johtopäätöksiä 
”tulisi usein pitää mielipiteinä pikemmin kuin 
hyvin perusteltuina faktoina” (Goldberg 1997, 
56). Perinteen historian rekonstruoiminen ja 
siihen liittyvät teoriat saivatkin metodologias- 
sa osakseen eniten kritiikkiä. 


Tekstikeskeisen paradigman kehitys 


Klassisen maantieteellis-historiallisen meto- 
din ja sen kantamuodon välillä on useita eroja, 
vaikka eroja hämärtää se, että Julius Krohnin 
käyttämät metodit ovat läsnä hänen työssään 
osin implisiittisesti ja että Kaarle Krohn ko- 
rosti säännöllisesti klassisen maantieteellis- 
historiallisen metodologian olevan hänen 
isänsä peruja eikä nostanut esiin omaa kehitys- 
työtään. Erot myös lisääntyivät ajan myötä 
- Die folkloristische Arbeitsmethode julkaistiin 
lähes neljäkymmentä vuotta Kaarle Krohnin 
väitöskirjan jälkeen. 

Alusta asti Kaarle Krohn vaati, että analy- 
soitava korpus olisi niin tyhjentävä kuin 
mahdollista. Hän korosti metodologian sisäl- 
tämien toimintatapojen systemaattisuutta vir- 
taviivaistamalla sitä (esimerkiksi poistamalla 
kieliryhmien väliset vertailut), ja hän puhui 
havaintoaineiston yksityiskohtaisen esittelyn 
puolesta. Siinä missä Julius Krohn hahmotteli 
joitakin variointia ohjaavia periaatteita, klassi- 
sessa maantieteellis-historiallisessa metodissa 
kehitettiin variointia koskevia teorioita ”laeik- 
si”, joita sovellettiin ainakin periaatteessa tul- 
kinnan viitekehyksinä. Kaarle Krohn (1887, 5) 
omaksui isänsä näkemyksen, että perinteen- 
kannattajat eivät olleet luovia ja että perinteen 
varioimiseen vaikuttavat tekijät ovat enem- 
män tai vähemmän mekaanisia (ks. Krohn J. 
1883, 583-588). 1900-luvun toisen vuosikym- 
menen kuluessa hän kuitenkin hylkäsi isänsä 
kehitysteorian ja omaksui yleisemmin hyväk- 
sytyn devoluutiomallin. Hän hylkäsi myös 
isänsä näkemyksen siitä, että monisyntyisyys 
oli mahdollista yksinkertaisten motiivien koh- 
dalla. Nämä muutokset vaikuttivat merkittä- 
västi metodologisiin lähtökohtiin. Ensinnäkin 
devoluutiomalli tarjosi arviointikriteeristön 
historiallisen variaation jäljittämiseen. Toiseksi 
monisyntyisyyden mahdollisuuden hylkäämi- 
nen merkitsi, että toisiinsa liittyviltä vaikutta- 
via asioita saattoi pitää juuri sellaisina. Tämä 
johti toisinaan varsin erilaisten traditioiden 
eri osatekijöiden vertailuun, jossa ei piitattu 
niiden konteksteista, kuten esimerkiksi Kaarle 
Krohnin esittämien suomalaisen ja skandinaa- 
visen mytologian yhteyksien välillä (esim. 1922).7 

Klassinen maantieteellis-historiallinen me- 
todi mielletään nykyään helposti staattiseksi 

ja ideaaliksi kuvaksi itsestään. Se oli kuiten- 
kin jatkuvan kehittämisen ja mukauttamisen 
tilassa. Tämä on nähtävissä jopa teosten Ka- 
levalankysymyksiä (1918) ja Die folkloristische 
Arbeitsmethode (1926) välillä teorian, käsittei- 
den ja terminologian kehittymisenä. Lähes 
saman tien kun maantieteellis-historiallista 
metodia alettiin opettaa opiskelijoille, sitä 
mukautettiin uusiin tarpeisiin kuten ”esistruk- 
turalismiin” (Kuusi 1980, 72) Oskar Kallaksen 
väitöskirjassa (1901). Antti Aarne (esim. 1914) 
propagoi aktiivisesti klassisen maantieteel- 
lis-historiallisen metodin puolesta, kun taas 
toiset tutkijat korostivat suullisten perinteiden 
kontekstualisoinnin tärkeyttä suhteessa laa- 
jempiin käyttöyhteyksiinsä, kuten häälauluja 
osana monipäiväisiä häärituaaleja (Salminen 
1917), tai tarvetta kontekstualisoida erilaiset 
vertailut historiallisesti ja suhteessa erilaisiin 
kielikontakteihin (Niemi 1929; Salminen 1929; 
von Sydow 1932b, 204—217). Tänä aikana teh- 
tiin myös työtä, joka ennakoi tulevia kiinnos- 
tuksenkohteita, kuten suullisen runouden sa- 
nelemisen ja varsinaisen esittämisen välisten 
erojen pohtimista (Salminen 1934, 200-203) 
ja nykyperinteen ja huhujen tutkimusta (An- 
derson 1925-1926) samoin kuin synkronista 
varioimista kuvaavien termien ja teorioiden 
esittelemistä (von Sydow 19324; 1934). 

Kaarle Krohnin muotoileman klassisen 
maantieteellis-historiallisen metodin staatti- 
nen ja monoliittinen maine liittyy jossain mää- 
rin hänen patriarkaaliseen asemaansa näissä 
keskusteluissa. Hän oli suomalaisen folkloris- 
tiikan isä: hänen suomalaiset aikalaisensa 
edustivat muita tieteenaloja kun taas suoma- 
laiset folkloren tutkijat olivat hänen oppilai- 

Carl von Sydow. Kuva Per Bagge, 1918. Lundin yli- 
opiston kirjasto. 


taan. Klassisen maantieteellis-historiallisen 
metodin maine on kuitenkin myös rakentunut 
keskustelussa, joka ei heijasta täsmällisesti yh- 
täkään sen varsinaista esitystä; edes metodiin 
kuulunut terminologia ei ole niin yhtenäistä 
kuin usein kuvitellaan. 

Käytettiinpä metodologiaa tai ei, se oli uu- 
sien tutkimusinfrastruktuurien kehittymisen 
ytimessä. Tyyppijärjestelmät kehitettiin aineis- 
tojen luetteloimiseen arkistoissa ja arkistojen 
välillä sekä eri julkaisuissa; näistä järjestelmis- 
tä tuli perustyökaluja vertailtavien aineistojen 
löytämiseen ja myös aineistojen edustamista 

traditioista puhumiseen. Kansainvälisyys ko- 
rostui erityisesti kansansatujen tutkimuksessa, 
jossa tyyppijärjestelmistä tuli kansainvälisiä 
viitekehyksiä (esim. Aarne 1910; Thompson 
1927; 1955—1958; 1961a; Uther 2004) huolimat- 
ta kritiikistä, joka seurasi näitä järjestelmiä 
kohtaan suunnattujen odotusten muuttumi- 
sesta (ks. Dundes 1962). Klassisen maantie- 
teellis-historiallisen metodin periaate, jonka 
mukaan kaikki johonkin traditioon liittyvä 
primääriaineisto tuli kartoittaa mahdollisim- 
man tyhjentävästi, teki tällä tavoin toteutetuis- 
ta tutkimuksista kestäviä resursseja kyseisen 
tradition tarkasteluun: huolimatta siitä, kuin- 
ka niiden johtopäätöksiin suhtautuu, ne voi- 
vat auttaa lukijaa kahlaamaan läpi merkittä- 
viä määriä havaintoaineistoa ja sen formaalia 
variaatiota. 

Von Sydow oli aktiivinen ja aggressiivinen 
klassisen maantieteellis-historiallisen metodin 
kriitikko, ja hän käytti siitä termiä den finska 
skolan tai die finnische Schule etäännyttääkseen 
Krohnin ja Aarnen työn omastaan. Hän piti 
nojatuoliteoretisointina sitä, että kansanperin- 
teen välittymistä lähestytään käsikirjoitusten 
kopioimisen metaforan kautta ja esitti, että se 
pitäisi korvata biologisen kehittymisen meta- 
foralla (esim. von Sydow 1932b; 1934). Tähän 
ajatukseen sisältyi teoreettisen painotuksen 
muutos, joka toi keskiöön perinteen muunte- 
lun sekä sosiaalisten ja ympäristöllisten teki- 
jöiden väliset suhteet perinteen välittymisen 
ja leviämisen prosesseissa. Hänen työtään voi 
pitää uraauurtavana, joskin hänen esittämän- 
sä kritiikki heijastaa Kaarle Krohnin itsensä 
neljä vuosikymmentä aiemmin esittämiä aja- 
tuksia siitä, että folklorea tuli tutkia sen omil- 

la ehdoilla eikä pitää jonkin muun 
asian johdannaisena (Krohn K. 
1891b, 64). Von Sydow yritti teo- 
reettisten näkemyserojen vuoksi ve- 
tää rajaa klassisen maantieteellis- 
historiallisen metodin ja oman työn- 
sä välille, vaikka hänen oppilaansa 
käyttivätkin metodia, mikä taas johti 
siihen, että von Sydowin teorioita ja 
käsitteitä alettiin pitää maantieteel- 
lis-historiallisen metodin vanhen- 
tuneiden osien päivityksinä (esim. 
Dégh 1986, 81-82; ks. myös Thomp- 
son 1961b, 319; Goldberg 1997, 49; 
Wolf-Knuts 2000). 

Klassiseen maantieteellis-histo- 
rialliseen metodiin kohdistunutta 
kritiikkiä lisäsi toisen maailmanso- 
dan jälkeinen yleinen pettyminen 
kansanperinteentutkimukseen ja 
sen assosioitumiseen nationalismiin 
ja nationalistiseen propagandaan. 
Kritiikin vaikutukset eivät olleet 
välittömiä vaan ne kävivät ilmeisiksi uusien 
tutkijasukupolvien myötä. Esimerkiksi so- 
danjälkeisessä Pohjois-Amerikassa maantie- 
teellis-historiallisen metodin mukaiseen tutki- 
mukseen suhtauduttiin varsin myönteisesti.’ 
Suomessa Krohnin klassinen maantieteellis- 
historiallinen metodi kohtasi kritiikkiä, mutta 
metodia kehitettiin edelleen tiukasti liitoksissa 
kalevalamittaiseen runouteen ja mytologiaan. 
Martti Haavio alkoi etsiä näille traditioille pa- 
ralleeleja kaikkialta maailmasta, mihin liittyi 
siirtyminen monimutkaisista juonista motii- 
veihin (esim. 1950; 1967), joiden asema tut- 
kimuksessa oli muuttunut Stith Thompsonin 

Martti Haavio Larin Parasken patsaan kanssa. Kuva Pekka Kyy- 
tinen, 1960-luku. Museovirasto, Kansatieteen kuvakokoelma. 


motiiviluettelon myötä (1932-1936; 1955- 
1958). Haavio oli kiinnostuneempi vertailusta 
kuin metodologiasta, ja hänen työnsä onkin 
toisinaan enemmän luovaa kuin kriittistä. Hä- 
nen vertaileva motiivienkartoituksensa muis- 
tuttaa Mircea Eliaden fenomenologisia vertai- 
luja (esim. Eliade 1958) mutta ilmentää myös 
hillitöntä kansainvälistä motiivienmetsästystä, 
jolle Kaarle Krohn loi perustan. Haavion työ 
liittyy joka tapauksessa suurempaan kääntee- 
seen tutkimuksen painotuksissa siinä, että hän 
kiinnitti huomiota ihmisten osuuteen perin- 
teissä. Hän kirjoitti ensimmäisen runonlaula- 
jia käsittelevän monografian (1943) ja käytti 

Matti Kuusi lukemassa kirjaa 1965. Kuva Yrjö Linti- 
nen. Kansanarkisto. 


maantieteellis-historiallista metodologiaa re- 
konstruoidessaan erään runon alkumuodon 
(Urform) saadakseen tekstuaalista evidenssiä 
sen hypoteettisen sepittäjän miljööstä (1950, 
9—41). Haavion kiinnostus runoilijoita kohtaan 
johti runojen periodisointiin niiden sepitys- 
ajankohtien mukaan eri historiallisina kausina 
(Harvilahti 2012, 399). 

Sota keskeytti Matti Kuusen tutkimukset. 
Hän pysyi maantieteellis-historiallisen meto- 
din kannattajana ja edistäjänä koko pitkän 
uransa ajan, vaikka keskittyikin kalevalamit- 
taisten runojen ja sananlaskujen kaltaisiin 
suullisiin tekstuaalisiin perinteisiin pikemmin 
kuin Haavion motiivikeskeisiin vertailuihin. 
Performatiivinen käänne alkoi saavuttaa sijaa 
tutkimuksessa jo 1950-luvun lopulla (Honko 

1979a; Haiding 1955). Amerikkalaisessa tutki- 
muksessa performatiivinen käänne suuntau- 
tui kohti yksittäisten esitystilanteiden mikro- 
kosmosta (Bronner 2016), mutta se otti eri 
muodon suomalaisessa tutkimuksessa, jossa 
sosiaalisista käytänteistä tuli keskeinen tutki- 
muskohde. Tämä käänne vaikutti myös siihen, 
kuinka Kuusi kehitti maantieteellis-historial- 
lista metodia, vaikkakin hänen ajattelunsa 
pysyi tekstikeskeisenä (ks. esim. Kuusi 1983). 
Jouko Hautala haastoi oletuksia, joita klassi- 
sessa maantieteellis-historiallisessa metodissa 
oli kalevalamittaisen runouden varioinnin 
stemma-analyysin pohjalla. Hän havaitsi, 
että esittäjät saattoivat käyttää uudelleen ja 
manipuloida olemassaolevia säeryhmiä ja 
luoda siten uusia runoja (1945). Kuusi yhdisti 
tämän ajatuksen Haavion periodisaatioon ja 
Julius Krohnin visioon runojen lisääntyvästä 
kompleksisuudesta kehittäessään kekseliään 
tavan lähestyä perinteen historiallista kerros- 
tuneisuutta. 

Kuusi mielsi koko poeettisen järjestelmän 
historialliseksi jatkumoksi. Haavion tapaan 
hän painotti motiiveja, mutta soveltaessaan 
teoriaa keskitetymmin kalevalamittaiseen 
runouteen hän rakensi sen pikemmin Julius 
Krohnin lähestymistavan mukaisesti. Kuusi 
irrottautui Haavion kuvittelemista alkupe- 
räisistä runoilijoista mutta piti kiinni tämän 
ideasta, että sosiaalisesti kiertävät runot sai- 
vat tunnistettavan muotonsa tietyissä histo- 
riallisissa ympäristöissä ja että historiallisesti 
tapahtuneet muutokset myös vakiintuivat 
tietyissä ympäristöissä. Hän oletti, että näis- 
sä ympäristöissä oli vakiintuneet traditionsa, 
jotka vaikuttivat runojen muotoutumiseen ja 

muuntumiseen. Runon eri osilla saattoi näin 
ollen olla eri taustoja, jotka olivat itse runoa 
paljon vanhempia. Sen havainnon perusteella, 
että tyylilliset piirteet säilyvät sanaston muun- 
tumisen ja vaihtumisen jälkeenkin, hän hah- 
motteli vastaavuussuhteita eri poeettisten jär- 
jestelmien, kerrontastrategioiden ja sisältöjen 
historiallisten suhteiden välillä. Niiden pohjal- 
ta hän rakensi runotradition kerrostuneisuu- 
den mallin viiden lavean tyyliperiodin varaan. 
(Kuusi 1957; 1963a-e.) Maantieteellis-histo- 
riallisen metodin mukaisen tutkimuksen puit- 
teissa Kuusen lähestymistapa suisti vallasta 
alkumuodon etsimisen tyrannian siirtämällä 
huomion jatkumoon, jossa kiinnostavia ovat 
kaikki perinteen historian vaiheet. Uudistuk- 
set liittyvät teorioihin ja painotuksiin, kun taas 
Kuusen metodologiset toimintatavat erosivat 
Kaarle Krohnin toimintatavoista lähinnä sii- 
nä, että Kaarle Krohn järjesti variantit ensin 
maantieteellisten lähtöpaikkojensa ja sen 
jälkeen formaalisten suhteidensa mukaisesti, 
kun taas Kuusi järjesti ne ensin formaalisten 
suhteidensa mukaisesti redaktioina ja vasta 
sen jälkeen maantieteellisen lähtöpaikkansa 
mukaisesti (Kuusi 1980). 


Kehitys performatiivisen käänteen jälkeen 


Performatiivisen käänteen aiheuttama suoma- 
laisen koulukunnan muodonmuutos on nähty 
lähinnä katkoksena (Harvilahti 2012, 402). 
Pohjois-Amerikassa maantieteellis-historialli- 
sen metodin mukainen tutkimus pysyi mer- 
kityksellisenä pidempään, mutta performatii- 
vinen käänne johti myös dogmaattisen aggres- 

siiviseen arkistomateriaalien hylkäämiseen 
tutkimuksen kohteena (esim. Wilgus 1973, 
erit. 244-245; ks. myös Gabbert 1999). Tutki- 
joille, jotka aloittivat tämän paradigman 
piirissä, kollektiivisen tradition viitekehys 
irtautui helposti empiirisestä taustastaan, ja 
he saattoivat eksyä kuvailemaan yksittäisen 
esityksen ainutlaatuisia yksityiskohtia. Tämä 
taas teki vaikeaksi edetä abstrahointeihin, jot- 
ka olisivat olleet relevantteja toisille tutkijoille 
(Bronner 2016, 10). Käänne vaikutti eri tavalla 
eurooppalaisessa tutkimuksessa, joka suun- 
tautui folkloreen käytänteenä eikä vain per- 
formanssitilanteen mikrokosmokseen (Klein 
2009; Bronner 2012). Performatiivinen käänne 
vaikutti myös aikalaiskulttuurin tutkimiseen 
eri tavoin kuin historiallisten kulttuurien tut- 
kimukseen, jossa performansseihin ja käytän- 
teisiin viittaavaa todistusaineistoa ei ole pal- 
jon tai lainkaan ja jossa tekstit pysyivät siten 
huomion kohteena. Muinaisislantilaisten saa- 
gojen tutkimuksessa käänne suuntautui lähtei- 
den taustalla vaikuttaneisiin aikalaistraditioi- 
hin, joita vasten yksittäisiä lähteitä tulkittiin. 
Tällä alueella maantieteellis-historiallinen me- 
todi ei polarisoitunut vaan oli yksinkertaisesti 
resurssi (Boberg 1966; ks. myös Power 1984) 
oraalis-formulaisen teorian (Scholes & Kel- 
logg 1966) ja Proppin satumorfologian (Harris 
1972) tavoin, joskin metodologian käsittely 
on tällä alueella pysynyt yleisesti ottaen haja- 
naisena. Suomessa, jossa kansallisuusasia oli 
vauhdittanut maantieteellis-historiallisen me- 
todin kantamuodon ilmaantumista, historial- 
listen perinteiden kuuluminen kansalliseen 
kulttuuriperintöön esti niiden hylkäämisen 
kevein perustein erityisesti kun ei ollut ole- 

Helmi Virtaranta. Museovirasto, Historian kuvakokoelma. 

massa esimerkiksi keskiaikaista kirjallisuutta, 
joka olisi voinut ottaa sen symbolisen roolin. 
Muut traditiot kuin kalevalamittainen epiikka 
tulivat huomion keskiöön (Honko 19794, 149), 
mutta korpusperustainen tutkimus ja työsken- 
tely suurten sosiaalisia traditioita edustavien 
havaintoaineistojen parissa pysyivät merkit- 
tävässä asemassa. 

Lauri Honkoa pidetään yleisesti performatii- 
visen käänteen johtohahmona Suomessa. Mo- 
net hänen teoreettisista kontribuutioistaan 
nähdään tässä kontekstissa, vaikka hänen tut- 
kimustyönsä rakentuu maantieteellis-histo- 
riallisen metodin koulutuksen varaan. Hänen 
kiinnostuksenkohteensa vertailevassa tutki- 
muksessa olivat yhtä laveat kuin Haaviolla 
(esim. Honko 1959), mutta lopulta hän hylkä- 
si ennakko-oletuksen geneettisestä yhteydes- 
tä yhteismitallisten traditioiden kesken. Tämä 
teki samalla historiallisen rekonstruoinnin 
epärelevantiksi, mikä taas antoi tietä ”pe- 
rinnefenomenologiselle vertailulle” (Honko 
1986, 111-113). Siinä tutkimuksen painopiste 
siirtyi ”teksteistä” yhteisöllisiin käytänteisiin, 
siihen kuinka ne toimivat, niiden variaatioon 
ja niiden merkitykseen tai merkityksellisyy- 
teen. Kuusen osoittama huomio perinteiden 
tärkeydelle aikalaisympäristössä lähtökohta- 
na niiden transformaatioiden ja sovellusten 
tarkastelulle johti Hongon laajentamaan von 
Sydowin biologiametaforaa perinteen elinym- 
päristön teoretisoimiseksi. Hän viittasi termillä 
perinteen lammikko (englanniksi kuvaavammin 
pool of tradition) kaikkeen tietyn ympäristön 
perinnevarantoon ja termillä perinne-ekologia 
(tradition ecology) perinteiden välisiä suhtei- 
ta tässä ympäristössä (Honko 1979b; 19814; 

1981b; 1995; 1998, 70-71; 2000, 18-19). Näin 
han siirtyi perinteiden historiallisista suhteis- 
ta perinnefenomenologisiin vertailuihin, jotka 
eivat liittyneet perinteiden geneettiseen suku- 
laisuuteen (esim. 1986). Han muotoili teoreet- 
tisen mallin varioinnille tässä viitekehyksessä 
keskittyen sopeutumiseen diakronisena muu- 
toksena (1979b; 1981a; myös 1981b), eikä ole- 
kaan yllättävää, että jotkut tutkijat pitivät sitä 
kontribuutiona historiallisesti orientoitunee- 
seen maantieteellis-historialliisen metodin 
mukaiseen tutkimukseen. Hongon myöhem- 
pi puhuminen tiheän korpuksen (thick corpus) eli 
mahdollisimman runsaan havaintoaineiston 
käytön puolesta voidaan myös nähdä klassi- 
sen maantieteellis-historiallisen metodin laa- 
jan havaintoaineiston vaatimuksen uudelleen- 
muotoiluna, vaikka aineiston käyttö olikin 
suuntautunut diakronisesta synkroniseen 
analyysiin. Monet Hongon teoreettisista ja 
metodologisista kontribuutioista tällä alueella 
voidaan nähdä hänen laajojen vertailuintres- 
siensä ja koulutuksensa sopeuttamisena diak- 
ronisesta synkroniseen näkökulmaan. 
Performatiivisen käänteen mahdollisti sitä 
edeltävän aikakauden tutkimus, jonka infra- 
struktuurien varaan se rakentui. Genren ja 
formaalin typologian kategoriajärjestelmät 
sekä sosiaalisia traditioita ja niiden varioimis- 
ta koskeva tietämys ja havaintoaineisto tarjo- 
sivat viitekehyksen yksittäisten esittäjien ja 
esitysten käsittelemiselle puhumattakaan 
analysoitavista korpuksista. Käänne sekä 
nosti eri korpukset huomion kohteeksi että 
johti uusien korpusten laatimiseen. Se myös 
vaihtoi tulkinnalliset kiinnostuksenkohteet 
korpusten eri piirteisiin. Tutkijoiden, jotka 

työskentelivät suurten havaintoaineistojen 
parissa, piti yhä tunnistaa kollektiivisen tradi- 
tion tavallisia piirteitä ja tarkastella niitä suh- 
teessa muunteluun. Aikakauden tutkimus oli 
maantieteellis-historiallisen metodin kyllästä- 
mää, ja suomalaisen folkloristiikan historiaa 
luonnehti metodin soveltaminen tutkijasta toi- 
seen. Sen sijaan että pyörää olisi pyritty keksi- 
mään uudelleen, maantieteellis-historiallisia 
korpusanalyysin metodeja sovellettiin uusiin 
kiinnostuksenkohteisiin, ja sillä tavoin niiden 
kehitys jatkui. 

Esimerkiksi Anna-Leena Siikala teki massiii- 
visen perinteen sosiaalisiin rooleihin keskitty- 
vän vertailevan tutkimuksen kalevalamittaisen 
runouden parissa. Hän keskittyi tietäjälaitok- 
seen ja selvitti, kuinka eri käytänteet ja runou- 
den eri genret suhteutuivat siihen (1992). Hän 
seurasi maantieteellis-historiallisen metodin 
perusperiaatteita erottelemalla loitsujen ra- 
kenneyksiköitä ja jakamalla niitä eri kategorioi- 
hin ja tyyppeihin. Kalevalamittaiset loitsut 
ovat äärimmäisen vaihtelevia eivätkä sovellu 
rekonstruktiotapoihin, jotka olivat luonnehti- 
neet epiikan tutkimusta, ja epiikan tutkimusta 
oli myös kritisoitu verbaalisen tekstin yliko- 
rostamisesta. Siikala keskittyi mielikuviin ja 
motiiveihin pikemmin kuin suulliseen ilmai- 
suun ja kerrontaan, minkä vuoksi hän sisäl- 
lytti aineistoonsa myös rituaalisiin esityksiin 
liittyviä esineitä, toimintoja ja ympäristön 
piirteitä. Hän selvitti, kuinka tietäjä käytti 
näitä loitsuteksteissä ja -esityksissä. Luon- 
teenomaista Siikalan työlle on erityyppisistä 
lähteistä ja eri tutkimusaloilta peräisin olevien 
havaintoaineistojen ja metodien yhdistelemi- 
nen. Selvittääkseen, kuinka loitsut varioivat, 

hän yhdisti loitsujen mielikuvien ja motiivien 
analyysiinsä Vladimir Proppin kansansatujen 
morfologian (1928) näkökulmia sekä Alan 
Dundesin Proppin vaikutuksesta lähteneitä 
pohdintoja keskenään vaihdettavissa olevista 
elementeistä perinteen muuntelussa (1962).9 
Siikala erotteli kunkin loitsun muodostavia 
”teemoja” kuten ”vastustajan nimeäminen” 
tai ”taudinaiheuttajan karkottaminen” ja ku- 
vasi ne koodattuina jaksoina. Hän omaksui 

Kuusen mallin perinteestä historiallisena 
jatkumona ja käytti vertailevaa menetelmää 
erottaakseen perinteen mielikuvien ja motii- 
vien historiallisia kerrostumia. Sen sijaan että 
olisi yrittänyt rekonstruoida juonien, loitsujen 
tai rituaalien aiempia muotoja, hän keskittyi 
kerrostuneisuuteen itseensä suhteuttaen sen 
monipuoliseen kielelliseen ja arkeologiseen 
todistusaineistoon. Huomion keskittäminen 
eri periodeihin liittyviin kaavamaisuuksiin 
teki tarpeettomaksi sen määrittelyn, saattoi- 
ko kukin johonkin aikakauteen yhdistettävä 
yksittäinen mielikuva tai motiivi olla selitet- 
tävissä jotenkin toisin, paljolti samaan tapaan 
kuin kielitieteilijä voi pohtia lainasanojen 
historiallista kerrostumaa jossakin kielessä, 
vaikka yksittäisten sanojen etymologiat olisi- 
vat kyseenalaistettavissa. Tietäjälaitokseen 
liittyvän kalevalamittaisen runouden kerros- 
tuneisuuden mallintaminen seuraa maantie- 
teellis-historiallisen metodin mukaisen tutki- 
muksen liikerataa, joka kulkee Haavion ih- 
misiä kohtaan osoittaman kiinnostuksen ja 
Kuusen runouden historiallisten aikakausien 
erottelua kohtaan osoittaman kiinnostuksen 
kautta. Oletettavasti siksi, että historiallisesti 
suuntautunut tutkimus oli yhä jossain määrin 
kiistanalaista, Siikala ei kuvaile metodolo- 
giaansa, vaan se on tutkimuksessa vain impli- 
siittisesti läsnä. (Siikala 1992.) 
Maantieteellis-historiallisen metodin mu- 
kainen tutkimus oli niin hallitsevaa ja juurtu- 
nut niin syvälle tutkijakoulutukseen, että sen 
metodit pysyivät käytössä performatiivisen 
käänteen jälkeenkin. Ei ole yllättävää, että 
metodit ovat käytössä korpuspohjaisessa va- 
riaation tutkimuksessa. Maantieteellis-histo- 

riallisen metodin määritettiin sitä ympäröiväs- 
sä keskustelussa suuntautuneen historiallisiin 
rekonstruktioihin ja vastaavasti siinä olevien 
varianttien välisten suhteiden tulkitsemiseen 
tarkoitettujen metodien olleen olemassa perin- 
teen varhaisempien muotojen rekonstruointia 
varten. Tässä maantieteellis-historiallinen me- 
todi oli kuitenkin heikoimmillaan. Korpukses- 
sa tavattavan varioinnin kuvauksen metodien 
ongelmallisuutta ei nostettu esiin eikä niitä siis 
myöskään alistettu kritiikille. Niitä pidettiin 
yksinkertaisesti käytännön toimina, joilla ha- 
vaintoaineistoa saattoi merkitä ja järjestellä. 
Ne on helppo ottaa annettuina, koska ne ovat 
toimineet perusperiaatteena lukemattomissa 
tutkimuksissa ja liittyneet arkistojen järjeste- 
lyperiaatteisiin. 

Maantieteellis-historiallisen metodin en- 
sivaiheiden menetelmiä synkronisen variaa- 
tion kuvaamiseksi käytettiin edelleen, mutta 
muutokset teorioissa ja tutkimuskysymyksissä 
ovat lisänneet huomattavasti tutkimuksessa 
tarkasteltavia muuttujia. Klassinen maantie- 
teellis-historiallinen metodi vain suhteutti pe- 
rinteen muodollisia yksiköitä niiden maan- 
tieteelliseen ja ajalliseen levinneisyyteen. 
Nykyään nämä muuttujat voivat vaikuttaa niin 
tavallisilta, että ne hyväksytään sellaisinaan, 
kun varsinaisen huomion kohteena ovat mer- 
kitykset, sosiaaliset ja tilannekohtaiset tekijät 
sekä yksilöt. Klassisen maantieteellis-historial- 
lisen metodin ohjaava viitekehys on hajonnut, 
minkä vuoksi se toimii joustavasti joukkona 
työkaluja, joita voi soveltaa eri teorioiden 
ja tutkimuskysymysten yhteydessä. Siikalan 
diakroninen intressi on poikkeus viimeaikai- 
sessa korpuspohjaisessa tutkimuksessa, jossa 

enimmäkseen kartoitetaan synkronista variaa- 
tiota. Esimerkiksi Lauri Harvilahti yhdisti 
maantieteellis-historiallisen metodin mukai- 
sessa tutkimuksessa kehitettyjä kalevalamit- 
taisen runouden lähestymistapoja oraalis-for- 
mulaiseen teoriaan inkeriläisen runouden 
synkronista variaatiota käsittelevässä tutki- 
muksessaan (1992). Lotte Tarkka taas omaksui 
viitekehyksen kartoittaessaan variaatiota kale- 
valamittaisessa runoudessa ja muissa Vienan 
Karjalan eräässä pitäjässä yhden vuosisadan 
kuluessa dokumentoiduissa traditioissa (2005). 
Omaa väitöskirjaani varten tein variaatiota 
kuvaavia taulukoita noin neljästäsadasta Lem- 
minkäisen virren eksemplaarista ja fragmentista. 
Taulukoissa kartoitin jokaisen variantin eri 
episodeja ja episodien osia monien muiden 
tietojen kuten keräysvuoden, informantin su- 
kupuolen, hänen mahdollisen tietäjyytensä 
ja niin edelleen ohella. Loin lisäksi jokaisesta 
episodista ja episodin osasta taulukoita, joista 
jotkut ylsivät formulaisen fraseologian tasolle 
(2010).^ Metodit useimmiten yksinkertaisesti 
pysyttelevät julkaistujen analyysien taustalla. 


Suomalainen koulukunta? 


Klassinen maantieteellis-historiallinen metodi 
määritteli alustavasti folkloristiikan tieteen- 
alana, ja siihen kuuluva vertaileva analyysi 
oli arkistoaineistojen järjestelyperiaatteiden 
taustalla. Vaikka maantieteellis-historiallisesta 
metodista puhutaan usein staattisena, se oli 
pikemminkin dynaaminen ja kehittyi jatku- 
vasti, kun sen eri osia korvattiin vanhentunei- 
na tai kun siihen lisättiin uusia osia, joiden 

avulla voitiin tehdä eri asioita. 1900-luvun jäl- 
kimmäisen puoliskon kuluessa folkloristiikka 
yhdistettiin monissa maissa toisiin tieteena- 
loihin tai se katosi muuten vain. Suomessa 
arkistoitu kansanperinne säilytti symbolisen 
pääoman ja kulttuuriperinnön asemansa toi- 
sin kuin monissa muissa Euroopan maissa, 
joissa kansanperinne kilpaili tästä asemasta 
esimerkiksi keskiaikaisen kirjallisuuden ja 
muinaisten monumenttien kanssa. Siinä mis- 
sä pohjoisamerikkalaisessa folkloristiikassa 
arkistoidun perinteen tutkimus torjuttiin 
aggressiivisesti, Suomessa se säilytti merkittä- 
vän aseman. Maantieteellis-historiallinen me- 
todi pysyi käytössä vielä performatiivisen 
käänteen jälkeenkin, koska sen mukainen 
tutkimus oli niin hallitsevaa ja juurtunut tutki- 
jakoulutukseen yhdessä arkistoidun perinteen 
tutkimuksen kanssa. 
Maantieteellis-historiallisen metodin toi- 
mintatavat jäivät vähitellen pois tutkijakoulu- 
tuksen ohjelmasta, mutta arkistoidun perin- 
teen tutkimukseen liittyy runsas kirjallisuus, 
joihin metodi on upotettu. Metodeja käyte- 
tään ja yhdistellään nykyään tutkimuksen vä- 
lineinä jouhevasti soveltaen pikemmin kuin 
yhtenäisenä patteristona. Korpuspohjaisella 
tutkimuksella on myös vahva asema akatee- 
misessa keskustelussa, mikä pitää tietämyksen 
suurien havaintoaineistomäärien parissa työs- 
kentelystä elossa. Suomalaisen folkloristiikan 
erityispiirteitä on tietoisuus korpuspohjaisesta 
tutkimuksesta, joka yhdistyy klassisen maan- 
tieteellis-historiallisen metodin perintöön 
liittyviin tekijöihin tutkimustyön perustana. 
Suomalaisen folkloristiikan erottaa muualla 
harjoitetusta seuraavien piirteiden muodosta- 

ma kokonaisuus: (a) vertaileva tutkimus (b) 
jossa käytetään laajoja korpuksia (c) joiden 
muodostuksessa arkistoaineistot ovat merkit- 
tävässä osassa, ja (d) huomion kohdistaminen 
verbaaliin ilmaisuun, kerrontaan ja mytolo- 
giaan tai uskomuksiin (e) tavalla, joka koros- 
taa teoriaa ja metodologiaa. 

Nämä piirteet eivät kuulu yksinomaan suo- 
malaiseen folkloristiikkaan. Piirteet (a), (b) 
ja (c) ovat tavallisia muuallakin, missä 1800- 
1900-luvuilla kerätyt perinnekorpukset ovat 
säilyttäneet asemansa kansallisen identiteetin 
rakentamisessa ja sitä kautta relevanssinsa tut- 
kimuskohteina. Myöskin piirteet (d) ja (e) ta- 
vataan muissakin kansallisissa tutkijapiireissä, 
joissa klassisella maantieteellis-historiallisella 
metodilla oli vaikutusvaltaa, kuten Virossa, 
Latviassa ja Liettuassa. Folkloristiikka on kui- 
tenkin kehittynyt näissä kaikissa paikoissa 
eri suuntiin, mikä liittyy yhtäältä niiden pe- 
rinnekorpusten eroihin ja toisaalta entisiin 
ja nykyisiin tutkijoihin, jotka ovat muovan- 
neet tutkimusta, jolloin kyseiset piirteet on 
järjestelty vaihtoehtoisin tavoin. Suomessa 
kalevalamittaisessa epiikassa ja rituaalirunou- 
dessa yhdistyvät suullinen ilmaisu, kerronta 
ja mytologia tai uskomukset, ja ne muodos- 
tavatkin peruskiven, jonka varassa Kaarle 
Krohnin muotoilema folkloren määritelmä 
on pysynyt pystyssä. Rakentamalla kansan- 
runouden tutkimuksen tieteenalan klassisen 
maantieteellis-historiallisen metodin varaan 
Krohn tarjosi metodologisen viitekehyksen, 
joka oli muotoiltu siten että jopa opiskelijoi- 
den oli helppo toisintaa se, mutta toisaalta 
teorioiden muotoileminen hiipui nopeasti. 
Haavio omaksui maantieteellis-historiallisen 

metodin pikemmin luovasti kuin kriittisesti, 
mikä olisi voinut johtaa tieteenalan hyvin eri- 
laiselle tielle. Kuusi taas oli hyvin metoditie- 
toinen. Performatiivisen käänteen koittaessa 
hän nosti juuri metodit esille, kun taas Honko 
puhui teorian tärkeyden puolesta ja muotoi- 
li aktiivisesti teorioita siitä, kuinka perinne 
”toimii” — paljolti samalla tavoin kuin Krohn 
oli aikanaan yrittänyt tehdä. Tämän kaiken 
tuloksena tutkimusmenetelmien tärkeys py- 
syi suomalaisessa folkloristiikassa piintyneen 
ratkaisevana ja teorian tärkeys nousi uudella 
tavoin ensisijaiseksi, mikä on ollut tärkeää 
tieteenalan muotoutumiselle Suomessa tähän 
päivään asti. 

Ylläluetellut viisi piirrettä eivät tietenkään 
luonnehdi kaikkea suomalaista folkloristiik- 
kaa puhumattakaan siitä, että ne yhdistäisivät 
sitä, ja muutokset eräissä instituutioissa ovat 
hajottaneet näitä piirteitä myös paikallisesti. 
Kaikesta huolimatta suurin osa suomalaisten 
folkloristien työstä liittyy tavalla tai toisella 
joihinkin tai useisiin näistä piirteistä, ja ne 
ovat myös tuttuja folklorea ja yliopisto-ope- 
tusta koskevista akateemisista keskusteluista. 
Laajempaa taustaa vasten tarkasteltuna niiden 
voi nähdä edustavan jatkumoa aiemmasta 
”suomalaisesta koulukunnasta”. Myös muut 
folkloristiikan tutkijayhteisöt, jotka ovat ra- 
kentuneet klassisen maantieteellis-historialli- 
sen metodin varaan ja jotka liittyvät tiiviisti 
arkistotutkimukseen, jakavat tämän perinnön. 
Kansallisuuspohjainen nimitys on yhdistänyt 
”suomalaisen koulukunnan” käsitteen suoma- 
laiseen tutkimukseen aivan eri tavalla kuin 
esimerkiksi virolaiseen tutkimukseen, mikä 
on nähtävissä sellaisissa viittauksissa kuin 

”suomalainen tutkimusperinne” (Lindow 2017, 
233). On identiteetin rakentamista valita, nos- 
tetaanko esiin jatkumoita vai vastakkaisuuk- 
sia, mutta jatkumoiden havainnointi tekee 
ymmärrettäväksi, millaisina nämä jatkumot 
näyttäytyvät muiden näkökulmasta ja kuinka 
niitä pidetään tänä päivänä ilmenevän suoma- 
laisen koulukunnan ytimenä. Tästä näkökul- 

SKS SKK Krohn, Kaarle 128:26:3, 128:26:4. 
Nämä kiistat tapasivat keskittyä siihen, kuinka 
formulainen kieli määriteltiin tai kuinka sitä 
käytettiin keskiaikaisten ja muinaisten tekstien 
tulkinnassa pikemmin kuin siihen, kuinka suul- 
linen runous toimii ja varioi, mikä kuitenkin on 
teorian keskiössä. 

Tämä kriteeri jonkin olemiselle folklorea on 
upotettu Krohnin tieteenalaa käsitteleviin poh- 
dintoihin (Krohn K. 1926, 16-25) ja yleisemmin 
myös muualle kirjaan. Hänen vaikeutensa kä- 
sitteen haltuunotossa eivät yllätä: relevantteja 
termejä ja käsitteitä ei vielä tuohon aikaan ollut 
hiottu, ja tutkijat painiskelivat määrittelyn kim- 
pussa vielä sukupolvien ajan. Itse asiassa tutki- 
joilla on vaikeuksia nostaa tätä piirrettä esiin 
vielä nykyäänkin, ja tässäkin esitetty kuvaus on 
kömpelö. 

Brittiläiset folkloristit vastustivat termin folklore 
käyttöä synonyyminä termille folktale ('kansan- 
taru' tms.) (esim. Nutt & Gomme 1884). 

Kaarle Krohnin veli Imari Krohn oli mukana 
perustamassa musikologian tieteenalaa kun 
taas kansatiede perustettiin tieteenalana vuon- 
na 1921, ja sen tutkimuskohde määriteltiin eril- 
leen kansanrunouden tutkimuksesta (Vuorela 
1977, 10). 


masta nimitys ei merkitse sitä, että Suomessa 
käytettäisiin samoja metodeja tai lähestymis- 
tapoja, vaan pikemmin sitä, että Suomessa 
tehdyllä tutkimuksella nähdään olevan enem- 
män yhteistä keskenään kuin muualla tehdyn 
tutkimuksen kanssa. 


Suomentanut englannista FT Joonas Ahola 

Tässä esimerkissä kerrontaelementit on nu- 
meroitu, mutta aakkosellinen merkintä mah- 
dollistaa varianttien kuvaamisen elementtien 
sarjoina, kuten "A B(ii) DEHIKLJMNO 
P Q” (Power 1984, 14). 

Lindow on hiljattain huomauttanut: *To be 
sure, Krohn was a Founding Father of Folk- 
lore, but he was also a founding father of hap- 
less motif-hunting, an enterprise that might be 
termed the bane of the field through most of 
the twentieth century” (Lindow 2021, tulossa). 
Simon Bronner esittää: ”Maantieteellis-historial- 
lisen metodin tieteellinen aura hajotti Grimmin 
veljesten kansallisuuspolitiikan kohottaessaan 
tekstit universaaliin ja kajoamattomaan statuk- 
seen. Se on tosiaankin voinut olla vetoavaa 
sodanruntelemassa 1900-luvun puolivälissä 
siksi, että se esitti yhteisen kansanperinteen yh- 
distävän ihmisiä kaikkialla ja että sotilaallisten 
konfliktien nationalistiset syyt eivät vaikuta kan- 
sanperinteen leviämiseen.” (Bronner 1998, 232.) 
Siikala alkoi kehittää tätä lähestymistapaa jo 
väitöskirjassaan, jossa hän käytti sitä siperia- 
laisten shamaanien rituaaliesitysten ja -laulujen 
analyysissä (1978). 

Verrattuna aiemman tutkimuksen käsinkirjoi- 
tettuihin taulukoihin, jotka ovat kuin tilikirjan 

määrämuotoisia sivuja, jopa yksinkertaistetut 
Word-asiakirjaan laatimani taulukot ovat dy- 
naamisia. Sen lisäksi että pystyn siirtelemään 
merkintöjä leikkaamalla ja liimaamalla, voin 
korostaa jonkin sarakkeen tai sarakkeen osan 

Samporunojen satuainekset 


Samporunojen tapahtumat ja henkilöhahmot 
ovat suomalaisille tuttuja Kalevalasta (1849). 
Elias Lönnrot on käyttänyt sammon tarinaa 
teoksensa selkärankana hyvin tietoisesti. Vau- 
rautta tuottavan ihme-esineen vaiheet sitovat 
eepoksen tapahtumat yhteen viidennestä ru- 
nosta lähtien aina 49. runoon saakka. Kaarle 
Krohn (1903-1910, 232) näkikin samporuno- 
jen toimivan Kalevalassa ”kaiken koossa pi- 
tävänä kehyksenä”. Eepoksen lähdeaineisto, 
karjalaisen kansan laulamat runot, on julkais- 
tu Suomen Kansan Vanhoissa Runoissa (SKVR). 

Samporunojen tutkimuksessa on kysytty 
vuosikymmenestä toiseen, ovatko samporu- 
not perusluonteeltaan myyttiä, historiaa vai 
myyttistä historiaa (ks. esim. Siikala 1992, 
132—136, 146-152).”Suuret kysymykset” ovat 
jättäneet varjoonsa suullisen perinteen tarjoa- 
mat muut vaihtoehdot, esimerkiksi proosa- 
muotoisten kansansatujen vaikutuksen sekä 
laulajien oman sepittämisen. Tieto satujen ja 
samporunojen yhteyksistä siirtyi kuitenkin 
tutkijapolvelta toiselle. 1930-luvulla asiaan 
tarttui E. N. Setälä. Hän luetteli Sammon ar- 
voituksessaan (1932, 435-436) useita runoissa 
näkyviä satuaiheita. Käsitykset samporuno- 


jen sepittäjien hyödyntämistä perinnelajeista 
avartuivat 2000-luvulla. Vuonna 2005 Lotte 
Tarkka selvitti väitöskirjassaan Rajarahvaan 
laulu samporunojen fantasiapiirteitä.? Niiden 
yhteydessä hän esitteli kaksi vienalaista ihme- 
satua, joissa kerrottiin aineellista hyvää tuot- 
tavista ihme-esineistä. Sadussa Köyhä ja pohat- 
ta veli rikkauden antajana oli rahaa jauhava 
myllynkivi. Se upposi lopulta mereen kuten 
runojen sampo; samalla se muutti meriveden 
suolaiseksi. Sadussa Soitto, jauhinkivi ja kela 
kerrotaan useista ihme-esineistä. Jauhinkivi 
edisti rahan saamista, kantele auttoi riistan 
pyynnissä ja kela kalastamisessa. (Tarkka 
2005, 174; 2012, 159-160; ks. myös Frog 2012, 
228.) Tarkan esimerkit osoittavat, että samoja 
teemoja ja aihelmia voidaan käsitellä suulli- 
sessa perinteessä sekä puhuen että laulaen. 
Viestintämuotojen raja ei siis ole ehdoton: 
”Vaikka runo- ja proosaperinteen välistä rajaa 
pidetään selkeänä ja suhteellisen pysyvänä, 
tapahtuu vuorovaikutusta myös runo- ja proo- 
saepiikan välillä” (Tarkka 2005, 69). 

Jatkan artikkelissani keskustelua sampo- 
runojen ja satujen välisistä suhteista. Perus- 
kysymykseni on yksinkertainen: löytyykö 

Väinö Blomstedt 1897. Sammon ryöstö. Kalevalaseura. 


1800-1900-luvulla tallennettujen kansansa- le, episodeille tai aihelmille? Kiinnitän proosa- 
tujen tärkeimmästä alalajista, ihmesaduista, ja runokertomusten vertailussa huomiota sekä 
vastineita ja verrokkeja samporunojen juonil- vastaavuuksiin että eroihin. 

Tekstiaineisto ja siihen liittyvät 
hakuteokset ja tutkimukset 


Runoesimerkkini ovat peräisin Vienasta. Vuok- 
kiniemellä, Vienan läntisellä reunalla asu- 
neiden Arhippa Perttusen ja Ontrei Malisen 
runot sammon takomisesta ja ryöstöstä ovat 
saavuttaneet klassikon aseman (ks. SKVR Iı 
54, l1 79a). Käytänkin niitä esimerkkeinäni 
eniten. Suomen Kansan Vanhoissa Runoissa on 
julkaistu satamäärin Karjalasta ja Suomesta 
kerättyjä samporunojen tallenteita. Niistä on 
onneksi laadittu tarkka hakuteos. Kyseessä on 
Matti Kuusen väitöskirja, vuonna 1949 ilmes- 
tynyt Sampo-eepos. Se antaa tietoja runojen si- 
sällöistä tekstin kaikilla tasoilla, juonenkulusta 
säkeisiin. Kuusi on analysoinut tutkimukses- 
saan lähes 42 000 sampotallenteisiin sisältyvää 
runonsäettä (Kuusi 1949, 11, 357). Hän on lue- 
tellut teoksensa tärkeimmässä jaksossa laula- 
jien esittelemät sammon piirteet.? Piirteitä 
ovat esimerkiksi "kirjokansi" ja "sammon ai- 
nekset” sekä ”sammon juuret” (mt., 142—144). 
Olen etsinyt Kuusen tutkimuksesta tietoja sel- 
laisista runoaihelmista, joille löytyy vastineita 
saduista. Piirreluettelo avaa kokemukseni 
mukaan ainakin Vienasta tallennetut sampo- 
runot riittävän tarkasti. 

Vienalaiset samporunot vertautuvat selvim- 
min ihme-esineitä kuvaaviin satuihin, esimer- 
kiksi Zhmemyllyyn (ATU 565).* Sammon ryös- 
tön huipentuma, jännittävä pakoepisodi, on 
vielä selvempi satulaina. Kyseinen kertomus 
on nimeltään Ihmeellinen pako (ATU 313). 
Myös runot, joissa kuvataan neidon kosijoille 
annettuja ylivoimaisia tehtäviä, sisältävät ai- 


SAMPORUNOJEN SATUAINEKSET 


neksia proosamuotoisista saduista (vrt. Maalla 
ja merellä kulkeva laiva, ATU 513 B). 

Satujen suomalaisiin ja karjalaisiin versioi- 
hin voi tutustua Pirkko-Liisa Rausmaan toi- 
mittamissa kokoelmissa Suomalaiset kansansa- 
dut I. Ihmesadut (1972, 1988). Suomalaiset ja 
karjalaiset satujuonet (”satutyypit”) on määri- 
tellyt ja luetteloinut Antti Aarne. Hänen teok- 
sensa Finnische Märchenvarianten (1967) sisältää 
tiedot kansansatujen tallenteista, jotka oli ke- 
rätty vuoteen 1908 mennessä. Luettelosta käy 
ilmi myös niiden maantieteellinen levinnei- 
syys Suomessa, Karjalassa ja Inkerissä. Kan- 
sainväliset satujuonet on kuvattu Hans-Jörg 
Utherin hakuteoksessa The Types of Internatio- 
nal Folktales (2004); siitä käytetään lyhennettä 
ATU. Tyyppiluettelosta näkyy satujen levin- 
neisyys Euroopassa, muun muassa Suomessa, 
Pohjoismaissa, Venäjällä ja Baltiassa. 

Ihmesatujen viehätys perustuu niiden sisäl- 
tämään fantasiaan, arkitodellisuuden ylittämi- 
seen. Samporunoihin sisältyy myös sellaisia 
fantasia-aineksia, joille ei löydy vastineita tun- 
temistamme saduista. Laulajat ovat voineet 
rakentaa ihmeellisiä tapahtumia ja mielikuvia 
myös kansanuskon ja mytologian aineksis- 
ta. Ontrei Malinen ja Arhippaini Miihkali 
aloittavat sampotarinansa kertomalla, miten 
maailma syntyy vesilinnun munasta (SKVR 
I1 79a, I1 58). Folkloristisen perinnelajianalyy- 
sin mukaan kyseessä ei ole satu, vaan myytti. 
Uskomuksellinen fantasia saattaa olla kysees- 
sä myös Malisen kuvauksessa Väinämöisen 
tuulennostatuksesta. Ovela tietäjä oli houku- 
tellut Ilmarisen kiipeämään kuusen latvaan 
pyydystämään näätää, arvokasta turkiseläintä. 

Väinämöinen sai yliluonnollisilla taidoillaan 
aikaan niin voimakkaan tuulen, että se lennät- 
ti Ilmarisen Pohjolaan asti takomaan sampoa 
(SKVR Ih 79a). Näätäkuusi-episodi muistut- 
taakin enemmän tietäjätarinaa kuin satua.5 
Koska keskityn kirjoituksessani satuihin, en 
käsittele näitä jaksoja. 


Käsityksiä saduista ja samporunoista 
suomalaisen koulukunnan alkuvaiheessa 


Miten suomalaiset folkloristit ovat suhtautu- 
neet samporunojen satuvaikutteisiin? Aihetta 
on tutkittu vähän, mutta se ansaitsee mielestä- 
ni kunnollisen selvityksen. Sellainen ei kuiten- 
kaan mahdu käsillä olevaan artikkeliin edes 
pääpiirteissään, sillä samporunojen tutkimuk- 
sen historia ulottuu Elias Lönnrotista Anna- 
Leena Siikalaan. Tyydynkin artikkelissani tar- 
kastelemaan lähemmin vain suomalaisen kou- 
lukunnan alkuvaiheeseen ajoittuvia tutkimuk- 
sia. Ne muodostavat taustan Antti Aarnen, 
kansainvälisesti merkittävimmän folkloristim- 
me julkaisuille, myös niille, joissa hän käsitte- 
lee sampoon liittyviä satuja. Teoksista tär- 
keimmät ovat tutkimus Die Zaubergaben (Taika- 
esineet 1909) sekä jo mainittu satutyyppien 
luettelo (Finnische Märchenvarianten 1967/1911). 

Uusi paradigma syntyi ja vakiintui autono- 
mian kauden lopulla, 1880-luvulta 1910-luvulle. 
Suomalaisena menetelmänä tunnettu tutki- 
mussuuntaus sisälsi piirteitä, joiden perusteel- 
la sitä voidaan pitää uutena paradigmana. Me- 
todin kehittäjät edellyttivät tutkijalta laajojen, 
suulliseen traditioon perustuvien tutkimus- 
aineistojen kokoamista ja käyttämistä. Teksti- 

aineisto tuli analysoida systemaattisesti, suh- 
teuttamalla siinä ilmenevä variaatio perinteen 
taustalla vaikuttaneisiin maantieteellisiin ja 
historiallisiin muuttujiin. Maantieteellis-his- 
toriallinen, laajoja tekstiaineistoja systemaat- 
tisesti vertaileva menetelmä tuli tunnetuksi 
Julius Krohnin, Kaarle Krohnin ja Antti Aar- 
neen tutkimusten myötä. He kaikki olivat 
perehtyneet satuihin. Julius Krohn kirjoitti 
niitä itse; hän myös käänsi H. C. Anderse- 
nin tuotantoa.* Kaarle Krohnin ja Aarneen 
väitöskirjat käsittelivät satuja.? Kaarle Krohn 
oli myös merkittävä kansansatujen tallentaja 
ja julkaisija (Rausmaa 1972, 36-41). Uuden 
menetelmän perustajaisien mielipiteet sam- 
porunojen ja satujen suhteista näkyvät selvim- 
min kolmessa teoksessa. Julius Krohn käsitteli 
aihetta teoksessaan Suomalaisen kirjallisuuden 
historia. I. Kalevala (1883—1885). Kaarle Krohn 
esitteli sampoon liittyviä satuja Kalevalan runo- 
jen historiassaan (1903-1910). Aarnen Die Zau- 
bergaben -tutkimuksen kohteena olivat sadut 
aineellista hyvää antavista ihme-esineistä. 
Vaikka suomalaista menetelmää pidettiin 
tiukan tieteellisenä tekstianalyysina, sen tuot- 
tamien tulosten tulkintaan kytkeytyi alusta 
lähtien ideologisia ja identiteettipoliittisia ky- 
symyksiä. Jo ennen koulukunnan syntyä oli 
herännyt huoli Kalevalan ja sen lähdeaineiston 
suomalaisuudesta. Olivatko maineikas eepos 
ja sen sisältämät kansanrunot läpikotaisin ko- 
timaista tekoa? Mitä nousi näkyviin, jos maan- 
tieteellinen vertailu ulotettiin myös naapuri- 
maiden runouteen ja kertomusperinteeseen, 
vaikkapa satuihin? Asiaan oli kiinnittänyt 
ensimmäisenä huomiota Jacob Grimm (1841). 
Hän oli löytänyt Vanhan Kalevalan samporu- 

noille verrokkeja Edda-runoista ja saagoista. 
Samansuuntaisia havaintoja teki myös Mat- 
thias Alexander Castrén luennoidessaan suo- 
malaisesta mytologiasta 1850-luvulla. (Krohn 
K. 1918, osa 1, 93.) Lainaamisen suunta oli hä- 
nestä selvä: suomalaiset olivat hyödyntäneet 
pohjoismaista perinnettä. Asetelma huolestut- 
ti Castrenia; hän kirjoitti: ”Kenties ei ole suo- 
malaiselle kansallisuudelle edullista, että tämä 
ajatus lausutaan ilmi, mutta tiede vaatii, että 
asia kerran otetaan puheeksi” (mts.). Julius 
Krohn kiitti Suomalaisen kirjallisuuden historias- 
saan (1885) Castrénia tieteen puolustamisesta 
ja jatkoi sitten rohkeasti: ”Jos myönnytys, että 
suurin osa Kalevalan aineksista on ulkolainaa, 
riistäisikin Suomen kansalta kunnian tästä 
ikimainiosta teoksesta, niin se olisi kuitenkin 
velvollisuus lausua, vaikka tuntuisi kuinka kat- 
keralta” (Krohn, J. 1883-1885, 243). Hän loh- 
dutti lukijoitaan toteamalla: ”Jos suomalaiset 
ovat muualta lainanneet ulkomaisia aineksia, 
niin he vain ovat tehneet, mitä kaikki muutkin 
kansat näkyvät tehneen jumalaistaruissaan ja 
kansanrunoudessaan” (mt., 342—343). 

Julius Krohn suhtautui vapaamielisesti 
myös samporunojen satuaineksiin. Luvussa 
”Kalevalan aineet germaneissa” hän mainitsee 
ihmeellisen Grötti-myllyn sekä Edda-runoissa 
esiintyvät unineulat. Hän viittaa myös Lhme- 
mylly-sadun saksalaiseen versioon. (Krohn, J. 
1883-1885, 243-245, 297.) Slaavilaisista vai- 
kutteista hän muistuttaa, että ihmeelliset kä- 
sikivet löytyvät esimerkiksi A. N. Afanasje- 
vin julkaisemista venäläisistä kansansaduista. 
Niissä kerrotaan myös kuvankauniin sankarit- 
taren läpikuultavista kudoksista. Julius Krohn 
olettaa, että myös Sammon ryöstössä kuvattu 

ihmeellinen pako on lainattu venäläisistä sa- 
duista. (mt., 305, 322.) 

Kaarle Krohnin käsitykset kansainvälisten 
satujen vaikutuksesta kalevalaiseen epiikkaan 
ovat huomattavasti penseämpiä kuin Julius 
Krohnin. Kaarle kiittelee Kalevalan runojen his- 
toriansa (1903—1910) esipuheessa isä-vainajan- 
sa maantieteellistä tutkimusmetodia, ”... joka 
on tehnyt mahdolliseksi uusista aineksista uu- 
sia tuloksia saada.” Kuinka ollakaan, uudet tu- 
lokset kumoavat monia isä-Krohnin esittämiä 
väitteitä. Kaarlen mukaan suomalaisten runo- 
jen ”vieraat lainat” ovat määrältään verrat- 
tain vähiin supistuneet ja yhtäläisyydet Edda- 
runoihin ovat ”kauttaaltansa hälvenneet tai 
toisin selitettävissä.” (Krohn, K. 1903-1910, II- 
III.) K. Krohn kyllä esittelee kattavasti runoi- 
hin sisältyvät satuaihelmat, mutta ei pidä niitä 
painokkaina. Hän toteaa yleistäen: " —- myös 
kansansaduista johtuneita aiheita on ollut jo 
[keskiaikaisessa] länsisuomalaisessa kansanru- 
noudessa” (mt., 841). Hän viittaa myös Ihme- 
mylly-satuun (”Hiiden myllyyn”). Se on Kaarle 
Krohnin mielestä vaikuttanut kiistatta sam- 
mon tarinaan, mutta vasta aivan runon kehi- 
tyksen loppuvaiheessa. ”Suomalaisillekin tun- 
nettu yleiseurooppalainen satu” saattoi jättää 
jälkiä jo olemassa olevaan samporunoon siksi, 
että kummallakin kertomuksella oli ” — — yh- 
teinen loppuponsi: hyvyyksien uppoaminen 
mereen ja meren rikastuminen.” (mt., 176.) 

Kaarle Krohnin näkemyksen mukaan sam- 
porunot on sepitetty niitä vanhempien kansan- 
runojen aihelmista ja säkeistä. Inkeriläisen 
Päivän päästön lisäksi runoilijat ovat hyödyn- 
täneet ainakin Kanteleen syntyä ja Luojan laiva- 
retkeä (Krohn, K. 1903-1910, 38-39, 58, 84- 


93 


https://doi.org/10.21435/ksvk.100 


SATU APO 


109, 113-121). Sáeainekset ja niiden alueellinen 
levinneisyys näyttelevät runon kehityshisto- 
rian jäljittämisessä pääosaa (mt., 177). Proo- 
samuotoinen perinne (sadut, tarinat) saattoi 
kyllä antaa runojen sepittäjille joitakin virik- 
keitä. Krohn käyttää esimerkkinä satua Zh- 
meellinen pako. Se ei ole kuitenkaan vaikutta- 
nut Sammon ryöstön pakoepisodiin suoraan, 
vaan jälleen Päivänpäästön kautta: runon san- 
karitar, ”sepon tyttö”, karisti takaa-ajajat kan- 
noiltaan pudottamalla maahan muotoaan 
muuttavia esineitä: kovasimen, harjan ja vesi- 
kannun. (Mt., 58, 146-147.) Samporunojen 
kuvaus Väinämöisestä, joka heittää mereen 
luodoksi muuttuvan piikiven palasen, olisi siis 
syntynyt inkeriläisen esimerkin innoittamana. 
Krohn etsii myös sampotarinan tulkinnan ja 
sen perustelut runon oletetuista lähderunoista. 
Hän katsoo osoittaneensa, että sammon ryös- 
täminen Pohjolasta perustuu Päivän päästössä 
kerrottuun auringon vapauttamiseen vanki- 
lastaan. Tästä syystä sammon alkuperäinen 
merkitys on Krohnin mielestä aurinko, ei 
mylly. (Mt., 38, 42.) 

Paradigman tulkintametodologia oli siis 
sidoksissa runon alkumuodon määrittelyyn. 
Alkumuoto konstruoitiin etsimällä lukuisista 
runotallenteista sellaiset säkeet, joita oletettu 
alkuperäinen sepittäjä oli käyttänyt luomis- 
työssään. Ne jouduttiin usein poimimaan eri 
aiheisista runoista. Myös runon ajoittaminen 
tapahtui tarkkailemalla sen aineksia antanei- 
ta runoja. Koska Sammon ryöstössä on käytetty 
muiden muassa kristillisen Luojan laivaretken 
säkeitä, samporuno on voinut Kaarle Krohnin 
mielestä syntyä vasta 1500-1600-luvulla 
(Krohn, K. 1903-1910, 183-184). 

Mitä mieltä sammosta ja saduista oli Antti 
Aarne, aineellista hyvää tuottavien ihme-esi- 
neiden paras asiantuntija? Hän ei mainitse 
sampoa lainkaan Die Zaubergaben -tutkimuk- 
sessaan. Sammon tarina on todennäköisesti 
vaikuttanut sen aiheen valintaan. Aarnen koh- 
teena on kolme toisiaan muistuttavaa kerto- 
musta, joissa kuvataan rajattomasti aineellista 
hyvää antavia ihme-esineitä. Yksi niistä on 
sampoa muistuttava ihmeellinen mylly. Syyt 
Aarnen vaikenemiseen ja Kaarle Krohnin va- 
rovaisuuteen sammon satuainesten esittelyssä 
voivat löytyä ajan aatevirtauksista. 1900-luvun 
alussa Kalevalaa ja kansanrunoutta ihannoi- 
vaan karelianismiin oli liittynyt uusi, kiihko- 
nationalistinen suuntaus. Sen kannattajat pi- 
tivät kalevalaista runoutta puhtaasti suoma- 
laisena. Vanha kysymys runoepiikkamme 
”ulkolainoista” oli aktivoitunut jälleen. Into- 
mielisten isänmaan ystävien mukaan kan- 
sanrunot kertoivat suomalaisten muinaisesta 
sankariajasta. Ikävä kyllä, tieteeseen vetoavat 
metodinikkarit olivat alkaneet sumentaa uljai- 
ta näkymiä. Perinteen kansainvälinen vertailu 
oli turhanpäiväistä, jopa tuomittavaa. Valoku- 
vaaja ja matkakirjailija I. K. Inha vaati vuonna 
1910, että tutkijoiden oli hylättävä Kalevalaa ja 
kansanrunoutta vähättelevät metodinsa. Vasta 
silloin he pystyisivät palvelemaan kansaansa. 
Folkloristi Väinö Salminen leimasi vuonna 
1916 Krohnien menetelmän hengettömäksi ja 
mekaaniseksi. Kansainväliset vertailut vähen- 
sivät etenkin satujen arvoa suomalaisina hen- 
gentuotteina. (Häggman 2012, 102, 111; vrt. 
Wilson 1976, 79-83.) 

Kaarle Krohn näyttää ottaneen opikseen 
suomalaiseen menetelmään kohdistetusta 

kritiikistä. Kun Suomi oli muuttunut itsenäi- 
seksi valtioksi, myös samporunot olivat ko- 
keneet suuren muutoksen tutkijansa käsissä. 
Krohnin vuonna 1918 julkaisemassa Kalevalan 
kysymyksissä ne olivat kirjoittajan mielestä esi- 
historiaan viittaavaa sankarirunoutta. Sampo- 
runoissa näkyvät ”mainesanat, esineet ja toi- 
minnat — - viittaavat todelliseen suomalaiseen 
sankariaikaan” (Krohn, K. 1918, osa I, 214, 
215). Väinämöisestä oli tullut viikinkiretken 
päällikkö ja Pohjolan emännästä Vuojolan eli 
Gotlannin valtiatar, Krohnin saksantamana 
”die Wirtin von Gotland” (mt., 218-219, 229; 
Krohn, K. 1927, 15). Sampo ei ollut enää aurin- 
ko, vaan kallisarvoinen kuvapatsas, joka esitti 
muinaispohjoismaista jumalaa, viljavuuden 
ja hedelmällisyyden antajaa Freyriä (Krohn, 
K. 1927, 74). Samana dramaattisena vuonna 
1918 Uno Harva julkisti tulkintansa sammosta 
uskonnollisena palvontapatsaana, joka esitti 
'sammasta'. Myyttinen sammas oli maailman 
rakenteen tärkeä osa: se kuviteltiin patsaaksi, 
joka kannatti sen varassa kiertävää taivasta. 
Harvan mukaan monet pohjoiset kansat ovat 
tehneet kuvia maailmanpatsaasta ja osoitta- 
neet niille kunnioitustaan. (Kuusi 1985, 176.) 
Toisin kuin Krohnin historiallinen viikinki- 
fantasia, Harvan uskontotieteellinen sampo- 
tulkinta säilyi hengissä 2000-luvulle saakka (ks. 
esim. Siikala 2012, 192-193). 


Sammon kuuluisin verrokki: 
pohjoismainen Grótti-mylly 


Kansainvälisen keskustelun sammon tarinas- 
ta aloitti Jacob Grimm vuonna 1845 (Setälä 


SAMPORUNOJEN SATUAINEKSET 


1932, 231-233). Hän oli tutustunut suomalai- 
seen sampoon lukemalla Matthias Alexan- 
der Castrenin ruotsintamaa Vanhaa Kaleva- 
laa (1841) (ks. Kuusi & Anttonen 1985, 178). 
Grimm vertasi Kalevalan samporunoja skan- 
dinaavien keskiaikaiseen Grotti-lauluun. Siinä 
kuvataan ihmeellistä, omistajalleen rikkauk- 
sia jauhavaa myllyä. Runon on kirjoittanut 
islantilainen runoilija ja oppinut Snorri Stur- 
luson (1178/1179-1241). Myllyn tarina on liitet- 
ty Edda-runoihin. (Krohn, J. 1883-1885, 240, 
243-245; Krohn, K. 1903-1910, 36.) 

Grótti-laulu koostuu runosta sekä sitä edel- 
tävästä proosajaksosta, joka taustoittaa ja täy- 
dentää runoa. Johdannossa annetaan tietoa 
ihmeellisistä myllynkivistä: "Tanskassa oli sii- 
hen aikaan kaksi myllynkiveä, niin isoa, ettei 
niitä kukaan jaksanut vääntää, ja kivillä oli se 
ominaisuus, että mylly jauhoi sitä mitä jauha- 
ja sanoi toivovansa.” Tanskan kuningas Frodi 
hankki kaksi jättiläisneitoa pyörittämään ki- 
vistä käsimyllyä. Kertojan mukaan hän tilasi 
myllyltä ”kultaa ja rauhaa ja onnea”. Kunin- 
gas on kuitenkin niin ahne, ettei hän anna 
neitojen levätä. Tekstin runojakso kuvaa jau- 
hajien laulua. Siinä neidot ilmaisevat tuskansa 
ja raivonsa. Tunteet muuttuvat toiminnaksi: 
jauhajat vääntävät kiviä sellaisella voimalla, 
että mylly hajoaa, ja sen kivi halkeaa kahtia. 
(Eddan sankarirunot 1981, 37-38.) 

Snorri on kertonut runoa kehystävässä teks- 
tissään toisenkin tarinan. Sen mukaan ihme- 
mylly oli päätynyt täysin ehjänä Frodin vi- 
hollisen haltuun: merikuningas Mysingr oli 
kaapannut mukaansa sekä Grotin että jättiläis- 
neidot. Uusi isäntä on yhtä ahne kuin edelli- 
nenkin. Hän halusi myllyltä loputtomasti suo- 

laa. Neidot jauhoivat sitä niin runsaasti, että 
”laivat upposivat”. Sen jälkeen ”veteen syntyi 
pyörre, jossa meri vajoaa myllyn silmään”. 
Silloin meri muuttui suolaiseksi. (Eddan sanka- 
rirunot 1981, 32.) Snorrin kaksi Grótti-tarinaa 
tuntuvat viittaavan siihen, että ihmemylly- 
aiheiset proosakertomukset ovat vanhempia 
kuin niitä käsittelevä runo. 

Jos Sammon takomista ja ryöstöä ja Grotti- 
laulua verrataan toisiinsa sadunomaisina ker- 
tomuksina, niissä näkyy kolme yhteistä aihel- 
maa (ihmemylly, ryöstö, meren suolaisuuden 
synty). Myös loppuratkaisun tapahtumapaik- 
ka on sama: myllyä kuljettava laiva uppoaa ja 
mylly vajoaa mereen. Ihmeellisissä myllyissä 
oli kuitenkin eroja. Sampo piti ensin valmis- 
taa. Se myös toimi itsestään, ilman mitään 
pyörittämistä; Gröttia piti vääntää työllä ja 
tuskalla. Myös myllyjen yhteydet tuonpuoli- 
seen maailmaan poikkeavat toisistaan. Gröttia 
pystyivät jauhamaan vain yliluonnolliset olen- 
not, jättiläisneidot. Sampo oli puolestaan saa- 
nut ihmeelliset ominaisuutensa yliluonnolli- 
selta valmistajaltaan, taivaan takoneelta Ilma- 
riselta.* Sampoa myös säilytettiin vaarallisessa 
tuonpuolisessa, Pohjolassa. 

Suomessa Julius Krohn jatkoi Jacob Grim- 
min aloittamaa Grötti-teeman käsittelyä eli 
suomalaisen sammon vertaamista oletettuun 
pohjoismaiseen edeltäjäänsä. Krohn katsoi 
Suomalaisen kirjallisuuden historiassa (1885), että 
Kalevalassa mainitut sammon kolme myllyä 
— jauhomylly, rahamylly, suolamylly — ovat 
peräisin Grotti-laulusta; tarinahan huipentuu 
suolan jauhamiseen. (Krohn, J. 1883-1885, 


243).° 

Suomalaisten, karjalaisten ja 
norjalaisten kansansatujen ihmemylly 


Julius ja Kaarle Krohn syvensivat Jacob Grim- 
min aloittamaa Grotti-laulun tarkastelua otta- 
malla huomioon myös keskiaikaisen kerto- 
muksen jälkeläiset, ihmemyllystä kertovat 
kansansadut (Krohn, J. 1883-1885, 244-245; 
Krohn, K. 1903-1910, 175-176, 188). Ihmemylly 
(ATU 565) on tunnetuin sampojaksoon ver- 
ratuista eurooppalaisista saduista. 1960-luvun 
tietojen mukaan myllysadun tallenteita oli 
kertynyt eniten Pohjoismaiden perinneko- 
koelmiin.'* Pohjoismaisten Ihmemylly-satujen 
sisällöstä saa hyvän kuvan esimerkiksi Ornulf 
Hodnen laatimasta norjalaisten satujen tyyp- 
piluettelosta The Types of the Norvegian Folktale 
(1984)." 

Antti Aarne päätteli Die Zaubergaben -tutki- 
muksessaan sadun syntyneen Skandinaviassa, 
ehkä Tanskassa; sieltä se olisi levinnyt länteen, 
Islantiin, ja itään päin Suomeen. 

Samalla Aarne väitti Axel Olrikiin vedoten, 
ettei /hmemylly-sadun levinneisyys olisi ulottu- 
nut Venäjälle. Aarnen tutkimus ja hänen laa- 
timansa suomalaisten kansansatujen tyyppi- 
luettelo Finnische Märchenvarianten antavat 
kuitenkin tietoja myös yhdestä Vienassa ja yh- 
destä Aunuksessa tallennetusta myllysadusta 
(Aarne 1909, 89)." Aarnen ja Stith Thompsonin 
(= AT 1961) sekä Hodnen tyyppiluetteloiden 
antamat tiedot tallenteiden määristä tukevat 
Aarnen oletusta Ihmemylly-sadun läntisyydestä. 

Aarne esittelee tutkimuksessaan kaikkiaan 
28 suomen- ja ruotsinkielisistä myllyaiheista 
satua. Valtaosa niistä on tallennettu 1800-lu- 
vulla. Tekstit ovat peräisin Suomen eteläis- 

ten ja läntisten alueiden lisäksi Kainuusta 
(”Itä-Pohjanmaalta”), Etelä- ja Pohjois-Karja- 
lasta sekä Laatokan Karjalasta. Levinneisyy- 
den lisäksi Aarne antaa tietoja kertomusten 
sisällöstä. Myllysatu oli juoneltaan hyvin yk- 
sinkertainen. Nurmeksessa satua on kerrottu 
seuraavasti: 


Köyhä mies pyytää rikkaalta veljeltään ruoka-apua 
joulua varten. Veli antaa hänelle lehmänlavan ja ke- 
hottaa saajaa viemään sen helvettiin. Köyhä mies 
kohtaa helvetin pihalla vanhuksen, joka neuvoo 
häntä pyytämään lihan vastineeksi myllyn; kun 
sitä käskee, se jauhaa mitä sen omistaja ikinä ha- 
luaa. Rikas veli tulee kateelliseksi ja ostaa myllyn; 
hän ei osaa pysäyttää sitä, ja koko talo tulee täyteen 
silakkavelliä. Köyhä saa myllynsä takaisin. — Eräs 
vierasmaalainen ostaa myllyn, vie sen laivaan ja 
käskee sitä jauhamaan suolaa. Mylly jauhaa sitä 
niin paljon, että laiva uppoaa. Mylly jauhaa suolaa 
meressä tänäkin päivänä. (Aarne 1909, 14.) 


Sadun loppu, meren suolaisuuden synty, 
viittaa jo toiseen perinnelajiin, syntykerto- 
muksiin. Vaikka lajien fuusio on toteutettu 
kömpelösti, se on voinut lisätä kertomuksen 
kiinnostavuutta, ehkä hauskuuttakin — kaikki- 
han tiesivät, että suolaista se merivesi on. 
Ihmemyllyn uppoamisen seuraus, meren 
suolaisuuden synty, oli tuttu myös karjalaisille 
samporunojen laulajille. He eivät pukeneet 
sitä runomittaan vaan esittivät sen ryöstöru- 
nonsa suorasanaisina kommentteina; samoin 
oli menetellyt jo Snorri.'* Ensimmäisen seli- 
tyksen pani muistiin vuonna 1825 A. J. Sjö- 
gren Vuokkiniemessä: ”Sämpy tros vara en 
sädan sten, som kunde mala allt till behof, 
bäde salt och säd. [Väinämöinen] sänkte den 

i sjön, hvadan sjön är saltig" (SKVR I1 64). 
Arvid Genetz tallensi vuonna 1872 muita suo- 
laisuuden syntyjä: 


”Pohjolan emändä - — keändi Sammon mereh. Sie- 
lä meressä jauhau Suoloa ilmazen igäh. Sillä meri 
on Suola’ne.” (SKVR I1 45.) 


”Mereh jauhomah Sai ijäkseh, tuoho Valkieh mereh 
[Vienan mereen]; Suoloo jauho viimeseks, ta Sielä 
on meresää Suolan jauhonnassa. (Ei voia i vettä 
juua, ‘niin on Suolai'ni meri.)” (SKVR I1 73.) 


Laulajien selitykset meren suolaisuudesta 
ovat todennäköisesti peräisin ihmemyllystä 
kertovista saduista. Samaa satua on kerrottu 
koko Pohjolassa. Ornulf Hodnen referaatti 
norjalaisesta sadusta Kverna som stär og maler 
pä havsens bunn (Meren pohjalla jauhava mylly, 
AT 565) vastaa täysin Ihmemyllyn pohjoiskar- 
jalaisia juonikuvioita. Norjassakin köyhä mies 
saa helvetistä myllyn ja rikastuu sen avulla. 
Kun rikas naapuri lainaa myllyä, hän ei saa 
sitä pysähtymään. Merikapteeni ostaa myllyn, 
komentaa sitä jauhamaan suolaa, mutta ei saa 
loppumaan suolan tuloa. Laiva uppoaa, ja 
meri muuttuu suolaiseksi. (Hodne 1984, 135.) 
Norjalaisten ja karjalaisten satuversioiden sel- 
vin ero sampotarinaan verrattuina on se, että 
niissä ei kerrota ihme-esineen ryöstämisestä. 


Vienan runojen ihmeellinen mylly 
Millainen oli laulajien sampo verrattuna satu- 
jen ihmemyllyyn? Miihkali Perttunen siteeraa 


runossaan Pohjolasta palannutta Ilmarista ja 
hänen antamiaan tietoja sammosta seuraavasti: 

Sano tuolta tultuolie: 

Jo on jauho uusi Sampo, 
kirjo-kansi kiijätteli. 
Jauho purnun syötäviä, 
toisem purnum myötäviä, 
kolmannen koti-eloja.’ 


(SKVR I1 58.) 


Miihkali Perttusen sampo oli siis mylly. Mita 
mieltä olivat muut laulajat? Vähintään 12 runo- 
tallenteen mukaan sampo tuotti aineellista 
hyvää nimenomaan jauhamalla, ensin jauho- 
ja ja sitten suolaa. Kuusi on niputtanut nämä 
ilmaisut ”myllykuvitelmaksi”. Se näyttää ole- 
van yleisin laulajien esittämä sammon tulkin- 
ta. Muita samporunoissa näkyviä kuvitelmia 
ovat lentävä, elollinen sammas, kannel. riista, 
laiva ja neito.'? 

Valtaosa runoteksteistä, joissa sampo on 
hahmotettu myllyksi, on peräisin Vienasta, 
vieläpä sen läntisistä, Suomeen rajoittuvista 
pitäjistä. Niistä pohjoisin oli Vuokkiniemi; 
siihen kuuluivat muun muassa Latvajärvi ja 
Vuonninen. Kuuluisista runonlaulajasuvuista 
Perttuset asuivat Latvajärvellä ja Maliset 
Vuonnisissa.^" Myllysammosta on laulettu 
myös Kontokin Akonlahdella ja Kenttijärvel- 
lä; myös Kontokin länsiraja oli samalla Suo- 
men raja. Kuusi on löytänyt myllymielikuvan 
myös Aunuksen pohjoisosasta, Kiimaisjärvel- 
tä; kyseessä on jälleen Suomeen rajoittuva pi- 
täjä (Sarmela 1994, 252, 255, 259). On mahdol- 
lista, jopa todennäköistä, että Vienan läntisillä 
alueilla suosittu myllykuvitelma on saanut tu- 
kea suomalaisista tai norjalaisista Ihmemylly- 
saduista. 

Millaiseksi runonlaulajat ovat kuvanneet 
myllysamponsa? Vaikka sampo jauhaa, sitä 

ei ole läheskään kaikissa tallenteissa nimetty 
myllyksi. Karjalankielinen, venäjästä lainattu 
mylly-sana ’mellitšä’ esiintyy vain harvoissa 
teksteissä.” Vienassa käytettiin yleisimpänä 
jauhinvälineenä käsikiviä. Niitä oli kaksi; 
päällimmäiseen kiveen oli kiinnitetty vääntö- 
kahva. Käsimyllyllä hienonnettiin syrjäseu- 
duilla suuri osa viljasta aina 1900-luvulle saak- 
ka (ks. esim. Vuorela 1977, 390-392). Myllyyn 
viitattiin yleisesti sanoilla "kivi" tai "kivet". 
Pelkästä kivestä puhutaan esimerkiksi lyyrisis- 
sä jauhinrunoissa (Kuusi 1963, 368-369). Kivi 
ja käsikivet olivat arkisia asioita ja tavallisia sa- 
noja. Ehkä juuri siksi ihmeellisille, rajattomas- 
ti hyvää jauhaville kiville on haluttu annettu 
erityinen nimi ”Sampo”. Myös skandinaavien 
Grötti oli kahdesta kivestä koostuva käsimylly, 
joka oli saanut oman erisnimen. Kansan- 
saduissa kuvattuja ihmemyllyjä ei sen sijaan 
ole nimetty millään tavalla. Oliko laulajien 
sammolla koristeltu kansi, kirjokansi? Kale- 
valaisissa runoissa 'kirjokansi' viittaa tavalli- 
sesti koristeltuun arkkuun tai tähtitaivaaseen 
(Kuusi & Anttonen 1985, 150). Karjalan kie- 
lessä ’kansi’ tarkoitti tavallisen kannen lisäksi 
myös viljan jauhamisen yhteydessä käytettyä 
vakkaa. Sen avulla puhdistettiin jyvistä, suuri- 
moista tai jauhoista roskia, joko ravistelemalla 
tai seulomalla.? Ovatko jauhamisessa käytet- 
tävä ’kansi’ ja runojen *kirjokansi’ assosioitu- 
neet toisiinsa laulajien mielessä? 

Laulajien mukaan sammon tavallisin anti 
oli viljasta tehty jauho. Se voitiin yleistää vil- 
jasadoksi eli kynnöksi ja kylvöksi. Kun sampo 
oli uponnut mereen, se pystyi jauhamaan suo- 
laa, mutta suomaan myös hyviä saaliita, sekä 
kaloja että hylkeitä.?? 

Sadut muista itsestään toimivista 
ihme-esineistä 


Antti Aarne liitti Ihmemyllyn (ATU 565) kol- 
men toisiaan muistuttavan kertomuksen ryh- 
mään. Kaksi muuta ovat Pöytä, aasi ja keppi 
(ATU 563) ja Ihmeellinen reppu (ATU 564). 
Aarneen Die Zaubergaben -tutkimus käsittelee 
niitä kaikkia. Satujen keskiössä ovat ihmeelli- 
set esineet: ruokaa tuottava pöytä, pöytäliina, 
rasia, reppu, kultaa ulostava aasi, rahaa tuotta- 
va kukkaro ja selkäsaunoja antava nuija. Myl- 
lykin voi olla joukon jatkona. (Aarne 1909, 19, 
20-27, 33—35.)** Suomessa kolmikkoon kuu- 
luvista saduista on kertynyt kaikkiaan 245 tal- 
lennetta Suomalaisen Kirjallisuuden Seuran 
arkiston kokoelmiin (Rausmaa 1988, 494). 
Ihme-esineitä käsittelevien satujen erottelu 
toisistaan on välillä tuottanut tutkijoille vai- 
keuksia. Syynä on se, että kertojat ovat yhdis- 
telleet toisiinsa sisällöltään läheisiä satuja tai 
niiden osia. Osittelu ja yhdistely ovat tuttuja 
myös suullisen epiikan laulajille. Satujen ker- 
tojat ja runojen laulajat ovat voineet liittää 
ketjuksi erillisiä kertomuksia. Perinteentaitajat 
ovat myös voineet irrottaa tuntemistaan ker- 
tomuksista osia (episodeja, kohtauksia, aihel- 
mia, henkilöhahmoja) ja upottaa ne sitten toi- 
seen satuun tai runoon. Laulajat ovat liittäneet 
esimerkiksi sammon takomista kuvaavan epi- 
sodin sekä Sammon ryöstöön että Kilpakosintaan 
ja Ansiotyökosintaan (ks. esim. SKVR Iı 433, 
457). Monikäyttöisten rakenneosien tai va- 
kiojaksojen olemassaolo on ollut suullisen 
perinteen tutkijoille selvää Vladimir Proppin 
(1958/1928) ja Albert Lordin (1960) tutkimuk- 
sista lähtien. Suullisen epiikan suosituimmat 


SAMPORUNOJEN SATUAINEKSET 


sepittämisen tavat voidaan tiivistää kahteen 
sanaan: kierrättäminen ja koostaminen. Kum- 
pikaan niistä ei kuitenkaan sulkenut pois uu- 
sien ainesten sepittämistä. 

Millaisia itsestään toimivia, rajatonta vau- 
rautta antavia esineitä on kuvattu suomalaisissa 
saduissa? Pohjois-Karjalasta, Liperistä, on tal- 
lennettu satu ihmeellisestä repusta. Kertomuk- 
sen alussa pakkanen tuhoaa köyhän miehen 
viljapellon. Mies menee hakemaan pakkaselta 
katokorvausta. Pakkanen antaa hänelle repun, 
josta tulee ruokaa. Kun rikas tilallinen kuulee 
repusta, hän houkuttelee miehen vaihtamaan 
sen maatilaan. Vaihto ei ole kannattava. Mies 
menee hakemaan pakkaselta uuden repun, 
entistä paljon hienomman. Sieltä ei kuiten- 
kaan tule ruokaa, vaan miehiä, jotka antavat 
repun omistajalle selkäsaunan. Köyhä mies 
houkuttelee tilallisen vaihtamaan vanhan re- 
pun uuteen ja hienoon. Vaihto onnistuu, ja 
mies saa ruokaa tuottavan reppunsa takaisin. 
(Aarne 1909, 14-15.)7 Sammon tarinaan ver- 
rattuna reppu-sadusta puuttuu ihme-esineen 
mutkaton ryöstö; sen tilalle on tullut huijaa- 
minen ja petkuttaminen. 

Laatokan-Karjalassa, Suojärvellä kerrotussa 
sadussa pahantekijänä on tuuli, joka puhaltaa 
köyhän miehen jauhot tiehensä. Korvaukseksi 
tuuli lahjoittaa miehelle jauhoja antavan tuo- 
hirasian. Ihme-esine kuitenkin varastetaan 
omistajaltaan kuten sammon tarinassa. (Aar- 
ne 1909, 14.) Suojärveläiseen satuun kuuluu 
ihme-esineen anastaminen kuten sammonkin 
tarinaan. 

Useissa saduissa kerrotaan, miten ihmeelli- 
nen, itsestään toimiva esine käynnistetään ja 
miten se pysäytetään. Suomalaisten satujen 


99 


https://doi.org/10.21435/ksvk.100 


SATU APO 


mukaan ihmemyllyn omistaja voi käynnistää 
aarteensa komennolla ”Käy juhlapuuroo!” tai 
”Käy olutta” (Rausmaa 1972, 409). Venäläisissä 
saduissa käsky voidaan antaa esimerkiksi ruo- 
kaa tuottavalle pöytäliinalle: ”Pöytäliina, kata 
itsesi!” (”Skatert, samobranka!”) (Venäläis-suo- 
malainen sanakirja 1963, 757). Tietyt kielentut- 
kijat (mm. Kalevalan saksantaja Anton Schief- 
ner) ovat olettaneet ’sampo’-sanan juontuvan 
’samo’ ('itsestáán") -etuliitteestä ja sitä seuraa- 
vasta verbistä (ks. Setälä 1932, 238; Kuusi & 
Anttonen 1985, 144). Sammosta kertovissa ru- 
noissa ei kuitenkaan näy sen käynnistämiseen 
tai pysäyttämiseen liittyviä komentoja. 

Samporunojen kannalta kiinnostava on 
myös ihme-esinesatujen sääteema, pakkasen 
ja tuulen aiheuttama vahinko ja sen korjaami- 
nen. Se esiintyy useissa suomalaisissa saduissa 
(ks. Aarne 1909, 11, 14-15). Sama alkuasetelma 
näkyy norjalaisessa sadussa Gutten som gikk til 
Nordavinden og krevde igen melet (AT 563) Hod- 
ne 1984, 134—135). Sattumaa tai ei, Pohjolan 
aiheuttamaan viljan menetykseen viitataan 
myös Vienan Vuonnisessa asuneen Ontrei 
Malisen laulamassa Sammon ryöstössä. Ma- 
lisen runo huipentuu säätaisteluun. Siinä 
Väinämöinen loitsii viljankasvun ”meille”, 
ja kostonhimoinen Pohjolan emäntä uhkaa 
hävittää sen "rautaisilla rakeilla”. ”Meidän” 
tietäjämme pystyy kuitenkin suuntaamaan 
tuhon uhkaajan omille maille: 


Sano vanha Väinämöinen: 
"Satoos rautaista raetta, 
teräksistä tellitellös 
Pohjolan kujan perille, 
saviharjan haltiolle" 


(SKVR I1 79a.) 

Malisen kuvaama kamppailu kytkeytyy lau- 
lajasuvun tapaan käyttää Sammon ryöstöä riit- 
titekstinä, jota laulettiin kevätkylvöjen yhtey- 
dessä (vrt. Tarkka 2005, 169-171). 

Kertomukset itsestään toimivista ja aineel- 
lista hyvää rajattomasti tuottavista ihme-esi- 
neistä (mylly, reppu, kukkaro, rasia) ovat vah- 
vistaneet toisiaan ja edistäneet näiden satujen 
leviämistä. Samalla ne ovat tukeneet kaleva- 
laisissa runoissa esitettyä kuvaa sammosta 
rajattoman rikkauden antajana. Satujen ihme- 
esineissä ja sammossa näkyy ihmesaduille 
ominainen toiveajattelu, halu päästä puuttees- 
ta eroon ja nauttimaan vauraudesta. Suoma- 
laisten ja karjalaisten sadunkertojien ja runon- 
laulajien mielikuvat yltäkylläisyydestä ovat 
konkreettisia ja vaatimattomia: tärkeintä on 
saada riittävästi ruokaa. 


Sadut aarteen ryöstöstä ja ihmeellisestä 
paosta 


Edellä esitellyistä ihmesaduista ei löydy selviä 
vastineita samporunojen jaksolle, jossa sampo 
ryöstetään sen oikealta omistajalta, pahantah- 
toiselta ja taikataitoiselta Pohjan akalta. Ihme- 
esineen ryöstö näyttäytyy kuitenkin koko 
komeudessaan esimerkiksi sadussa Pirun aar- 
teiden varkaus (ATU 328). Se kertoo kolmesta 
veljeksestä, jotka joutuvat vaimoa etsiessään 
pirun linnaan. Kun he pakenevat sieltä, he 
ottavat mukaansa runsaasti rahaa sekä kaksi 
ihmeellistä esinettä: ”ylittevoittamattoman 
miakan” sekä leilin, joka sisältää valtavat voi- 
mat antavaa vettä. Kun piru ajaa varkaita ta- 
kaa, nuorin veli lyö taikamiekallaan maahan; 

silloin pakenijoiden ja pirun välille ilmestyy 
esteeksi meri, jota takaa-ajaja ei pysty ylittä- 
mään (Rausmaa 1972, 141-142, 144). Pirun 
aarteiden varkaudessa on sama episodirakenne 
kuin Sammon ryöstössä: ensin hirviön aarre 
ryöstetään ja sitten takaa-ajajan eteneminen 
estetään. Toinen paralleelinen piirre on henki- 
löiden lukumäärä: sadussakin on kyseessä kol- 
men sankarin (veljeksen) muodostama ryhmä. 

Aarnen laatima suomalaisten satujen tyyp- 
piluettelo (1967) kertoo, että sadusta Der Knabe 
stiehlt die Schätze des Unholdes (tyyppi 328) oli 
saatu arkistoon vuonna 1908 yli 50 tallennet- 
ta. Maan läntisten alueiden lisäksi sitä on ker- 
rottu ainakin Pohjois-Karjalassa, Kainuussa, 
Vienassa, Aunuksessa ja Laatokan Karjalassa. 
Uusimman tyyppiluettelon mukaan kerto- 
mus hirviön aarteiden ryöstämisestä tunne- 
taan kaikissa Pohjoismaissa sekä Venäjällä 
(ks. ATU 328). Sankarien pako, johon kuuluu 
takaa-ajajan etenemisen estäminen, on suosit- 
tu vakiojakso; se voidaan liittää moniin kerto- 
muksiin. Jakson varaan on myös rakennettu 
kokonaisia satuja. Ihmeelliselle paolle onkin an- 
nettu oma tyyppinumeronsa, ATU 313. Aar- 
ne luonnehti sadun sisältöä kansainvälisessä 
tyyppiluettelossaan vuonna 1910 seuraavasti: 
”Ihmeellinen pako (hirviön / paholaisen) ta- 
losta. Pakenijat heittävät taakseen taikaesinei- 
tä [Zaubergegenständel, joista syntyy vuori, 
metsä ja järvi, tai he muuttavat itsensä eri eläi- 
miksi ja esineiksi” (Aarne 1959, 13). Aarnen 
tiivistelmä ei sisällä moniin satuihin kuuluvaa 
jaksoa, jossa pakenija tai pakenijat tähystävät 
taakseen. Se lisää kertomuksen jännittävyyttä 
selvästi. Tähystysjakso kuuluu myös Sammon 
ryöstö -runoon. 


SAMPORUNOJEN SATUAINEKSET 


Pakosadun levinneisyys on mykistävä. Sa- 
tua on kerrottu Lapista Välimerelle ja Irlannis- 
ta Japaniin (ATU 2004, 196-197; Aarne 1930, 
4-5). Norjassa se on merkitty muistiin yli 60 
tallenteena (Hodne 1984, 73-76). Suomesta 
on arkiston kokoelmiin päätynyt 137 ihmeel- 
listä pakoa kuvaavaa tekstiä (Rausmaa 1988, 
478). Kerääjät ovat tavoittaneet sadun muun 
muassa Kainuusta, Pohjois-Karjalasta, Vie- 
nasta ja Aunuksesta sekä Laatokan Karjalasta 
(Aarne 1967, 26). Sadun kirjallisten versioiden 
historia alkaa kreikkalaisesta antiikista (Argo- 
nautika-eepoksesta n. 295—215 eaa.) ja jatkuu 
Pohjoismaiden keskiaikaisessa kirjallisuudes- 
sa. Tanskalainen Saxo Grammaticus kertoo 
1100-luvulla kirjoittamassaan historiateokses- 
sa Gesta Danorum taikataitoisista suomalaisista. 
He hidastivat takaa-ajavia ruotsalaisia pudot- 
tamalla maahan pieniä kiviä; ne muuttuivat 
vuoriksi. Kun suomalaiset heittivät taakseen 
maata ja lunta, niistä muodostui myrskyä 
muistuttava näky. (Aarne 1930, 9.) 

Satu Ihmeellisestä paosta tunnettiin myös 
Vienassa. Se voitiin kertoa itsenäisenä satuna 
tai episodina, joka liitettiin toiseen satujuo- 
neen. Yhdistelyratkaisu näkyy esimerkiksi 
vienalaisessa Sinipeukalo-sadussa (AT 510 B + 
313). Sen tallensi pikakirjoitusta käyttäen Mat- 
ti Varonen vuonna 1887. (Ks. Rausmaa 1972, 
296-299; 1988, 237—241, 488-489.) Sadun pää- 
henkilö on nuori tyttö. Hänen äitinsä oli kuo- 
linvuoteellaan vannottanut miestään, että hän 
saa ottaa uuden vaimon vain entisen suvusta, 
Sinipeukaloista. Kun uutta vaimoa ei löydy, 
isä haluaa naida tyttärensä. Silloin leskiakka 
neuvoo tytärtä lähtemään pakomatkalle: 

Niin siitä kun lähet pakoon, niin ota piitä pala ta 
ota suka ta harja. Niin kuin lähet pakenomaan, niin 
kuin alkaa tavata, niin lykkää tää pii. Kun alkaa 
vielä tavata, niin lykkää tää harja. Ta vielä kun ru- 
piu tavottamaan, niin lykkää suka. (Rausmaa 1972, 


296-297.) 


Pakeneva tyttö katselee aina välillä taakseen. 
Kun ”ukko” näyttää lähestyvän, hän pudottaa 
maahan leskiakan neuvomat esineet. Piikives- 
tä tulee vuori, harjasta läpipääsemättömän ti- 
heä metsä ja suasta ”koski, joki tulinen” (Raus- 
maa 1972, 297-298). Vasta kuohuva koski saa 
naimahaluisen isän luopumaan aikeistaan. 

Samat muodonmuutokset ja feminiininen 
päähenkilö näkyvät inkeriläisessä kalevala- 
mittaisessa Päivän päästö -runossa.3* Sen san- 
karitar, ”sepoin tyttöi”, vapauttaa auringon 
ja kuun Hiiden vankeudesta. Hän on ensin 
nukuttanut ”Hiioin väen” unikerällä. Neito 
selviää takaa-ajajistaan, ”Iittovan miehistä”, 
heittämällä maahan kolme estettä: kovasimen, 
harjan ja vesikannun. Kovasimesta tulee ”pak- 
su paasi”, harjasta ”paksu metsä” ja vesikan- 
nusta leveä joki. 


Sammon ryöstäjien ihmeellinen pako 


Karjalaiset runonlaulajat ovat rakentaneet pa- 
kosadun varaan ryöstörunonsa jännittävim- 
män episodin, kuvauksen sammon sieppaajien 
paluumatkasta. Se ei tapahdu maata pitkin 
kuten ihmesaduissa; sammon ja sen ryöstä- 
jien kohtalo ratkeaa merellä, samassa ympä- 
ristössä, jossa huipentui myös Grötti-myllyn 

ja satujen ihmemyllyn tarina. Ontrei Malisen 
runossa Väinämöinen purjehtii tovereineen 
merellä arvokas saalis mukanaan. Hän ei ha- 
lua vielä laulaa ilovirttä, vaan pyytää Ilmarista 
nousemaan maston huippuun ja tähystämään 
sieltä mahdollisia takaa-ajajia: 


Sano vanha Väinämöinen: 
’ Aikainen on ilon teoksi, 
varahinen laulannaksi. 
Nouse purjepuun nenääh, 
vaatevarpaah rapau, 

katso itä, katso länsi, 

katso pitkin pohjan ranta.’ 
(SKVR I1 79a.) 


Tähystäjä ilmoittaa näkevänsä vain puita ja 
metsää sekä lintuja. Väinämöinen ei tätä usko. 
Vähän ajan kuluttua Ilmarinen kuvaa pelotta- 
vaa näkyä: ”Jo tulevi Pohjan pursi, / satahan- 
ka hakkoavi, / sata on miestä soutamassa, / 
tuhat airon pyyrymillä.” Väinämöinen keksii, 
millä keinoin hän voi pysäyttää takaa-ajajat: 


’ — — otan piitä pikkaraisen 
tauloa taki vähäsen, 

luon ma luotosen merelle 
yli olkani vasemman, 

mihin puuttuis pursi Pohjan, 
satahanka halkiaisi.’ 

(SKVR I1 79a.) 


Kun Väinämöinen heittää piikiven ja taulan 
”yli olkansa vasemman”, niistä syntyy luoto, 
ja Pohjan pursi karahtaa siihen. Vaikka ta- 
kaa-ajajien laiva hajoaa, linnunhahmoiseksi 
hirviöksi muuttunut ”portto Pohjolan emäntä” 
saa otteen ryöstäjien aluksesta. Syntyy lähi- 

taistelu, jossa Väinämöinen iskee melalla 
linnun kynsiä. Niistä jää jäljelle vain ”yksi 
sakarisormi”. 

Löytyykö saduista verrokkeja Pohjolan 
emännän muuttumiselle jättiläismäiseksi lin- 
nuksi? Muotoaan muuttava ja sankaria linnun 
hahmossa takaa-ajava noita esiintyy sadussa 
Noidan oppipoika (The Magician and his Pupil 
ATU 325). Sen keskivaiheilla noidan nuori op- 
pipoika pakenee isäntäänsä merta pitkin pur- 
jehtivalla laivalla. Noita, Mustan kirjan kou- 
lumestari, ajaa heitä takaa kotkan hahmossa. 
Kun pakenijat huomaavat suuren kotkan, 
oppipoika heittäytyy mereen ja muuttautuu 
haueksi; hänen takaa-ajajansa toimii samoin. 
Oppipoika-hauki pelastautuu kuninkaan läh- 
teeseen. (Ks. Rausmaa 1988, 87-90.) 

Satu ja siinä kuvattu muodonmuutostaiste- 
lu on levinnyt laajalti ympäri Eurooppaa; sen 
vanhin versio löytyy Ovidiuksen (43 eaa — 17 
jaa) Metamorfooseista. Aarnen tietojen mukaan 
Noidan oppipoikaa on kerrottu kautta Suomen, 
läntisten alueiden lisäksi myös Pohjois-Karja- 
lassa, Kainuussa, Laatokan-Karjalassa sekä 
Vienassa ja Aunuksessa (Aarne 1967, 28). 
Suomalaiset tutkijat ovat rinnastaneet Pohjan 
akan muuttumisen lentäväksi hirviöksi islan- 
tilaiseen Bósin saagaan (ks. esim. Kuusi 1963, 
223-224). Tältään se on suhteellisen nuori: saa- 
gan varhaisimmat käsikirjoitukset ovat 1400- 
luvulta. Sen katsotaan syntyneen jo vahvasti 
kirjallistuneessa kulttuurissa. Bösin saagan si- 
sältö on moniaineksinen; siinä on yhdistelty 
eurooppalaisia vaikutteita skandinaavien van- 
haan tarinaperinteeseen sekä kansansatujen 
aihelmiin.*’ Saagassa kuvataan Bósi-sankarin 

ja hänen toveriensa taistelu muotoaan muut- 
tavaa kuningas Härekria vastaan. Tapahtumat 
on sijoitettu Noidan oppipoika -satua ja Sammon 
ryöstöä muistuttaen merelliseen ympäristöön. 
Saagan sankarit saavat apua Bösin isältä ja 
kasvatusäidiltä. Vihollinen muuttuu ensin lo- 
hikäärmeeksi; se saa kimppuunsa Bösin isän 
suuren kotkan hahmossa. Lohikäärme putoaa 
laivan kannelle ja muuttuu villisiaksi. Sitä 
ryhtyy kurittamaan suuri narttukoira; hän on 
Bösin kasvatusäiti. Koira ja villisika katoavat 
meren syvyyksiin. Bösi ja hänen kumppanin- 
sa pääsevät voitolle. (Ks. esim. Kuusi 1963, 
223—224.) 

Sammon ryöstöstä kertovaa runoa on 
usein verrattu skandinaavien keskiaikaiseen 
epiikkaan. Anna-Leena Siikalan (1992, 152) 
mukaan ”vienalaisperinteessä on yhtymäkoh- 
tia muinaisskandinaavien ryöstörunouteen.” 
Matti Kuusi (1963) on puolestaan olettanut, 
että näiden ryöstörunojen sepittäjät ovat saat- 
taneet käyttää hyväkseen keskiaikana tunnet- 
tuja satuaihelmia.*! Samoja teemoja (ryöstö) 
ja fantasia-aihelmia (muodonmuutosten sar- 
ja, merellinen miljöö) näkyy myös keskiai- 
kaa huomattavasti myöhemmissä saduissa, 
1800-luvulla tallennetuissa kansansaduissa. 
Karjalan ja Suomen runonlaulajille on toden- 
näköisesti ollut helpompaa omaksua ne suo- 
situista saduista kuin skandinaavien keskiai- 
kaisesta sanataiteesta. Oletankin, että Sammon 
ryöstön sepittäjät ovat saaneet runonsa aineksia 
monelta taholta, sekä skandinaavien runoista 
ja saagoista että eurooppalaisista ja pohjois- 
maisista ihmesaduista. 

Samporunojen kolmas satuepisodi: 
kosijoiden vaikeat tehtävät 


Tutkijat ovat määritelleet samporunoksi myös 
kertomuksen Ansiotyökosinnasta. Nimi viittaa 
tehtäviin, joita naimaikäisen neidon isä tai 
äiti antaa tyttärensä kosijoille. Tehtävät ovat 
useimmiten ylivoimaisen vaikeita. Kosijoilta 
vaadittuihin ”ansiotöihin” voi kuulua myös 
sammon valmistaminen. Se on usein yhdis- 
tetty tai upotettu muihin runoihin, esimerkiksi 
Sammon ryöstöön. Tämä ratkaisu näkyy Ontrei 
Malisen ja Arhippa Perttusen komeissa sam- 
potarinoissa (SKVR I1 79a, I1 54). 

Ansiotyókosinta-runon juoni on peräisin ih- 
mesaduista. Sankarin tai sankarittaren suo- 
riutuminen ylivoimaisista tehtävistä kuuluu 
lajin suosituimpiin kuvioihin. Tehtävien ylei- 
sin antaja on kosittavan neidon isä, pahan- 
tahtoinen kuningas. Satuihin liittyvissä haku- 
teoksissa (tyyppiluetteloissa, motiivi-indek- 
sissä) luetellaan "vaikeita tehtäviä” sivu- 
kaupalla.35 Vladimir Propp määritteli A. N. 
Afanasjevin toimittamien ja muokkaamien 
venäläisten kansansatujen (Narodnie russkie 
skazki 1855—1863) avulla yli 10 tehtävätyyppiä, 
joista sankarin tai sankarittaren tulee selvitä. 
Päähenkilön on esimerkiksi valmistettava len- 
tävä laiva, rakennettava palatsi yhdessä yössä 
tai tuotava itsestään syttyvä kynttilä. (Propp 
1970, 60-61.) 

Monet karjalaiset Ansiotyökosinta-runot 
voidaankin lukea kalevalamittaisina satuina. 
Sammon takominen voi olla tehtävistä yksi. 
Se sisältyy esimerkiksi Miihkaline Simanan 
runoon Pohjan neitoa havittelevasta Väinä- 
möisestä (SKVR I1 433). A. A. Borenius tal- 

lensi tekstin Vienan Kellovaarassa 1872. Ru- 
nossa Väinämöinen saa ”Pohjon akalta” kol- 
me tehtävää: sammon takomisen, ison hauen 
pyytämisen Tuonelan joesta sekä käärmepel- 
lon kyntämisen. Kyntäminen onnistuu vasta 
sen jälkeen, kun Ukko ylijumala on kohmet- 
tanut käärmeet pakkasen avulla, ja Väinämöi- 
nen on valjastanut karhun vetämään auraansa. 
Arhippa Perttusen kosintarunossa näkyy sa- 
mantapainen tehtävien sarja: naimahaluinen 
Väinämöinen joutuu kyntämään kyisen pel- 
lon, valjastamaan tulisen hevosen sekä pyy- 
dystämään ”suuren suomuhauen” Tuonelan 
joesta (SKVR I1 469). Vienalaisten runojen 
tehtäväsarja muistuttaa etäisesti Argonauttien 
tarun sankarille esitettyjä vaatimuksia. Saadak- 
seen kultaisen taljan Jasonin pitää valjastaa 
vetoeläimikseen kaksi tulta syöksevää härkää, 
kyntää niiden avulla pelto ja kylvää siihen 
lohikäärmeiden hampaita (Grimal 1990, 56). 
Sammon valmistamista on myös vaikeu- 
tettu monissa runoissa asettamalla takojalle 
lisäehtoja. Pohjolan emäntä voi vaatia, että 
kosijan on valmistettava sampo mahdotto- 
mista aineksista: ” — — yhen joukosen sulasta, 
/ yhen värkkinän murusta, / yhen villan kyl- 
kyvöstä, / maiosta mahovan lehmän, / yhen 
otrasen jyvästä” (SKVR I1 54). Eteläisemmillä 
perinnealueilla, esimerkiksi Laatokan -Karja- 
lassa, kosijalle annetaan vieläkin ihmeelli- 
sempiä tehtäviä: hänen on käveltävä terävien 
esineiden (miekkojen, tapparoiden, naskalien, 
neulojen) päällä, ammuttava tähti taivaalta, 
halkaistava jouhi, vedettävä muna solmuun 
tai kylvettävä tulisessa saunassa (Kuusi 1949, 
254-256, 257-259). Terien päällä käveleminen 
on eurooppalainen satuaihelma, joka löytyy 

jo Basilen Pentameronesta; sama koskee tulises- 
sa saunassa tai uunissa oleskelua. 

Karjalaisten runojen ja satujen surrealisti- 
simmat kosijain tehtävät (esimerkiksi tanssi- 
minen Ukko Untamoisen kielellä) ovat läh- 
töisin venäläisistä ihmesaduista. Pirkko-Liisa 
Rausmaa on todennut tämän tutkimuksessaan 
Hiidestä kosinta (1964, 62-64). Hän on selvitel- 
lyt Laatokan Karjalasta ja Aunuksesta tallen- 
nettujen kosintarunojen suhdetta kolmeen 
ihmesatuun; ne ovat Viisas hevonen (ATU 
531) sekä Lohikäärmetaistelu sillalla ja Ihmeelli- 
set apulaiset (ATU 300 A + 513). Sampoa ei 
kuitenkaan näy Rausmaan analysoimissa ru- 
noissa, ”kirjokansi” kylläkin. Se viittaa satu- 
runoissa tsaarintyttären, ”kauniin Katerinan”, 
lippaaseen tai arkkuun, jossa säilytettiin nei- 
don kallisarvoisia vihkivaatteita (Kuusi 1980, 
172, 242). Vienassa laulettiin kalevalamittaista 
balladia neidosta, jota äiti ohjeistaa pukeutu- 
maan kosijaa varten: ”— — avaa sie paras arkku, 
/ kimahuta kirjakansi, / pane päälle parainta, 
/ ripeintä rinnoillasi” (Kuusi 1980, 172, 242). 


Vesiliito Laitapoika, uniset neulat 
ja läpikuultava neito 


Sammon ryöstöstä laulavat karjalaiset saattoi- 
vat upottaa kertomukseensa lyhyitä kohtauk- 
sia, joita esiintyy proosamuotoisissa ihmesa- 
duissa. Yksi niistä sisältyy Ontrei Malisen 
esittämään ryöstörunoon. Kun Väinämöinen 
kokoaa joukkuettaan Pohjolan-matkaa varten, 
mukaan tarjoutuu myös Vesiliito Laitapoika. 
Hän tuo mukanaan varalaidan retkeläisten 
veneeseen: 

Sanoopi nenässä niemen 
Vesi Liitto, Laito poika: 
*Ohoh vanha Väinämöinen, 
ota minua matkohisi! 
Olen mieki miessä siellä, 
urohona kolmantena, 
kun saat sammon nossantaan, 
kirjokannen kannantaan.? 

Siit on otti matkohisa, 
se toi laian tullessaan. 


(SKVR I1 79a.) 


Väinämöinen ihmettelee, miksi tulija raahaa 
mukanaan varalaitaa — eihän sitä matkalla tar- 
vita: 


Sano vanha Väinämöinen: 
Miksi tuot minulle puuta, 
oisi puuta purressani, 
ilmani sinun puutta.’ 

Sano Liito, Laita poika: 
"Ei vara venettä kaa’a, 

tuki heiniä tuhuak.? 
(SKVR I1 79a.)37 


Lönnrot ilmeisesti piti veneenlaita-kohtauk- 
sesta, koska hän sisällytti sen kumpaankin Ka- 
levalaansa (1835, 1849).3* Ontrei Malinen ja hä- 
nen sukunsa laulajat ovat saattaneet omaksua 
laidan tuomisen kansansadusta, jonka mer- 
kitsi ensimmäisenä muistiin Vuokkiniemel- 
lä ylioppilas J. Fr. Cajan vuonna 1836 (Krohn, 
K. 1903-1910, 152; Rausmaa 1964, 13). Hän oli 
mukana Lönnrotin kuuluisan keruumatkan 
1836—37 alkupuolella. Cajanin tehtävänä oli 
nimenomaan satujen tallentaminen (Anttila 


1985, 241). 

Eero Salmelaisen kokoelmasta Suomen kan- 
san satuja ja tarinoita (1852—1866) löytyy ku- 
vaus sankarin veneen parantamisesta lisälai- 
tojen avulla. Leppäpölkky eli sininen risti-sadun 
päähenkilöllä, Leppäpölkyllä, on käytössään 
vain kehno ruuhi: 


Souti, souti vähän matkaa sillä, niin huhuupa mies 
niemen nenässä, huutaa: ”Kunne kuljet, Leppä- 
pölkky? Ota minua matkoihisi; Jumala kansan 
suvaitsee!” — ”Tule vain”, sanoi Leppäpölkky, las- 
ki niemen nenään venheensä ja otti miehen siitä 
matkaansa. Se kun pääsi venheeseen, laidan toi yh- 
den tullessansa, ja lähdettiin soutamaan edelleen. 
(Salmelainen 1982, 209.) 


Sankari poimii niemien nenistä vielä kolme 
miestä ja saa heiltä loputkin laidat veneeseen- 
sä. Viides mies tuo mukanaan vielä parraspuut. 
Tähänkin veneen varustamiskohtaukseen si- 
sältyy sananlaskua muistuttava repliikki: ”Ju- 
mala kansan suvaitsee!” Kyseessä saattaa olla 
kansainvälinen satuaihelma. 

Tarvikkeiden kokoaminen ja sitä perustele- 
va sananlasku seikkailuretken alkaessa on 
kuvattu myös norjalaisperäisessä sadussa Ku- 
ninkaan tehtävät (ATU 577) (Rausmaa 1988, 
385-387, 496; vrt. Hodne 1984, 139-141). 

Samporunoihin sisältyy myös suppeampia 
aihelmia, joita laulajat ovat poimineet ihme- 
saduista. Yksi niistä on unineulojen käyttämi- 
nen. Arhippa Perttusen runossa Väinämöinen 
vie sammon Pohjolasta sen väen nukkuessa. 
Heidän untaan olivat syventäneet neulat, joita 
Väinämöinen piti kukkarossaan: 

Tapasi on taskuhunsa 
sillon vanha Väinämöinen 
löihen kukkaroisehensa. 
Niin otti uniset nieklat 
nukutteli nuuan joukon 


paineli pakanan kansan. 
(SKVR I1 494.) 


Unineuloihin turvaudutaan useissa karjalaisis- 
sa ihmesaduissa. Yksi niistä, Käärmesulhanen 
(ATU 425 A), tallennettiin Salmissa 1879. Sii- 
nä Ivan Tsarovitsin väärä vaimo, Sy öjättären 
tytär, yrittää neulojen avulla estää oikeaa puo- 
lisoa tapaamasta miestään: ”Sulhasee pani 
Syvänteroin tytär uninieglat korvih, se toine 
mutáoi itki ylen äijä, kun ei hän havatsunna, 
...” (Rausmaa 1972, 204).39 Pistämällä nukutta- 
minen esiintyy jo Eddan sankarirunoissa. Vä- 
lineinä ei käytetä neuloja vaan okaita. Sigurdr 
-sankari näkee vuorella oudon nukkujan, jota 
ympäröi tuliseinä. Kyseessä oli Sigrdrifva / 
Brynhildr -valkyria, jota hänen veljensä Y ger 
/ Odinn oli rankaissut tottelemattomuudesta 
pistämällä häntä uniokaalla. (Eddan sankari- 
runot 1980, 129.) 

Venäläisten satujen vaikutus näkyy parissa 
Sammon ryöstön sekä Kilpakosinnan tallen- 
teessa.*° Kyseessä on aihelma, jossa kuvataan 
kosittavan neidon kauneutta: hän on niin 
vaalea ja hieno, että hänen kudoksensa ovat 
läpikuultavia. Saduissa kuultavuus liittyy ta- 
vallisimmin tsaarin tyttäreen. Ontrei Malisen 
runossa Väinämöinen kehuu Pohjolan tytärtä 
Ilmariselle: 

*Ohoh seppo Ilmarinen, 
kun on neito Pohjolassa 
impi kylmässä kylässä, 
maan kuulu, veen valio, 
kiitti puoli Pohjan maata, 
lihan läpi luu näkyy 
luun läpi y'in näkyy. 
(SKVR I1 79a.) 


Yhtä ihana neito esiintyy myös suistamolaises- 
sa ihmesadussa. Hän on niin kaunis, että ”nah- 
kan läpi luut näky, luun läbi ydimet” (Raus- 
maa 1972, 346). 


Yhteenvetoa ja jatkotutkimuksen 
mahdollisuuksia 


Suullisesti kerrottujen ihmesatujen vaikutus 
samporunoihin on ollut vahvempi kuin on 
tiedetty — tai haluttu tietää. Yllätyksenä sitä 
ei voi pitää; sadut olivat varhaismodernissa 
Euroopassa kansanepiikan mahtilaji, jonka 
levinneisyydelle on vaikea löytää kilpailijaa. 
Tyyppiluetteloiden mukaan ihmesatuja on 
kerrottu Irlannista Intiaan ja Lapista Libyaan. 
Uudella ajalla eläneet suomalaiset ja karjalai- 
set runonlaulajat eivät voineet välttyä tutustu- 
masta eurooppalaisiin ja pohjoismaisiin kan- 
sansatuihin. Niihin kuului useita kertomuksia, 
joiden juonet, episodit ja aihelmat ovat an- 
taneet aineksia sammon takomista ja ryöstöä 
kuvaavien runojen sepittäjille. 

Sammon tarinaan vertautuvista, todennä- 
köisesti myös siihen vaikuttaneista ihmesa- 
duista tunnetuin on Ihmemylly, kertomus 
itsestään toimivasta ja rajattomasti aineellista 
hyvää jauhavasta esineestä. Kuvatessaan sam- 

mon ryöstön jälkeistä pakomatkaa runojen 
sepittäjät ovat hyödyntäneet suosittua satua 
Ihmeellinen pako. Kosinnasta kertovia satu- 
ja noudattaen sammon takominen voidaan 
määrätä Pohjan neidon tavoittelijoille ylivoi- 
maisen vaikeana tehtävänä. Laulajat saattoi- 
vat poimia saduista myös yksityiskohtia ru- 
noihinsa; esimerkkejä tästä ovat unineulat, 
Pohjan neidon läpikuultava kauneus sekä vara- 
laitojen tuonti samporetkeläisten veneeseen. 

Kansanrunouden tutkijat viittailivat sam- 
porunojen ja satujen suhteisiin jo 1800-luvulla. 
Seuraavalla vuosisadalla E. N. Setälä laati lis- 
tan samporunojen keskeisistä satuaineksista; 
se sisältyy hänen teokseensa Sammon arvoitus. 
Runojen ja satujen vertailua helpottaa Matti 
Kuusen väitöskirja Sampo-eepos. Kuusen laa- 
timasta samporunojen piirteiden luettelosta 
käy ilmi esimerkiksi se, että saduista tuttu 
”myllykuvitelma” on selvästi yleisin laulajien 
esittämistä sampokäsityksistä. 

Miten, milloin ja mistä eurooppalaiset ih- 
mesadut ovat levinneet Vienaan? Kysymys 
on kiinnostava kansansatujen historian lisäk- 
si myös kalevalamittaisen epiikan kannalta. 
Selvitystyössä tarvittaisiin karjalaisten, venä- 
läisten ja pohjoismaisten folkloristien apua. 
Joitakin oletuksia voidaan kuitenkin esittää 
etenkin läntisen satuperinteen välittymises- 
tä 1800-luvun vienalaisille laulajille ja kerto- 
jille. 

Vienan länsiosat, esimerkiksi Vuokkiniemi, 
olivat saaneet suuren osan väestöstään Suo- 
mesta. Alueella asui vanhastaan karjalaisia 
ja ennen heitä myös saamelaisväestöä. Tut- 
kijat ovat ajoittaneet Suomesta tapahtuneen 
muuttoliikkeen 1600-1800-luvuille. Eniten 

muuttajia oli tullut Pohjanmaan pohjoisosista 
ja Kainuusta. Myös Suomen Karjala oli yksi 
lähtöalueista (Tarkka 2005, 15—16; Siikala 2012, 
144-146). Vienaan saapujat toivat oletettavas- 
ti mukanaan suullista perinnettä, esimerkiksi 
Suomessa kerrottuja satuja. 

Vienalaisten satuvarasto saattoi saada län- 
tisiä täydennyksiä myös Suomeen suuntautu- 
neen kaupankäynnin välittämänä. Karjalais- 
kauppa oli alkanut jo keskiaikana. Autonomian 
ajalle tultaessa vienalaisten harjoittama kaup- 
pa oli muuttunut kulkukaupaksi: tavarat kul- 
kivat myyjän laukussa. Vuonna 1833 yksin- 
omaan Vuokkiniemestä lähti 400 miestä Suo- 
meen (Naakka-Korhonen 1988, 14-24, 28-34, 
264). Kotiinsa palaavien kauppiaiden haluttu- 
ja tuomisia olivat myös sadut, tarinat ja laulut. 

Toinen sivuelinkeino, jonka kautta läntistä 
perinnettä saattoi levitä Vienaan, oli Jääme- 
ren kalastus. Ruijassa ja Kuolan niemimaan 
rannikolla sitä harjoittivat norjalaiset, venäläi- 
set, karjalaiset ja suomalaiset. Mukana oli 
myös vienalaisia, kuten Oulangalla asuneen 
perinteentaitajan Marina Takalon isä ja veljet. 
Vienan meren rannoilla tapahtuva kalastus 
saattoi puolestaan välittää Karjalaan venäläis- 
tä perinnettä (Pentikäinen 1971, 61). 

Kieliongelmat eivät estäneet satujen omak- 
sumista; proosamuotoista, usein myös drama- 
tisoitua kerrontaa oli mahdollista seurata vaja- 
vaisellakin kielitaidolla. Elias Lönnrot kertoi 
keskustelleensa asiasta erään pohjoissuoma- 
laisen miehen kanssa. Hän antoi kirjeessään 
vuonna 1855 tietoja satujen leviämisestä ka- 
lastajalta toiselle: 

Kun kysyin muutamalta Suomalaiselta Lapin ra- 
joilla, mistä oli niin paljon satuja oppinut, vastasi 
hän monta monituista vuotta milloin Wenäläisillä, 
milloin Norjalaisilla kalastustyössä Jäämeren ran- 
noilla apuna eli palkkalaisna olleensa, ja heillä siel- 
lä tuulisina aikoina ei suuresti muuta työtä olevan, 
kun satuja ja kaikenlaisia muita tarinoita toinen 
toisellensa kertoella (Majamaa 1990, 356, 552-553). 


Lönnrotin kuvaus vahvistaa nykytutkimuksen 
kannan: 1800-luvun alkupuolella pitkä epiikka 
— sekä runot että sadut — oli voittopuolisesti 
miesten perinnettä. Seuraavallakin vuosisadal- 
la raavaat miehet kertoivat satuja raavaille 
miehille, esimerkiksi tukkikämpillä. Miehiltä 
on myös tallennettu enemmän satuja kuin 
naisilta. Vaativissa, aikuisiin painottuvissa ker- 
rontatilanteissa suosittiin kertojina miehiä. 
Naiset toimivat sadunkertojina kotipiirissä tai 
kylän pienryhmien viihdyttäjinä (Apo 1986, 
68-71; Holbek 1987, 154-155). 

Näkyykö Sammon ryöstössä vaikutteita myös 
itäisistä eli venäläisistä saduista? Niihin viit- 
taa esimerkiksi Ontrei Malisen tapa kuvata 
Pohjan neidon kuultavaa kauneutta. Satujen 
omaksuminen edellytti ainakin alkeellista 
venäjän ymmärtämistä. Laukkukauppaa ja 
muita liikkuvia sivuelinkeinoja harjoittavien 
miesten kielivalikko on saattanut olla hyvin- 
kin laaja. Marina Takalon isän (s. 1834) kerro- 
taan puhuneen äidinkielensä karjalan lisäksi 
myös ruotsia, norjaa, venäjää ja suomea (Pen- 
tikäinen 1971, 65). 

Vastauksena kysymykseen, mistä sam- 
porunoissa näkyvät satuainekset voivat olla 
peräisin, joudutaan luettelemaan kaikki il- 
mansuunnat. Seudulta toiselle liikkuvat kar- 
jalaiset tapasivat suullisten kansansatujen 

kertojia sekä idässä että lännessä, pohjoises- 
sa ja etelässä. Suomessa 1800-luvulla luotu 
kuva Vienasta erämaiden keskellä uinuvana, 
arkaaisena ja sulkeutuneena syrjäseutuna on 
viimeisen viidenkymmenen vuoden aikana 
passitettu historiaan lukuisten tutkijoiden 
voimin. Anna-Leena Siikala (2012, 144-146) 

keruupaikkaa ja tallentajan nimeä verrataan 
Aarnen tyyppiluettelossa annettuihin kerääjä- 
tietoihin. Ks. esimerkiksi satutyyppiä 565 Die 
zaubermiihle. (Aarne 1967, 54). 

15 


16 


17 


18 


19 


20 


21 


22 
23 


24 
25 


Kerääjä on P. Ollilainen 1889-91. Ks. Aarne 
1967, 54- 

Ks. Kuusen (1949, 145) esimerkkejä sammosta 
ja meren suolaisuudesta. Kyseessä on piirre no. 
630. 

Myllymäinen sampo esiintyy ainakin seuraa- 
vissa Vienan läänin I:1 osan SKVR-teksteissá: 
22, 34» 45, 54 a, 54 b, 58, 58 a, 64, 73, 80, 83 b, 
93> 442- 

Kuusi (1949, 145) on esitellyt runositaatein ja 
viittein ”myllykuvitelman” sisältäviä samporu- 
noja. Hän ei viittaa SKVR-sarjaan eli lähdeteks- 
teihin suoraan vaan käyttämällä kehittämäänsä 
lyhennejärjestelmää tyyliin ”Yhteenveto: myl- 
lykuvitelma DafEstlaJcKvwMforsPab(Oh)(Za) 
suolat mereen DafE(8)t(Ms)Za”. 

Kyseessä ovat piirteet 635-639, 641. Ks. Kuusi 
1949, 146-148. 

Ontrei Malisen sampo ei ole selväpiirteinen 
mylly, vaan yleistetty viljan antaja: ”Siin ois 
kyntö, siinä kylvö, siinä kasvo kaikenlainen, — 


—. Ks. SKVR I1 79a ja 79. Muissa Vuonnisesta 


tallennetuissa samporunoissa näkyy kyllä myl- 
lytulkintoja; ks. SKVR I1 73, 80, 83b, 93. 
"Mylly? ja *mellitsä? sisältyvät esimerkiksi teks- 
teihin SKVR I1 22, 34, 45. 

Karjalan kielen sanakirja; Vuorela 1979, 138. 
Kyseessä ovat piirteet no. 630, 627, 634, 632. 
Ks. Kuusi 1949, 145-146. 

Ks. uusin tyyppiluettelo ATU 2004, 331-335. 
Muista itsestään toimivista esineistä kuin myl- 
lystä on kerrottu kautta Euroopan, myös kai- 
kissa Pohjoismaissa sekä Virossa ja Venäjällä. 
Suomessa niiden levinneisyys on ulottunut 
maan läntisten alueiden lisäksi itäiseen Suo- 
meen sekä rajantakaiseen Karjalaan (Vienaan, 
Aunukseen) ja Inkeriin. Ks. Aarne 1909, 4-18 
sekä Aarne 1967, 53-54. 


110 


26 
27 


28 
29 
30 


31 


32 
33 
34 


35 


36 


37 


38 


39 
40 


Ks. esimerkiksi SKVR I1 433, 457. 

Sadun tallensi Antti Rytkönen 1893-1895. Ks. 
no. 563, Aarne 1967, 53. 

Kerääjä on Kaarle Krohn 1884. Ks. no. 564, 
Aarne 1967, 54. 

Satu on peräisin Laihialta. Sen on tallentanut 
Herman Brandt 1890. 

Volmari Porkka tallensi Päivän päästön vuonna 
1883 Soikkolasta. Ks. Kuusi 1980, 77-78, 227. 
Pii ja taula kuuluivat iskuraudan ohella tulente- 
kovälineisiin, joita miehet kantoivat mukanaan 
tuluskukkarossa. Ks. Vuorela 1979, 476. 

Satu on Hausjärveltä. Sen on tallentanut K. F. 
Andersson 1887. 

Bösin saaga. Ks. myös Frog 2012, 237. 

Kuusi (1963, 224—225) on viitannut tähän mah- 
dollisuuteen: satuaihelmat kuuluivat hänen 
mukaansa "saagatyyliin". 

Ks. esimerkiksi satuja ATU 460-499 ja ATU 
577 (”Supernatural Tasks”, ”The King’s Tasks”) 
sekä Stith Thompsonin motiivi-indeksin (1955- 
1958) numeroita H310-H359 ja H1010-H1049. 
Ks. Basilen (1994, 78-79, 357-364) satuja La 
Pulce (1:5) ja L Ignorante (111:8). 

Runon esitti Ontrei Malinen Lönnrotille 1833 
(ks. SKVR I 1 79a). - Kuusen (1949, 141) mu- 
kaan varusteiden tuonti sammon ryöstöä var- 
ten näkyy selvimpänä Vuonnisen alueelta ja 
Malisen suvun laulajilta saaduissa tallenteissa. 
Vuoden 1835 Kalevalassa varalaidan tuonti löy- 
tyy 21. runosta ja Uudessa Kalevalassa 39. runosta. 
Satu on Vaimo miestään etsimässä (ATU 425). 
Kilpakosinta-runoista ks. esim. SKVR 11 487, 
491. Aihelman taustasta ks. Krohn, J. 1883-1885, 
322. 

Suomalaisen folkloristiikan ideologisen 
reflektion alku — William A. Wilsonin teoksen 
Kalevala ja kansallisuusaate vastaanotto Suomessa 


Suomalainen folkloristiikka on ollut alusta 
lähtien sidoksissa kansakunnan rakentami- 
seen eli kansallisuusaatteeseen, mutta pitkään 
tätä ei mitenkään tiedostettu folkloristien kes- 
kuudessa. Näin oli siitä huolimatta, että jo Ka- 
levalan ensimmäisen painoksen ilmestyttyä 
(1835) sitä tervehdittiin ”historian” antamise- 
na suomalaisille. Kalevala sekä sen perustana 
ollut kansanrunous on ollut tärkeä elementti 
suomen kielen kehittämisessä ja sen aseman 
vahvistamisessa, kansallisen identiteetin muo- 
dostamisessa, ja siten Kalevala on myötävai- 
kuttanut itsenäisen Suomen syntymiseen. 
Nationalismi yleensä, erilaiset siihen liitty- 
vät käsitteet ja määrittelyt ovat olleet viime 
vuosikymmeninä laajasti keskusteltu aihe, 
eikä yksimielisyyttä edes keskeisistä seikoista 
ole olemassa. Kansoja, ”nation”, voidaan kat- 
soa tunnistetun jo Antiikin Kreikassa, mutta 
Euroopassa kulttuurinationalismin katsotaan 
muodostuneen ennen kaikkea J. G. Herderin 
kirjoitusten myötä 1700-luvun lopulta alkaen 
romantiikan vähitellen voittaessa alaa eu- 
rooppalaisessa aatemaailmassa. (Lawrence 
2014, 2-7.) Nationalismista tuli 1800-luvun mit- 
taan myös poliittinen voima, joka pyrki kun- 


kin ”kansan” oman valtion luomiseen. Täs- 
tä tuli laajasti sovellettu periaate vuonna 1918, 
kun ensimmäisen maailmansodan voittaja- 
valtiot jakoivat hävinneellä puolella olleita 
imperiumeja kansallisvaltioiksi: seuraukset 
osoittivat, kuinka vaikea tehtävä se oli. (Ks. 
myös Karkama 2001, 8-9.) 
Kansallisuusaatteen voittokulku ja keskus- 
telun pyöriminen erilaisten yksittäisten kanso- 
jen asiassa sekä kansallisvaltioiden yleistymi- 
nen etenkin ensimmäisen maailmansodan 
jälkeen johti luonnostaan ilmiöön, jota on 
2000-luvulla ruvettu kutsumaan ”metodologi- 
seksi nationalismiksi”. Oli itsestään selvää, 
että menneisyyden tapahtumia ja kulttuuri- 
ilmiöitä tarkasteltiin kansallisesta näkökul- 
masta kiinnittämättä huomiota siihen, että 
kyseessä olivat kansallisia rajoja laajemmat 
ilmiöt. (Ahonen 2020; myös Lawrence 2014, 
19.) Näin siitäkin huolimatta, että 1800-luvun 
alkupuolen romantiikka oli yleiseurooppa- 
lainen aatteellinen ilmiö ja tuotu Suomeen 
Länsi-Euroopasta (Karkama 2001, 14-15). 
William A. Wilsonin' teos Folklore and Na- 
tionalism in Modern Finland (1976) oli ensim- 
mäinen tutkimus siitä, millainen oli ollut suo- 

Aimo Turunen ja William A. Wilson Kalevalaseuran vuosikokouksessa Säätytalolla 1992. Kalevalaseura. 


malaisten folkloristien ja heidän edeltäjiensä ^ reeltaan melko vähällä huomiolla. Teoksen 
rooli suomalaisessa nationalismissa etenkin ^ suomenkielinen käännös ilmestyi Kalevalan 
1900-luvulla. Teos oli tässä suhteessa mullis- juhlavuonna 1985, mutta jostain syystä Suo- 
tava. Se synnytti suomalaisten folkloristien — malaisen Kirjallisuuden Seura (SKS) ei ollut 
keskuudessa jonkin verran keskustelua ja sen kustantaja, vaikka teos ilman muuta olisi 
aineistojen käytön sekä joidenkin yksipuolis- kuulunut sen profiiliin: kirjan julkaisi Työväen 
ten ja kärjistettyjen väitteiden kritiikkiä. Toi- Sivistysliitto (TSL). Teoksen suomensi työryh- 
sin kuin olisi voinut olettaa, Wilsonin kirja mä, jossa olivat mukana suomennoksen toi- 
ei kuitenkaan synnyttänyt mitään välitöntä — mittajat Vesa Kurkela ja Erkki Pekkilä. Vesa 
käännettä suomalaisessa kansanrunoudentut- Kurkelan kertoman mukaan teoksen suomen- 
kimuksen historiassa, vaan se sivuutettiin tuo- nosta oli suunnittelemassa Pekka Gronow, 

silloinen Työväen Sivistysliiton päällikkö, ja 
suomennoksen ottaminen TSL:n julkaista- 
vaksi oli hänen ideansa (Kurkela 2020). 

Artikkelini tarkoituksena on paneutua sii- 
hen, millainen oikein oli Wilsonin englannin- 
kielisen teoksen vastaanotto Suomessa sen 
ilmestymisvuodesta 1976 lähtien, samoin suo- 
menkielisen käännöksen vastaanotto 1980-lu- 
vun puolenvälin jälkeen. Erityisenä kysymyk- 
senä on se, miksi Suomalaisen Kirjallisuuden 
Seura? odotuksen vastaisesti ei julkaissut suo- 
mennosta. Aineistona on myöhempi tutki- 
muskirjallisuus, kirja-arvostelut ja mahdolli- 
suuksien mukaan aikalaisten haastattelut. 
Tulen ottamaan huomioon myös Wilsonin it- 
sensä myöhemmät kirjoitukset, joissa hän on 
reagoinut teoksestaan syntyneeseen keskuste- 
luun ja reflektoinut myös jonkin verran omaa 
toimintaansa. Keskeistä artikkelissani on sen 
pohtiminen, miksi Kalevalan ja kansanrunou- 
den tutkimuksen poliittisen ulottuvuuden ana- 
lyysi jäi ennen Wilsonin kontribuutiota niin 
vaisuksi ja miksi Wilsonin teos oli alkuun niin 
vaikea suomalaisille folkloristeille. Kritiikin 
taustoittamiseksi paneudun myös jonkin ver- 
ran niihin kysymyksiin, jotka näyttävät muo- 
dostuneen erimielisyyden aiheeksi Wilsonin 
ja suomalaisten folkloristien välillä. 


Kansallisuusaate suomalaisen 
folkloristiikan oppihistoriassa 


Ensimmäinen folkloren keruun ja tutkimuk- 
sen merkitystä kansallisuusaatteelle jollakin 
tavoin systemaattisesti tutkinut folkloristi oli 
Jouko Hautala. Hänen oppihistoriansa (Hau- 


tala 1954) käsitteli varsin selkeästi etenkin 
Turun akatemian piirissä virinnyttä kansan- 
runouden keruu- ja julkaisutoimintaa ja sen 
toimijoiden nationalistista aktiivisuutta. Kaksi 
vuotta myöhemmin ilmestyi Annamari Sara- 
jaksen tutkimus Suomen kansanrunouden tunte- 
mus 1500-1700-lukujen kirjallisuudessa, mutta 
kansallisuusaate ei ajallisen rajauksenkaan 
vuoksi tule teoksessa merkittävästi esille (Sa- 
rajas 1956). Hautalan mukaan idea suomalai- 
suudesta erityisenä kansallisuutena elähdytti 
aktivisteja erityisesti 1800-luvun alkupuolella 
ja sai heidät keräämään ja tutkimaan sitä, 
mikä oli heidän mielestään nykykielellä sa- 
nottuna arvokkainta suomalaista kulttuuripe- 
rintöä — vaikkei sellaista termiä vielä käytetty. 
Myöhemmin suomalaisen nationalismin ja 
folkloristiikan välisiä yhteyksiä ovat kirjoituk- 
sissaan valottaneet erityisesti Seppo Knuuttila 
artikkelissaan, joka käsitteli suomalaisen kan- 
sanrunoudentutkimuksen suuntauksia ja ideo- 
logiaa 1930-luvulla (Knuuttila 2008; alunp. 
1999) ja Pertti Anttonen teoksessaan, joka kä- 
sitteli folklorea ja nationalismia osana moder- 
nisaatioprosessia ja modernin kansallisvaltion 
muodostumista, sekä yleisestä näkökulmasta 
että Suomen osalta erityisesti (Anttonen 2005). 
Anttonen on toisaalla tarkastellut yksityiskoh- 
taisemmin tutkijoiden näkemystä Kalevalan 
autenttisuudesta ja luonteesta yhtäältä kirjal- 
lisena eepoksena, toisaalta kansanrunouden 
esityksenä (Anttonen 2014). 

Hautala käsitteli oppihistoriallisessa teok- 
sessaan avoimesti ideologista maaperää ja 
Kalevalan ideologista merkitystä suomalaisel- 
le kansallisuusaatteelle ja esitti asiaa hyvin 
kuvaavia sitaatteja 1800-luvun alkupuolen 

ja puolivälin fennomaanien aatteellisista kir- 
joituksista, joita etenkin ”Turun romantiikan” 
edustajat kirjoittivat. Tässä kohdassa teosta tu- 
lee esiin silloisten fennomaanien tarve tehdä 
eroa ruotsalaisiin — ilmiö, jota Lauri Honko 
kutsui myöhemmin ”identiteettikriisiksi” jon- 
ka irtaantuminen Ruotsista ja liittyminen Ve- 
näjään oli aiheuttanut (Honko 1998, 169). 
Kalevalan kansallisen ideologisen merkityk- 
sen selkeimpänä esimerkkinä on Hautalan 
esittämä sitaatti Suomalaisen Kirjallisuuden 
Seuran esimiehen Johan Linsenin lausumasta: 


Suomalaisten muinaisrunojen aarteella on niin 
suuri merkitys, että kotimainen kirjallisuus ei ai- 
noastaan ole äärettömästi rikastunut, vaan miltei- 
pä saavuttanut eurooppalaisen aseman. Fi ole liian 
rohkeata sanoa, että tämä kirjallisuus vasta nyt on 
kehdostansa noussut. Suomi, näiden kertomaruno- 
jen omistajana, on kohonnein itsetunnoin oikein 
oppiva käsittämään muinaisuuttaan ja siten myös 
tulevaista hengenkehitystään. Se voi sanoa itsellen- 
sä: minullakin on historia. (Hautala 1954, 116.) 


Hautala antaa sitaatteina lukuisia esimerkke- 
jä siitä, mitä aktivistit ajattelivat suomalaisuu- 
desta erityisesti suhteessa ruotsalaisuuteen, 
johon ruvettiin suhtautumaan kriittisesti Suo- 
men jouduttua Ruotsista eroon ja tultua liite- 
tyksi Venäjään 1809 rauhanteossa. Hautala jat- 
kaa analyyttistä tarkasteluaan vielä Kalevalan 
ilmestymiseen ja siitä seuranneeseen keskus- 
teluun. Pertti Karkama on teoksessaan Kansa- 
kunnan asialla (Karkama 2001) käsitellyt laajas- 
ti ja syvällisesti kansanrunouden keräämisen 
ja tutkimisen sekä kansallisuusaatteen välistä 
kytköstä erityisesti 1800-luvun alkupuolella 
ja Elias Lönnrotin toiminnassa. Karkaman 

mukaan Lönnrotilla oli tietoinen pyrkimys 
luoda suomalaisille oma historia (Karkama 
2001, 258-259). Tässä Lönnrot onnistui hyvin, 
koska yleisö otti tuoreeltaan Kalevalan vastaan 
nimenomaan suomalaisten varhaisen histo- 
rian esityksenä. 

Hieman yllättäen ideologinen näkökulma 
häviää oppihistoriassa kokonaan näkyvistä 
Hautalan tarkastellessa 1800-luvun jalkipuolel- 
la esitettyjä tulkintoja Kalevalasta ja varsinkin 
sen myötä, kun Julius Krohn teki 1870-luvul- 
la selkeäksi eron Kalevalan ja kansanrunojen 
välillä ja rupesi kehittämään uutta tieteenalaa, 
kansanrunoudentutkimusta. Hautala on otsi- 
koinut tähän ajankohtaan liittyvän osan teok- 
sestaan ”Kansanrunoustiede syntyy”, ja hän 
on ilmeisesti ajatellut, ettei aatteellista ja yh- 
teiskunnallista toimintaa tarvitse enää sen jäl- 
keen ottaa huomioon. 

Niin ollen, kun Kalevalan ja kansanrunou- 
den tieteellinen tutkimus lähti vähitellen liik- 
keelle 1800-luvun jälkipuoliskolla, Hautala 
häivytti näkyvistä kokonaan sen aatteellisen 
työn ja kirjoitukset, joita suomalaiset kansan- 
runouden tutkijat ja harrastajat edelleen tuot- 
tivat. Hänen ratkaisuaan voidaan perustella 
sillä, että hän halusi keskittyä nimenomaan 
tutkimuksen historiaan, mutta valittua näkö- 
kulmaa voidaan pitää varsin kapeana siihen 
verrattuna, miten hän tarkasteli 1800-luvun 
alkupuolen keruu- ja julkaisutoimintaa ja sen 
aatteellista taustaa. 

Toisaalta näyttää siltä, ettei 1800-luvun jäl- 
kipuoli ollut suomalaisuusaatteen kannalta 
niin kiihkeää aikaa kuin vuosisadan alkupuoli 
ja puoliväli. Kenties Suomen autonomian ja 
erilaisten kansallisten instituutioiden kehitty- 

minen erityisesti Keisari Aleksanteri II:n ai- 
kana 1855—1881 rauhoitti suomalaisia kansal- 
lishenkisiä aktivisteja ja sai heidät suuntaa- 
maan tarmonsa käytännöllisempiin asioihin. 
Suomalaisten kansanrunouden tutkijoiden ei 
1800-luvun jälkipuolella tarvinnut omistautua 
kansallisuusaatteelle, kun siitä pitivät huolen 
muut fennomaanit. Suomalaisuus ei ollut enää 
Kalevalan ja siitä kiinnostuneen älymystön va- 
rassa. Fennomaanit järjestäytyivät poliittisesti 
ja rupesivat vähitellen kehittämään modernia 
poliittista ohjelmaa ja toimintaa. (Ks. esim. Lii- 
kanen 1995, 321-332.) Lisäksi Julius Krohnin 
johdolla ruvettiin kehittämään itsenäistä tie- 
teenalaa, kansanrunoudentutkimusta, joka 
kohdisti huomionsa kansanrunojen kehitty- 
miseen ja kulkeutumiseen. Kalevalaa kirjallise- 
na eepoksena ei enää pidetty muotoutumassa 
olleella tieteenalalla kiinnostavana tutkimuk- 
sen kohteena, ja se jäi kirjallisuudentutkijoi- 
den asiaksi. 

Kalevalasta tuli vähitellen ”väliinputoaja” 
suomalaisessa tutkimuksessa, kun kansanru- 
noudentutkijat Julius Krohnista alkaen rajasi- 
vat sen pois omasta tutkimuskentästään. Kir- 
jallisuudentutkijat ovat puolestaan usein ol- 
leet sitä mieltä, ettei Kalevala ole Lönnrotin 
omaa luovaa työtä koska se perustuu niin 
selvästi kansanrunoaineistoon. Kirjallisuu- 
dentutkimuksen puolella erityisesti Väinö 
Kaukonen perehtyi Lönnrotin tapaan tuottaa 
Kalevala ja selvitti säe säkeeltä, mistä kansan- 
runomuistiinpanosta kukin Kalevalan säe on 
peräisin (Kaukonen 1956; Kaukonen 19794). 
Kaukonen torjui ajatuksen Kalevalasta mui- 
naisrunouden ja -ajan kuvastimena ja oli sitä 
mieltä, ettei luotettavia tuloksia Kalevalan ja 


kansanrunojen suhteen voitu saada juurikaan 
kauempaa menneisyydestä kuin mihin runo- 
jen muistiinpanot yltivät. Hän myös paheksui 
sitä, että folkloristit jättivät Kalevalan huomiot- 
ta (Kaukonen 1979b). (Ks. myös Hämäläinen 
2020; Stark 2019.) 


Wilsonin oppihistoriallinen näkemys 


Wilson esitteli teoksessaan laajasti suomalai- 
sen identiteetin rakentamista kansanperinteen 
avulla 1600-luvulta alkaen. Hän antoi useita 
esimerkkejä siitä, kuinka Julius Krohn piti 
Kalevalaa tärkeänä suomalaisten kansallisen 
identiteetin kannalta (Wilson 1985, 36, 44—45). 
Lisäksi Wilson esitteli sitä, miten Kalevalaa 
ylistettiin kansallisesta näkökulmasta erilai- 
sissa yleistajuisissa kirjoituksissa, joita eivät 
kuitenkaan laatineet varsinaiset kansanrunou- 
den tutkijat. Tällaisia tekstejä oli esimerkiksi 
Z. Topeliuksen Maamme-kirjassa (1875); niissä 
häivytettiin näkyvistä ero Kalevalan ja kansan- 
runouden välillä ja esitettiin Kalevala erään- 
laisena dokumenttina suomalaisten esihisto- 
riallisesta menneisyydestä. Myös Satu Apo 
on ollut sitä mieltä, että Topeliuksen Maamme- 
kirja levitti kouluopetuksessa näkemystä Kale- 
valasta kansanomaisena muinaisrunoutena ja 
uudelleen löydettynä eepoksena (Apo 2008, 
368). 

Kuvatessaan Kalevalan merkitystä suoma- 
laisten kansallisen identiteetin kannalta Wil- 
son esitti 1800-luvun lopusta ja 1900-luvun 
alusta miltei pelkästään muiden kuin folkloristi- 
kansanrunoudentutkijoiden tekstejä. Lähinnä 
heitä oli Eliel Aspelin-Haapkylä, joka Wilso- 

nin mukaan oli Julius Krohnin läheinen työto- 
veri (Wilson 1985, 37-38). Hautalan mukaan 
Aspelin-Haapkylä oli varsinaisesti taidehisto- 
rian tutkija (Hautala 1954, 183). Wilsonin teok- 
sen sisältö ei tämän ajanjakson osalta lopul- 
takaan poikennut radikaalisti Hautalan oppi- 
historiasta. Hautala esitteli tutkijoita ja teoksia 
monipuolisemmin ja laajemmin, eikä Wilson 
kansallisuusaatteen ja fennomaanisen toi- 
minnan kannalta tuonut esiin mitään sellaista, 
joka selvästi puuttuisi Hautalan teoksesta 
1800-luvun jälkipuolen folkloristiikan histo- 
rian kuvauksessa. 

Dramaattisin kannanmuutos suomalaises- 
sa folkloristiikassa tapahtui 1900-luvun toisella 
vuosikymmenellä, kun siihen asti kertovan 
runouden myyttisyyttä ja keskiaikaisuutta 
korostanut Kaarle Krohn tuli sille kannalle, 
että runous olikin historiallista luonteeltaan 
ja kuvasi ensimmäisen vuosituhannen loppu- 
vuosisatojen eli pakanallisen viikinkiajan seik- 
kailuja ja sotia. Samassa yhteydessä Krohn 
muutti jonkin verran näkemystään runojen 
kulkeutumisesta lännestä itään suomalais-kar- 
jalais-inkeriläis-virolaisella alueella. (Hautala 
1954, 249-250.) Hautala ei Kaarle Krohnin 
näkemyksen muutosta esitellessään tuonut 
mitenkään esiin yhteiskunnallista ja aatteellis- 
ta kontekstia, jossa Krohnin käännös tapah- 
tui: toinen sortokausi ja lopulta ensimmäisen 
maailmansodan aiheuttamat rajoitukset yhteis- 
kunnalliselle ja aatteelliselle toiminnalle sekä 
uhka Suomen kansalliselle olemassaololle. 

Wilsonin mukaan Hautala viittasi vuonna 
1968 ilmestyneessä oppihistoriansa englannin- 
kielisessä versiossa yhteiskunnalliseen ja ideo- 
logiseen kontekstiin (Hautala 1968, 117, 134, 

140; Wilson 1987, 405). Itse asiassa Hautala ei 
vuonna 1968 viitannut suoraan Suomen yh- 
teiskunnalliseen tilanteeseen, ennen kaikkea 
toiseen sortokauteen ja suomalaisten kamp- 
pailuun kansallisen olemassaolon puolesta, 
vaan Euroopassa levinneeseen uuteen roman- 
tiikan aaltoon, joka johti Suomessa voimak- 
kaaseen kansallisromanttiseen suuntaukseen 
taiteissa ja humanistisissa tieteissä (Hautala 
1968, 134, 140). Samanlainen näkemys Hauta- 
lalla oli vuosikymmen aikaisemmin ilmesty- 
neessä saksankielisessä oppihistorian esityk- 
sessään (Hautala 1958). Niin ollen Wilson on 
ilmeisesti ollut ensimmäinen folkloristi, joka 
on tuonut esiin selkeän syy-seuraus-suhteen 
Kaarle Krohnin kannanmuutoksen ja yhteis- 
kunnan tarpeiden välillä — kuinka julkisuudes- 
sa suorastaan vaadittiin Krohnia muuttamaan 
näkemystään — ja Wilson on perustellut näke- 
myksensä havainnollisilla sitaateilla 1910-lu- 
vun mediakirjoituksista: Into K. Inha hyökkä- 
si vuonna 1910 Uudessa Suomettaressa kiivaasti 
Kaarle Krohnin näkemyksiä vastaan väittäen 
hänen tuloksiaan "mahdottomiksi anakronis- 
meiksi”, ja seitsemän vuotta myöhemmin 
muuan johtavista poliitikoista, J. R. Daniels- 
son-Kalmari, esitti "suuren yleisön nimessä” 
toivomuksen Kalevalan osoittamisesta histo- 
rialliseksi luonteeltaan (Wilson 1985, 64-66). 
Wilson oli tutkimuksessa ehkä parhaimmil- 
laan kuvatessaan yleistä ilmapiiriä ja henkistä 
kontekstia, jossa folkloristit toimivat 1900-lu- 
vun alkupuolella. Hän esitti runsaasti viitteitä 
lehtiaineistoon ja muuhun populaarikirjoitte- 
luun ja kuvaavia sitaatteja siitä, miten yhteis- 
kunta tuntui edellyttävän tietynlaisia tuloksia 
tutkijoilta. Wilson oli varmasti oikeassa olet- 

taessaan, että koulujen opettajat olivat merkit- 
tävä toimija yksinkertaistetun ja vääristyneen 
nationalistisen Kalevala-käsityksen levittämi- 
sessä (Wilson 1985, 99-101). Näkökulma ja 
aineiston käyttö jättivät kuitenkin katveeseen 
sen, mikä oli Wilsonin tarkasteleman diskurs- 
sin osuus ja merkitys koko yhteiskunnan kan- 
nalta, ketkä yhteiskunnassa jakoivat tämän 
näkökulman. 

Wilsonin kaksi keskeistä teesiä olivat kan- 
sanrunouden ja Kalevalan välisen periaatteel- 
lisen eron hämärtäminen folkloristien laatimis- 
sa juhlapuheissa ja propagandistisissa kirjoi- 
tuksissa: Kalevalan katsottiin kuvaavan doku- 
mentaarisesti muinaisten suomalaisten esi- 
historiallista elämää, ja vanhan epiikan ja 
Kalevalan käyttö kansallishenkisessä, ajoittain 
sotaisassa propagandassa perustelemassa suo- 
malaisten suuruutta ja haaveillun Suur-Suo- 
men oikeutusta. Wilsonin huomion kohteena 
olivat ennen kaikkea Kaarle Krohn, E.N. 
Setälä, Väinö Salminen, Jalmari Jaakkola ja 
Martti Haavio; heistä Jaakkola oli historian 
tutkija. Wilson katsoo etenkin folkloristien 
tehneen tieteellisissä kirjoituksissaan hyvin 
selväksi periaatteellisen eron Kalevalan ja kan- 
sanrunouden välillä mutta hämärtäneen sitä 
laajalle yleisölle laadituissa teksteissään. 

Matti Kuusen Wilson mainitsi lyhyesti ”vi- 
haisena nuorena miehenä” ja Akateemisen 
Karjalaseuran (AKS) aktiivina; Wilson toi 
esiin Kuusen myöhemmin sävyisästi myöntä- 
neen nuoruuden liiallisen kiivailunsa. Wilso- 
nin esittämän lainauksen mukaan Kuusi vaati 
Kalevalaa luettavaksi kouluissa historiana his- 
torianopetuksen yhteydessä. (Wilson 1985, 
136—137.) Matti Kuusesta tuli 1900-luvun jälki- 


puolella Helsingin yliopiston suomalaisen ja 
vertailevan kansanrunoudentutkimuksen pro- 
fessori, lopulta akateemikko, johtava suoma- 
lainen folkloristi ja merkittävä epiikan tutkija. 
Wilson esitteli laajasti Kuusen sotaisaa kirjoi- 
tusta 1930-luvulta, jolloin Kuusi oli opiskelija 
ja AKS:n jäsen mutta iältään vasta vähän yli 
20 vuotta. Wilsonin kriitikot ovat kiinnittäneet 
huomiota siihen, ettei nuoren opiskelijan teks- 
tiä voida pitää edustavana näytteenä hänen 
vaikutuksestaan folkloristiikan kehitykseen. 
Luulen Wilsonin valinneen Matti Kuusen huo- 
mionsa kohteeksi sen vuoksi, että Kuusesta 
tuli myöhemmin niin merkittävä suomalaisen 
folkloristiikan ja kulttuuriälymystön edustaja. 
Varmasti moni muukin AKS:läinen opiskelija 
kirjoitteli 1930-luvun loppupuolella kansallis- 
kiihkoisia kirjoituksia, mutta niitä ei Wilson 
ottanut esiin. 

Folkloristien kirjoitusten ohella Wilson 
käytti aineistonaan muita tekstejä kuten kou- 
luille tarkoitettuja oppaita, sanomalehtiselos- 
tuksia Kalevalan päivän vietosta ja jopa mar- 
salkka Mannerheimin päiväkäskyjä vuosilta 
1918 ja 1941 (Wilson 1985, 127, 147). Nämä oli- 
vat tietysti paikallaan kuvaamaan aikakauden 
yleistä aatteellista ilmapiiriä ja sosiaalista kon- 
tekstia, jossa folkloristit elivät ja toimivat, mut- 
ta folkloristiikkaan näillä ei ollut suoranaista 
suhdetta, eikä folkloristiikan voida katsoa 
olevan niistä vastuussa. Wilson kuvasi suh- 
teellisen paljon Akateemisen Karjala-Seuran 
toimintaa Suomessa 1920-1930-luvuilla mutta 
ei ottanut kantaa siihen, ketkä ja kuinka laajal- 
ti kannattivat sen aatteita yhteiskunnassa. 

Akateeminen Karjala-seura oli erityisesti 
yliopistonuorison järjestö, joka oli radikaalin 


119 


https://doi.org/10.21435/ksvk.100 


PEKKA HAKAMIES 


oikeistolainen, vähitellen yhä selvemmin ruot- 
sin kielen vastainen ja kannatti vakaasti Suur- 
Suomi-ajatusta. Tähän liittyi Risto Alapuron 
mukaan ”hehkuva venäläisviha”, jota vaali 
AKS:n sisälle synnytetty salaseura, ” Vihan 
Veljet”. (Alapuro 1973, 92, 124-127.) AKS:n 
aktiivi Martti Haavio piti itsenäisyyspäivänä 
1929 puheen, jossa hän hyökkäsi kiivaasti 
eduskuntaa ja sen sosialistis-ruotsalais-kom- 
munistista kolmiliittoa vastaan (Alapuro 1973, 
127). AKS oli korostetun Neuvostoliiton-vas- 
tainen (Alapuro 1973, 133). AKS:n ideologia 
koki huipentumansa jatkosodan aikana, kun 
mea valloitettuun Neuvosto-Karjalaan. Kale- 
vala oli symbolisesti tärkeä teos AKS:làisille, 
koska sen ja karelianismin kautta saatiin Kar- 
jala ideologisesti sidotuksi tiiviisti Suomen 
yhteyteen. 


Wilsonin teoksen vastaanotto Suomessa 


Wilsonin teoksen suomennoksen ilmestyttyä 
vuonna 1985 siitä tiettävästi keskusteltiin 
Helsingin yliopistossa kansanrunoustieteen 
laitoksella Matti Kuusen johtamassa tutkija- 
seminaarissa, niin kutsutussa tiistaipiirissä. 
Seppo Knuuttilan muistaman mukaan aina- 
kin Leea Virtanen olisi ollut hyvin kriittinen 
teosta kohtaan ja pitänyt kohtuuttomana sitä, 
että teoksessa ideologisista ylilyönneistä syy- 
tetyt henkilöt eivät enää kyenneet puolustau- 
tumaan (Knuuttila 2020). Matti Kuusi taas oli 
liberaaliin tapaansa ottanut teoksen myöntei- 
sesti vastaan keskustelun pohjaksi (Timonen 
2020). 

Seppo Knuuttilan mukaan (2008, 447) Suo- 
malaisen Kirjallisuuden Seura oli kieltäytynyt 
teoksen julkaisemisesta, perusteluna oli se, 
että kirjoittaja oli virheellisesti sekoittanut tie- 
teellisten ja ideologisten tekstien tarkastelun. 
SKS:n hallituksen kokousaineistoista vuosil- 
ta 1976-1985 ei löydy mitään merkintöjä siitä, 
että Wilsonin kirjaa olisi esitetty julkaistavaksi 
ja että hallitus olisi tehnyt kielteisen päätök- 
sen. Niin ollen päätös olla julkaisematta Wil- 
sonin teoksen suomennosta lienee syntynyt 
epävirallisten keskustelujen perusteella, ilman 
että kukaan olisi tehnyt suomennoksen julkai- 
semisesta virallista ehdotusta, joka sitten olisi 
edennyt SKS:n hallitukseen hyväksyttäväksi, 
kuten SKS:ssa vielä 1980-luvulla oli tapana. 

Vuonna 1977 ilmestyi kolme suomalaista 
arvostelua Wilsonin alkuperäisestä teoksesta, 
Pekka Tarkan kirjoittama Helsingin Sanomissa 
(Tarkka 1977), Jussi Raumolinin Kanava-leh- 
dessä (Raumolin 1977) ja Olli Alhon Acta Socio- 
logica -lehdessä. Tarkka esitti työstä varsin 
myönteisen arvion, jossa hän ei kyseenalaista- 
nut Wilsonin menetelmää, aineiston rajausta 
tai muita perusasioita. Hän päin vastoin kiitti 
työn perusteellisuutta ja selosti innostuneen 
oloisesti sen keskeisiä huomioita. ”Maa vavah- 
telee Helsingin Hallituskadulla, Suomalaisen 
Kirjallisuuden Seuran kunnianarvoisan runo- 
pyhätön vanhat perustukset tärisevät, kun 
amerikkalainen professori William Wilson on 
julkaissut tutkimuksen kansallisen politiikan 
vaikutuksesta suomalaisen kansanrunouden 
tutkijoihin.” Tarkka esitti kritiikkiä ainoastaan 
joitakin yksityiskohtia kohtaan, kuten vasem- 
mistolaisen Kalevala-kirjoittelun niukka esit- 
tely ja teoksen lopussa esitetty yksipuolinen 

kuva 1970-luvun alkupuolen suomalaisesta 
folkloristiikasta. Pekka Tarkka oli lehtimies 
ja kirjallisuudentutkija eikä folkloristi, mistä 
on voinut johtua verraten myönteinen arvio 
Wilsonin teoksesta. 

Kulttuuriantropologi Jussi Raumolin piti 
oikeana Wilsonin teoksen perusviestiä, Kale- 
valan ja kansanrunoudentutkimuksen tiivistä 
yhteyttä, mutta hänen mielestään teoksen 
heikkouksia olivat selkeän metodologian 
puute ja aineiston yksipuolinen rajaus ja ra- 
jauksen perusteiden esittelemättä jättäminen 
(Raumolin 1977, 417-418). Hänen mukaansa 
Wilson oli tarkoituksella valinnut tarkaste- 
lun kohteeksi juuri sellaisia folkloristeja ja 
historiantutkijoita, joiden kirjoitukset tukivat 
hänen päätelmiään. Raumolin kritikoi teosta 
siitä, että siinä oli jätetty sivuun monia mer- 
kittäviä 1900-luvun alkupuolen suomalaisia 
folkloristeja kuten Antti Aarne ja A. A. Kos- 
kenjaakko, ja Uno Harvakin tuli vain lyhyesti 
esille. Raumolinin esittämä syy näiden tutki- 
joiden sivuuttamisesta lienee oikea: heidän 
tuotantonsa ei juurikaan tukenut Wilsonin 
keskeisiä teesejä. (Raumolin 1977, 418.) He 
eivät olleet ilmeisesti kovin paljon mukana 
nationalistisessa diskurssissa, eivätkä heidän 
tutkimuksissaan vanha kertova runous ja Ka- 
levala olleet keskeisiä, tosin Uno Harvalla on 
joitakin julkaisuja häärunoista ja sammosta 
sekä jonkin verran artikkeleita Kalevala liitty- 
vistä aiheista (Hautala 1954, 315-319). Kuten 
Raumolin arvostelussaan tuo esiin, Wilson 
otti, valintaansa varsinaisesti perustelematta, 
tarkemman tutkimuksen kohteeksi ne suo- 
malaiset folkloristit, jotka parhaiten sopivat 
hänen näkökulmaansa, ja tarkastelunsa hän 


perusti paljolti muunlaisiin teksteihin kuin 
selvästi tieteellisiin kirjoituksiin. 

Raumolin pani merkille, että suomalainen 
nationalismin tutkimus oli ennen Wilsonin 
teoksen ilmestymistä varsin niukkaa. Hän ar- 
veli nationalistisen ideologian olleen itsestään 
selvyys Suomen itsenäisyyden alkuvuosikym- 
meninä ennen toista maailmansotaa, ja sodan 
jälkeen sitä taas häpeiltiin ja siitä haluttiin vai- 
eta. (Raumolin 1977, 420.) Raumolinin mieles- 
tä Wilsonin teos kaipasi kipeästi lisää kriittisiä 
arvioita: ”Wilsonin teoksen epätäsmällisyys ja 
liioittelu saattaa olla hyvä virike keskustelun 
käynnistämiseksi Suomessa, mutta teos on 
hieman vaarallinen ulkomaisen lukijan käsis- 
sä. Siitä pitäisi nopeasti tehdä kriittisiä arvioita 
kansainvälisiin julkaisuihin.” (Raumolin 1977, 
418.) 

Folkloristi ja uskontotieteilijä Olli Alho oli 
arvostelussaan yleissävyltään myönteinen ja 
pääosin referoiva ja keskittyi paljolti Kaarle 
Krohnin näkemyksen muutokseen. Alho esit- 
ti kritiikkiä ennen kaikkea siitä, ettei Wilson 
vasemmistolaisia näkemyksiä selostaessaan 
ottanut huomioon lainkaan O. W. Kuusisen 
Kalevala-kirjoittelua. Alho myös myötäili toi- 
sia suomalaisia kriitikkoja siinä, että Kaleva- 
lanpäivän puheiden ottaminen aineistoksi 
johti kärjistykseen, vaikka hän toisaalta piti 
sitä hyvänä oivalluksena. Alhon mukaan 
Wilson jätti sanomatta, että Krohnia lukuun 
ottamatta hänen esittelemänsä tutkijat eivät 
antaneet poliittisen näkemyksen vaikuttaa tut- 
kimuksen tuloksiin. Itse asiassa Alho oli sitä 
mieltä Wilsonin perusteella, että runoaineisto 
antoi niin paljon sisällön tulkinnan varaa ettei 
kenenkään tutkijan tarvinnut tehdä tietoisia 

tutkimuseettisiä kompromisseja ideologiansa 
ja tutkimuksensa välillä. (Alho 1977, 297.) 

Amerikansuomalainen folkloristi Elli Kön- 
gäs Maranda oli vuonna 1978 arviossaan 
Wilsonin teoksesta osittain samoilla linjoilla 
Jussi Raumolinin kanssa siinä, että Wilson oli 
käyttänyt erottelematta hyvin erilaisia tekstejä 
tutkimusaineistonaan. Niin ikään Köngäs Ma- 
randa toi esiin sen, että Wilsonin olisi pitänyt 
erottaa toisistaan kansallisuusaate (nationalism) 
ja kansalliskiihko (chauvinism) (Köngäs Maran- 
da 1978, 63). Lisäksi Köngäs Maranda kritikoi 
Wilsonia suomalaisten folkloristien kirjoitus- 
ten vahvasta, jopa liioittelevasta tulkinnasta. 
Yhtä kaikki teos oli Köngäs Marandan mieles- 
tä arvokas, koska se oli harvinainen reflek- 
siivisyydessään: folkloristiikka tarkasteli kriit- 
tisesti folkloristiikkaa itseään.3 

Suomalaisessa keskustelussa seurasi Kön- 
gäs Marandan arvion jälkeen usean vuoden 
tauko, joka katkesi vasta Wilsonin teoksen 
suomennoksen ilmestyttyä vuonna 1985. 
Silloin kirjallisuustieteilijä ja karelianismin 
tutkija Hannes Sihvo julkaisi arvionsa suo- 
mennoksen perusteella (Sihvo 1985). Sihvon 
yleisarvio oli sävyltään melko emotionaalinen 
ja sisällöltään varsin kielteinen. Hän piti Wil- 
sonin tarkastelutapaa asenteellisena, niin että 
suomalaisesta tutkimuksesta pyrittiin löytä- 
mään mahdollisimman paljon kritikoitavaa. 
Aiempien kriitikkojen tapaan Sihvo arvosteli 
Wilsonia tieteellisesti keveiden, pateettisten 
populaaritekstien painottumisesta tutkimuk- 
sessa yhdenvertaisena aineistona tieteellisten 
kirjoitusten rinnalla. Sihvo kuitenkin myönsi 
Wilsonille jonkinlaisen ansion pahimpien yli- 
lyöntien esittämisessä ja kannustuksessa kan- 

salliseen itsetutkiskeluun. Kokonaisuutena 
hän piti teosta yksipuolisena ja toivoi suoma- 
laisten tutkijoiden viivyttelemättä tuottavan 
tasapainoisemman yleisesityksen Kalevalan 
syntyhistoriasta ja symbolisesta merkityksestä. 
Lisäksi hän suositteli lukijoille Heporaudan ja 
Haavion teosta Kalevala — kansallinen aarre ja 
siitä erityisesti Haavion kirjoitusta Kalevala- 
kultista. 

Wilsonin teoksen suomennoksen kanssa sa- 
mana vuonna ilmestyi Sihvon poleemisen ar- 
vion lisäksi Väinö Kaukosen arvostelu teok- 
sesta. Kaukonenkin oli varsin kriittinen teos- 
ta kohtaan. Sen mukaan suomalaiset tutkijat 
olivat aatteellisista syistä pitäneet populaari- 
kirjoittelussa yllä vanhentuneita käsityksiä, 
jotka tutkijat itse tiesivät vääriksi. Kaukosen 
mielestä Wilsonin esittämä kritiikki oli hyvin 
terävää ja osui kohdalleen mutta tuntui 
1980-luvulla jälkijättöiseltä, kun tutkimuksessa 
oli yleisesti luovuttu 1930-luvun näkemyksistä. 
(Kaukonen 1987a, 141-143.) Vuonna 1985 ilmes- 
tyi myös Rauhantutkimuslehdessà Arto Sep- 
pälän lyhyt esittely Wilsonin tutkimuksesta. 
Seppälä tyytyi miltei pelkästään selostamaan 
teoksen sisältöä ja aivan lopuksi kysyi, saattoi- 
ko tutkimus koskaan olla vailla mitään sidoksia 
ympäröivään yhteiskuntaan. (Seppälä 1985). 

Varsinaisia kirjaesittelyjä tai -arvosteluja ei 
vuoden 1985 jälkeen enää ilmestynyt. Urpo 
Vento selosti 1990-luvun alussa Kalevalaa käsi- 
telleessä artikkelissaan lyhyesti Wilsonin teos- 
ta (Vento 1992, 91). Hänen mukaansa Wilson 
löysi kansallishenkistä paatosta ja Suur-Suo- 
mi-puhetta 1920-1930-lukujen suomalaisten 
folkloristien Kaarle Krohnin, Väinö Salmisen 
ja Martti Haavion kirjoituksista. He esiintyi- 

vät usein erilaisissa juhlissa, ja silloin Kalevala, 
kansanrunous ja isänmaa ”oli kirjoitettu isoilla 
kirjaimilla”. Vennonkin mukaan Wilsonin 
suuri virhe oli luonteeltaan aivan erilaisten 
tekstien käyttäminen samanarvoisena tutki- 
musaineistona. Jos Wilson olisi tehnyt aineis- 
tostaan genreanalyysin, hän olisi havainnut, 
että nationalistinen paatos esiintyi pelkästään 
rituaalisissa teksteissä. Tieteellisessä tuotan- 
nossaan nämä henkilöt kirjoittivat aivan toi- 
sin, ja näistä teksteistä on vaikeampi havaita 
patrioottista painotusta. Urpo Vennon, SKS:n 
pitkäaikaisen pääsihteerin, esittämä kritiikki 
antaa viitteitä siitä, miksi teoksen suomennos 
ei edennyt edes viralliseksi ehdotukseksi Suo- 
malaisen Kirjallisuuden Seurassa. Kaikkiaan 
Vennon esittämä kritiikki oli paljolti saman- 
suuntaista kuin Raumolinin ja Köngäs Ma- 
randan 1970-luvun lopulla arvosteluissaan kir- 
joittama, tosin hän jätti, toisin kuin aiemmat 
kriitikot, huomiotta teoksen aiheen merkittä- 
vyyden ja refleksiivisen näkökulman. Urpo 
Vento oli luultavasti lukenut Raumolinin ja 
Köngäs-Marandan arvostelut, eikä hänelle 
näköjään tuottanut vaikeuksia yhtyä niissä 
esitettyyn kritiikkiin, vain sanottavansa hie- 
man eri tavoin muotoillen. 

Elli-Kaija Köngäs Maranda oli suomalais- 
lähtöinen folkloristi ja siten tunsi ennestään 
Wilsonin teoksen aihepiirin. Monille muille 
ulkomaisille folkloristeille ja antropologeille 
Kalevala ja suomalainen epiikan tutkimus oli- 
vat melko tuntematonta aluetta, ja se on vai- 
kuttanut Wilsonin teoksesta esitettyihin arvioi- 
hin. Kulttuuriantropologi Daniel Crowley jul- 
kaisi American Anthropologist -lehdessä 1979 ly- 
hyehkön esittelyn, joka oli pelkästään aiheen 


selostusta kirjan pohjalta. Hän piti tutkimusta 
hyvänä näyttönä siitä, mikä merkitys folklo- 
resta etsityllä myyttisellä menneisyydellä voi 
olla kansalliselle identiteetille. - Crowleyllä 
näytti menneen arviossaan Kalevala ja folklore 
jonkin verran sekaisin, vaikka hän oli juuri 
lukenut Wilsonin kirjan. (Crowley 1979.) 

Varsinaiset folkloristit Suomen ulkopuolella 
osasivat arvostaa Wilsonin avausta folkloristii- 
kan ideologisten kytkentöjen tutkimiseksi. 
Muistokirjoituksessaan Wilsonille 2017 Jill 
Terry Rudy totesi Elliot Oringiin viitaten Wil- 
sonin olleen paljon aikaansa edellä politiikan 
ja folkloren välisen yhteyden tutkimisessa, to- 
sin hän myönsi että jotkin Wilsonin väitteistä 
olivat kiistanalaisia (Rudy 2017). Richard 
Bauman ylisti William Wilsonin Herderiä kä- 
sitellyttä artikkelia ja väitöskirjaan pohjannut- 
ta monografiaa suomalaisesta nationalismista 
ja folkloristiikasta folkloristiikan intellektuaa- 
lisen historian kriittisen tarkastelun merkki- 
paaluna (Bauman 2006). Yhteistä ulkomaisil- 
le arvioille näyttää olleen Wilsonin teoksen 
aiheen ja tutkimusasetelman arvostaminen, 
koska se oli uusi avaus folkloristiikassa; samaa 
asiaa kiitti Köngäs Maranda arvostelussaan, 
joka kokonaisarviossaan sijoittui suomalaisten 
ja ulkomaisten väliin. Sen sijaan ulkomaiset 
arvostelijat eivät kiinnittäneet huomiota sii- 
hen, mikä sai suomalaiset tutkijat kriittisiksi: 
tutkimusaineiston muodostaminen ja sen 
edustavuus ja tulkinnan tapa. 

Wilsonin teos herätti kiinnostusta myös his- 
torian tutkijoiden keskuudessa, folkloristiikan 
ulkopuolella. Marvin Rintala oli jonkin verran 
kriittisessä arviossaan kuvannut kirjaa ennen 
kaikkea tutkimukseksi siitä, miten Kalevalaa 

käytettiin hyväksi oikeistolaisen politiikan 
teossa Suomessa ja kuinka osa suomalaisista 
tuli siihen käsitykseen, että Kalevala kertoi 
suomalaisten historiallisesta menneisyydestä. 
Teoksen ongelmia olivat puutteellinen kasittei- 
den määrittely ja johdannon tehtävänasette- 
lun ja kirjan sisällön keskinäinen vastaamatto- 
muus (Rintala 1977.) Suomen ulkopolitiikkaa 
kriittisesti tarkastellut amerikkalainen histo- 
riantutkija Hans Peter Krosby selosti vuonna 
1980 julkaistussa arvostelussaan (Krosby 1980) 
myönteiseen sävyyn Wilsonin tutkimusta ja 
näkemyksiä siitä, miten vahvasti ideologia 
ja tutkimus olivat kietoutuneet toisiinsa suo- 
malaisessa folkloristiikassa 1900-luvun alusta 
lähtien toisen maailmansodan päättymiseen 
asti. Kumpikin historiantutkija pidättäytyi 
pääosin teoksen referoinnissa eikä ryhtynyt 
tarkastelemaan sen aineistoa, metodologiaa ja 
pohtimaan tulosten pätevyyttä. 

Pertti Anttonen piti jo edellä esitellyssä 
kirjassaan Wilsonin teosta erinomaisena kir- 
jauksena siitä, miten 1800- ja 1900-luvun folklo- 
ristit osallistuivat poliittisen ja militaristisen 
propagandan tuottamiseen Suomessa; Antto- 
sen mielestä Wilson kirjoitti teoksensa sel- 
västi Herderin hengessä (Anttonen 2005, 48). 
Edempänä Anttonen kritikoi Wilsonia siitä, 
miten hän suhtautui kieleen kuvatessaan suo- 
malaisten kansallisen identiteetin muodostu- 
mista: välillä suomen kieli yhdisti kaikki suo- 
malaiset, välillä joukkoon kuului myös ruot- 
sinkielinen koulutettu väestö. 

William Wilson kommentoi itse myöhem- 
min teostaan ja sen vastaanottoa artikkelissa 
”Kriitikon osittainen katumus: Kalevala, poli- 
tiikka ja Yhdysvallat”. Siinä hän totesi erityi- 

sesti ulkomaalaiselle olevan hyvin vaikeata 
kirjoittaa Kalevalasta mitään muuta kuin ylis- 
tystä, tai hän saa suomalaisten suuttumuk- 
sen ylleen. Hän kirjoitti ymmärtävänsä siinä 
vaiheessa vähän paremmin niitä Kalevalasta 
kirjoittaneita tiedemies-isänmaanystäviä, jot- 
ka tunsivat aitoa kiinnostusta ja myötätuntoa 
Neuvostoliitossa asuneita sukukansoja koh- 
taan (Wilson 1987, 409). 

Suomalaiset tutkijat syyllistyivät toisinaan 
kansalliskiihkoisiin ylilyönteihin mutta eivät 
siinä poikenneet kollegoistaan muualla maa- 
ilmassa. Wilson kehotti kaikkia tutkijoita poh- 
timaan, kuka puhui kansanperinteen nimissä, 
miten antaa oikea kuva kansanperinteestä, 
mitkä arvot ohjasivat tutkijoiden työtä ja ko- 
rostettiinko perinneyhteisöjä liikaa. (Wilson 
1987, 414.) Wilson ilmoitti edelleen ihailevan- 
sa Kalevalaa ja Elias Lönnrotia sekä kaikkia 
suomalaisia, jotka loivat Kalevalan pohjalta 
miltei kokonaisen taiteellisen kulttuurin. Hän 
suhtautui edelleen karsaasti Kalevalan poliitti- 
seen hyödyntämiseen 1920-1930-luvuilla, eri- 
tyisesti kiihkokansallisiin ylilyönteihin, joissa 
pyrittiin syventämään erontekoa suomenhei- 
moisten ja muiden kansojen välillä. Wilson 
halusi tutkittavan sitä, mikä yhdistää eri kan- 
soja kansanperinteessä ja sen käytössä eikä 
sitä, mikä erottaa eri kansoja. (Wilson 1987, 
415.) Samana vuonna Väinö Kaukonen kom- 
mentoi Wilsonin teosta ja hänen vuonna 1985 
ensimmäisen kerran esittämäänsä osittaista 
katumusta lyhyessä artikkelissa (Kaukonen 
1987b), joka oli lähinnä Wilsonin referointia. 

William Wilson kommentoi myöhemmin 
myös lyhyesti niitä Suomessa kirjoitettuja ar- 
vosteluja, joita hän ilmeisesti piti tärkeimpinä 

itselleen. Hänen mukaansa Pekka Tarkka Hel- 
singin Sanomissa ilmestyneessä arviossaan 
kiitti näennäisen happamasti toteamalla, että 
Wilsonin ilkeimpiä temppuja oli hänen perus- 
teellisuutensa; Uudessa Suomessa Hannes Sihvo 
väitti teosta hyvin yksipuoliseksi ja kehotti 
suomalaisia tutkijoita oikomaan sen virheitä. 
Lauri Honko piti Wilsonin mukaan esitystä 
hyvin mustavalkoisena mutta lukemisen ar- 
voisena.* (Wilson 1992, 10.) 

Osa suomalaisista tutkijoista, selvimmin 
Honko, vaikuttaa hiljaisesti hyväksyneen ai- 
nakin pääosin Wilsonin näkemyksen. Honko 
viittasi Wilsonin alkuperäisteokseen jo 1980- 
luvulla ilman mitään varauksia tai kriittisiä 
kommentteja, mikä osoittanee hänen olleen 
asioista suurin piirtein samaa mieltä Wilsonin 
kanssa (Honko 1980; 1988). Muuten suoma- 
laiset folkloristit ottivat kantaa Wilsonin nä- 
kemyksiin vasta 1990-luvulla. 


Hiljaisuuden syyt 


Mikä mahtoi olla syynä siihen, että Wilsonin 
kirjasta, varsinkin sen englanninkielisestä 
alkuperäisversiosta, oltiin niin hiljaa suoma- 
laisten folkloristien parissa? Jussi Raumolin 
saattoi olla oikeassa olettaessaan, että toiseen 
maailmansotaan asti nationalistinen asenne 
oli luonnollisen tuntuinen ja kyseenalaistama- 
ton, ja sodan jälkeen siitä kaikkine kärjistyksi- 
neen haluttiin vaieta. Monet johtavat folklo- 
ristit, etenkin Martti Haavio, josta tuli sittem- 
min professori ja lopulta akateemikko, olivat 
itse aktiivisesti mukana poliittisen luonteisessa 
aatteellisessa toiminnassa ennen kaikkea Aka- 


teemisessa Karjala-Seurassa. Tämä toiminta 
oli toisinaan varsin kiihkeää ja idealistista 
haaveilua Suur-Suomesta, joka piti muodos- 
tettaman ennen kaikkea Neuvostoliiton aluet- 
ta ja väestöä Suomeen liittämällä. 

Sodan jälkeen useimmat intomieliset na- 
tionalistit joutuivat muuttamaan ajattelunsa 
- tai ainakin sen julkisen esittämisen — ja Paa- 
sikiven poliittinen realismi tuli ulkopoliittisen 
ajattelun perustaksi ja linjasi paljolti julkista 
kirjoittelua myös tutkimuksen alalla. Monet 
lakkautetun AKS:n jäsenet sijoittuivat hyvin 
yliopistomaailmaan ja muualle sivistys- ja 
kulttuurielämän pariin (Kuusi 1985, 223-226). 
Kenelläkään ei liene ollut intressiä muistella 
ääneen vanhoja nationalistisia ylilyöntejä, ja 
nuoremmalle polvelle ne jäivät vieraiksi. Kun 
sekä haaveellinen ideologia että konkreettinen 
poliittinen ja agitatiivinen toiminta kokivat to- 
taalisen haaksirikon toisessa maailmansodas- 
sa, aiemmat poliittiset aktivistit keskittyivät 
tieteelliseen ja taiteelliseen työhön ja olivat 
aivan hiljaa tieteenalansa ja tutkimuskohteen- 
sa poliittisista ja ideologisista ulottuvuuksista. 
Muutos oli samansuuntainen muussakin ideo- 
logisessa puheessa, esimerkiksi tiedotusväli- 
neissä (Wilson 2008, 231). Sotienvälisen ajan 
militarismi jäi sivuun, ja henkisyys kuten Väi- 
nämöisen tietäjyys sotapäällikkyyden sijaan 
tuotiin etualalle. Sen vuoksi lienee ollut outoa 
ja vähän epämiellyttävää, että amerikkalainen 
tutkija kaivoi kaiken haudatuksi toivotun esiin 
ja ikään kuin heitti sen suomalaisten kasvoille. 

Myös Kalevala itsessään oli hankala useim- 
mille folkloristeille. Se tiedettiin Lönnrotin 
teokseksi eikä kansanrunoudeksi, mutta sitä 
kuului kunnioittaa Suomen kansalliseepok- 

sena. Asiantuntijat eivät olleet tottuneet selit- 
tämään suurelle yleisölle lyhyesti ja selkeästi 
sitä, mikä oli Kalevalan suhde suomalais-karja- 
laiseen suulliseen kansanrunouteen ja muinai- 
suuteen, jonka ounasteltiin piilevän vanhojen 
runojen samoin kuin arkeologisten löytöjen 
taustalla. Lisäksi vanhojen runojen tutkimus 
hiljeni 1960-luvulla, kun uudet, kenttätyöhön 
perustuneet tutkimustavat ja kysymyksenaset- 
telut voittivat alaa folkloristiikassa, ja epiikan 
tutkimuksen uusi vaihe muuttuneine kysymyk- 
senasetteluineen virisi vasta 1990-luvulla. 
Sekä Wilsonin alkuperäinen teos että sen suo- 
mennos sattuivat ilmestymään aikana, jolloin 
folkloristeja ei kiinnostanut Kalevala eikä ko- 
vin paljoa vanha runouskaan. (Ks. myös Apo 
2008, 375-377.) 

Seppo Knuuttila on arvostellut Wilsonin 
suomalaisia kriitikkoja "autonomisesta tiede- 
käsityksestä”, jonka mukaan yksittäisten tut- 
kijoiden tieteellisiä ja ideologisia tekstejä ei 
saanut sekoittaa keskenään, kuten Wilson oli 
tehnyt (Knuuttila 2008, 445). Knuuttilan nä- 
kemykselle on perusteita, mutta sitä voidaan 
myös kritikoida. Yhtäältä olisi naiivia olettaa, 
ettei tieteellisillä ja ideologisilla käsityksillä ja 
teksteillä, samojen korvien välissä, olisi mi- 
tään tekemistä keskenään. Toisaalta on meto- 
disesti ongelmallista kytkeä toisiinsa aineis- 
toina tieteellinen tutkimus ja toiselta puolen 
mielipidekirjoitukset ja propagandistiset juh- 
lapuheet. Järkevintä on arvostella tieteellisek- 
si tutkimukseksi tarkoitettuja tekstejä tieteen 
kriteerein ja arvioida, kuinka perusteltuja esi- 
tetyt väitteet ja tulokset ovat, koskien ennen 
kaikkea vanhan epiikan keskeisiä sisältöjä ja 
Kalevalan suhdetta niihin. 

Ei pidä vetää yhtäläisyysmerkkejä sen välil- 
le, millaista on folkloristiikka tieteenalana ja 
millaista on sitä tekevien folkloristien muu 
kuin tieteellinen esiintyminen, vaikka eivät ne 
toisaalta ole tyystin toisistaan riippumattomia. 
Tutkimusta on arvioitava tieteen kriteerein ja 
sitä tekevien ihmisten muita harrastuksia ku- 
ten toimintaa aatteellisissa järjestöissä muilla 
perusteilla kuten moraalin, politiikan tai yh- 
teiskunnallisen merkityksen näkökulmasta. 
Aiempaa tutkimusta lukevan tutkijan on hyvä 
pitää mielessä tutkimuskohteensa ideologiset 
sitoumukset, mutta niiden merkitys tehdylle 
tutkimukselle pitää arvioida analysoimalla 
tehtyä tutkimusta, ei ideologisin tai poliittisin 
perustein. 

Neutraaleja, kiistattomia faktoja oli runo- 
tutkimuksessa sen verran vähän, että tutkijoil- 
le jäi paljon tilaa tehdä tulkintoja, joihin taas 
vaikuttivat heidän ideologiset näkemyksensä 
— tähän kiinnitti huomiota Olli Alhokin Wilso- 
nin teoksen arviossaan. Ongelmallista on 
myös se, ettei läheskään kaikkia folkloristien 
kirjoituksia voida sijoittaa yksiselitteisesti tie- 
teen tai ideologian kategoriaan. Edessämme 
on jonkinlainen jatkumo, ja suuri osa Wilso- 
nin referoimista tai siteeraamista folkloristien 
teksteistä sijoittuu jonnekin puolivälin maille: 
ne perustuvat tutkimukseen mutta niillä on 
myös selkeä ideologinen sanoma. 

Selvimpiä näyttöjä poliittisten näkemysten 
ja tutkimusten välisestä positiivisesta korrelaa- 
tiosta ovat tapaukset, joissa tutkija on joutunut 
muuttamaan ideologisia käsityksiään ja tämä 
muutos heijastuu hänen tutkimustuloksiinsa. 
Ensimmäinen esimerkki oli Kaarle Krohnin 
näkemyksen muuttuminen epiikan tulkinnas- 

sa myyttisestä historialliseksi, josta on edellä jo 
ollut puhe. Toinen tällainen tapaus oli Martti 
Haavion jyrkästi erilainen tapa painottaa san- 
kariepiikan luonnetta 1930-luvulla ja toisen 
maailmansodan jälkeen - minkä Wilson pani 
eksplisiittisesti merkille (Wilson 1985, 159- 
161). Ennen sotaa Haavio kuvasi Väinämöi- 
sen sotapäällikkönä ja tietäjänä, ja ”sankari- 
runous” oli sodan kuvausta ja heijasti sotilas- 
yhteiskunnan elämää (Haavio 1935, 18-48). 
Sodan jälkeen ilmestyi Haavion monografia 
Väinämöisestä, jossa hän kuvasi Väinämöisen 
tietäjä-shamaaniksi, eikä sankarirunoudesta 
puhuttu enää juuri mitään (Haavio 1950, 
308-310). Wilson otti myös esiin Haavion ”su- 
rumielisen kirjoituksen”, kuten hän sitä kuvai- 
li, vuodelta 1946, jossa Haavio totesi Kaarle 
Krohnin suuren ajan olevan ohi ja aikojen ja 
tutkimuksen suuntautumisen tyystin muuttu- 
neen (Haavio 1946; Wilson 1985, 159). 

Wilson otti teoksessaan esiin myös Väinö 
Kaukosen, joka vielä vuonna 1943 painotti 
Kalevalan kansanomaista, kollektiivista luon- 
netta. Kaksi vuotta myöhemmin hän kirjoitti 
Lönnrotista luovana runoilijana ja jätti tyk- 
känään sivuun Kalevalan kansalliseepoksena. 
(Wilson 1985, 156-157.) Esimerkki tutkijoiden 
ja julkaisutoiminnan kollektiivisesta linjan 
muutoksesta voidaan löytää myös Kalevala- 
seuran vuosikirjan vuonna 1946 ilmestyneestä 
numerosta 25—26, jossa oli useita venäläistä 
folklorea ja kansankulttuuria käsitelleitä kir- 
joituksia. Vuoteen 1945 asti tällainen olisi ollut 
jyrkästi ristiriidassa vuosikirjan yleisen julkai- 
sulinjan kanssa. 


Kalevala ja kansanrunous 


Wilson moitti suomalaisia tutkijoita siitä, et- 
tä he peittivät suuren yleisön näkyvistä peri- 
aatteellisen eron painetun Kalevalan ja kan- 
sanrunojen välillä, niin että Kalevala kelpasi 
sellaisenaan muinaisten esihistoriallisten suo- 
malaisten kuvaukseksi. Suomalaiset tutkijat 
luonnollisesti tiesivät tämän eron, ja 1970-lu- 
vulla muistan ulkomaisten tutkijoiden osaa- 
mista suomalaisen epiikan suhteen arvioidun 
sen perusteella, siteerasivatko he kansanruno- 
julkaisuja vai Kalevalaa suomalaisesta vanhas- 
ta kertovasta runoudesta vieraalla kielellä 
kirjoittaessaan. Ongelmana oli se, ettei kale- 
valaista epiikkaa käännettynä löytynyt juuri 
muualta kuin Kalevalasta. Osittain tätä ongel- 
maa korjaamaan toimitettiin Matti Kuusen 
johdolla epiikan antologia, jossa oli tekstit 
alkuperäisellä kielellä sekä niiden englannin- 
kieliset käännökset (Finnish Folk Poetry. Epic 
1977, 11). 

Aikojen mittaan useat tutkijat ovat selvittä- 
neet, minkä verran Lönnrot tukeutui kansan- 
runouteen tuottaessaan Kalevalan eri versiot 
ja minkä verran hänen työnsä oli kirjallisessa 
kulttuurissa harjaantuneen runoilijan luomis- 
ta (esim. Kaukonen 1956; Honko 2002; Apo 
2004; Apo 2008; Hämäläinen 2012). Wilson 
arvosteli sotien välisen ajan kansanrunouden 
tutkijoita vähintäänkin mutkien oikomisesta 
heidän puhuessaan Kalevalasta kansanrunojen 
sijaan suomalaisten muinaisen elämäntavan 
kuvauksina, ja arvosteluun on helppo yhtyä. 
Arvostelu voi kuitenkin olla liiallista, sillä 
kertovat suulliset runot ja Kalevala kuvaavat 
kohteidensa elämää ja yksityiskohtia samaan 

tapaan. Kalteva pinta alkaa siitä, että folklo- 
ristit vertaavat Lönnrotia suullisen runouden 
esittäjiin ja katsovat hänen toimineen analo- 
gisesti, vaikka Lönnrot edusti lähtökohtaisesti 
aivan toisenlaista kulttuuria ja tekstuaalistami- 
sen tapaa. Myöhemmin kahta periaatteellista 
näkökantaa ovat tutkijoina edustaneet Lauri 
Honko ja Satu Apo, joista ensin mainittu on 
”mentaalinen teksti” -käsitteensä avulla pai- 
nottanut Lönnrotin suhdetta suullisen epiikan 
laulajiin, ja jälkimmäinen on korostanut Lönn- 
rotin kirjallista työskentelytapaa. 

Kalevala eroaa kansanrunoista ennen kaik- 
kea kokonaisrakenteeltaan ja tyyliltään. Tapa, 
jolla Lönnrot Kalevalassa kuvaa muinaisuutta, 
ei suuresti eroa siitä miten sitä kuvataan kan- 
sanrunoissa. Kuten Matti Kuusi aikanaan tote- 
si: "On selvää, ettei Kalevalan ja kalevalaisen 
muinaisuuden’ suhde voinut olla 1 : 1, mutta 
yhtä selvää, ettei se ole o : 1.” (Kuusi 1984, 
65.) Wilson otti tähän asiaan jyrkän kannan: 
”(Kalevalaa) ei voi samaistaa kansanrunouteen 
eikä sitä missään tapauksessa voi käyttää mui- 
naisen kulttuurin peilinä” (Wilson 1985, 105). 
Hänen ensimmäisen väitteensä kanssa ovat 
folkloristit olleet yhtä mieltä Julius Krohnista 
lähtien vaikka ovat toisinaan jättäneet tuomat- 
ta sen selvästi esiin. Wilsonin toinen väite on 
kyseenalainen niin ehdottomana kuin hän 
asian esitti. Siten olen taipuvainen pitämään 
Wilsonin esittämää kritiikkiä kärjistettynä ja 
jonkin verran yksipuolisena vaikkakin lähtö- 
kohtaisesti perusteltuna. Sen sijaan tuskin ku- 
kaan järkevä lukija kiistää Wilsonin sotaisan 
kansalliskiihkon lietsontaa kohtaan esittämän 
kritiikin oikeutusta. 


128 


Lopuksi 


Kysymys, miksi Wilsonin teos ei synnyttänyt 
uutta tutkimuksen suuntausta, jää varmaa vas- 
tausta vaille. Ilmeisesti suomalaiset folkloristit 
eivät vielä 1980-luvun puolivälissä olleet val- 
miita kriittiseen ideologiseen itsereflektioon, 
Näin oli siitäkin huolimatta, että usea Wil- 
sonin kirjan kommentoija suorastaan toivoi 
suomalaisten tutkijoiden kontribuutiota ai- 
heeseen. Kaikkiaan hyvin kielteinen Sihvo- 
kin piti hieman vastentahtoisesti kriittistä 
itsetutkiskelua teoksen myönteisenä antina. 
Wilsonin teoksen kärjistykset ja metodiset 
heikkoudet, joita etenkin Jussi Raumolin oli 
tuonut esiin, helpottivat teoksen ja sen aihe- 
piirin torjuntaa. Suomalaisten ja ulkomaisten 
tutkijoiden kirjoittamista arvioista pilkistää 
tietty systemaattinen ero: suomalaiset kiin- 
nittivät huomion ennen kaikkea näkemiinsä 
Wilsonin teoksen heikkouksiin, ulkomaiset 
— amerikkalaiset — sen kiinnostaviin puoliin ja 
yleiseen merkitykseen, ennen kaikkea reflek- 
siivisyyteen. Jotkut tutkijat, kuten Lauri Hon- 
ko, ilmeisesti hyväksyivät hiljaisesti kirjan pe- 
russanoman mutta eivät ryhtyneet avoimeen 
keskusteluun hänen kanssaan. Vähitellen 
1990-luvulla tutkimuksen refleksiivisyyden 
yleisesti lisäännyttyä myös suomalaiset tutki- 
jat kiinnostuivat oman tieteenalansa historian 
kriittisestä tarkastelusta, mutta systemaattista 
tutkimusta on saatu odottaa. 

Jonkinlaista Wilsonin folkloristista rehabi- 
litointia lienee merkinnyt se, että hänet oli 
pyydetty pitämään esitelmä Kalevalaseuran 
vuosikokoukseen 1992 (Wilson 1992). Suoma- 
laisen kriittisen tutkijakunnan leppymiseen 

lienee vaikuttanut paitsi aika, jonka kulues- 
sa oli sulateltu ja pohdittu Wilsonin kirjan 
sisältöä, myös muuttunut tieteenfilosofinen 
ajattelu, jonka mukaan kaikki tutkimus oli 
jollakin tavoin ideologista — mihin Wilson it- 
sekin viittasi esitelmänsä jälkeen laatimassaan 
kirjoituksessa (Wilson 1992, 10). 

Melko pian 1980-luvulla Wilsonin teoksen 
suomennos löysi tiensä suomalaisten yliopis- 


VIITTEET 


1 William Albert Wilson (1933-2016) työskenteli 
eri tehtävissä, lopuksi professorina Utah State 
Universityssä USA:ssa. Hän tutustui Suomeen 
ja oppi suomen kielen toimiessaan mormo- 
nien lähettiläänä Suomessa nuorella iällään. 
Myöhemmin hän kokosi Suomessa Fulbright- 
stipendiaattina aineistoa väitöskirjaansa, jonka 
pohjalta hän kirjoitti Kalevalaa ja nationalis- 
mia Suomessa käsitelleen monografiansa. 

2 Suomalaisen Kirjallisuuden Seura (SKS) on 
vuosikymmenien ajan ollut tärkein humanis- 
tisen alan tiede- ja tietokirjallisuuden kustan- 
tamo Suomessa, jonka vastuulla on erityisesti 
ollut kirjallisuudentutkimuksen ja folkloristii- 
kan alan teosten julkaiseminen. 

3 Raumolinin, Tarkan, Alhon ja Köngäs-Maran- 
dan arvostelujen ja Kaukosen kahden lyhyen 
artikkelin lisäksi Helsingin yliopiston kirjaston 
Helka-haun avulla on löydettävissä kuusi ulko- 
maista kirjoitusta Wilsonin teoksesta vuosilta 
1977-1987 Lukemieni kirjoitusten perusteella 
uskon, että Raumolinin, Tarkan ja Köngäs 
Marandan arvostelut ovat artikkelini aiheen 
kannalta tärkeimmät. 

4 Hongon kirjoituksesta Wilson ei anna min- 
käänlaista viitettä, enkä ole pystynyt löytä- 
mään sitä kirjaston hakujen avulla. 


tojen kurssikirjallisuuteen. Opetusmateriaali- 
na se on ollut hyvä täydennys Hautalan klas- 
siseen, pikkutarkkaan mutta varovaisen luette- 
loivaan oppihistoriaan. Vähitellen folkloristit 
niin Suomessa kuin muuallakin ovat havahtu- 
neet pohtimaan oman toimintansa ideologisia 
ja eettisiä perusteita. Tässä William Wilsonil- 
la on ollut, kärjistyksistä ja yksipuolisuuksista 
huolimatta, oma kiistämätön ansionsa. 

Herman Kellgren ja uskonnon kategorian synty 


Suomessa 


He, jotka haluavat alentaa kielen vain välineeksi, 
vähäiseksi palvelijattareksi, ja jotka ajattelevat, että 
kaikki voisivat puhua yhtä ja samaa kieltä, eivät 
kysele metsän sisarilta, miksi kaikki lajit laulavat 
erityisellä äänellä. Kaikilla luonnon olennoilla on 
oma tapansa olla ja ilmaista omaa ominaislaatu- 
aan: toinen kukka on punainen, toinen sininen, toi- 
nen ihmisrotu on valkoinen, toinen musta, haavan 
suhina ei ole sama kuin koivun, eikä järven aalto 
huokaise samalla äänellä kuin meri. (Herman Kell- 


gren 1845a, 36.) 


Kuinka suomalaisen mytologian 
tutkimuksesta tuli uskontotiedettä? 


Kun Suomessa harjoitettua uskontotiedettä on 
verrattu muun Euroopan ja Pohjois-Amerikan 
uskontotieteen akateemisiin traditioihin, esiin 
on nostettu huomio suomalaisen uskontotie- 
teen akateemisen profiloitumisen ainutker- 
taisuudesta, myös suhteessa muihin Pohjois- 
maihin. Siinä missä historialliset ja filologiset 
tutkimusperinteet ovat skandinaavisten naa- 
puriemme vahvuus, Suomen tilanteen tarkas- 
telussa korostuu yhteys folkloristiikkaan ja 
suullisen kansanperinteen tutkimukseen. 

Suomessa tieteenalan juuret ovat vahvasti si- 
doksissa mytologisen aineiston tutkimukseen 
osana kansallisten tieteiden tutkimusohjel- 
maa. Mittavien perinneaineistojen käsittely 
edellytti panostusta lähdekritiikkiin sekä teo- 
reettisiin ja metodologisiin kysymyksiin, mikä 
on pantu merkille suomalaisen uskontotie- 
teen erityisenä vahvuutena (ks. Geertz & Mc- 
Cutcheon 2000, 12). 

Suomen poikkeavalle tilanteelle on histo- 
rialliset syynsä, vaikka pintaa syvemmältä tar- 
kasteltuna eroavuus ei lopulta ole niin merkit- 
tävä: uskontotieteellä on Suomessakin filolo- 
ginen pohja. Suomalainen tiedemaailma eli 
taitekohdassaan 1800-luvun alkuvuosikym- 
meninä, jolloin luotiin perusta kansallisille 
tieteille. Takana oli loistava Porthanin aika, 
jolloin Turun Akatemiassa työskenteli kan- 
sainvälisen tason tiedemiehiä, joille Uppsa- 
lan yliopisto oli kurkistusaukko ja henkireikä 
eurooppalaiseen tiedemaailmaan (Häkkinen 
2006, 292-293). Murrosaikaa jatkui aina sii- 
hen asti, kunnes uusi akateeminen yhteisö 
organisoitui Turun palon jälkeen uuden pää- 
kaupungin Keisarillisessa Aleksanterin yli- 
opistossa. Porthanin aikana kielihistorian ja 

muun historian tutkimus kytkeytyivät kiin- 
teämmin yhteen, mikä vahvisti fennistiikan ja 
fennougristiikan asemaa selvitettäessä kielisu- 
kulaisuuteen ja suomalaisten alkukotiin liitty- 
viä kysymyksiä (Häkkinen 2008, 57-76; 2006, 
295-299). Porthanin ajan historian, kielen- ja 
kansanrunouden tutkimuksesta rakentui sil- 
ta yhteiskunnalliseen tilanteeseen Suomen 
suurruhtinaskunnassa, jossa ruotsinkielinen 
sivistyneistö ryhtyi ajamaan suomen kielen 
aseman parantamista. Johann Gottfried Her- 
derin (1744—1803) ajatukset kansanrunouden 
ja kansankulttuurin tuntemisen merkitykses- 
tä kansan itseymmärrykselle loivat perustan 
jo Turun Akatemiassa akateemisen uransa 
käynnistäneen tutkijapolven työlle. Aikakau- 
den katsomuksellinen eetos konkretisoitui 
Elias Lönnrotin kokoamassa ja Suomalaisen 
Kirjallisuuden Seuran kustantamassa Kaleva- 
lassa (1835). Kieli, kielioppi, kansanrunous, 
mytologia ja ajatus kansanhengestä niiden 
transsendenttisena ilmauksena kytkeytyivät 
snellmanilaiseen ohjelmaan kansallisesta he- 
rätyksestä, fennomaniasta. Yhden näkyvim- 
mistä kannanotoista esitti filosofian professori 
Johan Jacob Tengström (1787—1858) kaksi- 
osaisessa artikkelissaan Om Nägra hinder för 
Finlands litteratur och kultur, joka julkaistiin 
Aura-kalenterissa vuosina 1817—1818. Teng- 
ström nosti artikkelissaan esille syitä, jotka 
estivät suomen kielen aseman kohoamista 
sille kuuluvaan asemaan yhteiskunnassa, ja 
painotti kansanrunouden keruun ja suomen 
kielen käytön tärkeyttä (Häkkinen 2008, 65). 
Jäljitän tässä artikkelissa vaiheita, joiden 
myötä suomalaisen mytologian tutkimus koh- 
tasi vertailevan uskontotieteen. Uskontotieteen 


itseymmärrys on Suomessa rakentunut paljol- 
ti kytköksissä kansanperinnettä, kielisukulai- 
suutta ja suomalaisen identiteetin rakennus- 
palikoita tutkimaan syntyneiden tieteenalojen 
akateemisiin perinteisiin. Varhemmin huo- 
mion kohteena ovat olleet Mikael Agricola, 
Christfrid Ganander, M. A. Castren ja Elias 
Lönnrot sekä Julius ja Kaarle Krohn, joiden 
hartioille on sovitettu myös uskontotieteen 
kansallisen linjanluojan manttelia (ks. Penti- 
käinen 1995, 148—149). Se, mikä aiemmissa 
uskontotiedettä koskevissa tai sivuavissa tut- 
kimushistoriallisissa kartoituksissa (Anttonen 
1987; 2012) on jäänyt noteeraamatta, on Suo- 
men ensimmäisen sanskritistin Abraham 
Herman August Kellgrenin (1822-1856) rooli 
aikakauden aatteellisessa ja tieteellisessä mil- 
jöössä. Kellgren kuului sosiaaliseen verkos- 
toon, jonka keskeiset toimijat J. J. Tengström, 
J. V. Snellman (1806-1881) ja J. L. Runeberg 
(1804—1877) ja monet muut aikansa suoma- 
laisuusliikkeen vaikuttajat olivat olleet pe- 
rustamassa Lauantaiseuraa ja Suomalaisen 
Kirjallisuuden Seuraa. Kellgren oli Helsingin 
Kruununhaassa vaikuttaneen J. J. Tengströ- 
min sukupiirin — Tengströmin salongin' — jä- 
sen. Hän muodosti vävykolmikon yhdessä 
Matthias Alexander Castrenin (1813-1852) ja 
Paavo Tikkasen (1823-1873) kanssa. Kaikki 
kolme olivat solmineet avioliiton filosofian 
professori Tengströmin tyttärien kanssa. 
Nostan näkyville uskontotieteen oppihis- 
toriallisissa katsauksissa sivuutetun Herman 
Kellgrenin, koska ilman hänen lyhyeksi jää- 
neen elämänsä eri vaiheiden tuntemusta meil- 
tä puuttuisi tärkeä palapelin pala. Kellgreniin 
tutustumalla voimme luoda tieteenhistorialli- 


133 


https://doi.org/10.21435/ksvk.100 


VEIKKO ANTTONEN 


sesti eheämmän kuvan vaikutussuhteista, joi- 
den myötä patrioottisesti motivoituneesta 
kielen ja kansanperinteen sisältämän mytolo- 
gian tutkimuksesta kehkeytyi Suomessa maa- 
ilmaan avautuva vertaileva uskontotiede. 

Herman Kelleren oli M. A. Castrenin ohel- 
la vertailevan kielitieteen ensimmäisiä edusta- 
jia Suomessa. Kellgren oli komparativisti, jota 
motivoi aluksi fennomaaninen agenda tavoit- 
teenaan selvittää suomen kielen paikkaa suh- 
teessa muihin kieliin. Siinä missä Castrén pe- 
rusti uralistiikan ja kenttäetnografian, Kellgren 
erikoistui sanskritin kieleen ja tuli tietämät- 
tään laskeneeksi perustan vielä syntymättö- 
mälle vertailevalle uskontotieteelle. Kellgren 
purki myyttien DNA:ta? hahmottelemalla In- 
tian veda-uskonnon maailmansyntymyyttiä 
koskevassa väitöskirjassaan uskontojen raken- 
teellisia samankaltaisuuksia ja eroavaisuuksia 
niiden jumalakäsitysten perusteella. Käsitteel- 
lisen pohjan hänen ajattelulleen tarjosi Wil- 
helm von Humboldtin (1767-1835) kielifiloso- 
fia, jonka innokas kannattaja han oli (Castrén 
1945, 168-178; Sommer 2016, 145). Lähtökoh- 
tanaan kollegansa Elias Lönnrotin kansanru- 
noista koostama Kalevala hän ymmärsi, että 
Intian veda-uskonnon Manun lakikirja, jota 
hän tutki, oli samaa kieleen ja kulttuuriin pe- 
rustuvaa mytologiaa, jolla on yhteiset juuret 
ihmiskunnan historiassa. Sanskritin kielen 
sana manu tarkoittaa ihmistä (miestä) kuten 
germaanisten kielten man sekä latinan homo ja 
ranskan l'homme, mutta myös heprean adam 
(Kellgren 1945a, 43-44). Ensimmäistä ihmistä 
tarkoittava Manu on kanta-isä kuten Vanhan 
testamentin Adam tai suomalaisen mytolo- 
gian Väinämöinen (ks. Anttonen 2021). 

Herman Kellgren (1822—1856). Museovirasto, Histo- 
rian kuvakokoelma. 


Ollessaan 21-vuotias piakkoin valmistuva 
maisteri Kellgren kirjoitti isälleen Kuopioon 
8. huhtikuuta 1843 ammatinvalintavaihto- 
ehdoista, ja perusteli, miksi hänen piti päästä 
Berliiniin juuri nyt filosofiystävänsä Robert 
Tengströmin kanssa seuraamaan vertailevan 
indoeurooppalaisen kielitieteen professorin 
Franz Boppin® luentoja. Vertailevaa kielitie- 
dettä hän kuvasi romantiikan ajan luomuk- 
seksi, jonka perustava missio oli halu saada 
syvempää tietoa vieraista maista, ajoista, kult- 
tuureista ja kielestä. Sanskrit, joka mullisti 
koko vertailevan filologiatieteen ajattelun, oli 
hänelle suora tie kielen ytimeen (Castrén 1945, 

36-38). Palattuaan Berliinistä lokakuun alussa 
1843 Kellgren kirjoitti J. V. Snellmanille: 


Sanskrit on avain vertailevaan kielitieteeseen ja 
sellaisena minun on tarkoitus sitä opiskella. Olen 
ilahtunut, jos se tarjoaa minulle tietoa, jota voin 
käyttää edistääkseni suomen kielen ymmärtämistä, 
sen muodostumista ja kehitystä — — Kiitos vielä ker- 
ran, Veli, neuvosta mennä ulkomaille ja opiskella 
sanskritia: nyt minulla on syy elää, koska sanskrit 
on johdattanut minut suomen kieleen ja isänmaa- 
han. (Havu 1931b, 52; Sommer 2016, 147.) 


Ennenaikaisen kuolemansa vuoksi Kellgren 
ei ehtinyt nähdä ohjelmallista muotoilua, 
jonka hänen nuorempi tutkijakollegansa ja 
ystävänsä, brittiläistynyt saksalainen indolo- 
gi Friedrich Max Miller (1823-1900) esitti 
teossarjan Chips from a German Workshop 
(1867—1875) ensimmäisessä niteessä Essays 
on the Science of Religion sekä muutama vuosi 
myöhemmin uskontotieteeseen johdattavassa 
teoksessa Introduction to the Science of Religion 
(1873). Kellgren tutustui Milleriin Lontoossa 
syyskuussa 1847 ja jopa asui hänen luonaan 
Oxfordissa vieraillessaan vuonna 1848. Miil- 
leristä tuli Englannissa vertailevan uskonto- 
tieteen isä. Kellgren olisi saattanut nousta sa- 
maan asemaan Suomessa, mikäli kohtalo olisi 
kirjoittanut hänelle toisenlaiset nuotit. Hänen 
varhaista poismenoaan voi pitää dramaattise- 
na. Hän kuoli tyfus-bakteerin aiheuttamaan 
lavantautiin 34-vuotiaana vuonna 1856, vain 
kaksi vuotta sen jälkeen, kun hänet oli valittu 
itämaisten kielten professoriksi. 

Uskonnon kategorian ja samalla suomalai- 
sen uskontotieteen syntykehto on paikannetta- 
vissa siihen akateemiseen ja sosiaaliseen kent- 


tään, jonka piirissä Kellgren toimi. Tässä ruot- 
sinkielisessä, kulttuurisesti ja akateemisesti 
merkittävässä toimintaympäristössä ryhdyt- 
tiin luomaan sanoja, joille suomen kielessä ei 
ollut vastineita. Tämä tapahtui Suomettaressa 

vuonna 1847, jonka toimittajana Kellgren- 
kin oli parin vuoden ajan. Yksi lehtityössä 
ajankohtaistunut puute oli ruotsin kielen reli- 
gion-sanan suomenkielinen vastine. Asialuok- 
kaa tarkoittava uudissana uskonto keksittiin 
suomen kieleen osana sivistyksellisen eliitin 
projektia edistää suomen kielen asemaa ja tie- 
donvälitystä Suomen suuriruhtinaskunnassa. 


Suomen kielen uskonto - kuka sanan 
takana? 


Uskonto-sanan luoja oli Herman Kellerenin ys- 
tävä, yhtiökumppani ja lankomies, Ylä-Savon 
Kiuruvedeltä kotoisin ollut filosofian tohtori 
Paavo Tikkanen. Tikkanen oli perustanut 
yhdessä August Ahlgvistin, Daniel (Taneli) 
Europauksen ja Antero Vareliuksen kanssa 
Helsingin ensimmäisen suomenkielisen sa- 
nomalehden Suomettaren vuonna 1847 (Vesi- 
kansa, Kansallisbiografia). Lehtityö vaati suo- 
menkielisiä vastineita asioille, joista aiemmin 
oli puhuttu ja kirjoitettu ruotsiksi. Yksi näistä 
puuttuvista sanoista oli uskonto. Oli keksittävä, 
mitä religion voisi olla suomeksi. Varhemmin 
uskonasioista oli käytetty uskonoppi-termiä, 
joka tarkoitti lähinnä vain luterilaisen kirkon 
oppia eli kristinoppia. Professori Terho Itko- 
nen kuvaa kuinka Tikkanen päätyi uskon- 
toon: 


135 


https://doi.org/10.21435/ksvk.100 


VEIKKO ANTTONEN 


Ruotsin ajatusmallia Tikkanen ei — — seurannut, 
kun hän religion-sanan vastineeksi loi sanan uskon- 
to — siis usko, uskoa -pesyeen pohjalta. Ruotsin re- 
ligion-sanan takana on latinan religio, joka alkuaan 
on merkinnyt vain arvelua, empimistä, sitten us- 
konnollista arvelua, omantunnon epäilyä, taikaus- 
koista pelkoa ja huolta. (Itkonen 1990.)* 


Paavo Tikkasen sananmuodostuksella oli pra- 
gmaattinen tavoite. Uudissanojen keksiminen 
kytkeytyi laajempaan kulttuuriseen muutok- 
seen: kirjakielen ja suomenkielisen sivistyneis- 
tön, koululaitoksen, lehdistön ja kaunokirjalli- 
suuden syntyyn (Häkkinen 1994b, 13-19). 
Niin uskonto-sanan kuin muidenkin Tikka- 
sen suomen kieleen keksimien sanojen — ku- 
ten ilmiö, luento, mielipide, teollisuus, valtio, 
lehdistö, tilasto ja uskonpuhdistus - muodostu- 
mista ohjasi yksi ja sama tavoite: oli luotava 
sivistyssuomi, jolla viestiä oman maan ja koko 
maailman asioista. Terho Itkonen on laskenut, 
että useampi kuin joka kolmassadas sana suo- 
malaisessa nykytekstissä on Paavo Tikkasen 
tekoa. ”Tikkasen puumerkki on keskimäärin 
jokaisella nykysuomalaisen kirjan sivulla, ja 
umpeen ladotulla sanomalehden sivulla noi- 
ta puumerkkejä on hyvinkin kymmenkunta” 
(Itkonen 1990). Uskonto esiintyy ensimmäi- 
sen kerran Suomettaren Lisä-lehdessä tekstiyh- 
teydessä, jossa käsitellään rahvaanopetusta 
ja ”Lutherilta puhdistettua uskontoa” joulu- 
kuussa 1847 (Suometar 1847). Kruununhaan 
piirin katsomuksellisessa maisemassa, jossa 
Tikkanen, Kellgren ja Castren vaikuttivat, 
uskonnosta muodostui aikakauden julkiseen 
keskusteluun vaikuttanut ajattelun kategoria 
ja tieteellisen tutkimuksen kohde. 

Mikä oli Kruununhaan piiri? 


Kruununhaan piiri on historian tutkija Reetta 
Eirasen väitöskirjassaan Lähisuhteet ja kansal- 
lisuusaate. Aate, tunteet ja sukupuoli Tengströmin 
perheessä 1800-luvun puolivälissä (2019) käyttä- 
mä nimitys Helsingin Kruununhaassa vaikut- 
taneesta uushumanistisesta? ajatuskollektii- 
vista, joka oli rakentunut filosofian professori 
Johan Jacob Tengströmin ympärille." Piirin jä- 
senillä oli merkittävä vaikutus suomalaisuus- 
liikkeen, yliopistoyhteisön ja koko Suomen 
sivistyneistön organisoitumiseen ja toimin- 
taan (ks. Jalava 2005, 129-145; Eiranen 2019). 
Siihen kuuluivat Tengströmin poika, filosofi 
Robert Tengström (1823-1847) (ks. Klinge, 
Kansallisbiografia), tyttäret Anna Sofia Kell- 
gren (1826—1906), Helene Maria Tikkanen 
(1829-1857) ja Lovisa Natalia Castrén (1830- 
1881) sekä tytärten aviomiehet Herman Kell- 
gren, Paavo Tikkanen ja M. A. Castren. 
Alun perin Kuopiosta kotoisin ollut Her- 
man Kellgren oli tutustunut Robert Tengströ- 
miin yhteisinä kouluvuosina Helsingin ly- 
seossa vuosina 1833—1838. Heidän ystävyyten- 
sä kehittyi erityisen läheiseksi M. A. Castré- 
nin Kalevalaa käsitelleillä dosenttiluennoilla 
keväällä 1841. Molemmat antautuivat täysillä 
Castrenin ja Lönnrotin Kalevalasta inspiroi- 
tuneeseen suomalaisuusliikkeeseen ja sen 
poliittiseen ohjelmaan itsenäisestä Suomesta. 
Kellgrenistä sukeutui aktiivinen ylioppilasjoh- 
taja ja ideologi (Castrén 1945, 22-26; Pikka- 
nen 2004, 98; Karttunen, Kansallisbiografia.) 
Kellgren solmi avioliiton Robertin siskon 
Sofin kanssa lokakuussa 1849. M. A. Castrén 
avioitui Tengströmin nuorimman tyttären 

tuolloin 19-vuotiaan Natalian, kanssa Siperian 
matkojen jälkeen syksyllä 1850.7 Paavo Tikka- 
nen liittyi vävykolmikkoon viimeisenä avioi- 
tumalla syksyllä 1851 tyttäristä keskimmäisen, 
Helenen, kanssa. Tikkasen oli tuonut Ten- 
gströmien perhepiiriin Herman Kellgren, jon- 
ka ystävyys Tikkasen kanssa oli alkanut tiettä- 
västi Savo-karjalaisessa osakunnassa vuonna 
1845 Kellgrenin toimiessa myös osakunnan 
kuraattorina. Kellgrenistä elämäkerran kir- 
joittanut Gunnar Castrén, myös Tengströmin 
suvun jäsen isoisänsä M. A. Castrenin kautta, 
toteaa Tikkasesta, että hän oli osakunnassa 
yksi harvoista talonpoikaistaustan omaavista. 
Lahjakkuudestaan johtuen Tikkanen oli saa- 
nut nopeasti yhdenvertaisen sosiaalisen ase- 
man muiden kanssa, mikä muuten olisi ollut 
vaikeasti saavutettavissa (Castrén 1945, 96). 
Gunnar Castrenin mukaan piiri ja sen huo- 
mattavimmat vaikuttajat — Snellman, Castrén, 
Kellgren, Tikkanen ja Ingman — edustivat voi- 
mallisesti ja monipuolisesti ajan kulttuurisia 
ja poliittisia pyrkimyksiä (Castren 1945, 320). 

Vävykolmikon aika yhdessä jäi kuitenkin 
lyhyeksi. M. A. Castren menehtyi tuberkuloo- 
siin toukokuussa 1852, juuri kun hän oli edelli- 
senä vuonna tullut nimitetyksi suomen kielen 
ja kirjallisuuden ensimmäiseksi professoriksi. 
Herman Kellgren kuoli äkillisesti syyskuussa 
1856 vain 34-vuotiaana, kahdeksan päivän 
sairastamisen jälkeen.’ Pisimpään eli Paavo 
Tikkanen. Hän oli ostanut Kellgrenin kanssa 
syksyllä 1848 Anders Mauritz Öhmanin kir- 
japainon ja kirjakaupan liittämällä ne osaksi 
aiemmin perustamaansa Suomettaren liike- 
toimintaa. Tikkanen ja Kellgren kustansivat 
muun muassa Runebergin ja Topeliuksen 


1840-luvun tuotantoa sekä Kalevalan uuden 
laitoksen vuonna 1849. Suomalaisen Kirjalli- 
suuden Seura siirsi vuonna 1849 kirjapaino- 
oikeutensa Tikkasen ja Kellgrenin yritykselle 
kahdeksikymmeneksi vuodeksi (Castrén 1945, 
330). Useiden Tikkasen kanssa liiketoimintaan 
liittyvien taloudellisten menetysten ja vastoin- 
käymisten jälkeen (ks. mt. ja loppuviite 17), 
Kellgren päätti vetäytyä kirjapaino- ja kustan- 
nusalalta myymällä osuutensa kirjapainosta. 


Herman Kellgrenin kielitieteellinen 
perusta 


Suomen kielestä muodostui Herman Kell- 
grenin elämän sytyttävä voima. Herderin ja 
Humboldtin kielifilosofiasta hän sai teoreet- 
tisen perustan kysymyksille kielenmuodos- 
tuksen yleisistä lainalaisuuksista, kielisuku- 
laisuudesta, sekä kielten väliset vertailut mah- 
dollistavista luokitteluperiaatteista. Hänen 
akateeminen uransa käynnistyi vertailevan 
kielitieteen parissa, mutta mielenkiinnon pai- 
nopiste siirtyi vähitellen sanskritin kieleen ja 
indologiaan. Hän opiskeli sanskritia ja vertai- 
levaa kielitiedettä Berliinissä puolen vuoden 
ajan Franz Boppin johdolla vuonna 1843. 
Vuosina 1846—1848 hän vietti yhteensä kaksi 
ja puoli vuotta Euroopan etevimpien sanskri- 
tin kielen professorien oppilaana Leipzigissa, 
Pariisissa ja Lontoossa, missä hän myös koko- 
si väitöskirja-aineiston Intian veda-uskontoon 
palautuvista maailmansyntymyyteistä. Mat- 
kojen jälkeen valmistuivat sekä dosentin että 
lisensiaatin väitöskirjat vuosina 1849 ja 1850. 
Vuonna 1852 indologia sai jäädä taka-alalle, 

kun hän ryhtyi vakavasti tavoittelemaan kieli- 
tieteen alalla avautuneita professuureja sen 
jälkeen kun M. A. Castrenin ja G. A. Wallinin 
(1811-1852) virat avautuivat heidän kuoltuaan. 
Castrenin virkaan Kellgrenille ei löytynyt 
kannatusta. Hänen tilanteensa näytti yliopisto- 
uran kannalta tuolloin heikolta (Aalto 1971, 
72). Wallinin kuolema kuitenkin muutti tilan- 
teen. Wallin oli ehdottanut sanskritin kielen 
professuurin perustamista Kellgrenille ennen 
kuolemaansa. Ehdotus ei johtanut tulokseen, 
mutta Kellgren jätti muut toimensa, ja indolo- 
giankin, ryhtyessään pätevöitymään Wallinin 
itämaisen kirjallisuuden professuuriin. Osoit- 
taakseen hallitsevansa kolme oppituolin alaan 
kuuluvaa kieltä hän matkusti vaimonsa kans- 
sa ensin Pietarin orientalistiikan instituuttiin 
ja sieltä edelleen Leipzigiin professori H. L. 
Fleischerin yksityisoppilaaksi syventääkseen 
arabian, turkin ja persian kielen taitoja’. Pro- 
fessorin väitöskirja Om affixpronomen i Arabis- 
kan, Persiskan och Turkiskan samt Ibn-Mäliks 
Alläm ja med textkritik och anmärkningar (1854) 
valmistui juuri ennen itämaisen kirjallisuuden 
professuurin hakuajan umpeutumista vuonna 
1854. Hän kukisti kilpahakijansa, niin ikään 
Tengströmin sukupiiriin kuuluvan kreikan 
kielen dosentin Wilhelm Laguksen (1821- 
1909), vaikka ex-officio opponentti, klassisen 
filologian ja itämaisten kielten professori Gab- 
riel Geitlin puolsi Lagusta. Yliopiston konsis- 
tori kuitenkin asettui Kellgrenin kannalle" ja 
näin hän tuli nimitetyksi virkaan, jota hän ehti 
hoitaa vain kaksi vuotta ennen kuin hän sai- 
rastui ja kuoli. Wilhelm Lagus nimitettiin Kell- 
grenin seuraajaksi helmikuussa 1857. (Aalto 


1971, 42-43.) 

Kellgrenin kielitieteellinen ajattelu käy ilmi 
kahdesta artikkelista, jotka hän julkaisi yhdes- 
sä Robert Tengströmin ja Karl Konstantin Ti- 
gerstedtin kanssa toimittamassa vuosikirjassa 
Fosterländskt Album (1845—1847). Isänmaallinen 
albumi oli kollektiivisen tiimityön tulos. Sen 
tarkoituksesta esitellä suomen kieltä sekä 
muita sukukieliä, historiaa, kansanrunoutta ja 
Kalevalaa johtui, että Kellgren julkaisi artikke- 
linsa nimettömänä. Epäselvyyttä tekijästä ei 
ole." Kaarle Krohn toteaa näistä artikkeleista 
Tiedeakatemian esitelmässään, että Kellgren 
osoittaa ”kauniilla ja vakuuttavalla tavalla, 
että kieli on se, mikä kansan harrastukset 
määrää”. Gunnar Castrén ja vasta äskettäin 
myös puolalainen lingvisti Lukasz Sommer 
tarkastelevat laajasti Kellgrenin ajatusten kie- 
lifilosofisia ja poliittisia sitoumuksia liittyen 
Wilhelm von Humboldtin, Franz Boppin ja 
Snellmanin käsityksiin filologian tehtävästä 
sekä kielen ja kansallisuuden keskinäisestä 
sidoksesta (Castrén 1945, 166—178; Sommer 
2016, 145-173). 

Kellgrenin ajatuksilla suomen kielestä ja sen 
suhteesta kansaan oli vahva kielipsykologi- 
nen lataus (Castrén 1945, 366). Artikkelien 
tehtävänä oli osoittaa, kuinka perustava mer- 
kitys kielellä on kansankunnan muista kielistä 
ja kansoista erottavan sisäisen kieliaistin [inre 
spräksinnet] ilmaisijana. Ensimmäisessä kirjoi- 
tuksessa, I hvad förhällande stär spräket till 
nationaliteten? hän painotti, että kieli ja kansa 
kuuluvat erottamattomasti yhteen. Hän mää- 
ritteli kansakunnan Humboldtia mukaillen 
ihmisjoukoksi, joka erottuu muista ilmaise- 
malla itseään kielessä (ks. Kellgren 1845, 42). 
Kansakunta ilman omaa kieltä ei voi olla 

kansakunta, hän kirjoitti. Se voi muodostaa 
poliittisten siteiden yhdistämän kansan, mutta 
ilman omaa kieltä poliittiset siteet eivät riitä 
tekemään kansasta 


luonnostaan määrättyä, omarajaista kokonaisuutta 
- — Niin pian kuin kansakunta on olemassa, sillä 
on oma kieli, ja niin pian kuin kieli on olemassa, 
se kuuluu kansakunnalle. Kieli on kansakunnan 
vanhin historia, sillä se on sen ensimmäinen il- 
maus elämästä, se on muistomerkki, joka pysyy 
niin kauan kuin kansakunta on vielä pystyssä, 
muistomerkki, joka ohjaa tutkimusta myös siellä, 
missä kaikki historialliset muistot ovat jo hävinneet. 
(Kellgren 1845a, 42; ks. myös Castrén 1945, 168.) 


Toisessa artikkelissa, I hvad män uppfyller 
Finska spräket af ett spräkideal, Kellgren tar- 
kasteli suomen kielen suhdetta muihin kieliin 
työkalunaan Humboldtin kieli-ihanteen aja- 
tus. Kieli-ihanteen käsite on ideaalityyppinen 
abstraktio, jolla on heuristinen tehtävä kieli- 
filosofiassa. Ihannekieli on tavoite, johon eri 
kielet pyrkivät kullekin kansakunnalle tunnus- 
omaisesta sisäisestä kieliaistista ja kielen ulkoi- 
sesta äänteenmuodostuksesta. Kielenmuodos- 
tus on yhteispeliä sisäisen ja ulkoisen, älyllisen 
ja materiaalisen elementin välillä. Kullakin kan- 
salla (kieliryhmällä) on omanlaisensa äänteen- 
muodostukseen vaikuttavat orgaaniset, ryt- 
miset ja eufoniset tekijät (Kellgren 1845b, 122; 
ks. myös Sommer 2016, 149). Kellgren kuvasi 
kielten eroa toteamalla, että yhden kansan 
kieliaisti suuntautuu sisäänpäin tehdäkseen 
valloituksia hengen alueella, kun taas toisen 
kieliaisti suuntautuu ulkoisiin urotekoihin 
(Kellgren 1845b, 119). Kaikilla kielillä on Kell- 
grenin mukaan tiedostamaton aavistus pyrki- 


myksestään tähän yleiseen ihannekieleen ja 
herkeämätön tavoite kehittyä siihen suuntaan, 
kukin luonnon tarjoamien myötäsyntyisten 
taipumusten mukaan, laiminlyömättä muita 
hengen ilmauksen väyliä. Kellgren kirjoittaa, 
että tällaista idealistista kieltä ei toki ole to- 
dellisuudessa, ainakaan kaikkine piirteineen 
toteutuneena. Se on vain päämäärä, johon 
kaikkien kielten pitäisi pyrkiä (mt., 121.) 
Kellgren haki suomen kielen paikkaa 
Humboldtin kielitypologiassa. Humboldtille 
itselleen suomen kieli ja ural-altaiset kielet 
olivat marginaalisia. Suomen kieli kuitenkin 
sijoittui uralilaisten kielten tavoin agglutinoi- 
viin kieliin, mikä tarkoittaa, että kielessä on 
taivutuselementtejä ja sanavartaloihin "liimat- 
tavia? päätteitä (ks. Itkonen 1966, 332-334; 
Häkkinen 19942, 45). Humboldtin kielitypolo- 
giassa lähimmäksi kieli-ideaalia ovat päässeet 
indo-eurooppalaiset ja seemiläiset kielet, jotka 
ovat fleksiokieliä. Sanskrit kuului siten flektee- 
raaviin kieliin, joita Fr. von Schlegel luonnehti 
teoksessaan Uber die Sprache und Wahrheit der 
Indier (1808) attribuuteilla rikas”, 'luja' ja ”pitkä- 
ikäinen”. Päätteitä liimaileville kielille oli omi- 
naista ”köyhyys' ja ”teennäisyys' (ks. Itkonen 
1966, 333). Kellgrenille tämä oli ongelma hä- 
nen fennomaanisesta agendastaan johtuen. 
Hän haki suomen kielen paikkaa antaen sans- 
kritille paradigmaattisen aseman, jonka perus- 
teella muiden kielten asema humbodtilaisessa 
kielitypologiassa määritellään. Kellgren kir- 
joitti, ettei ole epäilystä, etteikö suomi ole ’fle- 
xionssprak’, mutta sen paikka suhteessa mui- 
hin flekteeraaviin kieliin riippuu sen menesty- 
misestä tai epäonnistumisesta täyttämään tä- 
män yleisen periaatteen (Kellgren 1845b, 181). 

Łukasz Sommer on arvioinut Kellgrenin 
intellektuaalista evoluutiota ja nähnyt selvän 
siirtymän alkuvaiheen fennomaanisesta agen- 
dasta akateemiseen, vertailevan kielitieteen 
tarkastelunäkökulmiin (Sommer 2016, 164- 
165). Tämä tulee esille Kellgrenin Leipzigissa 
kirjoittamissa artikkeleissa. Hän vietti kahdek- 
san kuukautta Leipzigissa vuonna 1846 ja jul- 
kaisi siellä artikkelin Das Finnische Volk und 
der Ural-Altaische Völkerstamm (1846), joka 
perustui Jenassa järjestetyssä vertailevan kie- 
litieteen konferenssissa pidettyyn esitelmään. 
Toinen Leipzigissa valmistunut julkaisu oli 
Die Grundziige der Finnischen Sprache mit Riick- 
sicht auf den Ural-Altaischen Sprachstamm (Ber- 
lin, 1847). Lukasz Sommerin mukaan Kellgren 
näyttää olleen ensimmäinen, joka esitti Ras- 
mus Raskin skyyttiläiseen teoriaan sekä Wil- 
helm Schottin päättelyihin perustuen oletuk- 
sen ural-altailaisesta kielikunnasta (Sommer 
2016, 155; ks. myös Janhunen 2009, 486). Huo- 
mionarvoista eräässä Robert Tengströmille 
kirjoitetussa kirjeessä on Kellgrenin kritiikki 
M. A. Castrénia kohtaan koskien suomen kie- 
len yhtäläisyyksiä unkarin, turkin, mongolin ja 
muiden sukukielten kanssa, koska "tuskin mi- 
tään on tehty tällä suunnalla ja ensi näkemäl- 
tä [tämä mittaamattoman hedelmällinen kent- 
tä] tarjoaa uusia näköaloja” (Castrén 1945, 205). 


- - Kun ajattelen Castrénia ja Bergstadia't, minun 
tekee pahaa nähdä heidät tuiskussa ja tuiverruk- 
sessa [bland is och snö] näiden kuolemassa olevien 
ja vähäisten kielisirpaleiden parissa, koska olen va- 
kuuttunut, että suuret mongolilais-tataarilaiset kie- 
let antavat runsaamman hedelmän suomen kielelle 
ja yleensä kielentutkimukselle. On luonnollisesti 
hyvä, että nämä Siperian kielet pelastetaan unoh- 

dukselta, mutta on helposti mahdollista, että kaikki 
tämä työ menettää pian arvonsa, kun käännytään 
suurempien, helpommin tutkittavien, osittain sel- 
vitettyjen ja kirjallisten heimojen kielten kuten tur- 
kin ja unkarin puoleen. (Castrén 1945, 205-206.) 


Kellgren piti Castrenin työtä korvaamattoma- 
na, mutta ei pannut niin paljon painoa siperia- 
laisille kielille. Hän pelkäsi, että pitäytyessään 
vain muutaman ihmisen puhumiin Siperian 
pikkukieliin Castren ajautuu tilanteeseen, jos- 
sa hän ei näe metsää puilta. Hänen mieles- 
tään olisi parempi samojedien ja ostjakkien 
sijaan pureutua kieliin, jotka ovat mahdol- 
lisesti suomen kieltä ylempänä ja siten valai- 
sisivat enemmän kielten välisiä yhteyksiä ja 
sukulaisuussuhteita (Castrén 1945, 207). Jenan 
konferenssiesitelmässä Kellgren perusteli nä- 
kemystään suomalaisten, unkarilaisten turkki- 
laisten, mongolien ja mantSujen kuulumises- 
ta samaan ural-altailaiseen kansanryhmään 
viittaamalla kulttuuriperintöön, joka kertoo 
yhteisestä menneisyydestä samoilla asuin- 
sijoilla: samanistiseen uskontoon sekä kupa- 
ria hyödyntävään vuoriteollisuuteen [bergs- 
bruk]. Kolme vuotta myöhemmin Castrén 
esitti kutakuinkin saman ehdotuksen kielisu- 
kulaisuudesta artikkelissaan Var läg det finska 
folkets vagga. Hän perusteli suomalaisten, sa- 
mojedien ja turkkilaisten heimosukulaisuutta 
yhteisillä kulttuurisilla tekijöillä, uskolla lau- 
lun mahtiin, kansanrunojen melankolisella 
äänenpainolla, naisen asemalla heidän yh- 
teiskunnassaan, siten kuin se käy ilmi laulu- 
runoudesta. Suomalaisten alkukoti olisi siten 
sijainnut Uralin ja Altain vuoristojen välissä 
(mt., 210.) Vaikka kulttuurisiin analogioihin 
perustuvat kielisukulaisuushypoteesit oli to- 

dettu kestämättömiksi jo 1820- ja 1830-luvuilla, 
Kellgren piti kiinni humboldtilaiseen kielifilo- 
sofiaan tukeutuvasta arviointimittarista, jonka 
mukaan ratkaisevin todiste kielisukulaisuu- 
desta on kielen kehityksen muuttumaton 
tekijä: sisäiseen kieliaistiin perustuva kielen 
muoto. Kielien keskinäinen sukulaisuus on 
osoitettavissa kielenmuodostusta ohjaavien 
perustavien lakien avulla. (Kellgren 1845b, 
148-149; ks. myös Castrén 1945, 210-211.) 
Lönnrot kirjoitti Kellgrenin ural-altailaises- 
ta hypoteesista Litteraturblad-lehdessä vuon- 
na 1847. Hän ”löysi teoksesta hyviä perusteita 
torjua suomalaisten henkistä epäitsenäisyyttä, 
pinttynyttä tapaa odottaa ulkomaalaisten kii- 
tosta ja tunnustusta sekä koettaa esittää oman 
kulttuurin parhaina puolina sellaisia, jotka 
muistuttavat muiden maiden vastaavia piir- 
teitä” (Karkama 2006, 376-377; Castrén 1945, 
211-218). Erityinen kiitoksen aihe oli, että 
suomen kieli on saanut paljon kansainvälistä 
huomiota Kellgrenin julkaisun johdosta. 


Sanskritinkielisten käsikirjoitusten 
äärellä Leipzigissa, Pariisissa ja Lontoossa 


Leipzigin yliopiston itämaisen kirjallisuuden 
professori Hermann Brockhaus (1806-1877)", 
yksi huomattavimmista sanskritin asiantunti- 
joista, oli kirjoittanut Kajaanin piirilääkärille 
Elias Lönnrotille 25. elokuuta 1845 kirjeen, 
jossa hän kertoi saaneensa käsiinsä sekä Kale- 
valan että sen ruotsinnoksen ja ilmaissut kiin- 
nostuksensa saksantaa Kalevalan alkukielestä. 
Samalla hän teki seuraavan ehdotuksen: 


Parasta olisi kuitenkin Teidän lähettää meille 
Leipzigiin joku tarujenne ja runojenne apostoli, 
joku kansansa kieltä ja runoja tunteva nuori mies, 
joka meille selvittäisi tuon ikivanhan sivistyksen 
ongelmat: minusta hän saisi kiitollisen ja opinhalui- 
sen oppilaan, ja mielelläni vaihtaisin tietoa tietoon 
ja ohjaisin häntä intian kielen ihmeelliseen raken- 
teeseen ja selittäisin hänelle taruja, jotka ovat syn- 
tyneet Himalajan ikuisilla huipuilla ja jotka pyhä 
Ganges on suuriksi kasvattanut. (Havu 1932, 84.) 


Lönnrot aikoi aluksi lähteä Saksaan itse, mutta 
keskeneräisen sanakirjatyönsä vuoksi päätyi 
kirjoittamaan Snellmanille sopivan ”suomen 
kielen apostolin” löytämiseksi vastaamaan 
Brockhausin kutsuun. Vaikka matkalle lähtijöik- 
si ilmoittautui muitakin, Snellman ehdotti ys- 
täväänsä Kellgreniä (ks. Havu 1932, 86). Kell- 
gren oli tuolloin 24-vuotias maisteri. Hänen 
oli määrä opiskella sanskritia Brockhausin joh- 
dolla ja toimia puolestaan Brockhausin suomen 
opettajana silmällä pitäen Brockhausin mah- 
dollista Kalevalan saksantamista — ja parantaa 
siinä sivussa myös saksan kielen taitoaan. Kale- 
valan saksannoksen jouduttaminen oli ensisijai- 
sin syy, miksi Snellman oli pitänyt Leipzigiin 
lähtöä niin kiireellisenä, että hän pyysi Kell- 
greniä lykkäämään väitöskirjan kirjoittamista 
tuonnemmaksi: ”on käytettävä tuulta silloin 
kun se puhaltaa” (Havu 1932, 86). Kellgren 
lähti matkaan varustuksenaan M. A. Castrenin 
Kalevalan ruotsinnos ja K. N. Keckmanin siitä 
laatimat kommentaarit (Häkkinen 2008, 92). 
Intian uskontoja koskeva kiinnostus tihen- 
tyi sitä mukaa kun sanskritin opinnot edistyi- 
vät. Kellerenille oli keväällä 1846 tarjoutunut 
tilaisuus tavata Berliinissä Theodor Gold- 
stücker, josta tuli F. Max Millerin ohella yksi 

merkittävimmistä sanskrit-tutkijoista. Tapaa- 
misella oli käänteentekevä vaikutus Kellgre- 
nin tulevan tutkimuspainotuksen kannalta. 
Goldstiicker oli tuolloin laatimassa Brockhau- 
sin kanssa Intian uskontojen yleisesitystä, jota 
varten hän oli kääntänyt 120 000 Intian kan- 
salliseepoksen Mahabh ratan säettä saksaksi 
ja hankkinut Pariisista Humboldtin avustuk- 
sella vertailuaineistoksi sanskritinkielisiä pal- 
munlehtikäsikirjoituksia. Kellgren ymmärsi 
ensimmäisen kerran, että uskonnontutkimus 
on erityinen tutkimusala ja sellaisena lähestul- 
koon tuntematon. Hän päätti kirjoittaa sans- 
kritin kielen dosentuuria varten tarvittavan 
väitöskirjan aiheesta, jonka pariin Brockhaus 
oli häntä kannustanut. Kellgren lähetti Parii- 
sista” kirjeen isá-Iengstrómille 4. heinäkuuta 
1847, jossa hän avasi päätöksensä taustoja: 


Tarkoitukseni on kirjoittaa tutkimus Manun laki- 
kirjasta sekä kaikista kolmesta kommentaarista’ ja 
niiden käännöksistä. Työ ei ole vähäpätöinen, ei 
liioin helppo, mutta uskon, että on parempi tehdä 
iso ja tärkeä [työ] kuin useita pieniá.'? Aiemmin 
Brockhaus, ja nyt Burnouf, ovat kaikella arvoval- 
lallaan taivuttaneet minua tekemään niin, mikä on 
tehnyt päätökseni helpoksi, sen ohella, että mie- 
lenkiinto Manun tutkimiseen on suuri - — Kaikille 
indologeille Manun lait on korvaamaton teos ja 
siksi julkaisu niistä tulee säilyttämään arvonsa ja 
jäämään elämään. (Castrén 1945, 246-247.) 


Manun lakikirja (sanskr. Manusmriti, tai 
Manava Dharmasästra; engl. Manu Code of 
Laws) on ajalle 200 eKr.-100 jKr. ajoitettu 
tekstikorpus, joka sisältää myyttejä ja legen- 
doja sekä erilaisia uskonnollis-sosiaalisia eet- 
tisiä sääntöjä. Lakikirjan nykyisessä versiossa 

on yhteensä 2685 säettä jaettuna 12 lukuun. 
(Dalal 2006, 293.)* Kellgrenillä oli suuri suun- 
nitelma aloittaa koko Manun lakikirjan ja 
kaikki sen eriaikaiset kommentaarit sisältävä 
julkaisuhanke. Hän oli käynyt läpi lakikirjan 
kaksi ensimmäistä lukua jo Leipzigissa pro- 
fessori Brockhausin johdolla. Suunnitelma ei 
kuitenkaan toteutunut. 

Pariisissa Kellgren hakeutui Euroopan 
tunnetuimman sanskritistin ja buddhalaisuu- 
den tutkijan Eugene Burnouf’n (1801-1852) 
oppilaaksi College de Francessa. Hän kirjoit- 
ti orientalistiikan tilanteesta Euroopassa kir- 
jeessään Leipzigista Robert Tengströmille 
8. syyskuuta 1846, kun he suunnittelivat yh- 
teistä Euroopan matkaa: 


Sanskritisti Burnoufilla on maine, ei vain parhaa- 
na läsnäolevana sanskritistina, vaan sen lisäksi Pa- 
riisin kaikista professoreista parhaana opettajana. 
Berliinissä ei ole orientalistille satoa korjattavana; 
näiden opintojen tila on siellä kurja. Bopp on ainoa, 
joka pitää luentoja, mutta hän ei ole hyvä opettaja 
ja sen lisäksi tieteellisesti yksipuolinen. Arabiaa, 
persiaa, turkkilaisia kieliä ei luennoida Berliinissä 
lainkaan. (Castrén 1945, 228-229.) 


Kellgren jäljensi Burnouf’n johdolla Pariisissa 
Manun lakikirjan kommentaareista filosofisia 
ohjeita sisältävät Raäghavänanda-tekstit. Hän 
kuunteli Burnouf’n täsmäluentoja Manun 
lakikirjasta, jotka tämä oli räätälöinyt varta 
vasten Kellgrenin väitöskirja-aihetta silmällä 
pitäen, Pariisissa kevätkaudella 1848. Lisäma- 
teriaalin hankkimista varten hänen matka- 
suunnitelmaansa kuului East India Housen 
kirjasto Lontoossa, minne hän matkusti 5. syys- 
kuuta 1847. Hänen oli määrä kopioida siellä 

Medhatithis- ja Govindaräja- kommentaarit sekä 
otteita maailmansyntymyyttejä sisältävästä 
Vayupürana-tekstikokoelmasta. 

Saavuttuaan Lontooseen Kellgren etsi kà- 
siinsä saksalaisen sanskritin tutkijan, tuolloin 
24-vuotiaan Friedrich Max Miillerin, joka oli 
ollut BurnouP'n oppilaana Pariisissa vuonna 
1845. Lontooseen Miiller oli tullut vuotta myö- 
hemmin kesäkuussa 1846. Miiller oli sanskritis- 
tin uraa rakentaessaan kulkenut samoja reitte- 
jä kuin Kellgren. Hän oli niin ikään aloittanut 
Berliinistä Franz Boppin oppilaana ja jatkanut 
Leipzigiin Hermann Brockhausin oppiin ja 
edelleen Pariisiin (ks. Müllerin opinnoista ja 
urakehityksestä Davis & Nicholls 2016). 

Ensikohtaaminen uskontotieteen isäksi 
myöhemmin nousseen Müllerin kanssa ei kui- 
tenkaan vastannut aivan sitä, mitä Kellgren 
oli ajatellut. Hän oli odottanut tapaavansa 
kypsemmän miehen. Sen sijaan hän kirjoitti 
kohdanneensa nuoren ja milteipä lapsellisen 
pojan [helt ung och nästan barnslig]. Kellgren 
kirjoitti Robert Tengströmille vuotta nuorem- 
masta kollegastaan, että hän ei oikein pidä 
tämän aristokraattisista ja ylimielisistä ma- 
neereista, jotka olivat tarttuneet Milleriin sen 
jälkeen, kun preussilainen ministeri Bunsen 
oli ottanut hänet siipiensä suojaan. Kellgren 
kirjoitti, että Müller oli joka tapauksessa jo 
saanut nimeä ja tulossa mitä varmimmin hy- 
vin suureksi, mahdollisesti Boppin seuraajaksi 
Berliiniin tai professoriksi Oxfordin yliopis- 
toon, ensimmäisen sanskritin kielen profes- 
sorin Horace Hayman Wilsonin (1786-1860), 
työn jatkajaksi (Castrén 1945, 258). 

Milleristä ei tullut kumpaakaan. Hänet 
kiinnitettiin Oxfordin yliopiston Taylor insti- 


tuuttiin ensin nykyaikaisten kielten lehtoriksi, 
sittemmin apulaisprofessoriksi 1850 ja All 
Souls Collegen tutkijaprofessoriksi (Honorary 
Fellow) vuonna 1857. Miiller tavoitteli kyllä 
H. H. Wilsonin kuoltua sanskritin kielen pro- 
fessuuria, mutta vakanssi meni häneltä sivu 
suun, koska häntä pidettiin uskonnollisesti 
konservatiivisessa yliopistoyhteisössä aivan 
liian liberaalina. Lopulta hänet nimitettiin 
Taylor-instituuttiin perustetun vertailevan 
kielitieteen professorin virkaan vuonna 1867. 
Virka ei ollut aivan sitä mitä hän olisi toivonut, 
koska viranala ei vastannut hänen ansioitaan 
ja saavutuksiaan sanskritin kielen tutkijana. 
Miller päätti jättäytyä virasta eläkkeelle vain 
52-vuotiaana vuonna 1875. Loput 25 vuotta 
elämästään hän omistautui uskontotieteelle. 
Hänellä oli merkittävä asema asiantuntijana 
sekä Intiaa että akateemista maailmaa koske- 
vissa asioissa ja kysymyksissä. Hän oli usein 
nähty vieras kuningatar Victorian päivällis- 
pöydässä. (Davis & Nicholls 2016, 74-85.) 


Dosentin väitöskirja 
maailmanmunamyytistä 


Latinankielinen väitöskirja Mythus de ovo mun- 
dano, Indorumgue de eodem notio [Myytti maa- 
ilmanmunasta ja intialaisten käsitys siitä] oli 
valmis puolustettavaksi 20. kesäkuuta 1849. 
Väitöskirjan opponentti, M. A. Castrén oli 
kirjoittanut A. J. Sjögrenille Pietarin Tiede- 
akatemiaan 10. kesäkuuta 1849, paria päivää 
ennen Kellgrenin väitöstä, jotta Otto von 
Böhtlingk [venäläis-saksalainen sanskritisti] 
voisi antaa arvionsa siitä: 

Joka tapauksessa väitöskirjasta annetaan lausunto 
säädetyssä muodossa, ja olen siten saanut tehtä- 
väksi toimia opponenttina. Valitettavasti pidän 
työtä enemmän kuin olisi tarpeen huolimattomana 
[mer än tillbörligt förfuskad], mutta Böhtlingkin ja 
meidän toisten pitäisi voida hyväksyä se dosentin 
väitöskirjaksi. Mutta ehkä sen sanskritia koskeva 
osuus on parempi kuin sen pitkä ja pinnallinen 
johdanto. (Castrén 1945, 359.)* 


Gunnar Castren referoi lyhyesti johdantolu- 
kua, mutta laajemmin sen sisältöä valottaa 
nimimerkillä ”Kirjamies” kirjoittanut Iivo 
Härkönen Suomen Sosialidemokraatti -lehdes- 
sä julkaisemassaan 100-vuotismuistokirjoituk- 
sessa helmikuussa 1950 (Härkönen 1950, 3-5). 

80-sivuinen väitöskirja koostuu 17-sivuises- 
ta johdannosta, jota Castren kuvasi sekavaksi 
ja hajanaiseksi, sekä kahdeksastatoista Manun 
lakikirjaan ja Purana-teksteihin sisältyvistä 
myyttirunoista, jotka väitöskirjan liiteosassa 
esitetään sanskritin kielen devanagari-kirjai- 
milla. Antiikin kielten ja kulttuurin emeritus- 
professori Toivo Viljamaa selvitti minulle 
pyynnöstäni miksi Kellgrenin johdanto-osa 
oli Castrenin sanoja lainatakseni ”förfuskad”. 
Viljamaan mukaan vaikeaselkoista tekstiä on 
miltei mahdotonta kääntää luontevasti suo- 
meksi. Sen koukeroinen kieli koostuu pitkistä, 
abstrakteja verbimuotoja sisältävistä virkkeis- 
tä. Viljamaa pitää Kellgrenin latinaa muodol- 
lisesti virheettömänä, mutta hänen mukaansa 
ajatusten siirtäminen tieteelliseen uuslatinaan 
ei ole helppoa, koska tarkkojen filosofisten 
käsitteiden selittämiseksi on muodostettava 
uudissanoja ja käytettävä sivulauseita, koska 
käsitteillä ei aina ole valmiita latinankielisiä 
termejä. (Viljamaa 2021.) 

Kellgrenin munamyyttiväitöskirjaa allevii- 
vaa näkemys, jonka mukaan myytit välittävät 
tietoa ihmiskunnan yhteisistä juurista. Näiden 
juurien tutkimuksessa historialliset asiakirjat 
ovat ensisijaisesti tärkeitä, milloin näitä on 
käytettävissä, mutta ellei niitä ole, on turvau- 
duttava ”kielten ja tarujen vertailuun”. Jos 
vertailevassa kielitieteessä tietty varovaisuus 
on tarpeen, sitä tarvitaan Kellgrenin mielestä 
vielä enemmän, kun tutkitaan kansojen taruja, 
”koska näiden muodot muuttuvat herkemmin 
kuin kielten muodot [ja] leviävät laajemmalti 
ja samalla mukautuvat kunkin kansan luon- 
teeseen: ”onhan todettavissa, että uskontokin 
omaksuu kunkin kansan luonnetta vastaavat 
muodot”. (Härkönen 1950, 3.) 

Kellgrenin mukaan yleismaailmalliset käsi- 
tykset jumaluudesta, maailmanluomisesta jne. 
siirtyvät helposti kansasta toiseen. Tästä huoli- 
matta niissä on kuitenkin jotakin yhteistä. ”Pe- 
rusprinsiipit, tavallaan tarujen siemenet, jotka 
ovat lähtöisin samasta kukankehdosta, pysy- 
vät samoina.” Kellgren esittää, että myyttejä 
voidaan tutkia kahdelta kannalta, pyrkimällä 
niiden alkuperäiseen muotoon tai kiinnittä- 
mällä päähuomio niiden erilaisiin muotoihin 
ja liittämällä ne kansan ja maan luonteen huo- 
mioon ottaen, sen muihin myytteihin. Tavoit- 
teena on kunkin kansan "erikoistunnusten" 
löytäminen (Härkönen 1950, 3.) 

Myyttitutkimuksessa on Kellgrenin mu- 
kaan kohdistettava huomio kaikkiin käsityk- 
siin korkeimmasta jumaluudesta, maailmasta 
sekä ihmisluonnosta. Sen lisäksi tutkimus voi 
valaista muinaisaikojen kansojen keskinäisiä 
suhteita. Ellei myyttien samanlaisuus kansois- 
sa, jotka muutoin ovat keskenään erilaisia, ole 

todistuksena niiden yhteisestä alkuperästä, se 
on lisätodistuksena muiden todistusten ohella, 
sikäli kun näitä on. ”Ja vaikka tällainen tutki- 
mus herättäisi olettamuksia ko. kansojen kes- 
kinäisestä kanssakäymisestä, silläkin on ar- 
vonsa, jos se yllyttää uusiin tutkimuksiin.” 
Kellgren esittää argumentteja aiempia oletuk- 
sia vastaan, joiden mukaan kosmogonisissa 
myyteissä olisi kysymys vain mielikuvituslei- 
kistä, jotka leviävät väestöltä toiselle tai että ne 
heijastelisivat vain pappisluokan pyrkimystä 
antaa kansalle hämärä aavistus korkeamman 
viisauden olemassaolosta, johon vain papeil- 
la oli aiemmin pääsy. Kellgren esittää, että 
maailmanmuna ei ollut muinaisilla kansoilla 
syntyvän maailman kuva eikä sen ulkonaisen 
muodon allegoria. Maailmanmunamyytti on 
symboli, ”totuuden oikea kuva”, joka tarjoaa 
näille kansoille ja inhimilliselle tajunnalle, 
mahdollisuuden nähdä konkreettisessa muo- 
dossa, millainen heidän kuvittelemansa maa- 
ilma on, ”sellaisena kuin se maassa, taivaassa, 
jota aurinko, kuu ja tähdet koristavat, sellai- 
sena kuin se itsessään olevana on silmin näh- 
tävissä” (Härkönen 1950, 3; ks. myös Castrén 
1945, 358-359.) 

Manun lakikirjaan sisältyvien maailman- 
syntykuvitelmien kaltaisia myyttejä voidaan 
tavata useilta kansoilta kuten egyptiläisiltä, 
foinikialaisilta, kreikkalaisilta, babylonialai- 
silta, kiinalaisilta, japanilaisilta, suomalaisilta 
ja niin edelleen. Laaja levinneisyys osoittaa 
joko vanhaa sukulaisuutta tai kulttuuriyhte- 
yksiä. Maailmamunamyytti antoi Kellgrenille 
aiheen typologisoida eri kansojen jumalakä- 
sityksiä ja siten uskontoja kahteen luokkaan 
sen perusteella, esiintyykö niissä munamyytti. 


Kellgrenin mukaan myytit tekevät eron us- 
kontojen välillä sen mukaan onko jumala joko 
maailmaan sisältyvä, jolloin maailma oli itse 
jumala, tai sitten jumala käsitettiin maailman 
ulkopuolella olevaksi. Jälkimmäisestä ovat 
esimerkkinä juutalaiset, kristityt ja ”Muham- 
medin seuraajat”. Uskonnoissa, joiden mu- 
kaan maailma ei ole mitään itsessään, vaan 
maailman synty ja alku tulee sen ulkopuolel- 
ta, ei munamyyttisymbolia tunneta. Vanhem- 
missa uskonnoissa taas maailma oli jumala, ja 
toisin päin, jumala oli maailma; kumpikaan 
ei voinut olla olemassa yksinään. Kellgre- 
nin mukaan on halveksittavaa kutsua niitä 
luonnonuskonnoiksi; ne ovat pikemminkin 
kosmisia uskontoja, koska niissä palvotaan ja 
kunnioitetaan luonnonjärjestystä ja luontoa. 
(Härkönen 1950, 4.) 

Kellgren päätteli, että myyttiaineisto tukee 
aiempaa tietoa suomalaisten aasialaisesta al- 
kuperästä sekä antaa mahdollisuuden lisätut- 
kimuksiin aasialaisista kansoista, joiden kanssa 
suomalaiset ovat olleet lähemmässä kontaktis- 
sa. Myyttitutkimuksen avulla on mahdollista 
päästä perille kulttuurikosketuksista ja mah- 
dollisista vaellusreiteistä sekä arvioida niiden 
sisältöä ja merkitystä. Härkönen tiivistää Kel- 
lgrenin loppupäätelmän: maailmanmuna- 
myytti liittyy [uskontojen välityksellä] koko 
ihmiskunnan historiaan, valaisee etenkin itä- 
maiden uskonnollista kulttia ja liittyy samalla 
omalaatuisesti meidän Suomen heimomme 
menneisyyteen (Härkönen 1950, 4). 

Kellgren jatkoi kosmogonisten myyttien 
parissa vielä seuraavassa väitöskirjassaan. Li- 
sensiaatin (tohtorin) tutkinnon väitöskirjaansa 
varten hän valitsi aineistoksi Egyptiin palautu- 

vat kreikkalaiset maailmansyntymyytit. Kel- 
lgren käytti viitekehyksenään Heidelbergin 
yliopiston filosofian ja sanskritin kielen pro- 
fessorin Eduard Röthin tuoretta teosta, joka 
käsitteli itämaisen filosofian ja uskonnollisten 
ideoiden kehityshistoriaa (Röth 1846).”* Kell- 
gren korosti, että Homeroksen ja Hesiodoksen 
runot sekä Pausaniaksen matkakertomuksissa 
aavisteltavissa olevat heijastumat vanhoista 
uskonnollisista käsityksistä viittaavat niiden 
eriaikaisuudesta huolimatta vanhempaan us- 
kontoon, joka pohjautuu egyptiläiseen vaiku- 
tukseen. Röthin teoksen tulkintaan perustuen 
Kellgren tarkasteli Levantin alueelta tulleen 
ja seemiläistä kieltä puhuneen hyksokansan 
hallituskauteen* palautuvia maailmansynnyn 
motiiveja Egyptin vanhassa uskonnossa ja nii- 
den mahdollista yhteyttä Kreikan vanhaan 
mytologiaan. Yhdistävänä linkkinä Egyptin 
ja Kreikan vanhimman uskontokerrostuman 
välillä olivat esihellenistisellä ajalla Pelopon- 
nesoksen niemimaalla asuneet pelasgit, Krei- 
kan myyttiset alkuperäisasukkaat. Pelasgien 
sulautuessa helleeneihin myös heidän van- 
ha uskontonsa mureni ja sulautui Kreikan 
vanhimpaan kansanuskoon. Vertaillessaan 
kreikkalaisia ja egyptiläisiä maailmansynty- 
myyttejä Kellgren nostaa esiin indoarjalaiset 
paralleelit kosmologisissa käsityksissä egypti- 
läisten, foinikialaisten ja kreikkalaisten välillä. 
(Castrén 1945, 359-360; ks. myös Aalto 1971, 
70-72.) Perustava kysymys, johon Kellgren 
haki vastausta, oli filosofian ja uskonnon suh- 
de kreikkalaisilla ja egyptiläisillä. Kun muilla 
kansoilla filosofian juuret olivat uskonnossa, 
kreikkalaisilla filosofia ja uskonto olivat toi- 
siinsa nähden vastakkaisia. Kreikkalaisen 

mytologian ja runouden virallisten jumalien 
ohella oli paikallisia jumalia, joita muun 
muassa Pausanias kuvaa ja joiden alkuperää 
pitää hakea Kreikan ulkopuolelta juuri pe- 
lasgeilta, joilla oli yhteys Egyptiin. Kellgren 
todisti muun muassa, että kreikkalaisten 
kosmogoniset myytit muistuttavat läheisesti 
egyptiläisiä koskien esimerkiksi ylijumalan 
biseksuaalisuutta. Tästä Pentti Aalto toteaa 
arviossaan, että Kellgren eksyi sumuisiin olet- 
tamuksiin yrityksessään identifioida kreikka- 
laisia jumalia egyptiläisten avulla. Samankal- 
taisuudet Intian ja Egyptin kosmogonisten 
myyttien välillä selittyivät kauppayhteyksillä. 
(Aalto 1980, 85-86.) 

Gunnar Castren kirjoittaa Kellgrenin maa- 
ilmansyntyä koskevista tutkielmista, että niil- 
lä on tieteellistä arvoa jo senkin vuoksi, että 
Kellgren on hyödyntänyt aiemmin tuntemat- 
tomia sanskritinkielisiä lähteitä ja että hänen 
uskontohistorialliset spekulaationsa pohjaavat 
melko uuden tieteenalan todistuksiin. Uudel- 
la tieteenalalla Castrén tarkoittaa vertaile- 
vaa uskontotiedettä. Kellgrenin väitöskirjan 
myyttitutkimuksesta johdetut uskontotieteel- 
liset päätelmät 150 vuoden takaa heijastelevat 
kysymyksiä, joita uskonnontutkijat pohtivat 
edelleen tänä päivänä. Kirjoittaessaan 1940- 
luvun alussa Herman Kellgrenin elämäkertaa 
Gunnar Castren oli pohjoismaisten kielten 
professorina hyvin perillä erosta isoisänsä 
sanojen alkuperään ja kieliaineistoihin perus- 
tuvan etnografisen työmetodin ja muinaisiin 
pyhiin teksteihin kohdistuvan vertailevan 
uskontotieteen?" välillä eikä ollut siksi valmis 
nielemään sellaisenaan M.A. Castrenin 
Kellgreniin kohdistamaa kritiikkiä. Gunnar 

Castren toteaa, että kritiikki oli yksipuolis- 
ta eikä niin syvälle luotaavaa (Castrén 1945, 
359). Kellgrenin vertaileva myyttitutkimus 
oli tekstitutkimusta eikä noudattanut metodi- 
silta ratkaisuiltaan M. A. Castrenin etnogra- 
fista mytologian ja kansanuskon tutkimusta 
(Castrén 1857; ks. Ahola & Lukin 2016). Ny- 
kypäivän termein Kellgrenin maailmanmuna- 
myyttejä luotaavan väitöskirjan johdanto-osa 
heijastelee ongelmanasettelua, josta ryhdyt- 
tiin 1900-luvun alkuvuosikymmeninä käyttä- 
mään nimitystä uskontofenomenologia (ks. Ant- 
tonen ja Laitila 2021). Martti Haavio tukeutui 
periaatteessa vastaavaan lähestymistapaan 
useissa myyttiaiheita koskevissa tutkimuksis- 
saan kehittäessään motiivihistorialliseksi kutsu- 
tun analyysimenetelmän. Sen tavoitteena oli 
jäljittää myyttimotiivien historiallista taustaa 
ja liittää myyttien suomalaiset sirpaleet ”jät- 
tiläismosaiikkiin, kuvioiden määräämille 
kohdille”: miksi ja milloin nämä myytit ovat 
aikoinaan hajonneet ja levittäytyneet ”maail- 
man kaikille kulmille” ja *missä on lähin kes- 
kus, josta ne sinkoutuivat meidän maahamme” 
(Haavio 2019/1967, 12). 


Kellgrenin perintö ja uskontotieteen 
alku Suomessa 


Kellgrenin tutkimussuuntaa jatkoi Otto Don- 
ner (1835—1909), jonka tieteelliset ja aatteelliset 
sitoumukset kiertyvät myös Tengströmin sa- 
lonkiin.? Slaavilaisen filologian professori J. J. 
Mikkola näkee Kellgrenin innoittaneen Otto 
Donnerin erikoistumaan sanskritin kieleen ja 
valitsemaan väitöskirjansa aiheeksi suoma- 


laisten maailmansyntyyn liittyvät käsitykset 
ja niiden yhteydet Intian veda-uskonnon ja 
brahmanismin mytologisiin käsityksiin ole- 
vaisen synnystä: 


Kellgren, maamme ensimmäinen sanskritisti, oli 
väitöskirjassaan käsitellyt aihetta, joka läheisesti 
liittyi Kalevalan luomistaruun. Siksi tuli myöskin 
sanskritin kieli ja muinaisintialainen rikas kirjalli- 
suus monine taruaiheineen, jotka tuntuivat osaksi 
samanlaisilta kuin meikäläisetkin, Donnerin tutki- 
muksen esineeksi. (Mikkola 1935, 14.) 


Donnerin väitöskirja Indernas föreställningar 
om verldskapelsen jemförda med Finnarnes (1863) 
markkeeraa siirtymää kansallisesta tiedon- 
intressistä kohti laajempia uskontokehityksen 
kysymyksiä. Donnerin avaintermi on hegeli- 
läisittäin "hengen kehitys maailmanhistorias- 
sa”. Kysymyksenasettelun fokuksessa on ajan 
kielisukulaisuusteoriaan liittyen ”turaanilaisen 
hengen” ilmaukset Suomen varhaisimmassa 
uskontokerrostumassa lähtökohtanaan Intian 
pyhään kirjallisuuteen kuuluvat maailman- 
syntymyytit. Donnerin mukaan kullakin kan- 
salla on pääsiallisesti yksi perusperiaate, jonka 
pohjalta rakentuu sekä elämänkäsitys että teh- 
tävä maailmassa. Tutkimalla kieltä ja sen kä- 
sitteiden välittämiä perusperiaatteita on mah- 
dollista selvittää millaiseksi kunkin kansan 
henkinen kehitys, edistyminen ja keskinäiset 
kosketuskohdat ovat hahmottuneet ulkoisista 
olosuhteista, ilmastosta ja historiallisista teki- 
jöistä johtuen (ks. Donner 1863, 2-5). Donner 
vertailee Intian maailmansyntymyyttien pe- 
rustavien kosmologisten käsitteiden ja maa- 
ilmankaikkeuden syntyä kuvaavien myyttien 
valossa muinaisten suomalaisten vastaavia 

kuvitelmia maailmasta, jota mikään ulko- 
puolinen luoja ei ole synnyttänyt, vaan jotka 
ovat syntyneet siitä, mikä on samanaikaisesti 
olemassa ja ei-olemassa henkenä ja materia- 
na, olemassaolon alkusubstanssina, sanalla 
sanoen — ajatuksena. Intian veda-uskonnossa 
tämä ajatus personoituu miehisessä ja akvaat- 
tisessa henkientiteetissä, Purushassa, josta syn- 
tyi munanmuotoinen luojajumala Brahm ja 
Brahm sta naispuolinen Brahmamaja, elämän 
kaipuu/haluprinsiippi (Donner 1863, 16-21.) 
Suomessa kaiken olevaisen alkumaisema il- 
menee vettä, suota, maata, taivasta, aurinkoa, 
kuuta, maailmanmunaa, sampoa ja maail- 
manpuuta koskevissa käsityksissä. Donnerin 
mukaan ei ole voimallisempaa osoitusta siitä, 
että suomalaiset ovat nähneet hengen, maail- 
manjärjestyksessä ilmenevän järjen, olevan 
se varsinainen luoja, josta maailma on saanut 
alkunsa ja jota ilmaistaan persoonattomalla 
nimellä jumala (Donner 1863, 68). 

Donner vietti väitöskirjan jälkeen vuosina 
1864—1870 yhteensä kuusi vuotta Berliinissä, 
Pariisissa ja Lontoossa harjoittamassa sanskri- 
tin kielen opintoja, mutta pitämässä samalla 
silmällä uskontotieteen julkaisuja aikana, jol- 
loin uskontotieteen läpimurto Euroopassa 
varsinaisesti tapahtui. Otto Donnerin vaiku- 
tuksesta yleisen uskonnonhistorian ja vertai- 
levan uskontotieteen tunnettuus alkoi kasvaa 
myös Suomessa. Donner kirjoitti Kirjallisen 
Kuukauslehden helmikuun numeroon vuonna 
1871 katsausartikkelin, jossa hän käytti vertai- 
levan mythologian ja yleisen uskonnonhistorian 
nimiä synonyymeinä (Donner 1871). Kirjal- 
lisesta Kuukauslehdestä muodostui Suomessa 
foorumi, jossa ensimmäiset maininnat ver- 

tailevasta uskontotieteestä esiintyvät. Torsten 
Aminoff esittää lehden huhtikuun numerossa 
4 vuonna 1879 Jumala-käsitteen ”kehkiämis- 
tä” votjakeilla koskevan artikkelin yhteydessä 
vetoomuksen, että taivaan käsitteeseen palau- 
tuvaa jumalan käsitettä tarkasteltaisiin vertai- 
levan uskontotieteen kannalta (Aminoff 1879). 
Lehden perustaja Yrjö Koskinen” kirjoittaa 
joulukuun numerossa 12 vuonna 1880 histo- 
riasta ennen kuin varsinainen historia alkaa 
korostaen uudenaikaisen muinaistieteen, ver- 
tailevan kielitieteen ja vertailevan uskontotie- 
teen merkitystä (Koskinen 1880). 

Paavo Tikkasen vuonna 1847 lanseeraamas- 
ta uskonto-sanasta oli tullut kahdessa vuosi- 
kymmenessä sekä tieteellisen tutkimuksen 
kohde että katsomuksellista keskustelua ohjaa- 
va ajattelun kategoria. Keskustelu uskonnosta 
politisoitui aatekiistojen vuosikymmenellä 
1880-luvulla, kun Yrjö-Sakari Yrjö-Koskisen 
johtamaan Suomalaiseen puolueeseen syntyi 
repeämä nuorsuomalaisiin ja vanhasuoma- 
laisiin. Tuolloin syntyi aikakauslehti Valvojan 
mukaan nimensä saanut nuorsuomalainen, 
kansainvälistä tieteellistä vuorovaikutusta 
edistämään pyrkivä Valvoja-ryhmä. Sen aat- 
teellinen perusta rakentui tieteelliseen darwi- 
nismiin, naturalismiin ja antiklerikalismiin 
tukeutuvaan, liberaaliin ja kristillissiveellistä 
maailmankatsomusta kohtaan kriittisesti suh- 
tautuvaan ohjelmaan (ks. Mäenpää 2017, 2-3). 
Valvojassa ja sen seuraajassa Valvoja-Ajassa jul- 
kaistiin seuraavina vuosikymmeninä uskonto- 
tiedettä sekä uskonnon ja tieteen välistä suh- 
detta koskevia arvioita ja kannanottoja. Poliit- 
tista repeämää vanhasuomalaisen ja nuorsuo- 
malaisen uskontopolitiikan välillä heijastelee 

myös vanhasuomalaisen Kaarle Krohnin toi- 
mittamana julkaistu, isältään Julius Krohnilta 
kesken jääneen teoksen nimi Suomen suvun pa- 
kanallinen jumalanpalvelus (1894), joka kertoo 
omaa kieltään uskontotieteellisen uskontopa- 
radigman mukanaan tuomasta murroksesta ja 
linjaerimielisyydestä. Ensimmäisen katsauk- 
sen vertailevan uskontotieteen asemasta ja us- 
konnon kategoriaan kytkeytyvistä linjakysy- 
myksistä julkaisi Kellgrenin viran myöhempi 
haltija, itämaiden kirjallisuuden professorina 
vuosina 1899-1933 toiminut Knut Tallgvist 
Valvojassa vuonna 1897 (ks.Tallgvist 1897). 


Loppuhuomiot 


Herman Kellgrenin uraa ja akateemisia saa- 
vutuksia ei ole arvioitu vertailevan uskonto- 
tieteen kannalta aiemmin. Kellgren haki evi- 
denssiä aikansa kieliparadigmaan suomen 
kielen aasialaisesta alkuperästä, mutta hänel- 
le avautui uusi maisema sanskritinkielisten 
tekstien äärellä. Hän löysi tiensä uuden, muo- 
toutumassa olevan vertailevan uskontotieteen 
syntylähteille matkoillaan Euroopan yliopis- 
toissa. Mikäli hänen uusia uria avaava tutki- 
mustyönsä ei olisi katkennut alle 35-vuotiaana, 
hänestä olisi voinut tulla suomalaisen uskon- 
totieteen uranuurtaja M. A. Castrenin ohella 
tai Castrenin tutkimuspanoksesta huolimatta. 
Suomalais-ugrilaisen tutkimusperinteen rin- 
nalle olisi voinut muodostua vahva orienta- 
listiikasta nouseva tekstitutkimuksen perinne 
kolme vuosikymmentä varhemmin ennen 
itämaiden kirjallisuuden professorina vuosina 
1899-1933 toiminutta Knut Tallgvistia (1865- 


1949) ja hänen merkittävää uskontohistorian 
alaan kuuluvaa tuotantoaan. Herman Kellgre- 
nin kahden väitöskirjan tutkimusaiheet olivat 
kristallisoituneet osana kansainvälistä sans- 
kritin ja vertailevan kielitieteen tutkijoiden 
vuorovaikutusverkostoa. Kellgren kytkeytyi 
kansainvälisten kielentutkijoiden piiriin, jon- 
ka edustajat selvittivät Intian, muinais-Persian, 
Egyptin ja Lähi-idän vanhojen uskontojen py- 
hiä tekstejä. Kellgrenillä oli useita merkittäviä 
tiennäyttäjiä, mutta hänellä oli myös itseoh- 
jautuvuutta päästessään alan parhaiden asian- 
tuntijoiden ohjaukseen. 

Hänen tieteellisiin saavutuksiinsa on kuiten- 
kin suhtauduttu varauksellisesti. Tuoreimmas- 
sa Kellgren-katsauksessa puolalainen kielitie- 
teilijä Lukasz Sommer kiinnittää huomiota 
Kellgrenin tieteellisen panoksen vähättelyyn. 
Sitä ihmettelin itsekin perehtyessäni hänestä 
esitettyihin kannanottoihin. Klaus Karttunen 
kirjoittaa, että Kellgren oli täyttymätön lupaus 
viitaten toteutumattomaan Manun lakikirjan 
ja sen kommentaarien täydelliseen editioon. 
Lisäksi Karttunen pitää Kellgrenin tuotannon 
tieteellistä arvoa kevyenä. (Karttunen 1994, 
114-115.) 

Kirjailija Erno Paasilinna pahoitteli, etta 
Kellgren on syyttä unohdettu. Paasilinna sitee- 
rasi kielen tärkeyttä korostanutta Kellereniä: 
”Pankaapa ihminen yksin erämaahan, niin 
hän luo itselleen mielensä mukaisen kielen 
ymmärtääkseen ajatuksensa.” (Paasilinna 1991, 
60.) Herman Kellgren jäi A. J. Sjögrenin ja 
M.A. Castrenin varjoon. Sommer hakee syytä 
pikemminkin orientalistiikan suhteellisen vä- 
häisestä asemasta Suomessa tuona aikana kuin 
Kellgrenin tutkimusten painoarvosta. Käy- 

tyään läpi Kellgrenin kielitieteellisen tuotan- 
non Sommer pitää Kellgreniä kiinnostavana 
ja ainutkertaisena hahmona fennomaanisessa 
kulttuuri- ja tiedeympäristössä. Kellgrenin ta- 
rina on ainutkertainen siinä, kuinka hän omis- 
tautumisellaan sanskritin kieleen toi suomen 
kieltä ja suomalaista identiteettiä koskevaan 
keskusteluun uuden tulokulman. Hän oli 
ensimmäinen, joka osoitti yhteyden indolo- 
gian ja uralistiikan välillä, millä oli suuntaa 
antava vaikutus Otto Donnerin uravalinnalle 
ja elämäntyölle. Sommer nostaa vielä esille 
Humboldtin kielifilosofian, jota Kellgren so- 
velsi ja joka oli samanaikaisesti sekä filosofiaa 
että kielitiedettä, mutta joka jäi suomalaisessa 
kielentutkimuksessa yksittäistapaukseksi. Kel- 
lgren korosti 6. joulukuuta 1854 pitämässään 
virkaanastujaisesitelmässä sanskritin kielen 
merkitystä Humboldtin perustaman filosofi- 
sen kielitieteen muodostumisessa. Samalla 
hän nosti esiin Orientin merkityksen uskon- 
tojen ja maailmaa luovien ideoiden kotimaa- 
na. Kellgren kirjoitti, että ”näyttää siltä, että 
Euroopan kutsumuksena on ollut ottaa hoi- 
taakseen nämä ideat, kypsyttää ne ja soveltaa 
niitä elämässä. Muinaisaika oli Orientin ku- 
koistusaikaa, käsillä oleva aika on Euroopan, 
mutta Amerikka taitaa repäistä tulevaisuuden 
Euroopan käsistä” (Kellgren 1855, 40). 

Jos Kuopion-matkalta saatu kulkutauti ei 
olisi katkaissut Herman Kellgrenin tieteellistä 
luomiskautta, millaisen uskontoparadigman 
hän olisi kehittänyt, jos hän olisi edennyt 
urallaan uskontojen tutkimuksen (uskonto- 
tieteen) suuntaan? Kielitypologina hän olisi 
varmastikin tarkastellut uskontoja analogisesti 
kielenkaltaisena ilmiökenttänä, josta voidaan 

erottaa eri ryhmiä niissä esiintyvien yleisten 
tuntomerkkien perusteella. Näinhän hän me- 
netteli maailmanmunatutkimuksessaan, jossa 
munamyytin esiintyminen toimi taksonomi- 
sena luokitteluperusteena jumalakäsitysten ja 
siten myös uskontojen jaottelulle maailman 
sisäisiin ja ulkoisiin. Hän olisi jakanut Max 
Millerin kanssa uskontotieteen 1800-luvun 
perustavimman metodin eli uskontojen ver- 
tailun. Molemmat olivat komparativisteja. 
Miller korosti, ettei riitä, että tutkitaan vain 
yksittäisiä uskontoja. Ymmärtääkseen us- 
kontoja pitää tuntea ’uskonto’ (Müller 2000, 
95-99). Tätä Miller alleviivasi esittäessään 
Goetheä mukaillen kuuluisan vaalilauseensa: 
joka tuntee vain yhden [uskonnon], ei tunne 
yhtään: Wer kennt eine, kennt keine! 

Mutta Kellgren tuskin olisi hyväksynyt pe- 
rusteita, joilla Mäller erotti mytologian ja us- 
konnon toisistaan. Kellgren ei olisi lämmennyt 
ajatukselle myyteistä älyn/kielen sairautena 
— että on ”sairasta” kuvitella ylimmän juma- 
lan tekemään kaikenlaisia tekoja tultuaan ih- 
misten pettämäksi, ollessaan hurjana vaimol- 
leen tai väkivaltainen lapsiaan kohtaan kuten 
Emile Durkheim kirjoitti kritisoidessaan Miil- 
lerin erottelua mytologian ja uskonnon välillä. 
Durkheim totesi pisteliäästi, että Müller pitää 
oikeana varata uskonnon nimi vain niille us- 
komuksille, jotka vastaavat terveen moraali- 
järjestelmän sääntöjä ja rationaalista teologiaa. 
Myytit olivat hänelle loismaisia kasvannaisia 
(Durkheim 1980, 95.) Millerin näkemys oli, 
että kaikki uskonto nousee ihmisen transsen- 
denttisesta mielenlaadusta: ihmismieli on tai- 
puvainen halajamaan äärellisen ja aineellisen 
tuolle puolen (Müller 2000, 95-99). Müllerille 

uskonto nousee äärettömyyden ja aineetto- 
muuden kokemisesta ja kohtaamisesta fyysi- 
sessä maailmassa aistiperusteisesti. Ääretön 
ei ole kuitenkaan vain sitä, mitä ihminen voi 
nähdä tai kuulla, maistaa tai haistaa, mutta 
myös sitä, mikä ylittää aistien avulla saadun 
kokemuksen. Viime kädessä rajan ideaan si- 
sältyy se, mitä Miller tarkoittaa ajatuksella 
äärettömästä (ks. Segal 2016, 138). Kellgrenil- 
le uskonto on hänen maailmanmunamyytista 
johtamansa teorian? näkökulmasta sisäisestä 


VIITTEET 


1 C. M. Schybergson kutsui sukupiiriä Tengstró- 
min salongiksi kirjoituksessaan Suomettaren 
päätoimittajasta Paavo Tikkasesta. Suometar oli 
Uuden Suomen edeltäjä. Ks. Schybergson 1947 

2 Kiitän myyttien DNA -metaforasta arkeologian 
emeritusprofessori Jussi-Pekka Taavitsaista. Pu- 
helinkeskustelu 16.3.2021. 

3 Franz Bopp (1791-1867) oli indoeurooppalaisen 
vertailevan kielitieteen perustaja. Hänen tun- 
netuin teoksensa on Vergleichende Grammatik 
vuodelta 1833. 

4 Ks. myös Rapola 1960; Latinan religio-sanan 
merkityshistoriasta ks. Nongbri 2013, 26-34. 

5 Tengströmin piirin uushumanismista, joka ko- 
rostaa kieltä ja runoutta kansallisen identiteetin 
perustana, ks. Klinge 1997, 173-181; Karkama 
2001, 55-60. 

6 Eiranen kirjoittaa (2019, 34), että ”ryhmän 
intensiivisin ajanjakso ajoittuu 1840-luvun lo- 
pulta 1850-luvun alkupuolelle, jolloin sisarten 
avioliitot solmittiin. Tuolloin piirin jäsenet te- 
kivät lukuisia matkoja, jotka tuottivat rikkaan 
aineiston perheenjäsenten välille. 1850-luvun 
loppu asettaa luonnollisen ja traagisenkin pää- 
tepisteen ryhmälle: vuoden 1858 loppuun men- 


kieliaistista nouseva ja myytteihin kodifioitu 
maailmantulkinta. Millainen myytti, sellainen 
uskonto. 


Kiitän akateemikko Kaisa Häkkistä, Antiikin 
kielten ja kulttuurin emeritusprofessori Toivo Vilja- 
maata, arkeologian emeritusprofessori Jussi-Pekka 
Taavitsaista, dosentti Teuvo Laitilaa sekä kahta 
lausunnon antajaa neuvoista ja korjausehdotuk- 
sista. 


nessä kaikki avioliitot olivat päättyneet toisen 
puolison kuolemaan.” 

7 Reetta Eiranen arvioi langosten välisten suhtei- 
den olleen eriparisia. Castren oli kymmenisen 
vuotta vanhempi kuin Kellgren ja Tikkanen, 
jotka olivat opiskeluajoista asti olleet tovereita 
samassa osakunnassa ja yhteisten projektien 
parissa. Eiranen 2019, 79. 

8 Kuolema korjasi raskasta satoa Kruununhaan 
piirissä enemmänkin. Robert Tengström oli 
sairastunut Pariisissa ja kuollut marraskuussa 
1847 tyfus-bakteerin aiheuttamaan lavantau- 
tiin vain 24-vuotiaana. Helene Tikkanen kuoli 
28-vuotiaana vuonna 1857 ja J. J. Tengström 
71-vuotiaana vuonna 1858. 

9 Kellgren oli opiskellut Leipzigissa syksyllä 1846 
jo turkin ja arabian kieltä. Hän kirjoitti Robert 
Tengströmille 14. joulukuuta 1846: ”Fleischerin 
turkin kielestä sain mitä halusin: lauseopin, 
arabian kielestä ei heru enempää; suomen kieli 
sujuu nykyään hyvin” Castrén 1945, 234-235. 

10 Professuurin ratkaisuun liittyvistä tekijöistä ja 
keskusteluista ks. Eiranen 2019, 270-273. 

11 Pertti Karkama viittaa anonyymiin kirjoittajaan 
(Karkama 2006, 386), vaikka toteaakin lähde- 

viitteessä (s. 497), että tekijä on todennäköisesti 
Herman Kellgren. 

Krohn 1912. Kaarle Krohin julkaisi esitelmään- 
sä perustuvan kirjoituksen Savon Sanomissa 
17.4.1912. 

Aikakausjulkaisussa Jahresbericht der Deutschen 
Morgenländischen Gesellschaft 1845-1846. Leipzig 
1847-1848. 


14 Johan Reinhold Bergstadi (1820-1850), suoma- 

lainen kielitieteilijä ja M. A. Castrenin matka- 
toveri Siperian matkalla 1845-1847. 

Brockhaus oli ollut romantiikan perustajiin 
kuuluneen August Wilhelm Schlegelin (1767- 
1845) oppilas. 

Robert Tengströmille lähettämässään kirjeessä 
Kellgren kertoi ostaneensa sian säkissä, kun 
päätti tulla Brockhausin luokse Leipzigiin. Hän 
kuitenkin ilmoitti onnistuneensa yli kaikkien 
odotusten ja totesi ettei olisi voinut saada yh- 
dellä kertaa hauskempaa, parempaa opettajaa 
ja ystävää. Mutta oli Brockhausillakin hyvää 
sanottavaa Kellgrenistä. J. V. Snellman julkaisi 
Saimassa 8. elokuuta 1846 otteen kirjeestä, jonka 
Brockhaus oli kirjoittanut Lönnrotille. Brock- 
haus ylisti siinä Kellgrenin persoonallisuutta, 
intoa ja mielenkiintoa sanskritin opintoihin 
sekä hänen apuaan suomen kielen opintojen 
edistämisessä, jota ilman tämä ei olisi koskaan 
voinut saada käsitystä suomen kielestä ja pääs- 
tä sisälle Kalevalan maailmaan. Brockhaus ei 
saanut kuitenkaan saksankielistä käännöstä 
valmiiksi ennen uuden Kalevalan julkaisemista. 
Uuden Kalevalan ilmestymisen jälkeen hanke 
ei ollut enää ajankohtainen. Kuten tunnettua, 
Uuden Kalevalan saksankielinen laitos julkais- 
tiin Anton Schiefnerin kääntämänä vuonna 
1852. (Ks. Castrén 1945, 196, 202; 270-271, 314- 
315.) 

Kellgren oli Pariisissa huhtikuusta syyskuuhun 
1847. 

Väitöskirjassaan Kellgren tarkentaa, että kom- 
mentaareja oli kuusi, mutta vain neljä oli saata- 
villa Euroopassa. Castren 1945, 246, alanootti 1. 
Kellgren viittaa pienillä tutkimuksilla aiem- 
paan suunnitelmaansa kirjoittaa tutkielma 
eroottisista Amarus-runoista. 

Manun lakikirjan oli julkaissut ensimmäisen 
kerran englanninkielisenä käännöksenä in- 
doeurooppalaisen kielitieteen varhaisiin perus- 
tajiin kuulunut William Jones (1746-794) Kal- 
kutassa vuonna 1794. Sanskritinkielinen editio 
julkaistiin niin ikään Kalkutassa vuonna 1817 
(Castrén 1945, 246-247). 

Alanoottihuomautus: Kirje Gunnar Castrénin 
hallussa. 

Toivo Viljamaan mukaan latinankieliset otteet 
Manun laeista ja Purana-kertomuksista toiste- 
levat väitöskirjan pääsanomaa: ”maailmanmu- 
na” tai ”Brahman muna” on maailman syntyä 
kuvaava symboli, jonka mukaan maailmaa ei 
synnytä mikään ulkopuolinen jumaluus, vaan 
mundus syntyy itsestään, omasta voimastaan ja 
on itse jumaluus (Viljamaa 2021). 

Kellgren puolusti tutkimustaan De cosmogonia 
Graecorum, ex Aegypto profecta 12. kesäkuuta 1850. 
Hänet promovoitiin filosofian tohtoriksi 19. ke- 
säkuuta 1850. 

Geschichte unserer abendländischen Philosophie. En- 
twicklungsgeschichte unserer spekulativen, sowohl 
philosophischen als religiösen Ideen von ihren ersten 
Anfüngen bis auf die Gegenwart (1846) 

Kellgrenin ajoitus 2000 eKr. Nykytutkimukses- 
sa Hyksodynastia ajoitetaan 1786-1567 eKr. 
Gunnar Castrén käyttää uskontotieteestä Ruot- 
sissa varhemmin käytössä ollutta nimeä reli- 
gionshistoria. Suomessakin puhuttiin tieteen- 
alasta 1860-luvulta alkaen yleisenä uskonnonhis- 
toriana. 

Ylioppilaaksi tultuaan Otto Donner muutti 
koulukaupungistaan Vaasasta Helsinkiin vuon- 

na 1857. Hän asettui asumaan J. J. Tengströmin 
perheeseen Kruununhakaan. Yhteys Donne- 
rien ja Tengströmien välillä juontuu arkkipiispa 
J. Tengströmistä, joka oli ollut nuorena yliop- 
pilaana kotiopettajana Otto Donnerin isoisän 
perheessä. 

28 Donner tarkasteli lyhyessä kirjoituksessaan 
hollantilaisen uskontotieteen uranuurtajan 

Uskontotieteen oppihistorian täydennys 


Aloitin uskontotieteen opiskelun hieman yli 
neljännesvuosisata sitten. Siitä lähtien olen toi- 
minut käytännössä koko ajan uskontotieteen 
institutionaalisissa kehyksissä, vaikka tehtävät, 
maat ja yliopistot ovat vaihtuneet. Vaikka olen 
hyvin kiinnostunut tieteenalan historiasta ja 
tieteenalaa koskevista luonnehdinnoista, en 
voi sanoa olevani erikoistunut suomalaiseen 
oppihistoriaan. Kun paljastan, että ennen ke- 
sää 2020 en tuntenut käytännössä laisinkaan 
Herman Kellgrenin uraa tai elämää, en usko 
olevani poikkeustapaus suomalaisten uskon- 
totieteilijöiden joukossa. 

Kesällä 2020 istuimme Veikko Anttosen 
kanssa ulkoilmaterassilla kahvikupin äärellä 
ja kuulumisten vaihtamisen lisäksi puhuimme 
uskontotieteen tilasta - menneisyydestä ja ny- 
kyisyydestä, kotimaisessa ja kansainvälisessä 
perspektiivissä. Tuolloin Anttonen kertoi Kell- 
greniä koskevasta tutkimuksestaan. Nyt se 
-tai osa siitä — on luettavissa, mutta jo varhais- 
vaiheessa kiinnostuksen herättivät erityisesti 
seuraavat seikat: Kellgrenin poissaolo suoma- 
laisen uskontotieteen oppihistoriasta, mahdol- 
linen yhteys suomen kielen uskonto-sanan 
keksimiseen ja yhteydet kansainvälisiin us- 

kontotieteen kannalta tärkeisiin tutkijoihin. 
Nämä kiinnostukset nousevat uskontotieteen 
parista. Kellgrenin merkitystä voidaan arvioi- 
da monista muistakin näkökulmista, mutta 
jätän sen muille, koska tämän kommentti- 
puheenvuoron kohteessa eli Anttosen artik- 
kelissa käsitellään Kellgreniä juuri uskontotie- 
teen kannalta. 


Kellgren monipuolistaa oppihistoriaa 


Kaikkein yleisimmällä tasolla Kellgreniä ja 
osin Kruununhaan piiriä käsittelevä artikke- 
li asettaa kielitieteilijän ja sanskritistin osaksi 
suomalaisen uskontotieteen historiaa — kerto- 
mukseen, josta hän on pitkälti puuttunut. En 
muista kuulleeni Kellgrenin nimeä millään 
oppihistoriaa käsittelevällä kurssilla (tosin 
muistini luotettavuus voidaan kyseenalaistaa), 
enkä ole omassa opetuksessani hänen nimeän- 
sä maininnut. Aikalaisensa M. A. Castrén on 
yleensä katsottu riittäväksi esimerkiksi Kell- 
greninkin viljelemästä luonnonmytologisesta 
näkökulmasta. Kimmo Ketolan ja kumppa- 
neiden edelleen opetuksessa käyttökelpoinen 

johdantoteksti uskontotieteen historian ja 
nykyajan lähestymistapoihin listaa yhdessä 
tekstilaatikossa ”suomalaista uskonnontutki- 
musta” Agricolasta 1990-luvun loppuun, 
mutta sieltäkään Kellgrenin nimeä ei löydy 
(Ketola ym. 2003, 28). Kellgrenin nimen voi 
löytää suomalais-ugrilaista ja itämerensuoma- 
laista mytologiaa käsittelevistä teoksista (esim. 
Siikala 2013), mutta se on lopulta eri asia kuin 
alkusysäys Kellgrenin kirjoittamiseksi suoma- 
laisen uskontotieteen oppihistoriaan. Eivätkä 
uskontotieteen suomalaisten klassikkojen sta- 
tukseen nostetut tutkijatkaan Kellgrenin työtä 
merkittävästi hyödyntäneet. Kun selailin läpi 
tusinan verran ”klassikoita” epäsystemaatti- 
sella satunnaisotoksella, vain kahdessa oli vii- 
tattu Kellgreniin: Martti Haavion (1991, alk. 
1952) tutkimuksessa Väinämöisestä ja Castré- 
nin (2016) luennoissa suomalaisesta mytologi- 
asta. Haavio ei liene tässä sattuma, sillä Ant- 
tonenkin noteeraa hänen lähestymistapansa 
yhtäläisyyden Kellgreniin kirjoittaessaan, että 
”Haavio tukeutui periaatteessa vastaavaan 
lähestymistapaan useissa myyttiaiheita kos- 
kevissa tutkimuksissaan kehittäessään motiivi- 
historialliseksi kutsutun analyysimenetelmän.” 

Kellgrenin tutkimustyö edusti orientalistii- 
kan tekstitutkimuksen perinnettä, mutta se 
puoli on jäänyt vähemmälle huomiolle suoma- 
laisen uskontotieteen historiassa. Suomalainen 
uskontotiede on ollut varhaisvaiheissaan kenttä- 
työpainotteista, ja tätä puolta myöhempi tut- 
kimus ja oppihistorian kirjoitus on vaalinut 
ja varjellut huolellisesti. Aineistot on kerätty 
havainnoiden ja haastatteluin, tutkimuskent- 
tien ollessa usein epäurbaanien ympäristöjen 
— agraariyhteisöjen ja ”luonnonkansojen” 

- elämänmuotoja, joiden on odotettu katoavan 
lähitulevaisuudessa sitä mukaa kun moderni- 
saatio etenee. Kuten Kellgrenin tapaus vihjaa, 
kyse on kuitenkin verrattain yksipuolisesta 
tutkimushistorian kertomisesta, jolla on ylläpi- 
detty ajatusta oikeanlaisesta uskontotieteelli- 
sestä tutkimuksesta. Kellgrenin tapauksen kä- 
sittely on siksi tervetullut muistutus siitä, että 
uskontotieteen suomalainen historia on hitu- 
sen monisäikeisempi kuin siitä tavallisesti 
kerrottu versio. Se myös muistuttaa, että ai- 
noastaan suomalaisen tutkimushistorian ku- 
vausten perusteella uskontotieteen vaiheista 
saa hyvin erilaisen kuvan kuin tutustumalla 
muiden maiden historioihin. Yksi esimerkki 
riittänee: kanadalaisen uskonnontutkimuksen 
ja spesifisti uskontotieteen institutionaalisessa 
historiassa kenttätyö ja epäurbaanien ympäris- 
töjen tutkimus on ollut mitättömässä roolissa 
verrattuna orientalistiikan ja kristillisten deno- 
minaatioiden teologisen tutkimuksen merki- 
tykseen. Siinä vaiheessa, kun uskontotiede 
alkoi muotoutua Kanadassa teologiasta erilli- 
seksi tieteenalaksi, se alkoi keskittyä niin sa- 
nottuihin maailmanuskontoihin. (Hughes 
2020.) Vaikka esimerkiksi kanadalainen antro- 
pologia on ollut kiinnostunut niin kenttätöistä 
kuin Pohjois-Amerikan alkuperäiskansoista 
— ja siten epäurbaaneista ympäristöistä — 
maan uskontotieteen oppihistoriassa sillä on 
melko pieni rooli. Vaikka suomalaisen us- 
kontotieteen historia on omintakeinen, Kell- 
grenin kirjoittaminen osaksi sitä muistuttaa, 
että siinä on yhtäläisyyksiä monien muiden 
maiden oppihistoriaan, aivan kuten Anttonen 
korostaa artikkelinsa alussa. 

”Uskonto” suomen kielen sanana ja 
yhteiskunnallisena diskurssina 


Anttonen käsittelee Kellgreniä myös osana 
Kruununhaan piiriä ja osoittaa piirin yhtey- 
den suomen kielen uskonto-sanan keksimi- 
seen. Tämä tuo lisävaloa sanan syntyyn ja 
siihen, miten suomen kielen sanan keksimi- 
nen ei ollut kovin monen askeleen päässä 
tutkijoista. Osio on kuitenkin lyhyt, vaikka 
artikkelin loppupuolella näytetään parin esi- 
merkin avulla, miten uskonto-sana alkoi vielä 
1800-luvun jälkipuoliskolla esiintyä tieteen- 
alan nimiä koskevissa keskusteluissa (yleinen 
uskontohistoria, vertaileva uskontotiede) sekä 
ulottua poliittiseen keskusteluun. Jää kuiten- 
kin jokseenkin epäselväksi, missä määrin 
suomen kielen uskonto-sanan keksiminen 
liittyy Kellgrenin ajatteluun tai mahdollisesti 
Kellgrenin kansainvälisiin yhteyksiin. Ja jos 
liittyy, niin mitä siitä voidaan päätellä? Joka 
tapauksessa suomen kielen uskonto-sanan 
yhteiskuntahistoriallisessa roolissa olisi paljon 
lisää tutkittavaa, vaikka sen syntyhistoriasta 
jotain tiedetäänkin. 

Suomen kielen uskonto-sanan synty liittyy 
ajankohtaan, jolloin keksittiin aktiivisesti mo- 
nia muitakin sanoja, kuten Anttonen mainit- 
see. Sanojen keksimisen ajallinen paikantami- 
nen on sinänsä mielenkiintoista ja Anttonen 
liittää uskonto-sanan luomisen ja sitä seuran- 
neet vuosikymmenet uskonnon kategorian 
syntyyn Suomessa. Artikkelissa ei kuitenkaan 
eksplikoida kovin tarkasti, miten uskonnon 
kategorian tarkastelu ymmärretään. Käsit- 

telyn perusteella se voisi tarkoittaa hetkeä, 
jolloin suomenkielinen sana liitetään muista 
kielistä omaksuttuun uskonnon ideaan. Se 
voisi tarkoittaa myös hetkeä, jolloin Suomes- 
sa löydetään sopiva käsite kuvaamaan todel- 
lisuutta todenmukaisesti. Se voisi tarkoittaa 
myös konstruktivistisemmin sitä, että uskonto 
keksitään aikansa yhteiskunnallisiin ja tieteel- 
lisiinkin tarpeisiin. Tätä juonnetta olisi tärkeä 
jatkaa perusteellisemmin tulevaisuudessa. 

Lisäksi tulevien tutkimusten asiaksi jää sel- 
vittää, millaiseen diskursiiviseen muodostel- 
maan uskonto-sana kytkeytyi 1800-luvun suo- 
malaisessa yhteiskunnassa. Yksi tapa lähteä 
purkamaan tätä puolta, olisi sen pohtiminen, 
miksi samaan aikaan keksitään myös suo- 
men kielen sana "julkisuus" ja miten suoma- 
lainen yhteiskunta ja sitä koskeva keskustelu 
alkaa organisoitua näitä termejä hyödyntäen. 
Ainakin modernia englanninkielistä uskonto- 
diskurssia koskevien tutkimusten perusteella 
uskonto-termi on muotoutunut viittaamaan 
varsinaisesta julkisuudesta (ja erityisesti poli- 
tiikasta) erotettuun alueeseen, jota luonnehti- 
vat yksityiset uskomukset ja ajatukset, joiden 
näkyvinä edustajina erilaiset uskonnolliset 
yhteisöt ja kirkot ovat (esim. Arnal & Mc- 
Cutcheon 2013; Fitzgerald 2007; Martin 2010). 
Mahdollisessa Suomea koskevassa tutkimuk- 
sessa Kruununhaan piirillä olisi osansa, mut- 
ta varsinainen painopiste siirtyisi laajempaan, 
sanan syntyä seuranneeseen yhteiskunnalli- 
seen tilanteeseen ja sen diskurssihistorialli- 
seen analyysiin. 

Oppihistoriallinen ”jossittelu” 


Lisämauste Kellgrenin kirjoittamiselle osaksi 
uskontotieteen oppihistoriaa on hänen yhtey- 
tensä uskontotieteen yhdeksi perustajaksi ni- 
mettyyn Friedrich Max Miilleriin. Miiller aloit- 
ti sanskritistina, nimettiin vertailevan filolo- 
gian oppituolin haltijaksi ja lopulta hän alkoi 
kutsua tekemisiään uskontotieteeksi (Müllerin 
käyttämä nimike oli Science of Religion). Yhteys 
Kellgrenin ja Miillerin välillä on konkreetti- 
nen. Se tarjoaa yhden esimerkin siitä, että 
suomalainen ”uskontotiede” oli kansallisista 
tiedepoliittisista painotuksistaan huolimatta 
hyvin kiinni kansainvälisissä tieteellisissä vir- 
tauksissa jo aikana, jolloin uskontotiede ei 
ollut institutionaalisessa mielessä vakiintunut. 

Tähän liittyen Anttonen nostaa esiin kysy- 
myksen siitä, mitä olisi voinut tapahtua, mikä- 
li nuorena kuollut Kellgren olisi elänyt pidem- 
pään. Anttonen kirjoittaa, että ”Millerista tuli 
Englannissa vertailevan uskontotieteen isä. 
Kellgren olisi saattanut nousta samaan ase- 
maan Suomessa, mikäli kohtalo olisi kirjoitta- 
nut hänelle toisenlaiset nuotit.” Artikkelin lo- 
pussa ehdotetaan, että uskontotiedettä melko 
vahvasti luonnehtineen suomalais-ugrilaisen 
tutkimusperinteen ”rinnalle olisi voinut muo- 
dostua vahva orientalistiikasta nouseva teks- 
titutkimuksen perinne”. 

Voi olla, että suomalainen uskontotiede olisi 
muodostunut toisenlaiseksi. Voi olla, että juuri 
Millerin vaikutuksesta olisi tullut Kellgrenin 
kautta suorempi ja voimakkaampi, esimerkik- 
si Anttosen hahmottelemalla tavalla: ”Hän 
olisi jakanut Max Müllerin kanssa uskonto- 
tieteen 1800-luvun perustavimman metodin 

eli uskontojen vertailun.” Lisäksi olisi toden- 
näköistä, että suomalaisessa oppihistoriassa 
olisi enemmän sävyjä, jotka muistuttaisivat, 
että vahvan kenttätyöpainotuksen lisäksi tie- 
teenalan suomalaisessa perinteessä on myös 
merkittävä tekstitutkimuksen painotus. 

Ajatusleikkiä voi viedä moniin suuntiin. 
Näin voitaisiin nostaa esiin erilaisia historian 
sivupoluille jääneitä vaihtoehtoja ja painotuk- 
sia. Se auttaisi ymmärtämään, että mikään to- 
teutunut oppihistoria ei ole ollut väistämätön 
ja luonnollinen kehityskulku alkeellisesta 
tieteestä edistyneeseen. Jokaisen tieteenalan 
kehityksessä on myös hylättyjä ja unohdettuja 
mahdollisuuksia, joista olisi voinut tulla toi- 
sin painottunut, yhtä lailla uskottavia tuloksia 
tuottanut tiede. Vaikka Kellgren jäi sivuun 
suomalaisen uskontotieteen kehityksestä, se 
kuitenkin tiedetään, että Miller kirjoitettiin 
kansainvälisen uskontotieteen ytimeen. Tosin 
Miillerilla on enemmän oppihistoriallista 
merkitystä kuin nykypäivän metodologiaa 
ohjaava rooli. 

Nykypäivään Miillerin perinnöstä on lä- 
hinnä otettu ajatus uskontotieteestä vertaile- 
vana ja maallisena selittävänä tieteenä, jonka 
kohde — uskonto — löytyy kaikista tai lähes kai- 
kista yhteisöistä. Itse asiassa on vain hyvä, jos 
Millerilta ei otetakaan sen kummempaa. Hä- 
nen vertailunsa ovat nykypäivän näkökulmas- 
ta ongelmallisia. Hän ei koskaan matkustanut 
Intiaan, vaan ajatteli todellisen Intian löytyvän 
muinaisista, auktorisoiduista teksteistä (Sugirt- 
harajah 2003, 47-48). Müller, kuten niin moni 
muu hánen aikalaistaan, ei ollut kiinnostunut 
aikansa intialaisista, vaan Intian perinteistä ra- 
kentui viktoriaanisia britti-ihanteita vastaava 

idealisoitu hindulaisuus ja buddhalaisuus (Al- 
mond 1988). Joidenkin tulkintojen mukaan 
Miller on pikemminkin uskontofenomenolo- 
gisen vertailun hengenheimolainen eikä his- 
toriallisesti ja kielellisesti kontekstualisoidun 
vertailun esimerkillinen edustaja: sen sijaan 
että otettaisiin ohjenuoraksi Miillerin Goethe- 
mukaelma "hàn, joka tuntee yhden uskonnon, 
ei tunne yhtään”, ohjenuorana voisi pikem- 
minkin olla ”hän, joka tuntee yhden uskon- 
non, tietää, että vertailun pitää ankkuroitua 
vahvaan paikallisen historiallisen kontekstin 
tuntemiseen” (Hughes 2017). 

Miller piti maailmanhistoriaa tiedostamat- 
tomana etenemisenä kohti arvokkainta kehi- 
tyspistettä, kristinuskoa, ja ajatteli uskontotie- 
teen ”antavan uuden elämän kristinuskolle” 
(Strenski 2006, 50). Hän oli sikäli ”ekumee- 
nikko”, että katsoi löytäneensä Intian myto- 
logiasta ja muualtakin ajatuksia, jotka sopivat 
yhteen kristinuskon kanssa, millä voisi olla 
oman uskonnollisen itseymmärryksemme li- 
säämisen ohessa jopa maailmanrauhaa edistä- 
vä tehtävä (Molendijk 2016). Vaikka Miillerilla 
ei tiettävästi ollut suoraa vaikutusta imperia- 
listiseen politiikkaan, hän juhlisti imperiumin 
suuruutta puheissaan ja hänen ajatteluansa 
jäsensi britti-imperiumin keskeisyys ja sitä 
heijastelevat arvoerottelut (Chidester 2014, 
82-89). Jos ottaa Müllerin itseymmärryksen 
ja hänen tutkimuksensa mahdollistaneet yh- 
teiskunnalliset olosuhteet vakavasti, ei hänen 
projektiaan ole helppo pitää puolueettomana 
eikä edes maallisena. 

Hänen selityksensä oli erikoinen yhdistelmä 
kielitieteellistä lähestymistapaa ja luonnon- 
mytologiaa. Suurimman osan ajastaan hän 

keskittyi kielitieteelliseen lähestymistapaan, 
jonka mukaan ”mytologia on kielen sairaus” 
eli kieli saa aikaan jumaluuksien nimeämiset. 
Luonnonmytologian painotus löytyy Müllerin 
uran loppupuolelta. Mikä siis selittää jumalat 
Müllerin mukaan? Sanat, jotka luovat koh- 
teen vai havainnon kohde, joka etsii sanat? Ja 
miten nämä sopivat yhteen, kun filologisen 
projektin ei pitäisi pystyä sisäisen koherent- 
tiusvaatimuksen täyttääkseen sanomaan mi- 
tään psykologisesta puolesta (ks. Masuzawa 
1993, 8, 58-75). 

Jos Millerin oman tutkimuksen ”vertailu”, 
”maallisuus” ja ”selittävä tiede” on kyseenalais- 
tettavissa, eivät hänen pohdintansa uskonnon 
kategoriasta ole sen ongelmattomampia. Hän 
ei tehnyt kielitieteellistä tutkimusta uskonto- 
sanasta, vaan piti uskontoa universaalina ja 
kaikkiallisena ilmiönä olettaen uskonnon 
perustuvan äärettömän ihailuun ja ihmette- 
lyyn (Masuzawa 1993, 67; 2005, 216). Hänel- 
le uskontoja oli lukematon määrä ja häntä 
kiinnostivat erityisesti Sacred Books of the East 
-kirjasarjan toimitustyössään (hänen mieles- 
tään) merkittävät uskonnot. Hän lavensi C. P. 
Tielen kolmen universaalin uskonnon tai 
maailmanuskonnon listaa (kristinusko, budd- 
halaisuus ja islam) lisäten siihen viisi: vedalai- 
suuden (hindulaisuus), zarathustralaisuuden, 
juutalaisuuden, taolaisuuden ja kungfutselai- 
suuden. Sikäli Miller on vaikuttanut suuresti 
ajatukseen, että on olemassa tietty lista "maa- 
ilmanuskontoja”, vaikka hän ei itse tiettävästi 
maailmanuskonnon käsitettä käyttänytkään. 
(Taira ilmestyy.) Erityisesti Mäller on vaikut- 
tanut työtoverinsa James Leggen kanssa 
siihen, että kungfutselaisuutta on toisinaan 

pidetty uskontona (Sun 2013). Nykypäivän 
näkökulmasta Miiller on yksi linkki pitkässä 
historiassa, jossa tiettyjä perinteitä on alettu 
pitää uskontoina ja maailmanuskontoina, ja 
tätä nykypäivän tutkimus on voimakkaasti 
lähtenyt haastamaan kysyen, millaisia valta- 
suhteita maailmanuskontoa koskeva diskurssi 
on ylläpitänyt ja miten sitä voitaisiin purkaa 
(esim. Cotter & Robertson 2016; Masuzawa 
2005). 

Ei tietenkään voida tietää, olisiko Kellgre- 
nistä lähtevä linja puolustanut mitään näistä 
Müllerin näkemyksistä. Katson silti mielek- 
kääksi mainita nämä siksi, ettei jäisi epäsel- 
vyyttä: Mäller on pikemminkin symboli 
uskontotieteelle ylipäätään ja vertailevan us- 
kontotieteen projektille erityisesti kuin sen esi- 
merkillinen toteuttaja nykypäivän kriteereillä 
arvioituna. Kuten Tomoko Masuzawa (1993, 
59) toteaa, Miiller on kunnioitetussa asemassa 
siksi, että hän on mielekkään kiistelyn ulko- 
puolelle jätetty ”todellinen fossiili”, jonka 

Tutkimuskohteena kansanomainen ajattelu 


ja perinteiset käsitykset 


Kognitiiviset mallit, maailmankuva ja mentaliteettihistoria 


suomalaisessa folkloristiikassa 


Folkloristiikan tutkimukseen murtautui 1980- 
luvulla suuntaus, jossa kiinnostuksen koh- 
teeksi tulivat kansankulttuurin omaehtoiseen 
tietoon liittyvät prosessit. Perimmäiseksi tut- 
kimuskohteeksi määriteltiin muun muassa 
kansanomainen maailmankuva, mielikuva- 
maailma, kollektiivinen ajattelu tai pohjois- 
eurooppalaisten agraaristen ihmisten perin- 
teinen ajattelu.' Folkloristit kiinnostuivat ker- 
tomusperinteessä tuotetuista ja yhteisöllisesti 
jaetuista käsityksistä, mielikuvista, tunteista, 
toiveista, perusteluista tai toimintaohjeista. 
Näitä ryhdyttiin kartoittamaan kertomusten ja 
folkloren lajien avulla. Niin vanhojen arkisto- 
aineistojen kuin haastattelulla toteutettujen 
kerronnantutkimusten analyysien avulla voi- 
tiin osoittaa, miten folkloressa ilmaistu perin- 
teinen ajattelu organisoitui ja miten ajattelun 
sisältöjä oli mahdollista luokitella. Kansan- 
kulttuurissa ilmenevä ajattelu ja perinteiset 
käsitykset perustuivat mielessä oleviin tieto- 
rakenteisiin. Folkloristiikan tutkimuksiin il- 
maantui kognitiotieteellisiä ihmismielen tie- 
donkäsittelyyn liittyviä käsitteitä kuten mallit, 
skeema ja skripti. 


Eri kognitiotieteellisistä suuntauksista pe- 
räisin oleva käsitteistö asettui kiinnostavalla 
tavalla suomalaiseen folkloristiikkaan, jopa 
siinä määrin, että oppialalla tehdyissä tutki- 
muksissa 1980-luvulta 2010-luvun alkuun saak- 
ka suuntaus oli jonkinlaisessa paradigman 
asemassa. Yksikään folkloristiikan tutkimus 
ei kuitenkaan nojannut yksinomaan kognitii- 
visten mallien, skeemojen tai skriptin käsittei- 
siin. Varsin tyypillistä oli ja on ollut eri tutkimus- 
traditioiden, metodien ja uusien oppialojen 
kuten naistutkimuksen vaikutteiden, siellä 
kehitettyjen käsitteiden ja tulokulmien hybri- 
dinen käyttö. Myös yhdysvaltalaisen sosioling- 
vistiikan vaikutteet muotoilivat suomalaista 
kognitiivisten mallien soveltamista etenkin 
1980-luvun kertojatutkimuksissa. Arkistoaineis- 
toja hyödyntävässä tutkimuksessa puolestaan 
ranskalaisen annales-koulukunnan luoman ja 
Suomessa erityisesti Matti Peltosen kehittä- 
män mentaliteettihistorian sekä italialaisten 
mikrohistorian jäsennykset ”tavallisen ihmi- 
sen” ajattelusta inspiroivat folkloristeja. 

Folkloristiikassa kulttuurisia malleja ja skee- 
man käsitteitä on hyödynnetty niin kenttä- 

töihin perustuvissa kertojatutkimuksissa kuin 
vanhan arkistoidun folkloren analyysissä. Sen 
sijaan mentaliteetti ja maailmankuva ovat 
tulleet tutkimuksiin myöhemmin 1990-luvun 
aikana, silloinkin lähinnä arkistoaineistoja 
hyödyntävien folkloristien tutkimuksiin. Huo- 
limatta eri lähtökohdista, yhteistä malleille ja 
mentaliteeteille on se, ettei niitä folkloristiikas- 
sa ole määritelty kovin tarkasti. 

Esitän artikkelissa synteesin kulttuuristen 
mallien ja skeemojen käytön sekä kansan- 
omaisen ajattelun tulkinnoista suomalaisessa 
folkloristiikassa. Olen rajannut ulkopuolelle 
kognitiivisen uskontotieteen tutkimukset ja 
pääosan kansanuskoa käsittelevistä tutkimuk- 
sista. Siria Kohonen syventyy niihin enemmän 
tässä vuosikirjassa. Tämän artikkelin linjauk- 
set ja esimerkkitutkimukset olen valinnut sen 
perusteella, että niissä hahmotetaan laajassa 
mielessä sosiaalista identiteettiä ja hierarkioita 
kansankulttuurin kokonaisuudessa. Pohdin 
aluksi, millaiseen historialliseen kontekstiin 
kansanomaisen ajattelun tutkimus syntyi ja 
millä tavoin se haastoi vanhan teoreettisen 
ja metodologisen ajattelun. Tämän jälkeen jä- 
sennän paradigman muutosta kolmella eri lä- 
hestymistavalla, joista ensimmäinen on kenttä- 
töissä tehdyt kertojatutkimukset, toinen arkis- 
totekstien sisältämien kulttuuristen mallien 
tutkimukset ja kolmas maailmankuvan tutki- 
mussuuntaukset analyysit. Näistä viimeinen 
on liittynyt sosiaalihistoriassa nousseeseen 
mentaliteettien tutkimukseen, jonka käsitteet 
ja sanasto ovat folkloristiikassa kiinnostavalla 
tavalla yhdistyneet kognitiivisen antropolo- 
gian malli-ajattelun kanssa. 

”Paradigm shifts” 


Tiede etenee vallankumouksiin vertautuvien 
muutosten kautta. Thomas Kuhnin tunnetun 
muotoilun mukaan tietämyksemme meitä 
ympäröivästä maailmasta ei laajene tasaisesti 
tieteellisen tiedon edistyessä. Todellinen edis- 
tyminen tapahtuu hyppäyksin vanhoista nä- 
kemyksistä eli paradigmoista uusiin, minkä 
jälkeen myös niin sanotun normaalitieteen 
perustavat olettamukset muuttuvat uusien pa- 
radigmojen mukaisiksi (Kuhn 1994/1962). Me- 
taforana vallankumous luo vaikutelman no- 
peasta ja rajusta muutoksesta. Kognitiivisten 
mallien, skeema-käsitteen ja maailmankuvan 
tulo folkloristiikkaan tapahtui monen muun 
samanaikaisen teoria- ja metodimuutoksen 
kanssa. Tai ainakin ne olivat jatkumoa jo hie- 
man aiemmin käynnistyneeseen muutosmyl- 
lerrykseen, jossa folkloretekstin ja kontekstin 
suhde merkityksen muotoutumisessa sekä tul- 
kintojen henkilökohtaisuus ja perinnelajiana- 
lyysi syrjäyttivät lähes vuosisadan ajan jatku- 
neen runotekstejä vertailevan paradigman 
(Honko 1984, 99-103). Näiden seurauksena 
kansankulttuurin tutkimuksen näkökulmat 
laajenivat. Yhteensä tähän ”tieteelliseen val- 
lankumoukseen” kului noin kaksikymmentä 
vuotta. Paradigman muutos ei näin ollen ta- 
pahtunut erityisen nopeasti, vaan vaati uu- 
den tutkijasukupolven, jotta empiriakokeilut, 
käsitekehittelyt ja teoriaa muotoilevat irtiotot 
alkoivat näyttäytyä normaalitieteenä. 

Miten kansanomaisen ajattelun ja suulli- 
seen perinteeseen sisältyvien kollektiivisten 
käsitysten ”paradigma” poikkesi aiemmasta 
tutkimustavasta ja minkälaisesta tutkimus- 

kontekstista se oli lähtöisin? Maantieteellis- 
historiallisen koulukunnan vaikutuksesta joh- 
tuen tutkimus keskittyi 1960-luvulle saakka 
arkistoidun kansanrunoaineiston tutkimiseen 
tekstikriittisesti. Koska menetelmänä oli runo- 
tekstien keskinäinen vertailu, oli folkloristii- 
kalla — tai suomalaisella ja vertailevalla kan- 
sanrunoudentutkimuksella — ollut aina hyvin 
kiinteä yhteys suomen kielen tutkimuksen 
kanssa. Kansankulttuuria ja kansanomaista 
toimintaa ja ajattelua tarkasteltiin arkistoitu- 
jen suomenkielisten folkloretekstien avulla. 
Maantieteellis-historiallinen koulukunta oli 
ennen kaikkea metodi, mutta se oli myös 
teoria siinä mielessä, että menetelmää ohjasi 
näkemys kansanrunojen kulkeutumisreiteistä 
ja aikakausista. 

Millaisessa tilanteessa kansanomaisen ajat- 
telun ja perinteisten käsitysten hahmottami- 
nen folkloreaineistoista malleina tai skeemoi- 
na lähti versomaan suomalaisessa folkloris- 
tiikassa? Taustaa tälle voi nähdäkseni etsiä 
esimerkiksi Laurin Hongon määritelmästä 
perinne-ekologian käsitteelle (Honko 1972), 
jossa korostui kriittinen näkemys yksilön 
valinnanvapauden rajoista kulttuurissaan ja 
perinteissään. Kuitenkin varsinainen kogni- 
tiivisia käsitteitä hyödyntävän tutkimuksen 
läpimurto ajoittui Hongosta seuraavan suku- 
polven tuotantoon 1980- ja 1990-luvuille, ja 
siellä etenkin uskontotieteen ja kansanuskon 
tutkimuksiin (ks. Kohonen tässä teoksessa). 
Lauri Hongon myötä folkloristiikka otti harp- 
pauksen suuntaan, joka laajensi suomalaista 
folkloristiikkaa sellaisten käsitteiden kuin tra- 
ditio tai genre avulla. Ne, kuten myöhemmin 
myös skeemat, mallit ja skriptit asettuivat 


luontevasti arkistoaineistojen pitkään jatku- 
moon. Folkloristit myös oppivat jo varhaisessa 
opintojen vaiheessa empirian ensisijaisuuden 
ohi teorioiden. Empiria on liittynyt ennen 
kaikkea folkloren arkistoaineistojen tuntemuk- 
seen ja hallintaan (Lehtipuro 2003, 15). Arkis- 
toaineistojen puutteelliset kontekstitiedot loi- 
vat kuitenkin yhä enemmän painetta suunnata 
tutkimusintressi elävään kerrontatilanteeseen. 

Tieteelliseen myllerrykseen suomalaisessa 
folkloristiikassa vaikuttivat myös kansainväli- 
set suuntaukset. Lisääntynyt matkustelu ja eri 
puolilla maailmaa tehdyt omat kenttätyöt loi- 
vat puitteet omaksua käsitteitä, joita etenkin 
uskontoantropologit Suomessa ryhtyivät hyö- 
dyntämään (esim. Siikala 1978; Kamppinen 
1989). Merkittävin vanhan paradigman intel- 
lektuaalinen haastaja, niin sanottu new perspe- 
ctives in folklore, tuli kuitenkin Yhdysvalloista, 
jossa 1960-luvun alussa kyseenalaistettiin 
arkistoidun folkloreaineiston tutkimusarvo 
kulttuureja selitettäessä (Paredes & Baumann 
1972). Uusi folkloristiikan näkemys julisti, että 
suullista perinnettä tuli tarkastella osana kie- 
lellistä ja kehollista esitystilannetta, jossa 
kulttuuriseen viestintään vaikuttavat viestijän 
ohella myös kuulijat ja katsojat. Täällä perfor- 
manssikoulukunnan nimellä tunnettu teoria 
kritisoi erityisesti Euroopassa vallalla ollutta 
arkistoteksteihin perustuvaa folkloristiikkaa 
väittäen sen perustuvan kontekstistaan irrotet- 
tuihin ”kuolleisiin artefakteihin”, jotka olivat 
alttiita väärille tulkinnoille. 

Lauri Honko, joka ensimmäisenä toi Suo- 
meen performanssitutkimuksen lähtökohdat, 
asennoitui siihen kahtiajakoisesti. Hän kiisteli 
performanssiteorian rajoituksista ja puolusti 

arkistofolkloren mahdollisuuksia amerikka- 
laisfolkloristien suuntaan, mutta korosti sa- 
malla suomalaisille kollegoille performanssi- 
käsitteen hyötyjä (Honko 1989, 18). Niin ver- 
taileva tekstikriittinen runotutkimus kuin per- 
formanssikoulukuntakin sivuuttivat suullisen 
kulttuurin taustalla vaikuttavat ajattelunmuo- 
dot ja näiden ilmentymät. Vaikka perinteelli- 
nen folkloreviestintä asetettiin entistä useam- 
min kontekstiinsa ja näin ollen osaksi elävää 
esitystilannetta, ei performanssikoulukunnan 
periaatteilla voitu ratkaista kysymystä siitä, 
millaisia mielikuvia ja yhteisöllistä koheesiota 
rakentavia arvo- ja normiperiaatteita folklo- 
ren avulla haluttiin ilmaista. Sen paremmin 
tekstintutkimus kuin esitysteoreetikotkaan 
eivät kyenneet vastaamaan kysymykseen 
folkloren olemassaolon perimmäisistä kysy- 
myksistä (Siikala 1987, 102). 

Kognitivistinen teorianmuodostus kehittyi 
varsin toisenlaiseksi uskontotieteessä (ks. Ko- 
honen tässä teoksessa). On kiinnostavaa, että 
kummallakaan oppialalla ei kognitiivista teo- 
riakäsitteistöä selitettäessä viitata Lauri Hon- 
koon.3 Honko ehti tutkijaurallaan moniaalle 
ja hän oli folkloristiikka-uskontotieteessä (sil- 
loin kun ne olivat samaa oppiainetta) ensim- 
mäinen, joka hyödynsi tietoisesti esimerkiksi 
sosiaalipsykologisia tulkintoja (Honko 1972, 
100-105). Honko siivosi pois maantieteel- 
lis-historiallisen menetelmän ja tekstikriitti- 
sen hegemonian. Hän käänsi valtavirtaisen 
katseen tekstistä kohti esittäjää ja yhteisöä. 
Hän myös pohti yksilön mielessä tapahtuvia 
asioita, mutta ei varsinaisesti kognitiivisesta 
vaan erityisesti sosiaalipsykologisesta näkö- 
kulmasta. Näin jälkikäteen arvioituna Honko 

muotoili folkloristista tutkimuskenttää niin, 
että seuraava mahdollinen ja luonteva askel 
oli kognitiivinen näkökulma. Ottaessaan sen 
askeleen uudet sukupolvet ottivat etäisyyttä 
Hongosta. 

Folkloristiikassa kansanomaisen ajattelun 
ja perinteellisten käsitysten tutkimisen läpi- 
murtoa jäljitettäessä on tärkeää havaita niin 
ihmistieteissä kuin laajemmin yhteiskunnassa 
tapahtunut murros 1960-luvun lopulta lähtien. 
Esimerkiksi suurten ikäluokkien tulo yliopis- 
toihin ja ajatus folklorekäyttäjien laajemmasta 
kirjosta vaikuttivat nuoren polven tutkimus- 
intresseihin. Usein teoreettisen murroksen 
vaikutusta on korostettu ikään kuin itsenäise- 
nä prosessina. Maantieteellis-historiallisen 
paradigman heikentymiseen vaikuttivat kui- 
tenkin myös Suomalaisen Kirjallisuuden Seu- 
ran (SKS) kansanrunousarkistossa toteutetut 
muistitietokeruut, joita ryhdyttiin toteutta- 
maan 1960-luvun aikana. Paitsi että ne loivat 
uudenlaisia metodisia mahdollisuuksia, ra- 
kensivat ne samalla tapaa nähdä folklore uu- 
denlaisin silmin (Hämäläinen ym. 2020, 49). 
Paradigman muutokseen viitoittivat tutkijoi- 
den omat kentällä tehdyt tapaustutkimukset 
ja niistä kertyneet haastatteluaineistot, joihin 
tulkittiin aiemmasta poikkeavia käsitteitä ja lä- 
hestymistapoja. Tätä taustaa vasten on vähin- 
täänkin kiinnostavaa, miten oppialan nimi 
- huolimatta laajentuneesta tutkimusaiheiden 
kirjosta — säilyi vuoteen 1989 saakka suoma- 
laisena ja vertailevana kansanrunoudentutki- 
muksena. 

Folkloristiikassa kognitivismin potentiaali 
oli sen tarjoamassa mahdollisuudessa ymmär- 
tää kerronnan ja kulttuurisen viestinnän pro- 

sesseja. Tutkijat myös havaitsivat, miten kerto- 
mukset esitetään ulkopuolisille usein pelkkinä 
selontekoina, mutta varsinainen esitys syntyi 
vain kulttuurin jäsenten kesken. Ihmisten kuu- 
lemien ja lukemien kertomusten ymmärtämi- 
nen, mieleen painaminen ja toistaminen uu- 
dessa kerrontatilanteessa olivat muistin kogni- 
tiiviseen rakenteeseen liittyviä ilmiöitä ja siten 
myös folkloristiikan mielenkiinnon kohteina. 
Tutkiakseen näitä tutkijat tarvitsivat todellisen 
kerrontatilanteen, jotta niistä saattoi tehdä ha- 
vaintoja (Kaivola-Bregenhoj 1988, 25). 


Kertojayhteisöt kulttuurin laboratoriona 


Kognitiiviset mallit, skeemat ja skriptit tulivat 
tutuiksi ensimmäistä kertaa Kauhajoen ja Sys- 
män haastattelututkimuksista tehdyissä tutki- 
muksissa. Niiden aineistot perustuivat SKS:n 
järjestämiin kenttätyötutkimuksiin, joissa tal- 
tioitiin kansankertomuksia haastattelemalla 
paikkakunnilla hyviksi tiedettyjä kertojia. Vaik- 
ka folkloristit toteuttivat varsinaiset haastatte- 
lut, tutkimusryhmän tavoitteiden suunnitte- 
luun osallistui myös sosiaalipsykologi (Rauni 
Myllyniemi), joka laati tutkimusryhmän käyt- 
töön kertojien personallisuutta ja sosiaalisia 
suhtautumistapoja kartoittavan erillisen testin 
(Siikala 1984, 7-8). Kiinnostus kertomustradi- 
tioiden ylläpitoon ja uusintamiseen psykolo- 
gisesta näkökulmasta oli siis tuolloin jo ole- 
massa. Folkloristinen kerronnantutkimus 
kuului laajempaan tutkimukselliseen murrok- 
seen, jossa näkökulma siirtyi ihmisen mie- 
len, maailmankuvan ja yhteisöllisten olosuh- 
teiden ilmiövyyhtiin. Tähän samaan proses- 


siin liittyivät kansanrunousarkiston toteutta- 
mat kenttätyöt ja muistitietokeruiden käyn- 
nistäminen (Hämäläinen ym. 2020, 49), toi- 
saalta laajemmin psykologian piirissä virinnyt 
mielenkiinto tutkia persoonallisuuden raken- 
netta ja sen yksityisiä piirteitä erilaisin moni- 
muuttujatekniikoin (Silvonen 2017, 91). 
Vaikka Kauhajoen kertojahaastattelut teh- 
tiin jo vuonna 1968, ilmestyi Anna-Leena 
Siikalan niihin pohjaava tutkimus vasta 1984. 
Aineisto oli kerättäessä aivan uutta ja näin jäl- 
kikäteen tulkiten tutkija ei kentällä ollessaan 
tiennyt, miten hän tulisi lopulta kansankerto- 
jien puhetta käsitteellistämään. Laajassa mie- 
lessä Siikalaa kiinnosti yksilön kertomuksen 
ja kulttuurin suhde. Tähän päämäärään hän 
pyrki selvittämällä kertojien suosikkikerto- 
muksia ja esitystapoja. Analyysissä Siikala 
yritti hahmottaa, mitä tarinoiden ja kaskujen 
avulla oikeastaan ilmaistaan ja miten kertojat 
itse arvioivat kertomistaan. (Siikala 1984, 15.)* 
Kun kerronnan muistamis- ja kertomistapo- 
ja eriteltiin, tyypillistä oli, että aluksi viitattiin 
samoihin, kirjoitushetkellä melko vanhoihin 
psykologian tutkimuksiin. Kokeellisen psyko- 
logian kehittäjän Frederic Bartlettin pohjau- 
tuen (1932) skeema määriteltiin tietoon ja ko- 
kemuksiin perustuvaksi rakenteeksi, jonka 
avulla muistiin varastoidut yleiset käsitteet oli 
mahdollista esittää (Siikala 1984, 22; Kaivola- 
Bregenhoj 1988, 26). Usein folkloristit viitta- 
sivat kognitiivisen psykologian kehittäjään 
Ulrich Neisseriin, jonka malli havaitsemisen 
prosesseista selitti kerronnan rakentumista. 
Lähtökohdaksi ja kansankertomuksia selit- 
täväksi piirteeksi tuli se, miten havaitsemis- 
tapahtumat olivat aina valikoivia ja tulkintaa 

vaativia. Ihminen ei voi havaita ellei hän en- 
nakoi. Ihminen kykenee siis havaitsemaan 
sen, mihin hänellä on skeemoja eli tietora- 
kenteita (Neisser 1976, 14). 
Kerronnantutkimuksessa skeeman käsit- 
teen avulla saattoi paremmin havaita sen pro- 
sessin, jossa ihmiset operoivat lajeilla, ja mi- 
ten he intuitiivisesti tunnistavat lajien välisen 
työnjaon. Tämä oli mahdollista, kun kerron- 
nanhaastattelut oli litteroitu mahdollisimman 

yksityiskohtaisesti. Kaarina Koski on edelleen 
kehittänyt kerronnan skemaattista säännöstöä. 
Hänen mukaansa kerrontaa ohjaava sään- 
nöstö perustuu osittain tiedostamattomaan 
kompetenssiin. Kertojat osaavat tuottaa sekä 
kuulijat seurata ja tulkita kulttuuristen kon- 
ventioiden mukaista kerrontaa. (Koski 2011, 
44.)5 Yksittäinen kertomus ilmauksena on aina 
osa jotakin hetkeä, ja ilmauksen sisällön rat- 
kaisee intentionaalisuus, puhujan tai kertojan 

arvio tilanteesta ja pyrkimys johonkin pää- 
määrään. Sanotun merkitys on riippuvainen 
taustatiedon varannosta, joka vaikuttaa latent- 
tina tilanteessa mutta jonka saman yhteisön 
tai elämäntavan omaavat jäsenet todennäköi- 
sesti jakavat keskenään, toiset paremmin, toi- 
set huonommin (Holy & Stuchlik 1981, 22-23). 
Vastaavasti, kuten Siikala on havainnollista- 
nut omista kenttätyökokemuksistaan, vieraan 
kulttuurin kertomusskeemat voivat vaikuttaa 
siihen, ettei ulkopuolisen ole aina helppoa 
ymmärtää esimerkiksi alkuperäiskansojen 
mytologioihin perustuvia kertomuksia ja nii- 
den logiikkaa (Siikala 1987, 99). 

Tiedon käsittelyä ohjaavan kognition toi- 
mintaa selitettiin ensimmäisissä kertojatutki- 
muksissa myös odotuksen struktuureilla. Käsit- 
teen taustalla oli ajatus siitä, että ihminen 
järjestää maailmaa koskevaa tietoaan ja käyt- 
tää tätä tietoa tulkitessaan uusia tapahtumia 
ja kokemuksia sen pohjalta, millaisia ovat hä- 
nen varhaisemmat kokemuksensa maailmas- 
ta tietyssä kulttuurissa (Tannen 1979, 138-139). 
Odotuksen struktuurit olivat siis jonkinlainen 
kattotermi skeemalle ja monille muille kogni- 
tiivisesta psykologiasta nostetulle termeille. Se 
toistui erityisesti Anna-Leena Siikalan tutki- 
muksissa (1984; 1987). 

Kolmas, varsin usein toistuva käsite oli 
skripti, joka toimi käsikirjoituksen synonyymi- 
na ja joka myöhemmin tarkentui viittaamaan 
toimintaa ja käyttäytymistä ohjaavaksi mallik- 
si (van Dijk 1980, 234; Siikala 1984, 22). Yksit- 
täisten kognitiivisten käsitteiden esiin nosta- 
misella päästiin lähemmäksi ajatusta, että 
kertomusten esittäminen ja ymmärtäminen 
vaativat tiedon järjestymistä. Usein keskeisten 


käsitteiden keskinäistä suhdetta ei kuitenkaan 
kyetty määrittelemään tarkasti — seikka, jota 
esimerkiksi Siikala myös reflektoi avoimesti 
(Siikala 1984, 21). Yksi jakolinja meni siinä, 
miten skeema ja kehys viittasivat tiedon sisäi- 
seen järjestymiseen ja käsikirjoitus eli skripti 
ja suunnitelma tarpeeseen saada arkiset asiat 
sujumaan jokapäiväisissä vuorovaikutustilan- 
teissa. 

Folkloristiikassa malleja, skeemoja ja skrip- 
tejä soveltaneen kerronnantutkimuksen eri- 
tyispiirteenä voidaan pitää sen hybridiluon- 
netta. Sosiolingvistiikasta omaksuttujen kerto- 
musrakennekaavojen hyödyntämisen ohella 
siinä vaikutti lajiteoria (Koski 2007, 2), jonka 
mukaan suullisen perinteen lajit erosivat 
toisistaan muodon ja viestien suhteen. Itse 
asiassa jokainen genre on oma kognitiivinen 
kategoriansa (Siikala 1987, 109). Kertojatutki- 
mukset osoittivat lopulta, miten kertojat pys- 
tyivät kierrättämään samoja sisällöltään mel- 
ko muuttumattomia kertomuksia, vaikka he 
sovittivat niitä eri yleisöille ja eri aihepiirejä 
käsitteleviin keskusteluihin (Koski 2011, 325; 
Siikala 1984, 95). 

Anna-Leena Siikalan ja Annikki Kaivola- 
Bregenhojn kenttätyöhön pohjautuvissa tutki- 
muksissa havaittiin kertojien erikoistuvan tie- 
tynlaisiin kertomustyyppeihin, mikä laajensi 
kertomusten tulkintatapoja. Kertojatutkimuk- 
sissa kävi myös ilmi kertomusten makrostruk- 
tuurien muuttuvan varsin vähän niitä toistetta- 
essa, vaikka toki esityksinä kerrontatilanteissa 
niissä oli varioivuutta. (esim. Kaivola-Bregen- 
hoj 1988, 313-315.) Tämä löydös oli varsin val- 
lankumouksellinen vanhoja, Lauri Hongon 
termein, ”kuolleita arkistotekstejä” tutkiville 

folkloristeille. Jo vuosikymmeniä aiemmin, 
vuonna 1950, Lauri Simonsuuri oli havainnut 
omien tutkimustensa pohjalta, että arkistoi- 
dusta kansantarinasta ei pysty erottamaan, 
kertooko esittäjä sitä tosissaan vai huvikseen 
ajanvietteeksi (Simonsuuri 2006/1950, 17). 

Kerronnantutkimuksen läpimurto globaa- 
lilla tasolla monilla eri tieteenaloilla ja monen- 
laisista viestintävälineistä, kulttuureista, yh- 
teiskunnista ja aikakausista tarkasteltuna on 
tuottanut ymmärryksen siitä, että kertomukset 
ovat ihmislajille ominaisia (Andrews 2014, 85). 
Oppialojen välillä on toki paljonkin eroja siinä, 
miten kerronallisuutta hahmotetaan. Kognitii- 
visen uskontotieteen edustajille narratiivisuus 
mielen prosessina on kehittynyt ihmisille tie- 
tynlaiseksi evoluution aikana. Narratiivisen 
ajattelun ”konteksti” on sosiaalinen kommuni- 
kaatio. Tom Sjöblomin mukaan kielellisen 
ilmaisun ensisijainen tarkoitus ei ole tiedon 
välittäminen vaan sosiaalisten suhteiden luo- 
minen, ylläpitäminen ja vahvistaminen. Tämä 
toteutuu, kun puheen avulla välitetään erilai- 
sia tunneviestejä, joista empatia on sosiaali- 
sen elämän toimivuuden kannalta tärkein 
(Sjöblom 2008, 66). Toisin kuin uskontotietei- 
lijät, folkloristit ovat taipuvaisia ajattelemaan, 
että kerronnan tavoitteena on myös tiedon 
jakaminen ja välittäminen. Esimerkiksi juo- 
ruun mahdollisen aviokumppanin huonoista 
ominaisuuksista on ennen joukkotiedotus- 
välineiden yleistymistä suhtauduttu informaa- 
tiona (Tarkka 2005, 221). 

Suomalaiset folkloristiikan kenttätyöhön 
pohjautuvat kertojatutkimukset tarjosivat uu- 
denlaisia tapoja vanhan arkistofolkloren tulkit- 
semiseen. Kognitiivisten mallien ja skeemojen 

soveltaminen siirtyi arkistoteksteihin ja niiden 
avulla saattoi selittää entisaikojen yhteisöllistä 
ajattelua ja folkloressa toistuvia teemoja, fraa- 
seja tai juonen kehyksiä. Laajassa mielessä 
vanhaa folklorea lähestyttiin kollektiivisen 
ajattelun ja jaetun kulttuurisen ymmärryksen 
ilmaisijana. 


Kulttuuriset mallit arkistofolkloressa 


Kollektiivista kansanomaista ajattelua ja pe- 
rinteellisiä käsityksiä tarkastelevaa lähestymis- 
tapaa on folkloristiikassa sovellettu myös ar- 
kistoaineistoihin. Kerronnantutkimuksesta, 
joka 1980-luvulla oli sekoitus kognitivismia ja 
sosiolingvistiikkaa, kehittyi arkistofolklorea 
tutkiva kulttuuristen mallien suuntaus. Folklo- 
ren (tai myyttien) oletettiin kuvastavan tietylle 
kulttuuripiirille tai yhteisölle ominaisia ajat- 
telun ja kokemisen tapoja, arvoja, asenteita, 
tunteita ja luuloja (esim. Siikala 1992; Knuut- 
tila 1992b; Stark-Arola 1998; Apo 2002; Koski 
2011; Stark 2011). Jaettuja käsityksiä jäsennet- 
tiin kulttuuristen mallien, skeemojen tai ydin- 
motiivien avulla. 

Esimerkkinä tällaisesta suuntauksesta on 
Laura Starkin tutkimus naisiin liittyvästä tai- 
kuudesta (1998). Naissukupuolen rakentumis- 
ta erilaisissa folkloreteksteissä ja diskursseissa 
Stark jäsentää ydinmotiivin käsitteellä. Motii- 
villa hän tarkoittaa skeeman kaltaista mallia, 
jossa tiivistyvät naisiin liittyvät taikaperinteen 
symbolit kuten kylä, metsä tai sukupuoliyh- 
teys. Starkin mukaan naisten harjoittamaa tai 
naisiin liitettyä taikuutta luonnehti suomalais- 
karjalaisessa maalaisyhteisöissä yhteensopi- 

vuuden ideaali sekä kodin piiri rajanvetona si- 
säisen ja tutun vs. ulkoisen ja tuntemattoman 
ja uhkaavan välillä (Stark-Arola 1998, 22—24). 
Nämä ydinmotiivit toistuvat naissukupuoleen 
jollakin tavalla liittyvässä folkloressa. 

Tutkimusaineistona vanhoja kansanrunoja 
- tai kirjoittamalla kertomista, mikä aineis- 
tonkeruumuotona 1990-luvulta lähtien nousi 
SKS:n keruissa valta-asemaan - alettiin hah- 
mottaa aiemmasta 1980-luvun kertojatutki- 
muksesta poiketen kognitiivisesta antropo- 
logiasta omaksutuilla periaatteilla. Etenkin 
Satu Apon tutkimuksissa kulttuuristen mal- 
lien rekonstruointi ja tulkinnat ammentavat 
kognitiivisen antropologian teoreettisista 
ja metodologisista ideoista (Apo 2002, 367). 
Folkloristiikan kokonaiskuvassa täysin uuden- 
laista Apon tutkimuksissa oli epämääräisten 
käsitteiden, kuten ”kollektiiviset tunteet”, 
haltuunotto käytetyn tutkimusmenetelmän 
tarkalla kuvaamisella. 

Malli tuli Yhdysvalloista, jossa tutkijat ava- 
sivat tutkimustensa tekoa varsin yksityiskohtai- 
sesti ja opastamalla metodisesti, miten he kult- 
tuurisia malleja konstruoivat valitsemistaan 
lähdeaineistoista. Esimerkiksi Roy D’Andrade 
tutki amerikkalaisten yhteiskuntakäsityksiä 
kysymällä, miten amerikkalaiset ymmärtävät 
tai mieltävät käsitteen sosiaalinen tasa-arvo”. 
Tällä tavoin D'Andrade oletti — ikään kuin 
vastakarvaan kammattaessa — saavansa tietää, 
millaisia kulttuurisia malleja sisältyy käsittee- 
seen yhteiskunta (D’Andrade 2005, 90-92). 
Samalla menetelmällä Naomi Ouinn tutki, 
mitkä kulttuuriset mallit ovat löydettävissä 
romanttisen rakkauden ja avioliiton ideoista 
(Quinn 2005, 37-40).° Perusteena suorien ky- 


symysten välttämiselle kognitiivisesti orientoi- 
tuneessa tutkimustraditiossa on se havainto, 
että kukaan ihminen ei kykene kuvaamaan 
omien kognitiivisten prosessiensa toimintaa 
tyhjentävästi, koska niistä ei olla tietoisia (Pyy- 
siäinen 2001, 11). 

Esimerkkinä kulttuuristen mallien sovelta- 
misesta on Satu Apon artikkelikokoelma Nai- 
sen väki (1995) ja siellä erityisesti luvut ”Teema- 
kirjoittaminen. Perinteentutkimuksen 'näky- 
mätön” aineistonkeruumenetelmä” ja ”Orja- 
tytöstä oman kodin valtiaaksi”. Tavoitteena 
niissä on ollut selvittää, millaisia sukupuolen 
mukaisia käsityksiä ja ajattelutapoja naisilla 
omaelämäkertojen perusteella on ja miten 
ylipäätään voimme tutkia yksittäisten ihmis- 
ten ajattelua suhteessa laajempaan yhteisöön. 
Apon mukaan henkilökohtaisessa kerronnas- 
sa, niin puhutussa kuin kirjoitetussa, ovat 
aina mukana jollakin tavalla perinteiset arvot 
ja asenteet. Elämäkerralliseen kerrontaan si- 
sältyy sekä yleistyksiä että kuvauksia yksittäi- 
sistä toiminnoista. Juuri yleistykset ovat kiin- 
nostavia kognitioiden kannalta, sillä ne ovat 
luonteeltaan skemaattista tietoa siitä, mitä 
kerrottuun ilmiöön katsotaan tavallisimmin 
voivan kuulua (1995, 180-181). Samalla kun 
Apo hahmottaa kansanomaista ajattelua, ka- 
tegorioita ja arvojärjestelmiä, hän myös ver- 
tailee tutkijoiden ideaalimalleja naisten ja 
miesten rooleista elämäkerroissa esitettyihin 
representaatioihin. 

Kognitiiviseen viitekehykseen kytkeytyvää 
metodologiaa Apo on kehittänyt edelleen eri- 
tyisesti alkoholiajattelua koskevassa tutkimuk- 
sessaan, jossa hän on hyödyntänyt Lakoffin 
ja Johnsonin (1980) esittämää metafora-mää- 

ritelmää. Siinä ei-fyysinen ilmiö hahmotetaan 
metaforan avulla konkreettiseksi olioksi, ja 
esimerkkinä tästä on humaltumisprosessi ja 
sen vaikutukset ihmisen persoonaan (Apo 
2002, 67-68). Satu Apon kokeileviin tutkimus- 
avauksiin, joilla oli kytkentä kulttuuristen 
mallien ja skeemojen tutkimuksiin ja jotka 
samalla ovat uudistaneet niin folkloristiikkaa 
kuin sen lähitieteitä, on kuulunut hänen ta- 
pansa asettaa varhaiset etnografit samaan 
lähdeaineistotyyppiin omaelämäkertojen kir- 
joittajien kanssa (mt., 18-19). Kummassakin 
aineistotyypissä yhteiskunnan historiallista 
kokonaiskuvaa rakennettiin välikäsien avulla, 
mutta myös itse nähdyn, kuullun ja koetun 
perusteella. Kertojien yhteys kerrottuun ei ole 
välttämättä ollut omakohtainen, mutta usein 
he eläytyivät tapahtumiin sellaisella inten- 
siteetillä, että lukijalle tulee tunne kuin olisi 
kyse heidän henkilökohtaisista kokemuksis- 
taan (esim. myös Linde 2000, 20). Aivan ku- 
ten omaelämäkerroissa, kansanelämän kuvaa- 
jien teksteissä kirjoittaja on asettanut itsensä 
tiedon välittäjän rooliin, jossa hän tulkitsee 
omaa tietoaan toisten käytettäväksi. 

Niin folkloren keruuhistoriassa kuin teksti- 
kriittisessä tutkimusperinteessä omakohtaisen 
kerronnan ongelma oli ollut siinä, ettei sitä 
voinut luokitella tiettyyn perinnelajiin. Se ei 
ollut selvän kaavamaista eikä liioin jaettua. 
Muistelukerronta näytti pintapuolisesti hyvin 
yksilölliseltä kerronnalta, jolla ei ollut mitään 
tekemistä sukupolvelta toiselle siirtyvien tra- 
ditionaalisten folklorelajien kanssa. Sen sijaan 
kulttuuristen mallien ja kansanomaista ajatte- 
lua mallintavassa paradigmassa elämäkerto- 
jen tutkimusarvo asettui kuitenkin toisin. Inhi- 

millinen ja yksilöllinen ajattelu oli aina myös 
kulttuurista ajattelua, ja yksilöllisyydestään 
huolimatta elämäkerroista löytyi toistuvia 
piirteitä. Taustalla vaikuttivat sosiolingvistii- 
kan havainnot siitä, miten tieto on aina osit- 
taista ja asteittaista ja sen ilmaisutavat vaih- 
televat. Sosioekonomisella asemalla, iällä ja 
sukupuolella on vaikutuksensa siihen, millä 
tavoin ihminen käyttää kieltään ja ilmaisee 
tietoaan (Labov 1972, 213-215). 

Henkilökohtainen kerronta tai kirjoitetut 
omaelämäkerrat perustuvat todellisiin tapah- 
tumiin tai totena kerrottuihin tapahtumiin, ja 
kertojan kannalta yksityisluontoisiin koke- 
muksiin. Ihmisen muisti ei kuitenkaan riitä yl- 
läpitämään kaikkea elinaikana koettua, vaan 
kokemukset, havainnot, mielikuvat ja elä- 
mykset varastoidaan kognitiivisina malleina 
ja skemaattisten rakenteiden varassa, joista 
se kaavojen avulla myös puretaan esitys- tai 
ilmaisutilanteissa (Siikala 1992, 35). Elämäker- 
ran esitys on retrospektiivinen ja kertoja tietää 
elämäkerran tapahtumat ennakkoon. Esit- 
tääkseen elämänsä kirjoitetussa (tai suullisessa) 
muodossa ihmisen on kuitenkin aina raken- 
nettava sen perusta kognitiojärjestelmästään. 
Puhe ja ilmaisu rakentuvat ”sitaateista ilman 
lainausmerkkejä” (esim. Makkonen 1991, 19), 
kulttuurisesta tiedosta, jolla olemme sidoksis- 
sa ennen meitä eläneiden sukupolvien käsi- 
tyksiin ja jäsennyksiin heidän todellisuudes- 
taan. 

Kulttuurisia malleja hyödyntävä folkloristi- 
nen tutkimus oletti yhteisöllisyyden automaat- 
tisesti osaksi yksilön ilmaisurekisteriä. Olipa 
ilmaisulaji kasku tai sanomalehden mielipide- 
kirjoitus, ilmiöt, asiat ja ylipäätään havainnot 

perustuvat mielessä tapahtuvaan luokitteluun 
(esim. Pöysä 1997; Kajander 2020). Kulttuu- 
rinen tieto ei ole sama asia kuin tieteellinen 
tieto, jonka voi määritellä hyvin perustelluksi 
todeksi uskomukseksi. Kulttuurisessa tiedossa 
on kyse siitä, että ihmiselle riittää henkilökoh- 
tainen tunne ja vakuus siitä, että jokin asia on 
niin kuin se on tai se on pääasiassa uskottava 
(esim. Koski 2011, 58; Stark 2011, 75). Yhteisö- 
jen (tai jopa kansakuntien) jakama kulttuuri- 
nen tietoisuus säilyttää vallinneita käsityksiä 
pitkään senkin jälkeen, kun yhteisö ja yhteis- 
kunta ovat muutoksessaan siirtyneet uuteen 
tilanteeseen. Kulttuurinen taso, niin symbo- 
lisesti kuin ideologisesti, ylläpitää pisimpään 
vanhoja ja vanhentuneita käsityksiä. 
Kognitiivisten mallien uudemmassa tulkin- 
tatavassa esimerkiksi Kaarina Kosken tutki- 
muksissa sekä omissani ollaan kiinnostuneita 
kertomuksista tietämisen, toimimisen ja ar- 
vottamisen ilmaisuina. Kosken kuolemaa ja 
vainajia käsittelevässä tutkimuksessa usko- 
mustarinoiden kuolemaan ja vainajiin liittyvät 
sisällöt on tulkittu mielikuvien ja kertomus- 
motiivien muodostamaksi sanastoksi erilais- 
ten sosiaalisten ja moraalisten kysymysten 
käsittelyyn. Tarinoiden ja laajemminkin usko- 
musperinteen tausta on tällöin arkinen koke- 
mismaailma ja siellä vaikuttavat sosiaaliset 
suhteet (Koski 2011, 68). Minulla puolestaan 
tutkimuskohteena on historiallinen köyhyys 
ja kansanomaiset käsitykset vaurauteen tai 
sen puutteeseen liittyvistä ilmiöistä kulttuu- 
risena tietona (Stark 2011, 82-83). Ominaista 
2010-luvun kognitiivisten mallien käytössä on 
se, miten kulttuurista ajattelua ja perinteisiä 
käsityksiä on hahmotettu jostakin aihepiiristä 


kokonaisvaltaisesti useista eri genrestä, mutta 
folkloristille myös ei-tyypillisestä lähdeaineis- 
tosta kuten esimerkiksi vanhoista sanomaleh- 
tiaineistoista. 


Maailmankuva ja mentaliteettihistoria 


Kulttuurin jaettua luonnetta ihmisten mielissä 
on jäsennetty lähdeaineistosta riippuen mal- 
leina. On makuasia, pitääkö kulttuurisia mal- 
leja omana teorianaan vai enemmän analyysi- 
työkaluna erilaisille kertomusaineistoille. 
Laajemmin ilmiössä on ajateltu olevan kysy- 
mys maailmakuvasta ja jaetun tiedon olemuk- 
sesta. Tätä on kutsuttu kansanomaiseksi ajat- 
teluksi ja tiivistettynä sillä on viitattu ihmis- 
mielen taipumukseen ylläpitää tiettyyn aihee- 
seen liittyviä useita, myös keskenään ristirii- 
taisia merkitysrakenteita (Apo 2002, 366). 

Samaan aikaan kun folkloristiikassa selitet- 
tiin kertomusperinteen ylläpidon mekanisme- 
ja ja traditionaalisen kulttuuriaineisten mal- 
linomaisuutta, historiantutkimuksessa kohosi 
suosioon mentaliteettihistoria ja sen tulkinnat 
rahvaasta historian subjektina (Peltonen 1992). 
Mentaliteettihistoria ei ainoastaan pyrkinyt 
selvittämään ajattelun muotojen pitkää kestoa, 
vaan antoi historian alhaisille äänen. Erityises- 
ti tämä seikka miellytti folkloristeja, joille rah- 
vas ja rahvaankulttuuri oli ollut tutkimuksen 
lähtökohta. 

Mentaliteettihistoriaa korostavien tutkimus- 
ten katsantokannassa folklorea on tarkasteltu 
jaettujen käsitysten, uskomusten ja tiedon 
verkostona, jotka yhdessä muodostavat maail- 
mankuvan. Vaikka mentaliteettihistoria ei ole 

kognitiivinen suuntaus, ovat folkloristit su- 
lauttaneet sitä kognitiivisiin käsitteisiin. Maail- 
mankuva on sama kuin ”kognitiivisten tilojen 
keskus” (Knuuttila 1992a, 24). Kollektiivinen 
tieto ja ymmärrys ovat siis ihmisten mielissä, 
ja niitä ilmaistaan folkloren keinoin. Toisin 
kuin Siikalan ja Kaivola-Bregenhoj'n kerron- 
nantutkimukset, folkloristiikassa mentaliteet- 
tihistoria on nojannut pääasiassa arkistoai- 
neistoihin. Maailmankuvan ja mentaliteettien 
käsitteellisessä lähestymistavassa tutkimus- 
kohteena on ihmisten välittämä informaatio 
(maailmankuvan osa-alue”, "kansanomaisen 
ajattelun ainekset” tai ”kulttuurinen tieto”) 
eikä varsinaisesti neuvottelu, vuoropuhelu tai 
sosiaalinen yhteisöllisyys, jonka osapuolina 
olisivat olleet kertoja ja kuulijat tai tutkija ja 
tutkittavat kuten kertojatutkimuksissa. 
Historiantutkimuksesta omaksuttu 1990-lu- 
kulainen mentaliteettihistoria kuitenkin har- 
voin tarjosi kovin konkreettisia jäsentelytapo- 
ja folkloristiikan tutkimuksille. Tämän vuoksi 
tulkinnan kehyksinä käytettiin kognitiivisia 
malleja, mutta myös esimerkiksi alun perin 
vuorovaikutustutkimuksessa kehitettyä etno- 
metodologiaa (Knuuttila 1992b, 73-77) tai 
sosiologista grounded theorya (Apo 2002, 28- 
30, 365). Käsitehistoriallisesti, kuten Seppo 
Knuuttila on osoittanut, maailmankuvan ja 
mentaliteettien jäsentäminen palautuu 1800- 
luvun lopun psykologi Wilhelm Wundtin 
tutkimuksiin kansanpsykologiasta (Völker- 
psychologie), joita Suomessakin jo heti tuoreel- 
taan yritettiin soveltaa (Knuuttila 2007, 348).7 
Kansanpsykologia mentaliteetin tai maail- 
mankuvan osittaisena synonyymina tarkoit- 
taa Knuuttilan määritelmässä ”havaintojen ja 

johtopäätösten jatkuvaa virtaa, jossa kollek- 
tiiviset, traditionaaliset ja rituaaliset ainek- 
set sekoittuvat yksilöllisiin, hetkellisiin ja 
kontekstuaalisiin tekijöihin” (mt., 348-349). 
Folkloristien tapa ymmärtää mentaliteettihis- 
toria korostaa historiantutkijoita voimaperäi- 
semmin arkitiedon tilannekohtaisuutta ja 
ennen kaikkea sen kollektiivista luonnetta. 
Nämä mentaliteettihistoriasta johdetut prinsii- 
pit ovat samalla synnyttäneet folkloristiikassa 
rohkeuden tarttua epämieluisina ja häveliäinä 
pidettyihin ilmiöihin kuten esimerkiksi rasis- 
miin tai seksismiin (esim. Knuuttila 1992a; 
Stark 2018). 

Kansanomaisen ajattelun tutkimussuuntaus- 
ta on kutsuttu myös ”ajattelun arkeologiaksi”, 
joka on johdettu Michel Foucault'n tiedon 
arkeologiasta (Stark 2015, 125; Foucault 2005). 
Ajattelun arkeologia on sekä teoreettinen että 
metodologinen käsite, joka kuvaa ennen kaik- 
kea vanhoja arkistoaineistoja hyödyntävää 
tutkimusta. Siinä yksittäiset arkistotekstit yh- 
teen korpukseen tuotuna tuottavat käsityksen 
menneen ajan yhteisöistä ja niiden ajattelun 
sisällöistä ja logiikoista. Foucault'n mukaan 
tiedon arkeologiassa kunakin aikakautena val- 
litsee melko yhtenäinen tiedollinen järjestelmä, 
joka kertoo, mitä tieteellisen tiedon alaan 
kuuluu. Samalla tavoin ajattelun arkeologias- 
sa ”tavallisen ihmisen” ajattelu rakentuu jae- 
tusta tiedollisesta systeemistä, jota ilmaistaan 
folkloren avulla. 

Pohjimmiltaan kysymys on siitä, että kos- 
ka traditionaalinen kerronta ja folkloren lajit 
ovat muodoltaan ja sisällöltään kaavamaisia, 
niiden on ajateltu sisältävän myös sukupolvel- 
ta toiselle välittyviä kognitiivisia malleja. Ar- 

kisen ajattelun mallimaisuus sen näennäisestä 
spontaaniudesta huolimatta on mentaliteetin 
hitautta tai jähmeyttä, ja sen vuoksi perintei- 
set käsitykset ovat sitkeitä. Perinnettä ei toisin 
sanoen ole vain folkloren laji vaan lajin sisään 
rakentunut asenne, tapa tulkita tai maailman- 
katsomus. Esimerkiksi sananlasku ”kell onni 
on, sen kätkeköön” on oletettavasti säilynyt 
iskevän runomuotonsa vuoksi, mutta mahdol- 
lisesti myös sen viestinällisen informaatioar- 
von vuoksi. Sananlaskututkimuksessa yleensä 
otaksutaan, että mitä useampi toisinto samas- 
ta sananlaskusta on arkiston kokoelmissa, sen 
varmemmin sen voi olettaa kuvastavan yh- 
teisesti jaettua mentaliteettia (Hakamies 2002, 
226). Sanontaan sisältyvä neuvo olla kerto- 
matta avoimesti henkilökohtaisia positiivisia 
asioita ehkäisee ulkopuolisten ihmisten kateu- 
den ja pahasuopaisuuden, mutta kertoo myös 
onnen rajallisuudesta. Sananlaskut herättävät 
yhteisöllisen yksimielisyyden vaikutelman, 
jota traditionaali muoto on vahvistanut. Nii- 
den retorinen voima on ollut kerrontatilan- 
teessa, mutta säilyäkseen niissä on täytynyt 
olla riittävästi substanssia, jotta ne ovat toi- 
mineet myös uusissa tilanteissa (Lauhakangas 
2004, 20-21). 

Vaikka maailmankuvan tai mentaliteetin 
käsitteitä hyödynnettiin useissa eri tutkimuk- 
sissa, myös sen haastavuus analyyttisenä työ- 
kaluna tunnistettiin (Siikala 1992, 25; Knuut- 
tila 1992a, 30-31; Knuuttila 2007, 342-344; 
McKeough 2017, 116-117). Kulttuuriset mal- 
lit ja skeemat teoreettisina käsitteinä olivat 
käytännöllisempiä. Mallien konstruoimiselle 
erilaisista kansanruno- ja kertomusaineistosta 
löytyi myös helpommin esikuvia yhdysvalta- 


laisesta kognitiivisesta antropologiasta. Maail- 
mankuva, mentaliteetit ja perinteiset käsityk- 
set olivat tutkimuskohde ja niiden piirteitä 
abstrahoitiin lähdeaineistoista toistuvien ai- 
heiden perusteella. Tällaista lähestymistapaa 
olisi ollut vaikeampi käyttää yksittäistä perin- 
nelajia analysoivassa tutkimuksessa. Paradig- 
man muutos koski uudenlaista ymmärrystä 
lähteiden viestintäarvosta sekä perinteen kä- 
sitteen laajenemisesta. Pitkät, monipolviset ja 
vapaasti assosioidut elämäkerralliset tai erilai- 
set proosamuotoiset muistitietoaineistot ja 
päiväkirjat sopivat kansanomaisen ajattelun, 
maailmankuvan tai mentaliteetin tutkimiseen 
siinä missä sadut, tarinat tai kansanrunotkin. 
Koska maailmankuvan tai sen piirteiden sel- 
vittäminen ei ollut sidoksissa yksinomaan 
suulliseen viestintäjärjestelmään, nivoutuivat 
kirjallisperäiset aineistot varsin luontevasti 
osaksi kansanomaisen ajattelun ja mentali- 
teettien tutkimusta. 


Paradigman muuntelut 


Kognitiivisten käsitteiden tulo folkloristiik- 
kaan ajoittuu 1960-luvun lopun kenttätöissä 
tapahtuviin kertojahaastatteluihin ja kerto- 
jien repertuaarin ja kuulijoiden seuraamiseen. 
Sekä Siikalan että Kaivola-Bregenhojn tutki- 
mukset alkoivat myös eritellä kertojien ha- 
vaintomaailmaa. Näissä 1980-luvulla valmis- 
tuneissa tutkimuksissa kognitiiviset mallit ja 
skeemat kulkivat rinnakkain amerikkalaisen 
sosiolingvistiikan käsitteiden kanssa. Myös 
sosiolingvistiikka oli tuolloin uutta niin kieli- 
kuin kulttuuritieteissäkin. Suomessa sosioling- 

vistiikan esikuvat otettiin Yhdysvalloista, jossa 
ihmisten kaupunkikulttuurissa käyttämää 
kieltä oli tutkittu varsin tarkoilla murre- ja ään- 
netason analyyseilla. Siikala ja Kaivola-Bregen- 
hoj yhdistelivät kiinnostavalla tavalla yhdys- 
valtalaisen kognitivismin ja sosiolingvistiikan 
teoriakäytäntöjä. Tuloksena syntyivät kertoja- 
tutkimukset, joissa kulttuurista ajattelua tulkit- 
tiin kerronnanlajeissa ja laajemmin yhteisöjen 
tietovarantoina. Ne viitoittivat oppialan kä- 
sitteistöä ja ymmärrystä kansanomaisesta tie- 
donmuodostuksesta uusille urille. 

Kertojatutkimuksia seuraava vaihe kogni- 
tiivisten mallien — tai käsitteiden — soveltami- 
sessa oli arkistoaineistoja lähteinään käyttävä 
folkloristiikka 1990-luvulla. Erityisesti Satu 
Apo, Seppo Knuuttila ja Laura Stark hyödyn- 
sivät kansanomaisen ajattelun mallinomai- 
suutta folkloren muodon ja sisältöjen tulkin- 
nassa. Tyypillistä tälle suuntaukselle oli sen 
nojautuminen vahvasti kertojatutkimusten 
luomiin kognitiokäsitteisiin, mutta samalla 
siinä otettiin aktiivisemmin vaikutteita kogni- 
tiivisesta antropologiasta. 

Riippumatta folkloristiikassa käytetyistä 
lähdeaineistosta tai tutkimuskohteesta kogni- 
tiiviset mallit, skeemat ja skriptit ovat tarkoit- 
taneet varsin yhdenmukaista käsitteiden tul- 
kintaa ja näin ollen teoriaymmärrystä. Ne 
eivät ole koskaan olleet luonnontieteellisen 
selvästi formalisoituja, kuten eivät ole olleet 
muutkaan teoriat sitten maantieteellis-histo- 
riallisen paradigman. Tutkijoista Apo on kaik- 
kein selkeimmin eksplikoinut, miten hän on 
käyttämistään lähdeaineistoista malleja abstra- 
hoinut. Ei ole liioiteltua väittää, että normaali- 
tieteeksi kansanomaisen ajattelun tutkiminen 

muuntui folkloristiikan tutkimustraditiossa 
siten, että alkujaan kognitiotieteen käsitteet 
kuten esimerkiksi mallit, skeemat, skripti tai 
prototyyppinen tieto juurtuivat monien väi- 
töskirjojen vokabulaariin. Yhteistä tutkimuk- 
sille oli oletus kansanomaisen ajattelun ja tie- 
donkäsittelyn hierarkkisesta rakentumisesta. 
Kolmas suuntaus kansanomaisen ajattelun 
ja perinteisten käsitysten kartoittamisessa oli 
maailmakuvan ja mentaliteettihistorian tut- 
kimus, joka löysi tiensä folkloristiikkaan so- 
siaalihistoriasta. Historiantutkijoille pienen 
ihmisen ja vähäväkisten ihmisjoukkojen tai 
yksittäisten historiallisen jälkien seuraaminen 
oli uutta suurmieshistorian tutkimustraditios- 
sa. Folkloristeille kansanomainen ja rahvaan 
kulttuuri oli aina ollut tutkimuskohde, mutta 
mentaliteettihistorian läpimurron myötä siitä 
tuli entistä selvemmin folkloristien tutkimus- 
peruste, jolla perusteltiin myös uudenlaisten 
lähdeaineistojen tutkimusarvoa. Kansanomai- 
sesta ajattelusta ja maailmankuvasta muodos- 
tui tutkimusstrategia, jota erityisesti edustavat 
seuraavat tutkimukset: Suomalainen shamanismi 
(Siikala 1992), Tyhmän kansan teoria (Knuuttila 
1992b) ja Naisen väki (Apo 1995). Kaikissa niissä 
ovat myös kognitiiviset käsitteet kiinnostavalla 
tavalla mukana, mikä oli leimallista folkloris- 
tien maailmankuvia koskevissa tutkimuksissa. 
Kuten voi havaita, kognitivismi on folkloris- 
tiikassa ollut omaleimainen sovellutus, joka 
on ensimmäiset vuosikymmenet koostunut 
sosiolingvistiikasta, mentaliteettihistoriasta ja 
etnometodologiasta. Runotekstejä vertailevan 
tekstikriittisen ajan jälkeisessä paradigmassa 
folkloristiikka asemoitui kielenkäytön sosiaa- 
lisen ympäristön, vähäväkisten sosiaalihis- 


https://doi.org/10.21435/ksvk.100 


TUTKIMUSKOHTEENA KANSANOMAINEN AJATTELU JA PERINTEISET KÄSITYKSET 


torian ja laajentuneen perinnekäsityksen tut- 
kimusalueelle. Folkloristiikassa kulttuurin mal- 
linomaisuus hahmottui kognitiotieteistä, mut- 
ta käytetyt teoriat, lähestymistavat ja teoreeti- 
kot, joihin viitattiin, kehittyivät varsin toisen- 
laiseksi kuin esimerkiksi uskontotieteessä. 
Folkloristiikassa on myöskään harvoin poh- 
dittu evoluution tai adaptaation kysymyksiä. 
Ajatus tieteellisen tutkimuksen aidosta edis- 
tymisestä hyppäyksittäin sopii suomalaiseen 
folkloristiikkaan verrattain hyvin. Se selittää 
maantieteellis-historiallisen paradigman väis- 
tymisen kerronnantutkimuksen tieltä, jossa 
kiinnostuttiin perinteen konteksteista, funk- 


VIITTEET 


1 Knuuttila 1992a; Siikala 1991 ja 1992; Stark-Aro- 
la 1998; Apo 2002. 

2 Folkloristiikassa vaikutteita otettiin etenkin yh- 
dysvaltalaisesta kognitiivisesta antropologiasta, 
joka filosofian, tekoälytutkimuksen, neurotie- 
teen, psykologian ja lingvistiikan ohella luetaan 
kognitiotieteisiin (Gardner 1985; Hakala 1997). 

3 Siinä missä itse olisin taipuvainen tulkitsemaan 
niin folkloristiikan kuin uskontotieteenkin ot- 
taneen vaikutteita synergisesti toisistaan jo 
varhain siitä yksinkertaisesta syystä, että vielä 
1960-luvulla opiskelleet istuivat samoissa semi- 
naareissa, uskontotieteessä historia nähdään 
toisin. Uskonto ja ihmismieli -artikkelikokoel- 
massa (2008) Ketola, Pyysiäinen ja Sjöblom 
jäljittävät suomalaisen uskontotieteen kogni- 
tioparadigman 1970-luvulle kansainvälisiin 
symbolismia kritisoiviin tutkimuksiin. Kogni- 
tiivisessa uskontotieteessä Honko ei myöskään 
edusta minkäänlaista suuntauksen läpimurtoa 
edeltänyttä vaikuttajahahmoa. 


tioista ja merkityksistä käyttäjilleen. Usein 
folkloristiikan paradigman muutos on ajoitet- 
tu 1960-luvulle kerronnantutkimuksen kenttä- 
töiden käynnistymiseen ja vapaamuotoisten 
muistitietoaineistojen ensimmäisiin keruisiin. 
Keruut ovat kuitenkin eri asia kuin lopulli- 
nen tutkimus. Tämän vuoksi kansanomaisen 
ajattelun ja perinteisten käsitysten käsitteellis- 
tämisen tapojen folkloristiikassa voi ajatella 
ottaneen aimo harppauksen eteenpäin siinä 
vaiheessa, kun tutkijat ovat niitä ensimmäistä 
kertaa analyysityökaluina käyttäneet, toisin 
sanoen 1980-luvulla. 


4 Siikalalla analyysi kohdentui myös kertomus- 
ten variaatioihin, ymmärtämiseen, mielen- 
painamiseen ja toistamiseen sekä kansanker- 
tomusten asemaan kulttuurisena viestintänä. 
Annikki Kaivola-Bregenhoj kehitti kerronnan- 
tutkimuksen suuntausta edelleen keskittymällä 
ainoastaan yhteen kertojaan, joka kokemuspe- 
räisesti tiesi kertomusten rakentuvan episodi- 
sesti. (Kaivola-Bregenhoj 1986, 85; ks. myös 
Kintsch 1974.) 

5 Esimerkiksi paikallistarinoilla oli omat sisällöl- 
liset ja esitykselliset kriteerinsä ja rajoituksensa, 
jolloin kertojat osasivat kerrontaa kuunnelles- 
saan käyttää tietämystään ja järjestää uuden 
informaation täyttämällä ne ”aukot”, jotka 
sisältyvät skeemaan (Kaivola-Bregenhoj 1986, 
85). 

6 Mari Hatakka tutki väitöskirjassaan samaa ideaa 
suomalaisella elämäkerta-aineistolla (2011). 

7  Volkerpsychologie on monikollinen, mutta kään- 
nän sen tässä kansanpsykologiaksi. 

Ihmismieli kulttuurin takana: kognitiivisen 
kulttuurintutkimuksen tiedonintressi ja potentiaali 
arkistoaineiston tutkimuksessa 


Ihminen on niin biologinen kuin kulttuurinen- 
kin olento. Siihen, miten ihmiset käyttäytyvät, 
mitä he sanovat ja minkälaisia asioita he 
tuottavat, vaikuttavat sekä ihmisruumiin ja 
aivojen toiminnot että sosio-kulttuurinen 
ympäristö ja luonnonympäristö. Kulttuurin- 
tutkimuksen kentällä on ollut vaihtelevaa suh- 
tautumista siihen, kuinka paljon ihmisen bio- 
logista puolta (esimerkiksi ihmismielen kogni- 
tiivisia eli tiedonkäsittelyllisiä ominaisuuksia) 
tulisi ottaa huomioon kulttuurista toimintaa 
tutkittaessa. Toisinaan kognitiiviseen tutki- 
musnäkökulmaan, erityisesti siihen liittyvään 
reduktionismiin, on suhtauduttu suuremmalla- 
kin varauksella (ks. esim. Allen 2005, 16), mutta 
viimeistään 2020-luvulle tultaessa suhtautu- 
mistavat ovat lieventyneet, ja erilaiset ihmis- 
kehon ja -mielen toiminnot ovat alkaneet kiin- 
nostaa kulttuurintutkijoita yhä enemmän. Kult- 
tuurintutkimuksessa on esimerkiksi alettu huo- 
mioida emootioiden ja affektien biologisia ja 
neurologisia puolia kokemuksellisten ja sosio- 
kulttuuristen puolten lisäksi (ks. Silvonen täs- 
sä teoksessa). 

Arkistoaineistoja tutkivassa folkloristiikassa 
kognitiivisen kulttuurintutkimuksen näkökul- 


ma voi tarjota yllättäviäkin hyötyjä. 1800-luvun 
ja 1900-luvun alun aikana tallennettuja kan- 
sanperinneaineistoja kerättiin aikansa tutki- 
musparadigman, maantieteellis-historiallisen 
paradigman, oppien mukaisesti keskittyen 
enemmän perinteen sisältöön kuin sen ker- 
tojiin, sillä perinteen ajateltiin heijastavan 
muinaista henkistä perintöä, jonka kerääjät 
ymmärtäisivät kertojia paremmin (Olsson ja 
Stark 2014; Hämäläinen ym. 2020). Tämän 
vuoksi arkistoaineistoissa on nykytutkijalle 
vain vähän merkkejä ja kontekstitietoja ihmi- 
sistä perinteen takana. Monet tutkijat totea- 
vatkin suoraan, ettei aineistosta voi juurikaan 
päätellä sitä, miten kertojat ovat itse suhtau- 
tuneet perinteisiin, joista kertovat (Asplund 
Ingemark 2006, 6; Kouvola 2020, 124). 

Tässä artikkelissa tutkin sitä, minkälaista 
tietoa ihmismielen universaalien toimintojen 
tarkasteleminen arkistoaineistoista voi antaa 
perinteenkertojien suhtautumistavoista perin- 
teeseen. Tapausesimerkkinä analysoin 1900- 
luvun alussa kerättyjä kertomuksia kansanpa- 
rannuksesta. Lähtökohtani on, että kognitiivi- 
sen kulttuurintutkimuksen näkökulmat ja ih- 
mismielen kulttuurienvälisiä ominaisuuksia 

painottava tutkimusintressi avaavat tutkijalle 
ovia ihmisten tyypillisiin ajattelutapoihin tie- 
tynlaisissa tilanteissa. Aluksi erittelen tarkem- 
min, minkälaista tiedonintressiä kognitiivinen 
kulttuurintutkimus edustaa, ja kuinka tällaista 
tutkimusta on tehty Suomessa erityisesti uskon- 
totieteen ja folkloristiikan parissa. Tutkimus- 
intressin esittelyn ja tapausesimerkkini kautta 
esitän, että kognitiivisen kulttuurintutkimuksen 
tiedonintressit ja näkökulmat toimivat kult- 
tuurintutkimuksen kokonaiskenttää täyden- 
tävinä tekijöinä ennemmin kuin kilpailevina 
tai muuta kulttuurintutkimusta syrjäyttävinä 
paradigmoina. 


Kognitiivinen tiedonintressi 
kulttuurintutkimuksen kentällä 


Kognitiivisen kulttuurintutkimuksen lähtö- 
kohtana on ihminen kulttuuria tuottavana 
olentona. Miten ihminen elää kulttuurissa, 
tuottaa ja uudelleen tuottaa sitä, muovaa sitä 
tai erottautuu siitä? Kysymys toki on saman- 
kaltainen monien muidenkin kulttuurintutki- 
muksen lähtökohtien kanssa. Se, mikä eroaa, 
on tulokulma tähän kysymykseen. Jos esimer- 
kiksi diskurssianalyyseihin keskittynyt kult- 
tuurintutkija pohtii sitä, minkälaisilla kielelli- 
sillä keinoilla ihminen tuottaa erilaisia todelli- 
suuksia, merkityksiä ja reunaehtoja teksteihin, 
kognitiotieteellisesti painottunut kulttuurin- 
tutkija voi hyödyntää työssään tutkimustietoa 
esimerkiksi siitä, miten ihmismielen kogni- 
tiiviset ominaisuudet vaikuttavat ylipäätään 
tekstien tuottamiseen. 

Kognitiivisen kulttuurintutkimuksen taus- 
talla on kaksi perusoletusta': 1) ihmismielen tie- 
donkäsittelyn kognitiivinen perusta on koko 
ihmislajin kesken hyvin samankaltainen, 2) 
kulttuurielämiseen osallistuvat kognitiiviset 
prosessit ovat samoja kognitiivisia prosesseja, 
joita ihminen käyttää muillakin elämänalueil- 
laan. 

Ensimmäisen perusoletuksen mukaan ih- 
minen biologisena olentona on tarpeeksi sa- 
manlainen eri kulttuureissa ja eri aikoina, jotta 
kulttuurienvälisessä tarkastelussa on järkeä. 
Mielen tiedonkäsittelyn raamit ja pohjat ovat 
suhteellisen pysyviä — ne ovat sisäsyntyisiä tai 
ihmisillä on sisäsyntyinen taipumus omaksua 
nämä jo varhaisella iällä. Tiedonkäsittely- 
rakenteiden sisällöt toki vaihtelevat kulttuu- 
rien ja ympäristöjen myötävaikutuksesta. (Ks. 
esim. Tooby & Cosmides 1992, 25-27; Mc- 
Cauley 2011, 11-82.) 

Toisen perusoletuksen mukaan ihmismie- 
len kognitiiviset ominaisuudet, esimerkiksi 
intuitiivinen ja reflektiivinen ajattelu, muisti- 
toiminnot, havaintojen tekeminen sekä oppi- 
minen, vaikuttavat kaikkien ihmiselämän osa- 
alueiden taustalla ja osallistuvat niissä elämi- 
seen. Ihmismielessä ei toimi mitään erillisiä 
kognitiivisia tai neurologisia prosesseja, jotka 
olisivat erikoistuneet pelkästään esimerkiksi 
yliluonnollisia olentoja käsitteleviin ideoihin, 
tällaisista olennoista kertovien tarinoiden 
muisteluun tai tarinoiden uudelleenkertomi- 
seen. Näitä ajattelun ja toiminnan muotoja 
tuottavat yleispätevämmät kognitiiviset omi- 
naisuudet, jotka tuottavat myös muunlaista, 
enemmän tai vähemmän samankaltaista ajat- 

telua. Kulttuuriset ilmiöt eivät toimi omassa 
ulottuvuudessaan sui generis, vaan pohjimmil- 
taan ne ovat vain ihmisen ajattelua ja toimin- 
taa, jotka kumpuavat mielen toiminnoista ja 
ominaisuuksista. (Boyer 2001, 2-4.) 
Kognitiivisen kulttuurintutkimuksen lähtö- 
kohtiin kuuluu oletus siitä, että mielen meka- 
nismien vaikutuksia tarkastelemalla voidaan 
saavuttaa uutta tietoa myös kulttuurista, ei 
vain ihmismielestä. Matti Kamppisen sanoin: 
”— — keskeiset kulttuurimääritelmät, samoin 
kuin myyttien ja riittien tulkinta, edellyttävät 
ihmisten kognitiivisuutta” (Kamppinen 1994, 
17). Ottamalla huomioon tiedonkäsittelyn 
vakioita tutkija voi esimerkiksi arvioida kult- 
tuuripiirteiden suhteita erilaisia mittareita 
hyödyntäen: tiedostettua vai tiedostamaton- 
ta, universaalia vai kulttuurispesifiä, helposti 
omaksuttavaa vai ahkeraa opettelua vaativaa? 


Selittävä tiedonintressi ja selittävä 
pluralismi 


Vielä 2000-luvun alussa erityisesti uskontotie- 
teessä keskusteltiin paljon siitä, tulisiko tutki- 
muksen keskittyä ilmiöiden ymmärtämiseen 
vai selittämiseen, vai tulisiko tutkimusintres- 
sin painottua erilaisin kriittisiin teorioihin, esi- 
merkiksi feministiseen tai postkolonialistiseen 
tutkimukseen. Kognitiivinen kulttuurintutki- 
mus sijoittuu tässä keskustelussa selittävän 
tiedonintressin puolelle. Selittävällä tutki- 
muksella pyritään etsimään ja huomioimaan 
erilaisten ilmiöiden kausaalisia taustameka- 
nismeja. (Ks. esim. White 2018, 40—45.)? 

Näkökulmasta riippuen selittävä kulttuurin- 
ja uskonnontutkimus voi painottua hyvinkin 
naturalistiseen metodologiaan, jossa kulttuuri- 
set ja uskonnolliset ilmiöt redusoidaan eli pa- 
lautetaan aivojen neurologisiin prosesseihin 
ja materialistiseen ontologiaan (esim. Sperber 
1996). Toisaalta selittävä tiedonintressi voi toi- 
mia myös selittävän pluralismin (explanatory 
pluralism) keinoin, eli lähestyä tieteellisiä seli- 
tyksiä kulttuuri-ilmiöistä yksittäisinä selityksi- 
nä, jotka valottavat vain osaa koko ilmiöstä 
ja jotka toimivat hedelmällisimmin osana 
erilaisten tieteidenvälisten tutkimusten koko- 
naisuutta (esim. McCauley & Bechtel 2001; 
McCauley 2013; Visala 2018). 

Selittävän pluralismin mukaisessa (kulttuu- 
rin-)tutkimuksessa erilaisten tiedonintressien 
nähdään keskittyvän saman ilmiön tarkaste- 
luun eri puolilta. Kvalitatiivisten ja kvantitatii- 
visten tai humanististen ja luonnontieteellisten 
tutkimusmenetelmien yhteistyötä ja asemoi- 
tumista toisiinsa nähden voidaan tarkastella 
vertikaalisen integraation käsitteen avulla 
(Tooby ja Cosmides 1992; Slingerland 2008, 
9-11). Vertikaalisessa integraatiossa eri tutki- 
musalojen yhteistyö nähdään pystysuorana 
akselina, jossa korkeimmilla tasoilla tutkitaan 
esimerkiksi ihmismielen tietoista prosessoin- 
tia, kommunikointia ja erilaisia sosiaalisia ja 
kulttuurisia ilmiöitä, kun taas syvemmillä ta- 
soilla keskitytään ihmismielen tiedostamatto- 
miin prosesseihin ja ominaisuuksiin sekä nii- 
den vaikutuksiin (Tooby & Cosmides 1992; 
Slingerland & Collard 2011, 14-17). Evoluutio- 
psykologien John Toobyn ja Leda Cosmidesin 
mukaan korkeampien tasojen tutkimustulos- 

ten tulisi noudattaa syvempien tasojen il- 
miöistä kertovia tutkimustuloksia (Tooby & 
Cosmides 1992). Toisaalta korkeamman tason 
tutkimustulokset voivat myös vaikuttaa sy- 
vemmän tason tutkimuksiin: nämä voivat esi- 
merkiksi täydentää hypoteeseja ihmismielen 
toiminnoista tai mahdollisesti jopa korjata nii- 
tä (Slingerland 2014, 125; Visala 2018, 60-68). 

Kognitiivinen kulttuurintutkimus toimii se- 
littävän pluralismin keinoin erityisesti silloin, 
kun vertikaalisen integraation akselilla kor- 
keamman ja syvemmän tason ilmiöitä, niiden 
suhteita ja tutkimusalojen vuorovaikutusta tar- 
kastellaan tasapainoisesti. Hyvänä esimerkki- 
nä mainittakoon eksegeetti Risto Uron tutki- 
mukset varhaiskristillisestä rituaalisuudesta 
(Uro 2016). Uro huomioi, kuinka kognitiotie- 
teisiin ja ihmisen biologiseen puoleen kiinnit- 
tyviä teorioita ei voi edes alkaa hyödyntää his- 
toriallisen, varhaiskristillisen kulttuurin tutki- 
muksessa, jollei tutkimusaineistoa (historialli- 
sia tekstejä tai arkeologista aineistoa) ensin 
analysoida niiden erilaisia merkityksiä poh- 
tien (Uro 2016, 53). 

Analyyseissaan Uro tarkastelee ihmismie- 
len prosessien vaikutuksia rituaalien sosiaa- 
lisiin ja kulttuurisiin aspekteihin: hän muun 
muassa esittää kognitiivisiin rituaaliteorioihin 
(esim. Lawson & McCauley 1990; McCauley 
& Lawson 2002; Whitehouse 1995; 2000) no- 
jautuen, että Johannes Kastajan tekemä kaste- 
rituaali — eräänlainen puhdistautumisrituaali 
— on tekstiaineistojen perusteella tuntunut ih- 
misistä intuitiivisesti vaikuttavammalta kuin 
toinen samassa kulttuurissa esiintynyt puhdis- 
tautumisrituaali, ja tämä olisi vaikuttanut kris- 

tinuskon alkuaikojen suosioon (Uro 2016, 71- 
98). Uro siis tulkitsee vertikaalisella akselilla 
korkeamman tason ilmiön (rituaalisen inno- 
vaation ja sen saaman suosion) pohjautuvan 
matalamman tason ilmiöihin (ihmismielen 
intuitiiviseen ajatteluun). 

Samalla Uro kuitenkin myös käyttää kor- 
keamman tason ilmiöitä ja niitä käsittelevää 
tutkimusta matalamman tason ilmiöiden tar- 
kasteluun. Uro esimerkiksi huomioi kognitii- 
visiin rituaaliteorioihin aiemmin kohdistettua 
kritiikkiä ja esittää uuden tapaustutkimuksen, 
jossa tarkastelee sekä teorioiden että kritiikin 
väitteitä aiemmin testaamatonta aineistoa vas- 
ten (Uro 2016, 59, 71-98). 

Selittävän pluralismin mukainen kognitii- 
vinen kulttuurintutkimus palvelee myös ylei- 
semmin ihmisen ja ihmismielen matalamman 
tason ilmiöiden tarkastelua. Psykologian ja 
kognitiotieteiden aloilla on todettu, että kokeel- 
listen tutkimusten painottuminen länsimaisiin 
moderneihin ihmisiin on ongelma näiden tut- 
kimusten perusteella muodostettujen teorioi- 
den vakuuttavuuden ja yleistettävyyden kan- 
nalta.* Jotta eri kognitiivisia tai psykologisia 
ominaisuuksia voitaisiin varmemmin väittää 
universaaleiksi, koko ihmislajia koskeviksi, 
tulisi näitä koskevia teorioita testata erilaisilla 
ihmisillä, erilaisissa kulttuureissa, eri aikoina 
(ks. Geertz 2015; Newson ym. 2021). Yksittäi- 
set kognitiivisen kulttuurintutkimuksen ta- 
paustutkimukset — vaikkapa myös historialli- 
sia folkloristiikan arkistoaineistoja hyödyn- 
täen — ovat osaltaan mukana myös tällaisessa 
laajemmassa tieteellisessä prosessissa. 

Kognitiivisen tiedonintressin vaiheet 
Suomessa 


Suomalaisessa folkloristiikassa ja uskontotie- 
teessä ihmismielen kognitiivisiin ominaisuuk- 
siin kohdistuva tutkimusintressi voidaan joh- 
taa aina Lauri Hongon menetelmällisiin muo- 
toiluihin saakka (Kamppinen ja Hakamies 
2013, 63; Geertz 2013, x). Honko ei itse identi- 
fioitunut kognitiiviseksi kulttuurintutkijaksi, 
mutta erityisesti hänen perinne-ekologinen 
tutkimusmenetelmänsä loi kentälle otollista 
alustaa, jonka pohjalle kognitiivinen kulttuu- 
rintutkimus rakentui luontevasti.” 
Perinne-ekologian tutkimusintressi oli selit- 
tävä, ja se kohdistui perinteen erilaisiin kon- 
teksteihin, kontekstien ja perinnesisältöjen 
suhteisiin sekä näiden suhteiden vaikutuksiin. 
Honko argumentoi, että kulttuuripiirteiden 
analysointi erilaisia kontekstejaan vasten tar- 
josi perinteen varioinnista ja käyttötarkoituk- 
sista monipuolisemmin uutta tietoa kuin pel- 
kästään sisällön tarkastelu, johon varsinkin 
maantieteellis-historiallinen tutkimus oli pai- 
nottunut (Honko 1972). Hän peräänkuulutti 
laaja-alaista analyysiä, jossa perinteen muo- 
toja, käyttötarkoituksia ja vaihtelevuutta tar- 
kasteltaessa otettaisiin huomioon luonnon olo- 
suhteet, sosiaalinen ympäristö ja kulttuurin 
vaikutukset (Honko 1972; 1985). Perinteen so- 
peutumista ja erityisesti sensuuria käsitelles- 
sään Honko myös mainitsee, kuinka ihmisten 
erilaiset kognitiot — mielelliset tilat, esimerkik- 
si odotukset ja pelot — voivat vaikuttaa arvo- ja 
normijärjestelmien kautta perinteen variaatioi- 
hin (Honko 1979, 66-67). Mielenkiintoista on 
myös Hongon evolutionistinen ote perinteen 

käsittelyssä: perinne sopeutuu erilaisiin ympä- 
ristöihinsä kuin eliöt tarjolla oleviin ravinto- 
mahdollisuuksiin konsanaan (Honko 1979). 

Sosiaalisiin, kulttuurisiin ja luonnonympä- 
ristöön liittyviin vaihteluihin painottuva pe- 
rinne-ekologinen tutkimus oli intressiltään 
selittävää, mutta se painottui myöhempää 
kognitiivista kulttuurintutkimusta enemmän 
perinteiden ja kulttuuri-ilmiöiden variaatioi- 
den tarkasteluun. Vaihtelut konteksteissa se- 
littävät vaihtelua kulttuurissa. Näin ollen ihmis- 
mielen kognitiivisten ominaisuuksien lisäämi- 
nen tarkasteltavien kontekstien listaan vaikut- 
taa siihen, kuinka paljon tutkimuksessa kes- 
kitytään variaatioihin tai toisaalta samankaltai- 
suuksiin. Ihmismielen ominaisuudet ovat py- 
syvämpiä kuin sosiaalinen tai kulttuurinen 
ympäristö, minkä vuoksi kognitiotieteisiin no- 
jaava tutkimus myös painottaa enemmän ih- 
misen toiminnan samankaltaisuutta. 

1980- ja 1990-luvuilla Hongon oppilaat us- 
kontotieteessä ja folkloristiikassa ottivat roh- 
keampia askelia kognitiivisen tutkimusnäkö- 
kulman puolelle (ks. esim. Siikala 1984; Kamp- 
pinen 1989; tarkemmin aiheesta E. Stark täs- 
sä teoksessa). Uskontotieteilijä Matti Kamp- 
pinen toimitti myös kaksiosaisen Kaaos & 
Kosmos -oppikirjasarjan kognitiivisen kulttuu- 
rintutkimuksen perusteista (Kamppinen ym. 
1994; Kamppinen 1995). 1990-luvulla syntyi 
kuitenkin myös kansainvälinen kognitiivisen 
uskontotieteen suuntaus, joka muodostui 
omaksi tutkimusparadigmakseen. Kognitiivi- 
sesta antropologiasta tai kulttuurintutkimuk- 
sesta poiketen kognitiivinen uskontotiede 
tukeutui vahvemmin ihmismielen tiedosta- 
mattomien prosessien tarkasteluun ja siirsi 

katseensa muun muassa intuitiivisen ajattelun 
tutkimukseen. 

Kansainvälisen kognitiivisen uskontotie- 
teen alkusysäyksenä pidetään uskontotietei- 
lijä Thomas E. Lawsonin ja filosofi Robert 
N. McCauleyn teoriaa rituaalien rakenteen 
ja tulkitun vaikuttavuuden yhteydestä (Law- 
son & McCauley 1990)7, antropologi Pascal 
Boyerin esityksiä traditioiden jatkumisesta 
ja leviämisestä ihmismielen kognitiivisten 
ominaisuuksien näkökulmasta (Boyer 1990) 
sekä uskonnollisten ideoiden määräytymises- 
tä kognitiivisten prosessien mukaan (Boyer 
1994). Tämä suuntaus rantautui Suomeen 
suhteellisen varhain, ja jo vuonna 1999 Seilin 
saarella pidettiin kansainvälinen kognitiivisen 
uskontotieteen työpajaseminaari. Aktiivisina 
uuden tutkimussuuntauksen jalkauttajina toi- 
mivat erityisesti uskontotieteilijät Ilkka Pyy- 
siäinen ja Veikko Anttonen, jotka toimittivat 
seminaarin anneista alan ensimmäisen artik- 
kelikokoelman Current Approaches in the Cogni- 
tive Science of Religion (2002) (ks. aiheesta myös 
E. Stark tässä teoksessa). Myöhemmin erityi- 
sesti Pyysiäinen teki Helsingin yliopistossa 
uraauurtavaa pioneerityötä kognitiivisen us- 
kontotieteen edistámiseksi.? 

Kognitiivista uskontotiedettä pidetään oma- 
na paradigmanaan, sillä sen piirissä on myös 
kehitetty omia teorioita, joissa yhdistyvät us- 
kontotieteen intressit ja ihmismielen tutkimuk- 
sen lähtökohdat.? Nykyään kognitiivisen us- 
kontotieteen parissa tehdään tutkimusta mo- 
nenlaisilla erilaisilla tutkimusmenetelmillä, 
niin kokeellisin laboratoriotutkimuksin kuin 
etnografisinkin menetelmin (ks. esim. Xyga- 
latas 2019). 

Suomessa kognitiivinen uskontotiede on 
poikinut 2000-luvulla projekteja, joissa tutki- 
mussuuntauksen teoreettisia työkaluja hyö- 
dynnettiin pääasiassa empiirisen aineiston 
tutkimuksessa. Suomalaisessa kognitiivisessa 
uskontotieteessä on tutkittu esimerkiksi para- 
tiisiuskomuksia (Närhi 2009), ajatuksia älyk- 
käästä luomisesta (Järnefelt 2013) ja uskonnol- 
lista parantamista (Pohjanheimo 2019) ihmis- 
mielen ominaisuuksien näkökulmasta. Suo- 
men kognitiivisen uskontotieteen piirissä 
Hongon tai Kamppisen varhaisempiin vaiku- 
tuksiin ei kuitenkaan juurikaan viitata (ks. 
myös E. Stark tässä teoksessa). Näissä tutki- 
muksissa taustavaikuttajana nähdään ensisijai- 
sesti kansainvälinen, ihmismielen tiedostamat- 
tomiin prosesseihin painottava kognitiivisen 
uskontotieteen kenttä, eivätkä tutkijat aina- 
kaan eksplisiittisesti pidä aiempaa Suomessa 
vaikuttanutta kognitiivista kulttuurintutkimus- 
ta tai perinne- ja uskontoekologiaa tutkimus- 
tensa taustalla vaikuttaneena metodologiana. 

Kognitiivisen uskontotieteen paradigma ei 
kuitenkaan ole ollut missään vaiheessa pelkäs- 
tään kognitiivista tai pelkästään uskontotiedet- 
tä, vaan mukana on ollut myös muita ihmis- 
mielen tutkimukseen keskittyviä tieteenaloja, 
esimerkiksi evoluutiopsykologiaa (esim. Bo- 
yer ja Liénard 2006) ja neurotieteitä (esim. 
Schjodt 2009), ja suuntaus kiinnosti jo varhain 
myös uskontotieteen naapuritieteenaloja.” 
Suomalaisessa folkloristiikassa tutkijat Kaa- 
rina Koski ja Pasi Enges ovat hyödyntäneet 
kognitiivisen uskontotieteen lähestymista- 
poja muun muassa kansanomaisen ajattelun 
ja uskomusperinteiden analyyseissa (Koski 
ja Enges 2003; Koski 2004; Koski ja Enges 

2010). Erityistä huomiota he ovat antaneet 
Pascal Boyerin (1994; 2001) ja Dan Sperberin 
(1996) muotoiluille intuitiivisen ajattelun" ja 
intuitionvastaisten ideoiden” vaikutuksista 
folkloreen ja kansanuskoon, esimerkiksi yli- 
luonnollisia olentoja koskeviin uskomuksiin 
(Koski ja Enges 2003) ja yliluonnollisten ko- 
kemusten tulkintoihin (Koski ja Enges 2010). 
Kognitiivisen uskontotieteen paradigma on 
vaikuttanut vahvasti siihen, kuinka tieteiden- 
välistä kulttuurintutkimusta on tehty viime 
vuosikymmeninä. Tutkimussuuntaus toimii 
esimerkkinä siitä, miten muilla kulttuurintut- 
kimuksen aloilla voidaan hyötyä selittävän 
pluralismin teoreettisista ja metodologisista 
otteista, ja millaiseksi kognitiivinen kulttuu- 
rintutkimus voi kehittyä 2020-luvulla. 


Katse ihmisiin folkloren takana 


Suomalaisessa folkloristiikassa, erityisesti ar- 
kistoaineistojen tutkimuksessa, kognitiotie- 
teellisiä teorioita on hyödynnetty uusina 
analyysivälineinä, joilla tarkastella monipuoli- 
semmin erilaisia folkloreaiheita (ks. esim. 
Koski 2008; Kohonen 2018, aiheesta myös 
E. Stark tässä teoksessa). Ihmismielen tutki- 
muksen näkökulma ei kuitenkaan rajaudu 
pelkästään erilaisten analyysivälineiden tar- 
jontaan, vaan parhaimmillaan ihmismielen 
tutkimus voi myös tarjota väylän ihmisen ym- 
märtämiseen: Millaisia universaaleja tiedon- 
käsittely-, muistamis- ja havaintoprosesseja 
folkloren kertojien mielessä on tapahtunut ja 
minkälaisia jälkiä näistä on arkistoaineistois- 

sa? Miten ne ovat vaikuttaneet folkloreen, ja 
mikä taas on kulttuuriympäristön tuomaa vai- 
kutusta? Voidaanko folkloreaineistosta päätel- 
lä historiallisten kulttuurien piirteitä? 
Tarkastelen seuraavaksi kolmea kansanpa- 
rannukseen liittyvää arkistoesimerkkiä. Alla 
esitetyt parannusohjeet sekä lyhyet kertomuk- 
set palohaavan parantamisesta havainnollista- 
vat erilaisia haasteita ja mahdollisuuksia, joita 
arkistoidun folkloren tutkija voi kohdata. 


”Palaneen rasvaa 


Jos ihmisestä palo joku paikka niin mentiin Kuva- 
jussin luo ja jussu teki palaneen rasvaa sulatettua 
sijan rasvaa ja sitten hiiluksen luo jossa oli hyvijä 
hiilijä ja hiilen päällä on valkoista höytyä. Niin ras- 
valla veteltiin sitä höytyä että siitä jäi rasvaan siitä 
tuli sellaista tahasta ja sitten alko huulet höpistä 
en muista enää sanoja peräkkäin. Tulinen ori val- 
kijat valjaat riennä apunesi auttamaan tulen viha 
voittamaan - - - - en muista ja jussi sylki hiilukseen 
kolmasti ja piti sitä palanutta paikkaa piti aina kol- 
masti vetellä että yhtessä vuorokautessa piti vetää 
yhteksän kertaa ja aina täyty uskoa että kyllä tämä 
paranee” 


(Esimerkki 1. SKS perinteen ja nykykulttuurin ar- 
kisto: Tampere, Toivakka. Halttunen, Iida KT16: 


152. 1936.) 

”Tulen loitsu 

”Tulen on synty taivaalta, Herraltamme Jeesuksel- 
ta. Joka on tulta tuudittanut kultaisessa kätkyessä 


kultaisen kehon sisässä. Vesillä on valta sinuhun ja 
minun on synty vedestä.” 

Vanhasta palaneesta kannosta säle, tai palanut kivi. 
Sillä piiretään palaneen paikan yli viisikanta nos- 
tamatta välillä. Kolme kertaa sanottiin.” 


(Esimerkki 2. SKS perinteen ja nykykulttuurin ar- 
kisto: Taivalkoski. Matti Tienari 942. 1939.) 


”Palohaavalle 


Ku on vetestä palanu otetaa samanlaista vettä, jos 
on polttanu rantavetel rantavettä taikka jokivettä 
ja järvivettä. Sitä sitte tirkutti palaneelle ja luki — 
Ei ollut kuullut sanoja kun parantaja ne mumisi 
itsekseen.” 


(Esimerkki 3. SKS perinteen ja nykykulttuurin ar- 
kisto: Tervola. Väinö Salminen 298. 1904. 


Kyseisistä arkistoesimerkeistä voidaan esittää 
muun muassa seuraavia kysymyksiä: Mitä pe- 
rinteenkerääjä on kysynyt kertojalta ja mitä 
kerääjä on kirjoittanut tai saanut kirjoitettua 
ylös kertomuksesta? Kuinka tarkasti kertoja 
muistaa menneitä tapahtumia kerrontahet- 
kellä? Millä tavoin kertomus noudattaa ker- 
tojan muistoja? Minkälaisia parannuskeinoja 
parantajat ovat tosiasiassa toteuttaneet? Miten 
kertoja on itse suhtautunut perinteeseen? 
Skeptisimmillään tutkija voi epäillä yksit- 
täisessä kertomuksessa lähes kaikkea. Kerää- 
jien työ vaikuttaa aina kerättyyn aineistoon 
- myös näissä 1900-luvun alun aineistoissa 
(Stark-Arola 1998, 65-66; Kurki 2002, 29-39). 
Kerääjille annettujen ohjeiden mukaan perin- 
teenkertojien sanat tuli kirjoittaa ylös mahdol- 
lisimman tarkasti, mutta lopputulos riippui 
kuitenkin aina kerääjän muistin tarkkuudesta 

tai pikakirjoitustaidoista (Stark-Arola 1998, 
65-66). Myös aikansa maantieteellis-histo- 
riallinen tutkimusparadigma vaikutti aineis- 
ton laatuun. Kerääjien ensisijainen kiinnostus 
liittyi itse perinnetekstiin ja sen dokumentoin- 
tiin, ei niinkään perinteen esityskontekstiin 
tai kertojien taustoihin. (Olsson ja Stark 2014; 
Hämäläinen ym. 2020). 

Kysymys perinteenkertojan sanallisesta ku- 
vauksesta ja sen suhteesta parannuskeinoihin, 
joita historiassa on tosiasiassa tehty, on moni- 
mutkaisempi. Folkloristisessa kerronnan tut- 
kimuksessa on todettu, että kertojat perinteen- 
mukaistavat kertomuksiaan herkästi esimer- 
kiksi viihteellisyyttä, sosiaalista ja kulttuurista 
kiinnostavuutta tai uskottavuutta tavoitelles- 
saan (Koski 2007).% Lisäksi muistitutkimusten 
perusteella tiedetään, etteivät ihmiset helposti 
muista yksityiskohtia menneistä tapahtumis- 
ta, vaikka tapahtumasta olisi kulunut vain 
minuutteja (Eysenck 2014). Haasteita histo- 
riallisen parannusperinteen tavoittamiseen li- 
sää myös se, ettei aiheesta ole juuri olemassa 
ensikäden kuvauksia, joihin kerääjien kirjoit- 
tamaa perinneaineistoa voisi verrata. 

Kerääjien ylös kirjoittamaan perinnetie- 
toon vaikutti moni perinteen esittämiseen, 
muistamiseen ja dokumentaatioon liittyvä 
seikka. Perinteenkertojan sanomiset tai ylös 
kirjoitettu sanamuoto eivät kuitenkaan kum- 
pua mistä tahansa satunnaisista kontekstien 
summista, tarinallisista aineksista tai irtonai- 
sista muistoista. Kertomusten taustalla on joka 
tapauksessa ollut jonkinlaista kokemuksiin 
pohjautuvaa ja mielen prosesseihin säilöttyä, 
järjestäytynyttä tietoa. 

Skemaattinen tieto parantamisesta 


Tutkimusten perusteella ihmiset muistavat 
helpoiten asioita, jotka noudattavat heidän 
ennakkokäsitystään muistellusta ilmiöstä 
— heidän kognitiivista skeemaansa aiheesta 
(Brewer ja Treyens 1981; Lampinen ym. 2001). 
Jos useampien ihmisten ennakkokäsitykset 
tietystä aiheesta ovat keskenään yhteneväi- 
siä, voidaan puhua kulttuurisesta skeemasta 
(Bernard 2011, 439-443). Esimerkiksi suoma- 
laisessa nykykulttuurissa ihmisillä on toden- 
näköisesti hyvin samankaltainen ennakkokä- 
sitys siitä, mitä terveyskeskuslääkärin vastaan- 
otolla tapahtuu — heidän mentaalinen käsikir- 
joituksensa eli skriptinsä noudattelee keske- 
nään samanlaisia kaavoja. Ensin potilas tulee 
odotustilaan, ja vasta sitten lääkäri kutsuu hä- 
net sisään vastaanottohuoneeseen. Lääkäri te- 
kee tutkimuksia tietyillä välineillä (kuumemit- 
tari, stetoskooppi) ja kysyy kysymyksiä, jotka 
liittyvät potilaan elämäntapoihin ja vointiin. 
Hoito tapahtuu esimerkiksi apteekista ostet- 
tavien reseptilääkkeiden — pillereiden, kapse- 
leiden, liuosten tai voiteiden — sekä tiettyjen 
kuntouttavien toimintaohjeiden avulla. 
Aiemmassa tutkimuksessani (Kohonen 
2020) selvitin, minkälaisia elementtejä tois- 
tuu palohaavojen parantamiseen liittyvissä 
kansanparannusaineistoissa, jotka on kerätty 
Suomalaisen Kirjallisuuden Seuran perinteen 
ja nykykulttuurin arkistoon aikavälillä 1880- 
1939. Toistuvien elementtien perusteella to- 
tesin, että tähän historialliseen kansanparan- 
nuskulttuuriin on kuulunut suhteellisen jaettu 
kulttuurinen skeema siitä, että palohaavoja 
hoidetaan erilaisilla voiteilla, loitsimalla ja 

symbolisilla toimenpiteillä, joista yleisimpiä 
ovat tiettyjen toimien toistaminen kolmesti tai 
jonkin haavan aiheuttajaan (tuleen) liittyvän 
asian (esim. tuhkan) käyttäminen voideainee- 
na. Näin ollen voidaan päätellä, että yksittäi- 
sissäkin arkistomuistiinpanoissa kohdat, jotka 
noudattelevat kulttuurissa jaettua skeemaa, 
ovat todennäköisimmin niitä seikkoja, joiden 
perinteenkertoja tietää tai uskoo kuuluvan 
myös käytännön perinnetoimintaan, ja siksi 
ne ovat osana kertomusta. Toisaalta nämä sei- 
kat saattavat olla myös kerääjälle tuttuja — osa 
hänen skemaattista käsitystään perinteestä 
- ja siksi hän on muistanut kirjoittaa ne ylös. 
Yllä annetuissa esimerkeissä esiintyy monia 
aiemman tutkimukseni mukaisia skemaattisia 
elementtejä. Ensimmäisessä esimerkissä pa- 
rantaja Kuvajussi tekee palohaavalle voiteen 
rasvasta ja käyttää voiteessa jotain tuleen liitty- 
vää eli hiiliä (”jussu teki palaneen rasvaa sula- 
tettua sijan rasvaa ja sitten hiiluksen luo jossa 
oli hyvijä hiilijä ja hiilen päällä on valkoista 
höytyä”). Parannuskeinoon kuuluu myös loit- 
su (sitten alko huulet höpistä en muista enää 
sanoja peräkkäin. Tulinen ori valkijat valjaat 
riennä apunesi auttamaan tulen viha voitta- 
maan - - - -”). Lopuksi parannukseen kuuluvat 
myös symboliset toistot kolme kertaa ("jussi 
sylki hiilukseen kolmasti ja piti sitä palanutta 
paikkaa piti aina kolmasti vetellä että yhtessä 
vuorokautessa piti vetää yhteksän kertaa”). 
Toisessa esimerkissä kertoja esittää katkel- 
man tulen syntyloitsusta. Loitsuteksti ei tässä 
esimerkissä ole pitkä, ja onkin epäselvää, on- 
ko kertoja esittänyt vain osan loitsusta, vai 
onko tämä ollut kokonaisuudessaan se loitsu, 
jota kertoja on itse käyttänyt tai kuullut käytet- 

tävän. Loitsun oleellisuus parannustilanteessa 
on joka tapauksessa selvää. Tässä esimerkissä 
kertoja mainitsee, että parannuksessa tulee 
käyttää jotain tuleen liittyvää, jotain aiemmin 
palanutta (”vanhasta palaneesta kannosta säle, 
tai palanut kivi”). Lopuksi kertoja myös pai- 
nottaa, että loitsu tulee lukea kolme kertaa. 

Kolmannessa esimerkissä käy ilmi, että 
kertoja muistelee jonkun parantajan tekemiä 
hoitokeinoja, vaikka esimerkki alkaa ohjeis- 
tuksenomaisesti. Kertoja toteaa, että kiehuvan 
veden aiheuttamaa palohaavaa pitää paran- 
taa samanlaisella vedellä, mikä on potilasta 
polttanutkin (”ku on vetestä palanu otetaa 
samanlaista vettä”). Tässä esimerkissä ei käy- 
tetä mitään tuleen liittyvää parantamistarkoi- 
tuksessa, mutta logiikka on sama: parantami- 
sessa käytetään jotain alkuperäisen vamman 
aiheuttajaan liittyvää. Kertoja mainitsee myös, 
että parantamiseen kuuluisi loitsu, mutta hän 
ei ole itse loitsusanoja kuullut ("ei ollut kuullut 
sanoja kun parantaja ne mumisi itsekseen”). 

Loitsiminen, palohaavan voitelu, jonkin 
palohaavan aiheuttajaan liittyvän tekijän käyt- 
tö sekä symboliset toistot parantamisessa il- 
menevät arkistoiduissa palohaavojen paran- 
nusaineistoissa aina hieman eri tavoin, mutta 
kuitenkin sen verran selkeästi, että niiden 
voidaan katsoa edustavan jonkinlaista kulttuu- 
rissa jaettua skeemaa oleellisista elementeistä, 
joita palohaavojen parantamisessa tarvitaan. 
Näin ollen myös yksittäisissä arkistoesimer- 
keissä olevia skeeman mukaisia mainintoja 
voidaan pitää hyvällä todennäköisyydellä 
sellaisina parannusperinteen piirteinä, joista 
kertojalla on suhteellisen paljon kokemuksia 
käytännön ja kuulemansa kautta. 

Heuristinen ajattelu parannusperinteessä 


Edellä esitettyjen aineistoesimerkkien analy- 
soinnissa voidaan mennä vieläkin syvemmäl- 
le ihmisen ajatusmaailman tarkasteluun. Pe- 
rinnekertomuksista on mahdollista analysoida 
esimerkiksi sitä, minkälaiset seikat heijastavat 
tyypillisimpiä intuitiivisen ajattelun muotoja, 
esimerkiksi heurismeja. Heurismit ovat yleis- 
tyksiä, niin sanottuja ”peukalosääntöjä” ja 
ajattelun oikopolkuja, joiden avulla ihminen 
kykenee tekemään nopeita päätelmiä mutta 
jotka eivät anna kovin tarkkoja vastauksia 
yksittäisiin tilanteisiin (Tversky ja Kahneman 
1974). Nykytutkimuksen valossa monia heu- 
ristisia ajatusmalleja pidetään ihmismielelle 
universaaleina kognitiivisina ajatustoimintoi- 
na (Gilovich ja Griffin 2002). 

Kaikissa kolmessa aineistoesimerkissä 
esiintyy ajatus siitä, että parantamiseen tarvi- 
taan jotakin, joka on yhteydessä palohaavan 
aiheuttajaan. Ensimmäisessä esimerkissä voi- 
teen pohjana toimivaan rasvaan sekoitetaan 
”valkoista höytyä” hiilien päältä. Toisessa 
esimerkissä parantamiseen käytetään sälettä 
aiemmin palaneesta kannosta tai palanutta ki- 
veä. Kolmannessa esimerkissä parantamiseen 
tulee kertojan mukaan käyttää samanlaista 
vettä kuin mikä on potilasta polttanutkin. 
Kaikkien näiden voidaan katsoa edustavan 
”samanlainen aiheuttaa samanlaista” -heuris- 
mia (ks. esim. Rozin & Nemeroff 1990; 2002). 

Samankaltaisuusajattelua on kulttuurintut- 
kimuksessa käsitelty paljon maagisena ajatte- 
luna, jota teoretisoivat jo 1800-1900-lukujen 
vaihteen antropologit Edward B. Tylor (1977/ 
1871), Marcel Mauss (1972/1902) ja James 

Frazer (1993/1922). Heidän mielestään maa- 
ginen ajattelu edusti primitiivistä ajattelua, 
jota moderneissa yhteisöissä ei esiintyisi. Ny- 
kyisessä kognitiivisessa psykologiassa maa- 
ginen ajattelu liitetään kuitenkin intuitiiviseen 
ajatteluun, joka on tyypillistä kaikille ihmisille 
kulttuuriin katsomatta. Paul Rozinin ja Carol 
Nemeroffin mukaan (2002, 204) samankaltai- 
suusajattelu kumpuaakin paremmin tunne- 
tusta vastaavuusheurismista (representativeness 
heurism), jonka mukaan ilmiöt, jotka esiintyvät 
lähekkäin tai joilla on oleellisia kategorisia 
yhtäläisyyksiä, olisivat vaikutussuhteessa toi- 
siinsa (ks. esim. Kahneman ja Frederick 2002). 
Tylorin, Frazerin ja Maussin muotoilemaa 
samankaltaisuusajattelua on sovellettu suoma- 
laisen taikuuden tutkimuksessa aiemminkin. 
Esimerkiksi Satu Apo esittää, että kansanuskon 
väki — eräänlainen toimeenpaneva ja joissain 
tapauksissa mystinen voimalataus — toimisi 
taikakäytössä metaforisen kaltaisuusajattelun 
mukaisesti (Apo 1995, 21-22). Tenka Issakai- 
nen puolestaan käsittelee kaltaisuusajattelua 
taikakeinoissa eräänlaisena yleiskategoriana, 
jonka sisään kuitenkin mahtuu monenlaisia 
variaatioita (Issakainen 2012, 91, 128-130). 
Issakainen eksplikoi pyrkivänsä varomaan 
taikuuden universalisointia ja ihmismielen psy- 
kologiaan palauttamista tutkimuksissaan, sillä 
tällaiset näkökulmat eivät hänen mukaansa tee 
oikeutta yksilöllisille variaatioille (Issakainen 
2012, 34). Samaa universaalin näkökulman 
välttelyä toteuttaa myös suomalaisia loitsuja 
ja taikoja niin ikään tutkinut Laura Stark 
(Stark 2006, 36-37). Apon, Issakaisen ja Star- 
kin tutkimusintressissä onkin suomalaisen tai- 
kuusperinteen analysointi omaa historiallista, 

sosiaalista ja kulttuurista kontekstiaan vasten, 
variointia painottaen (Apo 1995, 17-18; Stark 
2006, 38—40; Issakainen 2012, 9). Tältä osin 
heidän tutkimusasetelmansa noudattavatkin 
pitkälti Hongon perinne-ekologian painotuk- 
sia ja variaatioita korostavaa tutkimusintressiä. 

Kaltaisuusajattelun kulttuurisissa ilmene- 
mismuodoissa on kuitenkin sekä variaatiota 
että yhteneväisyyttä. Selittävän pluralismin 
näkökulman mukaisesti katson, että saman- 
kaltaisuusajattelun tarkastelu kognitiivisena 
heurismina, ihmismielen kulttuurienvälisenä 
ominaisuutena, tarjoaa myös uutta tietoa edis- 
tävän tutkimusnäkökulman, joka toimii Issa- 
kaisen ja Starkin näkökulman rinnalla. Ihmis- 
mielen kognitiivisten perusominaisuuksien 
universaaliuteen nojautuva tutkimusintressi 
voi valottaa sitä, kuinka ihmiset tyypillisesti 
suhtautuvat intuitiivisesti luonteviin ideoihin. 

Tarkastelemalla viitteitä heuristisesta ajatte- 
lusta voidaan tehdä hypoteeseja siitä, minkä- 
laisia piirteitä parannusperinteessä kertoja - ja 
kenties myös tämän sosio-kulttuurisen yhtei- 
sön muut jäsenet — ovat mahdollisesti pitäneet 
intuitiivisesti luontevina parannuskeinoina. 
Yllä annetuista esimerkeistä voi tutkija siis esit- 
tää arvelunsa, että hiilien päällä olevan ”höy- 
tyn” sekoittaminen rasvaan (esimerkki 1), ker- 
taalleen palaneen kannonsäleen tai kiven 
käyttäminen (esimerkki 2) tai samankaltaisen 
veden hyödyntäminen parannuksessa (esi- 
merkki 3) on tuntunut kertojasta intuitiivisesti 
hyvältä. 

Jatkopäätelmät on kuitenkin esitettävä va- 
roen: yksinään se, että ajatus todetaan intuitii- 
visesti luontevaksi, ei automaattisesti johda 
siihen, että ajatuksen esittänyt kertoja välttä- 

mättä tekisi tällaisia parannuskeinoja itse, suo- 
raan suosittelisi niitä muille tai asiaa tarkasti 
pohdittuaan pitäisi keinoa edes toimivana. 
Mielen kaksoisprosessointiteorian mukaan ih- 
mismielen toinen ajattelutapa — reflektiivinen, 
analyyttinen ajattelu — voi vahvistaa, täyden- 
tää tai korjata heuristisia ja muita intuitiivisen 
ajattelun päätelmiä, ja reflektiivisen ajattelun 
reaktioon vaikuttaa esimerkiksi käytettävissä 
oleva aika ja tilanteen konteksti (Kahneman 
ja Frederick 2005, 267-268). Ensimmäisen 
esimerkin tapauksessa reflektiivinen ajattelu 
on saattanut tukea intuitiota esimerkiksi sil- 
loin, jos parannustilanteen osanottajille on 
muodostunut kokemusperäistä tietoa siitä, 
että tällainen saippuamainen voide (rasvan ja 
tuhkan sekoitus) kosteuttamisen lisäksi myös 
puhdistaa haavaa ja näin ollen edistää myös 
paranemista. 

Intuitiiviseen ajatteluun ja mielen muisti- 
mekanismeihin huomiota kiinnittävä tutki- 
mus voi näin ollen esittää hypoteeseja siitä, 
minkälaisia mielenliikkeitä historiallisten ih- 
misten mielessä on ollut. Kattavaa kokonais- 
kuvaa yksinään tällaisella analyysillä ei voida 
saavuttaa — kuten harvoilla muillakaan yksit- 
täisillä menetelmillä — mutta ihmismielen omi- 
naisuuksien tarkastelu tarjoaa yhden validin 
tutkimusväylän historiallisten ihmisten ajatus- 
maailmoihin, ja hedelmällisimmin se toimii 
toisten tutkimusnäkökulmien rinnalla selittä- 
vän pluralismin mukaisesti. 


Lopuksi 


Kognitiivinen kulttuurintutkimus on luonteel- 
taan kulttuuri-ilmiöitä, perinteitä, ajatusmaail- 

moja ja toimintaa selittävää tutkimusta. Kult- 
tuurinen, sosiaalinen ja luonnonympäristö 
vaikuttavat näihin oleellisesti, mutta niin vai- 
kuttaa myös se toimija, joka nämä toteuttaa. 
Tämä toimija on ihminen, joka ei biologisuu- 
destaan mihinkään pääse, vaikka kulttuurit, 
ajat, yhteisöt ja luonnonympäristöt vaihtelisi- 
vat. Ihmisen kognitiivisten ominaisuuksien 
tarkastelu on näin ollen myös yhden kulttuuri- 
ilmiöihin vaikuttavan taustatekijän tarkastelua. 

Olen esittänyt tässä artikkelissa, että kogni- 
tiivisen kulttuurintutkimuksen tiedonintressi 
tarjoaa täydentävää tutkimusnäkökulmaa 
kulttuuri-ilmiöiden erilaisia merkityksiä tar- 
kastelevien tutkimusten rinnalle. Erityisen 
hyödyllisiä sovelluksia kognitiivinen tutkimus 
tuo arkistoaineistoja tutkivaan folkloristiik- 
kaan, jossa aineiston kontekstittomuus ja ih- 
misten näkymättömyys perinteen takana ovat 
olleet ongelmana. Ihmismielen kognitiivisia 
ominaisuuksia tarkastelemalla voidaan analy- 
soida myös sitä, kuinka ajattelu on tapahtunut 
arkistotekstien takana. 

Tutkimuskysymykseeni ”minkälaista tietoa 
ihmismielen universaalien toimintojen tar- 
kasteleminen arkistoaineistoista voi antaa 
perinteenkertojien suhtautumistavoista pe- 
rinteeseen” olen tapausesimerkkien kautta 
löytänyt kahdenlaista vaihtoehtoa. Ensinnä- 
kin perinneaineiston tarkastelu kognitiivisesta 
näkökulmasta voi paljastaa sellaista skemaat- 
tista tietoa, joka on jaettu kulttuurin sisällä. 
Skemaattinen tieto perustuu aiempiin koke- 
muksiin, joten voidaan olettaa, että skeemo- 
jen mukaiset yksittäisetkin perinnetoimet on 
koettu jollain lailla totunnaisiksi tarkastellussa 
kontekstissa. 

Toinen tapausesimerkkien analysoinnista 
noussut huomioni kiteytyy intuitiiviseen ajat- 
teluun ja perinteen luontevuuteen. Jos arkis- 
toiduissa kertomuksissa esiintyy viitteitä intui- 
tiivisen ajattelun tyypillisistä poluista, esimer- 
kiksi heurismeista, voi tutkija päätellä, että 
tällaisiin ajatuspolkuihin perustuvat toimin- 
not ovat tuntuneet perinnetietojen kertojista 
intuitiivisesti hyviltä — helposti omaksuttavil- 
ta, ymmärrettäviltä tai hyväksyttäviltä. Näin 
ollen kognitiolähtöinen tutkimus voi myös 
tavoittaa sitä, kuinka luontevana ihmiset ovat 
perinnettä pitäneet. 

Kognitiivinen kulttuurintutkimus ja sen 
eri muodot antropologiassa, uskontotieteessä 


VIITTEET 


1 Näitä perusoletuksia tai taustaoletuksia pi- 
detään yleensä nimenomaan kognitiivisen 
uskontotieteen taustaoletuksina (Boyer 2001, 
2-5; Slone ja McCorkle 2019, 1). Samat oletuk- 
set pätevät kuitenkin myös kognitiolähtöiseen 
kulttuurintutkimukseen uskontotieteen ulko- 
puolella. 

2 Ymmärtävää tutkimusta puolestaan on esimer- 
kiksi hermeneuttis-fenomenologinen tutkimus, 
jossa keskitytään ennemminkin kulttuuri- 
ilmiöiden tulkintaan ja merkitysten avaami- 
seen (ymmärtävästä tutkimuksesta ks. esim. 
Allen 2005; Gothöni 2005). 

3 Myös termi "toisen aallon” konsilienssi ("second 
wave” consilience) viittaa tieteidenväliseen tutki- 
musintressiin, jossa humanistiset tieteet, esi- 
merkiksi kulttuurintutkimus, ja luonnontieteet 
nähdään yhteistyötahoina, jotka keskittyvät 
vertikaalisella akselilla eri tasoisten ilmiöiden 

ja folkloristiikassa ovat jo vuosikymmenien 
ajan olleet dynaamisessa vuorovaikutuksessa 
muiden tieteenalojen ja tutkimussuuntausten 
kanssa. Menetelmälliset painotukset ovat 
vaihdelleet ja vaihtelevat edelleen, mutta tut- 
kimusintressin ytimessä ovat kuitenkin olleet 
erilaiset sillantekopyrkimykset ihmismielen 
luonnontieteispainotteisen tutkimuksen ja 
kulttuurintutkimuksen välille. Vain monitie- 
teisellä tutkimuksella voidaan saavuttaa mah- 
dollisimman monipuolinen kuva siitä, miten 
erilaiset ajattelun ja toiminnan prosessit toi- 
mivat erilaisissa kulttuurisissa ympäristöissä 
— miten ihminen toimii kulttuurissa. 


tutkimukseen (Slingerland & Collard 2011; vrt. 
Edward O. Wilsonin konsilienssi (Wilson 1998). 

4 Henrich ym. (2010) ovat ottaneet käyttöön kir- 
jainyhdistelmän WEIRD tarkoittamaan näitä 
ihmisiä, joihin nykyinen tutkimus painottuu 
(Western, Educated, Industrialized, Rich, Democra- 
tic, suomeksi ihmiset, jotka asuvat länsimai- 
sessa, teollisessa demokratiayhteiskunnassa ja 
jotka ovat koulutettuja ja varakkaita). Tutki- 
muksen painottuminen tällaiseen testausym- 
päristöön johtuu usein tutkimuseettisten sää- 
dösten tiukkuudesta, joka vaikuttaa siihen, että 
byrokratian ja tutkimusresurssien puolesta psy- 
kologiset kokeet on helpointa tehdä esimerkik- 
si pohjoisamerikkalaisten yliopisto-opiskelijoi- 
den parissa. 

5 Kaarina Kosken (2021) mukaan perinne-ekolo- 
gisen metodologian perusteet olivat nähtävissä 
jo Hongon edeltäjän Martti Haavion tutkimuk- 

sissa erityisesti teoksessa Suomalaiset kodinhal- 
tiat (1942). Haavio ei kuitenkaan muotoillut 
tutkimusmenetelmästä selkeää metodologiaa, 
minkä Honko puolestaan teki. 

Suomessa kognitiivisen antropologian tutki- 
mus puolestaan jatkui vahvana erityisesti Ou- 
lun yliopiston kulttuuriantropologian oppiai- 
neessa (esim. Kasanen & Heikkinen 2012; Tai- 
valantti 2012; Leinonen 2013). 

Teoria tunnetaan yleisesti nimellä rituaalien 
kompetenssiteoria (theory of ritual competence) 
tai rituaalimuodon hypoteesi (ritual form hypo- 
thesis). 

Pyysiäisen tutkimukset muun muassa intuitii- 
visesta ja eksplisiittisestä uskonnollisuudesta 
(Pyysiäinen 2004a), magiasta, ihmeistä ja us- 
konnollisuudesta (Pyysiäinen 2004b) ja yli- 
luonnollisiin olentoihin uskomisesta (Pyysiäi- 
nen 2009) sekä hänen panoksensa kognitiivisen 
uskontotieteen määrittelyssä uskontotieteen ja 
humanististen tieteiden kentällä (Pyysiäinen 
2003; Ketola, Pyysiäinen ja Sjöblom 2008) ovat 
saaneet paljon huomiota niin kansallisilla kuin 
kansainvälisilläkin kentillä. 

Tarkemmin kognitiivisen uskontotieteen teo- 
rioista ks. esim. Schjødt ja Geertz 2018, 59-61. 

Kognitiivisen uskontotieteen kansainvälinen 
kattojärjestö muutti vuonna 2020 nimensä 
muodosta International Association for the 
Cognitive Science of Religion (IACSR) muo- 
toon International Association for the Cogni- 
tive and Evolutionary Sciences of Religion 

(IACESR). Myös muun muassa uskonnonfilo- 
sofi Aku Visala (2018) on jo aiemmin siirtynyt 
käyttämään termiä kognitiivis-evolutionistinen 
uskonnontutkimus (cognitive-evolutionary study 
of religion). Uskontotieteilijä Outi Pohjanheimo 
puolestaan esittää Armin W. Geertziin (2010) 
nojautuen, että kognitiivinen uskontotiede 
edustaa uskonnon biokulttuurista teoriaa 
(a biocultural theory of religion), jossa ihmistä kä- 
sitellään niin biologisena kuin kulttuurisena 
olentona ja jossa mielen vuorovaikutus kehol- 
lisuuden ja ympäristön kanssa tunnustetaan 
(Pohjanheimo 2019, 9). 

Intuitiivinen ajattelu liittyy mielen kaksoispro- 
sessointiteoriaan, jonka mukaan mielessä ta- 
pahtuu sekä nopeaa intuitiivista ajattelua että 
hitaampaa reflektiivistä ajattelua, joka voi vah- 
vistaa, korjata tai täydentää intuitiivisen ajatte- 
lun päätelmiä (ks. esim. Tversky & Kahneman 
1974; Kahneman & Frederick 2005). Tutkimuk- 
sissaan Koski ja Enges nojautuvat kuitenkin 
intuitiivisen ajattelun teorioihin muun muassa 
Dan Sperberin kautta (1996, 89-92). Sperber 
ei liittänyt intuitiivista ajattelua suoraan mielen 
kaksoisprosessointiteorian termiin. 
Intuitionvastaiset ideat ovat Boyerin (2001) 
mukaan ideoita, jotka rikkovat intuitiivisia on- 
tologioita ja kategorioita: esimerkiksi ihmisten 
kielellä puhuvia eläimiä tai näkymättömiä ih- 
misiä. 

Ks. myös perinneorientaatio (Siikala 1984). 

Sananlaskujen tutkimus suomenkielisen 


folkloristiikan historiassa 


Sananlaskuilla on edelleen paikkansa suo- 
menkielisessä arkipuheessa. Sananlaskuja 
tutkitaan varsin monipuolisista lähtökohdis- 
ta ja useiden tieteenalojen asettamien tutki- 
musparadigmojen puitteissa. Sananlaskuja 
käytetään, tulkitaan ja tutkitaan aina jonkin 
aikakauden luomassa todellisuudessa. Artik- 
kelissa tarkastelen sananlaskututkimusta folk- 
loristiikan näkökulmasta. Folkloristinen pa- 
remiologia' on tieteenalan viitekehyksessä 
ja sen paradigmoja myötäillen toteutettua 
sananlaskujen tutkimusta. Tarkastelemalla 
ja taustoittamalla suomalaista folkloristista 
sananlaskututkimusta artikkeli suhteuttaa sa- 
nanlaskujen tutkimuksen laajemmin folkloris- 
tiikan paradigmamuutoksia vasten. 
Sananlasku on suhteellisen lyhyt ja varsin 
itsenäinen toteamus, jolla on kiinteähkö muo- 
to ja jonka ilmaisuun sisältyy jokin ajatus. 
Suomenkielisessä paremiologiassa on myös 
käsite sananparsi. Sanalaskun ja sananparren 
suhteesta varhaisin kirjallinen muistiinpano 
lienee Elias Lönnrotilta vuodelta 1842: ”Kai- 
ken sananlaskuin rajoittamisen sananparsihin, 
sananpolvihin, sananmutkihin, vertauksihin 
j.n.e. luulemma soveeliaaksi työksi sillen, jolla 

muuta työtä ei ole” (Lönnrot 1981/1842, 8). 
Vuonna 1952 Matti Kuusi kirjoitti lyhyesti 
Virittäjälehdessä tarpeesta selkeyttää näitä 
käsitteitä etenkin koska ”tyypinnimityksiä 
tarvitaan sananparsia luokiteltaessa” ja hän 
määritteli sananparren yläkäsitteeksi sanan- 
laskuille ja puheenparsille (Kuusi 1952, 68).3 
Pari vuotta myöhemmin julkaistussa teokses- 
saan Sananlaskut ja puheenparret jaottelu tar- 
kentuu ja lukujen sisältöjä esitellessä Kuusi 
(1954, 179) toteaa: ”Sananlasku tai puheenpar- 
si = sananparsi”. Jaottelun noudattaminen on 
ollut merkityksellistä typologisissa kielellisten, 
rakenteellisten ja sanastollisten ominaisuuk- 
sien luokitteluissa*, mutta folkloristiikassa 
sananlaskujen tutkijat ovat yrityksistä huo- 
limatta harvoin voineet pitäytyä puhtaasti 
tieteen kielen (etic-kieli) käsitteistöön (esim. 
Järviö-Nieminen 1959; Leino 1970; Hakamies 
1986). Artikkelissa käytän käsitettä sananlasku, 
joka nykyisin paremiologiassa ymmärretään 
laajana käsitteenä (Granbom-Herranen 2016, 
325-328; 2018a, 41; Hakamies 2016, 304; Tark- 
ka 2016, 189). 

Osa sananlaskuista on ikivanhoja, osa var- 
sin nuoria, mutta kaikki sananlaskut ovat tie- 

tyssä ajassa ja paikassa tuttuja jollekin tietylle 
ryhmälle (kuten kansalle). Tuttuus (familiarity) 
on sananlaskun kenties keskeisin ominaisuus. 
Toinen on useus (freguency).5 Tutuista ilmauk- 
sista voi tulla tai olla tulematta usein käytet- 
tyjä, mutta ei-tutuista ilmauksista ei koskaan 
tule sellaisia. Sananlasku voidaan tulkita yleis- 
tävänä lausekkeena tai se voidaan ymmärtää 
kirjaimellisesti. Se tuo esiin jonkin yleisesti 
tunnetun ajatuksen. Sekä vanhat että uudet 
sananlaskut elävät edelleen niin vernakulaa- 
rissa kuin poliittisessa, kirkollisessa ja juhlapu- 
heiden kielenkäytössä. (Granbom-Herranen 
2018a, 33-34.) 

Folkloristiikalla (vuoteen 1989 kansanru- 
noudentutkimuksella) samoin kuin paremio- 
logialla on sananlaskujen tallentamisen alusta 
alkaen ollut yhteys nationalistisiin seka poliit- 
tiseen ja kulttuuriseen itsenäisyyteen liittynei- 
siin suuntauksiin. Suomessa kansanrunouden 
ja perimätiedon keruulla oli keskeinen rooli 
oman historian ja kulttuurin merkittävyyden 
osoittamiseksi ja kansallisvaltiopyrkimysten 
tukemiseksi. Näin on ollut monessa muussa- 
kin Euroopan valtiossa. Kun Suomea alettiin 
rakentaa yhtenäisen kansan ja kielen kotimaa- 
na, olivat suomenkieliset, kansan parista ke- 
rätyt sananlaskut keskeisiä identiteetin raken- 
nusosia. Yhtenä keinona olivat kansan parista 
kerätyt suomenkieliset sananlaskut. 

Sananlaskuja tutkitaan usean eri tieteenalan 
piirissä. Osa tieteenaloista käyttää sananlas- 
kuja tutkimuksellisiin erityistarpeisiinsa. Täs- 
tä tuorein esimerkki lienee Aalto-yliopiston 
kansainvälisen liiketoiminnan väitöskirja, 
jossa johtamista tarkastellaan sananlaskujen 
kautta (Outila 2016). Folkloristiikassa ja ling- 


vistiikassa paremiologian yhteinen piirre on 
se, että tutkimuksen kohteena on sananlasku, 
sen käyttö tai sen tulkinta. Tutkimuksellisia 
eroavuuksia on tosin käsitteiden sisällössä, me- 
netelmissä ja tavoitteissa. Yksinkertaistaen voi 
sanoa, että folkloristiikassa kohteena on sanan- 
laskujen käyttö puhutussa tai kirjoitetussa 
arkikielessä (vernakulaarissa), kun taas kieli- 
tieteessä hyödynnetään pääsääntöisesti kirjal- 
lisia lähteitä (Granbom-Herranen 2011, 287; 
Grzybek 2011). Sananlaskujen tulkinta on 
pääosin tukeutunut oletettuun yleismerkityk- 
seen (assumed standard proverbial interpretation). 
Tähän yleistulkintaan perustuu näkemys sa- 
nanlaskuista tietylle ajalle tyypillisenä tapojen, 
tottumusten ja asenteiden ilmaisijana. Tosin 
sananlasku saattaa kertoa enemmänkin tulkit- 
sijasta ja aikakaudesta kuin kuvattavasta koh- 
teesta. (Ks. Norrick 1985, 109-117; Krikmann 
2009, 15; Granbom-Herranen 2008, 37; 2018a, 
36-37.) 

Folkloristisessa paremiologiassa sananlasku- 
aineisto voi olla joko yksittäisten ihmisten 
toimittama tai keräyskutsuin ja teemakyselyin 
arkistoihin koottua, kuten Eija Starkin (2011, 
53, 60) köyhyyden kulttuuriin keskittyvässä 
tutkimuksessa. Sanomalehteen lähetettyjen 
tekstiviestien sisältämät nykypäivän sananlas- 
kut edustavat tutkijan kyseistä tutkimusta var- 
ten keräämää aineistoa (Granbom-Herranen 
2018a, 17). Monenlaisten keruuaineistojen 
pohjalta laaditut julkaisut voivat toimia tut- 
kimuksen sananlaskuaineistona, kuten Satu 
Apon (2001, 21) suomalaista alkoholikulttuuria 
käsittelevässä tutkimuksessa. Keruuvaiheen 
merkitys on olennainen, sillä sen pohjalta 
kootun julkaisun sisältö toimii usein aineisto- 

na seuraavissa tutkimuksissa. Sananlaskujul- 
kaisuihin vaikuttavat aina kerääjän tai julkai- 
sijan valinnat mukaan otetusta aineistosta. 
Varhaisin maininta aineiston valikoinnista on 
Elias Lönnrotin vuonna 1842 julkaistun sanan- 
laskukokoelman alkupuheessa, jossa Lönnrot 
totesi ottaneensa mukaan kaiken ”paitsi mit- 
kä olivat itsestään mielettömiä vertauksia, eli 
muuten rietassanaisia, rivoja, joillen ei ole tait- 
tu siaa antaa” (Lönnrot 1981/1842, 8), ilmei- 
sesti pitämättä tätä ongelmana. Kuusi (1971, 
100) toteaa sekä vanhoista suomalaisista että 
lähetystyöntekijöiden keräämistä sananlasku- 
aineistoista, että ” — — niiden yhdensuuntaise- 
na heikkoutena on kerääjien kristillis-siveel- 
listen valinta- ja karsintatendenssien vaikutus 
eri sananparsien frekvenssiin.” 

Usein aineiston rajaukset jäävät huomiotta 
ja seuraavat tutkijat tukeutuvat aikaisemmin 
tehtyihin johtopäätöksiin. Kenties levinnein 
tällainen tulkinta on syntynyt tarkasteltaessa 
mielikuvaa naisesta suomalaisten sananlasku- 
jen yhteydessä. Suomalaisen Tiedeakatemian 
apurahansaajana pitämässään puheessa Kuusi 
käsittelee naisen arvoa Suomessa ja Ambo- 
maalla ja päätyy toteamaan suomalaisten 
sananlaskujen puhuvan naisista kielteisesti 
verrattuna ambomaalaisiin sananlaskuihin 
(Kuusi 1971, 106).7 Tämä Kuusen puheessaan 
esittämä tulkinta on ollut pohjana monille 
myöhempien aikojen tutkijoille ja käsitys suo- 
malaisista sananlaskuista naista vähättelevinä 
ilmaisuina on laajentunut koskemaan kaikkia 
suomalaisia sananlaskuja.’ Puheessaan Kuusi 
tosin totesi sivuuttaneensa suuren osan nai- 
seen liittyvistä sananlaskuista vertailuna käyt- 
tämässään suomalaisessa aineistossa ja luette- 

lee, millaisia naiseen yhdistettyjä sananlaskuja 
hän ei ole sisällyttänyt tarkasteluun (Kuusi 
1971, 100). (Ks. Granbom-Herranen 2008, 149- 
150.) Kontekstitiedot puuttuvat pääsääntöises- 
ti sekä Ambomaalla että Suomessa tallenne- 
tuista sananlaskuista, joten puhujan tarkoite 
ei ole selvitettävissä. Mahdollinen virhe tai 
väärinkäsitys kumuloituu, kun seuraavat tut- 
kijat tukeutuvat aikaisempiin johtopäätöksiin. 
Suomalaisten sananlaskujen erityisyys on 
ollut ennen kaikkea niiden suomenkielisyys, 
mikä tarkoittaa niiden olleen alkujaan kirjoit- 
tamatonta tietoa?, vaikka suomen kirjakielen 
alkuvaiheessa sananlaskutkin tallennettiin 
kirjallisiksi muistiinpanoiksi ja sittemmin jul- 
kaisuiksi.'^ Sananlaskututkimuksella on ollut 
toiset lähtökohdat maissa, joissa on ollut käy- 
tettävissä painettuja kokoelmia sekä muuta 
kirjallista aineistoa. Monilla Keski-Euroopan 
kielialueilla sananlaskut ovat olleet ensisijai- 
sesti kirjallisessa muodossa. (Granbom-Her- 
ranen 2015, 508.) 1500-luvulla suomen kieli 
oli puhekieli, jolle ei ollut olemassa kirjallista 
muotoa, joten oli selvää, että suomalainen 
paremiografia keskittyi puheessa käytettyjen 
sananlaskujen tallentamiseen. Raamatusta pe- 
räisin olevat suomennetut sananlaskut ovat 
tulleet suomenkieliselle kansanosalle tunne- 
tuiksi ensisijaisesti puhutussa muodossa, osa- 
na kansankielisiä saarnoja. Suomalaisessa 
kulttuurissa uskonto, ennen kaikkea Raamattu, 
ja sananlaskut liittyvät kiinteästi yhteen. 
Alkujaan latinankieliset sananlaskut levisi- 
vät Suomeen, kuten muuallekin Eurooppaan, 
kirkon ja yliopistojen kautta nuorten oppinei- 
den miesten välityksellä. Suomalaiset sanan- 
laskut puolestaan ovat eläneet ja muotoutu- 


https://doi.org/10.21435/ksvk.100 


SANANLASKUJEN TUTKIMUS SUOMENKIELISEN FOLKLORISTIIKAN HISTORIASSA 


neet arkisessa puheessa. Huolimatta siitä, että 
raamatunlauseiden ohella sananlaskut kuu- 
luivat kansakoulun opetusohjelmaan, niitä 
ei omaksuttu arjessa käytettävän kielen luon- 
tevaksi osaksi. Suomalaisten sananlaskujen 
elinympäristö on ollut vernakulaarissa käy- 
tössä ja sananlaskut elävät yhä arkisessa pu- 
heessa. Toisin kuin on esitetty, kirjat ovat kui- 
tenkin olleet arjessa käytettyjen sananlaskujen 
lähteinä aiemmin oletettua harvemmin (Gran- 
bom-Herranen 2004, 60-61; 2008, 69—70)." 
Esimerkiksi Perinne elämässäni- ja Karjalaiset 
elämäkerrat -keruiden vuonna 1929 ja sitä en- 
nen syntyneiden kertojien muistelujen kasva- 
tuspuheen sananlaskuja sisältäneistä episo- 
deista oli vain yksi maininta opettajasta eikä 
yhtään mainintaa koulussa opituista sanan- 
laskuista. Selitys tähän voi löytyä koulun ja 
rahvaan suhteesta. Käsitys koulunkäynnin 
hyödyllisyydestä tai hyödyttömyydestä muo- 
dostui arkielämän kokemusten pohjalta pai- 
kallisyhteisön vuorovaikutuksessa. (Ks. Tuo- 
maala 2004, 47, 67; Granbom-Herranen 2008, 
113; 2016, 324.) Suomenkieliset sananlaskut 
ovat ensisijaisesti eläneet arkisten toimien 
lomassa. Enää sananlaskut eivät ole vain suo- 
menkielisen rahvaan käytössä, vaan nykyisin 
sananlaskujen käyttäjiä on kaikissa yhteis- 
kuntaluokissa. Sananlaskujen käyttäjät voivat 
määrittyä kielen tai minkä hyvänsä ryhmää 
yhdistävän piirteen kautta. 


Yhteiskunta ja aatteet 


Yhteiskunta tapahtumineen, aatteineen ja ideo- 
logioineen on ohjannut sekä paremiografian 


että paremiologian kehitystä. Murroskaudet 
ovat osaltaan lisänneet kansallisiksi koettujen 
perinteiden ja tapojen esille tuomista. Auto- 
nomian aikana sekä kansatieteellis-historialli- 
set että kielellis-esteettiset merkitykset olivat 
keskeisiä suomalaisuuden ja kansallisuusaat- 
teen rakentumisessa. Ne toimivat yhtenä 
pontimena sananlaskujen kokoamiselle ja 
myöhemmin tutkimukselle. (Karkama 2001, 
172; ks. myös Tarkka ym. 2019.) Myös 1900-lu- 
vulla sananlaskututkimus on ollut aktiivisinta 
aikoina, jolloin yhteiskunnassa on tapahtunut 
muutoksia (Honko 1980, 18; Granbom-Herra- 
nen 2012, 174, 2021a, tulossa). Folkloristiikan 
sananlaskujen tutkijoilla ja siten sananlasku- 
tutkimuksella on ollut varsin pitkään yhteys 
kansallisuusaatteeseen ja suomalaisuuteen 
sitoutuneeseen toimintaan ja yhdistyksiin, 
kuten Akateemiseen Karjala-Seuraan (esim. 
Wilson 1978, 51, 63, 70). 

Suomalaisen kirjoitustaidon ja samalla se- 
kä paremiografian että paremiologian alku on 
humanismissa ja reformaatiossa (Heininen 
2007, 106). 1700-luvun fennofiilien aikaan tie- 
teellisiin selvityksiin yhdistyi pyrkimys kerätä 
aineistoa, jolla voitiin todentaa kansakunnan 
sankarillinen muinaisuus. Tämä tavoitteelli- 
suus johti papistoa apuna käyttäen virallisiin 
keräyskehotuksiin ja -ohjeisiin. (Hautala 1954, 
34-36.) Valistuksen aikakauteen kuuluivat aja- 
tukset kunkin säädyn keskuudessa vallinnees- 
ta samanarvoisuudesta. Vaikka ei koko kan- 
san tasa-arvoon pyrittykään, valistuksen aate- 
maailma edesauttoi näkemään kansan elämäs- 
sä mielenkiintoisia ja hyödyllisiä taitoja. Eri- 
tyisesti sananlaskuja pidettiin kiteytyneenä 
tietona niin yhteisön jäsenyydestä kuin arjen 

askareista (esim. Kuusi 1953, 464). 1700-luvun 
lopulla Johann Gottfried von Herderin (1744- 
1803) uushumanistiset ajatukset vaikuttivat 
käsitykseen kansanrunoudesta ja sen merki- 
tyksestä kansakunnan kehittymiselle. Sen mu- 
kaan yksilöiden ja kansakuntien vapaus on 
päämäärä, jota kohti niin kansojen historia 
kuin yksilön elämä suuntautuvat (Karkama 
2001, 17). Suomessa sekä Ruotsin että myö- 
hemmin Venäjän alaisuudessa juuri valistuk- 
sen aika (hyödyn aikakausi) loi edellytyksiä 
sananlaskujen muistiin merkitsemiselle ja edis- 
ti siten sananlaskututkimuksen mahdollisuutta. 

Suomessa sivistyneistö omaksui romantii- 
kan suuntaukseen sisältöä keskeisistä euroop- 
palaisista filosofisista ajatuksista. Suomen suu- 
riruhtinaskunnassa kansallisuusaatteeseen 
sekä kansalliseen identiteetin vakiinnuttami- 
seen liittyi esimerkiksi J. L. Runebergin omak- 
suma herderiläinen uushumanismi tai J. V. 
Snellmanin valistusajattelun ja uushumanis- 
min yhdistämät näkemykset. (Karkama 2001, 
13-18.) 1840-luvulta alkaen pääasiassa yliopis- 
tossa oppinsa saaneiden sivistyneistön edusta- 
jien muodostama fennomaaninen liike rakensi 
kuvaa Suomesta yhtenäisenä, pitkällisen his- 
torian pohjalta muodostuneena kansallisena 
kokonaisuutena (Pulkkinen 1999, 130-131). 
Suomessa luottamus kansanrunouden päte- 
vyyteen historiallisena ja kansatieteellisenä 
lähteenä on säilynyt varsin pitkään (ks. Kuusi 
1953, V, 463; Karkama 2001, 37). Suuren yh- 
teisen sankarimenneisyyden hakeminen saat- 
taa olla eräs selitys sille, että sananlaskut ly- 
hyinä ja helposti muistettavina ilmaisuina on 
nähty juuri tuon menneen suuruuden jääntei- 
nä, muinaisen kansan viisautena. 

Sananlaskuja on totuttu pitämään yhtäältä 
”Suomen heimojen” erilaisuuden ja toisaalta 
kansallisen yhtenäisyyden kuvaajina. Koska 
sananlaskut edustavat kansan ikiaikaista vii- 
sautta, on niiden tulkinnoissakin usein näh- 
tävissä kansallisromanttinen oman kulttuurin 
ja menneen alkukantaisuuden ihannointi. 
(Granbom-Herranen 2008, 152, 252.) Kansalli- 
suusaatteiden myötä myös sananlaskut herätti- 
vät valveutuneen sivistyneistön kiinnostuksen. 
Ne nähtiin todisteina kansan niistä henkisistä 
voimavaroista, joita sekä kansakunnan että 
kansallisen valtion muodostaminen edellytti- 
vät (Karkama 2001, 26). Kuten Lönnrot sanan- 
laskukokoelmansa alkulauseessa toteaa: 


Näitä sanalaskuja sillä kysymyksellä arvatessamme 
olemma luulleet niiden kyllä kolmessaki kohden 
Suomen yhteisyyttä hyödyttävän. Ensiksi on niissä 
monta meillenki hyödyllistä esivanhempaimme 
tietoa, oppia ja neuoa säilytetty. Toiseksi sopivat 
osaavasti käytettynä kaunistamaan ja usein vahvis- 
tamaan kaikenlaista puhetta yhteisessä elämässä. 
Kolmanneksi antavat tiedotteleville joita kuita 
johdatuksia Suomen kieltä ja kansan elämätä tut- 
kiessansa. (Lönnrot 1981/1842, 7.) 


Lönnrotin kansanrunojen ja sananlaskujen ke- 
ruu oli yksi vastaus romantiikan kauden kan- 
sallistunteeseen (ks. Tarkka ym. 2019). Oman 
kielen merkityksen korostaminen nähtiin kei- 
nona tukea autonomista kansallista pyrkimys- 
tä aikana, jolloin kielen ja hallinnon venäläis- 
täminen koettiin alati läsnä olevana uhkana. 
1800-luvulla Suomen suuriruhtinaskunnassa 
vallinnut rauhan aika mahdollisti perinteen 
kerääjien varsin esteettömän liikkumisen ja Ve- 
näjä jopa kannusti suomalaisia kansanrunou- 


https://doi.org/10.21435/ksvk.100 


SANANLASKUJEN TUTKIMUS SUOMENKIELISEN FOLKLORISTIIKAN HISTORIASSA 


den keräysmatkoihin suomalais-ugrilaisten 
kansojen pariin. (Ks. Granbom-Herranen 2008, 
91-92.) 

Itsenäistymisen jälkeen 1920- ja 1930-luvuil- 
la Suomessa poliittinen fennomania vaikutti 
etenkin opiskelijoiden keskuudessa (Lassila 
2003, 10; Wilson 1978, 70). Tällöin sananlasku- 
ja tallennettiin, mutta ei tutkittu. Sanakirja- 
säätiö ja yliopistojen osakunnat järjestivät 
1930-luvulla sananlaskukeräyksiä (Posti 1936, 
5). Suomalaisen Kirjallisuuden Seura (SKS) 
julkaisi lehdissä teemakyselyitä 1920- ja 1930- 
luvuilla ja organisoi kerääjäverkoston vuonna 
1934. (Ks. Granbom-Herranen 2015, 507-508.) 
Sananlaskujen kiinnostavuuteen vaikuttivat 
itsenäistymisen myötä uudenlainen kansallis- 
tunne ja nationalismi. Suomen ”luonnollisten 
rajojen” katsottiin sisältävän myös sukukielien 
asuttamat alueet (ks. Honko 1979, 142; Bendix 
1997, 67.) Sekä arjen merkitys että siihen kohdis- 
tuvan tutkimuksen suosio korostuvat yhteiskun- 
nallisissa murroksissa (Jokinen 2005, 9). Kyse on 
ryhmän olemassaolon ja sen kehityksen kannal- 
ta keskeisiksi koetuista ilmiöistä, jotka ovat usein 
yhteydessä yleismaailmalliseen tilanteeseen ja 
siinä koettuihin muutoksiin. Itsenäisyyden alku- 
vaiheiden hajaannuksen jälkeen kansan yhtei- 
nen perinne jaeritoten kansan muinaisen tiedon 
välittäjiksi ja jo ”ikänsä tähden arvostetuik- 
si” koetut suomenkieliset sananlaskut saivat 
jopa symbolisen aseman (Kuusi 1954, 7; ks. 
Apo 2001, 346). Sananlaskusta Sitä kuusta kuu- 
leminen, jonka juurella asunto on tullut Suomen 
itsenäisyyden symboli. Muistokivi sanan- 
laskuineen vierellään nyt yli 100-vuotias Itse- 
näisyyden kuusi Helsingin Kaivopuistossa an- 
toi siemenet itsenäisyyden 50-vuotisjuhlan 


” Kotikuusi ja 100-vuotisjuhlan ” Tulevaisuuden 
kuusi” -kampanjoihin vuosina 1967 ja 2017. 
(Granbom-Herranen 2018b, 371, 376.) 


Sananlaskujen keruu folkloristisen 
paremiologian mahdollistajana 


Koska sananlaskujen kokoamisen ja tallenta- 
misen alku on reformaation jumalanpalvelus- 
ten kansankielisyyden vaatimuksessa sekä tätä 
seuranneessa suomen kirjakielen luomisessa, 
sananlaskut yhdistyvät sekä kristillisen uskon 
ja papiston luomaan auktoriteettiin että luku- 
taidon myötä kirjoitettuun tekstiin kuten la- 
keihin sisältyvään Tuomarin Ohjeisiin5 (Gran- 
bom-Herranen 2008, 266; 2020, 234). Ensim- 
mäiset julkaistut ja säilyneet sananlaskumuis- 
tiinpanot ovat Mikael Agricolalta.'* Martin 
Lutherin esimerkin mukaan Agricola käytti 
vuoden 1531 Lutherin latinankielisen postil- 
lan raamatuntekstien lisäksi saarnoissaan sa- 
nanlaskuja. Lutherin postillassa esiintyi eri- 
tyisesti kansanomaisia sananlaskuja, joita 
Agricola selitti Erasmuksen Adagian (Adagio- 
rum Collectanea) (1500) avulla. (Heininen 2016, 
10-11, 57-58.) Luther puolestaan käytti kan- 
sankielisiä sananlaskuja sekä puheessaan että 
kirjoituksissaan, koska hänen mukaansa myös 
kansan käyttämät sananlaskut ovat lähtöisin 
Jumalan teoista, vaikka ne eivät ole Jumalan 
sanaa, ” Der Teuffel ist den Sprichwortten feindt”* 
(Köstlin n.d.). Tämä ajatus sananlaskujen pe- 
rustumisesta Jumalan sanaan siirtyi Agricolan 
teksteihin. 

Sananlaskut päätyivät varsin varhaisessa 
vaiheessa myös maallisiin kirjoitettuihin julkai- 

suihin, ensisijaisesti kielioppeihin ja sanakir- 
joihin esimerkkeinä suomen kielen käytöstä. 
Eskil Petraeuksen suomen kieliopissa (1649) 
on joitakin suomalaisia sananlaskuja, jotka 
toistuvat Matthias Martiniuksen kieliopissa 
(1689) (Hautala 1954, 37-38). Myös Lauren- 
tius Petri Aboicus keräsi 1600-luvulla suoma- 
laisia sananlaskuja painamattomaan teokseen 
(1650-luku), jota hänen poikansa Gabriel 
Tammelinus täydensi. Sananlaskuja sisältyi 
myös Henrik Florinuksen latinalais-ruotsa- 
lais-suomalaiseen sanakirjaan (1678) sekä sen 
myöhempään ja laajempaan versioon (1695). 
Näiden Florinuksen tallentamien ja joidenkin 
muiden pääasiallisesti kirkonmiesten kerää- 
mien” sananlaskujen pohjalta ilmestyi vuon- 
na 1702 yli 1500 sananlaskua sisältävä Wanhain 
Suomalaisten Tawaliset ja Suloiset Sananlascut. 

Jacob Juteinin sananlaskukirja (1818) ja Carl 
Axel Gottlundin väitöskirjansa (1818) liitteek- 
si keräämät sananlaskut ovat Florinuksen ko- 
koelman jälkeen alallaan ajallisesti seuraavat 
tiedossa olevat suomenkielisiä sananlaskuja 
sisältävät julkaistut kokoelmat. Turun suurpa- 
lossa vuonna 1827 tuhoutui suurin osa Turun 
Akatemiassa säilytetyistä käsikirjoituksista ja 
julkaisuista. Samalla pääosa siihen mennessä 
kerätystä ja tallennetusta sananlaskuaineistosta 
paloi.” 

1800-luvun puolivälissä alkoi suomenkielis- 
ten sananlaskujen tallentaminen kiinnostaa 
papiston lisäksi uusia ryhmiä, joihin kuuluivat 
etenkin sekä suomen kielestä että suomenkieli- 
syydestä kiinnostuneita opiskelijoita ja tutkijoita. 
Vuonna 1831 perustetun SKS:n kansanrunous- 
arkiston kerääjäverkoston perusta oli kansallis- 
mielisten ylioppilaiden aloittama keruu 1800- 

luvulla (Ilomäki 1998, 148). Samanaikaisesti 
papiston merkitys sananlaskujen tallentajina 
väheni, mutta saarnateksteissä sananlaskuilla 
oli edelleen kiistaton sijansa osana luterilaista 
jumalanpalvelusta. (Granbom-Herranen 2012, 
169.) 

Suomenkielisten sananlaskujen tunnetuin 
kerääjä sekä sananlaskukokoelmien ja -julkai- 
sujen innoittaja oli Elias Lönnrot. Hän kirjasi 
sananlaskuja etenkin runonkeruumatkoillaan 
vuosina 1835—1837. Näistä muistiinpanoista 
ja muiden keräyksistä sekä ennen julkaistuista 
sananlaskuista Lönnrot toimitti vuonna 1842 il- 
mestyneen teoksen Suomen Kansan Sananlaskuja. 
Se nähtiin kansan autenttisen äänen ilmaisu- 
na, vaikka sen sisältö oli varsin valikoitunutta. 
Kalevala ja Kanteletar sisältävät sananlaskulli- 
sia runoja, toisaalta jotkut näiden teosten ru- 
not ovat jatkaneet elämäänsä sananlaskuina. 
Lönnrot myös kalevalaisti sananlaskuja, jol- 
loin sananlaskusta tuli alkusointuja käyttämäl- 
lä (allitteraatiolla) tai runomittaisen rytmittä- 
misen muutoksilla muodoltaan kalevalaiseen 
maailmaan kuuluvaa, muinaista tietoa. (Kuusi 
1954, 147-150, ks. myös Kaukonen 1974, 197- 
199.) 

Toinen maailmansota oli monin tavoin suo- 
malaisen elämäntavan käännekohta. Elämä 
muuttui työn ja asuinpaikan myötä. Monilla 
alueilla kyläyhteisöt joutuivat uuden tilanteen 
eteen. Puhuttu ja kirjoitettu viestintä alkoivat 
sodan jälkeen yhä enenevästi muistuttaa toi- 
siaan. Arkisetkaan sananlaskut eivät enää elä- 
neet yksinomaan puhutussa muodossa. (Gran- 
bom-Herranen 2015, 508.) 1950-luvulla oletet- 
tiin muinaisen runouden ja kansanviisauden 
tulleen kootuksi eikä arkiperinteellä nähty 


https://doi.org/10.21435/ksvk.100 


SANANLASKUJEN TUTKIMUS SUOMENKIELISEN FOLKLORISTIIKAN HISTORIASSA 


olevan erityistä arvoa. Valtion asettama kan- 
sanperinnettä käsitellyt komitea totesi, ettei 
perinteen tallennukselle ole enää tarvetta ja 
että yli 125 vuotta jatkunut työ oli nyt saatu 
päätökseen (Honko 1979, 149). Näin ei kuiten- 
kaan käynyt. SKS:n ja Sanakirjasäätiön toi- 
meenpanemat keruut ovat tuottaneet sekä 
uutta että vanhaa sananlaskuaineistoa. Tämä 
on tarjonnut folkloristiselle paremiologialle 
runsaasti sekä mahdollisuuksia että haastei- 
ta. Arkistoissa on ollut käytettävissä laaja ai- 
neisto esimerkiksi sananlaskujen esiintymisen 
määrien, levinneisyyden ja struktuurin tutki- 
miseen. Toisaalta sananlaskuaineiston tallen- 
tamisen ja tarkastelun keskittyminen ensisi- 
jaisesti sisältöön on johtanut esitys- ja käyttö- 
tilanteesta kertovien tietojen vähäisyyteen. 
Sananlaskuja on ollut vaikea tavoittaa, tallen- 
taa ja tulkita niiden luonnollisessa káyttóym- 
päristössä. (Ks. Jason 1971, 623; Granbom- 
Herranen 2015, 511.) 


Sananlaskujen tutkimuksen hidas muutos 


Thomas Kuhnin (1994) mukaan paradigma 
on ”tutkijayhteisön tutkimustyötä ohjaava 
yleinen, lausumatta oletettu viitekehys, joka 
rajaa tieteellisen työn käytäntöä” (Tieteen ter- 
mipankki, filosofia). Suomessa folkloristisen 
paremiologian paradigmojen kehitys noudat- 
telee monin osin folkloristiikan kehityksen 
yleisiä linjoja. Tutkimuskohteena sananlasku- 
tallenteet eivät juuri eroa muusta tallenne- 
tusta puhutusta folkloresta (Apo 2001, 341). 
Kuitenkin mitä tulee sananlaskututkimuksen 
paradigmoihin ja niiden kehitykseen, ovat 


paradigmojen muutokset olleet muuta folklo- 
ristista tutkimusta harvemmassa. Paradigman 
muuttuminen edellyttää taustavaikuttajien 
tunnistusta, koska taustalla vaikuttavien yh- 
teiskunnallisten vallan ja suhteiden lisäksi 
erilaiset tieteelliset organisaatiot kiinnittyvät 
tiettyyn paradigmaan (ks. Honko 1980, 18; 
1981, 6). 

Folkloristisen paremiologian ja maantie- 
teellis-historiallisen menetelmän välinen suh- 
de on pitkään ollut varsin vakaa. Voidaan sa- 
noa suomalaisesta menetelmästä muodostu- 
neen lähes vuosisadaksi folkloristisen sanan- 
laskututkimuksen normaali olotila. Yksi syy 
maantieteellis-historiallisen menetelmän ja 
sananlaskututkimuksen yhteyteen on kielitie- 
teen ja paremiologian alkuvaiheissa. Suomes- 
sa sekä kansanrunouden että sananlaskujen 
tallennus alkoivat jo ennen oman oppituolin 
perustamista suomen kielen ja kirjallisuuden 
oppiaineen puitteissa. 

Kirkonmiesten jälkeen seuraavat sananlas- 
kujen kokoajat tallensivat sananlaskuja, loivat 
suomen kieltä ja laativat sanakirjoja. Kieli- 
tieteen paradigmat ovat olleet keskeisiä suo- 
malaisessa paremiologiassa ja ne ovat vaikut- 
taneet myös folkloristiseen paremiologiaan.” 
1800-luvun yleisenä tieteellisenä paradigma- 
na oli evolutionismi, joka perustui oletukseen 
lainalaisista kehitystapahtumista sekä positi- 
vismi, jonka mukaan johtopäätösten tulee pe- 
rustua havaittaviin tosiseikkoihin. Evolutio- 
nismia sovellettiin 1800-luvun jälkipuoliskolla 
myös kulttuurin ja kielen tutkimukseen Julius 
Krohnin paikkakunnallis-historialliseksi ni- 
mittämänä menetelmänä, kun Krohn osoitti, 
että kansanrunot eivät välttämättä ole synty- 

neet siellä missä ne on muistiin merkitty (Hau- 
tala 1954, 185—197). Menetelmä on edesautta- 
nut perinnearkistojen syntyä ja kehittymistä 
1800-luvulta alkaen ja se on luonut tieteellisen 
perustan paremiologialle sekä sananlasku- 
kokoelmien systematisoinnille. Kokoelmat 
puolestaan ovat tarjonneet mahdollisuuden 
etenkin suomalaiselle maantieteellis-historial- 
liselle sananlaskututkimukselle. 

Suomalaisen ja vertailevan kansanrunou- 
dentutkimuksen oppiaine perustettiin Alek- 
santerin Yliopistoon vuonna 1888, jolloin 
suomen kielen ja kirjallisuuden professori 
Kaarle Krohn nimitettiin uuden oppiaineen, 
kansanrunoudentutkimuksen, dosentiksi ja 
kaksikymmentä vuotta myöhemmin vuonna 
1908 tämä ylimääräinen professuuri vakinais- 
tettiin. Oppiaineen ensimmäisenä professori- 
na Kaarle Krohn jatkoi isänsä Julius Krohnin 
aloittamaa maantieteellis-historiallisen me- 
netelmän kehittelyä. Ajatuksena oli, että kult- 
tuuriyhteys yhdessä maantieteellisen aseman 
kanssa on kieliyhteyttä olennaisempia. Tutki- 
muksessa tuli ajoittaa aineisto ja hakea ainek- 
sen alkumuoto. Menetelmä soveltui varsin 
hyvin myös sananlaskujen tarkasteluun, sillä 
sananlaskujen maantieteellinen sijoittuminen 
ja ajoittaminen olivat selkeitä tutkimustehtä- 
viä, jotka olivat yhteneväisiä kansallisten pyr- 
kimysten kanssa. Vuosituhannen vaihteessa 
maantieteellis-historialliseen menetelmään 
tukeutuneen koulukunnan kunnianhimoisena 
tavoitteena oli selvittää eurooppalaisten perin- 
teenlajien synty ja kehityshistoria. (Apo 2010, 
15—16.)?3 Tai kuten Lauri Honko (1980, 20) kär- 
jistäen toteaa, pyrkimyksenä oli laatia ”yhden 
perinnetuotteen maailmanhistoria”. Kansan- 

runouden professorina 1930-luvulla toiminut 
A. R. Niemi hahmotteli tämän menetelmän 
pohjalta tyyppitutkimusmetodin, jota Kuusi 
sovelsi nimittäen sen typologiseksi analyy- 
siksi. Tutkimuksellinen peruslähtökohta on 
evolutionismissa. Sananlaskuihin sovellettu 
typologinen analyysi on edelleen käytössä 
muokattuna ja sovitettuna kansainväliseen esi- 
merkkeihin perustuvaan sananlaskutietokan- 
taan.? Suomalaisen sananlaskututkimuksen 
kansainvälisyyttä on vahvistanut myös alan 
kansainvälinen julkaisu, jota sen alkuvuosina 
kustansi SKS. Matti Kuusen, Archer Taylorin, 
Démétrius Loukatosin ja Julian Krzyzanows- 
kin vuosina 1965-1975 toimittama Proverbium 
ilmestyy yhä nimellä Proverbium: Yearbook of 
International Proverb. 

Folkloristinen sananlaskututkimus keskittyi 
1900-luvun puolivälissä Kuusen ohjauksessa 
Helsingin yliopiston suomalaisen ja vertaile- 
van kansanrunoudentutkimuksen oppiainee- 
seen. Kalevalaisen runouden ohella Kuusen 
erityisen mielenkiinnon kohteina olivat sanan- 
laskut. Hänen innostuksensa ja vaikuttavan esi- 
tystapansa ansiosta sananlaskut olivat aiheena 
useissa seminaariesitelmissä. (Leino 1998, 448; 
Granbom-Herranen 2012, liite 1). Sananlasku- 
jen tarkastelua opinnäytetöissä edesauttoi 
mahdollisuus tukeutua lähellä Helsingin yli- 
opiston kansanrunouden tutkimuksen laitos- 
ta sijainneiden SKS:n kansanrunousarkiston^? 
varsin laajaan sananlaskukortistoon sekä 
Sanakirjasäätiön tallenteisiin. 1950- ja 1960-lu- 
kujen suomalainen sananlaskututkimus ana- 
lyysiin pyrkivine tutkimusotteineen noudatti 
yleistä kansanrunoudentutkimuksen suuntaa. 
Kiinnostuksen kohteena olivat sananlaskujen 

ja niiden toisintojen levinneisyys ja ajoitus 
sekä kansainvälisten lainojen vertailututki- 
mukset. Maantieteellis-historiallisen menetel- 
män ja typologisen analyysin painottuminen 
ovat olleet merkittävässä osassa suomalaises- 
sa kansanrunoudentutkimuksessa tehdyissä 
sananlaskuja käsittelevissä opinnäytteissä. 2b 

Toisen maailmansodan jälkeen ja varsinkin 
1960-luvulta lähtien kansanrunoudentutki- 
mus (folkloristiikka) on etääntynyt maantie- 
teellis-historiallisesta menetelmästä, mutta 
folkloristinen paremiologia ei vieläkään ole 
siitä täysin irrottautunut. Keskeisessä asemas- 
sa sadan vuoden ajan on ollut maantieteel- 
lis-historiallinen menetelmä, eikä suomalai- 
nen sananlaskututkimus suinkaan ole ollut 
yksin. Paremiologiassa se vaikuttaa edelleen 
kansainvälisesti tunnustettuna metodina, ni- 
mellä Finnish method. Yhdeksi syyksi voita- 
neen olettaa sananlaskujen tutkittavuus; tut- 
kimuksellisesti on huomattavasti selkeämpää 
lähestyä sananlaskuja vaikkapa niiden esiin- 
tymisen tai muuttumisen kautta, kuin tarkas- 
tella sananlaskujen merkitystä tai tarkoitetta. 
Sananlaskujen käyttöyhteyksien huomiointi 
tutkimuksissa on haasteellista, sillä sanan- 
laskujen käyttö on arkipuheen käyttötilanne, 
ennakoimaton hetki puheessa. Sananlasku- 
jen käytön yhteydessä saamien tulkintojen ja 
merkitysten tarkastelu ilman kontekstitietoja 
perustuu aina oletuksille ja tutkijan tulkin- 
noille. 

Vaikka paremiologian paradigma ei varsi- 
naisesti vallankumousta kokenutkaan, alkoi 
1980- ja 1990-luvuilla sananlaskututkimukses- 
sa siinä mielessä uusi aikakausi, että maantie- 
teellis-historiallinen menetelmä yhdistettynä 


perinnelajianalyysiin ja tyyppiluokituksiin ei 
enää ollut ainoa tapa tutkia sananlaskuja. Jon- 
kin verran Suomessa tutkittiin sananlaskuja 
kognitiivisina ilmiöinä. Tämä ei ollut ristirii- 
dassa aiemman sananlaskututkimuksen kans- 
sa. Sananlaskujen tiedollinen kategoriointi 
antoi tutkimukselle uutta perspektiiviä haasta- 
matta sananlaskututkimuksen kehitysteoreet- 
tisia peruslähtökohtia. (Ks. Hakamies 2016, 
301.) Sananlasku kognitiivisena ilmiönä ei kui- 
tenkaan ole ollut valtavirtaa suomalaisessa sa- 
nanlaskututkimuksessa (Hakamies 2003, 306). 
Sananlaskututkimus sai vaikutteita kielitieteen 
lisäksi muilta tieteenaloilta. Siten sananlaskui- 
hin sovellettiin myös esimerkiksi kontekstuaa- 
lisia, funktionalisia ja performatiivisia lähes- 
tymistapoja. (Ks. Harvilahti 1982; Apo 2001.) 
1990-luvulla ei kuitenkaan julkaistu yhtään 
folkloristiseen paremiologiaan liittyvää väitös- 
kirjaa. Syynä saattaa olla suomalaisen sanan- 
laskututkimuksen sekä henkilöityminen että 
kiinnittyminen evolutionismiin pohjaaviin pa- 
radigmoihin. Kun sitten erityisesti sananlasku- 
tutkimukseen paneutunut ja vuosikymmeniä 
folkloristiikan professorina toiminut Kuusi 
eläköityi, uusien viranhaltijoiden myötä tutki- 
mukselliset kiinnostuksen kohteet ja lähesty- 
mistavat uudistuivat.?? 

Sananlaskujen tutkiminen suomalaisen 
menetelmän avulla ei ole Suomessa eikä kan- 
sainvälisessäkään sananlaskututkimuksessa 
kohdannut erityistä kritiikkiä (esim. Haka- 
mies 2002). Vallinneita kulttuurisia arvoja ja 
käytänteitä tulkitaan paremiologiassa edel- 
leen sananlaskuista käsin Folkloristiikassa on 
haettu uusia tutkimuksellisia yhteyksiä sanan- 
laskuille. Performanssikoulukunnan myötä 

mielenkiinto on siirtynyt tai siirtyi teksteistä 
esitystilanteen huomiointiin. Perinnetekstien 
ei ole katsottu sinällään tuottavan kattavaa 
tietoa. (Honko 1980, 30; Buchan 1992, 98.) 
Toisin kuin monissa muissa maissa tehdyis- 
sä kulttuuriantropologisesti suuntautuneissa 
tutkimuksissa, on suomalaisessa folkloristii- 
kassa sananlaskujen tarkastelu niiden omassa 
elinympäristössään toistaiseksi jäänyt vähälle 
huomiolle. Suomessa ei ole järjestelmällisesti 
tallennettu tietoja perinteen esittäjistä tai esi- 
tyskontekstista.? Syitä on monia. Yhdeksi es- 
teeksi ovat muodostuneet suomalaisen tutki- 
mustradition keruu- ja arkistointikäytännöt, 
joissa on painottunut toisintojen keruu ja tal- 
lennus maantieteellis-historiallisen menetel- 
män mukaisesti. (Lehtipuro 1974, 10; Tarkka 
2005, 11; Frog 2013, 18.) 

Suomalaisten sananlaskujen tutkimuspara- 
digmat, tutkimuskohteet ja käytetyt aineistot 
ovat 1990- ja 2000-luvulla moninaistuneet.3* 
Edelleenkään ei folkloristiikan sananlaskutut- 
kimuksessa voi erottaa yhtä vallitsevaa para- 
digmaa. Vielä vaikeampaa sellaista on nähdä 
koko suomalaisen paremiologian puitteissa. 
Paremiologia on kielitieteilijöiden ja folklo- 
ristien lisäksi 1990-luvulta alkaen kiinnostanut 
eri tieteenalojen tutkijoita. Suomalaisia sanan- 
laskuja käsitteleviä opinnäytetöitä on tehty 
muun muassa kielitieteessä, taloustieteessä, 
kasvatustieteissä, sosiaalipsykologiassa, kirjal- 
lisuudentutkimuksessa, yhteiskuntatieteissä ja 
teologiassa. Näissäkin tutkimuksissa käsitel- 
tyjen sananlaskujen suomenkielisen käytön 
alkuperä on suullisessa kansanperinteessä. Sa- 
nanlaskuja käyttävä tutkimus kuuluu paremio- 
logiaan, mutta tällöin näkökulma on sidoksissa 

lähtökohtana olevaan oman tieteenalan tutki- 
musongelmaan, esimerkiksi sananlaskujen 
käyttöön psykologisissa testeissä. (Ks. Gran- 
bom-Herranen 2012, liite 1.) 


Lopuksi 


Sananlaskut ovat yhteisön eletyn historian 
tuottamia ilmaisuja. Sananlaskut eivät selitä 
mitään ilmiötä tai perustele sen olemassaoloa, 
ne kertovat ainoastaan, että jokin ilmiö on ky- 
seisenä aikana ollut olemassa ja tunnettu. Joi- 
denkin aikakausien korostuminen sananlasku- 
jen keruun, julkaisemisen ja tutkimuksen yh- 
teydessä ei kerro varsinaisesta sananlaskujen 
käytöstä näinä aikoina. 

Ennen vuotta 1809, aikana, jolloin Suomen 
alue kuului Ruotsin valtakuntaan, koottiin en- 
simmäiset suomenkieliset sananlaskuaineis- 
tot. Ensimmäiset sananlaskujen muistiinmer- 
kitsijät kuuluivat papistoon. Suomenkielisen 
kansantiedon keruun edellytykset loi uskon- 
puhdistus, jonka taustalla oli humanismin ja re- 
formaation tuoma kiinnostus kansankieliseen 
kristinuskon selittämiseen. Samanaikaisesti 
yhteiskunnallisessa toiminnassa vahvistui ja 
vakiintui fennofiilien asema. Suomenkieliset 
sananlaskut ovat pitkään olleet muodoltaan 
muuttumattomia ilmauksia. Kyseenalaistamat- 
tomana puheena niiden on katsottu olevan to- 
tuuksia ympäröivästä maailmasta, sosiaalisista 
suhteista ja elämästä yleensäkin. Niistä arvok- 
kaimmiksi koetut ovat edelleen löydettävissä 
Kalevalasta ja Raamatusta sekä Tuomarin oh- 
jeeksi kirjatuista sananlaskuista. Sananlaskujen 
tallentajan ja tutkijan onkin hyvä tiedostaa kul- 

loinenkin historiallinen konteksti. Kulttuuriset 
erot on helpompi nähdä maantieteellisinä kuin 
ajanjaksojen eroina. 

Suomalaisessa tutkimuksessa sananlasku- 
jen käyttö, käyttäjät ja käyttöyhteys ovat jää- 
neet vähälle huomiolle. Sen sijaan on keski- 
tytty kerääjien ja tutkijoiden tarpeisiin ja näke- 
myksiin luoda maantieteelliseen ja ajalliseen 
paikantamiseen sidottu kokonaiskuva. Sanan- 
laskuista on haettu myös filosofisia tai runol- 
lisia kuvauksia. Sananlaskuihin tukeutuen on 
haluttu tarkastella ryhmien ominaisuuksia tai 
oletettua kansanluonnetta. Pääasiallisia kiin- 
nostuksen kohteita ovat maantieteellis-histo- 
riallisen menetelmän tai typologiseen luokit- 
telun mukaisesti olleet sananlaskujen levin- 


LIITE 1 


neisyys, ikä, rakenne ja muoto sekä niiden 
vertailu eri aikakausien kesken tai paikallisina 
perinnetuotteina. 

2020-luvulla kaupungistunut elämäntapa 
on tuonut muutoksia suomalaiseen sanan- 
laskuperinteeseen. Nykyisessä käyttöympä- 
ristössään sananlaskut eivät välttämättä ole 
edeltäjiensä kaltaisia. Tämän päivän elävien 
sananlaskujen kieli on nykypäivän vernaku- 
laaria, usein kirjoitetussa muodossa. Vaikka 
sananlaskuperinne muuttuu, sananlaskut tus- 
kin katoavat. Sekä sananlaskut että niiden tut- 
kimus ovat aina aikansa tuotteita. Monet tut- 
kimukselliset haasteet odottavat edelleen rat- 
kaisemista. 


Tekstissä viitatut suomalaisia sananlaskuja sisältävät julkaisut ja alkuperäiset ilmestymisvuodet 


1642 Biblia, Se on: Coco Pyhä Raamattu Suomexi. 

1649 Petraeus, Eskil. Linguae Fennicae brevis insti- 
tutio (suomen kielioppi). 

16501 Aboicus, Laurentius Petri. Liber Proverbio- 


rum Fennicorum (käsikirjoitus). 
n. 1670-1 Tammelinus, Gabriel. Liber Proverbiorum 
Fennicorum — täydennys (käsikirjoitus). 


1678 Florinus, Henrik. Nomenclatura rerum bre- 
vissima (latinalais-ruotsalais-suomalainen 
sanakirja). 

1689 Martinius, Matthias. Hodegus finnicus (suo- 
men kielioppi). 

1695 — Florinus, Henrik. Vocabularium (Yxi Lyhy- 


käinen Sana-Kirja Latinan, Ruotzin, Saxan 
ja Suomenkielellä). 


Florinus, Henrik. Sananlaskut. 

Ruotzin Waldacunnan Laki. Hywäxi Luettu 
ja Wastan otettu Herrain Päiwillä Wuon- 
na 1734. 

Juslenius, Daniel. Suomalaisen Sana-Lugun 
koetus (suomalais-latinalais-ruotsalainen 
sanakirja). 

Ganander, Christfried. Proverbiale Fenni- 
cum (käsikirjoitus) 

Juteini, Jacob. Walittuja Suomalaisten Sa- 
nanlaskuja, joita on kokoillut ja ulosantanut 
Jac. Juteini. Wiipuri, And. Cederwallerin 
Kirjapaino. https://www.doria.fi/hand- 
le/10024/39541 (Luettu joulukuussa 2020.) 
Gottlund, Carl Axel. De proverbiis Fennicis 
(väitöskirjan liite). 


1702 
1734 


1745 


1784 


1818 


1818 

1842 
1869 


Lönnrot, Elias. Suomen Kansan Sananlaskuja. 
Ahlqvist, August. Valittuja Suomen Kansan 
Sananlaskuja Nuorisoa varten Sana- ja asia- 
selitysten kanssa. 


1936-1945 Vuosien 1931-1933 tehdyistä osakuntien 


VIITTEET 


aon. 


Paremiologia on sananlaskujen tutkimusta. Pa- 
remiografia kattaa sananlaskujen keräämisen 
ja tallentamisen. Paremiologian keskeisimmät 
tieteenalat ovat kielitiede ja folkloristiikka. 

Ks. Granbom-Herranen 2004, 7, 97-99; 2016, 318. 
”Sananparsi on kaiken lauseparsi-, puheenpar- 
si-, sutkaus- ja sananlaskuaineiston yhteisenä 
yleisnimityksenä.” (Kuusi 1952, 68). 

Tieteen termipankki, kielitiede. 

Tieteen termipankki, kielitiede. 

Lönnrot käytti samankaltaista karsintaa myös 
muissa aineistoissaan ilmeisesti ajalle tyypilli- 
seen tapaan (ks. Kuusi 1954, 164; Karkama 2001, 
198—199). 

Lähetystyössä kerättyjen sananlaskujen tulkin- 
nan haasteista lisää ks. Granbom-Herranen 
2021b, tulossa. 

Ks. esim. Nenola 1986, 100-101; Saarnivaara 
1989, 91; Apo 1995, 56. 

Kaikki suomalaiset tai puhekielen sananlaskut 
eivät ole ainoastaan suomenkielisiä (https:// 
www.kotus.fi/kielitieto/kielet sekä https://oi- 
keusministerio.fi/kielelliset-oikeudet), tosin 
1800-luvulla maan asukkaista suomenkielisiä 
oli noin 85%. Rahvaaseen, omistamattomaan 
luokkaan kuuluvista oli ruotsinkielisiä noin 
5—10%. (Niemi 1969, 55; Talve 1990, 323). (Ks. 
Granbom-Herranen 2018a, 33.) Suomessa käy- 
tettyjä ruotsin- ja suomenruotsinkielisiä sanan- 
laskuja on 2000-luvulla tutkinut Carola Ekrem 
(Svenska Litteratursällskapet i Finland). Tule- 

10 
11 


12 


13 


14 


keräyksistä koottiin ja julkaistiin sanan- 
laskukokoelmia: Varsinais-Suomi (1936), 
Etelä-Pohjanmaa (1938), Satakunta (1939), 
Etelä-Karjala (1941), Häme (1941), Uusi- 
maa (1945). 


vaisuuden Suomessa muiden kuin suomeksi, 
suomenruotsiksi tai jollakin saamen kielistä 
käytettyjen sananlaskujen määrä kasvaa samal- 
la kuin sekakieliset sananlaskut asettuvat arki- 
kieleen. (Ks. Granbom-Herranen 2015, 507.) 
Luettelo julkaisuista on Liitteessä 1. 

Vrt. esim. Kaukamaa ja Valonen 1939, 6; Apo 
1995, 61; Kotkanheimo 2002, 52. 

Sananlaskut ovat aina olleet osana Raamatun 
suomennosta. Ensimmäinen suomenkielinen 
raamattu, Biblia, Se on: Coco Pyhä Raamattu 
Suomexi, ilmestyi vuonna 1642. Seuraavat tar- 
kistetut suomenkieliset painokset ilmestyivät 
vuosina 1776 ja 1859, mutta vasta vuosina 1933 
ja 1938 Raamattu käännettiin silloiselle mo- 
dernille suomen kielelle. Nämä 1930-luvun 
käännöksen sananlaskut lienevät edelleen ar- 
kikielessä tutumpia kuin uudemman, vuoden 
1992 raamatunkäännöksen sananlaskut, joiden 
ylisukupolviseen arkikäyttöön asettuminen vie 
aikansa. Raamatun Sananlaskujen kirja voidaan 
nähdä julkaistuna kokoelmana suomenkielisiä 
sananlaskuja. Osa niistä on sellaisenaan asettu- 
nut vernakulaariin, osa on vuosisatojen kulues- 
sa muokkautunut alkuperästään irrottautuneik- 
si suomalaisiksi sananlaskuiksi. 

Yhdistyi Kotimaisten kielten keskukseen vuon- 
na 1976. 

Keräyksistä julkaistiin maakunnittain sananlas- 
kukokoelmia, myös Nirvi, R. E. ja Hakulinen, 
Lauri (1948). 

Olaus Petrin 1500-luvulla kokoamat eettiset 
ohjeet sisältyivät ensimmäisen kerran Ruot- 
sin valtakunnan vuoden 1734 lakiin (Ruotzin 
Waldacunnan Laki). Siinä todetaan, että ”ylei- 
siä sananlaskuja pidetään usein lain arvoisina, 
ja ne ovatkin lakia”. Nämä Tuomarin ohjeeksi 
tarkoitetut sananlaskut ovat sekä Suomen Laki 
että Ruotsin Sveriges Rikes Lag lakikokoelmien 
alkusivuilla. 

Artikkelissa ainoastaan mainittujen julkaistujen 
sananlaskukokoelmien tiedot, ks. Liite 1. 
Agricolan Rucouskiria Bibliasta (1544) sisältää 
joitakin sananlaskuja, mutta Agricolan tarkoitus 
lienee ollut julkaista vuoden 1553 alussa kansan- 
kielinen sananlaskukokoelma. Se ei toteutunut, 
mutta osa käsikirjoituksen latinankielisestä esi- 
puheesta on säilynyt. Siinä Agricola korostaa 
sananlaskujen arvoa. (Heininen 2007, 58, 123.) 
"Paholainen on sananlaskujen vihollinen” — 
suomennos kirjoittajan. 

Daniel Jusleniuksen suomalais-latinalais-ruot- 
salainen sanakirja (1745) oli ensimmäinen var- 
sinainen suomen kielen sanakirja. Christfried 
Gananderin keräämiä sananlaskuja oli käsi- 
kirjoituksessa (1784), joka jäi painattamatta ja 
ilmeisesti tuhoutui Turun palossa. Siinä olleita 
sananlaskuja sisältyy kuitenkin Gananderin 
suomen kielen sanakirjaan (1787). Voidaan 
olettaa, että Henrik Gabriel Porthanin paneu- 
tumisella sekä Daniel Jusleniuksen että Chris- 
tfried Gananderin sanakirjoja varten tehtyihin 
sananlaskukeräyksiin on lisännyt Porthanin 
kielentutkimukseen liittynyttä kiinnostusta 
suomalaiseen kansanrunouteen. (Hautala 1954, 
49-50, 63, 76-85; Korhonen 1986, 22-24.) 
Florinus saattoi tiettävästi appensa Laurentius 
Aboicusin ja tämän pojan Gabriel Tammeli- 
nuksen aloittaman kirjoitustyön loppuun lisá- 
ten kokonaisuuteen myös omat keräelmänsä 
(ks. Väänänen 2011). 

Kuusi on koonnut tästä aineistosta säilyneet sa- 


22 


23 


24 


25 


26 


27 


28 


29 


30 


nanlaskut teokseen Vanhan kansan sananlasku- 
viisaus (1953). 

Kielitieteen paradigmojen vaikutus näkyy esi- 
merkiksi Pentti Leinon (1970) väitöskirjassa 
sananlaskun strukturaalisen alkusoinnun tar- 
kastelussa. Vielä 1970-luvulle tultaessa suomen 
kielen sekä kotimaisen kirjallisuuden opiskelun 
yhteydessä oli suomalainen ja vertaileva kansan- 
runoudentutkimus itsestään selvä sivuaine (Leino 
1998, 442-443). Nykyisin folkloristiikkaa ei näh- 
dä kielitieteen ”lähi- tai osa-alueena” (Tieteen 
termipankki, kielitiede. 

Esim. Antti Aarnen kansainvälisesti tunnustet- 
tu satujen sisältöperusteinen määrittelymeto- 
din juuret olivat maantieteellis-historiallisessa 
menetelmässä. 
https://www.mattikuusiproverbtypology.fi/, ks. 
Lauhakangas 2001. 

Nykyään Arkisto, perinteen ja nykykulttuurin 
kokoelmat. 

Sananlaskututkimuksen näkökulmasta tämä oli 
tuottoisin aikakausi. Silloin lukuisien Kuusen 
johtamien seminaaritöiden lisäksi valmistui 
useita sananlaskuja käsitteleviä pro gradu -tut- 
kielmia, kolme lisensiaatintyötä ja yksi väitös- 
kirja (ks. Granbom-Herranen 2012, liite 1). 
Kuusi oli varsin aktiivinen paremiologian pa- 
rissa eläkkeelle jäätyäänkin. 

Ks. esimerkiksi Ahlgvist 1929, 3; Kuusi 1979, 7; 
Hakamies 2002, 222; Stark 2005, 65, 71; myös 
esim. Lauhakangas 2001, 29. 

Suomalaisen kansanrunoudentutkimuksen op- 
piaineen ensimmäinen sananlaskuja konteks- 
tiin yhdistävä tutkimus on Galit Hasan-Roke- 
min (1982) väitöskirja, joka käsitteli Israeliin 
sijoittuvia elämäntarinoiden sananlaskuja. 
1900-luvulla väitöskirjoja ilmestyi viisi (Kos- 
kenjaakko 1913; Järviö-Nieminen 1959; Leino 
1970; Hasan-Rokem 1982; Hakamies 1986) ja 
2010-luvulla valmistunut kaksi (Granbom-Her- 
ranen 2018a; Stark 2011). 


215 


https://doi.org/10.21435/ksvk.100 


LIISA GRANBOM-HERRANEN 


AINEISTO 


Karjalaiset elämäkerrat keruu 1983-1984. Suomalai- 
sen Kirjallisuuden Seuran arkisto, perinteen ja 
nykykulttuurin kokoelmat. 


KIRJALLISUUS 


Ahlqvist, A. 1929. Esipuhe ”Valittuihin sananlas- 
kuihin”. Teoksessa Koskimies, V.A. (toim), 
Valikoima suomalaisia sananlaskuja. A. Ahlgvistin 
mukaan [1869]. Suomalaisen Kirjallisuuden Seu- 
ran toimituksia 182. Helsinki, SKS, 3-10. 

Apo, Satu 1995. Aleksis Kivi ja talonpoikainen ero- 
tiikka. Teoksessa Satu Apo, Naisen väki. Tutki- 
muksia suomalaisten kansanomaisesta kulttuurista 
ja ajattelusta. Helsinki, Hanki ja jää, 50-74. 

Apo, Satu 2001. Viinan voima. Näkökulmia suomalais- 
ten kansanomaiseen alkoholiajatteluun ja -kulttuu- 
riin. Helsinki, SKS. 

Apo, Satu 2010. Milloin kansanrunoutemme kehi- 
tys saavutti huippunsa? Tieteessä tapahtuu vol. 28 
4-5/2010, 15-20. 

Bendix, Regina 1997. In Search of Authenticity. The 
Formation of Folklore Studies. Madison, Wiscon- 
sin, The University of Wisconsin Press. 

Buchan, David 1992. Folkloristic methodology and 
modern legend. Teoksessa Reimund Kvideland 
ym. (toim.), Folklore processed. Studia Fennica 1. 
Helsinki, FLS, 89-103. 

Frog 2013. Revisiting the Historical Geographic 
Method(s). Teoksessa Karina Lukin, Frog ja Sa- 
kari Katajamäki (toim.), Limited Sources, Boundless 
Possibilities. Textual Scholarship and the Challenges 
of Oral and Written Texts. RMN Newsletter, 7/2013, 
18-33. 

Granbom-Herranen, Liisa 2004. Sananlaskujen 
käyttäjät ja käyttöyhteys. Sananlaskut käyttö- 
kontekstissaan ”Perinne elämässäni” -kilpa- 
kirjoituksen aineistossa. Helsingin yliopisto. 


216 


Perinne elämässäni kilpakirjoitus 1985. Suomalaisen 
Kirjallisuuden Seuran arkisto, perinteen ja ny- 
kykulttuurin kokoelmat. 


Folkloristiikan pro gradu -tutkielma. http://urn. 
fi/URN:NBN:fi-fe20051452 (Luettu joulukuussa 
2020.) 

Granbom-Herranen, Liisa 2008. Sananlaskut kas- 
vatuspuheessa — perinnettä, kasvatusta, indoktri- 
naatiota? Jyväskylän yliopisto. Elektroninen ver- 
sio http://urn.fi/ URN:ISBN:978-951-39-3111-7 
(Luettu joulukuussa 2020.) 

Granbom-Herranen, Liisa 2011. Proverb - a Literal 
Phrase and a Part of Everyday Speech. Teokses- 
sa Antonio Pamiesde, Juan Dios Luque Duran 
ja Patricia Fernandez Martin (toim.), Paremiolo- 
gia y herencia cultural. Granada, Granada Ling- 
vistica/ Educatori, 285—294. 

Granbom-Herranen, Liisa 2012. Suomalaisen sa- 
nanlaskututkimuksen aikakaudet. Elore, vol. 19, 
2/2012, 165—180. https://doi.org/10.30666/elo- 
re.79020 

Granbom-Herranen, Liisa 2015. Proverbial expres- 
sions and cultural context in archive materials. 
Teoksessa Joanna Szerszunowicz, Nowowiejski, 
Katsumasa Boguslaw Yagi ja Takaaki Kanzak 
(toim.), Intercontinental Dialogue on Phraseology 
3. University of Białymstoku Publishing House, 
503-518. 

Granbom-Herranen, Liisa 2016. The genre of 
proverb — a relic or very much alive? Teoksessa 
Kaarina Koski, Frog ja Ulla Savolainen (toim.), 
Genre — Text - Interpretation: Multidisciplinary 
Perspectives on Folklore and Beyond. Helsinki, FLS, 
317-339. https://oa.finlit.fi/site/books/10.21435/ 
sff.22/(Luettu tammikuussa 2021.) 


https://doi.org/10.21435/ksvk.100 


SANANLASKUJEN TUTKIMUS SUOMENKIELISEN FOLKLORISTIIKAN HISTORIASSA 


Granbom-Herranen, Liisa 2018a. Proverbs in SMS 
messages: Archaic and modern communication. 
Annales Universitates Turkuensis B 459, Turun 
yliopisto, 13-112. Elektroninen versio http://urn. 
f/URN:ISBN:978-951-29-7322-4 (Luettu joulu- 
kuussa 2020.) 

Granbom-Herranen, Liisa 2018b. Proverbs partic- 
ipate in the nation building. Teoksessa Soares, 
Rui & Lauhakangas, Outi (toim.), 11^ Inter- 
disciplinary Colloquium on Proverbs, Proceedings. 
Tavira, International Association of Proverbs, 
369-379- 

Granbom-Herranen, Liisa 2020. Proverbs in the 
best known textbook in Finland - what and 
why? Teoksessa Soares, Rui & Lauhakangas, 
Outi (toim.), 73" Interdisciplinary Colloquium on 
Proverbs, Proceedings. Tavira, International Asso- 
ciation of Proverbs, 230-240. 

Granbom-Herranen, Liisa 2021a (tulossa). Titles 
of TV programmes in Finnish newspapers: 
a context for proverbs in contemporary use. 
Teoksessa Joanna Szerszunowicz ja Priscilla 
Ishida (toim.), Reproducible language units from an 
interdisciplinary perspective. Intercontinental Dialo- 
gue on Phraseology 4. University of Bialymstoku 
Publishing House, 196-212. 

Granbom-Herranen, Liisa 2021b (tulossa). Edward 
Westermarck — a scientist and explorer with 
proverbs in Morocco. Teoksessa Rui Soares ja 
Outi Lauhakangas (toim.), 14th Interdisciplinary 
Colloquium on Proverbs, ACTAS ICP2o Proceedings 
2021. 'Tavira, AIP-IAP. 

Grzybek, Peter 2011. Proverb variants and varia- 
tions: a new old problem? Esitelmä ”5" Inter- 
disciplinary Colloquium on Proverbs" -konfe- 
renssissa. 

Hakamies, Pekka 1986. Venäläisten sananparsien vai- 
kutus karjalaiseen ja suomalaiseen sananparsistoon. 
Helsinki, SKS. 

Hakamies, Pekka 2002. Proverbs and Mentality. 


Teoksessa Anna-Leena Siikala (toim.), Myth and 
Mentality. Studies in Folklore and Popular Thought. 
Studia Fennica Folkloristica 8. Helsinki, FLS, 
222—230. 

Hakamies, Pekka 2003. The Cognitive Viewpoint 
in Proverb Studies. Teoksessa Lotte Tarkka 
(toim.), Dynamics of tradition. Perspectives on oral 
poetry and folk belief. Studia Fennica Folkloristica 
13. Helsinki, FLS, 306-313. 

Hakamies, Pekka 2016. Proverbs - A Universal 
Genre? Teoksessa Kaarina Koski, Frog ja Ulla 
Savolainen (toim.), Genre — Text — Interpreta- 
tion: Multidisciplinary Perspectives on Folklore and 
Beyond. Helsinki, FLS, 299-316. https://oa.finlit. 
fi/site/books/10.21435/sff.22/ (Luettu tammi- 
kuussa 2021.) 

Harvilahti, Lauri 1982. Sananlaskujen rakenteellisen 
ja sisällöllisen vastaavuuden ongelmista. Lisensiaa- 
tintyö, julkaisematon tutkimus. Helsingin yli- 
opisto. 

Hasan-Rokem, Galit 1982. Proverbs in Israeli folk 
narratives: a structural semantic analysis. FF Com- 
munications 232. Helsinki, Suomalainen Tie- 
deakatemia, 

Hautala, Jouko 1954. Suomalainen kansanrunouden 
tutkimus. Helsinki, SKS. 

Heininen, Simo 2007. Mikael Agricola: elämä ja teok- 
set. Helsinki, Edita. 

Heininen, Simo 2016. Erasmus Suomessa. Tieteessä 
tapahtuu 6/2016, 10—14. 

Honko, Lauri 1979. A hundred years of Finnish folk- 
lore research. Folklore go (2), 141-151. 

Honko, Lauri 1980. Kertomusperinteen tutkimus- 
tavat ja niiden tulevaisuus. Teoksessa Pekka 
Laaksonen (toim.), Kertojat ja kuulijat. Kaleva- 
laseuran vuosikirja 60. Helsinki, SKS, 18-38. 

Honko, Lauri 1981. Folkloristisk paradigm: en in- 
troduktion. Teoksessa Gun Herranen (toim.), 
Folkloristikens aktuella paradigm. Abo, Nordiska 
institutet för folkdiktning, 5-13. 


217 


https://doi.org/10.21435/ksvk.100 


LIISA GRANBOM-HERRANEN 


Ilomäki, Henni 1998. The Image of Women in 
Ingrian Wedding Poetry. Teoksessa Satu Apo, 
Aili Nenola ja Laura Stark-Arola (toim.), Gender 
and Folklore. Perspectives on Finnish and Karelian 
Culture. Studia Fennica Folkloristica 4. Helsinki, 
FLS, 143-174. 

Jason, Heda 1971. Proverbs in society: the problem 
of meaning and function. Proverbium: bulletin 
d'information sur les recherches paremiologigues vol. 
17, 617-623. 

Jokinen, Eeva 2005. Aikuisten arki. Helsinki, Gau- 
deamus. 

Järviö-Nieminen, Iris 1959. Suomalaiset sanomukset. 
Helsinki, SKS. 

Karkama, Pertti 2001. Kansakunnan asialla. Elias 
Lönnrot ja ajan aatteet. Helsinki, SKS. 

Kaukamaa, L. I. ja Valonen, Niilo 1939. Alkulause. 
Teoksessa Satakunnan sananparsia. Keräyttänyt 
ja julkaissut Satakuntalainen Osakunta. Porvoo, 
WSOY, 5-7. 

Kaukonen, Väinö 1974. Piirteitä Kalevalan sanan- 
laskuista. Teoksessa Pertti Virtaranta ym. (toim.), 
Sampo ei sanoja puutu. Kalevalaseuran vuosikirja 
54. Helsinki, SKS, 197-200. 

Kohtamäki, Ilmari 1938. Etelä-Pohjanmaan sanan- 
parsia. Toim. Armas Luukko. Virittäjä 42, 398. 
https://journal.fi/virittaja/article/view/30540. 
(Luettu toukokuussa 2021.) 

Korhonen, Mikko 1986. Finno-Ugrian Language 
studies in Finland 1828-1918. Helsinki, Sovietas 
Scientarium Fennica. 

Koskenjaakko, A. A. 1913. Sananlaskututkimuksia I. 
Laki, oikeus ja oikeudenkäynti suomalaisissa sanan- 
laskuissa. Helsinki, SKS. 

Kotkanheimo, Liisa 2002. Lukemaan oppiminen 
- aapinen. Katsaus kehitystrendeihin ja funk- 
tioihin 1500-1950. Teoksessa Inkeri Pitkäranta 
(toim.), ABC Lukeminen esivallan palveluksessa. 
Kansalliskirjaston gallerian julkaisuja 2. Helsin- 
ki, Suomen kansalliskirjasto, 33-77. 


218 


Krikmann, Arvo 2009. On denotative indefinite- 
ness of proverbs: remarks on proverb semantics 
1. Teoksessa Wolfgang Mieder (toim.), Proverb 
semantics. Studies in Structure, Logic, and Metaphor 
by Arvo Krikmann. The University of Vermont, 
15-50. 

Krogerus, Tellervo 2014. Sanottu, tehty. Matti Kuusen 
elämä 1914-1998. Helsinki, Kustannusosakeyhtiö 
Siltala. 

Krohn, Kaarle 1926. Die Folkloristishe Arbeitsmetho- 
de, begründet von Julius Krohn und weitergefürt von 
nordischen Forschern. Instituttet for Sammenlig- 
nende Kulturforskning. ser. B. no. 5. Oslo, H. 
Aschehoug & Co. 

Kuhn, Thomas S. 1994. Tieteellisten vallankumous- 
ten rakenne. Suom. Kimmo Pietiläinen. Helsinki, 
Art House. 

Kuusi, Matti 1952. Nimityksistä sananparsi, sanan- 
lasku, puheenparsi ja lauseparsi. Virittäjä 
56(1), 66-68. https://journal.fi/virittaja/article/ 
view/32699. (Luettu toukokuussa 2021.) 

Kuusi, Matti 1954. Sananlaskut ja puheenparret. Hel- 
sinki, SKS 

Kuusi, Matti 1971. Naisen arvo Suomen ja Ambo- 
maan sananlaskustossa. Suomen Akatemia 1(1971), 
99107. 

Kuusi, Matti 1987. Genesis of Proverbium. Teoksessa 
Mieder, Wolfgang (toim.), Proverbium 1 (1965) - 
15 (1970), XIX-XXVIII. 

Kuusi, Matti (toim.) 1953. Vanhan kansan sanan- 
laskuviisaus. Suomalaisia elämänohjeita, kansan- 
aforismeja, lentäviä lauseita ja kokkapuheita vuosil- 
ta 1544-1826. Porvoo, WSOY. 

Kuusi, Matti (toim.) 1979. Mustan Afrikan viisautta. 
Porvoo, WSOY. 

Köstlin n.d. Entstehung und Zweck der Sammlung 
Luthers. https://www.projekt-gutenberg.org/ 
luther/sprichw/chapoo2.html (Luettu joulu- 
kuussa 2020.) 

Kuusi, Matti, Joalaid, Marje, Kokare, Elsa, Krik- 


https://doi.org/10.21435/ksvk.100 


SANANLASKUJEN TUTKIMUS SUOMENKIELISEN FOLKLORISTIIKAN HISTORIASSA 


mann, Arvo, Laukkanen, Kari, Leino, Pentti, 
Mälk, Vaina ja Sarv, Ingrid (toim.) 1985. Prover- 
bia septentrionalia. 900 Balto-Finnic proverb types 
with Russian, Baltic, German and Scandinavian 
parallels. FF Communications 236. Helsinki, 
Suomalainen Tiedeakatemia. 

Lassila, Pertti 2003. Ihanteiden isänmaa: Julius Kroh- 
nin romanttinen fennomania ja kirjallisuus. Helsin- 
ki, Yliopistopaino. 

Lauhakangas, Outi 2001. The Matti Kuusi internatio- 
nal type system of proverbs. Helsinki, SKS. 

Laukkanen, Kari ja Hakamies, Pekka (toim.) 1978. 
Sananlaskut. Suomalaisen Kirjallisuuden Seuran 
toimituksia 346. Helsinki, SKS. 

Lehtipuro, Outi 1974. Trends in Finnish Folklo- 
ristics. Teoksessa Pentti Leino, Annikki Kai- 
vola-Bregenhoj ja Urpo Vento (toim.), Finnish 
Folkloristics: No. 1. Studia Fennica 18. Helsinki, 
FLS, 7-36. 

Leino, Pentti 1970. Strukturaalinen alkusointu Suomes- 
sa: folklorepohjainen tilastoanalyysi. Helsinki, SKS. 

Leino, Pentti 1998. Matti Kuusi 1914-1998. Virit- 
täjä 102(3), 442-450. https://journal.fi/virittaja/ 
article/view/39093. (Luettu toukokuussa 2021.) 

Lönnrot, Elias 1981/1842. Suomen Kansan Sananlas- 
kuja. Espoo, Weilin & Göös. 

Mieder, Wolfgang 1987. Preface. Mieder, Wolfgang 
(toim.), Proverbium 1 (1965) - 15 (1970), XV- 
XVIII. 

Nenola, Aili 1986. Folklore sukupuolikuvien yllä- 
pitäjänä. Teoksessa Aili Nenola, Miessydäminen 
nainen. Naisnäkökulmia kulttuuriin. Tietolipas 
102. Helsinki, SKS, 91-115. 

Niemi, Onni 1969. Pohjakoulukysymys yhteiskunnal- 
lisena ongelmana Suomessa. I Autonomian aika. 
Turku, tekijä. 

Nirvi, R.E. & Hakulinen, Lauri (toim.) 1948. Suo- 
men kansan sananparsikirja. Sanakirjasäätiön toi- 
mituksia 5. Porvoo, WSOY. 


Norrick, Neal R. 1985. How Proverbs Mean: Semantic 
Studies in English Proverbs. Berlin, Mouton. 

Outila, Virpi 2016. “ Trust but verify”: Translation of 
employee empowerment as a Western organizational 
practice into the Russian context. Aalto Univer- 
sity publication series Doctoral dissertations, 
217/2016. 

Perinnetieteen terminologia 1970. Helsingin yliopiston 
Kansanrunoustieteen laitoksen toimite I. Hel- 
singin yliopiston Kansanrunoustieteen laitos. 

Posti, Lauri 1936. Alkulause. Teoksessa Varsi- 
naissuomalainen Osakunta (toim.), Varsinais- 
Suomen sananparsia. Porvoo, WSOY, 5-8. 

Pulkkinen, Tuija 1999. 1800-luvun suomalaisen natio- 
nalismin erityispiirteistä ja perinnöstä poliittises- 
sa ajattelussa. Teoksessa Tuomas M. S. Lehtonen 
(toim.), Suomi, Outo pohjoinen maa? Näkökulmia 
Euroopan äären historiaan ja kulttuuriin. Jyväskylä, 
PS-kustannus, 118—137. 

Saarnivaara, Marjatta 1989. Nainen ja mies — eilen, 
tänään, huomenna. Teoksessa Anita Haataja, 
Elina Lahelma ja Marjatta Saarnivaara (toim.), 
Se pieni ero. Kirja tasa-arvokasvatuksesta. Helsinki, 
Valtion painatuskeskus, 83—120. 

Stark, Eija 2005. Oma apu paras apu. Katsaus 
maalaisköyhälistön moraalitalouteen. Teokses- 
sa Pekka Laaksonen, Seppo Knuuttila ja Ulla 
Piela (toim.), Kansanetiikkaa. Käsityksiä hyvästä ja 
pahasta. Kalevalaseuran vuosikirja 84. Helsinki, 
SKS, 65-83. 

Stark, Eija 2011. Köyhyyden perintö: Tutkimus kulttuu- 
risen tiedon sisällöistä ja jatkuvuuksista suomalaisis- 
sa elämäkerta- ja sananlaskuaineistoissa. Helsinki, 
SKS. 

Talve, Ilmar 1990. Suomen kansankulttuuri. Helsin- 
ki, SKS. 

Tarkka, Lotte 2005. Rajarahvaan laulu: Tutkimus 
Vuokkiniemen kalevalamittaisesta runokulttuurista 
1821-1921. Helsinki, SKS. 


219 


https://doi.org/10.21435/ksvk.100 


LIISA GRANBOM-HERRANEN 


Tarkka, Lotte 2016. The Poetics of Ouotation. 
Proverbial Speech, Entextualization and the 
Emergence of Oral Poems. Teoksessa Kaarina 
Koski, Frog ja Ulla Savolainen (toim.), Genre 
- Text — Interpretation: Multidisciplinary Perspectives 
on Folklore and Beyond. Helsinki, FLS, 175—199. 
https://oa.finlit.fi/site/books/10.21435/sff.22/ 
(Luettu tammikuussa 2021.) 

Tarkka, Lotte, Haapoja-Mäkelä, Heidi ja Stepa- 
nova, Eila 2019. Kalevalaisuus, kieli-ideologiat 
ja suomalaisuuden myytit. Teoksessa Ulla Piela, 
Pekka Hakamies ja Pekka Hako (toim.), Euroop- 
pa, Suomi, Kalevala — Mikä mahdollisti Kalevalan? 
Kalevalaseuran vuosikirja 98. Helsinki, SKS, 
79-106. 

Tieteen termipankki: Filosofia:paradigma. https://ti- 
eteentermipankki.fi/wiki/Filosofia:paradigma. 
(Luettu marraskuussa 2020.) 

Tieteen termipankki: Kielitiede. Kielitieteen. osa-alueita. 
https://tieteentermipankki.fi/wiki/ Luokka:Kie- 
litieteen osa-alueita 

Tieteen termipankki: Kielitiede:typologinen luokittelu. 
https://tieteentermipankki.fi/wiki/Kielitiede:- 
typologinen luokittelu. (Luettu toukokuussa 
2020.) 


220 


Tieteen termipankki: Kielitiede:useus. https://tieteen- 


termipankki.fi/wiki/Kielitiede:useus. (Luettu 
marraskuussa 2020.) 


Tuomaala, Saara 2004. Tjötätekevistä käsistä puhtaik- 


si ja kirjoittaviksi. Suomalaisen oppivelvollisuuskou- 
lun kohtaaminen 1921-1939. Bibliotheca historica 
89. Helsinki, SKS. 


Väänänen, Kyösti 2011. Turun hiippakunnan pai- 


menmuisto 1554—1721 -verkkojulkaisu. Studia 
Biographica 9. Helsinki, SKS. Julkaisun pysyvä 
tunniste URN:NBN:fi-fe201101191118 (Luettu 
marraskuussa 2020.) 

— Aboicus, Laurentius Petri. Artikkelin tunniste 
http://urn.fi/urn:nbn:fi:sks-thp-000002 

— Florinus, Henricus Matthiae. Artikkelin tun- 
niste http://urn.fi/urn:nbn:fi:sks-thp-000662 

- Tammelinus, Gabriel Laurentii. Artikkelin 
tunniste http://urn.fi/urn:nbn:fi:sks-thp-002438 


Wilson, William 1978. The Kalevala and Finnish 


politics. Teoksessa Felix J. Oinas (toim.), Folklore, 
nationalism, and politics. Columbus, Ohio, Slavi- 
ca Publishers, 51-75. 


https://doi.org/10.21435/ksvk.100 


IV PARADIGMAT JA YKSITTÄISET TUTKIJAT 


https://doi.org/10.21435/ksvk.100 


https://doi.org/10.21435/ksvk.100 


JYRKI PÖYSÄ JA TIINA SEPPÄ 


Hankalia persoonia tieteellisissä näytelmissä? 
Tulkintoja paradigmakiistojen taustoista suomalaisessa 1900-luvun alun 


folkloristiikassa 


Suomalaisen folkloristiikan oppihistoriassa 
on yhdenlaiseksi aikakautensa totuudeksi va- 
kiintunut käsitys professori Kaarle Krohnin 
(1863—1933), ”suomalaisen” menetelmän ke- 
hittäjän ja Väinö Salmisen (1880-1947), mene- 
telmän kriitikon, vastakkainasettelu. Pääasial- 
liseksi syylliseksi asetelman syntymiselle on 
nähty Salmisen hankala persoona. Tällainen 
leimaava persoonallisuusarvio on yleensä 
ilmaistu epäsuorasti, käyttämällä persoonan 
piirteisiin viittaavia attribuutteja osana näen- 
näisneutraaleja ilmaisuja. Matti Kuusen (1914 
1998) todistuksen mukaan Salminen veti kri- 
tiikkiinsä mukaan myös oppilaansa: 


Jouko Hautala ja minä omaksuimme 30-luvulla 
Väinö Salmisen kiihkeän aggressiivisen näkemyk- 
sen Kaarle Krohnista ja hänen teorioistaan, mutta 
työskentely Krohnin omalla työmaalla sai meidät 
molemmat tarkistamaan kantamme. - — (Kuusi 


1991, 7.) 


Artikkelimme lähtökohtana on oletus Salmi- 
sen ja Krohnin välisestä vaiheittain syveneväs- 
tä konfliktista, joka vaikutti voimakkaasti ai- 
kansa folkloristiikkaan ja jolla toisaalta on 
ollut vaikutuksia myös folkloristiikan tulevai- 


suuteen. Käyttämällä johtolankoina tutkijoi- 
den henkilökohtaisia kirjeitä ja lähilukien 
keskeisiä konfliktista kertovia tai siitä vihjaa- 
via julkisia lähteitä pyrimme rakentamaan 
aikakaudesta ja sen toimijoista aiempia ku- 
vauksia monipuolisemman ja niitä toivon 
mukaan myös haastavan kuvan ajankohdan 
keskeisistä toimijoista folkloristiikan piirissä.” 
Keskitymme näkökulmassamme Salmiseen: 
katsomme tutkijoiden välisiä suhteita erityi- 
sesti Väinö Salmisen näkökulmasta, sillä hän 
on otsikossa mainituista tutkijoista selvästi 
tuntemattomin ja ansaitsee jo siksikin uransa 
uudelleenarvioinnin 3 


Tuottavat konfliktit 


Mielestämme konflikteja ja niiden seurauksia 
ei aina tarvitse pitää pelkästään kielteisinä: 
konfliktit voivat myös tuottaa uusia muotoi- 
luja vanhoihin kiistakysymyksiin. Jotkin Sal- 
misen ja Krohnin vastakkainasettelun vuoksi 
kärjekkäästi muotoillut vaihtoehtoiset näkö- 
kulmat folkloreen ovat säilyttäneet kiinnosta- 
vuutensa aina nykypäivään asti. Vaikka riitely 

onkin ikävää, sillä on joskus myös tuottava 
puolensa. Parhaimmillaan se haastaa ilmaise- 
maan omia näkökantoja aiempaa selkeäm- 
min. Huonoimmillaan riiteleminen on ehkä 
silloin, kun se tuottaa seläntakaista panettelua 
(juoruilemista) vaikenemista ja sosiaalista eris- 
tämistä (ostrakismia). 

Kaikkea näiden väliltä löytyy tarkasteltaes- 
sa Kaarle Krohnin ja Väinö Salmisen suhdetta 
sekä heidän välillään näkyvää kuilua suhtau- 
tumisessa kansarunouden tutkimiseen ja eri- 
tyisesti kertovan kalevalamittaisen kansanru- 
nouden alkuperään ja leviämisreitteihin. On 
kuitenkin huomattava, että Kaarle Krohn ei 
julkisuudessa juurikaan vastannut Väinö Sal- 
misen kritiikkeihin. Väinö Salmisen osalta 
voitaisiin taas puhua nykyajan termein ajoit- 
taisesta ”maalittamisesta”, Krohnin kansanru- 
nouden leviämisteorian ja työtapojen asetta- 
misesta eri yhteyksissä tapahtuvan ivaamisen 
ja kritiikin kohteeksi.* Krohnin edustama tut- 
kimustapa edusti Salmiselle ”kuivia säeluette- 
loja”, "sanasaivarteluja" (AV 3/1908, 34) ja ”mä- 
tättyjä stieluetteloita” (Salminen 1917, III). Kri- 
tiikki jatkui eri muodoissa myös myöhemmin. 
Esimerkiksi Salmisen vuonna 1929 julkaistu 
Inkerin kertovien runojen historia, erään- 
lainen jatko Salmisen Inkerin häärunoja 
käsittelevälle väitöskirjalle (1917), on täynnä 
pikkutarkkoja huomautuksia virheistä Kaarle 
Krohnin tutkimuksissa.” 

Myöhemmin, Krohnin jo kuoltua, Salminen 
itse näyttää päätyneen toisenlaisen kiusaami- 
sen kohteeksi. Suomalaisen Kirjallisuuden 
Seuran (SKS) historiassa (2012) Kai Häggman 
viittaa Salmisen sosiaaliseen eristämiseen, 
mikä näkyi muun muassa tämän jättämisenä 

seuran luottamustehtävien ulkopuolelle jo 
professorina ollessaan (Häggman 2012, 280- 
281). Tämä saattaisi osaltaan selittää Suomen 
Kansantietouden Tutkijain Seuran perustami- 
sen vuonna 1937 ja Väinö Salmisen toimimi- 
sen sen esimiehenä kuolemaansa asti. Toi- 
saalta toimiminen eri tiedeseuroissa, niiden 
valtaaminen ja uusien perustaminen oli ylei- 
semminkin osa ajan tiedekulttuuria (ja miksei 
myöhempääkin).* 

Salmisen vaipumisen oppihistorialliseen 
hämärään voi ymmärtää eristämisen jatkeek- 
si ja kiinnostuksen kääntymiseksi uusiin valta- 
asemiin ja niiden elossa oleviin edustajiin. 
Olemme tulkinneet tätä muutosta muun 
muassa Norbert Eliasin figuraation käsitteen 
avulla: ihmiset vaihtuvat mutta perusasetel- 
mat jatkavat eloaan (Elias 1982; Mennell 2005, 
279-280). Akateemisella maailmalla on tapa- 
na kertoa itsestään tarinoita, jotka johtavat 
vallassa olevaan paradigmaan ja sen viimei- 
siin edustajiin, professoreihin. Myös tieteessä 
voidaan puhua voittajien historiasta, historian 
kirjoittamisesta aina uudestaan vallassa ole- 
vien näkökulmaa miellyttäväksi (Turunen 
1995; Lahtinen 2003).7 Salmisen merkitykses- 
tä oppialan kehittymiselle on muistuttanut 
lähinnä Leea Virtanen muutamassa kirjoituk- 
sessaan (Virtanen 1969-1970; 1980; 1991). 

Folkloristien edelleen voimassa olevana 
voittajien historiana voi pitää Jouko Hautalan 
elämäntyötä, teosta Suomalainen kansanrunou- 
dentutkimus (1954), joka ajankohtansa ja si- 
sältönsä puolesta juhlistaa Martti Haavion 
(1899-1973) nousua alan tärkeimmäksi edus- 
tajaksi, professoriksi (1949-1956) ja myöhem- 
min akateemikoksi (1956-1969). Jos vertail- 

laan otsikoita ja sivumääriä, voi nähdä, mi- 
ten Haavio edustaa Hautalalle ”nykyhetken 
suomalaista kansanrunoudentutkimusta” ja 
saa peräti 28 sivun laajuisen esittelyn tuotan- 
nolleen, kun taas tämän kilpailija ja pinnan- 
alainen antagonisti Väinö Salminen saa tuo- 
tannolleen vaivaiset viisi sivua ja paikan men- 
neisyydestä ”Kaarle Krohnin oppilaiden ja 
aikalaisten” joukossa tämän ”arvostelijana ja 
oppositiona”, yhdessä Eemil Nestor Setälän 
(1864-1935) ja Aukusti Robert Niemen (1896- 
1931) kanssa. Hautalan oppihistorian myötä 
Salmisen ”unohtamiselle” luotiin näin hyvä 
perusta. Houkutus miellyttää Haaviota istu- 
vana professorina oli ymmärrettävästi suuri, 
vaikka Haavion tuotanto toki myös oli tuossa 
vaiheessa jo poikkeuksellisen kiinnostavaa ja 
itsenäistä. 

Tarkasteltaessa folkloristiikan oppihistoriaa 
vuosien 1900-1950 välisenä aikana? Väinö 
Salmisen ura on kuitenkin tärkeä tuntea jo 
siksikin, että aiemman toimeliaisuutensa li- 
säksi hän toimi vuodet 1931-1947 folkloristii- 
kan eli kansanrunoudentutkimuksen oppialan 
professorina ja hänen opiskelijoitaan olivat 
muun muassa myöhemmin alalla tärkeissä 
asemissa toimineet Matti Kuusi (1914—1998) 
ja Jouko Hautala (1910-1983). Kuusen nuore- 
na väitöskirjatutkijana vuonna 1946 Salmiselle 
lähettämät kaksi kirjettä kuvaavat opettajan 
ja oppilaan suhteen varsin toisenlaisena, kuin 
artikkelin alussa sitaattina ollut, paljon myö- 
hempään aikaan sijoittuva lyhyt muistelma. 
Kirjeissään vasta sodasta palanneena nuorena 
miehenä Kuusi selvittää Salmiselle tarkkaan 
väitöskirjansa suunnitelmia ja prekaaria elä- 
mäntilannettaan. Kuusi ylistää Setälää ja Sal- 


Väinö Salminen vuonna 1942. Kuva Aarne Pietinen. 
Museovirasto, Historian kuvakokoelma. 


mista työnsä metodologisesta inspiraatiosta 
ja kiittelee, että ohjaajana on ollut Salminen, 
sillä 


- - Krohnin, Setälän tai Niemen oppilaana minulla 
tuskin olisi ollut mahdollisuutta ennakkoluulotto- 
masti pyrkiä tosiasiain perille — olisi pitänyt tyytyä 
todistamaan oppi-isäin teoriat oikeiksi, osoittivatpa 
omat havainnot mitä tahansa. — — 9 


Väinö Salminen keräsi siis ympärilleen ystä- 
viä ja oppilaita, mutta myös vihollisia. 1930- 

luvulla Salmisen päävastustajaksi näyttää 
nousseen Kaarle Krohnin paikalle Martti 
Haavio, varmasti pitkälti vuosien 1931-1932 
kiperän professorivirasta kilpailun (johon pa- 
laamme lyhyesti myöhemmin) seurauksena 
(ks. Eskola 2000, 273, 287-288, 323). Haavion 
vahva asema SKS:n piirissä luultavasti selittää 
Salmisen oletetun eristämisen ja suuntautu- 
misen toisaalle.'* Vuoden 1935 Kalevalan rie- 
muvuoden keruiden myötä syntyneet laajat 
tarinakokoelmat johtivat osaltaan Kansan- 
runousarkiston perustamiseen vuonna 1937 
ja keruita organisoineen Martti Haavion ni- 
mittämiseen vasta perustetun arkiston ensim- 
mäiseksi johtajaksi (Häggman 2012, 357-364). 
Kaarle Krohn kuoli kesällä 1933, eikä vastak- 
kainasettelulla hänen teorioidensa ja muiden 
näkemystensä kanssa olisi muutenkaan ollut 
samanlaista merkitystä Väinö Salmiselle 
kuin aiemmin. Folkloristiikan paradigma oli 
jo vaihtumassa runon alkuperän tavoittelusta 
esityskeskeiseen ja kontekstualisempaan tul- 
kintatapaan: yllättävän monelta osin Salmisen 
kritiikeissään ja muissa kirjoituksissaan enna- 
koimaan tai toivomaan suuntaan. 


Miten kuvata tieteen sosiaalista 
rakentumista? 


On vaikea löytää hyvää, yleisesti sovellettavaa 
esitystä tieteestä sosiaalisena muodosteena. 
Oppialat ja instituutiot kyllä tuottavat histo- 
rioitaan tukeakseen omaa asemaansa ja tie- 
teenhistoria vilahtelee tutkimusten kehyksenä 
siellä täällä — ajankohdasta riippuen milloin 
kritiikkinä, milloin taas julistuksena kuulumi- 

sesta johonkin teoriaperinteeseen. Tieteiden- 
välinen tieteen tutkimus, yleinen pohdinta 
tieteenaloja yhdistävistä tekijöistä on kuiten- 
kin yllättävän harvinaista. Väinö Salmisen 
ja Kaarle Krohnin henkilökohtaisia ja niihin 
kytkeytyviä laajempia opillisia asetelmia tar- 
kasteltaessa olemme hyödyntäneet muutamia 
näkökulmia, joiden avulla eri tasoisia suhtei- 
suuksia on mahdollista hahmottaa. Akateemi- 
set heimot, näihin vihkivät suojatti-suojelija- 
asetelmat sekä tieteen paradigmat tuottavat 
figuraatioita, eri tasoisia yhteenkietoutumia, 
joiden alla viime kädessä tiedettä tehdään: 
moninaisissa, monimutkaisissa suhteissa ra- 
kenteisiin, yksilöihin ja traditioihin. 

Yhtenä lähtökohtana on Thomas Kuhnin 
(1970) ajatus tieteellisistä paradigmoista, jotka 
määrittelevät kulloistenkin relevanttien kysy- 
mysten, argumenttien ja vastausten muodosta- 
man tieteellisen kokonaisuuden, normaali- 
tieteen. Kuhnin lähtökohtana oli kuitenkin 
luonnontieteellinen tutkimus, eikä myöhem- 
min ole ollutkaan selvää, onko sinänsä kiin- 
nostava hahmotelma tieteellisistä vallanku- 
mouksista suoraan sovellettavissa esimerkiksi 
kansanrunoudentutkimukseen tai ylipäätään 
mihinkään humanistiseen tai yhteiskuntatie- 
teelliseen tutkimusalaan. Epäilijän mielestä 
voi nimittäin olla myös niin, että muodikkai- 
den -ismien myötä uudet tutkimustavat ja 
niiden taustalla olevat teoriat kyllä vaihtavat 
käsitteistöä, mutta säilyttävätkin vanhemman 
katsantotavan. Näin paradigmat vain ikään 
kuin vaihtavat takkia, mutta pitävät sisällään 
saman kantajan. (Ks. esim. Ritzer 2005.) 

Yhtä kerrallaan vallitsevaa tieteellistä ”maa- 
ilmankuvaa” tai ontologiaa korostavan para- 

digmanäkökulman ohella folkloristiikan oppi- 
historiaa voidaan jäsentää muullakin käsitteis- 
töllä. Samalla käsitteiden vaihtuessa myös nä- 
kökulma tieteeseen muuttuu. Osa käsitteistä 
painottaa enemmän tieteidenvälisyyttä tiede- 
järjestelmän ominaisuutena, osa taas kiinnittää 
huomiota johonkin yksittäiseen piirteeseen 
tieteen sisällä. Tällaisen mikronäkökulman 
tarjoaa esimerkiksi tieteen hahmottaminen 
suojatti-suojelija järjestelmäksi, jossa vanhem- 
pi tutkija ottaa nuoremman suojatikseen, joka 
taas myöhemmin asemansa vakiinnuttua ot- 
taa itselleen suojatteja eli ohjattavia ja muulla 
tavoin tieteellisen tukensa alle siirtyviä nuo- 
rempia tutkijoita. Suojatti-suojelija-näkökul- 
maa on soveltanut Päivi Laine vuonna 2020 
ilmestyneessä väitöskirjassaan A. J. Sjögrenin 
tieteellisestä urasta Pietarin Keisarillisessa Tie- 
deakatemissa 1800-luvulla. Sjögren esimerkik- 
si toimi suojelijana Matthias Castrenille, jonka 
uraa ei voisi ajatella ilman hänen Sjögrenilta 
saamaansa tukea ja neuvoja (Branch 1968; 
myös Laine 2020). Myös verkostot olivat tär- 
keä osa Sjögrenin urakehitystä. Hän sai tukea 
verkostolta, johon kuuluivat muun muassa 
suomalainen pastori Anders Johan Hipping, 
akateemikko Philip Krug, valtioneuvos Fried- 
rich von Adelung ja tanskalainen kielentut- 
kija Rasmus Rask (Laine 2020, 43-46). Kir- 
jeenvaihdosta päätellen Matti Kuusen suhde 
Väinö Salmiseen oli vielä 1940-luvulla eli käy- 
tännössä Salmisen kuolemaan asti tällaisen 
suojatti-suojelija-suhteen määrittelemä. Kuu- 
si avautui kirjeissään Salmiselle muun muas- 
sa taloudellisesti epävarmasta tilanteestaan ja 
kääntyi tämän puoleen myös henkilökohtai- 
sissa asioissaan (Väinö Salmisen kirjeet, SKS). 


Salmisen ja Krohnin suhteessa oli ehkä aluk- 
si potentiaalia samankaltaiseen suhteeseen, 
mutta sellainen ei koskaan toteutunut. 

Paradigma-käsitteelle toinen vaihtoehtoi- 
nen, tieteenteon sosiaalista puolta korostava 
tapa tarkastella akateemisia yhteisöjä on näh- 
dä ne heimoina, antropologiassa vanhentunutta 
mutta kasvatustieteitä ja sosiologiaa inspiroi- 
nutta terminologiaa hyödyntäen (Stanley 1997; 
Ylijoki 1998; Becher & Trowler 2001). Antro- 
pologian näkökulmasta heimojen erilaiset jä- 
seneksi ottamisen riitit tai rituaalit nousevat 
keskeisiksi tutkijoiden positiota määrittäviksi 
toiminnoiksi. Noviisiaika, erilaiset siirtymä- 
vaiheet ja symbolit ovat myös tärkeä osa aka- 
teemista heimokulttuuria (Koski 1993). Tie- 
teenalan ymmärtäminen heimona nostaa 
näkyviin myös taistelun johtajuudesta, johon 
liittyy jakautuminen kilpaileviin joukkoihin, 
eri johtajuuksien alle järjestyviin fraktioihin 
tai leireihin. Myös lojaalisuuden osoittaminen 
on tärkeää ”heimon” toiminnan kannalta. Yli- 
sanat ja erilaiset parjaamisen muodot — objek- 
tiivisen kritiikin muotoon puettu tai puhtaasti 
ilkeä selän takana juoruileminen — kuuluvat 
myös juhlapuheiden taakse kätkeytyvään aka- 
teemiseen elämään sen todellisina tai kuvitel- 
tuina (kerrottuina) puolina. 

Yksi tieteenalakohtaisten historioiden on- 
gelma näyttäisi olevan tieteen liiallinen henki- 
löityminen. Tieteen tulokset nähdään tällöin 
helposti yhden poikkeuksellisen nerokkaan 
ja ahkeran tutkijan ansioina ja unohdetaan 
tieteen sosiaalinen luonne, se että useimmat 
tieteelliset keksinnöt syntyvät useamman ih- 
misen jakaman toiminnan ja keskustelun yh- 
teistuotoksena". Tällainen keskustelu ei edel- 

lytä aina konkreettista paikallaoloa tai edes 
sen mahdollisuutta. Keskustelun ei myöskään 
tarvitse olla pelkästään sopuisaa, hymistelevää. 
Melkeinpä päinvastoin: tiedettä vievät eteen- 
päin myös kiistat tulkinnoista ja vaihtoehtois- 
ten tulkintatapojen koettelu.'* Akateeminen 
puhe tiedeyhteisöistä, oppialoista ja näiden 
erilaisista yhtymisistä organisatoristen koko- 
naisuuksien, laitosten, tiedekuntien ja yliopis- 
tojen alla ei juurikaan käsittele tunteita, joita 
liittyy kuulumiseen ja ei-kuulumiseen.® 
”Keskustelu” voi rakentua myös useamman 
sukupolven välisenä ideoiden muotoilun ja 
tieteellisen todellisuuden muuttumisen pro- 
sessina. Norbert Eliasin ehdottama figuraatio- 
näkökulma" tieteeseen sovellettuna korostaa 
suhteiden ja suhteissa olon merkitystä. Jos tie- 
teen toimijoita tarkastellaan yksittäisinä hen- 
kilöinä, menetetään suhteissa olon tuottamat 
valta-asetelmat ja niiden vaikutukset tieteen 
kehitykseen.” Figuraatio-näkökulma soveltuu 
hyvin myös tieteidenvälisten verkostojen tut- 
kimukseen, jossa erilaiset instituutiot ja niiden 
kautta toimiminen nousevat keskeiseen ase- 
maan. Oman artikkelimme kannalta keskei- 
simpiä instituutioita ovat Helsingin yliopisto, 
Suomalaisen Kirjallisuuden Seura ja erilaiset 
tiedeseurat. Näille kaikille on ominaista se, 
että toiminta järjestyy liikkuvina, elävinä ja 
muuttuvina tieteidenvälisinä verkostoina. 


Väinö Salmisen ja Kaarle Krohnin 
suhteista 


Isänsä Julius Krohnin (1835-1888) työn jatka- 
jana Kaarle Krohnin asema oli kehittymässä 

olevan tieteenalan kannalta poikkeuksellinen. 
Toisin kuin esimerkiksi yritysmaailmassa, ja 
siellä erityisesti perheyrityksissä, isän työn jat- 
kamista ei luultavasti ollut erityisesti suunni- 
teltu. Sattuma puuttui kuitenkin peliin: Julius 
Krohnin yllättävä kuolema purjehdusretkellä 
elokuussa 1888 muutti pojan suunnitelmat, 
joihin oli kuulunut lähtö Ouluun opettajaksi. 
Kaarle Krohn päätyikin sen sijaan Helsinkiin 
hoitamaan isänsä suomen kielen ja kirjallisuu- 
den professuuria, sitten kansanrunoudentutki- 
muksen dosentuuria ja ylimääräistä henkilö- 
kohtaista professuuria ja lopulta vuonna 1908 
kansanrunoudentutkimuksen vakinaista pro- 
fessuuria, yhtä maailman ensimmäisistä folklo- 
ristiikan alalla. 

Isänsä kuoleman jälkeen Kaarle Krohn vii- 
meisteli vielä pitkään tämän kesken jääneitä 
tutkimuksia. Viimeistään tässä vaiheessa hän 
kytkeytyi myös osaksi isänsä teoreettista pe- 
rintöä. (Setälä 1932, 367-369; Evijärvi 1963; 
Hautala 1964; Pentikäinen 1969-1970; Kuusi 
1991, 1-2.) Viipurin lähellä Kiiskilässä asunut- 
ta Krohnien perhettä voi pitää myös aikansa 
vaikutusvaltaisena kulttuurisukuna Suomessa. 
Perhe oli ideologisesti tiedostava: fennoma- 
nian vaikutuksesta kodin puhekieleksi otet- 
tiin suomen kieli (Evijärvi 1963, 9-10). Kaarle 
Krohnin veli oli musiikintutkija Ilmari Krohn 
ja sisar Helmi oli naimisissa Emil Nestor Se- 
tälän kanssa. Isän myöhemmästä avioliitosta 
syntynyt Aino avioitui virolaisen Oskar Kal- 
laksen kanssa. 

Salminen oli kotoisin itäiseltä Uudeltamaal- 
ta Myrskylän kylästä, missä hänen isänsä toi- 
mi kansakoulun opettajana. On mahdollista, 
että Väinö Salmiselle Krohn edusti eliittiä, 

jota tämä kansasta lähteneenä vieroksui. Eliit- 
tiin kuulumista voi pitää yhtenä kulttuurisen 
pääoman (Bourdieu 1986) muotona, joka sul- 
kee sisälleen toisia ja rajaa ulkopuolelle toisia. 
Jos tieteentekijä Salmisen tapaan tulee tällais- 
ten eliittien ulkopuolelta, saa hän kokea ulko- 
puolisuutensa esimerkiksi vaikeutena päästä 
samanlaisiin asemiin kuin eliittiin jo valmiiksi 
kuuluvat. Joinain aikoina sosiaalinen nousu 
on kuitenkin helpompaa kuin toisina. Esi- 
merkkinä tällaisesta valtaeliitin ulkopuolelta 
nousseesta tutkijasta voi pitää iittiläisen kylä- 
räätälin poikaa Anders Johan Sjögreniä, joka 
tiedeurallaan onnistui nousemaan Pietarin 
Keisarillisen Tiedeakatemian varsinaiseksi 
akateemikoksi (Laine 2020). Vastaavasti suo- 
malaisen yliopistolaitoksen laajenemisen myö- 
tä niin sanotuille suurille ikäluokille avautui 
1960-luvulta alkaen runsaasti mahdollisuuksia 
sellaiseen akateemiseen uraan, josta aiempi 
sukupolvi ei olisi voinut haaveillakaan. Myös 
Väinö Salmista voi pitää yliopiston muodosta- 
man sosiaalisen yhteisön ulkopuolelta tullee- 
na. Sjögrenin tapaan Salmisen kotikieli oli 
suomi, mutta Salmisen opiskelujen aikaan 
1900-luvun alussa kielen vaihtaminen ei enää 
ollut edellytys yliopistouralla etenemiselle 
toisin kuin Sjögrenin aikaan 1800-luvun alku- 
puolella. ° 


Vuori tulee Muhametin luo: Kaarle Krohn 
vierailee Setälän lahjakkaan oppilaan luona 


Kaarle Krohnin ja Väinö Salmisen suhde näyt- 
tää aluksi olleen luonteeltaan lahjakkaan opis- 
kelijan ja etäisen, mutta ystävällisen opettajan 
välinen suhde. Elämäkerrallisessa muistelma- 


teoksessaan Vaeltajan tarinoita (1946a) Salmi- 
nen käsittelee Krohnia asiallisen neutraalisti, 
ei tosin opettajana erityisen korkealle arvos- 
taen, mutta ilmeisen tyytyväisenä siitä, että 
Krohn oli pitänyt Salmisen ensimmäistä tut- 
kielmaa D. E. D. Europaeuksesta kotikäynnin 
arvoisena: 


Professori Kaarle Krohniin tutustuin vasta syksyllä 
1903. Tapaamisesta sopii sanoa: Kun ei Muhametti 
tule vuoren luo, niin vuori tulee Muhametin luo. 
- - Hän oli Setälältä saanut lukeaksensa puolen tu- 
hannen sivun laajuisen laudatur-tutkimuskokeeni 
D.E.D. Europaeuksesta. ”Te olette tehnyt suuren 
työn. Tulin onnittelemaan. Siinähän on paitsi elä- 
mäkertaa vielä toinen osa, selonteko Europaeuk- 
sen 2800 runon saantipaikoista.” Sain osakseni niin 
ylenpalttista kehumista, että alas silmät siirtelimmä. 
Nolona sanoin, etten voi edes pyytää herra profes- 
soria istumaan, kun pieni huone on niin täynnä 
tupakansavua. Vai tupakoitteko, professori? ”En 
tupakoi ja olen myös vesipoika.” Valittelin, että 
ruokahuoneessakin oli siivous, mutta jos professori 
salli, että saattelisin kotiin päin, niin voisi raikkaas- 
sa aamuilmassa keskustella, Se sopi ja saattelin 
Krohnia Ruoholahdenkadulle, jonka varrella hän 
silloin asui. Hän tiedusteli, aioinko ryhtyä opiske- 
lemaan kansanrunoutta, ja kuultuaan, että tarkoi- 
tukseni oli ottaa se peräti pääaineeksi, hän ehdotti 
lähempää tuttavuutta — ei setä, vaan sinä. (Salmi- 
nen 1946a, 65-67.) 


Krohnin lähestymistä voi pitää poikkeuksel- 
lisen lämpimänä ja varmaankin Krohnia per- 
soonana hyvin kuvaavana. Myös Salmisen yli 
neljäkymmentä vuotta myöhemmin kirjoit- 
tama kuvaus tapahtumasta on kenties varauk- 
sellisen kohtelias. Vierailun jälkeen Salmi- 
nen ilmoittautuu Krohnin luennoille, vaikkei 

pitänytkään tämän tapaa luennoida erityi- 
sen inspiroivana. Salminen toimi jo tuolloin 
SKS:ssa aputehtävissä järjestämässä keruu- 
aineistoja ja näki, miten Krohnin luennot seu- 
railivat hänen tulossa olevaa Kalevalan runojen 
historia -teostaan: 


Siihen aikaan Suomalaisen Kirjallisuuden Seuran 
kustannusliike ja kansanrunousarkisto, jossa jär- 
jestin kokoelmia, olivat samoissa huoneissa Halli- 
tuskatu I:n alakerrassa. Sinne tuli Kalevalan runo- 
jen historian painettuja arkkeja, joista sain lukea, 
mitä kuukausi, pari sitten luennoilla olin kuullut. 
Tämän havainnon jälkeen en tehnyt mitään muis- 
tiinpanoja ja kävin noilla luennoilla niin harvoin 
kuin kehtasin. — - Henkilökohtaisessa ohjauksessa 
Krohn oli aina ystävällinen ja valmis opettamaan. 
(Salminen 1946a, 67.) 


Krohnin luentojen pohjana oleva kirja julkais- 
tiin vuosina 1903-1910 seitsemänä vihkona ja 
siitä muodostui Salmisen omissa kertovan ru- 
nouden tutkimuksissa yksi tärkeimpiä kritiikin 
kohteita.” On tärkeää huomata, että Salminen 
ei vuonna 1946 julkaistuissa muistelmallisissa 
kirjoissaan Vallattomilta vaellusvuosilta (1946b) 
ja Vaeltajan tarinoita (1946a) missään kohdissa 
arvostele Krohnia sen enempää tai voimak- 
kaammin, kuin yllä olevassa kohdassa näkyy. 

Väinö Salminen aloitti opintonsa Helsingin 
keisarillisessa yliopistossa vuonna 1901. Osal- 
listuttuaan kotiseudullaan Itä-Uudellamaalla 
aktiivisesti Venäjän armeijan kutsuntoja vas- 
tustavaan kutsuntalakko-liikkeeseen Salmi- 
nen arveli uramahdollisuuksiensa menneen 
ja kansanrunouden opiskelun oleva sikälikin 
sopiva vaihtoehto, koska se ei tarjoaisi mitään 
uranäkymiä: 

Yliopistossa ei ollut erikoista suomalaisen ja ver- 
tailevan kansanrunoudentutkimuksen oppituolia, 
ainoastaan henkilökohtainen ylimääräinen profes- 
sori, Kaarle Krohn. Kansanrunouden opiskelu ei 
tuottanut mitään vakinaista virkaa. Päätin ottaa sen 
pääaineekseni. Ajattelin, että ehkä aikoinaan saisi 
sen verran apurahoja Suomalaisen Kirjallisuuden 
Seuralta, että pääsisi matkoille. (Salminen 1946a, 53.) 


Ensimmäisiä Salmisen opettajia yliopistolla 
oli Aukusti Robert Niemi, Suomalaisen Kir- 
jallisuuden Seuran sihteeri ja suomalaisen 
kirjallisuuden ja kansanrunouden dosentti. 
Niemi ohjasi hänen Kalevala-luennoillaan 
ahkerasti istuneen Salmisen tutkimaan Euro- 
paeusta ja palkkasi hänet samalla myös avus- 
tamaan Suomen Kansan Vanhat Runot -sarjan 
eli SKVR:n Vienan Karjalan runojen saatta- 
misessa painokuntoon (ensimmäiset 33 osaa 
julkaistiin vuosina 1908-1948). 

Omien muistelmiensa mukaan Väinö Sal- 
minen jatkoi seuran palveluksessa aina vuo- 
teen 1918 asti toimittaen kansanrunouskokoel- 
mia ja toimien kansatieteellisen valiokunnan 
sihteerinä (Salminen 1946a, 61-63). SKS:n ja 
Kalevalaseuran historiateokset kertovat Sal- 
misen toimineen SKS:ssa kirjaston- ja arkis- 
tonhoitajana vuosina 1910-1919 (Häggman 
2012, 509; Kalleinen 2011, 17). Salmisen henki- 
lökohtainen kirjeenvaihto todistaa työsuhteen 
jatkuneen vielä pidempäänkin, urakkaluon- 
teisena, palkkioperustaisena ja ehkä siksi ei 
maininnan arvoisena. SKVR:n toimittaminen 
kestikin aina Salmisen kuolemaan asti ja sen 
ylikin: viimeisen osan, Uudenmaan runot vii- 
meistelivät painokuntoon Salmisen kuoleman 
jälkeen vastineeksi jo maksetuille ennakoille 
hänen puolisonsa Kaarina (Syster Karin Sofia 

os. Lindfors) Salminen sekä tytär Heliä (Pöy- 
sä & Seppä 2021, tulossa). SKVR:n niteistä 
Väinö Salminen toimitti yhteensä neljätoista, 
enemmän kuin kukaan toinen sarjan toimitta- 
jista. Koska Vienan Karjalan osat olivat julkai- 
susarjan ensimmäiset, Salminen oli mukana 
toimitustyössä julkaisun alusta loppuun asti, 
viimeisintä, vuonna 1997 julkaistua täydenny- 
sosaa lukuun ottamatta. 


Kerääjille suunnattu Antero Vipunen (1908- 
1909): luovia ideoita ja julkisia erimielisyyksiä 


Kaarle Krohnin ja Väinö Salmisen opettaja- 
oppilas-suhde ei jatkunut pitkään Salmisen 
muistelmissaan kuvaamassa hengessä. Vuo- 
sina 1908 ja 1909 yhteensä seitsemänä vih- 
kosena ilmestynyt Antero Vipunen -niminen 
keruulehti kertoo tuulen viimeistään tuolloin 
kääntyneen päinvastaiseen suuntaan. Perin- 
teenkerääjille suunnatut, Virittäjän liitteenä 
jaetut vihkoset kertovat suorastaan häkellyttä- 
vän jyrkästä vastakkainasettelusta julkaisija- 
yhteisönsä edustajien ja julkaisun toimittajan, 
Väinö Salmisen välillä. Mitä vuosina 1903- 
1908 oikein tapahtui? 

Krohnin ja Salmisen ensimmäisen tapaa- 
misen jälkeiset vuodet olivat Suomessa poliit- 
tisten valtakamppailujen aikaa, jolloin vastak- 
kain olivat myöntyvyyspolitiikkaa suhteessa 
emävaltioon Venäjään kannattavat vanhasuo- 
malaiset ja kriittisesti suhtautuvat nuorsuoma- 
laiset, jotka vuonna 1905 irtautuivat suomalai- 
sesta puolueesta? Kai Häggman kuvaa poliit- 
tisen kamppailun tuomaa dramatiikkaa SKS:n 
piirissä 1900-luvun alkuvuosikymmenenä, jol- 
loin vahvimmilla olivat vanhasuomalaiset 


ja heikommilla valtaan pyrkivät nuorsuomalai- 
set, heidän joukossaan myös Väinö Salminen 
ja Emil Nestor Setälä. Seuran varaesimiehenä 
toiminut Kaarle Krohn ei ilmeisesti ollut mie- 
leltään erityisen poliittinen, mutta joutui var- 
masti jo asemansa vuoksi mukaan kamppai- 
luun, jossa pyrittiin estämään nuorsuomalais- 
ten pääsy valtaan SKS:ssa. Myös nuorsuo- 
malaisten yritykset saada Väinö Salminen 
nimitettyä seuran sihteeriksi kilpistyivät. 

Tästä näkökulmasta tarkasteltuna Antero 
Vipunen -lehteä (1908—1909) voi pitää myös po- 
liittisena tekona, vaikka muodollisesti kysees- 
sä olikin vain uusi, kiinnostava kokeilu seuran 
ja perinteenkerääjien välisen yhteydenpidon 
lisäämiseksi. Antero Vipusessa Väinö Salminen 
aloittaa Kaarle Krohnin kansanrunojen tutki- 
muksen kritisoimisen oikeastaan sen kaikilla 
osa-alueilla: tutkimuskäytäntönä (positivistis- 
henkiset säeanalyysit), kansanrunojen kehit- 
tymis- ja leviämisteoriana (yksinkertaisesta 
monimutkaisempaan, lännestä ja etelästä poh- 
joiseen Vienaan) ja runojen ikää koskevina 
väittäminä (Krohnilla nuorempia kuin 1300- 
luku, Salmisella osin yhteisellä kantasuoma- 
laisella ajalla syntyneitä). Kaarle Krohnin 
Kalevalan runojen historian kritisoinnista muo- 
dostuukin Salmisella elämänmittainen teema, 
jossa kohteliaan kritiikin (esim. Setälä 1932) 
paikalla nähdään runsaasti alatyylistäkin vih- 
jailua, pikkumaisuuksia ja kohteen osoittelua 
nimettömänä. Valitettavasti tällainen ”maa- 
littaminen” kääntyy tehokkaasti Salmista it- 
seään vastaan silloinkin, kun hän on kritiikis- 
sään periaatteessa oikeassa. 

Erityisen kiinnostavaksi Antero Vipusen te- 
kevät kuitenkin siinä tarjotut uudet näkemyk- 

set perinteen elämästä, ehdotukset keruun 
uusiksi painopisteiksi ja yleistajuisten perinne- 
julkaisujen suunnittelu. Näyttää siltä, kuin 
nuori Salminen olisi tässä vaiheessa päätynyt 
folkloreteoriassaan monessa kohtaa täysin 
uudenlaiseen käsitykseen folkloresta ja sen 
tutkimuksesta. Traagista oli se, että Salmisen 
näkemyksille ei vielä löytynyt vastakaikua tie- 
deyhteisön piiristä. Uudenlainen tarkastelu- 
tapa valtasi alaa vasta myöhemmin, kansan- 
runojen leviämisestä kiinnostuneiden sukupol- 
vien vaihtuessa toisiin. Kiinnostus perinteen 
esityskonteksteihin, perinneyhteisöjen etni- 
siin ja kulttuurisiin eroihin, eri laulukulttuu- 
rien vaikutuksiin perinteen omaksumiseen ja 
leviämiseen eivät ehkä olleet pelkästään Sal- 
misen oman luovuuden synnyttämiä ideoi- 
ta”, mutta hän joka tapauksessa antoi uudelle 
folkloreteorialle selkeimmän muotoilun. Var- 
sin nykyaikaiselta tuntuvat esimerkiksi ajatus 
rajatun perinnealueen huolellisesta, holisti- 
semmasta tarkastelusta (irrallisten säkeiden 
tutkimisen sijaan), samoin Salmisen huomau- 
tus siitä, miten tärkeää on kiinnittää huomiota 
myös esityksellisiin tekijöihin ja perinteentai- 
tajien persoonaan ja omaan ymmärrykseen 
perinteensä merkityksistä. Keruita organisoi- 
van instituution edustajana Salminen näkee 
myös juhlittujen suurkerääjien ongelmallisuu- 
den, jos tuloksena on vain hajanaisia ja pin- 
nallisia muistiinpanoja sieltä täältä. 

Antero Vipusen julkaiseminen osuu Kaarle 
Krohnin elämän tärkeään vaiheeseen: vuon- 
na 1908 hänet nimitetään Helsingin yliopiston 
suomalaisen ja vertailevan kansanrunouden- 
tutkimuksen professoriksi. On vaikea kuvitel- 
la, etteikö Kaarle Krohn olisi kokenut Salmi- 

sen kirjoittelua hyvin loukkaavana, varsinkin 
kun kritiikki julkaistiin oman tiedeyhteisön 
nimissä kerääjille ja muille suomen kielestä 
kiinnostuneille (Virittäjän lukijakunta) tarkoi- 
tetussa julkaisussa. Noina vuosina Kaarle 
Krohn, kansainvälisen Folklore Fellows -yhdis- 
tyksen perustamisen (1907) myötä, alkoi näh- 
dä myös leviämisteoriansa yleisempänä, laa- 
jemmin sovellettavana, kansainvälistä tiede- 
yhteisöä kiinnostavana teoreettisena mallina 
(Pentikäinen 1969-1970, 30). Väinö Salmisel- 
le Krohnin haastaminen oli uhkarohkea teko, 
malliesimerkki huonosta pelisilmästä. Kaarle 
Krohnin asema tieteenalalla oli vahva ja vain 
vahvistumassa professorinimityksen myötä. 
Myöhemmin Krohnin toimiminen SKS:n 
pitkäaikaisena esimiehenä (1917—1933) sai 
Salmisen maalittamisyritykset näyttämään 
entistäkin epätoivoisemmilta. 

Kenties politiikka ajoi tässä tieteen ohi 
asioiden tärkeysjärjestyksessä. Tai ehkä Kroh- 
nista oli muodostunut vain Salmiselle pakko- 
mielle. Kuitenkin Salminen oli samaan aikaan 
läheisissä suhteissa Kalevalaan intohimoisesti 
suhtautuneiden taiteilijapiirien kanssa ja pe- 
rustamassa Kalevalaseuraa (sen ensimmäiset 
suunnittelukokoukset pidettiin jo 1911). Jouk- 
ko kansallisesti merkittävimpiä taiteilijoita, 
runoilija Eino Leino ja taidemaalari Akseli 
Gallen-Kallela etunenässä, kuuluivat hänen 
läheiseen ystäväpiiriinsä, toimipa Salminen 
itsekin taiteilijoiden mallina (Pöysä & Seppä 
2021, tulossa; Juhani Kirpilän kokoelmat). Itse 
hän kokee ystäväpiirinsä syntyneen osana sa- 
nomalehtikirjoittelua (Salminen 1946a, 78). 

Myös Salmisen luonne, seurallisuus ja sana- 
valmius yhdistettynä tarvittaessa reippaaseen- 

ken č N D 


Kalevalaseuran perustamiskokouksesta 4.7.1911 on säilynyt Väinö Salmisen ottama kuva, joka on leikattu 
talteen jostakin nimeämättömästä julkaisusta. Paikalla innoittuneissa tunnelmissa vasemmalta oikealle 
Matti Äyräpää, Akseli Gallen-Kallela, Alpo Sailo ja E. N. Setälä. Kalevalaseura. 

kin alkoholinkäyttöön ja tupakointiin yhdisti- 
vät ja erottivat. Akseli Gallen-Kallela ehdotti- 
kin Väinö Salmiselle tämän omien sanojen 
mukaan myös taiteilijaelämään liittyvien 
”kulttuurimuistojen” tallentamista: ”Kun sinul- 
la on niin tavaton muisti tapahtumista ja mitä 
kulloinkin juteltiin, niin kirjoita, runonkerääjä, 
myös niitä muistiin. Kulttuurimuistot on saa- 
tava talteen.” (Salminen 1946a, 75.) Myös 
E.N. Setälä piti taiteilijoiden alkoholinhuurui- 
sia kertomuksia ”avartavina, naiivisuudesta 
vapauttavina” (mt., 77). Tällaisia keskusteluja 
tuskin koskaan käytiin toisen folkloristiikan 
opettajan, Kaarle Krohnin kanssa, joka oli 
tunnettu raittiusmies. Väinö Salmisenkin iloi- 
set ja kenties ajoittain myös vähemmän iloiset 
poikamiespäivät olivat Antero Vipusen aikaan 
loppusuoralla, sillä syksyllä 1909 hän aloitti 
kirjeenvaihdon Kaarinan, eli Syster Karin So- 
fia Lindforsin (1886—1979), tulevan vaimonsa 
kanssa”. 


Kirjeitä puolisolle 


Keskeinen aineisto Salmisen näkökulman 
kannalta on tämän henkilökohtainen kirjeen- 
vaihto, jonka merkityksellisin osa on kirjeen- 
vaihto puoliso Kaarina Salmisen kanssa - tai 
Väinön kirjeet Kaarinalle, sillä Kaarinan kir- 
jeitä on säilynyt tai ainakin arkistoon toimitet- 
tu vain yksi. Tärkeä osa puolisoiden välisestä 
kirjeenvaihdosta ajoittuu kesiin, jolloin Kaa- 
rina on lasten kanssa poissa kaupungista ja 
Väinö Helsingissä opetustöitään tai SKVR:n 
julkaisutöitä hoitamassa. Kirjeiden sävystä 
päätellen puolisot ovat läheisiä ja jakavat 
myös työyhteisössä tapahtuneita sattumuksia, 

mikä tekee aineistosta erityisen kiinnostavan 
näkökulmamme kannalta. Asiat, joista ehkä 
olisi keskusteltu kodin piirissä, ovat muun 
perheen kesäisen maalle vetäytymisen ansios- 
ta tallentuneet pysyvästi puolisoiden kirjeen- 
vaihtoon. 

Yksityiskirjeiden ollessa tutkimuksen ai- 
neistona tutkija joutuu arvioimaan omaa roo- 
liaan niiden tulkitsijana ja julkaisijana (esim. 
Lahtinen ym. 2011, 23-24). Väinö Salmisen 
ja tämän puolison Kaarina Salmisen kirjeen- 
vaihdon on luovuttanut SKS:lle Kaarina Sal- 
minen ja Salmisten poika, Inmar. On melko 
varmaa, että kirjekokoelma on käynyt läpi 
jonkinlaisen editoinnin ja karsinnan jo ennen 
luovutusta. Ehkä kaikkea ei ole haluttu jättää 
jälkipolvien näkyviin, ja tutkijakin voi vain 
arvailla, mitä tämä piiloon jäävä aineisto on. 
Ainakin kaikki sisällissotaan ja niin kutsuttui- 
hin heimosotaretkiin liittyvä loistaa poissa- 
olollaan, vaikka Salmisen kokoelmasta löy- 
tyvä heimoristi ja muualta löytyvät aineistot 
kertovat Salmisen osallistuneen aktiivisesti 
näihin sotatoimiin. Salmisen ystävälleen Ak- 
seli Gallen-Kallelalle lähettämät kirjeet tämän 
omassa kirjekokoelmassa taas ilmentävät esi- 
merkiksi vihamielisyyttä punavankeja ja juu- 
talaisia kohtaan, mitä puolison kanssa käydys- 
sä kirjeenvaihdossa ei näy (Pöysä & Seppä 
2021, tulossa). Kirsi Keravuori pohtii Mireille 
Bossisin käyttämää käsitettä tahdittomasta 
kolmannesta lukijasta, jollainen tutkija yksi- 
tyistä kirjeenvaihtoa tutkiessaan väistämättä 
on (Keravuori 2017, 129-130). Tutkijat tunnista- 
nevat kuitenkin myös vastuun lukea ja kirjoit- 
taa yksityisistä aineistoista kunnioituksella ja 
vastuullisesti, mikä ei poista sitä seikkaa, ettei 

tekstejä ole tarkoitettu näille kolmansille sil- 
mille. Joka tapauksessa yksityiskirjeiden kaut- 
ta on mahdollista nähdä tapahtumia, tuntei- 
ta ja merkityksiä, joiden jäljille muut aineis- 
tot eivät johda: niiden avulla erityisesti käsit- 
telemistämme henkilökohtaisten ja paradigma- 
kiistojen yhteenkietoutumista on mahdollista 
saada tietoa, joka muuten jäisi pimentoon. 

Väinö Salminen kertoo vaimolleen suhtees- 
taan Kaarle Krohniin neljässä kohtaa heidän 
kirjeenvaihtoaan: (1) saatuaan vuonna 1921 
Krohnilta kirjeen, jossa tämä asettaa Salmisen 
vastuuseen hänelle tulleesta nimettömästä kir- 
jeestä, jossa Krohnia moititaan Salmisen syrji- 
misestä, (2) lyhyessä kuvauksessa pohjoismai- 
sesta konferenssista Helsingissä kesällä 1922, 
(3) kuvauksissa Krohnin käyttäytymisestä 
professorinviran haun aikaan vuonna 1929 ja 
(4) kertomuksessa Salmisen omista tunteista ja 
muistokirjoitusten laatimisesta Krohnin kuo- 
leman jälkeen kesällä 1933. 

Vuoden 1921 kirje on sekava, monet ylivii- 
vaukset ja päällekirjoitukset kertonevat tunne- 
latauksesta, jonka Krohnin kirje aiheutti. Kos- 
ka Krohnin kirjeet (hänelle tullut ja Krohnin 
Salmiselle lähettämä) eivät ilmeisestikään ole 
säilyneet, voi niiden tarkempaa sisältöä tai 
ensimmäisen kirjeen kirjoittajaa vain arvail- 
la. Olennaista tässä on kuitenkin tuohtumus, 
jota kumpikin miehistä näyttää tunteneen, 
vaikkakin eri syistä. Krohn on tuohtunut siitä, 
että häntä syytetään epäreilusta toiminnasta, 
Salminen siitä, että hänen kuvitellaan turvau- 
tuvan nimettömien kirjeiden kirjoittamiseen. 
Kirjeenvaihdon taustalla voi nähdä myös sy- 
vän epäluulon, joka jo tuossa vaiheessa ilmei- 
sesti vallitsi Krohnin ja Salmisen välillä. 


Todennäköisesti joku tai jotkut Salmisen 
ystäväpiiristä olivat vuonna 1921 lähettäneet 
Kaarle Krohnille nimettömän kirjeen, jossa 
Krohnia moitittiin Salmisen syrjimisestä 
SKS:n julkaisutoiminnassa. Kenties Salminen 
on purkanut ystävilleen turhautumistaan jos- 
takin tutkijan elämään liittyneestä takaiskusta. 
Krohnilta saamansa kirjeen jälkeen Salminen 
purki tapahtunutta puolisolleen Kaarina Sal- 
miselle kirjeessä: 


- - Krohnilta on tullut 2/VI kirje, jossa hän sanoo 
saaneensa nimettömän haukkumakirjeen minun 
kirjoitukseni johdosta. Ja koska hän ”ei voi rauk- 
kamaiselle” kirjoittajalle vastata, niin hän pyyti mi- 
nulta, ”herra” vastausta, ”olenko voinut koskaan 
estää sinun kirjoituksiasi tulemaan julkisuuteen” 
j.n.e. En ole vielä vastannut [alleviivattu], enkä tie- 
dä vastaanko. On omituista, että hän luulee minun 
vaivautuvan nimettömien koneella kirjoitettujen 
haukkumakirjeiden sepittämiseen. — — (Väinö Sal- 
minen Kaarina Salmiselle 11.6.1921, SKS.) 


Seuraavan kerran Kaarle Krohn nousee Väinö 
ja Kaarina Salmisen välisen kirjeenvaihdon 
aiheeksi kesällä 1922 Salmisen kertoessa sel- 
västi vahingoniloisena kuulumisia pohjois- 
maisesta etnologikongressista, jossa Krohnin 
uskonnon alkuperäteoria oli skandinaavikol- 
legoiden kritiikin kohteena: 


Sain kirjeesi. — Tuntini Maneesissa aloitin jo. Poh- 
joismaisessa etnologian kongressissa olin mukana 
ja pidin siellä tiistaina esitelmän tapaisenkin. Koh- 
tuullisesti kangertelevalla ruotsinkielellä ja päi- 
vällisillä annoin hyvän näytteen — pikkutunneilla, 
— miten ”häppää” kumotaan lärveihin. / Kongres- 
sissa sukeni keskustelu, jossa Krohn joutui Lundin 
dosentti von Sydowin kanssa väittelyyn. S. on nyt, 

vaikka Krohnin toimesta sai dosentuurin, vastak- 
kaisella kannalla. Minun ei tarvinnut puuttua suu- 
kopuun, sillä muut höyhentivät hänen vainajain- 
palvontansa. (Väinö Salminen Kaarina Salmiselle 
17.7.1922, SKS.) 


Kolmannen kerran Väinö Salmisen ja Kaarle 
Krohnin välinen suhde aktuaalistuu kansan- 
runoudentutkimuksen professorin viranhaun 
yhteydessä vuonna 1929. Salminen kokee 
Krohnin suhtautuvan hänen mahdolliseen va- 
litsemiseensa kielteisesti ja on siinä varmaan 
oikeassa. Muutamat kohtaamiset Krohnin 
kanssa SKS:n käytävällä ja yliopiston opet- 
tajainhuoneessa ovat väkinäisiä, Salmisen 
oman syvän epäluulon värittämiä: 


Krohnin tapasin 4 p. Opettajahuoneessa ja hän 
oli hyvin iloinen sekä ystävällinen, joten arvasin 
jo ennen N:n lappua, että asiat minun kohdaltani 
ovat huonojapäin. Mutta tänään tapasin hänet uu- 
delleen ja alakuloisena. Oli eilen lukenut Setälän 
tiedekunnalle lähettämän kirjeen ja sain Saloniuk- 
selta heti Kr.n lähdettyä kuulla, että Setälä antaa 
hartian voimalla koirannuuskaa tiedekunnalle ja 
varoittaa valitsemasta ulkolaisia purkki[?]tiedemie- 
hiä, kun hakijoiden joukossa on sellaisia, jotka ke- 
rääjinä ja julkaisijoina ovat tehneet vuosisataistyön, 
jota eivät ulkomaalaiset ymmärrä arvostaa. Tiede- 
kunta päätti pyytää uudelleen Setälää ja Krohnia. 
Ja kaiketi molemmat lopulta suostuvat. (Väinö Sal- 
minen Kaarina Salmiselle 7.6.1929, SKS.)8 


Viran saa lopulta Aukusti Robert Niemi, joka 
kuitenkin kuolee jo parin vuoden päästä 
28.10.1931. Väinö Salmisen jälkimmäisestä ja 
professorinviran saamiseen johtavasta viran- 
hausta ei ole syntynyt tai säilynyt puolisoiden 
välistä kirjeenvaihtoa. Uutena vakavasti otet- 

tavana kilpailijana nousee tuolloin Salmisen 
uhkaajaksi nuori ja lupaava Martti Haavio. 
Viranhakutilanne erilaisine epämääräisine 
käänteineen? virittää Salmisen ja Haavioiden 
välille uuden konfliktin, vaikka nämä vielä vä- 
hän aiemmin (maaliskuussa 1931) olivat ko- 
koontuneet yhteen pohtimaan "kansallisuus- 
asiaa”. (Eskola 2000, 222—224, 321-324.) Lau- 
sunnonantajista valinnan ratkaisijaksi nousee 
Uno Harva, joka pitää Haaviota epäpätevänä 
virkaan. Syksyllä 1932 viranhaku ratkeaa lo- 
pulta siten, että tiedekunta nimeää Salmisen 
ensimmäiselle, Mansikan toiselle ja Haavion 
vasta kolmannelle sijalle. Elsa Enäjärvi kirjoit- 
taa tuolloin päiväkirjaansa 3.10. 1932, Haavioi- 
den perheessä Salmista kohtaan tunnettua 
halveksuntaa ilmaisten: 


Olemme suhtautuneet asiaan rauhallisesti. Mutta 
se, että Martti olisi julistettu epäpäteväksi kilpai- 
lussa, jossa Salminenkin julistetaan päteväksi ja 
asetetaan ensimmäiselle ehdokassijalle, olisi ol- 
lut vääryys, josta kivienkin olisi pitänyt huutaa. 
(Eskola 2000, 324.) 


Neljännen kerran Kaarle Krohn nousee esiin 
Väinö Salmisen kirjeenvaihdossa kuoleman- 
sa jälkeen kesällä 1933. Kirjeessä vaimolleen 
Väinö Salminen tavallisten perheen elämää 
koskevien asioiden ohessa kertoo Kaarle 
Krohnin kuolemasta ja sen johdosta häneltä 
pyydetyistä sanomalehtien muistokirjoituk- 
sista. Suorapuheisen ja vilpittömän oloinen 
kirje paikantaa Väinö Salmisen suhteessa 
Kaarle Krohniin henkilönä ja tuo esiin tämän 
kirjoituksen kannalta tärkeän näkemyksen 
Krohnin ympärillä toimineesta klaanista tai 
”kaartista”, johon kuuluu muiden muassa 

Martti Haavio. On kuin Krohn, joka kuole- 
maansa asti oli ollut SKS:n esimies, olisi ollut 
tähän asti jonkinlaisena tulppana Salmisen 
elämässä: 


—— Mutta kun K.K. kuoli viime keskiviikkoaamuna 
soitettiin klo 11 U.S:sta, että kirjoittaisin nekrologin 
ja juuri kun kirjoittelin soitti H. Sanomat ja kirjoi- 
tin siihenkin pari palstaa, joten tänään aion mennä 
perimään saataviani. Tässä toteutuu kirjaimellisesti 
”den enes död är den andres bröd”. Istuessani tois- 
sailtana ”Kuopassa” sanottiin, että minun U.S:een 
kirjoittamani nekrologi oli viileän asiallinen, mutta 
H.S:n lämmöllä kirjoitettu. Annoin heidän puhua 
tarpeensa ja sanoin sitten // vasta, että molemmat 
Krohnin nekrologit ovat samalla 1 mk. keltaisella 
lyijykynällä kirjoitetut. / - Elämää taisto tarkoittaa, 
hautahan kaiken tasoittaa 


— Minä kirjoitin K.K:sta sen vuoksi, ettei kaupungis- 
sa ollut hänen kaartiaan ja kun lehdet pyytämällä 
pyysivät apua. Jos en riveihin saanut lämpöä, joh- 
tunee se siitä, ettei sitä ollut, mutta pikkumaisuut- 
ta, halpamielisyyttä. — - Kun vastustajaa ei enää 
ole ja sivuutan mikä mielestäni [yliviivattu] hänen 
suunnassaan mielestäni on harhaa. Eihän kukaan 
enää polemikoilyliviivattu]kirjoittele J.Krohnin 
Kalevalatutkimusten päätelmistä — mikäli ne ovat 
mahdottomia. ”Kukin lintu laulaa äänellään — var- 
je fägel sjunger efter sin näbb” (Väinö Salminen 
Kaarina Salmiselle 22.7.1933.) SKS. 


Salmisen päällimmäinen tunne Kaarle 
Krohnin kuolemasta näyttääkin olevan ko- 
kemus tunteettomuudesta ja oman ”pikku- 
maisuuden” ja ”halpamielisyyden” ihmettely. 
Salminen on kuolinuutisen kuulleessaan 
kirjoittamassa folkloristiikan alan oppikirjaa 
Suomalaisten muinaisrunojen historia 1 (1934), 
mutta päättää luopua ankarimmasta kritiikis- 


tään Krohnin teorioita kohtaan, sillä niiden 
aika on nyt ohi. 

Miten perusteltua Salmisen Krohn-kritiikki 
lopulta oli? Millaisia näkemyseroja Krohnin 
ja Salmisen välillä oli? Ja koskivatko ne enem- 
män henkilökohtaista elämää, tyylejä, yhteen- 
sopimattomuutta ihmisinä kuin tiedettä? Puo- 
lisoiden välinen kirjeenvaihto ei anna tämän 
arviointiin paljonkaan avaimia. Paradigmojen 
taustalla häilyy kuitenkin selviä valta- ja auk- 
toriteettiasetelmia: SKS:n esimiehenä vielä 
eläkkeelle jäämisensä jälkeen toimineen 
Kaarle Krohnin kuolema näyttää vapautta- 
neen Väinö Salmisen alan keskeisen auktori- 
teetin edustamasta taakasta. 

Maantieteellis-historiallista menetelmää 
koskeviin perustaviin näkemyseroihin pa- 
laamme vielä myöhemmin. Käsittelemme 
ensin lyhyesti folkloristien heimon sisällä he- 
gemonisesta asemasta käydyn taistelun seu- 
raavaa vaihetta, jakoa SKS:aan paikantuvaan 
Kaarle Krohnin ”kaartiin” (vrt. yllä oleva si- 
taatti) ja yliopiston ja tiedeseurojen muodos- 
tamalla kentällä vuodet 1933-1947 aktiivisesti 
toimineen Väinö Salmisen omiin joukkoihin, 
joissa ”kaatuneet” (esim. vuonna 1935 kuollut 
E.N. Setälä) korvattiin nuoremmilla aseen- 
kantajilla. Matti Kuusen vuonna 1946 Väinö 
Salmiselle lähettämät kirjeet ovat myös mer- 
kittäviä, sillä ne kertovat Salmisella vielä tuol- 
loinkin, monien ystäviensä jo kuoltua, olleen 
oma kannattajakuntansa tiedemaailmassa. 
Näihin kannattajiin kuului varmuudella aina- 
kin Matti Kuusi, jonka suhdetta Väinö Sal- 
miseen voi kirjeiden perusteella pitää luotta- 
muksellisena, kenties myös Salmisen tyyliä 
ihailevana. Räväköihin henkilöarvioihin mie- 

listynyt Kuusi arvioi ystävälleen Aulis Ojajär- 
velle samoin vuonna 1946 seuraavasti: 


Tyydynpä luomaan katsauksen folkloristiikan uu- 
simpaan historiaan. Vielä 20 vuotta sitten suloinen 
harmonia paavi Kaarle Krohnin sitoessa ja pääs- 
täessä sieluja ja mielipiteitä rajattomana despootti- 
na. Ainoa ”kauhea lapsi” ja kapinallinen oli Väinö 
Salminen, luolamies, joka rohkeudellaan hyvin 
ansaitsi professuurinsa. Eikö ole kuvaavaa, että 
Krohnin 20:stä lisensiaatista kukaan ei ole pitä- 
nyt kutiaan ja kasvanut edes keskimitan tutkijaksi. 
Martti Haaviota lukuun ottamatta, jota Krohn ei 
ehtinyt kesyttää! (Krogerus 2014, 637.) 


Myös Kuusen myöhemmässä, suhdetta Salmi- 
seen etäännyttävästi arvioivassa muistelmassa 
mainittu Jouko Hautala on varmaankin kuu- 
lunut Salmisen tukijoukkoihin, päätellen vaik- 
kapa siitä, millaista kiitosta Hautala Salmisel- 
le antaa väitöskirjansa alkusanoissa (päivätty 
20.4.1945): ”Tutkimustyöni aikana monin ta- 
voin osakseni tulleesta suuriarvoisesta tuesta 
ja avusta haluan sydämellisesti kiittää ennen 
muita professori VÄINÖ SALMISTA” (Hau- 


tala 1945, 6). 


Tiedeseuroja ja uusia vastakkainasetteluja: 
Kaarle Krohnin jälkeinen aika 


On vaikeaa tietää, miten voimakkaasti Salmi- 
sen ja SKS:n vastakkainasettelu vaikutti yk- 
sittäisten alan toimijoiden asemoitumiseen 
jännitteisessä tiedekentässä. Lähteet puhuvat 
ristiin ja mielipiteet muuttuvat ajan ja muiste- 
lun suhdanteiden myötä. Myös muistelijan 
oma tieteellinen asema vaikuttaa muistelun 

näkökulmaan. Kai Häggman väittää SKS:n 
historiassaan A. R. Niemen ja Väinö Salmisen 
yrittäneen jo vuodesta 1921 alkaen hankaloit- 
taa Krohnin oppilaiden (Antti Aarne ja Mart- 
ti Haavio) akateemista uraa (Häggman 2012, 
280-281). Häggmanin lähteenään käyttämä 
Elsa Enäjärvi-Haavion päiväkirjan kohta ker- 
too kuitenkin vain A. R. Niemen toiminnas- 
ta (ei Salmisen), kun taas samassa kohdassa 
lähteenä käytetty Matti Kuusen julkaistujen 
muistelmien kohta ei kerro mitään mahdol- 
lisesta Salmisen kollegoihinsa kohdistamasta 
kiusaamisesta. 

Tutkimuksen historiaa selviteltäessä on kiin- 
nostavaa pohtia erilaisten yhteisesiintymisten 
merkitystä. Todistavatko ne aina ystävyydestä 
tai todistaako niiden puuttuminen esimerkiksi 
vihamielisyydestä tai kilpailuasetelmasta? 
Näin suoraviivaisesti tuskin voi lukea mennei- 
syyttä koskevia dokumentteja, kun kohteena 
ovat tunnekylläiset asiat, joiden merkityksestä 
kokijat itsekään eivät aina näytä olevan täysin 
perillä. Yksityiskirjeiden ilmaisemat syvim- 
mät tunnot, epäluulot ja juorut näyttävät ol- 
leen alalla pikemminkin sääntö kuin poikkeus. 
Näitä täydentää asialliseksi tai vähemmän 
asialliseksi tieteelliseksi kritiikiksi naamioitu 
kirjoittelu, jossa lokaamisen kohteena voivat 
olla esimerkiksi puolisot”. 

Martti Haavion ja Väinö Salmisen 1930-lu- 
vun kilpailu professuurista ja siihen liittyneet 
dramaattiset käänteet ovat varmasti yksi syy 
myöhempien tieteellisten kiistojen taustalla. 
Tietoisuus Salmisen ja Haavioiden ristiriidois- 
ta näkyy myös Samuli Paulaharjun Haaviolle 
lähettämissä kirj eissä?*, Paulaharju päivittelee 
myötäeläen kirjeessään Haavion ongelmia 

SKS:n henkilökemioihin liittyen. Salmisesta 
puhutaan myös ivallisin kiertoilmauksin: 


Olemme kyllä jo vaistonneet, että siellä on jon- 
kinlaista vastamielisyyttä... Kun Salminen joutui 
valiokuntaanne... Mutta niin pitkälle, että olit jo 
eroamassa emme olisi uskoneet asian menevän... 


ei tekisi mieli mennä kolkuttamaan SKSeuran 
”Kaikkejn Pyhimmän” ovea. Sieltä kun tulvahtai- 
si vastaan vieras henki, jotakin, Myrskyistä Pahaa, 
jota en tunne, vaistoan, olen kauan vaistonnut. 
(Samuli Paulaharju Martti Haaviolle 2.6.1937 Ou- 
lussa, SKS Paulaharjun kirjekokoelma.)?” 


Martti Haavion ja Samuli Paulaharjun välises- 
tä kirjeenvaihdosta käy myös ilmi, että Haavio 
on yhdessä Kustaa Vilkunan, Toivo Itkosen, 
Lauri Hakulisen, Elsa Enäjärvi-Haavion ja 
Aarne Äyräpään kanssa perustanut uuden 
säätiön, jota kirjeessä ei mainita, mutta joka 
näyttää olevan Talonpoikaiskulttuurisäätiö 
(Snellman 2008). Paulaharjun kirjeen perus- 
teella uuden säätiön perustamisen taustalla on 
SKS:n valiokunnissa syntynyt kahnaus, jossa 
ovat olleet osallisina ainakin Martti Haavio ja 
Väinö Salminen. Paulaharju antaa ymmärtää, 
että säätiön pyrkimys olisi edistää kansan- 
runouden asiaa:** ”Huomaan, että on otettu 
huomioon muitakin arvoja, ja on kai täytynyt 
ottaa, kuin kirjelmässä mainitut ”talonpoikais- 
kulttuurin tutkiminen, tunnetuksi tekeminen 
ja kehittäminen” (Samuli Paulaharju Martti 
Haaviolle 2.6.1937). 

Vuosi oli rikas tieteellisten seurojen perus- 
tamisen kannalta, vaikka Talonpoikaiskult- 
tuurisäätiön virallinen perustamisvuosi onkin 
1938. Vuonna 1937 perustettiin myös edel- 


leen toiminnassa oleva Suomen Kansantie- 
touden Tutkijain Seura (SKTS), jonka esimie- 
henä toimi alusta alkaen ja kuolemaansa 1947 
asti Väinö Salminen. Suullisesti periytyneen 
tiedon mukaan myös SKTS:n perustamisen 
taustalla olivat henkilösuhteisiin liittyneet 
kiistat SKS:ssa?*. Haavion ja Paulaharjun kir- 
jeenvaihdon perusteella se näyttääkin toden- 
näköiseltä. 

Vuonna 1937 SKS:ssa on siis tapahtunut 
jotakin, joka on mahdollisesti johtanut sekä 
Talonpoikaiskulttuurisäätiön sekä SKTS:n pe- 
rustamiseen. Osa seurojen perustamisen taus- 
talla olevista intressiristiriidoista nousee esiin 
Nykysuomen Sanakirjan erotetun päätoimittajan 
Martti Airilan kiistakirjoituksessa ”Nykysuo- 
men sanakirja ja Suomalaisen Kirjallisuuden 
Seuran johtokunta”, jonka kuvaamista tapah- 
tumista seuran vuosikertomukset vaikenevat 
(Häggman 2012, 315). Seurojen perustajajäse- 
nistä voi myös tehdä päätelmiä eri leireihin 
kuuluneiden kannoista, kuten myös seuro- 
jen perustamishetken päämääristä. SKTS:n 
tehtäviin kirjattiin toimiminen yhdyssiteenä 
kansallisten ja kansainvälisten perinteentut- 
kijain välillä, mutta myös kansainvälinen jul- 
kaiseminen, mitä seurassa johdonmukaisesti 
harjoitettiinkin vuosina 1942-1945. Mahdol- 
lisesti SKS:n linja kansainvälisen julkaisemi- 
sen suhteen oli joidenkin tutkijoiden näkökul- 
masta riittämätön. On katsottu, että Suomessa 
esimerkiksi taidemusiikissa kansainväliseen 
modernismiin suuntautuneet säveltäjät ja ka- 
pellimestarit ajautuivat helposti sivuraiteelle, 
mikäli eivät halunneet omaksua kalevalaisuut- 
ta ja kansallista kontekstia säveltaiteeseensa 
(ks. esim. Isolammi 2019, 80-87; Salmenhaara 

1999). Vuosisadan alkuvuosikymmenet suo- 
sivat nimenomaan kansallisia tarpeita ja pyr- 
kimyksiä, eikä kansainvälisyyttä välttämättä 
aina pidetty tavoittelemisen arvoisena. Vuon- 
na 1937 järjestettiin myös kuuluisat pidot Tor- 
nissa, keskustelutilaisuus, jonka pohjalta jul- 
kaistiin samanniminen teos (Kivimies 1937; 
Mikkeli 1999). Haaviot osallistuivat pitoihin, 
kuten myös Kustaa Vilkuna, Esko Aaltonen ja 
Lauri Hakulinen, jotka olivat mukana Talon- 
poikaiskulttuurisäätiön perustajissa. 


Salminen suomalaisen menetelmän 
kriitikkona ja kehittäjänä 


”Suomalaisen” eli maantieteellis-historiallisen 

tai ”krohnilaisen” menetelmän tavoitteena oli 
alun perin selvittää kalevalamittaisen kerto- 
van runoston syntypaikka. Kysymys synty- 
paikasta oli jo vuosisadan vaihteessa selkeästi 
poliittinen. Olivatko runot syntyneet siellä, 
mistä niistä valtaosa ja esteettisesti korkeata- 
soisin osa pantiin muistiin eli Venäjän Karja- 
lassa vai olisiko niiden voinut ajatella synty- 
neen pikemminkin jossain Varsinais-Suomen 
suunnalla ja vaeltaneen sieltä eri suuntiin, 
muun muassa Vienan Karjalan tai Pietarin 
suurkaupungin ympäristössä olevan maaseu- 
dun eli Inkerin alueille? Myös yhteydet Viron 
kansanrunouteen selittyisivät näin kätevästi 
Karjalan Kannaksen ja Inkerin alueiden kaut- 
ta tapahtuvana válittymisenà.?' 

Suomalaisen menetelmän syvin virta on 
edelleenkin tavoitettavissa tavassa käsitellä 
arkistoitua folklorea, vertailla eri toisintojen 
välisiä eroja ja etsiä eroille selityksiä erilaisista 

tekijöistä, jotka voivat olla alueellisia, histo- 
riallisia, sukupuoleen, etniseen ryhmään tai 
vaikkapa yksittäisten perinteenkannattajien 
persoonaan liittyviä. Keskeistä menetelmälle 
on aineistojen mahdollisimman hyvä katta- 
vuus, missä arkistosystematiikka tarjoaa par- 
haan avun. Arkistoa hakukäytäntöineen voi- 
kin tavallaan pitää maantieteellis-historialli- 
sen menetelmän materiaalisena ilmentymänä 
tässä päivässä. 

Matti Kuusi kuvaa suomalaisen menetel- 
män pitkää jatkumoa kirjoituksessaan ”Suo- 
malainen tutkimusmenetelmä” (1980) seuraa- 
vasti (ks. myös Wolf-Knuts & Pekkala 2000): 


Niin usein kuin folkloristit ovatkin viime vuosi- 
kymmeninä sanoutuneet irti maantieteellis-histo- 
riallisen koulun erehdyksistä, he vähin poikkeuksin 
operoivat krohnilaisin käsittein ja tehtävänasette- 
luin. Alkuvaiheen kaavamaiset esitykset vain ovat 
väistyneet. (Kuusi 1980, 25.) 


Kiteytyksinä krohnilaisen tutkimuksen kyp- 
sästä vaiheesta voi pitää E. N. Setälän Sam- 
mon arvoitus -teosta (1932) ja Jouko Hautalan 
väitöskirjaa (1945), jonka maantieteellis-histo- 
riallinen ja maantieteellis-typologinen sisältö 
on kuvattu myös Hautalan artikkelissa ”Mui- 
naisrunojemme tutkimuksen menetelmästä 
ja mahdollisuuksista” (Hautala 1942). Hauta- 
lan artikkelissa on käyty läpi myös keskeiset 
Kaarle Krohnin menetelmää koskevat kirjoi- 
tukset.3? 

Kaarle Krohnille suomalainen menetelmä 
näyttää olleen eräänlainen isänperintö ja sel- 
laisena kaiken kritiikin ulkopuolella. Kenties 
Kuusen edellä kirjeessään esittämä ajatus 
paavillisuudesta liittyi myös tähän. Kalevalan 

runojen historian (1903—1910) esipuheessa Kaar- 
le Krohn puhuu kiitollisena ”isävainajan” pe- 
rinnöstä ja tutkimusalasta, johon hän tutustui 
ensi kertaa ollessaan isänsä lähettinä Virossa 
1883 etsimässä tämän tutkimuksiin Kalevalan 
toisintojen täydennyksiä. Myöhemmin, toi- 
mittaessaan isänsä jälkeenjääneitä tutkimuk- 
sia, hän kokee saaneensa erityisen paljon apua 
isänsä Kantelettaren tutkimusten toimittamises- 
ta sekä tämän muista kirjoituksista, esimerkik- 
si runoluetteloista ja teemoittain järjestetyistä 
runokopioista (Krohn 1903-1910, I-II). Voisi 
siis sanoa, että Kaarle Krohn peri kansanru- 
noudentutkimuksen isältään. 
Paradigmanäkökulmasta tarkasteltuna Ju- 
lius ja Kaarle Krohnin tutkimusmenetelmä 
näyttäisi äkkiseltään täyttävän hyvinkin para- 
digman määritelmän tieteellisenä ontologiana, 
joka rajaa tieteellisen todellisuuden piirin ja 
erottaa mielekkäät tutkimuskohteet, tutkimus- 
tavat, tutkimuskysymykset ja relevantit vas- 
taukset vääristä kohteista, tavoista ja kysymyk- 
sistä. Aikalaislausunnoista ja Salmisen kritii- 
keistä päätellen Krohnin menetelmä oli juuri 
tällainen, ainoa oikea, ainoa mahdollinen. Tar- 
kemmin katsottuna ja esimerkiksi yllä mai- 
nittu Matti Kuusen kirjoitus mielessä pitäen 
Krohnin menetelmä ei kuitenkaan täytä para- 
digman määritelmää sellaisena kuin se voi- 
daan nähdä luonnontieteissä. Jos maantie- 
teellis-historiallinen menetelmä näyttäytyy 
kuhnilaisena paradigmana (ja tämä koskee 
luultavasti kaikkea humanistista tutkimusta), 
se perustuu ensisijaisesti Kaarle Krohnin ase- 
maan tieteen kentässä, ei menetelmän todel- 
lisuutta määrittävään olemukseen. Pienen 
tieteenalan ainoana varsinaisena professorina 


Kaarle Krohn saattoi määrätä siitä, mitä tut- 
kittiin ja miten. Tätä menetelmällistä yksisil- 
mäisyyttä vastaan Väinö Salminen, A. R. Nie- 
mi ja E. N. Setälä näyttävät ensisijaisesti nous- 
seen, toiset diplomaattisemmin sanankääntein 
(esim. Setälä 1932), toiset jyrkemmin ja de- 
magogisemmin (Salminen) itseään ilmaisten. 
Krohnilla oli myös kannattajansa ja puolus- 
tajansa, jollaisena esiintyy muun muassa eräs 
J. W. Juvelius, jonka tiukka vastine lehden toi- 
mittajan eli mitä ilmeisimmin Väinö Salmisen 
Krohn-kritiikkiin on julkaistu Antero Vipusen 
numerossa 1/1909 otsikolla ”Väittelyä” (mt., 
14-15). Krohnin näkemysten puolusteluksi 
kansainvälistä kritiikkiä vastaan voi tulkita 
myös Martti Haavion kirjoituksen ”Nykyhet- 
ken kansanrunoudentutkimusta” vuoden 1932 
Virittäjässä, jossa Wesselskin ja von Sydowin 
kritiikki kuitataan varsin ohuin perusteluin. 

On mahdotonta tietää, mikä kaikki Kaarle 
Krohnissa herätti Väinö Salmisen tarpeen 
kapinoida tämän auktoriteettia ja ajatuksiaan 
vastaan. Kapinansa hän joka tapauksessa kir- 
joitti auki sanavalmiin lehtimiehen purevalla 
pisteliäisyydellä, Krohnia ja monia muitakin 
omia kollegojaan loukkaavalla tavalla. Ehkä 
Salmista häiritsivät Krohnin johtaman kan- 
sanrunousseminaarin luettelomaiset opin- 
náytteet,? Krohnin edustaman tutkimustavan 
positivismi, tämän ärsyttävän miellyttävä ole- 
mus tai kyvyttömyys vastata Salmisen kritiik- 
keihin suoraan vai kenties Krohnin rentous 
opiskelijoidensa ohjaamisessa kansanrunous- 
arkistossa, jossa Salminen yritti pitää yllä jär- 
jestystä saadakseen SKVR:n painettua mah- 
dollisimman täydellisenä ja virheettömänä 
(Salminen 19444). 

Vastarinnan tuottavimpana ja parhaiten 
aikaa kestäneenä puolena voi pitää Antero 
Vipusen sivuilla vuosina 1908 ja 1909 esitettyä 
uutta folkloreteoriaa, jonka ideoista näyttää 
johtavan juonteita monien myöhempien 
folkloristien suomalaista menetelmää uudis- 
taviin tai sille mielessään hyvästit jättänei- 
siin tutkimusasetelmiin. Emme kuitenkaan 
usko, että yksi lehti (kuten Antero Vipunen) tai 
yksi tutkija (kuten Väinö Salminen) olisi voi- 
nut olla kaikkien uusien ideoiden alkupiste. 
Kaarle Krohnin seminaareissa vallalla ollut 
säkeistöjä ja niiden variaatioita luetteloiva 
esitystapa oli vain yksi, positivistishenkinen 
tapa tutkia kansanrunoutta. Muitakin mah- 
dollisuuksia oli näköpiirissä erityisesti niillä, 
jotka olivat Salmisen tavoin tutustuneet pe- 
Erityisesti Salmisen perinteenkannattajien 
luovuutta korostavat näkökulmat, tekstien 
kontekstuaalisen yhteyden hahmottamisen 
painotus, huomiot perinteen miljöön vaiku- 
tuksesta, muistamista koskevat kenttähavain- 
not ja monet muut terävät oivallukset, ovat 
edelleenkin kiinnostavia myös tutkimuksel- 
lisesti, ei vain oppihistoriallisesti.^* Inkerin 
alueen tarkastelu folkloreteorioiden kannal- 
ta keskeisenä tutkimusalueena on myös Sal- 
misen monien tutkimusten tuotosta, vaikka 
Inkerin alueella olikin tärkeä paikkansa jo 
Krohnien leviämisteoreettisessa mallissa sol- 
mukohtana Länsi-Suomen, Viron ja Vienan 
välissä. Kriittisyytensä ansiosta Salminen vain 
käänsi monia Kaarle Krohnin Inkeriä koske- 
via oletuksia päälaelleen ja osoitti eri väestö- 
ryhmien erilaisen asutushistorian merkityk- 
sen perinteen elämälle ja sen tutkimukselle. 

Lopuksi 


Lienee selvää, etteivät oppihistorialliset tar- 
kastelut voi välttää tulkinnallisia painotuksia 
ja niistä seuraavia valikoivia totuuksia. Siksi 
kertomukset on kerrottava yhä uudelleen. 
Folkloristiikalle tämän kerrostumisen ymmär- 
tämisen pitäisi olla erityisen luontevaa. Tästä 
huolimatta omien käsitteiden ja teoreettisten 
periaatteiden soveltaminen omaan alaan ja 
sen sankarikertomuksiin on toisinaan jäänyt 
ilmaan heitettyjen ideoiden tasolle. 

Olemme tässä artikkelissa tarkastelleet oppi- 
historiaa henkilökohtaisten figuraatioiden 
kautta: tarkastelemalla myös biografisten ai- 
neistojen avulla sitä, miten oppihistorioissa 
usein luetellut koulukuntaerot tai oppiriidat 
rakentuvat konflikteissa ja millä tavoin ne ovat 
vuorovaikutuksessa opillisten erimielisyyk- 
sien kanssa. Oppihistorian tarkasteleminen ku- 
lissientakaisesta todellisuudesta käsin kertovia 
lähteitä lähilukien ja johtolankoina käyttäen 
muuttaa olennaisesti myös tapaa tarkastella 
oppihistoriaa, ei vain sen sisältöä. Tutkijoiden 
labiilius, liittoutumat, vastakkaisuudet ja hen- 
kilökohtaista vastenmielisyyttä kätketysti 
ilmaisevat teoreettiset argumentit kuuluvat 
kaikki tällaiseen uudenlaiseen oppihistoriaan, 
jossa myös tutkijoiden tunteet otetaan huo- 
mioon osana tieteen tekemistä. 

Kaarle Krohnin paikka folkloristiikan yksin- 
valtaisena auktoriteettina, oppialan professo- 
rina ja SKS:n esimiehenä tuotti hänelle ainut- 
laatuisen aseman, joka teki hänestä paitsi koko 
alan tärkeimmän edustajan kansainvälisessä 
kentässä, myös maalitaulun kaikille hänen 
asemaansa tai johtamistapaansa tyytymättö- 

mille. Näistä jälkimmäisistä Väinö Salminen 
ei suinkaan ollut ainoa, vaikkakin yksi äänek- 
käimmistä ja pisteliäimmistä. SKS:n johtoon 
olisi ollut muitakin halukkaita, ennen muuta 
E.N. Setälä, joka havitteli kahdesti esimiehen 
paikkaa sitä kuitenkaan saamatta (Häggman 
2012, 31-32, 267-269, 288-290). Suorasanaista 
ja ankaraa kritiikkiä Krohnin tutkimuksia 
kohtaan esitti myös Uno Holmberg (Harva), 
jonka kirjoitus suomalaisten haltioista ensim- 
mäisessä Kalevalaseuran vuosikirjassa vuon- 
na 1921 on juuri kriittisyytensä vuoksi samalla 
poikkeuksellisen hyödyllinen, selkeästi ja te- 
rävästi argumentoiva (Holmberg 1921). 
Maantieteellis-historiallisen menetelmän 
tärkeimpänä edustajana Krohn sai osakseen 
paljon kritiikkiä, asiallista ja asiatonta. Väinö 
Salmisen tapaa "maalittaa" Kaarle Krohn, vii- 
tata kaikissa mahdollisissa yhteyksissä Kroh- 
nin tutkimusten virheisiin ja puutteisiin, voi 
pitää hyvän tiedekäytännön vastaisena, vaik- 
kakin rohkeana tai jopa uhkarohkeana. Salmi- 
sen kentän ja arkiston hyvä tuntemus mah- 
dollisti kuitenkin myös toisenlaisen, konteks- 
tuaalisemman lukutavan kehittelyn, jossa 
anonyymeistä fragmenteista kehkeytyvän kan- 
sanrunouden tilalle aseteltiin luovaa poikkeus- 
yksilöä. Tämä ajatus, Salmisen jo väitöskirjas- 
saan vuonna 1917 (esim. s. 423) selkeästi arti- 
kuloima näkökulma oli monien muidenkin 
tutkijoiden (Setälä 1932) jakama ja sen merki- 
tys näkyy keskeisesti myös Martti Haavion 
ja Matti Kuusen myöhemmässä tuotannossa. 
Haavion vuoden 1949 virkaanastujaispuhe 
(1949), laajalle lukijakunnalle suunnattu Viimei- 
set runonlaulajat (1943), Kuusen ”kirjoittama- 
ton kirjallisuus”, Suomen kirjallisuus osa I 


(1963) tai Juha Pentikäisen Marina Takalo -tut- 
kimukset (1971 ja Kuusen innostuminen niistä: 
Kuusi 1977), eivät olisi olleet mahdollisia ilman 
uudenlaista tapaa ymmärtää folkloren perin- 
teisyys ja Krohnin säetutkimuksiin keskittyvää 
tutkimustapaa vastaan esitetty kritiikki. Lähes- 
kään kaikki kunnia paradigman muutoksesta 
tuskin kuuluu Salmiselle, mutta häntä voidaan 
pitää yhtenä käännöksen ensimmäisistä ja ää- 
nekkäimmistä edusmiehistä, jolle myös kuu- 
luu kunnia muunakin kuin häirikkönä. 

Vaihtoehtona Krohnin menetelmän säever- 
tailuille Salmisen väitöskirjassaan esittämä 
kontekstualisoiva ohjelma, säkeiden tarkastelu 
laajemmissa runollisissa yhteyksissä ja sijoit- 
taminen Inkerin alueen häänäytelmän yhtey- 
teen avasi tietä uusille tutkimustavoille. Kes- 
kittyminen tietyn alueen runoihin ja alueen 
väestö- ja muuttohistorian huomioonottami- 
nen runojen tulkinnassa tekevät Salmisen 
Inkeri-tutkimuksista edelleenkin inspiroivaa 
luettavaa, vaikka niissä toisaalta onkin paljon 
löyhästi dokumentoituja olettamuksia teks- 
tien variaation taustalla olevista historiallisis- 
ta syistä. Ristiriitaisena persoonana Salminen 
myös onnistui keräämään ympärilleen sellai- 
sen vihamiesten ja -naisten parven, että hänen 
tieteelliset keksintönsä lähestulkoon hävisivät 
näkyvistä hänen ja Kaarle Krohnin metodia 
koskevan kiistan muodostuessa vallitsevaksi 
tulkinnaksi myöhempien sukupolvien muis- 
tissa. Krohn ja Salminen olivat lopulta oman 
asemansa vankeja tieteellisessä näytelmässä, 
jonka kuluessa muovailtiin kansanrunouden- 
tutkimuksen 1800-luvun paradigma uusiksi, 
1900-luvun jälkipuoliskolle ja vielä 2000-lu- 
vullekin kelpaavaksi menetelmäksi. 

VIITTEET 


Kai Häggman totetaa, että: ”Väinö Salminen 
vihasi aikalaistodistajien mukaan Krohnia syn- 
keästi” (Häggman 2012, 33). 
Johtolankametodista (Ginzburg 1996) ja sen 
soveltamisesta kansanrunouden tulkintaan 
ks. Seppä 2015. Johtolankametodista löytyy 
jännittävä kytkös myös suomalaiseen mene- 
telmään, jonka Kaarle Krohnin hahmotta- 
maa tutkimustapaa kritisoivissa esityksissä on 
kiinnitetty huomiota muista toisinnoista eroa- 
van poikkeavan toisinnon mukana pitämisen 
tärkeyteen mahdollisena johtolankana (Kuusi 
1980, 26-27). 

Kirjoituksemme alkuaihe syntyi yhteisesityksek- 
si Suomen Kansantietouden Tutkijain Seuran 
80-vuotisjuhlaseminaariin ”Mitä vanhempi 
puu, sitä kovemmat oksat”, joka pidettiin Hel- 
singissä Tieteiden talolla 1.12.2017 (Hovi 2018). 
Maalittamisesta vihapuheen muotona ks. esim. 
Lakimiesliitto 1.7.2019. Kyseessä on sosiaalisen 
median (internetin) myötä yleistynyt ilmiö, 
jossa esimerkiksi poliitikot tai tutkijat joutuvat 
sosiaalisessa mediassa toteutetun häirintäkam- 
panjan kohteeksi. 

Käytössämme ollut UEF:n yliopiston kirjaston 
kappale jälkimmäisestä julkaisusta näyttää kuu- 
luneen Kaarle Krohnin henkilökohtaiseen kir- 
jastoon (leima Bibliotheca Kaarle Krohn kan- 
sisivulla). Kirjan kertovan runon esimerkkejä 
käsittelevä II-osio on luettu tarkkaan reunavii- 
vaten ja paikoin kommentoiden hienolla lyijy- 
kynällä. On hyvin mahdollista, että merkinnät 
ovat itsensä Kaarle Krohnin tekemiä. Näin 
dialogi olisi kuitenkin ollut jatkuvasti molem- 
minpuolista, vaikkei Kaarle Krohn koskaan 
julkisesti vastannutkaan Salmisen moitteisiin 
ja ivaan. 

SKS:n 1900-luvun alun poliittisia myrskyjä 

tarkastellessaan Kai Häggman viittaa nuorsuo- 
malaisten toimintaan Kansanvalistusseuran 
valtaajina (Häggman 2012, 32). 

Käsitteelle ”voittajien historia” ei ole osoitetta- 
vissa selvää alkuideaa tai käsitteen keksijää, mi- 
kä on sinänsä kiinnostavaa tieteellisten ideoi- 
den sosiaalista muovautumista tarkastelevalle. 
Tiedetään Herman Göringin käyttäneen sitä 
omassa puheenvuorossaan Niirnbergin oikeu- 
denkäynneissä (”Der Sieger wird immer der 
Richter und der Besiegte stets der Angeklagte sein"), 
mutta kunnia historiallisen idiomin käytöstä 
kuuluu silloin myös Winston Churchillille 
(Phelan 2019) tai George Orwellille (Orwell 
1944). 

Salminen vietti suunnilleen nämä vuosikymme- 
net yliopistossa (Rausmaa 2001). Samaan ajan- 
kohtaan sijoittuvat myös suomalaisen ja ver- 
tailevan kansanrunoudentutkimuksen alan 
vakiintuminen sekä maantieteellis-historialli- 
sen paradigman vahvin kausi. 

Matti Kuusen kirje Väinö Salmiselle 28.11.1946, 
SKS. 

Haavion asemasta Kaarle Krohnin suojattina 
kertovat esimerkiksi Elsa Enäjärvi-Haavion 
päiväkirjamerkinnät vuodelta 1931. Vuoden 
alussa Kaarle Krohn pyytää Martti Haavion 
töihin SKS:n palvelukseen. Seuraavan vuoden 
tammikuussa Krohn testamenttaa oman työ- 
sarkansa Haaviolle ja Mansikalle ollessaan 
näiden kanssa Helsingin rautatieasemalla saat- 
telemassa vieraana ollutta Archie Tayloria: 
”Kerran minä kaadun; jatka Sinä Martti ja 
Sinä Mansikka sitten työtäni. Tämä yhteistyö 
Amerikan kanssa on meille suuriarvoinen asia.” 
(Eskola 2000, 210, 298.) 

Ns. Matteus-vaikutuksesta ks. Merton 1988. Mat- 
teuksen evankeliumi muotoilee periaatteen ka- 

rusti: ”Jokaiselle, jolla on, annetaan, ja hän on 
saava yltäkyllin, mutta jolla ei ole, siltä otetaan 
pois sekin mitä hänellä on” (Matt. 25: 29). 
Matti Kuusi viittaa tähän puhuessaan metodolo- 
gisen pluralismin puolesta ja eri tutkimusnäkö- 
kulmista (mukaan lukien Väinö Salmisen 
vaellusteorian kritiikin), jotka "olisivat voineet 
avata [suomalaiselle, JP] koulukunnalle avant- 
gardistisia kehityslinoja, ellei oikeaoppinen 
tutkimusperinne olisi torjunut tai sivuuttanut 
moisia innovaatioita” (Kuusi 1980, 72). 

Vaikka kyse onkin läheisistä ilmiöistä, emme 
näe kuulumista ja ei-kuulumista synonyymise- 
nä ostrakismin eli sosiaalisen eristämisen kans- 
sa. Mielestämme kuulumista ja ei-kuulumista 
on hyödyllisempää tarkastella tieteen sisäiseen 
dynamiikkaan liittyvänä ilmiönä, joka yhdeltä 
laidaltaan voi toki johtaa ostrakismin esiintu- 
loon mutta jota tieteen rakenteeseen olemuk- 
sellisesti kuuluvana ilmiönä ei ole hyödyllistä 
tarkastella ensisijaisesti kiusaamisen näkökul- 
masta (joka sekin on toki tärkeä, ks. Huhtanie- 
mi 2018). Sukupuolittunut hiljentäminen on 
yksi esimerkki tieteeseen rakenteellisesti sisäl- 
tyvästä kuulumisen ja ei-kuulumisen dynamii- 
kasta (Laihonen 2019). 

Käsitettä on vaikea suomentaa menettämättä 
sen käyttökelpoisuutta Eliasin näkökulman 
merkitsijänä. Kyse on kuitenkin monitasoisista 
suhteisuuksien ja välisyyksien muodostelmista, 
jotka eivät asetu varsinaisesti yksilöiden väliin, 
mutta ulottuvat myös niihin. 

Ks. esim. Elias & Scotson 1994; Stanley 2018, 24, 
60; Mennell, ei vuosil.; van Krieken 2017. 
Uudellamaalla ylioppilasjärjestäytymiseen vaih- 
toehtona oli vain ruotsinkielinen osakunta Sal- 
misen aloittaessa opintonsa. Nylands Nation ei 
suostunut opiskelijoiden esitykseen kaksikieli- 
syydestä, joten mm. Salmisen johdolla perus- 

tettiin uusi Eteläsuomalainen osakunta (Eskola 
2005). 

Salmisen Valvojaan 1910 kirjoittamaa arviota 
”Merkkiteos suomalaisen kansanrunouden tut- 
kimuksen alalla” ei voikaan pitää koko totuu- 
tena Salmisen näkökulmasta Kaarle Krohnin 
laajaan tutkimukseen. 

Näihin kuului muiden muassa Väinö Salmisen 
ystävä Akseli Gallen-Kallela (Borg 1965). 

Leea Virtasen Väinö Salmista käsittelevässä 
artikkelissa (1969-1970) on lyhyt viittaus Jouko 
Hautalan kommenttiin kansanrunoudentutki- 
muksen seminaarissa vuonna 1962. Hautalan 
mukaan Salminen oli omana aikakautenaan 
yksin (ajatuksineen): ”Salminen was alone in 
the midst of his time”. (Mt., 52.) 

Huomiota kiinnittää Antero Vipusen kirjoituksis- 
sa esimerkiksi F. A. Hästeskon hahmotelma sa- 
nanparsien tutkimisesta osana puhetta, niiden 
todellisia käyttötilanteita. 

Salminen kuvaa suunnittelukokouksia kirjees- 
sään puolisolleen: ”Setälä, Kallela, Ayrapaa 
Sailo etc rakennamme täällä pilvilinnoja sitä 
Kalevalan taloa ja perustimme yhtenä yönä 
Kalevala Seuran, johon toistaiseksi kuuluvat 
vain yllämainitut sekä Sibelius, Kajanus ja 
Saarinen. Se oli ensimmäinen conceptio [liha- 
voitu] (hedelmöityminen) - jaksaneeko synny- 
tyk- / seen asti?” (Väinö Salminen Karin Lind- 
forsille 7.7.1911. SKS.) Kalevalaseuran taustalla 
olevista intresseistä ks. myös Häggman 2012, 268. 
Käsittelemme tuon suhteen kehittymistä tule- 
vassa, tutkijoiden tunteita käsittelevässä yhteis- 
artikkelissamme, jossa keskeisenä lähteenä 
on puolisoiden välinen luottamuksellinen kir- 
jeenvaihto (Pöysä & Seppä 2021, tulossa). Tässä 
artikkelissa hyödynnämme muutamaa kirjettä, 
joissa Väinö Salminen kertoo vaimolleen koh- 
taamisistaan Kaarle Krohnin kanssa. 

Toinen esimerkki kyräilevästä tunnelmasta: 
”Kalevantulien kuun 4:ntenä 1932. / Rakas 
Kaarina! / Kerron vain, että eilen, kun tulin 
kotiin Sinua saattamasta nti B. Soitti ja ilmoitti, 
että 3000:- on nostettavissa. Menin heti ”nosta- 
maan”, että keventyisivät. B. Ennätti kertoa, 
että K.K. On kutsunut F. Ohrtin luokseen ja 
menee klo 12 vastaan. Samalla tulikin K. Toi- 
mistoon, mutta meillä ei ollut muuta puhutta- 
vaa kuin ”Hyvää päivää!” ”Hyvästi!” ja minä 
läksin. Ehkä hän instruoi[?] Ohrtin Tanskassa 
kehumaan kilpailijoitten opuksia. / Mutta mi- 
täpä siitä. — —" 

Haavio julkaisi tuolloin mm. omissa nimissään 
vaimonsa Elsa Enäjärvi-Haavion aloittaman 
Leikarit-tutkimuksen, jonka avulla tämän ase- 
maa professuurihaussa pyrittiin parantamaan 
(Haavio 1932; Majamaa 2003). 

Väinö Salmisen kritiikki Elsa Enäjärvi-Haa- 
vion Inkeri-tutkimuksia kohtaan vuoden 1944 
Virittäjässä, ks. Turunen 1996 ja Sievänen-Allen 
1993, 315—317. Puolisoiden etujen valvomisesta 
ja intressien jakamisesta kertoo myös seuraa- 
va lainaus Salmisen kirjeenvaihdosta: ”Kuten 
tämänp. lehdestä näit pitää etnologikongres- 
sissa sen esitelmän, jonka minun piti pitämä- 
ni, jos rahoja olisi saanut Holmberg aiheesta: 
”Karjalaisista häälauluista kansatieteellisenä 
lähteenä”, Jos hän sen julkaisee Kalevalaseura 
vuosikirjassa, niin se hipaisee samaa alaa mistä 
Sinun pitäisi kirjoittaa Inkeristä ja saapas näh- 
dä mitä vähäinen Väinönen tekee?” (Väinö 
Salminen Kaarina Salmiselle 8.8.1930, SKS.) 
Tutkimusaiheiden ja alueiden varaaminen itsel- 
le ja läheisille ei liene kovinkaan poikkeuksel- 
lista eri tieteenaloilla. Väinö Salmisen kohdalla 
erityisesti Inkeri näyttää muodostuneen tällai- 
seksi ”minun kentäksi”, jonne pääsy oli itsen 
lisäksi vain omalla vaimolla. Oli varmaankin 
onnekasta, että Väinö Salminen ei edennyt toi- 

missaan suunnitelmaa pidemmälle, sillä Uno 
Harvan (Holmbergin) lausunto ratkaisi vuonna 
1932 Salmisen ykkössijan professorihaussa. 
Kirjeet ovat Martti Haavion kokoamasta Sa- 
muli Paulaharjun kirjekokoelmasta SKS:n ar- 
kistossa, kansanperinteen ja populaarikulttuu- 
rin kokoelmista (Seppä 2018). 

”Myrskyinen Paha” on sisäpiirinen assosiaatio 
Salmiseen omiin puheisiin. Henkilökohtaisessa 
kirjeenvaihdossaan Väinö Salminen viittaa 
usein kotipaikkaansa Myrskylään eräänlaisena 
oman temperamenttinsa runollisena kuvana ja 
allekirjoittaa kirjeensä toisinaan nimellä ”Myrs- 
kyn Perkele” (tarkemmin ks. Pöysä & Seppä 
2021, tulossa). 

Kahnauksista SKS:n kokouksissa saati Haa- 
vion eroamisesta mistään tehtävästä ei löydy 
viitteitä SKS:n keskustelemuksissa tuolta vuo- 
delta (SKS Keskustelemukset, Suomi 1938). 
Haavioiden keskinäisessä kirjeenvaihdossa ei 
Katarina Eskolan mukaan ole myöskään mi- 
tään tähän viittaavaa (Eskola 2000), eikä Pau- 
laharjun kirjekokoelmaankaan sisälly Haavion 
kirjeitä. Paulaharjun kirjekokoelma on kuiten- 
kin Martti Haavion itsensä kokoama ja toimit- 
tama (ks. Seppä 2018). 
Talonpoikaiskulttuurisäätiön historiateoksen 
mukaan idea perustamisesta lausuttiin ääneen 
Siltasaaren kohdalla raitiovaunussa syyskuus- 
sa 1937 (Mäkinen 2008, 6), mikä ei tämän kir- 
jeenvaihdon perusteella voi suoranaisesti pitää 
paikkaansa, sillä Paulaharjun ja Haavion vä- 
lisestä kirjeenvaihdosta käy ilmi, että asia on 
ollut pitkällä jo aiemmin saman vuoden kesä- 
kuussa 

Suullinen tiedonanto Seppo Knuuttilalta Suo- 
men Kansantietouden Tutkijain Seuran 80-vuo- 
tisjuhlaseminaarin keskustelussa 1.12.2017. 
Knuuttilan mukaan SKTS perustettiin jonkin- 
laiseksi kilpailijaksi SKS:lle, jota kaikki eivät 

pitäneet tiedeseurana lainkaan. Osittain tästä 
syystä, ja ilmeisesti myös henkilökemioista joh- 
tuen, Martti Haavio ei ollut mukana SKTS:n 
perustajissa. (Seminaarista ks. Hovi 2018.) 

31 Hahmotelluista runouden vaellus- tai lainautu- 
misreiteistä ks. Pentikäinen 1969-1970, 22-26; 
Hautala 1954, 269. 

32 Yleiseksi kansanrunojen välittymisen, kansalta 
toiselle lainautumisen teoriaksi maantieteellis- 
historiallinen menetelmä muotoiltiin samoihin 
aikoihin, kun Kaarle Krohn astui virkaansa 
Helsingin yliopiston varsinaisena professorina 
vuonna 1908. Krohnin virkaanastujaisluento 
”Suomalaisesta kansanrunoudentutkimuksen 
metodista” (1909) julkaistiin saksaksi vuonna 
1911. Laajennettu versio tästä esityksestä jul- 
kaistiin suomeksi Krohnin Kalevalankysymyksiä 
I-II teoksen (1918) alkuosana ja saksankielisenä 
vuonna 1926. Englanninkielisenä käännöksenä 
menetelmän yleisesitys julkaistiin American 
Folklore Societyn toimesta niinkin myöhään 


AINEISTO 


Samuli Paulaharjun kirjeenvaihto. Suomalaisen 
Kirjallisuuden Seuran arkisto. Perinteen ja ny- 
kykulttuurin kokoelmat. 

Väinö Salmisen kirjeenvaihto. Suomalaisen Kirjal- 
lisuuden Seuran arkisto. Kirjallisuuden ja kult- 
tuurihistorian kokoelmat. 

Akseli Gallen-Kallelan kirjeet. Gallén-Kallela- 
museon kokoelmat, Kansallisarkisto. 

Helsingin Sanomien näköispainokset 


kuin vuonna 1971. (Ks. Hautala 1942; 1945; Pen- 
tikäinen 1969-1970, 30; Kinnunen 1991, 84-86, 
Krohn & Krohn 1971.) 

33 Asiasta voi vakuuttua tutustumalla Kaarle 
Krohnin ajan seminaaritöihin, jotka löytyvät 
sidoksina Helsingin yliopiston opiskelijakirjas- 
tosta. 

34 Väinö Salmisen kiinnostus perinteentaitajia 
koskevan henkilöinformaation dokumentoi- 
miseen on tärkeä siirtymä pois aiemmasta 
kasvotonta kollektiivisuutta korostavasta näkö- 
kulmasta (Pöysä & Timonen 2004). Salmisen 
arviointi Martti Haavion Viimeiset runonlaula- 
jat -teoksesta on myös tässä yhteydessä poik- 
keuksellisen kiinnostava, sillä se lisää Haavion 
laulajakavalkadiin monia siitä pois jääneitä pe- 
rinteentaitajia ja esittää kiinnostavia huomioi- 
ta esimerkiksi alkoholin vaikutuksesta keruu- 
tilanteeseen ja laulajasta (Martiska Karjalainen) 
aineiston perusteella muodostettuun kuvaan 
(Salminen 1944b). 

Rajanylityksiä: Elsa Enäjärven ja Hilma Grangvistin 
ulkomaanmatkat suomalaisten tiedenormien 


ilmentäjinä 


Viettäessään puoli vuotta Lontoossa vuonna 
1927 laululeikkejä käsittelevää väitöskirjaa 
työstävä Elsa Enäjärvi (1901-1951) kohtasi 
akateemisen maailman, joka toi aivan uusia 
näkökulmia hänen ymmärrykseensä tieteestä 
ja tieteen tekemisestä. Suomen kansanrunou- 
dentutkimus nautti arvostusta kansainvälisesti, 
mutta Isossa-Britanniassa sitä ei Enäjärven yl- 
lätykseksi edes tunnettu. Tulevalle miehelleen 
Martti Haaviolle (1899-1973) hän kirjoitti huo- 
miostaan: "Lady Gomme ei tunne FFC:ää', 
ei myöskään Folk-Lore Societyn sihteeri. 
Krohnin nimi on tuntematon.”? Myös tutki- 
jat ja heidän asenteensa tutkimukseen olivat 
vieraita. Suomi kuului tiukasti saksalaisen tie- 
deperinteen vaikutuspiiriin. Ison-Britannian 
kontrasti osoitti Enäjärvelle, ettei tämä pe- 
rinne ollut ainoa mahdollinen tapa harjoittaa 
tutkimusta. Tämän lisäksi Enäjärvelle silmiä 
avaava kokemus oli löytää kansainvälinen 
naistutkijoiden laaja yhteisö. 

Samaan aikaan kansatieteilijä Hilma Gran- 
gvist (1890-1972) valmisteli väitöskirjaa pales- 
tiinalaisten musliminaisten avioliittoperinteis- 
tä. Materiaalin hän oli kerännyt osallistuvan 
havainnoinnin kautta pienessä Artasin kylässä 


useamman vuoden aikana. Tapahtumaketju, 
joka vei Artasiin, oli alkanut hänen ensimmäi- 
sellä ulkomaanmatkallaan Saksaan. Se oli 
laajentanut hänen käsitystään sekä tutkimus- 
alan mahdollisuuksista että ihmissuhteista. 
Ongelmaksi muodostui, etteivät Grangvistin 
moderni aihe, metodi ja väitöskirjan esillepa- 
no vastanneet lainkaan hänen ohjaajansa ja 
Helsingin yliopiston odotuksia väitöskirjasta. 
Toisaalta Suomen ulkopuolella Grangvistin 
työtä pidettiin edistyksellisenä. Grangvistille 
kansainvälinen yhteisö ja yhteydet tarjosivat 
mahdollisuuden toteuttaa tutkimusta, joka hä- 
nestä palveli paremmin tutkimusaihetta kuin 
kotiyliopiston suuntaukset, mutta samalla se 
myös etäännytti häntä suomalaisesta tutkija- 
yhteisöstä. Grangvist onnistui lopulta saa- 
maan väittelyluvan kansatieteen alalla Äbo 
Akademissa, jossa hän väitteli 1932 — samana 
vuonna kuin Enäjärvi väitteli Helsingissä en- 
simmäisenä naisena folkloristiikan alalla. 
Artikkelissani tutkin Enäjärven ja Grangvis- 
tin ulkomaanmatkoja ja kysyn, miten he niillä 
kohtasivat tutusta poikkeavia tieteen tekemi- 
sen käytäntöjä ja arvoja, ja sen kautta toivat 
näkyviin kotimaisen tutkijayhteisön normeja. 

Keskityn kolmeen heille akateemisesti erityi- 
sen vaikuttavaan matkaan: Enäjärven Englan- 
nin matkaan vuonna 1927 sekä Grangvistin 
matkoihin Saksaan 1922—1923 ja Palestiinaan 
1925—1927. Enäjärven tapauksen keskiöön 
nostan itse matkan ja hänen siitä kumpuavia 
pohdintojaan tiedeyhteisöjen ihanteista, tutki- 
joiden luonteesta ja asenteesta tutkimuksen te- 
kemiseen. Grangvistin kohdalla nostan esille 
matkojen vaikutuksia myös kotiinpaluun jäl- 
keen, yhteensä noin kymmenen vuoden ajan- 
jaksolta. Hänen kauttaan tarkastelen, miten 
institutionaalisia rajoja vedettiin koulukuntien 
ja oppiaineiden välillä ja miten näiden välillä 
pystyi liikkumaan. 

Käytän pääosin henkilökohtaisia lähteitä 
eli Enäjärven ja Grangvistin päiväkirjamer- 
kintöjä sekä kirjeitä ja kirjeluonnoksia lähinnä 
tuttavilleen. Nämä antavat tietoa siitä, miten 
kirjoittajat pohtivat ja kuvailivat yksityisesti 
ajallisesti läheisiä tapahtumia ja kokemuk- 
siaan. Lisäksi hyödynnän julkaistuja kirjoi- 
tuksia, kuten matkakertomuksia. Ne tarjoavat 
täydentäviä näkökulmia kokemusten esille 
tuomisesta julkisuudessa. 

Liikkuvuus ja kansainväliset yhteydet pu- 
huttavat nyky-yliopistoissa, sillä niiden paino- 
arvo rahoituksen myöntämisen vaatimuksena 
on lisääntynyt 1990-luvulta lähtien. Kehitys 
on herättänyt kysymyksiä esimerkiksi siitä, 
mitä merkityksiä rahoittajat antavat kansain- 
välisyydelle, vai onko kansainvälisyydestä tul- 
lut itseisarvo. (Esim. Kaartinen 2006; Rontu ja 
Tuomi 2011; Keiski 2014; Puhakka ja Rauto- 
puro 2020; Ursin ja Muhonen 2020.) Myös 
sotien välisenä aikana tutkijoiden odotettiin 
matkustavan. Matkustamalla mukauduttiin, 

Elsa Enäjärvi-Haavio puolisonsa kanssa Kansan ku- 
valehden kannessa 1932. Kansan Kuvalehti 24/1932. 
Kansalliskirjaston digitaaliset aineistot. 


kuten nyt, yhteisön odotuksiin ja käytäntöihin 
ja toistettiin niitä omalla toiminnalla. Enäjär- 
ven ja Grangvistin matkat ovat mielenkiin- 
toisia, sillä ne tuovat esille myös matkojen 
toisen puolen: matkakokemukset haastoivat 
heille tuttuja menetelmiä ja arvoja. Lähtemäl- 
lä kauas saattoi nähdä lähelle, sillä kuten Tho- 
mas Kuhn toteaa, tieteellinen paradigma on 
omassa ajassaan lähes näkymätön ja sen rajat 
ja säännöt ilmenevät vasta, kun sen itsestään- 


https://doi.org/10.21435/ksvk.100 


RAJANYLITYKSIÄ: ELSA ENÄJÄRVEN JA HILMA GRANOVISTIN ULKOMAANMATKAT 


selvyyksiä aletaan kyseenalaistamaan (Kuhn 
1962, 46-48). 

Tarkasteltavassa ajanjaksossa yhdistyvät 
vahva kansallisaate ja kansainvälisyyden ta- 
voittelu. Se näkyi tieteessä ja tiedematkoissa 
yleisesti, mutta myös ainekohtaisesti folkloris- 
tiikan, kansatieteen ja muiden niin kutsuttujen 
kansallisten tieteiden korkeassa arvostuksessa. 
(Crawford 1992, 1-2, 28; Crawford ym. 1993, 
13; Clara ja Ninhos 2017, 2; O Giolläin 2017, 
211.) Enäjärven ja Grangvistin matkoissa ko- 
rostuu ajan kansainvälinen murros, jossa tie- 
teen keskus oli siirtymässä Saksasta englan- 
ninkieliseen maailmaan, erityisesti Yhdysval- 
toihin, joskin Saksa pysyi pohjoismaisille 
tutkijoille laajasti akateemisena keskuksena 
aina toiseen maailmansotaan saakka (Hietala 
2006, 30-40; von Oertzen 2014, 6; Garberding 
2015, 50-51; Jalava ym. 2018, 65-66; vrt. Vilen 
2011, 9). 


Matkustaminen ja kansainvälisyys 
tieteen normeina ja käytäntöinä 


Matkustaminen ja kansainväliset yhteydet 
ovat kiinteä osa tieteen historiaa (esim. Sörlin 
1994). Ensimmäisen maailmansodan jälkeen 
tieteen kansainvälisyydessä yhteyksien yllä- 
pito alkoi siirtyä yksittäisiltä tutkijoilta organi- 
saatioille. Muutokseen vaikutti useampi tekijä, 
esimerkiksi vaikutusvaltaiset filantrooppiset 
tieteen rahoittajat kuten Rockefeller Founda- 
tion ja Carnegie Foundation, sekä tutkijoiden 
ja oppiaineiden alulle panemat ylikansalliset 
yhdistykset. Näihin lukeutui myös Kansain- 


välinen Akateemisten Naisten Liitto (IFUW), 
joka perustettiin edistämään rauhaa ja nais- 
ten uria. (Crawford ym. 1993, 21-25; Pohls 
2013, 12-13.) Kulkuyhteyksien nopea kehitys 
1800-luvun puolivälistä eteenpäin oli helpot- 
tanut liikkumista. Samanaikaisesti myös nais- 
ten matkustus yleistyi ja sotien välisenä aika- 
na nousi laaja matkustusinnostus. (Varpio 
1997, 25, 134; Hapuli 2003, 32.) 

Tiedehistoriallisessa tutkimuksessa matkus- 
tuksella on osoitettu olevan kaksi pääfunktio- 
ta: matkan kohteesta haettava tieto ja taito 
sekä arvostetussa kohteessa käymisen tuoma 
akateeminen arvostus. Kuten akateemisiin 
instituutioihin suuntautuvilla matkoilla, myös 
kenttämatkoilla on samanlainen, kaksijakoi- 
nen tarkoitus. Yhtäältä kentältä haetaan tietoa 
tutkimusta varten, toisaalta kenttätyön koke- 
mus antaa tieteellistä arvostusta. (Sörlin 1994, 
117-19; Oreskes 1996, 102-103; Livingstone 
2003, 41-45; Gieryn 2018, 39-45.) 

Arvostus voi ilmentyä akateemisessa ar- 
vioinnissa ja palkitsemisessa, ja erityisesti 
kansainvälisiä tiedeorganisaatioita koskeva 
tutkimus on nostanut esille, miten organisaa- 
tioilla oli tiedenormeja muokkaava rooli. Ne 
arvioivat tutkijoiden urapotentiaalia ja sovel- 
tuvuutta, mitkä palkittiin rahoituksena. Kan- 
sainvälinen kokemus vuorostaan vaikutti myön- 
teisesti tutkijoiden myöhempään arviointiin 
ja uraan. Myös matkoilla solmitut verkostot 
edistivät tutkijoiden urakehitystä, ja olivat 
edellytyksiä tieteelliselle palkitsemiselle. 
(Vilen 2013, 378-385; Huistra ja Wils 2016; 
Niskanen 2017; Cabanel 2018, 94.) Matkoilta 
saatujen tietojen ja taitojen lisäksi tutkijat tuo- 

vat matkoiltaan käyttäytymismalleja, ajatusta- 
poja ja tutkimusmenetelmiä (esim. Bosch 2018; 
Gieryn 2018, 47-48). Toisaalta, kuten postkolo- 
nialistinen tutkimus on osoittanut, myös aja- 
tustapojen ja asenteiden muuttumattomuus 
vaikuttaa siihen, mitä matkoilta ammenne- 
taan (esim. Seth 2009; Raj 2007; Seth 2017). 
Kansainvälisien tiedeorganisaatioiden intres- 
sissä oli vaikuttaa tällaisten aatteiden, mallien 
ja menetelmien vaihtoon (Walton 2010, 13-15, 
40-42; Niskanen 2018, 199-201). Näistä orga- 
nisaatioista IFUW:n vaikutus konkretisoitui 
tämänkin artikkelin päähenkilöiden matkois- 
sa. Enäjärvi asui Lontoossa liiton talossa, ja 
Granqvist sai apurahoja IFUW:lta ja sen yh- 
dysvaltalaiselta jäsenyhdistykseltä. Varsinkin 
Grangvistin tapaus ilmentää myös verkosto- 
jen vaikutusta ja sitä, miten matkat saattoivat 
muokata tutkijaa suuntaan, jota ei arvostettu 
kotimaisessa palkitsemisjärjestelmässä. 

Sen lisäksi, että tiede on yleisellä tasolla 
kansainvälistä toimintaa, Grangvistin ja Enä- 
järven alat olivat tutkimuskohteidensa ja me- 
todiensa vuoksi luonteeltaan kansainvälisiä. 
Granqvistin alalla tutkimuksen kohteet haet- 
tiin vieraista kulttuureista, minne myös kent- 
tätyö suuntautui. Vuosisadan vaihteessa tutki- 
muksen tavoitteena oli vertailla ja kartoittaa 
kulttuureja. Tämän vertailevan tutkimuksen 
alalla Suomi ja erityisesti professori Edvard 
Westermarck (1862—1939) nauttivat kansain- 
välistä arvostusta 1900-luvun alussa. Suomen 
arvostus alalla alkoi kuitenkin hiipua maail- 
mansotien välisenä aikana, kun suomalaiset 
tutkijat pitäytyivät vertailevissa metodeissa 
kansainvälisen kärjen siirtyessä syväluotaa- 
viin osallistuviin tutkimuksiin yksittäisissä yh- 

teisöissä. Grangvist noudatti aikansa ainoana 
suomalaisena tätä nousevaa tutkimussuunta- 
usta. (Suolinna 2000, 317-318, 322.) Myös Enä- 
järven alalla kansainvälisyys kytkeytyi vertai- 
leviin menetelmiin ja suomalaisten tutkijoiden 
arvostukseen. Kansanrunoudentutkimuksen 
keskiöön nostettiin usein suomalainen kan- 
sanperinne, mutta maantieteellis-historialli- 
sen koulukunnan periaatteiden mukaisesti 
tavoitteena oli selvittää perinteiden juuria ja 
niiden kehittymistä. Näin ollen muiden mai- 
den kokoelmat ja tutkimus olivat välttämättö- 
miä myös kansanrunoudentutkijoille. (Esim. 
Seljamaa 2011, 84-85; ks. myös P. J. Antto- 
nen 2005, 91.) Kaarle Krohnin (1863-1933) 
ja maantieteellis-historiallinen koulukunnan 
vaikutus dominoi koko alaa paitsi Suomessa 
myös kansainvälisesti. Krohn oli alan aukto- 
riteetti ja keskeinen henkilö koko oppialan 
muodostumisprosessissa. (Hautala 1954, 276— 
279, V. Anttonen 1987, 45, 83; O Giolläin 
2017, 211; ks. myös Haase 2008, 1.) Lontoon 
lisäksi Enäjärvi oli käynyt opintojensa vuoksi 
Saksassa, Latviassa, Ruotsissa ja useamman 
kerran Virossa. Hänellä oli näin kokemusta 
ulkomaisista akateemisista yhteisöistä, joihin 
suomalaistutkijat perinteisesti tähän aikaan 
matkustivat, ja jotka kuuluivat maantieteel- 
lis-historiallisen koulukunnan piiriin. 

Toisin kuin folkloristiikka, Grangvistin 
ja Westermarckin edustamat antropologiaa 
lähellä olevat oppiaineet olivat kuitenkin jo 
vuosisadan vaihteessa myös suomalaisten 
keskuudessa hyvin brittivaikutteisia (Suolin- 
na 2000, 317-318). Palestiinaan kohdistuvassa 
matkassa Iso-Britannia vaikutti myös välilli- 
sesti: Palestiina nousi eurooppalaisille hou- 

kuttelevammaksi tutkimuskohteeksi ensim- 
mäisen maailmansodan jälkeen, kun matkus- 
taminen sinne helpottui Ison-Britannian 
otettua palestiinalaisen mandaatin valvon- 
taansa. (Häggman 2016, 46.) 

Enäjärven ja Grangvistin matkat juontui- 
vat siis niin yleisistä tieteen käytännöistä ja 
aikansa kontekstista kuin heidän aloilleen 
ominaisista käsityksistä siitä, millainen tutki- 
mus oli relevanttia ja tieteellistä. Alojen nor- 
meista etenkin vertailevat menetelmät ja 
vakiintuneet kansainväliset yhteydet, joissa 
Saksa edelleen seisoi tieteellisenä keskuksena, 
edellyttivät ja ohjasivat tutkijoiden matkoja. 
Tiedematkoilla saattoi näin ollen olla opittuja 
ajattelun tapoja vahvistava funktio. Samalla 
matkat myös avasivat uusia, jopa kriittisiä nä- 
kökulmia omaan alaan, erityisesti jos matka, 
kuten Grangvistin ja Enäjärven tapauksissa, 
kohdistui oman tiedeyhteisön näkökulmasta 
epätavalliseen määränpäähän.3 


Enäjärvi ja Grangvist tutkimuksessa 


Grangvist ja Enäjärvi kuuluivat yliopistojen 
toiseen, 1800-luvun lopun pioneerinaisten 
jälkeiseen sukupolveen. Sotienvälisenä aika- 
na humanististen aineiden opiskelijoista va- 
jaa puolet oli naisia, mutta väitelleistä vain 
muutama, Helsingin yliopistossa neljä pro- 
senttia. Grangvistia ennen Äbo Akademissa 
oli väitellyt vain yksi nainen, saman päivän 
aamupäivänä väitellyt psykologi Ester Hjelt. 
(Dyhouse 1995, 189-190; Husu ja Peltonen 
2000, 28-36; Häggman 2016, 262-263; Svan- 
feldt-Winter 2019, 47-49.) 


Enäjärvi ja Granqvist ovat olleet henkilö- 
historiallisen tutkimuksen kohteina. Heistä 
on kirjoitettu elämäkerrat ja Enäjärven tytär, 
kulttuurintutkija Katarina Eskola, on koonnut 
analyyttisen kommentoidun sarjan Enäjärven 
ja Haavion päiväkirjoista ja heidän välisestä 
kirjeenvaihdostaan (Sievänen-Allen 1993; 
Häggman 2016; Eskola 1999-2003; Eskola 
2012). Heitä on myös tarkasteltu tiettyihin 
osa-alueisiin, varsinkin tieteelliseen työhön 
ja tutkijuuteen, keskittyen. Grangvistin uran 
ongelmia on tutkinut erityisesti arkiston- 
johtaja Solveig Widén. (Esim. Widén 1985; 
1989; 1998; Haavio-Mannila 1996; Suolinna 
2000; Vuorela 2009; Svanfeldt-Winter 2019.) 
Naisten tieteellistä työtä on usein tarkasteltu 
henkilöhistorian kautta (esim. Engman 1996; 
Katainen ym. 2005; Mäkinen ja Engman 2015). 
Sukupuolen merkitys korostuu myös tyypilli- 
sesti Enäjärveä ja Grangvistia koskevassa kir- 
jallisuudessa. Lisäksi Grangvistin tapauksessa 
on painotettu antropologian kehityssuuntien 
näkökulmia. 

Sukupuolittuneet näkemykset tutkijoista tu- 
levat tässä artikkelissa esille alaluvussa, jossa 
tarkastelen Enäjärven pohdintoja akateemi- 
sista naisista. Muuten en ensisijaisesti tarkaste- 
le sukupuolen roolia Enäjärven ja Grangvistin 
matkakokemuksissa, vaikka, kuten aiempi tut- 
kimus ansiokkaasti on osoittanut, sukupuoli 
vaikuttaa laajasti tieteen tekemisen käytän- 
töihin, myös tiedematkoihin (esim. Bell ym. 
1993; Fara 2003; Järvinen 2005; Olsson ja 
Willman 2007; Ellis 2017; Wils ja Huistra 2021; 
Barany 2021). Tieteen sukupuolihistoria on 
kuitenkin mielenkiintoinen artikkelin aiheelle, 
sillä se pureutuu tieteen ja tiedontuottamisen 

Hilma Granqvistin käyntikortti. Kuva Atelier Nyblin. 
Museovirasto, Historian kuvakokoelma. 


rakenteisiin ja rakenteiden sisäisiin — tai ulko- 
puolisiin — toimijuusmahdollisuuksiin (esim. 
Markusson Winkvist 2003; Dyhouse 2006; 
Hakosalo 2012a; 2012b; 2014). Käsittelen siksi 
naisia ja sukupuolta koskevaa tutkimusta ar- 
tikkelin sisällä toisinaan myös silloin, kun en 
itse nosta sukupuolen merkityksiä keskiöön. 

Hilma Grangvistin oppialojen ja 
koulukuntien rajankäyntejä 


Hilma Grangvistin opiskelussa ja tutkimukses- 
sa korostuu monitieteisyys: filosofia, teologia, 
arkeologia, sosiologia, kansatiede ja antropo- 
logia. Käytän tässä artikkelissa Grangvistin 
tieteenalasta nimitystä kansatiede, sillä se oli 
se ala, josta hän lopulta väitteli. Oppialojen 
rajat olivat joustavat yleisemminkin. Monet 
kulttuurialojen menestyneet tutkijat, kuten 
Uno Harva (1882—1949) ja Edvard Wester- 
marck, toimivat monissa eri oppiaineissa 
ja heidän tutkimuksensa olivat relevantteja 
useille eri tieteenaloille. (Timosaari 2017, 15- 
16; Ahmajärvi 2017, 14; V. Anttonen 2002.) 
Grangvistin ensimmäisissä matkoissa ko- 
rostuu, miten niin yliopiston institutionaaliset 
käytännöt kuin henkilökohtaiset suhteet ja 
sattumat vaikuttivat merkittävästi matkoihin 
ja niiden mahdollistumiseen. Tämä alaluku 
jakautuu kahteen osaan. Ensin kuvailen Gran- 
gvistin matkoja ja sitä, miten aiempi tutkimus 
on katsonut niiden vaikuttaneen hänen paik- 
kaansa tutkijayhteisössä. Sen jälkeen pohdin, 
kuinka Grangvistin kokemukset valottavat 
minkälaiset mekanismit ja asiayhteydet mää- 
rittävät sitä, mitkä tutkimustavat kansallisessa 
tiedeyhteisössä hyväksyttiin tai hylättiin. 


Matkat, tutkimus ja torjunta kotimaassa 


Grangvist opiskeli Helsingin yliopistossa pää- 
aineenaan käytännön filosofia. Hän jatkoi 
väitöskirjatutkijana samalla alalla, aiheenaan 
naiset Vanhassa testamentissa. Ohjaajana toi- 
mi Gunnar Landtman (1878-1940), joka oli 

tuolloin käytännön filosofian vt. professori, ja 
vuodesta 1927 sosiologian professori. Landt- 
man ja Grangvistin Valter-veli kannustivat 
ja auttoivat Grangvistia lähtemään Berliiniin, 
jossa hän voisi opiskella alan auktoriteettien 
vaikutuspiirissä sekä saada käyttöönsä laa- 
jemmat kirjallisuus- ja arkistokokoelmat kuin 
Suomessa. Grangvist tutustui Saksassa ohjaa- 
jansa yllätykseksi moniin alan suuriin nimiin, 
jotka osoittivat kiinnostusta häneen ja hänen 
tutkimukseensa. (Häggman 2016, 19, 29-32.) 

Saksassa Granqvist alkoi yhä enemmän 
vierastaa tutkimuksensa perustumista kirjal- 
lisuuteen ja hän alkoi pohtia Palestiinaan 
lähtemistä. Hänen perheensä, ystävä Helena 
Westermarck ja hieman vastahakoisesti myös 
Landtman, tukivat ajatusta. Saksassa Gran- 
gvist vieraili myös kylpylähoitolassa, jonka 
johtajatar Lydia von Holbach eräällä käve- 
lyllä kertoi, että hänen kälynsä, Bertha Spaf- 
fold-Vester, asui Jerusalemissa. Von Holbach 
kannusti Grangvistia lähtemään Palestiinaan 
ja lupasi kälynsä yhteystiedot. Hoitolasta pa- 
lattuaan Grangvist konsultoi teologian pro- 
fessori Ernst Selliniä (1867—1946), joka ehdot- 
ti, että Grangvist pyrkisi professori Albrecht 
Altin (1883-1956) johtamalle arkeologian pe- 
ruskurssille Palestiinassa. Alt oli asialle myötä- 
mielinen. Kurssi oli periaatteessa suunnattu 
vain miehille, mutta Alt onnistui hakemaan 
Granqvistille järjestävältä instituutilta erikois- 
lupaa. (Häggman 2016, 35-42; Vuorela 2009, 
89-90.) 

Lähtö kurssille lykkääntyi matka-apuraho- 
jen saamisen vaikeuden ja Grangvistin äidin 
sairastumisen vuoksi, mutta kesällä 1925 hän 
pääsi matkaan pienen stipendin ja Valter-veljen 


avustuksella. Grangvistin lisäksi Altin kurssille 
osallistui 13 saksalaista teologia. Teologien 
kiinnostus Palestiinan arkeologiaan perustui 
samankaltaiseen ajatteluun kuin suomalaisten 
kansanrunoudentutkijoiden kiinnostus Karja- 
laan: aluetta ja sen asukkaita pidettiin hitaam- 
min kehittyvinä, lähes muuttumattomina mui- 
naisen kulttuurin varastoina. (Abu El-Haj 
2002, 22, 37-38; P. J. Anttonen 2005, 138.) 
Jerusalemissa Spaffold-Vester tutustutti Gran- 
gvistin Louise Baldenspergeriin (1862—1968), 
saksalaistaustaiseen naiseen, joka oli lähes 
koko elämänsä asunut pienessä Artasin mus- 
limikylässä. Kurssin loputtua Granqvist jäi 
asumaan Baldenspergerin luokse, mistä käsin 
hän pääsi osallistumaan ja tutkimaan Artasin 
kylän elämää. (Naili 2008, 129; Vuorela 2009, 
90.) 

Tähän saakka Grangvistin akateeminen 
tie oli ottanut yllättäviä, mutta hyväksyttäviä 
käänteitä. Ongelmaksi nousi nyt Grangvistin 
aikomus viedä väitöskirjaansa aivan eri polul- 
le, kuin hänen oppiaineensa odotti. Grangvist 
otti vaikutteita saksalaisesta ja ranskalaisesta 
kansatieteellisistä kylätutkimuksista sekä 
suomalaisesta folkloristiikasta. Metodeiltaan 
Grangvistin tutkimus noudatti kuitenkin lä- 
hinnä Isossa-Britanniassa nousevia antropolo- 
gian käytäntöjä. Toisin kun edeltävän sukupol- 
ven tutkijat Grangvist keskitti tutkimuksensa 
pelkästään yhteen kylään, jonka arkeen osal- 
listumalla ja asukkaita haastattelemalla hän 
teki syväluotaavia havaintoja. Analyysissään 
hän hyödynsi tilastollisia systematisointeja. 
(Suolinna 2000, 320; Vuorela 2009, 91.) Landt- 
manin koulukunnan tutkimus noudatti eri tut- 
kimusmenetelmiä ja erityisesti väitöskirjoissa 

annettiin paljon tilaa aiheen aiemman tutki- 
muksen katsauksille, kun taas Grangvist ha- 
lusi rakentaa julkaisunsa perustutkimukselle. 
Myös yliopiston julkaisuvaatimukset tuottivat 
haasteita. Saksalainen akateeminen kustanta- 
mo oli tarjoutunut julkaisemaan Grangvistin 
väitöskirjan, mikä olisi laajentanut lukijapiiriä, 
mutta yliopisto vaati suomalaista julkaisijaa.* 

Kun Grangvist ei muokannut väitöskirjaan- 
sa tarpeeksi hänelle esitettyjen vaatimusten 
mukaiseksi, Landtman lopulta eväsi häneltä 
väitösluvan. Helena Westermarckin suosituk- 
sesta avuksi tuli Edvard Westermarck, joka piti 
Grangvistin tutkimusta relevanttina ja moder- 
nina. Edvard Westermarck oli kansainvälisesti 
tunnustettu tutkija, Landtmanin entinen opet- 
taja, ja hoiti samanaikaisesti London School 
of Economicsin sosiologian professuuria, Äbo 
Akademin filosofian professuuria sekä saman 
yliopiston rehtorin virkaa. Hän järjesti mah- 
dollisuuden väitellä Äbo Akademissa kansa- 
tieteen alalla. Grangvist väitteli 1932 kiittävin 
arvioin ja sai tunnustusta varsinkin kansainvä- 
lisissä julkaisuissa.” 

Tohtorinarvo Äbo Akademista ei kuiten- 
kaan ratkaissut Grangvistin ongelmia yliopis- 
tolla. Grangvist haki taloudellisista syistä do- 
sentuuria Helsingistä, mutta kohtasi siellä mo- 
nitahoisia ongelmia. Dosenttihakemuksen kä- 
sittelyssä oli äänessä erityisesti neljä henkilöä: 
Landtman, käytännön filosofian professori 
Rafael Karsten (1879-1956), sekä itämaisen 
kirjallisuuden professorit Aapeli Saarisalo 
(1896-1986) ja Knut Tallqvist (1865-1949). 

Karsten oli Landtmanin tavoin Wester- 
marckin entinen oppilas. Karsten ja Landt- 
man puolsivat Grangvistin hakemusta, mutta 

aiheuttivat keskinäisellä eripurallaan hallaa 
käsittelylle, kun molemmat yrittivät sysätä 
Grangvistin dosentinalaa toisen oppiaineelle. 
Saarisalo vastusti dosentuuria väittämällä, että 
Granqvist oli plagioinut häntä — syytös, jonka 
hakemusta käsittelevä konsistori lopulta totesi 
perättömäksi. Tallgvist puolestaan vastusti do- 
sentuuria argumentilla, että Grangvistin työn 
laatu kärsi tämän heikosta arabian kielen tai- 
dosta. Grangvistilla oli ollut jo ennen dosen- 
tuurihakemusta näkemyseroja ja erimielisyyk- 
siä molempien kanssa. Käsittely venyi kesälle 
1936 konsistorin hyväksyntään, mutta syksyllä 
rehtori yllättäen lopulta hylkäsi hakemuksen. 
Grangvistin yliopistonsisäinen tutkijanura 
päätyi hylättyyn dosenttihakemukseen, sillä 
suuri osa tutkimusapurahoista ja opetuksesta 
korvamerkittiin dosenteille.^ 

Grangvistin haastetta tulla ymmärretyk- 
si tai arvostetuksi Suomessa on tavallisesti 
selitetty tutkimuksen uutuudella ja kansain- 
välisyydellä (Suolinna ja Lagerspetz 1994, 5; 
Suolinna 2000, 317; Vuorela 2009, 92). Vai- 
keuksia on myös tarkasteltu kielipolitiikan ja 
sukupuolen näkökulmasta (Widen 1985; 1989; 
1998). Kielikysymys ilmeni yliopistolla muun 
muassa kielikantaa jakavien henkilöiden 
toisilleen antamana tukena tieteellisen päte- 
vyyden, apurahojen ja virkojen käsittelyissä. 
Saarisalo ja Tallqvist olivat suomenmielisiä, 
mutta kielipolitiikka ei selitä ruotsinmielis- 
ten Karstenin ja Landtmanin häilyvää tukea 
(Klinge 1978, 123-136; Engman 2016, 15-16, 
71-76, 149; Häggman 2016, 230). 

Tieteellisellä uralla etenemiseen ja tutkijan 
arvostukseen vaikuttavat kielen lisäksi muun 
muassa sukupuolen, sosiaaliluokan ja iän 

kaltaiset risteävät ulottuvuudet, jotka olivat 
punoutuneet yliopiston rakenteisiin ja käy- 
täntöihin (Hakosalo 2012b, 444-448, 451; ks. 
myös esim. Engman 2005, 126; Shapin 2010, 
18-22). Solveig Widén vertaa Grangvistia 
Suomen ensimmäiseen naisprofessoriin Alma 
Söderhjelmiin (1870-1949). Widénin mukaan 
Grangvistia ei Söderhjelmin tavoin syrjitty 
avoimesti sukupuoleen liittyvistä syistä, mut- 
ta naisen kieltäytyminen noudattamasta oppi- 
naineen konventioita aiheutti vahvempia reak- 
tioita kuin miehen. Toisaalta Söderhjelmillä 
oli etunaan sivistyneistöperhetaustan tuomaa 
arvostusta, suhteita ja sivistystä. Grangvist eli 
taloudellisesti niukasti ja hän oli Enäjärven 
tavoin alemman keskiluokkaisesta, maalta 
Helsingin Kallioon muuttaneesta perheestä. 
(Widén 1989, 31, 32; 1998, 140; vrt. esim. Bour- 
dieu 2008, 91, 119-133.)7 Syrjintäargumentteja 
selittänee ikäero, sillä Söderhjelm kuului su- 
kupolveen, jonka naisilta vaadittiin erityislu- 
pa opiskeluun ja virkoihin. Juridisten esteiden 
poistuminen ei kuitenkaan automaattisesti 
muuttanut sisäistettyjä käsityksiä miesten pa- 
remmasta soveltuvuudesta tutkijoiksi. Tässä 
artikkelissa ikä on kategoria, joka näkyy kou- 
lukuntien muodostumisessa ja tutkijoiden ase- 
mien vakiintuneisuudessa. Artikkelin henkilöt 
voi jakaa kolmeen sukupolveen: Westermarck 
ja Krohn olivat alojensa pioneereja ja vakiin- 
tuneita auktoriteetteja, Landtman, Karsten ja 
Enäjärveä auttanut Oskar Kallas näiden oppi- 
laita ja myös urillaan vakiintuneita, ja Enä- 
järvi ja Grangvist nuoria tulokkaita. 


Konventioiden kiertäminen ja koulukuntien 
tiedenormien valikoituminen 


Miten Grangvistin kansainväliset kokemuk- 
set vaikuttivat hänen kehitykseensä tutkija- 
na ja mitä ne kertovat akateemisen yhteisön 
rakenteista? Esitän, että merkittävintä olivat 
matkojen tuomat laajat kontaktit ja niiden 
avaamat uudet horisontit Grangvistin käsityk- 
siin tutkimuksen tekemisestä. Matkat tarjosi- 
vat vaihtoehtoja kotiyliopiston käytännöille, 
mutta ne osoittavat myös, kuinka erityisrat- 
kaisut veivät aikaa ja voimavaroja. Grangvis- 
tin kokemukset laajentavat ymmärrystämme 
koulukuntien tiedenormien rajankäynneistä, 
jossa ratkaisevaan asemaan nousevat henki- 
lökohtaiset suhteet ja sukupolviin kytkeytynyt 
akateeminen vakiintuneisuus. 

Grangvistin uudet tuttavuudet ja häntä 
avustavat ihmiset ja sattumukset tulivat sekä 
yliopistomaailmasta että sen ulkopuolelta. 
Ohjaajan myönteinen suhtautuminen ja apu 
olivat välttämättömiä alkuun panevia voimia. 
Saksalaisten teologien positiivinen suhtautu- 
minen Grangvistiin avasi tien Palestiinaan ja 
myös rohkaisi jatkamaan työtä kurssin loput- 
tua. Kovan työn ja onnistuneen akateemisen 
verkostoitumisen lisäksi avainasemassa olivat 
yliopiston ulkopuoliset suhteet ja kohtaamiset. 
Valter-veljen ja Helena-ystävän tuki ja kannus- 
tus olivat kantavia voimia, ja kylpyläjohtaja- 
tar von Holbachin tapaaminen tuotti lisämo- 
tivaatiota ja ratkaisevia suhteita Palestiinaan. 
Kotiyliopiston konventioista poikkeava mat- 
ka- ja tutkimuskohde vaati siis oman tiedeyh- 
teisön tukea laajemmat suhteet ja tukimuodot. 

Tämä yhteys näkyy myös Enäjärven Lontoon 
matkassa. 

Lisätuelle ilmeni myös tarvetta, sillä vaihto- 
ehtoiset polut saattoivat tarjota ratkaisuja sul- 
jetuille teille, mutteivat välttämättä helpotta- 
neet kulkemista. Westermarckin järjestämä 
tilaisuus väitellä Äbo Akademissa mahdollis- 
ti Grangvistin tohtorin arvon, muttei dosen- 
tuuria ja rahoitusta. Kun Grangvistin ystävä 
Leonhard Rost (1896-1979), joka käänsi 
Grangvistin väitöskirjaa saksaksi, odottamatta 
ilmoitti haluavansa itsensä Granqvistin väitös- 
kirjan kanssakirjoittajaksi, Grangvist kääntyi 
Yhdysvaltain Akateemisten Naisten Yhdistyk- 
sen puoleen. Yhdistys myönsi hänelle apura- 
han, jonka avulla väitöskirja käännettiinkin 
englanniksi saksan sijaan.? Uusi käännöspro- 
jekti vei kuitenkin paljon aikaa ja voimia, kun 
Grangvist samaan aikaan yhä uudelleen yritti 
neuvotella väittelyluvan saamisesta Helsingis- 
sä. Lähes kaksi vuotta apurahan myöntämisen 
jälkeen Grangvist purki turhautumistaan päi- 
väkirjaansa: hän oli ”aivan puhki ja epätoi- 
voinen.” 

Akateemisen maailman vaihtoehtoiset reitit 
ovat kiinnostaneet varsinkin sukupuolihisto- 
rian tutkijoita. Kun koulutus tai akateeminen 
ura on ollut naisia syrjivä, naiset ovat usein 
pyrkineet hyödyntämään vaihtoehtoisia ete- 
nemiskeinoja esimerkiksi perustamalla omia 
säätiöitä, yhdistyksiä ja oppialoja. Tällaiset 
keinot mahdollistivat tiettyjen ongelmien 
kiertämisen, mutta ne tarjosivat harvoin reit- 
tiä tasavertaiseen tieteelliseen tunnustukseen. 
(Ks. esim. Rossiter 1982, 168; Dyhouse 1995, 
7, 44-45.) Grangvist sai varsinkin kansainvä- 
lisesti tunnustusta tutkimuksestaan, mutta se 

ei avannut hänelle tietä institutionaaliseen 
tunnustukseen rahoituksen tai nimitysten 
muodossa. Toisaalta, kuten Sofia Häggman 
toteaa, Granqvist olisi ajoittain itsekin voinut 
helpottaa tilannettaan. Hän olisi voinut toi- 
mia diplomaattisemmin häntä alussa tukevien 
tutkijoiden kanssa sekä noudattaa oppialansa 
perinteitä väitöskirjan muodosta ja säästää 
pioneerityönsä väitöksenjälkeisiin julkaisui- 
hin. (Häggman 2016, 127, 205-206.) Grangvis- 
tia voi verrata norjalaiseen radiokemisti Ellen 
Gleditschiin (1876-1968), joka toimi IFUW:n 
puheenjohtajana 1920-luvulla. Gleditsch kier- 
si sukupuoleen pohjautuvaa syrjintää vahvoil- 
la kansainvälisillä verkostoilla. Niiden avulla 
hän saavutti kansainvälistä arvostusta, muttei 
vastaavaa tunnustusta Norjassa, mitä on seli- 
tetty sillä, ettei Gleditsch siellä onnistunut 
rakentamaan samanlaisia ystävyyssuhteita 
ja verkostoja kuin ulkomailla. (Lykknes ym. 
2004, 578, 609.) 

On huomionarvoista, ettei Grangvistin 
tapaus valaise kansallisen vanhan ja kansain- 
välisen uuden koulukunnan ristiriitaa tai suo- 
malaisen tiedeyhteisön sisäänpäinkääntynei- 
syyttä. Vastakkain olivat ennemminkin kan- 
sainvälinen laaja ja Suomen pieni tiedeyhteisö. 
Kuten Heini Hakosalo on osoittanut, pienes- 
sä tiedeyhteisössä henkilökohtaisten suhtei- 
den ja kilpailujen merkitys akateemisiin uriin 
ja myös laajemmin yhteiskuntaan korostui 
(Hakosalo 2012a, 120; 2011, 69; 2012b). Ulla 
Vuorela on huomauttanut, että antropologis- 
ten tieteiden suomalaiset tutkijat eivät olleet 
tietämättömiä brittiläisen uuden antropolo- 
gian noususta. Kyse ei siis ollut siitä, etteikö 
Grangvistin metodeita olisi ymmärretty tai 

osattu nähdä osana laajempaa tutkimussuun- 
tausta, vaan siitä, ettei uusi suuntaus saanut 
vastakaikua Suomessa. Vuorelan mukaan 
paradigmoista käytiin kiihkeitä väittelyitä, ja 
Suomessa ne kääntyivät vanhemman koulu- 
kunnan hyväksi. (Vuorela 2009, 92; ks. myös 
Suolinna 2000, 317-318, 322.) 

Vaikka Grangvistin tukija Westermarck oli 
vuorovaikutuksessa uuden antropologian tut- 
kijoiden kanssa ja osittain myös työskenteli 
sen menetelmien mukaisesti, hänen ei varsi- 
naisesti katsota kuuluneen uuteen koulukun- 
taan (Suolinna 2000, 322-323; Timosaari 2017, 
31-34; vrt. Widén 1989, 30). Toisin kuin Hel- 
singin yliopiston professorit, Westermarck ei 
kuitenkaan ilmeisesti kokenut tarvetta vastus- 
taa uuden linjan tutkijaa. Vastaavasti saksalai- 
set teologit olivat tutkijoita, joihin Landtman 
oli kannustanut Granqvistia tutustumaan. He 
suhtautuivat myönteisesti Granqvistiin ja tä- 
män työhön sekä ennen että jälkeen Palestii- 
nan matkan, ja tarjosivat apua, jotta hänen 
työnsä tavoittaisi laajemman yleisön. Heidän 
tukensa ei näytä edustavan koulukuntien ja 
oppialojen kilpailua tai rajanvetoja, toisin kuin 
esimerkiksi Grangvistin dosentuurihakemuk- 
sen käsittely kansallisessa kontekstissa. Wes- 
termarckin ja saksalaisten tuki osoittaakin, et- 
teivät koulukuntien näkemyserot tieteellisestä 
laadusta välttämättä olleet ratkaisevia Gran- 
gvistin ulossulkemisessa. Westermarckilla ei 
enää ollut virkaa Helsingissä ja hän oli myös 
1930-luvulla jättäytymässä eläkkeelle. Hänellä 
oli Helsingissä akateeminen perintö, muttei 
oppialan reviiriä, jota puolustaa, kuten Karste- 
nilla, Landtmanilla ja Saarisalolla. (Vrt. Widén 
1989, 31; Ahmajärvi 2017, 60-62, 66-73.) 


Konventionaalinen reitti väittelyyn olisi 
oletettavasti ollut Grangvistille melko suora: 
Landtmanin avustuksella Saksaan, siellä opis- 
kelu ja tutkimus arkistoissa ja kirjastoissa, ja 
ainoastaan kirjallisiin lähteisiin ja aiempaan 
tutkimukseen nojaava väitöskirja, joka vastai- 
si ohjaajan ja oppialan näkemystä sopivasta 
opinnäytetyöstä. Se olisi antanut akateemises- 
sa keskuksessa käynnin tuomaa arvostusta ja 
kerryttänyt tutkimusmateriaalia (vrt. Living- 
stone 2003, 41-45; Gieryn 2018, 39-45). Kes- 
kittyminen Palestiinaan ja uuden antropo- 
logian mukaiseen tutkimukseen oli selvästi 
mutkikkaampi vaihtoehto. Palestiinan matka 
täytti samat tiedematkojen funktiot, mutta nii- 
den arvoa ei tunnustettu Suomessa. Normit ja 
rakenteet saattoivat olla kierrettävissä, mutta 
sillä oli hintansa. 


Elsa Enäjärvi ja tutkijatemperamenttien 
kohtaamiset 


Elsa Enäjärvi matkusti Lontooseen touko- 
kuussa 1927 Helsingin yliopiston myöntämäl- 
lä stipendillä ja viipyi siellä kuusi kuukautta. 
Matkan tarkoituksena oli hyödyntää paikalli- 
sia kirjastoja ja arkistoja Enäjärven väitöskir- 
jaa varten. Matkan aikana Enäjärvi tutustui 
myös Englannin kulttuuriin ja nähtävyyksiin 
sekä tieteen ja taiteen kuuluisuuksiin. 

Elsa Enäjärvi ei jättänyt Englannin matkan 
huomioitaan pelkiksi matkamuistoiksi, vaan 
hyödynsi niitä pyrkiessään vaikuttamaan 
asioihin Suomessa. Hän pyrki erityisesti muut- 
tamaan Suomen voimakasta suuntautumista 
Saksaan ja Ruotsiin sekä yleisiä negatiivisia 


261 


https://doi.org/10.21435/ksvk.100 


LISA SVANFELDT-WINTER 


käsityksiä akateemisista naisista. Enäjärvi toi- 
mi, kuten suuri osa hänen aikansa tutkijoista, 
laajasti yhteiskunnallisen vaikuttamisen aloil- 
la. (Collini 2006, 1-19; Ahmajärvi 2017, 214.) 
Hän vaikutti politiikan, tieteen ja kulttuurin 
aloilla, jotka olivat usein kytkettyinä toisiinsa. 

Tämä alaluku jakautuu kolmeen osaan. En- 
sin pohdin moniulotteisten verkostojen roolia. 
Sen jälkeen käsittelen Enäjärven tutustumista 
naistutkijoiden yhteisöön. Viimeiseksi tarkas- 
telen hänen huomioitaan saksalaisesta ja brit- 
tiläisestä tiedeperinteestä sekä sitä, miten hän 
itse tutkijana toimi näkökulmiensa laajennut- 
tua. 


Verkostoituminen konventioiden ulkopuolella 


Enäjärvi matkusti Lontooseen Aino ja Oskar 
Kallaksen seurassa, jotka asuivat Lontoossa 
Oskar Kallaksen tultua nimitetyksi Viron en- 
simmäiseksi suurlähettilääksi Isoon-Britan- 
niaan vuonna 1922. Enäjärvi sai myös asua 
Kallasten luona ensimmäiset viikot. Yhteys 
Kallaksiin avasi Enäjärvelle suoran tien tiede- 
ja kulttuuripiireihin. Aino Kallaksen kautta 
hän tutustui varsinkin kirjailijoihin, kun taas 
Oskar Kallas, joka ennen diplomaattista 
uraansa oli väitellyt folkloristiikan alalla, vei 
Enäjärven brittiläisiin kansanrunoustutkimuk- 
sen seuroihin kuten Folk-Lore Societyyn. Kir- 
jeluonnoksista päätellen Enäjärvi esittäytyi 
paikallisille Kallaksen tai heidän lähipiirinsä 
suosittelemana." 

Grangvistin ja Enäjärven matkantekoa yh- 
distää näin ollen se, että he lähtivät matkaan 
ohjaajiensa, Kaarle Krohin ja Gunnar Landt- 
manin myötämielisyydellä, mutta matkan- 

teko ja verkostoituminen tapahtuivat pitkälti 
muiden yhteyksien kautta. Ohjaajien aukto- 
riteetti ja verkostot ulottuivat siis lähinnä kou- 
lukunnan sisälle, kun taas perinteistä poik- 
keavaan etenemiseen saattoi löytää apua 
muualta. Esimerkiksi Martti Haavio matkus- 
ti samaan aikaan lähinnä Kaarle Krohnin 
verkostojen alullepanemilla reiteillä. Hänen 
matkakirjoituksensa eivät käsittele tutustumi- 
sia tutkijoihin, jotka eivät jo ennestään olisi 
olleet Krohnin tai maantieteellis-historiallisen 
koulukunnan piirissä. (Svanfeldt-Winter 2019, 
200-206.) 

Aatehistorian tutkija Staffan Bergwik kut- 
suu tällaisia konventioista poikkeavia, moni- 
muotoisia verkostoja hybridiverkostoiksi. 
Hän esittää, kuinka ruotsalainen fyysikko Eva 
von Bahr (1874-1962) loi verkostoja, joissa yh- 
distyivät ulkomaiset tiedeyhteisöt, yliopiston 
ulkopuoliset tukijat, ja muutama ruotsalainen 
vakiintunut tutkija. Näiden tuella hän onnis- 
tui toimimaan tutkijana useita vuosia, vaikka 
tuki ei lopulta riittänyt kiertämään kotimais- 
ten yliopistojen ja tutkijoiden torjuntaa. (Wen- 
nerholm [nyk. Bergwik] 2009, erit. 30-31; ks. 
myös Wennerholm 2007; Garritzen 2015.) 


Kansainvälinen akateeminen nainen 


Suurimman osan Lontoon ajastaan Enäjärvi 
asui IFUW:n juuri vihityssä talossa, Crosby 
Hallissa. Paikan tarkoituksena oli majoittaa 
ja saattaa yhteen Lontoossa vierailevia aka- 
teemisia naisia. Crosby Hallissa asuminen oli 
Enäjärvelle erittäin vaikuttava kokemus, joka 
muokkasi hänen ymmärrystään tutkijana ole- 
misen mahdollisuuksista. 

Crosby Hallin suurin vaikutus oli, että se 
toi yhteen niin monia naisia ja osoitti Enäjär- 
velle, miten erilaisia akateemiset naiset saat- 
toivat olla. Jo Helsingissä opiskellessaan Enä- 
järvi oli huomannut tutkijanaisten vähyydestä 
johtuvia seurauksia. Miespuolisten opiskeli- 
joiden oli helpompi samastua tutkijoihin, kun 
taas naisilla oli vain muutamia malleja. Hän 
pohti, että miesten opiskelua helpotti, kun he 
pääsivät luontevammin keskustelemaan mies- 
puolisten opettajien kanssa.” 

Ajalle tyypillinen kuva akateemisista naisis- 
ta oli, että he olivat joko epänaisellisia ja ikäviä 
tai yliopistossa ainoastaan huvituksia ja mie- 
hiä hakemassa (Lowe 2003, 13, 30, 65; Carls 
2004, 160, 175). Naisten akateemista opiskelua 
ja työtä ovat myös vaikeuttaneet sitkeät käsi- 
tykset tieteestä, tieteellisyydestä ja tutkijoista. 
Käsitykset pohjautuvat näkemyksiin siitä, että 
miehet omaavat tieteelle tärkeitä ominaisuuk- 
sia kuten rationaalisuutta, kilpailuhenkisyyttä 
ja objektiivisuutta, ja naiset puolestaan näiden 
vastakohtia. (Rossiter 1982, xv, 102-103; Keller 
1985, 7; Schiebinger 1989, 160-213; Keller 
1992, 19; Wennerc ja Wold 1997; Wold ja 
Chrapkowska 2004, 335-349.) Crosby Hallin 
naiset olivat erilaisia ja yksilöllisiä: kauniita, 
rumia, siroja, miehekkäitä, naisellisia, hausko- 
ja, vakavia. Kaikki olivat kuitenkin vakavasti 
otettavia tutkijoita. Enäjärvi löysi itselleen 
sopivan tutkijaminän mallin, johon hän saat- 
toi yhdistää älykkyyden, naisellisen ulkonäön 
sekä viehättävän ja huumorintajuisen persoo- 
nallisuuden (Eskola 1999, 499; Svanfeldt-Win- 
ter 2019, 209-215). 

Elsa Enäjärvi pyrki levittämään tätä uutta 
näkemystä naistutkijasta sekä vakavasti otet- 


Hilma Granqvist kentällä Artasissa. The Palestine 
Exploration Fund. 


tavana että naisellisena. Hän kirjoitti Crosby 
Hallista artikkeleita ja käsitteli asiaa suursuo- 
sion saavuttaneessa Vanha iloinen Englanti 
-matkakirjassaan.^ Matkan jälkeen Enäjärvi 
myös osallistui aktiivisesti Suomen Akatee- 
misten Naisten Liiton toimintaan ja edusti sitä 
liiton kansainvälisessä organisaatiossa. Enä- 
järvi toimi myös poliittisesti naisten työnteon 

ja perheen yhdistämisen mahdollisuuksien 
parantamisen puolesta. Historian tutkija Ma- 
ritta Pohls toteaa, että Enäjärvi vaikutti tämän 
toiminnan lisäksi yhteiskunnan käsityksiin 
omalla esimerkillään, sekä ulkonäöllään että 
myöhemmin yhdistämällä palkkatyön ja per- 
heen (Pohls 2013, 73-76). Esimerkiksi erilaisis- 
sa lehtikirjoituksissa huomioitiin Enäjärvessä 
yhdistyvä uusi tutkijanainen: hänessä katsot- 
tiin yhdistyvän naisellinen kauneus älykkyy- 
teen, ja kuinka tämä osoitti vallalla olevat 
käsitykset yhdistelmän mahdottomuudesta 
vääriksi.” 


Brittiläinen ja suomalais-saksalainen asenne 


Crosby Hall muokkasi Enäjärven näkemystä 
naiseuden yhdistämisestä tutkijana olemiseen 
kansainvälisen moninaisuuden kautta, mutta 
Englannin matka antoi hänelle myös uusia 
näkökulmia tarkastella suomalaisten tutkijoi- 
den asenteita tutkimukseen ja tieteeseen. Kun 
hän tutustui brittiläisten eroaviin asenteisiin, 
hän myös erotti, mikä Suomessa oli normaa- 
lia ja arvostettua. Kotimaisen tiedeyhteisön 
normit olivat puolestaan sidoksissa Saksaan, 
minne suomalaisilla oli tiiviit yhteydet: ”Kun 
meillä kirjoitetaan Euroopasta, se tarkoittaa 
aina Saksaa”, Enäjärvi kiteytti huomionsa. ê 
Hän oli kriittinen suomalaisten saksalaiskes- 
keisyydelle, joka vaikutti niin kulttuuriin, kieli- 
opintoihin kuin tieteeseenkin. 

Enäjärvi teki Lontoosta käsin matkoja 
paitsi eri puolille Englantia myös Pariisiin ja 
Belgian kautta Berliiniin. Varsinkin Saksaa ja 
Isoa-Britanniaa Enäjärvi vertasi useampaan 
otteeseen keskenään. Näissä vertailuissa sak- 

salaisuus asettui vastakkain brittiläisen hyvä- 
käytöksisyyden, sivistyksen, puhtaan ja ele- 
gantin ulkonäön, rentouden ja hauskuuden 
kanssa, minkä lisäksi englantilaiset olivat tai- 
tavia puhujia. Englannissa olon jälkeen Enä- 
järvi koki saksalaiset kankeiksi, töksäyttelevik- 
si ja epäkohteliaan uteliaiksi." Enäjärvi ei ollut 
näkemyksissään yksin. Kuten Ritva Hapuli 
osoittaa, myös Aino Kallaksen kuvailut britti- 
läisen sivistyneistön kanssakäymiskulttuurista 
korostavat rentouden ja hauskuuden yhdis- 
tymistä sivistyneeseen käytökseen (Hapuli 
2003, 50). Enäjärven mukaan brittien käytös 
liittyi hyvään itsetuntoon. Teatterissa yleisö ei, 
kuten Suomessa, tuntenut tarvetta vaikuttaa 
vakavalta, vaan näytelmän aikana naurettiin, 
jos nauratti, vaikkei kyseessä ollut komedia. 
Yksittäisten henkilöiden tai kokonaisten mai- 
den vihaamista taas pidettiin hänen mukaansa 
sivistymättömyyden merkkinä. 

Tiedepiireissä rentous ja sosiaalinen kans- 
sakäyminen saattoivat Enäjärvestä näyttää 
myös epätieteelliseltä. Lokakuussa Enäjärvi 
esimerkiksi kirjoitti Martti Haaviolle osallis- 
tumisestaan English Folk-Lore Societyn ko- 
koukseen: 


Tämä täkäläinen seura ei tunnu kovin tieteelliseltä. 
Oltiin suunnattoman rikassisältöisessä, moneen 
laajaan kerrokseen sijoitetussa yksityisessä museos- 
sa, jonne kaikista maan ääristä on koottu kansan- 
omaista sekä menneiden aikojen sivistynyttä lää- 
ketiedettä koskevia esineitä. Mitään varsinaista 
esitelmää asiasta ei ollut, näyteltiin kokoelmia ja 
sitten juotiin kahvia ja syötiin jäätelöä.'9 


Enäjärvi kirjoitti myös ihmetyksestään, kuin- 
ka ”vain Englannissa tapaisi sivistyneitä ih- 

misiä, jotka seurustelevat haltiattarien kans- 
sa"? 

Vaikka Folk-Lore Societyn toiminta ei Enä- 
järven sanojen mukaan vaikuttanut kovin tie- 
teelliseltä ja haltioihin uskominen yllätti, hän 
ei missään vaiheessa esittänyt, että brittiläinen 
tutkimus olisi muiden maiden tutkimusta huo- 
nompilaatuista. Päinvastoin hän kehui eng- 
lantilaisten töitä ja kirjoitti innostuksestaan 
saadessaan keskustella heidän kanssaan tutki- 
muksesta ja saadessaan neuvoja väitöskirjatut- 
kimukseensa. Tutkijat olivat paitsi älykkäitä 
ja lukeneita myös ystävällisiä ja avokätisiä 
antaessaan Enäjärvelle niin aikaansa kuin 
kirjojaan ja muistiinpanojaan, ja professori 
Alfred C. Haddon (1855—1940) jopa kukkia 
puutarhastaan.” 

Enäjärvi luonnehti myös englantilaisten 
rennompaa asennetta tieteeseen ja tietämi- 
seen. Hän totesi, ettei Englannissa hävetty 
näyttää tietämättömyyttä, minkä vuoksi siellä 
oppi paljon enemmän. Tieteen tuloksia saatiin 
myös nopeammin julki kuin saksalaistyylises- 
sä tieteessä, mutta asenteiden ja tutkimukseen 
liittyvien normien eroavaisuuksien vuoksi 
näitä ei Suomessa huomattu tai huomioitu: 
”Engl.-[annissa on] hyviä ideoita ja keksintö- 
jä; mutta asiaa ei voi uskoa ennenkuin joku 
saksalainen on tutkinut sen. Saksalainen tutkii 
tuhat tapausta, ja silloin näemme, että niin se 
on”, Enäjärvi pohti päiväkirjassaan.” 

Martti Haaviolle Enäjärvi totesi, että pai- 
kallinen ”tieteellinen tempperamentti [sic]” 
sopi hänen luonteelleen paremmin, koska se 
ei ollut "niin turhantarkka”.s Vaikka Enäjär- 
vi jakoi huomioitaan brittiläisestä rentoudesta 
ja iloisuudesta julkaisuissaan, hän pidättäy- 


tyi osoittamasta henkilökohtaista kantaansa 
asiassa (Enäjärvi 1928, 176-184). Nuorelle 
tutkijalle olisi tuskin ollut strategisesti viisasta 
tuoda julkisesti esille, kuinka hänelle sopivat 
paremmin oman yhteisön ulkopuoliset arvot 
ja asenteet. 

Enäjärvi pyrki vaikuttamaan suomalaisten 
käsityksiin myös brittiläisestä kulttuurista ja 
tieteen tekemisestä. Hän oli Tulenkantajat-pii- 
reistäkin tuttu kulttuurivaikuttaja, minkä kaut- 
ta hän myös alkoi tuoda esille Ison-Britannian 
kulttuuria, jota hänestä tunnettiin Suomessa 
huonosti.? Aiheen esittelijöille olikin kysyn- 
tää, sillä samanaikaisesti luettiin ja julkais- 
tiin muiden suomalaisten matkakirjoituksia 
maasta. (Kallas 1928; Serp 1929; Tuomikoski 
1927; Hapuli 2003, 39-65.) Englannin matka 
muokkasi myös Enäjärveä suomalaisuusaat- 
teen vaikuttajana, kun hän matkan jälkeen 
otti kantaa laajemmin kielten opiskeluun. 
Suurelle yleisölle hänen ajatuksensa tulivat 
tunnetuksi kouluruotsia kyseenalaistavassa 
pamfletissa Englanti ruotsin sijaan. (Enäjärvi 
19294; 1929b.)* 

Enäjärvelle kulttuuri ja kielikysymys olivat 
suoraan yhteydessä tutkimukseen ja tiedeyh- 
teisön asenteisiin. Hän pohti kuinka Suomelle, 
Virolle ja Saksalle oli tyypillistä, että pelkkä 
saksan kielen osaaminen riitti, eikä ranskan 
tai englannin opiskelulle nähty tarvetta. Suo- 
malaisten kielellinen kapeus sekä Saksaan ja 
Pohjoismaihin keskittynyt kiinnostus johtivat 
Enäjärven mukaan tutkimuksen rajoittunei- 
suuteen ja näköalattomuuteen. Moni kan- 
sanrunoudentutkimuksen kysymyskin oli jo 
Pohjois-Amerikassa ja Englannissa Enäjärven 
mukaan ratkaistu, mutta sitä ei huomattu Suo- 

messa. Kun Englannissa puolestaan ei pidetty 
saksan oppimista kovinkaan tärkeänä, näiden 
kahden tiedepiirin tulokset ja näkökulmat jäi- 
vät molemminpuolisesti pitkälti pimentoon, 
mikä hidasti tieteen kehitystä.?* 

Enäjärven kirjoitukset osoittavat, kuinka 
hän pyrki muuttamaan yhteiskunnan asentei- 
ta. Hän lähti Englantiin materiaalin keräämi- 
sen motivoimana, mutta matka tuotti myös 
voimaannuttavia näkökulmia siitä, millainen 
tutkija saattoi olla (vrt. Bosch 2018; Gieryn 
2018, 47-48). 


Matkailu avartaa 


Hilma Grangvistin ja Elsa Enäjärven rajanyli- 
tykset olivat monimuotoisia; valtion rajojen 
ylittäminen johti molemmilla myös huomioi- 
hin tiedeyhteisön rajoista. Grangvistin koke- 
mukset valottavat varsinkin oppialojen rajan- 
vetoja sekä koulukuntien eriäviä näkemyksiä 
siitä, mikä oli relevanttia tutkimusta ja asian- 
mukaista tutkimustulosten esille tuomista. 
Enäjärven kokemukset tuovat esille huomioi- 
ta tiedeyhteisön normeista, jotka kohdistuivat 
tutkijoiden henkilökohtaisiin ominaisuuksiin 
ja tutkimukseen liittyviin asenteisiin. Molem- 
missa tapauksissa korostuu laajemminkin tie- 
teen normien tiivis yhteys muuhun yhteiskun- 
taan sekä yksittäisten henkilöiden suhteisiin 
ja asenteisiin. 

Kansainväliset suhteet ja matkustus olivat 
molempien oppiaineissa olennainen osa tie- 
teen tekemistä, mutta Grangvist ja Enäjärvi 
matkustivat oppiaineilleen vakiintuneitten 
kohteiden lisäksi myös näiden ulkopuolelle. 

Granqvist hyödynsi lisäksi Palestiinan matkaa 
poikkeavalla tavalla. Matkaan pääsyyn tarvit- 
tiin kotiyliopiston ja ohjaajan tuki, mutta se 
ei riittänyt saattamaan matkaajia kohdemaan 
tiedeyhteisöjen sisälle. Omasta yhteisöstä 
poikkeavat kohteet ja tutkimusintressit vaa- 
tivat yhteisön käytännöistä poikkeavia tuki- 
muotoja ja suhteita. Grangvistin ja Enäjärven 
rajoja ylittävät matkat eivät siis osoita, mikä 
oli kansainvälistä ja kansallista tiedenormis- 
toa, vaan sen, miten Suomen tiedeyhteisöt 
olivat kytköksissä tiettyihin kansainvälisiin 
yhteisöihin ja miten suomalaisten yhteisöjen 
pienuus rajoitti tiedenormistoa. 

Pieniä tiedeyhteisöjä tarkastellessa yksit- 
täisten henkilöiden ja heidän suhteidensa ja 
näkemystensä vaikutus osoittaa, miten tieden- 
ormit yleisemminkin ovat tiukasti kytkettyi- 
nä yhteiskuntaan. Suppeassa akateemisessa 
yhteisössä politiikan, ystävyyssuhteiden, sekä 
virkojen ja apurahojen pieni määrä näkyvät 
erityisen selkeästi tieteellistä menestystä mää- 
rittävinä tekijöinä. Yhteisön pienuus vaikutti 
monesti ulossulkevasti ja rajoittavasti, mutta 
saattoi myös avata mahdollisuuksia yksilöille. 
Aiemmat yliopistoon ja politiikkaan pyrkivät 
naiset olivat usein valta-asemassa olevien 
miesten perheistä, minkä vuoksi heidän vas- 
tustamisensa ja kyseenalaistamisensa oli vä- 
häisempää. Pienessä yhteisössä arvovaltaisen 
henkilön tuki saattoi kantaa pidemmälle kuin 
suuressa, silloinkin kun henkilö ei itse kuulu- 
nut eliittiin. (Hakosalo 2011, 69; Mäkinen ja 
Engman 2015, 9-10.) Aineistoista ja menetel- 
mistä riippuen asia näyttäytyy eri näkökulmis- 
ta. Esimerkiksi viralliset asiakirjat ja julkaisut 
valottavat julkisia käsityksiä ja vaikuttamisyri- 

tyksiä, ja tilastot ja joukkobiografiat tuovat 
esille vallitsevia rakenteita. Tässä artikkelissa 
käytetyt henkilökohtaiset aineistot valottavat, 
miten yksilöt pohtivat kokemuksiaan näiden 
rakenteiden ja käytäntöjen vaikutuksista. 

On huomionarvoista, että näissä oppialo- 
jen ja henkilökohtaisten ominaisuuksien nor- 
meja valottavissa lähteissä asiayhteys määrit- 
teli, mikä oli uutta ja mikä vanhaa, perinteistä 
ja haastavaa. Grangvistin kontekstissa esimer- 
kiksi antropologian professori Haddon kuului 
vanhemman perinteen koulukuntaan. Hän 
oli ollut akateemisen antropologian pioneeri 
ja johtanut retkikuntaa, johon kuului ensim- 
mäisellä tutkimusmatkallaan ollut Gunnar 
Landtman. Enäjärven kirjoituksissa Haddon 
puolestaan edusti vierasta mutta kiehtovaa 
mentaliteettia. Myös Edvard Westermarck 
kuului alansa pioneereihin. Siitä huolimatta 
hänellä oli ratkaiseva rooli Grangvistin uran 

edistämisessä ja myös Enäjärvi kirjoitti hänes- 
tä ajan suurena tutkijana (Timosaari 2017, 42.) 
Westermarckinkaan tapauksessa siis sukupol- 
vien, oppiaineiden ja koulukuntien erot eivät 
rajoittaneet tukea ja arvostusta. 

Enäjärven ja Grangvistin matkat avarsivat 
heidän näkemyksiään siitä, miten tutkimusta 
voi tehdä ja millainen tutkija voi olla 1920- 
1930-lukujen Suomessa. Enäjärvi onnistui 
Englannista palattuaan sisäistämään tutkijuu- 
teensa osan matkan tuottamista oivalluksista, 

Ilmar Talve ja moderni kansatiede 


Tällainen kirja! Ei tätä pidä näyttää nuoremmille 
opiskelijoille, perus- ja aineopintoja tekeville, koska 
voivat vielä uskoa tähän. Miksi tämä on tehty? 


Jokseenkin tähän tapaan tuhisi professori 
Ilmar Talve eräässä 1980-luvun alkuvuosien 
laudaturseminaarissa esitellessään ruotsalais- 
ten etnologien, Billy Ehnin ja Orvar Löfgrenin, 
juuri ilmestynyttä teosta kulttuurianalyysistä 
(Ehn & Löfgren 1982). Talve luki paljon ja 
hänellä oli tapana esitellä uusia julkaisuja 
laudaturseminaarissa, joka oli yhteinen sekä 
jatko-opiskelijoille että pro gradua tekeville. 
Heidän lisäkseen seminaariin saivat osallistua 
kuunteluoppilaina myös ne opiskelijat, joilla 
ei vielä ollut lopputyön aihetta ja jotka viral- 
lisesti osallistuivat seminaariin vasta seuraa- 
vana vuonna. Minä istuin siellä muiden mu- 
kana, sillä opinnäytteeni aihe ei ollut vielä 
silloin varma. Muistan vielä sen, miten Talve 
esitteli tätä uutta ja myöhemmin tärkeäksi 
muodostunutta kirjaa, vaikka en muistakaan 
sanatarkasti hänen kommenttejaan kulttuu- 
rianalyysistä, joka oli meille opiskelijoille uusi. 
Talven lainaus kuvaa mielestäni hänen per- 
soonaansa: luki paljon ja jakoi tiedon meille 
opiskelijoille. Tämä kerta on jäänyt erittäin 


hyvin mieleeni, sillä kulttuurianalyysistä tuli 
myöhemmin tarpeelliseksi ja paljon käytetyk- 
si osoittautunut menetelmä. Olen kollegojen 
kanssa jälkikäteen pohtinut, oliko Talven 
kritiikin tavoitteena kuitenkin saada meidät 
opiskelijat lukemaan kyseinen kirja. Kulttuu- 
rianalyysi ei ole teoria, vaan pikemminkin 
näkökulma, jonka avulla voidaan tulkita kult- 
tuurissa piilossa, näkymättömiltä ja itsestään 
selviltä vaikuttavia merkityksiä. Näitä ovat 
esimerkiksi rutiinit ja ilmeisiltä tuntuvat asiat, 
joihin olemme tottuneet kyseenalaistamatta 
niitä. Kulttuurianalyysin avulla voi nähdä ja 
ymmärtää niiden merkitys. (Ehn & Löfgren 
1982.) Kulttuurianalyysiä käytetään yhä tä- 
nään eri muodoissa niin julkaisuissa kuin 
opinnäytteissä, pro graduissa ja väitöskirjois- 
sa. Se on myös Äbo Akademissa etnologian 
ja folkloristiikan yhdistävä uusi oppiaine, jos- 
sa tarkastellaan arjen kulttuurisia malleja ja 
niiden muuttumista. (Ks. esim. Räsänen 1997, 
27.) 

Tarkastelen tässä artikkelissa Turun yliopis- 
ton ensimmäistä kansatieteen professoria Il- 
mar Talvea (1919-2007) ja hänen rooliaan suo- 
malaisen kansatieteen uudistajana, sillä hänen 
oppinsa ja menetelmänsä poikkesivat tuolloin 

Turun yliopiston kansatieteen professori Ilmar Talve. 
Kuva Timo J. Virtanen. Kuvaajan kokoelma. 


muista Suomen kansatieteen oppiaineista." 
Talve oli Turussa professorin virassa 1961- 
1986. Tästä pitkästä ajanjaksosta huolimatta 
Talven tieteellistä uraa ei ole käsitelty lukuun 
ottamatta hänen omia muistelmiaan (Talve 
20044) ja pakolaiskirjailijan uraansa. Syksyllä 
2019 Turun yliopistossa järjestettiin hänen 
tieteellistä perintöään käsittelevä seminaari 
(http://ilmartalve100.utu.fi/). Käytän artikke- 
lissa hyväksi tuota seminaaria varten tehtyjä 

haastatteluja, joissa ääneen pääsivät Talven 
kollegat ja opiskelijat. (TYKL/AUD/1286- 
1292.) Turkulaisesta kansatieteestä on ilmes- 
tynyt vuonna 1997 Näkökulmia kulttuurin 
tutkimukseen -teos, jossa muun muassa silloi- 
nen professori Matti Räsänen sekä Turussa 
pitkään työskennelleet Veikko Anttila, Anna 
Kirveennummi ja Timo J. Virtanen katsoivat 
suomalaisen kansatieteen pitkää historiaa 
ulottaen tarkastelunsa kirjoittamishetkeen 
1997 (Korhonen & Leimu 1997). Keskityn täs- 
sä artikkelissa vain Talven aikaan ja oppiai- 
neen nimenmuutokseen, koska se liittyy myös 
oppiaineen alkuvuosiin. Talve halusi myös 
laajentaa kansa-käsitteen merkitystä, mikä 
tuli esille hänen näkemyksessään oppiaineen 
laajentamisessa, ja asiaa käsitellään lyhyesti 
myös tässä artikkelissa. 

Talvea voi hyvällä syyllä sanoa kolmen 
kotimaan mieheksi, sillä hän syntyi Virossa 
ja valmistui maisteriksi Tarton yliopistosta 
1942. Oltuaan ensin vapaaehtoisena Suomen 
puolella toisessa maailmansodassa ja yrittäes- 
sään myöhemmin paeta Virosta Ruotsiin hän 
joutui saksalaisten vangiksi. Vaiherikkaan ja 
pitkäksi venyneen matkan jälkeen toiseksi 
kotimaaksi tuli Ruotsi. Siellä pakolaisena, 
”kutsumattomana vieraana”, kuten hän muis- 
telmiensa toisen osan nimesi, hän väitteli 
tohtoriksi 1960 etnologian professori Sigurd 
Erixonin alaisuudessa. Tämän aloittamansa 
tieteellisen uran lisäksi hän aloitti Ruotsissa 
uransa kirjailijana ja emigranttikulttuuripolii- 
tikkona. (Talve 1997; 1998; 1999.) 

Talven kolmas kotimaa oli Suomi, jossa hän 
teki pääasiallisen elämäntyönsä tiedemiehenä. 
Tullessaan Turun yliopistoon 1959, ensin assis- 

tentiksi, sitten virkaatekeväksi ja myöhemmin 
varsinaiseksi professoriksi, hän toi mukanaan 
uusia näkemyksiä suomalaiseen kansatietee- 
seen. Suomi koki tuolloin suuria muutoksia ja 
käynnissä oli prosessi kohti modernia Suomea, 
joten aloittaessaan kansatieteen laitosta Talve 
näki tutkimuksen painopistealueina uudet, 
aiemmasta poikkeavat kohteet. Kansatiede 
laajeni käsittämään niin teollisuustyöväen ja 
ammattiryhmien tutkimisen kuin juuri teollis- 
tumiskaudella vaikuttaneen maaseudun mur- 
roksen sekä kaupunkikansatieteen. Näiden 
oppiaineen tutkimuskohteiden laajentumisen 
lisäksi Talve muutti myös kansatieteen koh- 
teen eli kansan käsitteen tarkoittamaan myös 
muita kuin agraaria ja maataomistavaa väes- 
töä, kuten se tähän mennessä oli tarkoittanut. 
(Talve 1984, 34—49.) Tämä kansan laajenemi- 
nen koskemaan myös muita ryhmiä ja myös 
laajalti Suomen ulkopuolella olevia, kuten 
esimerkiksi Ruotsin Tornionlaakson suomea 
puhuvaa väestöä ja Pohjois-Norjan kveenejä, 
on näkyvissä yhä tänään. 

Sanonta Carpe diem luonnehtii professori 
Talven elämää, sillä sen eri vaiheissa hän on 
aina tarttunut tilaisuuteen ja hyödyntänyt ky- 
seisen ajankohdan. Tätä hän korosti myös 
muistelmissaan ja pohti sitä, miten hänellä oli 
nopeita päätöksiä tehdessään aina paljon on- 
nea matkassa. Esimerkiksi laivamatkalla Tuk- 
holmasta Turkuun hän teki mielessään erään- 
laisen tilinpäätöksen Ruotsissa viettämästään 
ajasta sekä mietti, mikä häntä ja hänen perhet- 
tään odotti uudessa kotimaassa ja kotipaikassa. 
(Esim. Talve 2004a, 243, 290-291, 415.) 

Etnologiaa Tartossa ja Tukholmassa 


Ilmar Talven sukujuuret ovat Virossa, jossa 
tärkeäksi asuinpaikaksi tuli vanhempien mu- 
kana myöhemmin Tapa. Jo kouluaikoina Tal- 
ven kiinnostus kansanperinteeseen heräsi ja 
1938 hän aloitti kansatieteen, kansanrunouden, 
viron kielen sekä viron ja yleisen kirjallisuu- 
den opinnot Tarton yliopistossa. (Talve 2004a, 
go.) Filosofian maisteriksi Talve ehti valmistua 
Tartossa 1942. Kansatieteen maisterintutkiel- 
man aiheena oli ”Viron kansanomainen tek- 
niikka I” (mt., 129). 

Jo asuessaan Tartossa Talve vieraili Suomes- 
sa ja tapasi siellä käydessään viipurilaissyntyi- 
sen Liisa Kervisen (1922—1966), jonka kanssa 
hän jatkoi yhteydenpitoa ja solmi Ruotsissa 
avioliiton. Vaikka Ilmar Talve oli kiinnostu- 
nut Virosta ja sen poliittisesta tilanteesta, hän 
ei julkisesti osallistunut politiikkaan. Hänen 
pojastaan Juhan-Kristjanista sen sijaan tuli 
muun muassa Viron ensimmäisen parlamen- 
tin jäsen. (Sinilind 1983; Sinilind 1984; TYKL/ 
AUD/1289.) 

Viron aikaisilla tapahtumilla on ollut suuri 
merkitys Talven myöhemmässä elämässä, sil- 
lä 1943 hän pakeni Virossa vallan ottanutta 
Saksan armeijaa Suomeen ja liittyi vapaaeh- 
toispataljoonaan. Seuraavana vuonna 1944 
hän palasi Viroon tarkoituksenaan paeta Ruot- 
siin. Silloin Talve näki viimeisen kerran van- 
hempansa, joihin hän paljon myöhemmin sai 
kirjeyhteyden, mutta joita ei saanut enää kos- 
kaan tavata. Ruotsiin hän pääsikin dramaattis- 
ten merimatkojen jälkeen. Niistä ensimmäisen 
katkaisi myrsky ja toisen venäläinen torpedo. 
Talve joutui vangiksi ja Saksan Gotenhafenin 

internointileiriin, josta hän pakeni Flensbur- 
gin kautta Tanskaan ja sieltä Ruotsiin. (Talve 
2004a, 188, 196, 220.) 

Jo Tukholmassa Talve tuli mukaan ulko- 
virolaisten kulttuuripoliittiseen toimintaan, 
jossa hän kirjoitti novelleja, toimitti ulkoviro- 
laisten lehtiä, julkaisi kirjoja ja osallistui mo- 
niin emigranttikirjailijoiden tapahtumiin. 
Emigranttikirjailijan uraa hän jatkoi myöhem- 
min Suomessa, jossa julkaistiin käännettynä 
muun muassa Johanssonin matkat (1961), joka 
kertoi Talven kokemuksista sodassa. Talven 
merkitystä kirjailijana on käsitelty sekä Viron 
kirjallisuushistorian yleisesityksessä 2000-lu- 
vulla että suomalaisessa emigranttikirjallisuu- 
dessa. (Grönholm 2004, 445.) 

Ruotsiin pakolaisena saapunut Talve tutus- 
tui pian muihin balttilaisiin pakolaisiin, joiden 
esimerkkien mukaan hän pääsi jatkamaan jo 
Tartossa aloittamiaan kansatieteen opintoja 
heti 1945 professori Sigurd Erixonin alai- 
suudessa Institutet för folklivsforskningissa 
Tukholman yliopistossa. Tästä ajasta tuli rat- 
kaiseva hänen myöhemmälle tieteelliselle 
uralleen. Kansatieteen opintojen lisäksi Talve 
työskenteli Erixonin johdolla sekä Folkelivs- 
forskningenin laitoksessa että Nordiska Mu- 
seetissa. Hänen työhönsä kuului muun muas- 
sa levinneisyyskarttojen laatiminen. Museon 
ruotsalaiset työntekijät kutsuivatkin Erixonin 
laitosta Baltian instituutiksi baltialaisten työn- 
tekijöiden suuren määrän vuoksi. (Talve 
2004a, 228-220, 321.) 

Talven Ruotsissa oloaikaa leimasivat toi- 
saalta toimeentuloon ja opintoihin liittyvat 
käytännön ongelmat, toisaalta häntä askar- 
rutti myös se, millaiseksi hänen tulevaisuu- 

tensa muotoutuu. Talve tutustui suomalaisiin 
kansatieteen ja lähitieteiden tutkijoihin, joten 
Turun yliopiston sosiologian professorille 
Esko Aaltoselle 1958 lähettämässään kirjees- 
sä Talve kirjoitti: "Mulla on, kuten aikoinaan 
mainitsin, kevään työtä. Kesäksi yritän taas 
tulla Suomeen pariksi kuukaudeksi, mutta 
syksy rupeaa jo huolestuttamaan, koska sitten 
on vain se puolen ajan amanuenssipalkka ja 
sillä me emme elä.” Kirjoituksen taustalla oli 
Talven tuntema? Esko Aaltosen suunnitelma 
kansatieteen oppiaineesta täydentämään Tu- 
run yliopiston humanistista tiedekuntaa. (I F6 
4-6; 1 Fb: 4-5; Talve 2004a, 287.) 

Useista lähteistä tulee selkeästi esille se, 
miten professori Erixonilla oli suuri vaiku- 
tus Talveen. Hänen kauttaan Talve tutustui ja 
ehkä myös omaksui siihen aikaan modernit 
ja muista suomalaisista kansatieteen oppiai- 
neista poikkeavat näkemykset kansatieteestä, 
jotka hän myöhemmin toi mukanaan tul- 
lessaan Turun yliopistoon.3 Muistelmissaan 
Talve kirjoitti usein olevansa kiitollinen Erixo- 
nille, joka oli tarjonnut hänelle työpaikan ja 
mahdollisuuden jatkaa opintoja. (Talve 2004a, 
270.) 

Erixonin kautta Talve tutustui myös tuol- 
loin ajankohtaiseen sosiologiaan. Kaupunki- 
tutkimuksen uranuurtajiin Talve ei kuitenkaan 
Erixonia eikä monia muita ruotsalaisia etno- 
logeja laskenut, mutta Ruotsissa kaupunki- 
tutkimuksen alun tärkeimpiin teoksiin hän 
luki Sven B. Ekin tutkimuksen Nöden i Lund: 
en etnologisk stadsstudie (1982). Talven mielestä 
ruotsalainen etnologinen kaupunkitutkimus 
oli lähinnä taidehistoriallista tai inventoivaa 
tutkimusta niin että pääpaino oli kaupunki- 

kuvalla ja rakennuskulttuurilla, ei ihmisten 
asumisella tai arjella, joihin Talve itse kiinnitti 
huomiota. Myöhemmin suomalaiset kansa- 
tieteilijät, kuten Martti Linkola, kritisoivat 
ruotsalaista etnologiaa yhteiskunnalliseksi 
käyttäen esimerkkinä Äke Daunin tutkimusta 
Haaparannan lähellä sijaitsevasta sahayhtei- 
söstä Upp till kamp i Botskärnäs, joka uhattiin 
lakkauttaa* (TYKL/AUD/1303). Turkulainen 
kansatiede olikin yhteiskunnallista, mikäli sitä 
vertasi esimerkiksi silloiseen Helsingin yli- 
opiston kansatieteeseen. Jo Esko Aaltonen oli 
pannut merkille, miten ruotsalainen etnologia 
oli Erixonin johdolla lähestynyt sosiologiaa 
ja nykyaikaa. (Aaltonen 1952, 12.) Se esimerk- 
kinään Esko Aaltonen kaavaili kansatiedettä, 
uutta oppiainetta Turun yliopistoon. Aalto- 
sen suunnitelmat, alun yhteistyö sosiologian 
kanssa ja se, miten Talve halusi löytää Turun 
kansatieteelle oman ”lokeron”, joka eroaisi 
muista vastaavista oppiaineista sekä Talven 
korostama yhteiskunnan muutoksen huo- 
mioon ottaminen, vaikuttivat kansatieteen 
yhteiskunnallisuuteen. Esimerkiksi Helsingis- 
sä kansatiede keskittyi ilmiöiden aineelliseen 
puoleen ja suomalais-ugrilaisuuteen, joita ei 
Turussa korostettu. Toki siellä tutkittiin 1960- 
ja 1970-luvuilla paljon muun muassa siirto- 
karjalaisia ja heitä koskevia opinnäytetöitä 
valmistui, mutta on epäselvää, tuliko malli 
Ruotsista. 

Ollessaan jo Turun yliopistossa Talve väitte- 
li 1960 Tukholmassa saunoista ja kuivaushuo- 
neista Pohjois-Euroopassa. Teos perustui laa- 
jaan kansainväliseen vertailuaineistoon, jo- 
hon hän tutustui pohjoismaisissa arkistoissa 
ja museoissa. Talve oli jo Ruotsissa esiintyviä 

sauna- ja riihirakennuksia käsittelevän lisen- 
siaatintyönsä jälkeen maininnut Erixonil- 
le halustaan kirjoittaa väitöskirja saunoista 
ja muista kuivatushuoneista, mutta tällöin 
Erixonilla oli ollut omia suunnitelmia näiden 
tutkimiseksi. Myöhemmin Erixon oli sanonut 
Talvelle, että sauna on nyt vapaa [aihe]. (Talve 
2004a, 239-240, 264.) Aihe oli kuitenkin niin 
laaja, että Talve jätti väitöskirjaversiosta pois 
riihirakennukset, joita koskevan tutkimuksen- 
sa hän julkaisi myöhemmin erillisenä teokse- 
na. Toki Talve oli ajatellut myös muita teemo- 
ja väitöskirjaksi, sillä häntä kiinnosti tapah- 
tumassa oleva maaseudun murros. Hän oli 
tällöin pohtinut Muhun saarta, mutta totesi 
tutkimusaineiston saamisen mahdottomaksi. 
(Talve 2004a, 136.) 


Turun yliopiston kansatieteen alkuvuodet 


Vielä 1950- ja 1960-lukujen vaihteessa Suomes- 
sa oli kaksi kansatieteen oppituolia, Helsingin 
yliopistossa oppiaineen nimenä oli suomalais- 
ugrilainen kansatiede ja Äbo Akademissa kan- 
satieteen painotus ilmaistiin nimessä: kulttuuri- 
historiallisesti suuntautunut pohjoismaisen 
kansanelämän tutkimus®. Nämä nimitykset ja 
teemat luonnehtivat myös oppiaineiden syn- 
tyä ja silloista profiilia. Kansatieteen kohteena 
olivat pitkään myös suomalais-ugrilaiset kan- 
sat, sillä niiden avulla ja aineistojen valossa 
tutkittiin ja opetettiin suomalaisuuden histo- 
riaa, kieltä ja identiteettiä. Näin kansatiede 
syntyi naapuritieteiden avustuksella kansalli- 
sena projektina, jolla oppiaineen syntyä 
ja kasvua yliopistomaailmassa perusteltiin. 

Suomalais-ugrilaisuus kuului mielestäni hyvin 
tähän kansalliseen projektiin, sillä se valjastet- 
tiin suomalaisuuden menneisyyden ja nykyi- 
syyden tulkintaan ja tutkimiseen. Suomelle 
piti luoda menneisyys, historia ja identiteetti 
sekä saada selvitettyä suomen kielen kehitys. 
(Lehtonen 1972; Lehtonen 2005, 16-18.) Tämä 
kansallinen projekti ei näkynyt samalla ta- 
valla Turussa Talven aikana, sillä hän aloitti 
ikään kuin puhtaalta pöydältä haluten tehdä 
positiivisesti eron muihin olemassa oleviin 
suomalaisiin kansatieteen laitoksiin ottamalla 
tähän asti tutkimattomat teemat opetukseen ja 
tutkimukseen. Myös opiskelijat tarvitsivat ai- 
neistoa omiin opinnäytteisiin. Talven mielestä 
suomalais-ugrilaisuus ja esinetutkimus voivat 
hyvin Helsingin yliopiston kansatieteen ope- 
tuksessa ja tutkimuksessa ja Äbo Akademissa 
tutkimus keskittyi saaristoon ja kohti Skan- 
dinaviaa. Talven mukaan oli selkeästi ole- 
massa tutkimuksellisia aukkoja, joita hänen 
johdollaan lähdettiin täyttämään. Suomessa 
ei 1960-luvulla oltu enää niin kiinnostuneita 
kansallisuuteen liitettävistä asioista, eivätkä 
aiemmat kansatieteen tutkimuskohteet ja 
-ongelmat olleet enää relevantteja. Voi sanoa, 
että kansatieteen yhteiskuntakelpoisuus vähe- 
ni kansallisen projektin valmistuttua ja se näh- 
tiin vanhanaikaisena tieteenä. Suomessa oli 
tapahtunut paljon asioita, jotka eivät olleet ol- 
leet kansatieteen tutkimuskohteina aiemmin. 
(Räsänen 1997, 21-22.) Näitä olivat esimerkik- 
si muuttunut työ, uudet ammatit, työväki ja 
erilaiset ammattiryhmät sekä kaupunkilaiset. 
Myös antropologian tulo ja sen vahvistuva 
asema vaikuttivat tähän. Näin kansatieteen 
oli uusiuduttava. 

Kansallisessa projektissa ja kansatieteen 
kehityksessä olivat mukana suomen kieli, ar- 
keologia, kansanrunoudentutkimus ja histo- 
riatieteet. Monet emeritukset olivatkin aloit- 
taneet yliopisto-opintonsa näissä aineissa 
ja vaihtaneet myöhemmin kansatieteeseen. 
Kansatieteen professuuri perustettiin Helsin- 
gin yliopistoon itsenäisen Suomen kunniaksi 
vuonna 1921 ja sen nimestä poistettiin suo- 
malais-ugrilaisuus vasta 2000-luvulla. Äbo 
Akademin folklivsforskning-oppiaine, myö- 
hemmin pohjoismainen etnologia, keskittyi 
suomenruotsalaisuuteen. Historiallisesti tässä 
tutkimuksessa painottui myös viranhaltijoi- 
den kulttuurihistoriallinen tausta. (Åström 
ym. 2001.) 

Suomen ensimmäinen täysin suomenkie- 
linen yliopisto perustettiin Turkuun Kaleva- 
lan päivänä 1920. Sitä varten kerättiin varoja 
22040 lahjoittajalta, ja tämän muistoksi hal- 
lintorakennuksen seinällä lukee ”Vapaan kan- 
san lahja vapaalle tieteelle”. Yliopisto koostui 
alussa luonnontieteellisestä ja humanistisesta 
tiedekunnasta, joihin haluttiin uusia oppiai- 
neita, sillä kansatieteen merkitys nähtiin tänä 
aikana tärkeänä kansallisena tieteenä, johon 
kohdistui suuria tarpeita. Kansatieteen laitos 
perustettiin vuonna 1958, mutta professuuri 
vasta 1960. Opintoja saattoi kuitenkin suorit- 
taa jo aiemmin, sillä dosenttiopetusta antoivat 
Niilo Valonen (1953-1955) ja Toivo Vuorela 
(1955—1959). (Talve 1984b; Hieta 2019.) 

Jo Ruotsin aikana Talve oli tutustunut suo- 
malaisiin kansatieteilijöihin, ja hän työskenteli 
kesäisin Seurasaarisäätiön ja Kansallismuseon 
kylätutkimuksissa etupäässä eteläisessä Suo- 
messa. Kylätutkimukset veivät Talven kesällä 

1959 myös Lappiin tutkimaan Lokan ja Portti- 
pahdan tekoaltaiden alle jääviä kyliä. Muun 
muassa tämän pikaisen ja muistelmien mu- 
kaan Talveen suuren vaikutuksen tehneen 
kenttätyömatkan aineisto on julkaistu vasta 
2001 Seurasaarisäätiön kylätutkimuksia käsit- 
televässä kirjassa. (Talve 2004a, 279-280; Kir- 
veennummi & Räsänen 2001.) 


Kansatieteen laitos Turun yliopistossa 


Ilmar Talve tuli 1959 Turkuun ensin osa-aikai- 
seksi kansatieteen assistentiksi ja hoiti olo- 
suhteiden pakottamana samalla myös viron 
kielen opettajan tointa. Näin hän kuvaa en- 
simmäistä työpäiväänsä kansatieteen assis- 
tenttina: 


Muistan hyvin ensimmäisen kerran, kun menin 
työhuoneeseeni. Vuorela oli tyhjentänyt sen täy- 
dellisesti, pöydällä ei ollut ainuttakaan paperia eikä 
kynää eikä hyllyissä ainuttakaan kirjaa. Sivupöydäl- 
lä oli pieni matkakirjoituskone ja sen päällä samaa 
konetta koskeva maksamaton lasku. — — Lähdin alas 
Yliopistonmäkeä ja menin kirjakauppaan ostamaan 
paperia ja muuta tarpeellista. Tiedossani oli, että 
laitoksella oli vuonna 1959 käytettävänä tällaisiin 
hankintoihin 2000 markkaa. (Talve 2004a, 301.) 


Turussa Talven edessä oli kolmas kotimaa, 
Suomi, jossa hän teki mittavan elämäntyönsä 
tiedemiehenä ja jätti jälkeensä miltei tyhjästä 
luodun oppiaineen sekä arkiston kysely- ja 
valokuva-aineistoineen (Anttila 1988, 12). Jo 
assistenttina ollessaan Talve heittäytyi kehit- 
tämään kansatieteen toimintaa innolla, sillä 
heti ensimmäisenä toimintavuonna julkaistiin 

kansatieteellisiä kyselyjä, joiden vastauksista 
alettiin koota vastaajaverkoston arkistoa. Li- 
säksi perustettiin laitoksen käsikirjoitusarkisto, 
johon tallennettiin valmistuneet keruu- ja pro- 
seminaarityöt. (Talve 1984, 6-7.) Tämä käsi- 
kirjoitusarkisto lisättynä muun muassa kysely- 
aineistoilla on nykyisen Historian, kulttuurin 
ja taiteiden tutkimuksen laitoksen arkiston 
pohjana. Tällöin perustettiin myös laitoksen 
ensimmäinen julkaisusarja Scripta ethnologica, 
jonka avulla luotiin vaihtosuhteita koti- ja 
ulkomaisiin laitoksiin ja museoihin, jotta saa- 
taisiin kansatieteellistä kirjallisuutta uudelle 
oppiaineelle. (Talve 2004a, 301.) 

Juuri perustettua suomalaisen ja vertaile- 
van kansatieteen professuuria Talve hoiti en- 
sin virkaatekevänä ennen varsinaisen haltijan 
valintaa. Hänet oli jo aiemmin nimitetty dosen- 
tiksi julkaisujen perusteella. Professuurin pe- 
rustamispäätöksessä sen opetusalaksi määri- 
teltiin Suomen, lähisukukansojen ja Skandi- 
navian henkinen ja aineellinen kansankult- 
tuuri. Opetusalassa mainittu henkinen kult- 
tuuri hieman mietitytti Talvea, mutta hän oli 
sitä mieltä, että sen voi tulkita sisältävän myös 
kansanrunouden, mikäli hakijalla oli pätevyyt- 
tä lisäksi aineellisen kulttuurin tutkimuksessa. 
Myös oppaineen nimessä oleva suomalainen 
ja vertaileva kansatiede poikkeaa nykyisestä. 
Suomalaisella haluttiin viitata sekä Suomen 
rajojen sisällä olevaan, mutta myös rajojen 
ulkopuolella oleviin suomalaisiin kuten Ruot- 
sin Tornionlaaksoon, Ruotsin ja Norjan metsä- 
suomalaisiin tai Pohjois-Norjan kveeneihin. 
Vertailevaa aspektia pidettiin tärkeänä, sillä 
se mahdollisti vertaamisen Suomen lähisuku- 
kansoihin ja Skandinaviaan. Suomalais-ugri- 

laiset haluttiin jättää näin Helsingin kansa- 
tieteelle. Talven opetuksessa heijastui usein 
vertaaminen itämerensuomalaisiin kansoihin 
ja Skandinaviaan. Laajempana taustana oli 
Eurooppa. Virka julistettiin haettavaksi huhti- 
kuussa 1960 ja sitä haki Talven lisäksi kolme 
muuta henkilöä: Lauri Honko, Asko Vilkuna 
ja livar Kemppinen. Asiantuntijoina viran- 
täytössä toimivat professorit Reidar Th. Chris- 
tiansen Oslosta, Gustav Ränk Tukholmasta ja 
Helmer Tegengren Turusta. Vuoden respiitti- 
ajan jälkeen kaikki asiantuntijat asettivat eh- 
dokkaista Talven ensimmäiselle sijalle, mutta 
Asko Vilkuna valitti päätöksestä. Talven pe- 
rusteellisen vastauksen ja valituksen käsitte- 
lyn jälkeen Vilkunan valitus todettiin aiheet- 
tomaksi ja yliopiston kansleri nimitti 8.11.1962 
Ilmar Talven suomalaisen ja vertailevan 
kansatieteen varsinaisen professorin virkaan. 
Näin virolaissyntyinen Ruotsin kansalainen 
valittiin suomalaisen yksityisen yliopiston vir- 
kaan. Onkin sanottu, että valtiollisesta Helsin- 
gin yliopistosta hän ei olisi tuolloin välttämät- 
tä saanut virkaa. (I Hc 2; Talve 1984, 11-12; Tal- 
ve 2004a, 314; TYKL/AUD/1291; Mäki 2019.) 

Miksi Talve halusi tulla Turkuun? Talven 
oppilaat ovat arvelleet yhdeksi syyksi sen, että 
Suomessa hän ei kokenut olevansa ulkomailla. 
Toinen syy oli luonnollisesti se, että hän ei 
nähnyt tulevaisuuttaan ja työtilannettaan suo- 
tuisana Ruotsissa. Turussa hän pääsi toimi- 
maan yliopiston uuden oppiaineen ensimmäi- 
senä professorina ja sanojensa mukaan näin 
luomaan oppiainetta haluamaansa suuntaan 
Erixonin johdolla saamien oppien perusteella. 
Se oli asia, joka kiinnosti häntä paljon ja 
jota harvat pääsevät tekemään. Turku myös 

muistutti häntä jonkin verran ensimmäisestä 
opiskelukaupungista Tartosta. Jo Tartossa opis- 
keluaikoina hän oli vieraillut esimerkiksi Vii- 
purissa ja Helsingissä ja tutustunut suomalai- 
seen vaimoonsa. (Talve 2004a, 294; TYKL/ 
AUD/1291.) 

Asuttuaan yli 25 vuotta Suomessa Talve 
mietti eräässä 1970-luvun lopun haastattelussa 
oman taustansa ja kolmen kotimaan merkitys- 
tä. Tässä Ruotsin suomenkielisen Sisuradion 
haastattelussa hän sanoi tuntevansa solidaari- 
suutta Suomea ja suomalaisia kohtaan, mutta 
hän sanoi painokkaasti olevansa virolainen: 
“olen eestiläinen syntyperältäni, en minä siitä 
pääse.” (Juha Tainion tekemä ohjelma.) 


Kansatiedettä, etnologiaa vai sosiologiaa? 


Viime vuosisadalla suomalainen kansatiede 
eli pitkään menneessä ajassa ja se näkyi myös 
kansatieteellisessä tutkimuksessa. Saksalaisen 
kansatieteilijä Herman Bausingerin mukaan 
kansatieteestä tuli jo 1800-luvulla konservatii- 
vinen pelastustiede, joka loi etäisyyttä tutkijan 
ja tutkittavien välille (Bausinger 1969, 232- 
243.) Tätä voi hyvin kutsua antikvaarisen kan- 
satieteen ajaksi. Vielä 1950-1960-lukujen tait- 
teessa kansatieteen huomio oli kadonneessa 
talonpoikaiskulttuurissa (Kirveennummi 1997, 
36-37). Nykypäivän tutkimus ei kiinnostanut 
kansatietelijöitä eikä nähty ympärillä tapah- 
tuvia muutoksia, kuten esimerkiksi muuttoa 
maalta kaupunkeihin, tehtaisiin, teollisuustaa- 
jamiin tai vaikkapa Ruotsiin. Mitä jäi uuden 
Turun yliopiston kansatieteen tutkittavaksi? 
Kansatiede lähti Ruotsissa väitelleen Talven 

aikana eri suuntaan kuin muut kansatieteen 
oppiaineet Suomessa, mutta mistään para- 
digman muutoksesta ei myöhemmin Turus- 
sa ole ollut professori J. U. E. Lehtosen mu- 
kaan kysymys, vaikka tämä aikakausi nähtiin 
Ruotsissa paradigmanmuutoksena. Suomessa 
Ilmar Talvenkin jälkeistä aikaa voi luonneh- 
tia ”kansatieteen perinnäisiin tietoteoreettisiin 
lähtökohtiin” tukeutuvana kansatieteenä, jota 
joissakin yliopistoissa vastasi tulkitseva, anti- 
positivistinen kansatiede. (Lehtonen 1995, 
180; Kirveennummi 1997, 42.) Talve toi muka- 
naan uusia ajatuksia kansatieteestä ja niin tur- 
kulainen kansatiede erosi heti alusta lähtien 
teemallisesti muista kansatiedettä opettavista 
laitoksista. Suomalais-ugrilaisuuden tärkeys 
näkyi jo aiemmin kansatieteen kehittymisessä 
ja myöhemmin Helsingin oppiaineen nimes- 
sä ja vaikutti myös muun muassa professorin 
valintaan, sillä tällä täytyi olla tutkimusta suo- 
malais-ugrilaisten parissa. Suomalais-ugrilai- 
sia kansoja koskevaa aineistoa oli kerättynä 
eri tieteellisten seurojen, kuten Suomalais- 
Ugrilaisen Seuran, arkistoon Helsinkiin. Esi- 
merkiksi 1980 Talve oli yksi Helsingin yliopis- 
ton kansatieteen professuurin täytön asiantun- 
tijoista. Perinpohjaisessa lausunnossaan (65 
sivua) hän asetti ensimmäiselle sijalle Juhani 
U. E. Lehtosen, jonka kohdalla suomalais- 
ugrilaisuus tuli esille monissa julkaisuissa, ja 
joka oli liikkunut suomalais-ugrilaisten kan- 
sojen kansankulttuurin monilla osa-alueilla. 
Hakijat, joilla ei ollut suomalais-ugrilaisuutta 
koskevia julkaisuja, eivät menestyneet haussa, 
vaikka heillä olisikin ollut muissa teemoissa 
hyvät meriitit. (Talve 1980.) 

Talven ajatukset kansatieteestä ja sen roolis- 
ta olivat ajankohtaan nähden poikkeavia ja 
tuoreita, koska ne ottivat huomioon yhteis- 
kunnassa tapahtumassa olevan muutoksen. 
Ne sopivat hyvin siihen malliin, jota sosiolo- 
gian professori Esko Aaltonen oli hahmotellut 
Turun yliopiston uudelle oppiaineelle, kansa- 
tieteelle. Aaltosen mielestä sen tuli erota esi- 
merkiksi Helsingin yliopiston perinteisistä 
kansantutkimusta jo opettavista kansatieteestä 
ja folkloristiikasta. Aaltosen mukaan: 


on luonnollista, että sen suomalaisen etnologian, jol- 
le Turun yliopistossa halutaan antaa sija sosiologian 
oheen tai suorastaan sen piiriin liittyvänä, on seurat- 
tava Ruotsin kansanelämäntutkimuksen rohkeata 
suuntautumista. Nykyetnologia joutuu sosiologian 
kanssa samoille tutkimusaloille. — — Keskeisellä 
sijalla tässä on tutkimus, joka pyrkii selvittämään 
perinteellisten tapojen ja muiden elämänmuotojen 
häviämistä sen muutoksen tieltä, minkä yhteiskun- 
nan teollistuminen aiheuttaa. (Aaltonen 1952, 13.) 


On mielenkiintoista, miten Sigurd Erixonin 
käsitykset siihen aikaan modernista kansatie- 
teestä tulivat Turkuun oikeastaan kahta kautta, 
sosiologian professori Esko Aaltosen luonnos- 
telemina ja myöhemmin Ilmar Talven myötä. 
Näin Hanneleena Hieta (2019) kirjoitti Aalto- 
sen ajan alkuvuosista: 


Aaltonen teki havainnon, että siellä [Ruotsissa] 
folklivsforskning, jonka päällimmäinen auktori- 
teetti oli Sigurd Erixon, oli jo lähentynyt sosiolo- 
giaa tutkimalla siinä mielessä nykyaikaa, että 
pitäydytään ajassa, jonka voimme muistaa. Tutki- 
musobjektina siellä oli ihminen itse ja samalla se 
yhteiskunta, jossa ihminen elää. Yhtäältä pohjois- 

mainen etnologia siis lähestyi sosiologiaa ja toi- 
saalta pohjoismaiset sosiologit olivat lähentyneet 
folklivsforskningia. 


Suomeen ja varsinkin Turun yliopistoon so- 
vellettuna Aaltonen hahmotteli seuraavaa. 
Hänen mukaansa sosiologiaan tulisi täällä 
Uno Harvan jalanjäljissä edelleen sisältyä 
sekä etnologiaa että uskontotiedettä toisin 
kuin Helsingin yliopistossa, jossa kansatiede 
ja folkloristiikka olivat erillisissä oppituoleissa 
ja jotka ”ylläpitivät perinteistä ja historiallista 
kansantutkimusta” (Hieta 2019). Aaltosen 
mukaan Turun yliopiston etnologian tuli olla 
jotain aivan muuta kuin Helsingin kansatiede 
(Aaltonen 1952, 13; Hieta 2019). Talven johta- 
ma oppiaine noudattikin pitkälti näitä Aalto- 
sen ajatuksia. Talve oli tutustunut Aaltoseen jo 
aiemmin taka-ajatuksenaan saada työpaikka 
Suomesta, sillä Ruotsissa työllistyminen näytti 
hänen mukaansa vaikealta. (Talve 2004a, 287.) 
Haastattelussa Talve kertoi Turkuun tulostaan 
ja sosiologiasta seuraavasti: ”Tiesin Aaltonen 
oli Forssasta ja oli Forssasta kirjottanu yhen 
kirjan ja ja mä yritin Aaltosta saada kiinnos- 
tumaan. Se oli mun sen takia, mul oli kiika- 
rissa, mä saisin [litteraatiossa lukee: antaisin] 
työpaikka.” (TYKL/AUD/1303.) 

Turussa kansatiede aloittikin toiminnan ja 
opetuksen sosiologian yhteydessä. Uuteen 
yliopistoon tarvittiin uusia oppiaineita, jotka 
olivat valmiita yhteistyöhön aiempien oppiai- 
neiden, kuten sosiologian kanssa. Turkulaisen 
kansatieteen yhteiskunnallisuus on nähtävissä 
toisaalta yhteistyönä sosiologian kanssa, mut- 
ta toisaalta myös Talven Ruotsissa Erixonin 
alaisuudessa saamina oppeina, jotka tulivat 

esille vaikkapa aiemmissa opinnäytetöissä ja 
kenttätöissä. Nämä teemat olivat uusia siihen- 
astisessa suomalaisessa kansatieteessä. Ensim- 
mäisiä kyselyjä tehtiin yhteistyössä sosiolo- 
gian kanssa. Tämänkin vuoksi oli luonnollista, 
että kansatiede nähtiin yhteiskunnallisesti. 
Kansatieteessä haluttiin ottaa käsittelyyn juuri 
sillä hetkellä näkyvissä olevat yhteiskunnalli- 
set muutokset, joissa heijastui myös nykyaika. 

Virkaanastujaisesitelmässään "Suomalai- 
nen kansatiede tänään ja huomenna” 1963 
Talve loi suuntaviivoja tulevalle uralleen kan- 
satieteilijänä tarkastelemalla tutkimuksen läh- 
tökohtia, menetelmiä, tavoitteita ja tehtäviä. 
Kansankulttuurin ja kansan uudelleenmää- 
rittelyssä tuli ottaa huomioon yhteiskunnal- 
linen kehitys ja teollistuminen 1800-luvun 
lopusta lähtien nykyaikaan. Muutokset eivät 
suinkaan hajottaneet ja taannuttaneet kansan- 
kulttuuria, kuten muualla oli nähty, vaan ne 
muuttivat sitä, ja tutkimus alkoi kohdistua uu- 
siin kansankerroksiin, työväkeen ja kaupun- 
kien muuhun väestöön. Näin kansaa ei kansa- 
tieteen tutkimuskohteena voinut olla vain 
maataomistava agraari- tai maaseudun väestö. 
Tämä kansa käsitteen laajeneminen ja uudet 
yhteiskunnan muutoksista esille tulevat aiheet 
näkyivät sekä Talven luennoissa että hänen 
myöhemmin julkaisemassaan Suomen kansan- 
kulttuurin yleisesityksessä (1979). 

On mielenkiintoista, miksi oppiaineen 
nimeksi ei tullut heti etnologia, sillä etnolo- 
gia-nimitystä oli käyttänyt Skandinaviassa 
myös Sigurd Svensson (1966). Jo virkaanastu- 
jaisesitelmässään Talve mainitsi nimen etno- 
logia, jota hänen mukaansa piti tarpeen vaa- 
tiessa voida käyttää. Myöhemmin hän käsit- 

teli oppiaineen nimityksiä kirjoittaen, ettei 
suomalaisessa ja vertailevassa kansatieteessä 
ole kyse yleisemmin vain etnologiasta, vie- 
lä vähemmän antropologiasta. (Talve 1963, 
10; Talve 1984, 59; Talve 2004a, 332; Mäki 
2019.) Oppiaineessa julkaistiin vuonna 1979 
alan sanasto, jonka nimeksi tuli nimenomaan 
Etnologian sanastoa, jonka voi katsoa osoitta- 
van, että kansatieteessä noudatettiin alan uu- 
sia virtauksia ja käsitteitä (Leimu ym. 1979; 
TYKL/AUD/1289). Oppiaineen nimeksi et- 
nologia muutettiin kuitenkin vasta syksyllä 
2020, vaikka sekä kansatiedettä että etnologiaa 
oli käytetty rinnakkaisina niminä jo kauan. 
Kansainväliset yhteydet ovat vaikuttaneet ni- 
menvaihtoon, josta on keskusteltu aiemmin, 
sillä monissa saksan- tai ruotsinkielisissä oppi- 
aineissa nimeksi oli tullut jo aikaisemmin et- 
nologia. Kansatiede ei tämän päivän näkökul- 
masta ole onnistunut oppiaineen nimenä. 
Ruotsissa Talve sai oppinsa sosiologiasta 
professori Erixonin kautta. Turussa sosiologian 
vaikutukset tulivat toisaalta Esko Aaltosen, 
toisaalta kansanrunoudentutkimuksen sekä 
Pohjois-Amerikassa opiskelleiden Lauri Hon- 
gon ja Juha Pentikäisen kautta, kuten folkloris- 
tiikassa väitellyt Lassi Saressalo haastattelus- 
saan huomautti. (TYKL/AUD/1289.) 
Sosiologinen tai yhteiskunnallinen ote kan- 
satieteessä erosi ennen Talvea 1950-luvulla do- 
sentteina opettaneiden Valosen ja Vuorelan 
opetuksesta, joka noudatti pitkälle myös sitä, 
minkälaista kansatiede oli Helsingin yliopis- 
tossa (ks. myös Vuorela 1975). Talven tuoma 
kansatiede siirtyi kohti sosiaalitieteitä. (Talve 
1958, 433.) Talven haastattelussa tulee esille, 
miten vierasta sosiologia tai oppiaineen yhteis- 

kunnallisuus oli ollut Vuorelan ja Valosen 
aikana kansatiedettä opiskelleille. Tässä kes- 
kustelussa Talvea haastatelleen Timo J. Virta- 
sen mukaan sosiologia on toisinaan ja erityises- 
ti myöhemmin nähty eräänlaisena peikkona, 
joka ei kuulu enää kansatieteeseen. (TYKL/ 
AUD/1303.) Talven aikana kansatieteen kol- 
mesta dimensiosta, aika, paikka ja sosiaalinen 
sidonnaisuus, korostui viimeksi mainittu. 
Vaikka tutkimus tuli vähitellen kohti nykyai- 
kaa tutkittaessa esimerkiksi ammattiryhmiä, 
työväkeä ja kaupunkikulttuuria, sosiaalista si- 
donnaisuutta ei nähty enää niin olennaisena 
ja tärkeänä, vaan katse kohdistui enemmän 
itse teemaan. Itse 1980-luvulla opiskelleena 
en huomannut tätä, ja valmistuessani 1989 ko- 
rostin loppukeskustelussa silloiselle professori 
Matti Räsäselle, että minulle olisi aikoinaan 
ollut paljon enemmän hyötyä sosiologian 
opinnoista kuin pakollisesta arkeologiasta, 
josta piti suorittaa aineopinnot. Tuolloin 
kansatieteen opiskelijoiden tuli valita joko 
yleinen tai museolinja, jossa pakollisena sivu- 
aineena oli arkeologia. Yleiselle linjalle pääsi 
vain kaksi opiskelijaa ja vaihtaminen sinne 
osoittautui vaikeaksi. 

Myöhemmin 1980-luvulla kansatieteen lä- 
hellä oli angloamerikkalainen antropologia, 
jonka teoriat ja esimerkiksi tutkijan ja tutkitta- 
vien rooleihin liittyvät kysymykset rantautui- 
vat myös kansatieteeseen. Tutkijan roolin tul- 
lessa vahvemmin esille Talve kritisoi tämän 
kaltaisia tutkimuksia mielipidetutkimuksiksi 
ja epäobjektiivisiksi, joiden aineistopohja ei 
ole vakaa. Näin todellinen synteesiin perustu- 
va tutkimus oli hänen mukaansa aivan jotain 
muuta, kuin tällainen kansankulttuurin ”kult- 

tuurisosiologinen mannavelli”. (Kirveennum- 
mi 1987, 43.) 


Yhdestä totuudesta moniäänisyyteen: 
kansa hajosi moniksi ryhmiksi 


Vielä Ruotsissa asuessaan ja väitöskirjaa teh- 
dessään Ilmar Talve kirjoitti 1958 kansatieteen 
varhaisesta murroksesta, joka kohdistui oppi- 
aineen tutkimuskohteeseen, kansaan. Opetuk- 
sessa Talve painotti jo Sigurd Erixonilta opit- 
tua kansatieteen kolmea dimensiota eli aikaa, 
paikkaa ja sosiaalista sidonnaisuutta, joiden 
tuli löytyä tutkimuksista. (Talve 1958, 434.) 
Talve halusi uudistaa oppiaineen kannalta 
keskeiset käsitteet kansa ja kansankulttuuri, 
ja siinä hän onnistui. Hänen lähtökohtanaan 
oli, että kansa-käsite tuli saada aivan uudelle 
tasolle. Se edellytti, että uudet tutkimusaiheet, 
kuten kaupunki ja teollisuustyöväki sekä am- 
mattiryhmät, tuli ottaa kansatieteen uusiksi 
teemoiksi. Näin kansatieteen ala laajeni aiem- 
masta talonpoikaisen kansankulttuurin tutki- 
muksesta kaikkiin kansan kerroksiin, ja aika- 
tasossa tutkimuskohteeksi tuli menneisyyden 
lisäksi myös nykyaika. (Talve 1963, 21, 25, 
34-37.) Tätä kansa-käsitteen muutosta Talve 
piti esimerkkinä siitä, miten kansa on keskieu- 
rooppalaisessa tutkimuksessa käsitetty laajasti 
jo kauan. Näin ollen oli tärkeää, että kansa- 
tiede ei Suomessa enää tarkoittaisi vain agraa- 
ria maataomistavaa maalaisväestöä, koska sen 
ulkopuolella jäisivät suuret yhteiskuntaryh- 
mät. (Talve 1958, 434.) Talve kirjoittaa kan- 
satieteen varhaisesta murroksesta seuraavasti: 

Ajatus, että kansatieteen olisi tutkittava kansaa ko- 
konaisuutena, sen kaikkia ryhmiä ja eri työaloja, ei 
ole Keski-Euroopan kansatieteelle ollut alunperin- 
kään vieras. Niissä maissahan teollistuminen kehit- 
tyi jo varhain pitkälle, joten tutkimuksen rajoitta- 
minen pelkästään maalaisväestöön olisi merkinnyt 
laajojen yhteiskuntaryhmien poisjäämistä uuden 
tieteen piiristä. (Talve 1958, 434; Virtanen 2019.) 


Talven mukaan yliopiston tehtävänä oli kehit- 
tää yhteiskuntaa välittäen tietoa, joka vaikut- 
taa yhteiskunnan kehittämiseen sekä ottaa 
huomioon sillä hetkellä käynnissä olevat 
muutosprosessit. Haastattelussa Talve kertoi 
alkuajasta ja sen muutoksista kansa-käsittee- 
seen: 


[Veikko] Anttila kirjotti jotakin mitä se kirjotti siin 
jossakin tässä, siinä Sananjalka siinä nidessä mikä 
oli miten minusta tuli humanisti [ääni epäselvää]. 
Sen jälkeen Anttilan yhen kirjeen yhen vai kaks 
liuskaa, jossa mä yritin niinku selittää, et kun hän 
puhui siellä jostain niistä, niin et mitä mä omast 
mielestäni olen tuonut tänne ja minusta se oli mikä 
minä toin. Ja se, ja sit me ruvettiin kaupunkitutki- 
musta ja työväentutkimusta ja sit opetukseen myös, 
et me ruvettiin pitämään kursseja luentosarjoja työ- 
väenkulttuurista ja ensimmäist kertaa koko Suo- 
men etnologiassa kukaan niitä ollu pitäny ennen. 
Ja mä sitä Anttilalle korostin, et mä itse niinkun 
pidän olennaisena, että se yhtenäinen talonpoikais- 
kulttuuri ei ollu minun mielestäni yhtenäinen, että 
siinä oli oli sosiaalisia ryhmiä ja se oli yleisnimitys 
ja lisäks tuli sitten nää muut yhteiskuntaryhmät, 
joita jotka oli jätetty ulkopuolelle kansankulttuurin 
käsitteen oikeestaan. (TYKL/AUD/1303.) 


Talve näki tutkimuksen painopistealueina 
uudet, aiemmasta poikkeavat kohteet, kuten 
lisääntyvän kaupungistumisen, maaseudun 

tyhjenemisen sekä muuton maaseudulta kau- 
punkeihin ja teollisuusyhteisöihin sekä yleen- 
sä muutoksen kohti modernia Suomea. Kun 
muissa kansatieteen oppiaineissa nähtiin tär- 
keänä keskittyä vielä tuolloin — myös arkistoi- 
hin ja museoihin kerätyn aineiston vuoksi 
— agraariteemojen ja suomalais-ugrilaisuuden 
tutkimiseen, niin Turun kansatieteessä tutki- 
muksen kohteeksi valittujen aihepiirien tar- 
koituksena oli Suomessa siihen asti vähän 
tutkittujen kansankulttuurin osa-alueiden kar- 
toittaminen. Kansatiede laajeni käsittämään 
niin teollisuustyöväen ja ammattiryhmien 
tutkimisen kuin juuri teollistumiskaudella vai- 
kuttaneen maaseudun murroksen sekä kau- 
punkikansatieteen. (Talve 1963, 21 js.; TYKL/ 
AUD/1303.) Nämä teemat, mutta erityisesti 
kaupunkikansatiede ja maaseudun muutos, 
ovat tärkeässä osassa turkulaisessa kansatie- 
teessä nykyäänkin, joskin hieman erinimisinä 
ja erilaisista näkökulmista. 

Talven ottaessa yhdeksi oppiaineen profii- 
liksi teollisuustyöväestön tutkimisen ja am- 
mattiryhmät, on tämä nähty osana hänen ava- 
rakatseisuuttaan. Siihen on katsottu vaikutta- 
neen yhtäältä hänen pakolaishistoriansa ja 
opintonsa Ruotsissa, toisaalta oman henkilö- 
historian mukaisesti halu tehdä epäpoliittista 
tutkimusta pyrkien pitämään kansatieteen 
neutraalina, vaikka Suomessa ja yliopisto- 
maailmassa politiikka tuli yhä näkyvämmäksi. 
Talve halusi säilyttää selkeän eron poliittiseen 
työväentutkimukseen, jota esimerkiksi am- 
mattiyhdistyliikkeet saattoivat teettää. Hän 
korosti objektiivisuuden vaatimusta, ja po- 
liittisesti teetettyä tutkimusta hän ei nähnyt 
sellaisena. (TYKL/AUD/1287, 1289.) Talven 

mukaan tutkijan rooliin tai positioon liittyvät 
seikat, kuten etnisyys, kotipaikka tai poliittinen 
tausta eivät saaneet tulla esille tutkimuksessa. 
Paradigman muutokset nykyaikaan näkyvät 
myös tässä, sillä tutkijan roolin näkyminen on 
tänään sallittua tai sen puuttuminen herättää 
jopa ihmetystä. Mutta kun ajatellaan, oliko 
Ilmar Talve poliittinen kieltäessään politiikan 
ja korostaen epäpoliittisuutta, on tähän mie- 
lestäni vastattava kyllä. Epäpoliittisuus vai- 
kutti myös tutkimusaiheisiin, joista ulkopuo- 
lella jäivät esimerkiksi ammattiyhdistyliike, 
poliittiset järjestöt ja poliittinen työväenliike. 
Korostamalla tieteenteon epäpoliittisuutta oli 
Talve ehkä tahtomattaankin myös poliittinen. 

Kenttätyöt olivat Talvelle tärkeä aineiston- 
hankintatapa. Esimerkiksi teollisuusyhteisö- 
jen ja kaupunkien tutkiminen oli systemaat- 
tista, ja opiskelijat osallistuivat siihen jonkun 
vanhemman opiskelijan johdolla. Tässä näkyi 
myös reviiriajattelu, sillä aineellisen kulttuu- 
rin tutkimus jätettiin Seurasaarisäätiölle, joka 
toimi läheisesti Helsingin yliopiston kansatie- 
teen kanssa. (TYKL/AUD/1287, 1290.) Talven 
mukaan haastatteleminen, jossa käytiin läpi 
ihmiselämän osa-alueet, jatkoi oikeastaan 
professori Esko Aaltosen Forssaa käsittelevän 
kirjan teemoja. Tätä ihmisten arjesta ja elä- 
mänpiiristä haastateltavan kanssa yhteistyössä 
kerättyä tietoa ja sen merkityksen huomioi- 
mista Talve korosti. 

Talven aikana kansatiede oli positivistinen, 
historiallinen ja kansallinen tiede. Positivisti- 
suuden sijaan oppiaineessa tehtyjä tutkimuk- 
sia voi luonnehtia nykyään esimerkiksi her- 
meneuttiseksi tai fenomenologiseksi. Histo- 
riallinen perspektiivi oli tärkeässä osassa, eikä 

opinnäytteitä tehty vielä ainoastaan nykyajan 
tutkimuksen näkökulmasta; toki se otettiin 
usein huomioon. Historiallisesta perspektii- 
vistä huolimatta opetuksessa ja varsinkin 
kenttätyöprojekteissa tultiin nykyaikaan, sillä 
yhteiskunnassa tapahtuneet muutokset tuli 
ottaa huomioon. Vaikka Talvella oli omat 
vahvat käsityksensä, jotka näkyivät hänen 
opetuksessaan ja tuotannossaan, voi häntä 
luonnehtia myös muita näkökulmia ymmär- 
täväksi. Toki alan lehtien sivuille on tallentu- 
nut myös hänen debattiaan kollegojen kanssa 
muun muassa fiktion merkityksestä ja käytös- 
tä tieteellisessä tutkimuksessa (ks. esim. Apo 
19844; Apo 1984b vs. Talve 1984; Talve 1985). 

Yksi uuden professorin tehtävä oli tutki- 
musaineiston hankkiminen opiskelijoille, jo- 
ten Talven oli aloitettava arkiston kokoaminen 
ja laitoksen oman julkaisusarjan aloittaminen. 
Aluksi opiskelijoilla ei ollut käytössään aineis- 
toa, jota olisi voinut käyttää erilaisiin seminaa- 
ritöihin ja tutkimuksiin, joten arkiston luomi- 
nen oli monessakin mielessä tarpeen. Talve 
aloitti laajamittaisen kysely- ja keruutoimin- 
nan edellä mainituista teemoista. Kyselyvas- 
taukset, keruut ja haastattelut sekä eri tasoiset 
opinnäytteet lisättynä laajalla valokuva-aineis- 
tolla on arkistoitu nykyiseen Historian, kult- 
tuurin ja taiteiden tutkimuksen laitoksen ar- 
kistoon, jonka alku on nähtävissä juuri Talven 
keräämisissä aineistoissa. (Leimu 2005, 77-79; 
Hieta 2016, 60.) Arkistoon tallennetaan tänä- 
kin päivänä kaikki kansityöt, proseminaari- ja 
pro gradu -tutkielmat sekä niitä varten kerätyt 
aineistot. Esimerkiksi arkiston vanhoja aineis- 
toja käytetään ahkerasti, sillä ne voivat tänään 
vastata erilaisiin kysymyksenasetteluihin kuin 

keruuvuonna. Talve toi myös omat Ruotsissa 
tekemiensä kenttätyömatkojen muistiinpanot 
ja valokuvat Turkuun? 


Kansankulttuurista tulee jokapäiväisen 
arjen tutkimusta 


Etnologi Maija Mäki nimitti Talven aktiivi- 
suutta ja tuotantoa uudisraivaajan hengen 
tuotteiksi, joiden määrä oli hengästyttävän 
suuri jo aiemmin. Yhä edelleen samat Talven 
alullepanemat tutkimusteemat ovat ajankoh- 
taisia. (Mäki 2019.) Eläkkeellä ollessaan Tal- 
vella oli mahdollisuus katsoa elämäänsä ja 
uraansa taaksepäin. Se, että hän oli sanojensa 
mukaan ”kokenut yhteiskunnan, jossa lakkaa 
laki olemasta voimassa”, saattoi auttaa hän- 
tä aloittamaan elämänsä usean kerran alusta 
(Mäki 2019): ”Toinen innostava seikka oli, että 
olin professuurin ensimmäinen haltija ja oppi- 
aineen laitos vielä aivan alkutekijöissään. 
Minulla oli mahdollisuus, jollaista kaikilla pro- 
fessoreilla ei suinkaan ole, rakentaa sekä oppi- 
aineen toiminta että laitos alusta alkaen omien 
näkemysteni pohjalta.” (Talve 2004a, 340.) 
Aiemmin tutkimuksen sanottiin koskevan 
kansankulttuuria, mutta tänä päivänä tutki- 
taan arkielämää. Tosin arki on ollut kansa- 
tieteellisen tutkimuksen keskiössä koko ajan, 
sillä tutkimuskohteena on ollut ihmisten jo- 
kapäiväinen elämä. Talvea seuranneet pro- 
fessorit Matti Räsänen ja Pekka Leimu ovat 
osaksi jatkaneet Talven aloittamia teemoja, 
sillä Räsänen oli yksi kansatieteellisen kau- 
punkitutkimuksen uranuurtajista Suomessa 
jo ennen tuloaan 1987 professoriksi Talven 

jälkeen. (Esim. Räsänen 1987, 72; Räsänen ja 
Lehtonen 1977.) 

Tärkeä osa turkulaista kansatiedettä on 
aina ollut tehdastyöntekijöiden arjen tutkimi- 
nen. Talven oppilas Pekka Leimu (1983) jatkoi 
Ilmar Talven aloittamaa työväentutkimusta 
Forssan tekstiilitehtaassa. Talven perintö jat- 
kuu myös aivan viimevuotisissa väitöskirjois- 
sa. Mielenkiintoista on, miten tietyt tutkimus- 
aiheet ja -aineistot antautuvat uusille kysymyk- 
senasetteluille, sillä Maria Vanha-Similä (2017) 
tutki Forssan tekstiilitehtaalaisia, mutta nyt 
perheen näkökulmasta. Yhtenä aineistona hä- 
nellä oli jo Talven aikana tehty kysely tehtaa- 
laisista sekä Pekka Leimun (1983) tutkimus. 

Yhtä Talven kiinnostuksen kohteista, maa- 
seudun murrosta, käsitellään yhä monella 
tavalla sekä opetuksessa että erilaisissa opin- 
näytteissä. Esimerkiksi 2020 Suomen Maata- 
lousmuseo Saran kanssa yhteistyössä tehty 
maaseudun elintarviketuotantoa koskenut 
nykydokumentointihanke edustaa tätä, ja siitä 
on valmistunut sekä kanditöitä että pro gradu- 
ja. Muun muassa Jussi Lehtosen (2016) tulevai- 
suudentutkimuksellinen väitöskirja Skenaa- 
rioita maaseudun palveluista kuuluu maaseutua 
koskevaan muutostutkimukseen. Tällaista 
tutkimusta voi kutsua yhteiskunnalliseksi kan- 
satieteeksi, jonka alku voidaan nähdä Talven 
alkuun saattamissa tutkimushankkeissa. (Fin- 
gerroos ym. 2018.) Näin yhteiskunnallinen 
tutkimus jatkuu oppiaineessa ja on tärkeä osa 
nykyisen yliopistomaailman yhteiskunnallista 
vuorovaikutusta. 

Tärkeät kansatieteen alueet, kuten mate- 
riaalinen kulttuuri ja esinetutkimus, eivät ole 
olleet merkittävässä asemassa Turun yliopis- 

ton kansatieteessä, mikä on tämän päivän 
näkökulmastakin outoa. Helsingin yliopiston 
kansatieteessä tehtiin useita esine- tai mate- 
riaalista kulttuuria käsitteleviä väitöskirjoja, 
jotka pohjautuivat Niilo Valosen suuriin kenttä- 
tutkimusprojekteihin. Materiaalinen kulttuuri 
ei ollut professori Talven kiinnostuksen koh- 
teita eikä esinetutkimus ole, kiinnostavaa kyl- 
lä, saanut jalansijaa myöhemminkään. Toki 
oppiaineesta valmistuneet ovat usein työllis- 
tyneet — erityisesti aiemmin — kulttuurihisto- 
riallisiin museoihin. Museologian tultua 1980- 
luvulla uudeksi oppiaineeksi museokurssia ei 
kansatieteessä enää tarvittu ja esinekurssitkin 
ovat jääneet opetuksessa vähemmälle. Se, että 
kansatiede on ollut museoaine ja pätevöittä- 
nyt museotyöhön, on ollut yhtenä syynä sii- 
hen, miksi kansatiede oli suosittu sivuaine 
Talven aikana. 


Ilmar Talve tutkijana ja kirjailijana 


Talven tieteellinen tuotanto on laaja ja moni- 
puolinen. Talven oppilaat ovat luonnehtineet 
häntä tutkijana empiirikoksi, jonka teksti poh- 
jautui yksityiskohtaiseen ja järjestelmälliseen 
tiedonhallintaan. Julkaisujen lisäksi se näkyi 
luennoilla laaja-alaisuutena, joka oli perua jo 
Ruotsissa omaksutuista asioista. Luennoilla ei 
käsitelty vain suomalaista kansatiedettä, vaan 
Talve liikkui laajalti Baltiassa ja Euroopassa. 
(Anttila 1988, 16; TYKL/AUD/1290.) 

Talven pitämien luentojen aiheet olivat laa- 
joja niin teemallisesti kuin maantieteellisesti. 
Mieleenpainuvaksi luentosarjaksi monet hä- 
nen kollegansa ja opiskelijansa mainitsivat 

juuri Euroopan kansankulttuurin (TYKL/ 
AUD/1289, 1290, 1291). Tämä oli aiheena 
myös hänen jäähyväisluennossaan ”Eurooppa 
ja Suomen kansankulttuuri”, jonka valintaan 
oli useita syitä. Talve halusi syventää aiem- 
min pitämäänsä luentosarjaa ja lisäksi, vaikka 
oppiaineen nimenä oli ollut suomalainen ja 
vertaileva kansatiede, oli luennon sisältönä 
uuden määrittelyn mukaan Suomen ja muun 
Euroopan kansankulttuuri. Opetuksessa Talve 
oli omin sanojensa mukaan ”määrätietoisesti 
pyrkinyt kytkemään Suomen kansankulttuu- 
rin ilmiöt niiden eurooppalaiseen taustaan”. 
Ilman tätä eurooppalaista taustaa niitä ei Tal- 
ven aikana esitettykään. (Talve 1986, 3—4.) 
Talven julkaisut ja erityisesti hänen pääteok- 
senaan pidetty Suomen kansankulttuuri (1979) 
pohjautuvat kerättyihin kysely- ja muihin ai- 
neistoihin. Myöhemmin kirjasta on otettu uu- 
sintapainoksia, ja se on julkaistu myös eng- 
lanniksi (1997) ja unkariksi (2000). (Leimu 
2007, 142.) Teos on eräänlainen alueellinen ja 
ajallinen synteesi, jossa kansankulttuurin his- 
torialliset päälinjat tulevat esille. Se kertoo ni- 
mensä mukaisesti Suomen kansankulttuurista, 
josta vanhojen suomalaisten vähemmistöjen 
osuus on rajattu ulkopuolelle, mutta sekä 
Pohjois-Ruotsin että Pohjois-Norjan suoma- 
laisalueet olivat mukana. Esimerkiksi Lappi 
ja saamelaiset sivuutettiin miltei kokonaan 
tästä teoksesta johtuen osaksi siitä, että arkis- 
toihin ja museoihin tallennettu aineisto keskit- 
tyi suomalaisia koskevaan tietoon. (Ruotsala 
2002; Snellman 2006, 144-145; Ruotsala 2009, 
174 js.) Oppiaineen silloinen nimi, suomalai- 
nen ja vertaileva kansatiede kertoi jo, keitä 
kansatieteen kansaan kuului. Myöhemmin 

suomalainen ja vertaileva pudotettiin pois ja 
oppiaineen nimi oli kansatiede syksyyn 2020 
asti. Talven mukaan kansaan kuuluivat kaikki 
kansan kerrokset, riippumatta missä he asui- 
vat ja mihin luokkaan tai ammattiryhmään he 
kuuluivat. Tämä vastaavanlainen kansa-kä- 
sitteen laajeneminen oli tapahtunut aiemmin 
muissa Euroopan maissa, mutta Talve toi sen 
mukanaan suomalaiseen kansatieteeseen taju- 
ten aiemman kansa-käsitteen kapeuden. Suo- 
malaiset kulttuuri-ilmiöt nähdään osana laajaa 
eurooppalaista kulttuuriperintöä. Vasta myö- 
hemmin oikeastaan kansallisvaltioiden kan- 
sankulttuurin lisäksi kiinnostuksen kohteina 
ovat olleet yleisemmät kulttuuriset prosessit 
ja valtionrajoista riippumattomat alueelliset 
kulttuurit. Sekä aikaa että paikkaa koskevas- 
sa tutkimuksessa on tapahtunut muutoksia ja 
siirtymisiä siten, että on liikuttu historiallisesti 
painottuneesta kohti nykyajan tutkimusta ja 
tulevaisuudentutkimusta. Kansa käsittää mitä 
moninaisemmat ryhmä niin Suomen rajojen 
sisä- kuin ulkopuolella. Oikeastaan voi sanoa, 
että kansallisvaltion rajoilla ei tässä asiassa ole 
merkitystä. 

Vaikka Talven Suomalainen kansankulttuuri 
-teos keskittyi perinteisesti kansatieteellisinä pi- 
dettyihin ilmiöihin eli aineelliseen kulttuuriin, 
ovat teoksessa myös mukana aineettomaan 
kansankulttuuriin tavallisesti liitetyt kansanus- 
ko, kansanrunous, kansanmusiikki ja -tanssi 
sekä pelit ja leikit. Talve esitteli laajan kuvan 
suomalaisesta yhteiskunnasta, jossa olivat 
mukana niin kaupungit kuin teollisuusyhdys- 
kunnat. Kansankulttuurin yleiskuvasta ja sen 
myötä kansankulttuurin alueellisesta jakautu- 
misesta tuli esille, miten kansankulttuuri 

on jatkuvasti muuttunut yhteiskunnassa ta- 
pahtuneiden muutosprosessien mukana. Nä- 
mä Talve sitoi sekä ajallisiin että alueellisiin 
muutoksiin. (Ks. Talve 1979, 278 js.; vrt. Vuo- 
rela 1975.) Eläkkeellä ollessaan hän jatkoi 
kirjoittamista ja hänen kolmiosainen omaelä- 
mänkerta julkaistiin viroksi 1990-luvun lopus- 
sa: Kevad Eestis (1997), Kutsumatu kiililine 
(1998) ja Kolmas kodumaa (1999). Suomeksi 
se julkaistiin lyhennettynä Kolme kotimaata 
(20044). 

Systemaattisuus ja järjestelmällisyys näkyi- 
vät myös Talven henkilökohtaisessa arkistoin- 
nissa. Talvella oli kortisto, johon hän merkitsi 
lukemansa kirjat ja niiden pääkohdat. Tätä 
kortistoa saattoivat aiheesta riippuen käyttää 
myös opiskelijat. (TYKL/AUD/1287, 1290.) 
Mikään teoreetikko tai ohjaaja Talve ei opis- 
kelijoiden ja kollegojen mukaan ollut. Tämä 
tuli selkeästi esille hänen oppilaidensa ker- 
tomuksissa. Tämän Talve tunnusti myös itse 
Timo J. Virtasen tekemässä haastattelussa. Hä- 
nelle oli tärkeää nimenomaan perustutkimus, 
josta lähdettiin kohti yleisesityksiä ja syntee- 
sejä. Kaiken takana oli riittävä perusaineisto, 
jota kerättiin kyselyillä, keruutöillä, haastat- 
teluilla ja valokuvilla. Kenttätyöt koostuivat 
haastattelujen tekemisestä ja valokuvaamises- 
ta. Ääntä ei Talven aikana tallennettu arkis- 
toon, vaan haastatteluista kirjoitettiin referaa- 
tit, joihin haastateltavan ääni häipyi. (TYKL/ 
AUD/1287, 1288.) Opetuksen, kenttätyöpro- 
jektien ja erilaisten alan verkostojen kautta 
Talven merkitys tulee esille myös osallistumi- 
sessa yliopiston hallintoon. Alan tieteellisiä 
seuroja ja kansatieteen opiskelijoiden poh- 
joismaista yhdistystä NEFA:a Talve piti tär- 

keinä ja kannusti niissä toimimiseen. Hän oli 
Suomen kansatieteilijöiden yhdistys Ethnos 
ry:n perustajajäseniä ja toimi aktiivisesti myös 
Suomen Kielen Seurassa. 

Kansatieteen merkitys tuli esille kenttätyö- 
projekteissa, joita tehtiin eri kaupungeissa ja 
teollisuusyhteisöissä ja joiden aineistoa käy- 
tettiin opinnäytteissä. Väitöskirjat ja niiden 
aiheet ovat yksi tapa tarkastella oppiaineen 
merkitystä. Talven näkemykset kansatieteen 
uudistuneesta tehtävästä olisivat voineet vai- 
kuttaa väitöskirjojen muodossa laajemminkin, 
mikäli niitä olisi valmistunut ajoissa ja enem- 
män. Hänen aikanaan aloitetut väitöskirjat 
valmistuivat myöhemmin, useimmat vasta 
2000-luvulla. Talven aikana hänen oppilais- 
taan väitteli vain Pekka Leimu ja hänkin siir- 
ryttyään Helsingin yliopistoon. Myöhemmin 
valmistuneet väitöskirjat jatkoivat kirjoittajan 
aiemmin aloittamia tutkimuksia kaupunki- 
kansatieteestä (Sappinen 2000) ja ammattiryh- 
mistä (Nurmi 1989), toiset taas valmistuivat 
työelämän kiireiden jäätyä taakse (Aukia 2010; 
Puhakka 2011). Osa ei valmistunut koskaan. 

Talven oppilaiden ja myöhempien kollego- 
jen mukaan heidän työtaakkansa oli usein niin 
suuri, että aikaa omalle tutkimukselle ei jää- 
nyt. Eräs Talven assistentti kertoi loukkaantu- 
neensa siitä muistelmien kohdasta, jossa Talve 
kertoi pettyneensä huomatessaan, että väitös- 
kirjaa tekevät assistentit lopettivat lauantaisen 
työssäkäynnin hänen lopettaessaan sen omal- 
ta kohdaltaan. (Talve 2004a, 404.) Yksinäisenä 
leskimiehenä Talve ei ymmärtänyt perheellis- 
ten assistenttien työtaakkaa työpaikalla ja ko- 
tona. Tosin heidän väitöskirjansakaan eivät 
valmistuneet kuin vasta eläkepäivinä, sillä he 

tekivät pro gradun, lisensiaatin työn ja väitös- 
kirjan eri aiheista, mikäli osaltaan lisäsi työ- 
taakka. Tuolloin oli tapana, että ennen väitös- 
kirjaa oli tehtävä lisensiaatin työ, ja se tehtiin 
usein eri aiheesta kuin pro gradu tai jopa 
väitöskirja. Tämän päivän tulosvastuullisessa 
yliopistomaailmassa se ei tulisi kuuloonkaan. 
Muistellessaan vuotta 1981 Talve kirjoittaa, 
että yliopistotyö oli muuttunut rutiiniksi eikä 
hänellä ollut erityisiä tieteellisiä suunnitelmia 
(Talve 2004a, 307). Kun Talve valitti useaan 
kertaan, miten viimeiset vuodet professorina 
olivat rasittavia ja hän odotti vain eläkkeelle 
pääsyä, ei tämä näkynyt välttämättä meille 
opiskelijoille. Monet Talven luennoista olivat 
erittäin mielenkiintoisia ja monitasoisia, sillä 
ne käsittelivät laajasti koko Euroopan aluetta 
ja ilmiöitä, joita näki 1980-luvulla esimerkiksi 
interraililla. Luennot olivat hyvin valmisteltu- 
ja sisältäen paljon tietoa, mutta toisaalta ne oli- 
vat teemoiltaan liikaa kiinni menneisyydessä. 
Ne eivät käsitelleet nykyaikaa, kuten osa meis- 
tä opiskelijoista olisi toivonut. Menneisyys 
tuntui olevan tärkeämpää kuin nykyaika. Mo- 
net kaipasivat myös kenttätyökurssilla ja etno- 
grafisen aineiston käytössä modernimpia ta- 
poja käsitellä aineistoa ja uudempien teorioi- 
den käyttöä, johon kulttuurianalyysi tarjosikin 
yhden käyttökelpoisen mallin. (Mt., 404.) 
Kuten on tullut jo esille, kansatieteilijän 
uran lisäksi Ilmar Talve oli emigranttikirjailija, 
mikä tuli monille opiskelijoille yllätyksenä. 
Talven kirjailijan rooli näkyi siinä, että hän 
piti tärkeänä sekä tieteellistä että kaunokirjal- 
lista kirjoittamista. Eläkkeellä ollessaan Talve 
kirjoitti aamupäivän kotona kaunokirjallista 
tekstiä ja tuli kansatieteen käytävälle Fennicu- 

miin puoliltapäivin käyttäen loppupäivän tie- 
teelliseen kirjoittamiseen. Eräs kollega arve- 
lee, että Talven kirjailijan rooli näkyy siinä, 
että teksti oli välillä liiankin tiivistä, kuten 
esimerkiksi Suomen kansankulttuuri -teoksessa. 
(TYKL/AUD/1287.) 

1990-luvun alussa silloisessa Neuvostoliitos- 
sa tapahtui suuria muutoksia. Talve seurasi 
synnyinmaansa tapahtumia reaaliajassa tarjo- 
ten iltapäiväkahvilla kansatieteen henkilökun- 
nalle asiantuntevan raportin edellisen yön ja 
aamun tapahtumista Virossa. Näitä ajankoh- 
taisia katsauksia riitti aina Viron uudelleen 
itsenäistymiseen asti. Silloin Talve pääsi vih- 
doin vierailemaan synnyinmaassaan, jonka 
hän oli jättänyt edellisen kerran 1944. Lupauk- 
sensa mukaan Talve toki oli sanonut matkus- 
tavansa Viroon, mutta vasta demokraattiseen, 
itsenäistyneeseen maahan. Tämän hän oli 
viimeksi toistanut emigranttikirjailijoiden ko- 
kouksessa, josta otettu haastattelupätkä näy- 
tettiin yllättäen Viron televisiossa. (Talve 


2004a, 426, 437.)* 


Kansatieteestä etnologiaksi 2020-luvulla 


Nyt 2020-luvulle tultaessa maailma näyttää 
aivan erilaiselta kuin mitä Ilmar Talven olles- 
sa kansatieteen professorina, jolloin hän vei 
suomalaista kansatiedettä uusille urille. Ku- 
ten on aiemmin tullut esille, tämä muutos tuli 
sittemmin hänen johdollaan Turussa kansa- 
tieteen ohjenuoraksi. Koko yhteiskunta, kiin- 
nostuksen, opetuksen ja tutkimuksen kohteet 
sekä oppiaineiden ja yliopistojen profiilit ovat 
muuttuneet ja ympäröivä maailma on otetta- 

va tutkimuksessa huomioon. Turun yliopiston 
kansatiede on syksyllä 2020 muuttanut nimen- 
sä etnologiaksi, ja yhtenä syynä ovat viime 
aikoina ympäristössä tapahtuneet muutokset, 
joihin oppiaineen on pitänyt sopeutua. 

Nimenmuutoksen perusteet ovat sekä kan- 
sainvälisessä alan kehityksessä että oppiaineen 
perustamisesta lähtien tapahtuneessa profiloi- 
tumisessa suomalaisella tiedekentällä. Kehitys 
on tapahtunut toisaalta kohti nykyajan tutki- 
musta, toisaalta oppaineen profiili on hajaan- 
tunut tutkimaan monia ilmiöitä. Näiden il- 
miöiden kirjo näkyy tänä päivänä eritasoisten 
opinnäytteiden aiheissa. Kansatiede oppiai- 
neen nimenä on toki korrekti, mutta se ei ker- 
ro tänä päivänä sitä, mitä oppiaineessa tutki- 
taan ja opetetaan. Oppiaineen nimi on eng- 
lanniksi ollut jo vuosia European Ethnology, jo- 
ka sisältää tämän oppiaineen eurooppalaisen 
kontekstin. Kansainvälisesti kansatiede/folk- 
livsforskning/Volkskunde on vaihtunut jokseen- 
kin kaikissa saksan- ja skandinaviankielisissä 
laitoksissa etnologiaksi. Syyt, miksi nimi muu- 
tettiin, voi nähdä kansatieteen kehityksessä, 
jota tässä artikkelissa on hahmotettu profes- 
sori Talven ajalta. Talven aikana Turun kan- 
satiede erosi muista kansatieteen oppiaineista 
Suomessa, mutta tänä päivänä tällaisia eroja 
ei enää tavata. Oppiaineet tekevät yhteistyö- 
tä sekä toisten että lähitieteiden kanssa muun 
muassa yhteisissä projekteissa. 

Nimenmuutos etnologiaksi sitoi oppiaineen 
alan entistä paremmin yleiseen eurooppalai- 
seen kehitykseen. Jo 1950-luvulla, kun kansa- 

tiedettä kaavailtiin Turun yliopistoon, sosio- 
logian professori Esko Aaltonen halusi turku- 
laisen kansatieteen eroavan perinteistä ja his- 
toriallista kansantutkimusta opettavista oppi- 
aineista muualla Suomessa. Sen oli Aaltosen 
mukaan seurattava Ruotsin kansanelämäntut- 
kimuksen rohkeaksi katsottua suuntautumis- 
ta, joka oli moderni ja lähestyi sosiologiaa ja 
nykyajan tutkimusta. Siinä keskeisellä sijalla 
Aaltonen näki tutkimuksen, joka ”pyrkii sel- 
vittämään perinteellisten tapojen ja muiden 
elämänmuotojen häviämistä sen muutoksen 
tieltä, minkä yhteiskunnan teollistuminen ai- 
heuttaa” (Aaltonen 1952, 13). Yhteiskunnalli- 
sesti nähty kansatiede tuli esille jo Ilmar Tal- 
ven aikana ja tämä suuntaus jatkuu tänä päi- 
vänä monissa erilaisissa tutkimuksissa (Talve 
1963, 10). Yhteiskuntaetnologia on esimerkki 
tällaisesta tutkimuksesta. 

Oppiaineen nimenä etnologia vastaa nyt 
paremmin oppiaineen opetus- ja tutkimuspro- 
fiilia nykyisen yhteiskunnan muutos- ja murros- 
prosesseissa. Nimenmuutos korostaa entistä 
laaja-alaisempaa yhteistyötä, koska etnolo- 
giassa katse on vahvemmin tulevaisuuteen 
päin suuntaava. Tutkimuskohteet ovat osaksi 
samoja, osaksi erilaisia, mutta muutos ja mur- 
ros ovat olennainen osa etnologiaa — niin Tu- 
russa kun muissakin kansatieteen ja etnolo- 
gian oppiaineissa Suomessa. Myös Ilmar Tal- 
ven jo aloittamat tutkimusaiheet, jotka ottivat 
huomioon tutkimuskohteen, kansan hetero- 
geenisuuden ja muutokset, ovat yhä edelleen 
olennainen osa tutkimusta. 

VIITTEET 


1 En tarkastele tässä kansatieteen ja etnologian 
oppituoleja Suomessa enkä muita samaan ai- 
kaan vaikuttaneita kansatieteilijöitä, vaan viit- 
taan niihin ainoastaan tietyissä kohdissa. Kan- 
satieteen oppihistorian käsittely vaatisi oman 
monipuolisemman artikkelinsa. 

2 Talve tunsi suomalaisia kansatietelijöitä ja työs- 
kenteli heidän projekteissaan kesäisin. Samoin 
hän sai stipendejä väitöskirjaansa varten. Hän 
myös tiesi toiveet kansatieteen saamisesta täy- 
deksi oppiaineeksi Turun yliopistoon. Suunni- 
telmasta oli myös keskusteltu hänen kanssaan. 
(Esim. I F6 4-6; Talve 2004a, 265-267, 271-272.) 

3 Tämä tuli esille myös Karin Gustavssonin esi- 
telmässä syksyllä 2019 (Gustavsson 2019). 

4 Botskärnäsin saha on lakkautettu tämän jäl- 
keenkin useita kertoja ja viimeksi vuonna 2020 
se saatiin taas uudelleen käyntiin. 

5 Abo Akademin oppiaineen nimi on nyt nordisk 
etnologi. Aiemmin oppiaine oli ollut nimeltään 
nordisk kulturhistoria och folklivsforskning. 

6 Samantyyppistä aineistoa kerättiin myös Seu- 
rasaarisäätiön haastatteluissa, mutta ne keskit- 
tyivät enemmän aineelliseen kulttuuriin, kuten 
rakennuskulttuuriin ja sisustukseen (TYKL/ 
AUD/1303). 

7 Talve oli itse aikonut tutkia metsäsuomalaisia, 
mutta tätä Talven keräämää aineistoa on hyö- 


AINEISTO 


Historian, kulttuurin ja taiteiden tutkimuksen lai- 
toksen arkisto, Turun yliopisto: 

TYKL/AUD/1286-1292. Ilmar Talven kollegojen, 
oppilaiden ja aikalaisten haastatteluja vuosi- 
na 2018—2019, tehnyt Eija Schwartz ja Timo J. 
Virtanen (Ilmar Talven haastattelu). 

dyntänyt dosentti Eero Sappinen (2019) Värm- 
lannin metsäsuomalaisia käsittelevässä teok- 
sessaan. Myös arkisto on viime vuosien aikana 
kokenut muitakin muutoksia kuin sijaintipai- 
kanvaihdoksen Fennicumista Teutoriin, josta se 
siirtyy myöhemmin pääkampukselle. Arkisto- 
aineistoa on digitoitu ja aineistojen tallentami- 
nen ja käyttäminen tehdään tämän päivän 
vaatimusten mukaisesti. Tässä apuna on uusi 
arkistolinja, jonka opiskelijat ovat harjoittelijoi- 
na arkistossa. Arkiston perustaneet oppiaineet, 
kansatiede, folkloristiikka ja uskontotiede, ovat 
yhä tärkeässä asemassa, vaikka arkistosta on 
tullut koko Historian, kulttuurin ja taiteiden 
tutkimuksen laitoksen arkisto. Talven perusta- 
man Scripta Etnologican merkitys on sen sijaan 
viime vuosien julkaisutoiminnassa menettänyt 
merkityksensä. 

8 Matka uudelleen itsenäistyneeseen Viroon 
koitti vihdoin syksyllä 1991. Televisiodokumen- 
tin tästä matkasta teki kansatieteestä valmistu- 
nut toimittaja Jari Hakkarainen. Dokumentti 
on nähtävissä Ylen Elävä arkisto -palvelussa 
(https://areena.yle.fi/1-4348051). Tämän jäl- 
keen Talve teki useita matkoja Viroon. Ilmar 
Talve kuoli 21.4.2007 ja hänet on haudattu Tur- 
kuun. 


Turun yliopiston arkisto: 

U F6 4-6. Humanistisen tiedekunnan kirjeenvaih- 
to 1957-1962. 

I Fb:4-5. Kopiot yliopiston kirjeenvaihdosta. 

I Hc:2. Kopiot pöytäkirjoista (Asko Vilkunan ja 
Ilmar Talven kirjeet). 

I Hc:2. Viranhakumonisteita professorin virantäy- 
tössä (Ilmar Talve). 

Gustavsson, Karin 2019. Sigurd Erixon and Swed- 
ish Ethnology after the Second World War. 
Department at the Folk Life Archive at Lund 
University, Department of Ethnology, Lund 
University. Julkaisematon esitelmä. 

Tutkimuskenttänä karjalan kieli — Pertti Virtarannan 
musiikkiaineistojen keruu ja murteentutkimus 


Kielentutkija ja suomen kielen professori Pertti 
Virtaranta (1918—1997) teki pitkän uran kar- 
jalaisten murteiden ja perinteen tallentajana. 
Hänet muistetaan karjalaisen kulttuurin puo- 
lestapuhujana ja monien karjalaiseen kieleen 
ja kulttuuriin liittyvien hankkeiden promoot- 
torina, mutta myös yhtenä harvoista tutkijois- 
ta, jotka pääsivät tekemään kenttätutkimusta 
paikan päälle Neuvostoliittoon kylmän sodan 
aikaan. Virtarannan merkitys karjalaisen kie- 
len ja perinteen välittäjänä ja näiden alojen 
tutkimukselle on kiistaton. Kaikki, jotka tutki- 
vat karjalan kieltä tai kulttuuria, ovat jossain 
vaiheessa tekemisissä Virtarannan nauhoitus- 
ten ja julkaisuiden kanssa. Virtarannan kerää- 
mät aineistot ovat myös jatkuvasti uusien tut- 
kimusten materiaaleina. Tämän takia on tär- 
keää arvioida Virtarannan tekemää kenttä- 
työtä. Tässä artikkelissa keskityn analysoimaan 
hänen tekemäänsä murteentutkimusta osana 
musiikkiperinteen tallennusta Vienan Karja- 
lasta'. Tarkastelen Virtarannan kenttätallen- 
nusta vuonna 1968 Neuvosto-Karjalaan suun- 
tautuneella tutkimusmatkalla ja pohdin, mil- 
laisin ennakkotiedoin ja odotuksin Virtaranta 
matkusti keräämään murrenäytteitä vienan- 

karjalaisten pariin ja miten murteentutkimuk- 
sen paradigma heijastui keruutilanteissa. Haas- 
tatteluissa käsiteltiin laajalti perinnettä ja 
muistitietoa ja siksi aineistoja voi tarkastella 
myös musiikintutkimuksen näkökulmasta. 
Virtarannalla oli laajaa kiinnostusta vienalais- 
ta perinnekulttuuria kohtaan. Hän oli julkais- 
sut jo ennen vuoden 1968 matkaa Vienan pe- 
rinnekulttuuria koskevan teoksen, Vienan kansa 
muistelee (1958), jota tarkastelen tässä artikke- 
lissa eräänlaisena avainteoksena ymmärryk- 
seen siitä, millaisia esioletuksia Virtarannalla 
oli tutkimuskentästään. Miten hänen kiinnos- 
tuksensa heijastuivat kenttätilanteisiin? Poh- 
din murteentutkimuksen paradigmaa ja sen 
reunaehtoja erityisesti musiikkiperinteen tal- 
lennukselle. Miten murteentutkimukseen liit- 
tyvät ihanteet vaikuttivat haastattelutilantei- 
den vuorovaikutukseen ja miten tämä näkyi 
musiikkiin kohdistuvassa keruussa?? 
Lähtökohtani tutkimukselle pohjaa niihin 
havaintoihin, joita tein tutustuessani Virtaran- 
nan vuonna 1968 tekemiin nauhoituksiin 
Vienan Karjalasta osana etnomusikologista 
postdoc-tutkimustani. Yritin hahmottaa Virta- 
rannan tekemän kenttätyön avulla sitä, mil- 

lainen musiikkitodellisuus Vienan Karjalassa 
vallitsi 1960-luvun lopulla ja miten se näyttäy- 
tyi kenttätyössä. Pohdin Virtarannan tekemää 
kenttätutkimusta sen kokemuksen perusteella, 
joka minulla on pohjautuen tekemääni musiik- 
kiin kohdistuneeseen kenttätyöhön Vienan 
Karjalassa 1980-luvun lopussa ja 1990-luvun 
alkuvuosina. Tuolloin haastattelin ja keräsin 
lauluja samoilla seuduilla, joilla Virtarantakin 
oli liikkunut. Tutkittuani Virtarannan tekemää 
kenttätyötä tein sen havainnon, että Virtaran- 
nan keräämien musiikkiaineistojen avulla on 
vaikea kartoittaa 1960-luvun musiikkikulttuu- 
rista tilannetta Vienan Karjalassa. Haastattelu- 
aineistossa keskitytään puhumaan 1960-lukua 
varhaisemmista perinnekulttuuriin liittyvistä 
ilmiöistä. Virtarannan haastatteluaineistoon 
sisältyvät musiikkitallenteet ovat luonteeltaan 
fragmentaarisia: yksittäisiä laulusävelmiä, joi- 
den yhteyttä 1960-luvun arkipäivään ei selvi- 
tetä. Aineiston avulla ei siis synny käsitystä 
siitä, mitkä perinnemusiikin sävelmät olivat 
jokapäiväisessä käytössä vielä 1960-luvulla 
tai millaisia merkityksiä musiikki sai ihmis- 
ten arkipäivässä tuona ajankohtana. Aineis- 
ton sisältöä selittää Virtarannan työskentely 
murteentutkimuksen paradigmoista ja tiedon- 
intresseistä käsin ja tästä syystä aineiston so- 
veltuvuus musiikintutkimukseen on edellä 
lueteltujen seikkojen vuoksi rajallista. Virta- 
rannan aineistot ovat kuitenkin ansiokkaita 
siinä suhteessa, että hän on tallentanut erit- 
täin laaja-alaisesti ja mittavasti perinnettä ja 
muistitietoa Neuvosto-Karjalasta aikana, jol- 
loin sinne ei ylipäätään juuri päästetty ulko- 
maisia tutkijoita. Myös se, että hän keräsi niin 
paljon ääniteaineistoja, on merkittävää ja 

mahdollistaa soivan menneisyyden tarkaste- 
lemisen musiikkiaineiston avulla. Hänellä oli 
myös todella tärkeä asema yhteistyösuhtei- 
den mahdollistajana neuvostoliittolaisiin pe- 
rinteentaitajiin ja perinteenalan tutkijoihin. 
Sävelmien musiikkianalyyttisen tai sanaston 
tutkimisen kannalta Virtarannan äänitteet ovat- 
kin relevanttia aineistoa, kuitenkin haastattelu- 
olosuhteiden problemaattisuus huomioiden. 
Sen sijaan musiikin käytön, kulttuuristen mer- 
kitysten tai tietyn ajankohdan musiikkikulttuu- 
rin hahmottamisen kannalta aineistot ovat 
puutteellisempia. 

Osittain nämä puutteet liittyvät siihen, että 
Virtarannan tutkimuksen varsinainen fokus 
oli muualla kuin musiikissa, mutta myös haas- 
tattelutilanteiden vuorovaikutukseen. Lähtö- 
kohtani Virtarannan aineistojen tulkinnalle 
on etnomusikologinen, jolloin musiikki näh- 
dään kulttuurisena, ajassaan kiinniolevana 
ilmiönä. Pidän myös musiikin tallentamista 
erityisenä perinteentallentamisen konteksti- 
naan, jossa tallentajalta vaaditaan erityistä 
sensitiivisyyttä, koska laulaminen poikkeaa 
toimintana puheesta ja vaatii omalaisensa 
virittäytymisen toisenlaiseen ilmaisulliseen 
rekisteriin. Haastattelutilanteessa on läsnä 
useampia konteksteja, kuten käsillä oleva tal- 
lennustilanne, jossa informantti pyydettäessä 
laulaa tutkijalle. Muita läsnäolevia kontekste- 
ja ovat laulamiseen liittyvät yhteisölliset ti- 
lanteet, joissa musiikki on opittu ja joissa sitä 
on esitetty: eletty kokemus, johon laulaja on 
laulaessaan yhteydessä. Yhteisölliset tilanteet 
ovat muovanneet laulajan käsityksiä siitä, 
mihin kulttuurisiin yhteyksiin laulu liittyy ja 
miten sitä esitetään, mutta myös sen miltä lau- 


299 


https://doi.org/10.21435/ksvk.100 


ELINA NIIRANEN 


laminen kuulostaa ja tuntuu ja miten musiikin 
virrassa ollaan. Musiikki itsessään on symbo- 
lista äänellistä ilmaisua, jonka käsitteellistämi- 
nen vaatii tutkijalta ja tutkittavalta yhteistä kä- 
sitteistöä. Oman haasteellisuutensa musiikin 
tutkimuksellisiin tilanteisiin tuo se, että musii- 
kin käsitteellistämiseen ei välttämättä ole aina 
sanoja, vaan musiikkia käsitteellistetään myös 
kehollisesti, äänellisen ilmaisun avulla. 
Tutkimukseni liittyy laajemmin myös pe- 
rinneaineistojen keruuta dialogisena proses- 
sina tarkastelevaan näkökulmaan, jossa keruu- 
tilanne nähdään vuorovaikutuksellisena koh- 
taamisena (mm. Seppä 2015). Murrehaastatte- 
lujen keräämiseen sisältyvät omat tutkimus- 
käytäntönsä, mutta perinne oli haastattelujen 
aihepiirinä keskeinen. Aiemmin Virtarannan 
tekemää kenttätyötä on pohdittu murteen- 
tutkimuksen paradigman kautta (mm. Uusi- 
tupa 2021) ja osana etnografista tallentamista 
(Munne 2005, 40-46). Laajennan näkökulmaa 
murteentutkimuksesta Virtarannan keruun 
päämääriin ja tiedon keräämiseen sekä mu- 
siikkiaineistojen tallentamiseen. Pohdin en- 
nen kaikkea sitä, millaista tarkoitusta varten 
Virtaranta keräsi aineistoa. Kielitieteen li- 
säksi aineiston ajateltiin hyödyttävän myös 
lähitieteitä. Toisaalta pohdin Virtarannan 
henkilökohtaisia kiinnostuksen kohteita hä- 
nen perinteeseen kohdistuvien intressiensä 
osalta. Varsinaista kentällä tapahtuvaa keruu- 
ta tarkastelen vuorovaikutustilanteena. Kes- 
keistä on pohtia sitä, millainen murteentutki- 
muksen paradigma ohjasi Virtarannan työs- 
kentelyä tutkittaviensa parissa ja miten tämän 
paradigman toteuttaminen valikoi kenttätut- 
kimustilanteessa esiin tullutta informaatiota. 

Taustalla vaikutti myös Virtarannan omaksu- 
ma ymmärrys vienalaisesta perinteestä. Kult- 
tuuriset skeemat ja kategoriat, joita Virtaranta 
tarjosi haastatelluilleen kysymysten muodos- 
sa, muodostuivat Virtarannan esioletuksista 
suhteessa haastattelujen aihepiireihin. Mur- 
teentallennuksen ihanteet sen sijaan vaikut- 
tivat vuorovaikutukseen. Vaikka musiikin tal- 
lennus tapahtui ikään kuin murteentallennuk- 
sen sivutuotteena, itse tallennustilanteessa tuli 
ratkaista se, mitkä olivat ne perinteen ilmene- 
mismuodot, joita Virtaranta piti tärkeinä tal- 
lentaa. Virtaranta jäsensi lauluperinteen tilan- 
teellisen eli funktionaalisen perinnekäsityksen 
mukaisesti ja tämä näkyi tallennustilanteissa 
pyrkimyksenä tallentaa kokonaisia rituaalis- 
ten tilanteiden kuvauksia? Sen sijaan hän ei 
pyrkinyt vuorovaikutteiseen tallennustapaan, 
mikä olisi ollut keskeisesti vaikuttamassa mu- 
siikkiaineiston määrään ja saatavissa olevan 
kulttuurisen tiedon laatuun. Tuon artikkelis- 
sani esiin, mikä vaikutus tutkijan asenteella 
on laulujen keräämistilanteen vuorovaikutuk- 
sellisuuteen. 

Vaikka Virtaranta oli kielentutkija, hän ke- 
räsi haastattelumenetelmän avulla paljon pe- 
rinnettä ja oli omaa erikoisalaansa laajemmin 
kiinnostunut paikalliskulttuureista, joiden 
parissa hän teki kenttätallennusta. Virtaranta 
oli aloittanut keruutyön tallentaessaan karja- 
laisia murteita jatkosodassa vuosina 1941—1944. 
Tuolloin hän palveli kuormastokomppanian 
vänrikkinä Karhumäessä ja Maaselässä, jossa 
hän aloitti paikallisten karjalaisten haastat- 
telemisen loma-aikoinaan. Myöhemmin toi- 
miessaan valistusupseerina armeijakunnan 
erillisissä huoltojoukoissa hän jatkoi Porajär- 

ven sekä Sellin kylän karjalaisten murteiden 
tallennusta (Yli-Paavola 2003, 186—192; Laine 
1993, 176). Virtarannalla oli myös useiden 
vuosien kokemus Ruotsin karjalaisten siirto- 
laisten haastattelemisesta toimiessaan suomen 
kielen yliopistolehtorina Lundin yliopistossa 
1948-1955 (Torikka 1999, 641-642). Virtaranta 
tallensi yhdessä suomen kielen maisterin 
Helmi Virtarannan kanssa kieltä ja kulttuuria 
myös Suomessa Hieta- ja Kuivajärven seu- 
duilla asuvilta karjalaisilta sekä muilta Venä- 
jän Karjalan alueelta Suomeen muuttaneilta 
karjalaisilta 1950-luvulla ja 1960-luvulla. Virta- 
rannat tallensivat puhuttua kieltä sekä Tverin 
että Vienan ja Aunuksen Karjalan alueilla 
1960-1980-luvuilla.* 


Murrehaastattelut aineiston keruun 
metodina 


Seuraavaksi pohdin murrehaastatteluja tutki- 
muskäytäntöinä tarkastelemalla metodiin liit- 
tyviä esioletuksia ja murrehaastattelujen pää- 
määriä. Ajatus suomen sukukielten tutkimi- 
sesta Venäjällä asuvien sukukansojen kes- 
kuudessa oli lähtöisin jo Henrik Gabriel 
Porthanin ajoilta: hän innosti oppilaitaan 1700- 
luvun lopulla sukulaiskielten murteiden tut- 
kimukseen (Itkonen 1974, 84). Virtaranta oli 
aloittanut kielentutkimuksen opintonsa Hel- 
singin yliopistossa vuonna 1936 ja opiskellut 
myös kansatiedettä sivuaineenaan (Yli-Paavo- 
la 2003, 185). Perinnetieteiden opiskeleminen 
sivuaineena oli yleinen käytäntö 1940-luvulla 
suomen ja sen sukukielten opinnoissa. Virta- 
rannan sukupolvi sai oppia murteentallennuk- 

sessa perusopintovaiheessa, ja opinnäytetöihin 
aineisto kerättiin itse haastattelemalla. Vaikka 
Virtaranta tekikin opinnäytetyönsä hämäläis- 
murteiden alalta, karjalan kielen murteet ja 
niiden tallentaminen olivat hänen kielentut- 
kijan urallaan keskeisiä alusta alkaen 1940- 
luvulta aina 1990-luvulle saakka. Karjalan 
kielen tallentamisen aktiivisuuteen vaikutti 
sitoutuminen karjalan kielen sanakirjatyöhön. 
Virtaranta toimi karjalan kielen sanakirjan 
päätoimittajana vuosina 1955—1983. Toinen 
keskeinen motiivi hankkia murreaineistoja 
oli Suomen kielen nauhoitearkiston perusta- 
minen vuonna 1959." 

Virtarannan tallentamisen metodina oli 
murrehaastattelujen tekeminen. Murrehaas- 
tattelulla on omat rajoituksensa ja ansionsa 
tutkimuksen aineistona. Murrehaastatteluja 
on tutkimuksen aineistona pohdittu aiemmin 
useissa suomen kielen alaan kuuluvissa tutki- 
muksissa (mm. Suojanen 1980; Forsberg 1998, 
106-108; myös haastattelumenetelmänä Nuo- 
lijärvi 2005, 243-256). Murteentutkimuksen 
paradigman vaikutuksia syntyneisiin aineis- 
toihin ovat tarkastelleet Lotta Aarikka (2018, 
388) ja Milla Uusitupa (2021, 75-80). 

Murrehaastattelujen avulla kerättiin aineis- 
toa kielentutkimusta varten erityisesti sanas- 
ton sekä äänne- ja muoto-opin tutkimuksen 
tarpeisiin (Nuolijärvi 2005, 243). Haastattelu- 
jen tekemisessä oli tietyt konventiot. Suomen 
kielen nauhoitearkiston julkaisemaan, sen al- 
kutaivalta käsittelevään kirjaseen (Yli-Paavola 
19705), on koottu ohjeita siitä, miten murre- 
haastattelu tulee tehdä. Teos sisältää hyvin- 
kin yksityiskohtaisia ohjeita tallennustilantei- 
siin. Haastattelijan tuli ilmaista kiinnostuk- 

sensa ylipäätään vanhoihin asioihin ja johda- 
tella haastateltu puhumaan näistä asioista. 
Informanteille ei nähty tarpeelliseksi kertoa, 
että tutkittiin nimenomaan murretta. Luon- 
nollista, ohjailematonta puhetta pidettiin 
parhaimpana tapana saada talteen todellista 
kielenkäyttöä. Aihepiirit eivät olleet tarkkaan 
rajattuja, mutta haastattelutilanteissa pyrittiin 
mahdollisimman vanhakantaisen murteen 
tallentamiseen ja siksi oppaassa annettiin 
ohjeita sopivista aihepiireistä. (Uusitupa 2021, 
76-77.) Näitä olivat muun muassa maanvil- 
jelystyöt, entisajan kauppa ja liikenne, met- 
sästys, kalastus ja käsityöt. (Yli-Paavola 1970, 
39, 47-51.) Tämä oli ristiriidassa sen kanssa, 
että hyvänä kielitieteen tiedonvälittäjänä eli 
informanttina pidettiin sellaista henkilöä, 
joka ymmärsi heti mistä tutkimuksessa on 
kysymys, vastaili erehtymättömästi, muisti 
vanhoja ja erityisiä sanoja ja oppi pitämään 
”työstään” (Korhonen 1989, 263). Aihepiirien 
rajaamisen vanhoihin asioihin ajateltiin edes- 
auttavan vanhaan murteeseen kuuluvan sa- 
naston ja ilmaisutapojen keräämistä (Yli-Paa- 
vola 1970, 39, 43-53). Haastattelujen fokus 
oli menneessä. Kielentutkimus ei ollut ainoa 
murrehaastattelun aineistojen käyttötarkoitus, 
vaan vanhoista asioista kuten työtavoista ja 
uskomuksista kyselemällä ajateltiin saatavan 
hyödynnettävää aineistoa myös lähitieteiden, 
kuten kansatieteen, kansanrunoudentutki- 
muksen ja historiantutkimuksen, tarpeisiin 
(Uusitupa 2021, 77). 

Virtarannan aikalaisten käsitys kielestä 
keskittyi staattisiin ja kollektiivisiin piirteisiin 
: kieltä ei niinkään hahmotettu tilanteellisesti 
vaihtelevana ja yksilön taustan mukaan varioi- 

vana ilmiönä, vaikka tietty varioiminen kui- 
tenkin tunnistettiin.? Murteentutkimuksessa 
keskityttiin hahmottelemaan yhtenäisiä kie- 
limuotoja ja selvittämään yksittäisten kielen- 
piirteiden ja niiden varianttien leviämistä ja 
levinneisyyttä. (Aarikka 2018, 388; Häkkinen 
2008, 147-148.) Murrehaastattelut olivat kui- 
tenkin vuorovaikutustilanteita, ja niissä käydyt 
keskustelut väistämättä kiinnittyivät ajankoh- 
tiin ja paikkoihin, joissa ne tuotettiin. Tämä 
oli ristiriidassa sen kanssa, että keskustelujen 
sisällöissä ei sivuttu haastatteluajankohtaa tai 
nykyelämää. Tilanteiden vuorovaikutteisuus 
ei ollut kielentutkijoiden työskentelyssä vielä 
1960-luvulla keskeistä, vaan keskityttiin tallen- 
tamaan mahdollisimman häiriötöntä puhetta, 
jotta nauhoitteet olisivat käyttökelpoisia kie- 
lentutkimuksessa. Häiriöttömyyden ihanne 
näkyi siinä, että haastattelijan toivottiin pu- 
huvan mahdollisimman vähän. (Yli-Paavola 
1970, 39, 43-53; Uusitupa 2021, 75-76.) 
Murrehaastattelut olivat vuorovaikutusti- 
lanteina rajoittuneita. Niissä ei pyritty vasta- 
vuoroisuuteen tai vapaaseen keskusteluun. Vuo- 
rovaikutustilanteille on ominaista, että osan- 
ottajien arviot siitä, mitkä puheenaiheet oli- 
vat sopivia haastattelutilanteessa, vaikuttavat 
haastattelujen sisältöön (Uusitupa 2021, 76; 
myös Karhu 1995; Forsberg 1998; Ruusuvuori 
ja Tiittula 2005, 29). Arviota puhujien motii- 
veista tai mahdollisuuksista käyttää puheen- 
vuoroja haastatteluissa ei Virtarannan matka- 
päiväkirjoihin sisälly. Haastattelutilanteiden 
vuorovaikutuksellisuutta vähensi käytetty 
metodi, jossa haastattelija pyrki välttämään 
jatkokysymyksiä tai ylipäätään haastatelta- 
van keskeyttämistä. Myöskään haastateltava 

ei useinkaan esittänyt haastattelijalle kysy- 
myksiä, pyyntöjä tai käskyjä (Uusitupa 2021, 
75). Suomen kielen nauhoitearkiston alku- 
taivalta esittelevässä vihkosessa haastatteli- 
jaa suorasanaisesti kielletään osoittamasta 
kuuntelemistaan ja läsnäoloaan kielellisesti. 
Haastattelijaa ohjeistettiin tarkasti esimerkiksi 
palautteen antamisessa eli siinä, millä tavoin 
haastattelijan tulisi reagoida haastateltavan 
sanomisiin ja osoittaa — tai olla osoittamatta 
- läsnäoloaan. Puheen vuorovaikutteisuus 
syntyy pienistäkin ynähtelyistä, myöntelyistä 
ja dialogisuutta rakentavista partikkeleista, 
jotka ohjaavat keskustelun kulkua, osallistuvat 

merkitysten rakentamiseen ja toimivat tärkeä- 
nä palautteena vuorossa olevalle puhujalle 
(mm. Sorjonen 1999). Virtarannan tekemistä 
haastatteluista syntyy vaikutelma, että haastat- 
telija vetäytyy haastattelukysymysten jälkeen 
taustalle. Haastattelut muistuttavat radioon 
tehtyjä haastatteluja: Virtaranta puhuu hyvin 
huolellisesti artikuloiden ja haastattelut etene- 
vät rauhalliseen tahtiin. Niistä puuttuvat esi- 
merkiksi myöntymistä tai empatiaa osoittavat 
pienet sanat ja eleet sekä vuorovaikutuksen 
ennakoimattomuus, jolloin puheenvuorot 
voivat välillä mennä ristiin tai voidaan puhua 
toisen päälle. Murrehaastattelut olivat siis 

vuorovaikutustilanteina rajoittuneita, mutta 
käsiteltäviltä aihepiireiltään vapaita, joskin 
käsiteltävät aiheet olivat menneisyysorientoi- 
tuneita. 


Musiikin tallentaminen ja vuoro- 
vaikutteisuus 


Olen edellä pohtinut Virtarannan murteental- 
lennukseen sisältyvää tallennusmetodia sen 
taustaoletusten ja vuorovaikutuksen näkö- 
kulmasta. Seuraavaksi pohdin musiikin tal- 
lentamiseen liittyvää sensitiivisyyttä, joka tu- 
lee esiin ennen kaikkea vuorovaikutuksessa. 
Musiikin tallentamisen näkökulmasta vuoro- 
vaikutteisuuden jäykkyys rajaa pois musiikin 
kuuntelemiseen ja kokemiseen kuuluvaa 
empaattisuutta ja koetun jakamista. Musiikin 
vuorovaikutteisuus syntyy siitä, että kuulija 
voi samastua esimerkiksi laulajan ilmaisemiin 
tunteisiin tai laulun sisältöön ja antautua mu- 
siikin virran vietäväksi. Musiikintutkija Anne 
Tarvainen (2012, 62) käyttää tällaisesta tutki- 
muksellisesta asenteesta ilmausta virittäyty- 
minen. Tämä tarkoittaa kokonaisvaltaista kuun- 
telemista, jossa huomioidaan kuuloaistia laa- 
jempi kuuntelemisen kokemus, jossa tutkija 
ei lähesty kohdettaan ulkoapäin, vaan pyrkii 
virittämään itsensä kuulemaan ja kokemaan 
kuulemaansa tietyllä asenteella. Vuorovaiku- 
tus musiikin esittäjän ja kuulijan välillä edel- 
lyttää siis sitä, että kuulija on vastaanottavai- 
nen musiikin esitystilanteessa. On tutkijan 
valinta, ilmaiseeko hän kokemaansa tutkitta- 
valle, antautuuko hän musiikin vietäväksi, 
tai millaista vuorovaikutusta hän ylipäätään 

tavoittelee tutkimustilanteessa. Tutkija kui- 
tenkin omalla asenteellaan vaikuttaa tutkitta- 
vaan. Vuorovaikutuksen merkityksellisyys 
aineistojen synnyssä tulee esiin Tiina Sepän 
(2015, 77-78) tutkimien perinteenkerääjä Sa- 
muli Paulaharjun ja hänen informanttinsa 
Anni Lehtosen tapauksessa. Paulaharjun omat 
elämänkokemukset vaikuttivat hänen ja Leh- 
tosen väliseen vuorovaikutukseen: Paulahar- 
julta saamansa vastakaiun turvin Lehtonen 
pystyi tuottamaan laajan ja elämäntuntoja 
syvällisesti luotaavan perinneaineiston, joka 
olisi ehkä toisenlaisessa asenneilmapiirissä 
jäänyt tallentamatta. 

Oma kokemukseni laulamisen ja laulujen 
tallentajana Vienan Karjalasta vuosina 1998 ja 
1999 (Niiranen 2013, 86-87) havahdutti minut 
ymmärtämään, että tutkijan rooli laulamisti- 
lanteissa on keskeinen vuorovaikutuksen on- 
nistumisen kannalta. Vuorovaikutuksen laatu 
vaikuttaa siihen, millaista aineistoa on mah- 
dollista saada. Samastuminen laulun esittäjän 
tunteisiin tai ilmaisun merkityksellistäminen 
oli minulle informanttini Maria Feodorovan 
suhteen suuren ikäeromme ja kulttuurisen 
eron vuoksi vaikeaa, mutta fyysinen yhteys 
syntyi kehollisen liikkeen, keinumisen avulla. 
Maria keinutti itseään laulaessaan ja sama 
keinuva liike tarttui minuun. Koin yhteisen 
liikkeen tekevän tilanteesta sekä haastatellulle 
että minulle tutkijana helpomman, pääsin 
ikään kuin lähemmäs laulajan fyysistä koke- 
musta keinuvan liikkeen avulla. Yli go-vuo- 
tiaan laulajan kehollinen kestokyky oli koet- 
teella laulaessa. Koin että minun täytyi kanna- 
tella tilannetta, että hän ylipäätään jaksoi lau- 
laa, vaikka hän toisaalta oli hyvin innokas 

haastateltavaksi. Feodorovalta omaksumani 
kehollinen liike toimi myös palautteena. Kei- 
nuvalla liikkeellä ilmaisin olevani mukana 
musiikin virrassa, antavani sen vaikuttaa mi- 
nuun ja sitä, että olin virittäytynyt kuulemaan 
häntä. 

Virtarannan murteentutkimuksen päämää- 
rät poikkesivat oleellisesti omista erityisesti 
laulamiseen ja lauluihin kohdistuneista pää- 
määristäni. Virtarannan käsitys haastatteluti- 
lanteen vuorovaikutuksesta noudatti murteen- 
tutkimuksessa 1950-1960 luvuilla vallalla 
olevia ihanteita. Hän ei pyrkinyt virittäyty- 
mään empaattiseksi kuuntelijaksi, vaan enem- 
mänkin näki merkityksellisenä kontrolloidun 
tallennustilanteen, johon osaltaan lienee vai- 
kuttanut positivistinen tieteenihanne, ajatus 
siitä, että aineisto oli kerättävissä kontrolloi- 
dusti tietyissä olosuhteissa. Positivistiseen tie- 
teenihanteeseen viittaa myös käsitys siitä, että 
aineistoa oli mahdollista kerätä ikään kuin 
tutkijasta erillisenä, ilman tutkijan vaikutusta. 
Aimo Hakanen (2018, 22) kirjoittaa Virtaran- 
nan kielikäsityksestä, että 1950-luvulla Ruot- 
sissa tehdyn kielentallennuksen myötä Virta- 
ranta vakuuttui siitä, että puhujan luonnostaan 
käyttämä kieli oli moniulotteinen ilmiö, johon 
varsinaisen puhunnan lisäksi heijastuivat pu- 
hujan persoona, puheen sisältö ja ympäröivä 
todellisuus. Vaikka Virtarannan käsitys tallen- 
nettavasta kohteesta oli laaja ja siihen sisältyi 
ymmärrys myös ympäristön vaikutuksesta 
käytettyyn kieleen, tämä ei näkynyt käytän- 
nön haastattelutilanteiden tasolla. Käsitys kie- 
lestä tallennustilanteessa varioivana ilmiönä, 
johon vaikuttaa haastattelijan ja haastatellun 
välinen vuorovaikutus, ei heijastu Virtaran- 

nan vuonna 1968 tekemässä tallennuksessa. 
Haastatteluissa vuorovaikutteisuus haastatte- 
lijan ja puhujan välillä on muodollista ja niuk- 
kaa.® Virtaranta pitäytyi asioihin keskittyvässä 
haastattelukäytännössä, eikä hän antautunut 
moniulotteiseen vuorovaikutukseen tai osoit- 
tanut suoranaista empatiaa.? Tähän varmasti 
vaikuttivat keskeisesti myös vuonna 1968 Kar- 
jalassa vallinnut poliittisesti arka tilanne ja pai- 
kalla ollut neuvostoliittolainen tutkija. Palaan 
tähän asiaan myöhemmin tässä artikkelissa. 


Virtarannan vienalaisen kulttuurin 
tuntemus 


Edella olen tarkastellut musiikin tallentamisen 
erityispiirteitä ja pohtinut niitä suhteessa sii- 
hen, millaisena hahmotan Virtarannan haas- 
tattelujen vuorovaikutteisuuden. Seuraavaksi 
pohdin Virtarannan perinteeseen kohdistu- 
nutta kiinnostusta, joka ilmeni kansatieteelli- 
sinä aihepiireinä. Kansatieteelliset aihepiirit 
olivat yleisiä murrehaastatteluissa. Ne näkyi- 
vät Virtarannan tekemien murrehaastattelu- 
jen aihepiireissä, joissa käsiteltiin yleisiä kan- 
sankulttuurin ilmiöitä, esimerkiksi maanvil- 
jelyskulttuuriin kuuluneita työtapoja, usko- 
musperinnettä ja folklorea. Virtarannalla oli 
kansatieteellistä kiinnostusta karjalaisten kan- 
sankulttuuria ja perinnettä kohtaan, mistä ovat 
osoituksena hänen useat perinnettä sisältävät 
julkaisunsa. Hän oli julkaissut vuonna 1958 
teoksen Vienan kansa muistelee, joka perustui 
hänen Ruotsissa tekemiinsä vienalaisten siir- 
tolaisten haastatteluihin ja Suomessa asuvien 
Hietajärven ja Kuivajärven vienankarjalaisten 

haastatteluihin. Tämä teos toimi pohjana sille 
esiymmärrykselle, jota Virtarannalla oli en- 
nen kuin hän meni ensimmäiselle tutkimus- 
matkalleen Vienan Karjalaan. Teosta voi pi- 
tää vienalaisen kulttuurin etnografiana: siinä 
käsitellään yksityiskohtaisesti vienalaista elä- 
mäntapaa, kansanperinnettä ja tapakulttuuria 
sekä kylien historiaa. Kirja pyrki kuvaamaan 
karjalaista kulttuuria holistisesti luomalla ko- 
konaiskuvaa vienalaiseen perinnekulttuuriin 
liittyvistä tavoista ja ilmiöistä. Esipuheessa 
Virtaranta kuvaa teoksen tarkoituksena ole- 
van vienalaismurteiden kielennäytteiden 
yhteen kokoamisen, mutta kirjoittaa myös 
erityisesti tiedon, tietouden, säilymisen mer- 
kityksestä, minkä nauhoitetut haastattelut 
mahdollistivat (Virtaranta 1958, VID). 
Virtarannan teos olisi voitu nähdä kielen- 
näytekokoelman sijasta etnografiana siinä 
mielessä, että teoksessa on dokumentoitu 
haastattelujen pohjalta paikallista kulttuuria 
ja elämäntapaa. Tuulikki Munne (2005, 98) on 
gradussaan pohtinut Pertti Virtarantaa etno- 
grafina, ja hänen tulkintansa mukaan Virta- 
rannan työmetodi oli etnografinen, koska 
hänen menetelmänsä olivat etnografisia ja 
niihin sisältyi emic-näkökulma. Tämä tulkinta 
on mielestäni kuitenkin ongelmallinen, koska 
Virtarannan tutkimusmetodista puuttui etno- 
grafiselle tutkimusotteelle oleellisia piirteitä. 
Ymmärrän etnografian tutkimusmenetelmäk- 
si, jonka keskeinen aineistonkeruutapa on 
havainnointi (ks. esim. Huttunen 2011, 39) ja 
siitä syystä Virtarannan murteenkeruumetodi 
ei ollut varsinaisesti etnografinen. Virtaranta 
ei tehnyt systemaattista havainnointia tai pyr- 
kinyt holistisesti kartoittamaan tutkimaansa 


306 


kulttuuria nykyhetkessä. Murteentutkimuk- 
sen paradigmaan kuului oleellisena osana 
menneisyysorientaatio, joka ihanteena leima- 
si Virtarannankin haastatteluja. Vaikka haas- 
tatellut elivät keskellä neuvostomodernisaati- 
ota, haastattelujen fokus oli kansatieteellisissä 
aihepiireissä ja 1900-luvun alun kulttuurissa. 
Myös Virtarannan kenttämatkoillaan ottamis- 
ta valokuvista loistavat poissaolollaan kolhoo- 
sitilat ja metsäteollisuuteen liittyvä kuvasto. 
Vaikka Virtarannan julkaisemaa Vienan kansa 
muistelee -teosta voi sen muistitietoa sisältävän 
aineiston vuoksi pitää etnografisena tai etno- 
historiallisena teoksena, hänen vuonna 1968 
harjoittamaansa kenttätutkimukseen ei sisäl- 
tänyt etnografialle ominaista systemaattista 
havainnointia eikä se pyrkinyt kokonaiskäsi- 
tyksen luomiseen vallitsevasta kulttuurisesta 
tilanteesta. 

Informanttien haastattelupuheen ja tallen- 
nushetken ajallinen yhteys on Vienan kansa 
muistelee -teoksessa yksiselitteinen: Ruotsissa 
ja Suomessa asuvat vienalaiset eivät haastatte- 
luhetkellä eläneet kotikylissään ja siten haas- 
tatteluissa tallennettu tieto oli muistitietoa. 
Haastateltavat olivat 1800-luvun lopulla syn- 
tyneitä ja Vienan Karjalassa asuneita karjalai- 
sia. Vienalaisista informanteista suurin osa oli 
Ruotsiin 1920-luvulla muuttaneita pakolaisia 
(Virtaranta 1958, 8001). Kirjaan haastatellut 
olivat eläneet Neuvosto-Karjalassa joitakin 
vuosia”, mutta suurin osa heidän muistitiedos- 
taan pohjasi aikaan ennen Venäjän vallanku- 
mousta vuonna 1917. 

1960-luvulla Virtarannan kohtaama Vienan 
Karjala poikkesi Vienan kansa muistelee -teok- 
sen vienalaisen kulttuurin kuvauksesta. Tapa- 


https://doi.org/10.21435/ksvk.100 


kulttuuri, elin- kieliolosuhteet sekä karjalaisten 
asema olivat muuttuneet verrattuna teoksessa 
kuvattuun aikaan. 1930-luvulta alkanut maa- 
talouden kollektivointi ja 1950-luvulla erityi- 
sen voimakkaasti kasvanut metsäteollisuus 
olivat muuttaneet konkreettisesti vienankar- 
jalaisten elinkeinoja: itsenäistä maataloutta ei 
enää harjoitettu. Monet haastatelluista eivät 
asuneet enää kotikylissään, sillä asutuksen 
keskittämispolitiikan myötä heidät oli siirretty 
keskuskyliin tai metsätyömaiden takia raken- 
nettuihin asutuskeskuksiin (Laine 1998, 245). 
1920-luvulta alkaen käynnistynyt lukutaito- 
kampanja oli tuonut kyliin lukunurkat ja kult- 
tuuriklubit, joihin keskittyi myös poliittinen 
valistustyö. Valistustyössä paikalliset perinteet 
sekä niihin yhdistetty maaseutumainen elä- 
mäntapa nähtiin vanhakantaisina. Neuvosto- 
modernisaation keskeinen päämäärä oli saat- 
taa kansat kohti modernia elämäntapaa, mikä 
näkyi muutoksina sosiaalisissa, poliittisissa ja 
kulttuurisissa rakenteissa. (Kurki 2018, 46-48.) 
Tämä vaikutti esimerkiksi perinteen julkiseen 
esittämiseen: kylien ortodoksiseen perintee- 
seen sitoutuneista kyläjuhlista eli praasnie- 
koista luovuttiin. Osa suullisen perinteen 
esittämismuodoista säilyi, mutta niiden sisältö 
muuttui sopivammaksi sosialistiseen ympäris- 
töön (Hakamies & Fisman 2007, 16). Tällaisia 
olivat esimerkiksi puoluejohtajista sepitetyt 
itkuvirret ja riimillisten piirileikkilaulujen 
siirtyminen osaksi kulttuuriklubien iltamatoi- 
mintaa (Ahola 2021, 4, 11; Niiranen 2013, 123; 
Suutari 2008, 58-60). 

Virtaranta ei vuoden 1968 tutkimusmatkal- 
laan keskittynyt neuvostoajan ilmididen kyse- 
lemiseen, vaan paljon varhaisempaan aikaan, 

elämään 1800-luvun lopulla ja 1900-luvun 
alussa. Tähän vaikuttivat kielitieteen ihanteet: 
haluttiin tallentaa kielen vanhempia piirteitä 
(Yli-Paavola 2003, 191-192). Karjalan kieli oli 
kuitenkin kokenut muutoksia: 1960-luvun 
Neuvosto-Karjalassa puhuttu karjala oli saa- 
nut vaikutteita ympäröivistä kielistä, ja karja- 
lan kielen käyttö oli marginaalisessa asemassa. 
Vallalla oli venäläistämispolitiikka: karjalaiset 
varoivat käyttämästä kieltään julkisissa tai 
jopa yksityisissä yhteyksissä, koska pelkona 
oli, että heitä voitiin etnisen statuksensa vuok- 
si syyttää yhteyksistä suomalaisiin (Takala 
2000, 192). Kyliin oli muuttanut sotien jälkeen 
paljon väkeä muualta Neuvostoliitosta eten- 
kin metsätyövoimaksi, mikä osaltaan vähensi 
karjalan kielen käyttöä yhteisenä kommuni- 
koinnin kielenä (Laine 1998, 244). 
Virtarannan vuonna 1968 kohtaama karja- 
lan kieli oli toisenlainen kuin se kieli, johon 
hän oli tutustunut tehdessään kielentallennus- 
ta Ruotsissa ja Suomessa asuvien vienankarja- 
laisten siirtolaisten keskuudessa. Hänen kent- 
tämuistiinpanoissaan onkin mainintoja siitä, 
miten jotkut informantit tai ”kielimestarit”, 
kuten kielentutkimuksen piirissä haastatelta- 
via kutsuttiin, puhuivat vääränlaista karjalaa. 
Hän kritisoi erityisesti suomen kielen vaikut- 
teita karjalan kielessä, vaikka vienankarjalai- 
silla oli ollut pitkäaikaiset kulttuurikontaktit 
Suomeen ennen 1920-luvun aikana tapahtu- 
nutta vähittäistä rajojen sulkeutumista Suo- 
men ja Neuvostoliiton välillä. Suomen kieli 
oli lisäksi ollut koulujen opetuskielenä vaihte- 
levasti vuoteen 1956 saakka, ja neuvostokarja- 
laiset kirjailijat julkaisivat teoksensa suomeksi 
1920-luvulta alkaen (Kurki 2018, 142). Neuvosto- 

Karjalan kielelliset, kulttuuriset ja elinkeinois- 
sa sekä asutuksessa tapahtuneet muutokset 
jäävät Virtarannan haastattelujen fokuksen 
ulkopuolelle. Virtarannan käsitys karjalan 
kielestä ja perinteestä poikkesi siitä, millainen 
todellisuus Neuvosto-Karjalassa vuonna 1968 
vallitsi. Tämä seikka vaikeuttaa alueen senhet- 
kistä kulttuuria koskevien johtopäätösten te- 
kemistä Virtarannan vuoden 1968 aineistosta. 


Musiikkiaineistot osana kielentutkimusta 


Seuraavaksi siirryn pohtimaan Virtarannan 
keruutyötä musiikkiaineistojen näkökulmasta. 
Musiikkiaineistojen kerääminen ei ollut poik- 
keuksellista kielentutkijoiden keskuudessa. 
Useat suomen ja sen lähisukukielten tutkijois- 
ta keräsivät musiikkia osana kielentutkimusta, 
kuten esimerkiksi Erkki Itkonen, joka äänitti 
vuonna 1952 Inarissa inarinsaamelaista suul- 
lista perinnettä (Jouste 2011, 67-68) tai Lauri 
Kettunen, joka tallensi vepsäläistä musiikki- 
aineistoa vuosina 1917 ja 1918 (Eerola 2012, 
221, 65). Edellä luetellut kielentutkijat mo- 
nien muiden kielentutkijoiden tavoin myös 
julkaisivat lauluja osana kielennäytekokoel- 
mia. Katsottiin, että kielentutkijoiden työhön 
kuului kokonaisvaltainen perinteentallennus 
ja sellaisten kielennäytekokoelmien julkaise- 
minen, joissa perinne oli edustettuna. 
Musiikkiperinteellä oli myös oma osuuten- 
sa Virtarannan julkaisuissa. Kirjassaan Vienan 
kansa muistelee hän kuvaa, millaisia lauluja 
Vienassa laulettiin 1800-luvulla ja 1900-luvun 
alussa (Virtaranta 1958, 54-62). Teoksessa käsi- 
teltyjen aihepiirien sanaluettelosta löytyvät 

seuraavat sanat: itkeä vainajalle, itkijä, itkusana, 
pajattaa, pajatus, runo, runoilla, runolaulaja ja 
virsi. Näiden laulamiseen ja lauluihin viittaa- 
vien termien lisäksi sanastossa ovat myös 
soittaja ja kannel, mutta esimerkiksi jouhikkoa 
tai karmoonia eli haitaria ei esiinny. Ennen 
vuotta 1958 Virtarannan tekemien karjalais- 
ten haastattelujen sisällöissä käsiteltiin laulu- 
perinnettä, mutta soitinmusiikkia tuskin mai- 
nitaan. Virtaranta saattoi pitää soitinmusiikkia 
liian modernina perinteenä tallennettavaksi 
tai hän halusi keskittyä suullisten aineistojen 
tallentamiseen. Julkaisuissa Virtaranta halusi 
luoda laajemman katsauksen laulamisesta 
osana perinnekulttuuria ja siihen liittyviä ti- 
lanteellisia kokonaisuuksia, kuten esimerkiksi 
kisaamisen" käytäntöjä (Virtaranta 1958, 553). 
Myöhemmin, vuonna 1973, Virtaranta julkaisi 
lastenlaulukokoelman Vienalaisia lastenlauluja, 
joka käsitti 213 lapsille laulettua runotekstiä 
litteroituina. Kokoelmaan oli koottu vuoden 
1968 tallennusmatkalta kerättyjä toisintoja, 
mutta myös aineistoa Virtarannan aiemmin 
tekemistä murrehaastatteluista vuodesta 1951 
lähtien (Virtaranta 1973, 5). Laulukokoelman 
nimi viittaa ennen kaikkea laulujen esitys- tai 
käyttökontekstiin. Lastenlaulukokoelmansa 
lopussa Virtaranta kirjoittaa vienalaisista las- 
tenlauluista pohtien niiden sanasisältöjä ja 
lastenlaulujen käyttöä arkielämässä. 
Kielentallennuksen kohteina lauluja voi- 
daan ajatella erityisinä kielenkäytön konteks- 
teina, joissa runomitta ja muut kielen ominais- 
piirteet poikkeavat arkikielestá." Runokieli on 
myös säilyttänyt arkaaisempaa sanastoa kuin 
arkikieli (Saarinen 2018, 289). Virtarannan 
kenttämuistiinpanoista tai julkaisuista yli- 

Pertti Virtaranta, Aunuksen kaupungin neuvoston puheenjohtaja sekä matkaoppaana ja kanssatutkijana 
toiminut Vladimir Rjagojev kuvattuina tutkimusmatkalla Vienan ja Aunuksen Karjalaan kesällä 1968. Kuva 

päätään ei löydy selontekoa hänen tutkimus- 
intresseistään liittyen erityisesti laululyriikan 
sisältämiin kielen arkaaisiin piirteisiin, mutta 
julkaisuissaan hän esittelee laajasti laulutekste- 
jä. Virtarannalla oli ymmärrystä lauletun esi- 
tyksen erityispiirteistä suhteessa saneltuihin 
perinneaineistoihin. Hän pyrki tallentamaan 
sekä lauletun että sanellun version laulusta 


(Virtaranta 1993). Lastenlaulukokoelma sisäl- 
tää myös muutamia nuotinnoksia sävelmistä, 
mikä tuo esiin sen, että Virtaranta piti tärkeä- 
nä tuoda esiin niiden esittämistapaa. Lähtö- 
kohtana Virtarannan käsitykselle perinteen 
olemuksesta oli kirjallisen ja suullisen kulttuu- 
rin eroavaisuus. Virtarannan mukaan lukutai- 
to tärveli perinteen muistamista ja murteen 

puhujien puhetaitoa (Virtaranta 1993, 233). 
Tämä ajatus suullisen ja kirjallisen perinteen 
eroavaisuudesta oli pitkän ajan, aina Lönnro- 
tista alkaen, kansanrunouden keruun paradig- 
ma (ks. esim. Hautala 1954, 124; Peltonen 2004, 
200). Virtarannan nauhoituksissa vuodelta 
1968 haastatellut tuovat kuitenkin esiin sen, 
että he ovat oppineet esittämäänsä laulupe- 
rinnettä kirjallisista lähteistä.” 

Virtarannalla oli jonkinlainen henkilökoh- 
tainenkin suhde lauluihin ja laulamiseen. Se 
käy ilmi hänen jatkosodan aikana kirjoittamis- 
taan kirjeistä, joista voi lukea sota- ja kotirin- 
taman tunnelmien kuvailemiseen käytettyjä 
sota-ajan suosikkilaulujen sanoja (Virtarannan 
kirjeet Aino Kataralle 1941-1944). Musiikkia 
harrastettiin myös Pertti ja Helmi Virtaran- 
nan perheessä. Virtarantojen Kirsti-tytär muis- 
telee automatkoja, jolloin hänen isänsä lauloi, 
ja sitä, että heitä lapsia kannustettiin musiikki- 
harrastuksiin (Virtaranta-Knowles 2018, 156). 


Kenttätyön käytännöt vuoden 1968 
tutkimusmatkalla 


Seuraavaksi tarkastelen tämän tutkimuksen 
kohteena olevan tutkimusmatkan kulkua ja 
käytännön järjestelyjä. Vuonna 1968 toteutu- 
nut tutkimusmatka oli ensimmäinen, jonka 
Virtaranta teki Neuvosto-Karjalan pohjois- 
osiin vienankarjalaisten asuinalueelle. Neu- 
vosto-Karjalan maaseudulle oli vaikea päästä 
tekemään tutkimusta, koska elettiin kylmän 
sodan aikakautta, jolloin tutkimusyhteistyö 
Suomen ja Neuvostoliiton välillä oli melko 
vähäistä. Matka ajoittui 3.7.1968-16.7.-1968 

väliselle ajalle. Virtaranta teki matkan yh- 
dessä professori Väinö Kaukosen kanssa. 
Matka alkoi Petroskoista, josta mukaan tulivat 
kielentutkijat Aleksandr Barantzev ja Vladi- 
mir Rjagojev. Matka suuntautui aluksi junalla 
Vienan Kemiin ja sieltä Kalevalan (Uhtuan) 
kylään ja laivalla Jyvöälahden kautta Vuokki- 
niemeen. Vuokkiniemestä palattiin takaisin 
Kalevalaan ja paluumatkalla Vienan Kemiin 
poikettiin Somman kylän kautta. Kemistä 
matka jatkui Petroskoihin ja sieltä Aunuksen 
Karjalaan. 

Virtaranta ja Kaukonen jalkautuivat Vienan 
Karjalan kylissä eri tahoille ja tekivät haastat- 
telut erikseen. Virtaranta haastatteli 48 hen- 
kilöä. Haastattelunauhaa kertyi pelkästään 
Virtarannan osalta kaikkiaan 52 tuntia. Lisäksi 
hän teki muutaman haastattelun ilman nauhu- 
ria kirjoittamalla käsin muistiinpanoja haas- 
tateltavien kanssa käymistään keskusteluista. 
Kaikki haastateltavat olivat yli 50-vuotiaita 
ja suurin osa heistä oli naisia. Virtarannan 
kenttätyölle oli ominaista haastattelujen lisäk- 
si myös valokuvaaminen ja matkapäiväkirjan 
kirjoittaminen. Vaikka Virtaranta piti matka- 
päiväkirjaa, se poikkesi havainnointipäiväkir- 
jasta". Matkapäiväkirja oli Virtarannalle káy- 
tännön yksityiskohtien muistiinmerkitsemistä 
varten. Hän ei käyttänyt matkapäiväkirjaa ha- 
vaintojen muistiin merkitsemiseen, vaan tal- 
lennusolosuhteisiin liittyvien yksityiskohtien 
luetteloimiseen. Virtaranta merkitsi muistiin 
haastateltavien henkilötietoja ja nauhoituk- 
seen kuuluvia kellonaikoja. Matkapäiväkir- 
joissa on myös tietoa kerättyjen aineistojen 
määristä ja muistiinpanoja itse aineistosta, 
kuten sanojen taivutusmuotoja. Virtaranta 

teki myös joitakin huomiota matkustamisesta 
ja tutkimustyön käytännön järjestelyistä mat- 
kapäiväkirjaan. Erilliseen kuvauspäiväkirjaan 
hän merkitsi tiedot otetuista valokuvista, jopa 
yksityiskohtaisia tietoja valotusolosuhteista 
kuvaamisessa. 

Matkapäiväkirjoista eivät sen sijaan käy 
selville tapahtumat ennen haastatteluja tai 
niiden jälkeen. Tällaisia sanallisia kuvauksia 
konkreettisista tapahtumista päivän kuluessa 
Virtaranta on sanellut jonkin verran nauhoit- 
teiden alkuun. Virtaranta ei matkapäiväkir- 
joissaan kuvannut kylissä vallitsevaa ilma- 
piiriä tai pohtinut haastateltavien keskinäisiä 
suhteita tai heidän puhettaan suhteessa siihen, 
millaisia etukäteistietoja hänellä oli. Kenttä- 
työhön liittyvät taustatiedot ovatkin Virtaran- 
nan muistiinpanemissa merkinnöissä vähäisiä. 
Hänen vuoden 1968 matkapäiväkirjoistaan ei 
löydy muistiinpanoja siitä, miten hänet ja hä- 
nen kollegansa otettiin vastaan informanttien 
luona. Myöskin puuttuvat yksityiskohdat siitä, 
mitä haastattelutilanteista sovittiin etukäteen 
lähes kaikissa haastattelutilanteissa läsnä ol- 
leen neuvostoliittolaisen kollegan Vladimir 
Rjagojevin kanssa. Virtaranta ja Kaukonen ei- 
vät saaneet tehdä tutkimustyötään Neuvosto- 
Karjalassa omin päin. Heille annettiin Ve- 
näjän tiedeakatemiasta valmis matkasuunni- 
telma, joka sisälsi matkareitin ja aikataulun. 
Tutkijat eivät voineet liikkua missä halusivat. 
Kumpikaan suomalaisista tutkijoista ei saanut 
nauhoittaa ilman että jompikumpi Petroskois- 
ta mukaan lähteneistä tutkijoista oli mukana. 
Rjagojevin läsnäolo vaikutti omalta osaltaan 
haastattelutilanteisiin: hän oli nuori kielentut- 
kija, jonka motiivina oli oppia kielentutkimuk- 

sen käytänteitä vanhemmalta kollegaltaan, 
mutta hänellä oli myös ”päällystakin” rooli 
suhteessa tehtyyn tutkimukseen, josta hänen 
täytyi raportoida esimiehilleen. Virtaranta oli 
myös hänen käskyvallassaan suhteessa kent- 
tämatkan käytännön järjestelyihin, mikä tulee 
esiin Virtarannan muistiinpanoista, joissa hän 
harmittelee Rjagojevin antamaa käskyä lopet- 
taa haastatteleminen kahdeksalta illalla. 
Virtaranta ja Kaukonen haastattelivat ihmi- 
siä heidän kodeissaan. Tyypillisimmillään haas- 
tateltiin yhtä informanttia kerrallaan, mutta 
Virtaranta teki myös joitakin ryhmähaastatte- 
luja. Virtarannan haastattelut noudattivat 
yleisiä kielentallennuksen normeja: hän vältti 
puhumasta informanttinsa puheen päälle. 
Virtarannan tapa haastatella noudatti etenkin 
haastattelun alun suhteen tietynlaista saman- 
tapaisena toistuvaa haastattelun kulkua, jossa 
ensin selvitettiin tarkasti informantin kotikylä 
ja sukutausta. Näiden perusasioiden jälkeen 
Virtaranta siirtyi kysymään joistakin tietyistä 
aihepiireistä. Vuoden 1968 tutkimusmatkalla 
tehtyjen haastattelujen aihepiirit varioivat hy- 
vinkin paljon eri haastateltavien kohdalla. Vir- 
taranta ei kirjoittanut matkapäiväkirjoissaan 
aineiston valintaperusteista tai keruumetodis- 
ta liittyen valittuihin aihepiireihin. Itse hän on 
kuvannut haastattelumetodiaan seuraavasti: 


... tavallisesti aloitan asianomaisen kertojan elämä- 
kerrasta, asioista, joista hän haluaa ulkopuolisille 
kertoa. Koko ajan minä sitten teen hänen kerron- 
nastaan muistiinpanoja, joista sitten nyppäisen 
kohokohtia. Niitä käsitellään sitten yksityiskohtai- 
sesti sairauksiakaan unohtamatta. — — Kun sitten 
olen selvillä haastateltavan elämästä, voin asettua 
niihin tapahtumiin, jotka ovat hänelle paljon mer- 

kinneet. Haastattelut pyrin yleensä tekemään ver- 
rattain pitkiä, lyhimmät noin tunnin pituisia... jos 
asianomainen on hyvä kertoja ja näyttää siltä, että 
hän on hyvässä vireessä, juomme tsaijua tai kahvia 
siinä välissä ja jatkamme uudelleen... koetan aina 
käyttää haastattelutilanteissa asianomaista murret- 
ta, kertojan omaa äidinkieltä... (Vuoristo 1997, 93.) 


Kuvauksen perusteella haastatteluilla ei ollut 
tarkkaa käsikirjoitusta, vaan lähtökohtana oli 
elämäkerrallisuus. Sopivien keskusteluaihe- 
piirien valinta tapahtui siis suurelta osin haas- 
tattelutilanteissa. 

Vuonna 1968 tehtyjen nauhoitteiden pe- 
rusteella vaikuttaa siltä, että joitakin tiettyjä 
aihealueita Virtaranta oli suunnitellut etukä- 
teen, sillä useissa haastatteluissa hän jossain 
vaiheessa ohjasi haastateltavaa puhumaan 
valitsemastaan aihepiiristä esimerkiksi näin: 
”Nyt otamme nuotalla kalastamisen. Miten 
nuottoa ennen vejettiin?” Myös Virtarannan 
etukäteen hankkima paikallistuntemus kult- 
tuurisista erityispiirteistä ohjasi keskustelujen 
aihepiirejä: hän kysyi asioista, joista hän tiesi 
jotakin jo ennestään, kuten esimerkiksi jon- 
kin kylän tietäjiin liittyviä muistikuvia. Virta- 
rannalla oli myös hyvä maantieteellinen pai- 
kallistuntemus: hän tunsi kylien sijainteja ja 
maantieteellisiä erityispiirteitä kuten vesistöjä. 
Hän tutki myös nimistöä, sekä käytti paikal- 
lista murretta haastatteluissaan, vaikka välillä 
hakikin oikeita ilmaisuja. Haastatellut olivat 
tietoisia hänen suomalaisuudestaan, mikä 
käy ilmi siitä, että monet heistä muokkasivat 
puhumaansa karjalaa ja käyttivät puheessaan 
suomalaisia ilmauksia. Tällöin Virtaranta ke- 
hotti heitä puhumaan omalla kielellään. 


312 


Musiikkiaineistot ja tallentamisen 
menneisyysorientaatio 


Edellä olen kuvannut vuoden tutkimusmatkan 
käytäntöjä. Seuraavaksi pohdin tutkimusmat- 
kan antia erityisesti kerätyn musiikkiaineiston 
näkökulmasta. Vuoden 1968 tutkimusmatkan 
murreaineistot sisältävät karjalaksi tai suo- 
meksi laulettuja lauluja, mukana oli ainoas- 
taan yksi venäjänkielinen laulu. Venäjänkie- 
linen perinne on nauhoituksissa vähäistä, 
kuten tsastuskojen määrä, vaikka niitä laulettiin 
yleisesti karjalaisten keskuudessa 1950- ja 
1960-luvulla. Voi ajatella, että venäjänkielisen 
perinteen vähäisyys Virtarannan nauhoituk- 
sista kertoo ennen kaikkea hänen tutkimus- 
intresseistään. Toisaalta Virtarannan käyttämä 
karjalan kieli ohjasi haastateltujen mielikuvia 
nauhoitettavaksi soveltuvasta perinteestä. 
Myös haastattelukysymyksissä ilmenevät 
ajankohdat ja kulttuuriset kontekstit ohjasivat 
haastateltavia laulamaan karjalaksi. Aineisto 
sisältää enemmän vanhempaan lauluperin- 
teeseen kuuluvia lauluja kuten esimerkiksi 
häälauluja kuin uudempia riimillisiä lauluja. 
Tätä selittävät Virtarannan tutkimusintressit: 
hänen päämääränään oli saada talteen vanhaa 
perinnettä ja sen myötä vanhaa aitoa kielen- 
käyttöä. Myös kalevalamittaisten runojen tut- 
kimustraditio ja arvostus saattoivat vaikuttaa 
Virtarannan tutkimusintresseihin??. Toisaalta 
Virtarannan aikalaiset eivät tarkastelleet Neu- 
vosto-Karjalan aluetta rajaseutuna, jonka kult- 
tuuriin olivat oleellisesti vaikuttaneet ihmis- 
ten liikkuva elämäntapa ja kontaktit moniin 
erilaisiin suuntiin. Tällainen rajaseuduille 
tyypillinen elämäntapa näkyi muun muassa 

Lähtö Jyvöälahdesta seuruetta majoittaneen Manju Bogdanovin luota 8.7.1968. Nauhureita oli mukana 
useita ja siksi matkatavaroita kuljetettiin hevosvetoisella kärryllä. Hyväkuntoisia maanteitä ei ollut, mutta 
vesistöt ympäröivät kyliä ja siksi yleisin kulkuneuvo oli vene. Hevosellakin matka taittui. Kuorman perässä 
istuu Virtarannan matkatoveri ja kollega professori Väinö Kaukonen. Kuva Pertti Virtaranta. SKS KRA. 

vienalaisten laukkukauppiaiden omille koti- 
seuduilleen tuomista suomenkielisistä lau- 
luista, joiden sanoissa vilahtelivat Suomessa 
sijaitsevat paikkakunnat. Virtaranta hahmotti 
perinnettä enemmän suomensukuisten kan- 
sojen ja erityisesti karjalaisten perinteiden 
tutkimisen näkökulmasta. Tämä selittää Virta- 
rannan kiinnostusta kalevalamittaista perin- 
nettä ja erityisesti itkuvirsiä kohtaan. Hän ei 
niinkään ollut kiinnostunut Suomesta levin- 
neestä uudemmasta lauluperinteestä vuoden 
1968 tutkimusmatkallaan. Virtaranta tieduste- 
li lauluja kaiken kaikkiaan yli kahdeltakym- 
meneltä kielenoppaalta ja keräsi parikym- 
mentä kalevalamittaista laulua, kymmenisen 
riimillistä laulua ja lisäksi saneltuja ja laulettu- 
ja itkuvirsiä. 

Haastateltavat olisivat voineet kertoa enem- 
män musiikin esittämiskonteksteihin liittyvis- 
tä asioista, jos Virtaranta olisi niistä kysynyt. 
Erityisesti uudempi perinne ja siihen liittyvät 
esityskontekstit jäivät vuoden 1968 matkalla 
puuttumaan. Haastatellut viittasivat esimer- 
kiksi kisaamisen käytäntöihin, mutta Virta- 
ranta ei esittänyt niihin liittyviä tarkentavia 
kysymyksiä. Virtarannan haastatteluissaan 
vuonna 1968 tallentama perinne ja sen elinpii- 
ri poikkesivat niistä olosuhteista, joissa haas- 
tatellut nauhoitushetkellä elivät. Neuvosto- 
Karjalan pohjoisosat olivat kokeneet 1930-lu- 
vulta alkaen ja erityisesti 1950-luvulla kiihty- 
neen teollistumisen: yksityisestä talonpoikai- 
sesta maanviljelyyn ja kalastukseen liittyvästä 
elinkeinonharjoittamisesta oli luovuttu ja 
tilalle olivat tulleet kolhoositalous ja metsä- 
teollisuuden laajamittainen harjoittaminen 
(Rugojev 1995, 264). Myös lukutaitokampan- 

jan ja poliittisen valistustyön aikaansaama 
modernisaatio oli muuttanut kulttuurista ilma- 
piiriä ja tapoja (Hakamies & Fisman 2007, 11). 
Sota-ajat 1939—1944 olivat muokanneet kylien 
väestörakennetta ja teollistumisen seuraukse- 
na eri etnisistä taustoista olevaa työväkeä oli 
muuttanut alueelle (Laine 1998, 244). Useilla 
haastatelluilla oli kokemusta pitkistä evakko- 
matkoista Arkangeliin tai muualle Neuvosto- 
liittoon. Pitkäaikainen oleskelu evakossa täy- 
sin venäjänkielisessä ympäristössä ja Stalinin 
vainot 1920-1930-luvuilla olivat vaikuttaneet 
karjalaisten ja muiden suomensukuisten kan- 
sojen elinoloihin ja äidinkielen käyttöön. 
Näitä muutoksia ei kuitenkaan käsitelty Vir- 
tarannan vuonna 1968 tekemissä haastatte- 
luissa. Muuttunut ympäristö kuuluu kuiten- 
kin haastatteluissa nauhalle tallentuneesta 
äänimaisemasta. Nauhoitusten taustalla pu- 
hutaan venäjää ja mopot sekä muut moot- 
toriajoneuvot pärisevät. Joitakin mainintoja 
nykyhetkestä on tallentunut haastatteluihin: 
haastatellut mainitsevat kolhoosissa työsken- 
televät lapsensa ja elämän muutoksen, joka on 
tuonut myös vaurautta, esimerkiksi eläkkeet 
vanhuksille. Toisaalta muutokset näyttäytyvät 
haastatteluissa myös huolena karjalan kielitai- 
don rapistumisesta, huolena siitä, että omien 
lastenlasten kanssa ei ole yhteistä kieltä. 
Elinkeinoihin ja kulttuurisiin olosuhteisiin 
kohdistuneet muutokset vaikuttivat uudem- 
man lauluperinteen aihepiireihin, joissa käsi- 
teltiin esimerkiksi metsätyötä, sähköistymistä 
ja Neuvostoliiton puolustamista (Niiranen 
2013, 215-253). Tällaisia lauluja ei kuitenkaan 
ole tallentunut Virtarannan vuoden 1968 nau- 
hoituksiin. Haastatteluajankohdan maailma ja 

senhetkinen perinne jäivät sivuosaan Virta- 
rannan aineistossa kahdesta syystä. Virtaran- 
taa ohjasi murteentutkimuksen ja sen myötä 
menneisyyteen orientoitunut paradigma. Toi- 
nen keskeinen syy oli Neuvosto-Karjalassa 
asuvien karjalaisten poliittisesti arkaluontoi- 
nen status raja-alueella elävänä kansana, jon- 
ka etninen ja kulttuurinen kytkös Suomeen 
nähtiin vielä Bresnevinkin aikaan poliittisena 
uhkana (Kurki 2018, 117). Tämä seikka esti ny- 
kyhetken tai lähiajan historian avoimen käsit- 
telyn haastatteluissa. Oli aiheita, joista infor- 
manttien tuli välttää puhumasta, jotta heille ei 
koituisi vaikeuksia. ”Kielletyt puheenaiheet” 
vaihtelivat, mutta esimerkiksi 1960-luvulla 
talonpoikaisen köyhyyden ja nälänhädän ku- 
vaukset kirjallisuudessa olivat sensuurin koh- 
teina (mt., 230). 

Virtaranta kyseli haastateltaviltaan hyvin 
vähän lähimenneisyyteen liittyviä kysymyk- 
siä. Haastattelutilanteen jännitteisyyteen vai- 
kutti myös se tapa, jolla Neuvostoliitossa val- 
vottiin tutkijoiden työtä. Folkloristi Karina 
Lukinin huomiot Neuvostoliitossa toimineiden 
etnografien toimintavapauksista ovat oleelli- 
sia, kun pohditaan ylipäätään kenttätyön teke- 
mistä Neuvostoliitossa. Lukinin mukaan toista 
maailmansotaa seurasi pitkä aikakausi, jolloin 
käsitykset sallituista tutkimuskirjoittamisen ta- 
voista olivat suhteellisen pysyviä. Tietoisuus 
tutkimusinstituuteissa sekä kirjojen ja lehtien 
toimitusneuvostoissa toimivista sensoreista 
lisäsi tutkijoiden itsesensuuria. Tämä oli vai- 
kuttamassa syntyvään pelon ilmapiiriin yh- 
teiskunnassa, joka liittyi myös etnografien toi- 
mintaan. Tutkimuksissa suosittiin vähemmän 
arkoja aiheita, mikä tarkoitti keskittymistä tut- 

kittavien yhteisöjen menneisyyteen, mieluum- 
min materiaaliseen tai perinteiseen kulttuu- 
riin kuin nykyaikaan, neuvostoyhteiskuntaan 
tai henkiseen perinteeseen. (Lukin 2011, 59.) 
Nämä seikat vaikuttivat osaltaan murrehaas- 
tattelujen sisältöihin, joissa ei juurikaan käsi- 
telty "arkaluontoisia" asioita, kuten Stalinin 
vainoja, karjalan kielen heikkoa asemaa tai 
neuvostoyhteiskunnan ongelmia. Tutkimusti- 
lanteissa oli paikalla aina myös neuvostoliit- 
tolainen tutkija, joka olisi halutessaan voinut 
katkaista haastattelutilanteen nauhoittamisen 
tai määrätä tuhoamaan tallenteen jälkikäteen. 
Haastattelutilanteiden jännitteisyys vaikutti 
myös siihen, millaista perinnettä nähtiin mah- 
dollisena tallentaa. Kiinnostus suuntautui van- 
haan perinteeseen, jolloin keskustelut oli hel- 
pompi pitää ”turvallisissa” aiheissa. 


Musiikin tallentaminen käytännössä 


Edellä olen käsitellyt tallentamiseen kuulunut- 
ta menneisyysorientaatiota ja Virtarannan 
omia intressejä liittyen perinteeseen. Olen esi- 
tellyt näiden seikkojen taustalla vaikuttaneita 
syitä. Seuraavaksi pohdin yhden esimerkin 
avulla sitä, miten Virtaranta käytännössä tal- 
lensi musiikkiperinnettä. Virtaranta tapasi kol- 
mantena matkapäivänään Uhtualla Soukelon 
kylästä, Vienan Karjalan pohjoisosista kotoi- 
sin olevan Hekla Arhipovnan (s. 1892), joka 
oli muuttanut Uhtualle vuonna 1945. Haastat- 
telun alussa Virtaranta johdatteli haastatelta- 
vaa kertomaan henkilöhistoriallisista seikoista 
ja eteni sitten kysymään tietyistä aihepiireistä. 
Aiheet johdattivat haastateltua kertomaan ko- 

kemuksistaan ja laulamiseen liittyvistä muis- 
toista. Virtaranta kyseli tietystä perinteen esit- 
tämisen kontekstista, häistä. Ensin Virtaranta 
kysyi Heklalta hänen omista häistään. Hekla 
kuittasi häänsä sanomalla: ”Hiät, ei ollun ni 
mimmosie.” Sitten hän kuvaili yleisesti häi- 
den viettoa ja hyvinkin tarkasti morsiamen 
kotona tapahtuvia häämenoja. Virtaranta ky- 
seli, osasiko Hekla itkuvirsiä. Hekla saneli itku- 
virttä ja ryhtyi taas kuvaamaan häiden kulkua 
ja sanelemaan itkuvirttä. Lopulta hän lauloi 
yli kahdeksan minuuttia pitkän häävirren 
Kokko lensi koilta ilmoin, jonka hän esitti kaksi- 
säkeisenä melodiana.** Laulun jälkeen haasta- 
teltu kommentoi: ”Siin oli se virsi.” 

Virtaranta kommentoi: ”Se on pitkä virsi.” 

Haastateltu kommentoi Virtarannan totea- 
musta laulun pituudesta: ”Pitkä se on jos voisit 
lauloa hyväsesti, vaan kaunis siitä kuulla se. 
Kun niitä oli monta laulajie, niin ne rojutti.” 

Virtaranta sanoi: ”Hyvin sie muistit lauloa 
sen.” 

Edellä kuvattu haastattelukatkelma edustaa 
laajemminkin haastatteluaineistolle ominaisia 
laulamiseen liittyviä tilanteita, joissa laulaja 
avaa keskustelun, kun on lopettanut laulami- 
sen. Tässä tapauksessa hän kertoo Virtaran- 
nalle että laulu on nyt laulettu: "Siin oli se 
virsi”. Virtaranta kommentoi laulua, sanomal- 
la: ”Se on pitkä virsi”. Tämän kommentin voi 
ajatella laajempana kuin vain laulun kestoa 
kuvaavana kommenttina, Virtaranta saattaa 
tarkoittaa ylipäätään tunnetun häärunoston 
laajuutta tai sitä, millaisena hän koki juuri 
tämän tietyn esityksen. Tutkimustilanteissa 
musiikista puhuminen vaatii yhteisiä käsittei- 
tä, joilla kuullusta voisi keskustella. Voi olettaa, 

että tässä tilanteessa tai ylipäätään tutkijoilla 
ja tutkittavilla on ollut vain vähän tai ei ol- 
lenkaan yhteisiä musiikillisia käsitteitä, joh- 
tuen siitä, että kalevalamittaista perinnettä on 
ylipäätään tutkittu vähän musiikin esittäjien 
musiikillisista lähtökohdista*. Tästäkin haas- 
tattelukatkelmasta voi huomata, että musii- 
kista ei juuri puhuta ja siten myös kyseisen 
esityksen merkitys laulajalle tai ylipäätään 
laulukulttuurille jää arvoitukseksi. Edellä 
kuvatun Virtarannan lausuman kommentin 
jälkeen haastateltava muisteli laulun yhteisöl- 
listä esitystilannetta, jossa hän oli kuullut 
laulun useamman laulajan esittämänä: ”Kun 
niitä oli monta laulajie, niin ne rojutti”. Kale- 
valamittaisia häälauluja laulettiin pohjoisella 
karjalaisella alueella yhdessä (Virtanen 1968, 
39—42), kun taas muita kuin häälauluja voitiin 
laulaa myös yksin. Tähän yhteisölliseen laula- 
misen tapaan haasteltava viittaa kommentil- 
laan. Yhteisölliset normit laulun esittämista- 
voista tulivat ilmi lauseessa ”jos voisit lauloa 
hyväsesti”. ”Hyväsesti laulamisen” merkitys 
ei haastattelussa tarkennu. Hekla kuvailee 
kuulemaansa laulutapaa "rojuttamiseksi". Tä- 
mäkään termi ei saa haastattelussa tarkempaa 
selvennystä, Virtaranta kuitenkin kommentoi 
Heklan laulamista sanoen: ”Hyvin sie muistit 
lauloa sen.” Sitten hän jatkaa häärituaalin ky- 
selemistä: ”Kun oli laulettu Kokko lenti, mitä 
sen jälkeen häissä?” 

Virtarannalla oli suunniteltu käsikirjoitus 
haastattelulle: hän ei pysähtynyt laulamiseen 
liittyviin termeihin tai laulajan kuvaukseen 
yhdessä laulamisesta. Sen sijaan häntä kiin- 
nostivat häärituaali kokonaisuutena ja sen 
sanallistettu kuvaus. Käsitys perinteestä tiet- 

tyihin laajempiin rituaalisiin tilanteisiin liitty- 
vänä toimintana luo kulttuuriset raamit yksit- 
täisille lauluille tässä haastattelussa. Lauluista 
puhuminen ja laulujen nimeäminen eivät 
Vienan Karjalan kontekstissa kuitenkaan liity 
vain perinteen esittämiskonteksteihin, vaan 
monipuolisempiin tilanteisiin kuten esimer- 
kiksi paikkoihin, ihmisiin tai tietyn ikäryhmän 
toimintaan (Niiranen 2010, 234-243). Virta- 
rannalla oli mielessään yleinen kulttuurinen 
viitekehys, johon hän sijoitti kuulemansa 
laulut. Tämä viitekehys on perusteltu, mutta 
vuorovaikutuksen näkökulmasta ja ylipäätään 
musiikkikulttuurin sisäisestä näkökulmasta 
katsoen haastateltavalla olisi ollut myös muun- 
laista tietoa lauluista, niiden esityskäytännöis- 
tä ja yhteisön normeista. Nämä seikat jäävät 
Virtarannan haastattelussa huomiotta. 
Kulttuurin sisäisen näkökulman korostami- 
nen onkin ollut perinnetieteissä keskeinen pa- 
radigma. 1960-luvulta lähtien antropologian 
vaikutuksesta folkloristiikassa alettiin kritisoi- 
da folkloretekstiin keskittyvää tutkimusotetta, 
joka ei huomioinut perinnettä käyttävää ih- 
mistä, perinteen funktiota yhteisössä tai sen 
liittymistä kontekstiinsa, ei myöskään perin- 
teen merkitystä käyttäjälleen (Lehtipuro 2003, 
26—27; Saarinen 2018, 33). Kielentutkimuksen 
piirissä äännehistoriallisen tarkastelutavan ja 
murteentutkimuksen paradigman rinnalle tuli 
1960-luvulla keskieurooppalainen strukturalis- 
mi (Lyytikäinen 2018, 126). Myöhemmin Suo- 
meen omaksutussa sosiolingvistiikassa tuotiin 
esiin kielen vuorovaikutteisuuden nákókul- 
maa. Musiikintutkimuksessa esittämisen kon- 
tekstit, musiikkikulttuurin emic-näkökulma ja 
esittäjä itsessään olivat varsinaisen kiinnostuk- 

sen kohteina jo 1900-luvun alkuvuosikymme- 
ninä suomalaisessa tutkimuksessa esimerkiksi 
Armas Otto Väisäsen kenttätyössä (ks. esim. 
Pekkilä 1990, 187). 

Virtarantaa kiinnostivat yleiset perinteen 
esittämiseen liittyvät seikat ja erityisesti niiden 
sanallinen kuvaus. Edellä esitellyssä haastatte- 
lussa esiin tullut häärituaali ja siihen liittyvät 
laulut eivät enää olleet aktiivisessa käytössä 
1960-luvulla, jolloin oli luovuttu monivaihei- 
sista sekä morsiamen että sulhasen kodissa 
tapahtuneista häämenoista useine lauluosuuk- 
sineen. Perinteiset häätavat olivat muuttuneet 
modernisaation seurauksena jo 1920-luvulta 
alkaen (Hakamies 2000, 285; Tarkka 2005, 50; 
Niiranen 2013, 120—125). Virtaranta siis tallensi 
muistietoa jo käytöstä poistuneista häätavois- 
ta. Aihepiirit, joihin Virtaranta kohdisti huo- 
mionsa, olivat arvokkaita sinällään. Sen sijaan 
toivomisen varaa olisi ollut siinä, millä tavoin 
hän lähestyi haastatteluissaan perinnettä. Esi- 
merkiksi musiikintutkimuksen kannalta oleel- 
lisia olisivat olleet musiikkiin liittyvät käsitteet, 
musiikkiperinteen muuttuneet käytänteet tai 
haastatellun omakohtaiset muistot laulami- 
seen liittyneistä yhteisöllisistä käsityksistä. 


Lopuksi 


Tässä artikkelissa olen tarkastellut Virtaran- 
nan tallennustyötä Vienan Karjalasta vuonna 
1968 ja pohtinut erityisesti musiikkiperinteen 
tallentamista. Lisäksi olen esitellyt murteen- 
tutkimukseen sisältyviä tutkimuskäytänteitä ja 
niitä esioletuksia, joita Virtarannalla oli perin- 
teestä. Virtarannan käsitys tutkimuskentästä 

Suomalaisten nauhoittama aineisto Vienan Karjalasta ja Aunuksesta kesällä 1968 kopioitiin Petroskoin 
yliopiston arkistoon. Kuvassa nauhoja kopioi Petroskoissa paikallinen tutkija Terttu Koski. Kuva Pertti Virta- 
ranta. SKS KRA. 


poikkesi siitä, mitä kentällä usein nykyään 
tarkoitetaan: sosiaalisista suhteista muodostu- 
vaa tilaa, jossa tutkimusaineisto syntyy vuoro- 
puhelussa tutkijan ja tutkittavan välillä. Virta- 
rannan ymmärrystä tallennustilanteista mää- 
ritti 1960-luvun murteentutkimuksen para- 
digma. Virtaranta näki tutkimuskentäkseen 
karjalan kielen, jota hän tallensi. Hänen kieli- 

käsityksensä sisälsi ajatuksen selkeästi rajautu- 
neista paikallisista murteista. Myöhemmin 
murteet on alettu ymmärtää enemmänkin 
alueellisina liukumina, joissa on vaikutteita eri 
alueiden kielimuodoista ja viitteitä erilaisista 
kielikontakteista. Tallennuksella oli selvästi 
menneisyysorientaatio ja kielen paikka oli 
edustaa karjalan kieltä puhtaana, vaikutteilta 

suojassa olleena ilmiönä. Kielentallennuksen 
ohella taltioitui myös suuri määrä perinnettä 
ja muistitietoa. Virtarannan laaja perehtynei- 
syys karjalaiseen kulttuuriin oli vaikuttamassa 
haastattelujen monipuolisiin aihepiireihin. 
Virtarannan laaja ja monipuolinen tallen- 
nustyö on arvokas, koska nauhoitteille on 
tallentunut paljon sellaista perinnettä, joka ei 
muutoin olisi nykytutkijan kuultavissa. Koska 
tallentamisen päämäärä oli kielessä, ei niin- 
kään kulttuurin ymmärtämisessä, kenttätöissä 
hankittu aineisto on nykyaikaisen kulttuurin 
tutkimuksen näkökulmasta kuitenkin joiltain 
osin puutteellista. Haastatteluissa ei mennä 
kulttuuristen merkitysten tarkastelemisen 
tasolle, eikä Virtaranta kirjaa ylös tarkkoja 
havaintoja tai eksplikoi tuntemuksiaan kenttä- 
tilanteissa. Aineistojen soveltuvuus esimerkik- 
si musiikintutkimukseen jättää toivomisen 
varaa erityisesti laulajien käyttämien käsittei- 
den tarkentamisen ja lauluihin liittyvien mer- 
kitysten osalta. Toisaalta tallennetut aineistot 
ovat hyvinkin monipuolisia: niissä käsitellään 
laajasti menneisyydessä eletyn arkielämän eri 
puolia. Vaikka kulttuurintutkimuksen näkö- 
kulmasta tallennetuissa aineistoissa on puut- 
teita, vastasivat Virtarannan tallenteet hyvin 
hänen aikansa kielentutkimuksen tarpeisiin. 
Niissä puhuttu kieli oli riittävän selkeää ja 
nauhoitus häiriötöntä, jotta sanaston, äänne- 
ja muoto-opin tutkimuksen tarpeet täyttyivät. 
Virtarannan keräykset toimivat myös keskeise- 
nä materiaalina Karjalan kielen sanakirjalle. 
Laulujen tallentaminen haastattelutilantees- 
sa on haasteellista, koska laulaminen on kult- 
tuurinen esitys, joka on ruumiillisten käytän- 
töjen varassa ja säilyy kehollisessa muistissa. 

Yhteisen käsitteistön puute, mutta myös musii- 
killisten ilmiöiden osittain sanallistamaton hil- 
jainen tieto vaikeuttavat niistä keskustelemista 
ja tiedon keräämistä. Toisaalta keskeistä mu- 
siikin tallennustilanteille on myös vuorovai- 
kutus. Virtarannan tutkimuksen fokuksessa 
oli ennen kaikkea kieli, ja taustalla vaikuttivat 
murteentutkimuksen tradition käytänteet. Eri- 
tyisesti jälkimmäinen näistä osaltaan vaikeut- 
ti sujuvien vuorovaikutuksellisten tilanteiden 
syntymistä. 

Tallennusajankohta, jolloin Virtaranta ke- 
räsi perinnettä Vienan Karjalasta, oli mielen- 
kiintoinen, sillä Neuvosto-Karjalan kylät olivat 
kokeneet modernisaatiokehityksen, joka mu- 
siikkiperinteen elinolosuhteiden osalta tuli 
esiin muutoksina musiikin välittymisessä, pe- 
rinteen esitystilanteissa ja laulajien repertuaa- 
reissa. Kylissä tapahtunut modernisaatiokehi- 
tys kosketti koko Neuvostoliittoa. Neuvosto- 
liiton liittovaltion rajojen sisällä tapahtuvalla 
modernisaatiolla oli kansallista yhtenäisyyttä 
tukevia pyrkimyksiä. Paikallisten musiikki- 
kulttuurien kohdalla se tarkoitti sitä, että aiem- 
min sukupolvilta toisille jatkuneet perinteet 
siirtyivät pois arkipäivän käytöstä. Musiik- 
kitraditioiden näkökulmasta se merkitsi toi- 
senlaisia musiikin esittämisen tilanteita kuin 
ennen. Virtaranta tavoittaa haastatteluissaan 
perinnettä, joka oli ollut aktiivisessa käytössä 
ennen toista maailmasotaa. Voidaan ajatella, 
että keskittymällä haastatteluissaan mennei- 
syyteen Virtaranta tuli keränneeksi arvokasta 
muistitietoa jo suurelta osin käytöstä poistu- 
neista traditioista. Toisaalta haastatteluihin 
sisältyvä menneisyysorientaatio peitti alleen 
ajankohtaisen kulttuurisen tilanteen kylissä. 

Etnografinen nykyhetkeen keskittyvä ja sitä 
kuvaileva tutkimusote ei ollut Virtarannan 
tutkimusmetodille ominaista. Virtarannan 
valitsema tallentamisen metodi jätti runsaasti 
paikalliskulttuureiden arkipäivää tallennuk- 


VIITTEET 


1 Vienan Karjalan alue käsittää Venäjän pohjoi- 
sen Karjalan. Tässä artikkelissa valittuna aika- 
periodina voidaan puhua Neuvosto-Karjalan 
pohjoisosista. 

2 Tutkimusartikkeli liittyy laajempaan kielentut- 
kijoiden Helmi ja Pertti Virtarannan Neuvosto- 
Karjalassa tekemää kenttätyötä koskevaan 
tutkimushankkeeseeni, jossa tarkastelen kent- 
tätyössä syntyneitä käsityksiä karjalaisuudesta 
ja Karjalasta. Hanketta rahoittaa Koneen Sää- 
tiö. Työskentelyni on mahdollistanut myös 
Suomen Akatemian rahoittama hanke Venäjä 
kenttänä ja arkistona — 1800 ja 1900-luvun perin- 
teentutkijat suomalaisuutta konstruoimassa. 

3 Ks. funktionaalisesta perinnekäsityksestä esim. 
Hautala 1954, 391. 

4 Pertti Virtaranta teki neljä tutkimusmatkaa 
1968—1988 välisenä aikana ja vielä 1990-luvulla 
kolme muutaman päivän kestävää vierailu- ja 
tutkimuskäyntiä Vienan Karjalaan: kuusi tut- 
kimusmatkaa Tverin Karjalaan 1957—1984 ja 
viisi tutkimusmatkaa 1966-1988 Aunuksen 
Karjalaan, sekä kaksi lyhyempää muutaman 
päivän tutkimusmatkaa Aunuksen Karjalaan 
1990-luvulla. Nämä tiedot käytät ilmi Koti- 
maisten kielten keskuksen Pertti Virtarannan 
henkilöarkistoa koskevasta aineistoluettelosta. 

5 Suomen kielen nauhoitearkiston keskeisimpä- 
nä tehtävänä oli vanhojen kansanmurteiden 
tallennus. Nauhoitearkisto asetti tavoitteekseen 

sen ulkopuolelle: haastattelujen aihepiirit 
liikkuivat menneessä eikä haastatteluajankoh- 
dan kulttuurisesta tilanteesta tai arkipäivästä 
keskusteltu. 


saada jokaisesta suomenkielisestä pitäjästä tal- 
teen noin 30 tuntia murrenauhoitteita. Suomen 
murteet käsitettiin laajasti siten, että myös ulko- 
suomalaiset murteet olivat tallennuksen kohtei- 
na. Karjalan murteet olivat keskeisiä tallenta- 
misen kohteita luovutetuilla alueilla ja muualla 
Neuvostoliiton alueella. (Yli-Paavola 1970, 2.) 

6 Ohjekirjasen kirjoittaja Jaakko Yli-Paavola oli 
Pertti Virtarannan oppilas ja hän työskenteli 
Virtarannan alaisena Suomen kielen nauhoi- 
tearkistossa. Opaskirjassa esitellyt ohjeet mur- 
teentallennusta varten pohjautuivat Suomen 
kielen nauhoitearkiston käytäntöihin, joihin 
siellä keruutyötä tekevät opastettiin. 

7 Virtarannan kielikäsityksestä kertoo se, että 
hän laati Karjalan alueesta murrekartan, jossa 
eri murteet oli esitetty selvärajaisina alueellisi- 
na ilmiöinä. 

8 Haastattelutilanteet olivat kuitenkin vuorovai- 
kutustilanteita, joissa esiintyy variaatiota myös 
vuorovaikutuksessa. Joissakin vuodelta 1968 
tallennetuissa haastattelutilanteissa Virtaran- 
nan ja haastateltavan vuorovaikutus oli luon- 
tevampaa kuin toisissa. Esimerkkinä sujuvasta 
ja luontevasta vuorovaikutustilanteesta voi 
pitää esimerkiksi Palaga Vatasen haastattelua 
10.7.1968. (Kotuso75441A, Kotuso75441BZ, Ko- 
tuso75451A, Kotuso75451BZ.) 

9 Äänitallenteista ei voi jäljittää haastattelutilan- 
teessa ilmaistuja eleitä tai kehollista ilmaisua. 

Kehollisiin eleisiin kuten nyökkäyksiin kan- 
nustettiin Suomen kielen nauhoitearkiston jul- 
kaisemassa kirjasessa, johon oli koottu ohjeita 
nauhoitustoimintaa varten (Yli-Paavola 1970, 
44). 

1920-luvulla Neuvostoliitossa sijaitseva Karjala 
oli nimeltään Karjalan autonominen sosialisti- 
nen neuvostotasavalta, josta käytettiin myös 
nimitystä Itä-Karjala. Tätä jälkimmäistä nimi- 
tystä Virtaranta käytti matkapäiväkirjoissaan, 
muistiinpanoissaan ja myös kirjallisissa ja suul- 
lisissa esityksissään. 

Kisaamisella tarkoitetaan nuorten ajanviettoa: 
laulamista, tanssimista ja pelaamista. 

Esitetyn ja sanellun laulun eroja on pohdittu 
musiikin tutkimuksen puolella. Lauletun runon 
runomitta on toisenlainen kuin sanellussa ru- 
nossa. Kansanmusiikin tutkija Heikki Laitinen 
onkin käyttänyt lauletusta runomitasta nimitys- 
tä laulumitta (Laitinen 2003, 209). 

Esimerkiksi Virtarannan 11.7.1968 haastattele- 
ma vuokkiniemeläinen Outi Lipkinä mainitsee 
haastattelussa että on oppinut kalevalamittaisen 
loitsun luettuaan sen kirjasta (SKNA07551BZ). 
Virtarannan työtoverinakin työskennellyt Mar- 
ja Torikka (2018, 100-105) referoi Virtarannan 
ja Kaukosen tekemää kenttätutkimusmatkaa 
Virtarannan tutkimusmatkoja kartoittavassa 
laajassa artikkelissa. Hän mainitsee Vienan 
Karjalaan suuntautuneen matkan kestoksi 1.7.— 
31.7.1968, mutta matkan loppuosa suuntautui 
ensin Petroskoihin 17.7. alkaen ja sieltä Aunuk- 
sen Karjalaan 22.7.—30.7. väliseksi ajaksi. 
Väinö Kaukosen roolia ja yhteistyötä kenttä- 

matkalla Virtarannan kanssa olisi hedelmällis- 
tä tutkia, sillä he varmasti kävivät keskusteluja 
liittyen tallentamiseen ja Kaukosella tiedetään 
olleen esimerkiksi poliittisia kytköksiä, jotka 
poikkesivat Virtarannan vastaavista. Olen kui- 
tenkin rajannut aiheen sen laajuuden vuoksi 
tämän artikkelin ulkopuolelle. 

Äänitettyjä haastatteluja säilytetään Suomen 
kielen keskuksen nauhoitearkistossa. Aikoi- 
naan Virtarannan kaikki haastattelunauhat 
kopioitiin myös Karjalan tiedekeskuksen histo- 
rian, kielen- ja kirjallisuuden ääniteaineistoon, 
mutta ilmeisesti nauhoille äänitettiin päälle 
muita haastatteluja (Haastattelu 1.2.2018 Stepa- 
nova, Aleksandra). 

Havainnointipäiväkirjalla tarkoitetaan muis- 
tiinpanoja, jotka perustuvat tutkimuskohteeksi 
valitun tai valittujen seikkojen tarkkaan havain- 
nointiin. Havainnointipäiväkirjan pitäminen on 
osa esimerkiksi etnografista tutkimusmetodia. 
Ks. Kalevalamittaisen runouden ensisijaisuu- 
desta tutkimuksen kohteena esim. Hautala 
1954) 117- 

Kielentutkimuksen informantteja kutsuttiin 
kielenoppaiksi (Yli-Paavola 1970, 36). 

Laulettu melodia on tyypillinen kaksisäkeinen 
häätyypin kalevalamittainen runosävelmä (Ks. 
lisää häätyypin sävelmistä Huttu-Hiltunen 
2008, 238-265). 

Yleisesti musiikkikäsitteistöjen tutkimisesta 
kulttuurin sisäisestä näkökulmasta ks. esim. 
Merriam 1964, 32-34; Feld 1981, 42; Pekkilä 
1988, 42-43. Erityisesti kalevalamittaisen lau- 
lun käsitteistä ks. Huttu-Hiltunen 1999. 

Katse ei-inhimilliseen: eläinkäänne perinnetieteissä 


Eläimet ovat olleet tutkimuksen kohteina tie- 
teellisen ajattelun alkupisteistä lähtien, mutta 
uudenlainen, ihmisten ja eläinten suhteisiin 
keskittyvä tutkimus (human-animal studies) al- 
koi kansainvälisesti viritä yhteiskuntatieteelli- 
sessä ja humanistisessa tutkimuksessa 1990-lu- 
vulta alkaen. Monet tutkijat ovat puhuneet 
”eläinkäänteestä” (animal turn) tieteellisten 
paradigmojen muutoksiin liittyvään puheta- 
paan viitaten (esim. Ritvo 2007; Swart 2007; 
Andersson Cederholm ym. 2014; Thompson 
2019, xiv; Schuurman & Räsänen 2020, 8).' 
Suomessa tutkimussuuntaus on alkanut saada 
jalansijaa 2000-luvun aikana, ja alasta käyte- 
tään usein nimitystä yhteiskunnallinen ja kult- 
tuurinen eläintutkimus tai ihmistieteellinen 
eläintutkimus.? Tieteenalalla tarkastellaan 
eläinten ja ihmisten suhteita monitieteisesti, 
myös luonnontieteiden tutkimustuloksia hyö- 
dyntäen, mutta toisaalta niihin kriittisesti suh- 
tautuen. Eläinkäänne tuo näkyviin ihmisten ja 
eläinten elämien yhteenkietoutuneisuuden ja 
sen, että eläimet ovat läsnä kaikkialla moni- 
lajisissa yhteisöissämme, niin symbolisilla 
kuin käytännöllisillä ja materiaalisilla tasoilla 
(Armstrong & Simmons 2007, 2; Andersson 


Cederholm ym. 2014, 5; Shapiro 2020, 799). 
Keskeistä on, että eläimet ymmärretään kult- 
tuurin, yhteiskunnan ja historian osatekijöinä 
ihmisten kanssa ja niiden nähdään vaikutta- 
neen huomattavasti yhteiskunnallisten ilmiöi- 
den muodostumiseen. Kiinnostuksen kohtee- 
na ovat erityisesti ihmisten ja eläinten väliset 
moninaiset suhteet sekä eläinten merkitys 
erilaisissa yhteiskunnallisissa, kulttuurisissa ja 
historiallisissa prosesseissa. Nämä lähtökoh- 
dat vaikuttavat myös käsityksiin tiedon tuot- 
tamisesta. (Haraway 2008; Sepänmaa 2009; 
Andersson Cederholm ym. 2014, 6; Schuur- 
man & Räsänen 2020, 7-9.) 

Laajemmin eläinkäänteen voi nähdä kyt- 
keytyvän erilaisten posthumanististen ja uus- 
materialististen teoretisointien esille nousuun 
humanistisissa ja yhteiskuntatieteissä viime 
vuosikymmenten aikana.? Molemmissa teo- 
reettisissa lähestymistavoissa kyseenalaiste- 
taan ihmiskeskeisyyttä ja korostetaan toimi- 
juuden rakentumista erilaisten inhimillisten 
ja ei-inhimillisten entiteettien suhteissa. Myös 
luonnon ja kulttuurin rajaa pyritään purka- 
maan. (Ks. esim. Ferrando 2013; Haraway 
2008.) Nämä ajattelutavat ovat inspiroineet 

monia ihmistieteellisen eläintutkimuksen te- 
kijöitä. Folkloristi Tok Thomson (2019, 14) on- 
kin ehdottanut, että posthumanismin voi näh- 
dä teoreettisena linkkinä kulttuurintutkimuk- 
sen ja eläintutkimuksen välillä. 

Uudenlaisen kiinnostuksen heräämisen 
eläimiä ja luontoa kohtaan on nähty pohjautu- 
van myös 1960- ja 1970-luvuilla nousseisiin ym- 
päristö- ja eläinoikeusliikkeisiin. Ympäristö- 
liikkeen rinnalla alkoi muotoutua uudenlaista 
yhteiskuntatieteellistä ja historiallista ympäris- 
tötutkimusta, ja kirjallisuudentutkimuksessa 
esille nousi ekokriittinen suuntaus. Näiden 
tutkimussuuntien piirissä on alettu tutkia 
myös eläimiin liittyviä kysymyksiä. (Lahtinen 
& Lehtimäki 2008; Tuomivaara 2016, 116; Rä- 
sänen 2021.) 1970-luvulla ja 1980-luvun alussa 
ilmestyneet Peter Singerin (1973), Mary Mid- 
gleyn (1978) ja Tom Reganin (1983) filosofiset 
ja eläineettiset teokset puolestaan ravistelivat 
ihmiskeskeistä ajattelua, toivat eläinten oikeu- 
det julkiseen keskusteluun ja toimivat pohjana 
eläinetiikan ja -filosofian myöhemmille kehit- 
telyille (Shapiro 2020, 805). Viime aikoina on 
alettu osoittaa kasvavaa tutkimuksellista kiin- 
nostusta myös muihin toislajisiin olentoihin 
kuin eläimiin: muun muassa puihin ja mui- 
hin kasveihin, metsään ja sieniin on kiinni- 
tetty huomiota kommunikaation osapuolina 
ja osana monilajisia vaikutusverkostoja. On 
tarkasteltu esimerkiksi vuorovaikutusta met- 
sän kanssa ja puita merkittävinä yksilöinä 
(esim. Kohn 2013; Seppä 2020a; 2020b; Tsing 
2015/2020; Tarinapuut 2021; Puut lähellämme 
2021).4 

Meneillään oleva ilmasto- ja ympäristökriisi 
sekä eläinten sukupuuttoaalto on tehnyt 

suhteestamme luontoon ja eläimiin entistä- 
kin akuutimman tutkimuskohteen. Lisäksi 
luonnontieteellinen eläinten käyttäytymisen 
tutkimus on kyseenalaistanut ihmisen ainut- 
laatuisina pidettyjä piirteitä eläinten joukossa: 
muun muassa eläinten tunteista, kielellisistä 
kyvyistä ja moraalista on ilmestynyt viime 
aikoina runsaasti uutta tutkimusta. (Swart 
2007, 274-275; Magliocco 2018a, 3.)5 Femi- 
nistiteoreetikko Donna Haraway (2003, 212) 
on huomauttanut alun perin jo vuonna 1986 
julkaistussa ”kyborgimanifestissaan”, että ih- 
misen ja eläimen perustavanlaatuista eroa ei 
pystytä enää millään perustelemaan. Eläimiä 
koskevat muuttuvat tieteelliset ja sosiaaliset 
käsitykset ovat vaikuttaneet myös kasvavaan 
keskusteluun eläinten kohtelusta sekä näiden 
kysymysten politisoitumiseen (Tuomivaara 
2016, 116). Lisääntynyt yhteiskunnallinen kes- 
kustelu on omiaan lisäämään tutkimuksen 
tarvetta alalla. 

Tarkastelen tässä artikkelissa, miten eläin- 
tutkimus ja sen erilaiset suuntaukset ovat nä- 
kyneet perinnetieteissä (perinteentutkimus, 
folkloristiikka, kansatiede, etnologia) viime 
vuosikymmenten aikana. Esimerkiksi folklo- 
ristiikan tai kansatieteen ei ole nähty reagoi- 
van laajemmin tähän käänteeseen kuin vasta 
viime vuosina, koska tutkimuksen kohteena 
olevat ilmiöt on pitkään ymmärretty pelkäs- 
tään ihmisten tuottamiksi (Lehtonen 2019, 109; 
Thompson 2019, 14-15).? Pohdin, mitä seuraa 
eläinten subjektiuden ja toimijuuden huo- 
mioon ottamisesta metodologisesti ja tieteen- 
alan tutkimuskohteen määrittelyn kannalta. 
Milla käsitteillä, menetelmillä ja teoreettisilla 
lähestymistavoilla perinteen- ja kulttuurintut- 

kija voi lähestyä eläimiä aktiivisina kanssatoi- 
mijoina? Aluksi käsittelen tarkemmin eläin- 
käännettä ja sen esiin nostamia kysymyksiä 
humanistisissa ja yhteiskuntatieteissä, ja sen 
jälkeen siirryn kuvaamaan eläinten asemaan 
liittyviä muutoksia erityisesti perinnetieteissä. 
Tämän jälkeen esittelen joitakin metodisia vä- 
lineitä, joilla on lähestytty ja voitaisiin lähestyä 
eläviä eläimiä ja niiden kulttuurisia represen- 
taatioita, ”tekstuaalisia eläimiä”. Lopuksi poh- 
din eläinkäänteen merkitystä perinnetieteille 
sekä sitä, mitä näillä tieteillä voisi olla tarjot- 
tavanaan monitieteisen eläintutkimuksen 
kentälle. Tarkasteluni pohjautuu tutkimus- 
kirjallisuuteen sekä omaan tutkimukseeni ja 
henkilökohtaiseen ”eläinkäänteeseeni”, jonka 
koin tehdessäni perinteentutkimuksen väitös- 
kirjaa ihmisten ja lehmien kulttuuristen suh- 
teiden rakentumisesta (Kaarlenkaski 2012).7 


Mikä on eläinkäänne? 


Ihmistieteellinen eläintutkimus on lähtökoh- 
taisesti monitieteistä. Alaa eivät määrittele 
tietyt metodit, teoriat tai aineistot, vaan tutki- 
muskohde: kiinnostus muiden eläinten paik- 
kaan ja osallisuuteen yhteisöissä yhdessä 
ihmisten kanssa. Koska eläinten ottaminen 
uudella tavalla tutkimuksen kohteiksi on vai- 
kuttanut monien tieteenalojen filosofisiin 
lähtökohtiin, Thompson (2019, xiv) on luon- 
nehtinut eläinkäännettä jopa ”tieteelliseksi 
vallankumoukseksi”. Esimerkiksi humanisti- 
sessa tutkimuksessa on jouduttu tarkastele- 
maan uudelleen tieteenalojen ihmiskeskeisiä 
perustuksia. Historioitsija Harriet Ritvo on 


kuitenkin huomauttanut, että tutkimuksissa 
usein toistuvat rutiininomaiset huomautukset 
siitä, että ihminenkin on eläin, saattavat para- 
doksaalisesti pitää yllä ihmisen ja eläimen 
erontekoa, jota näillä lausahduksilla on tar- 
koitus purkaa. Tämän rajankäynnin toistuva 
kommentointi voi pönkittää sen yleistä tun- 
nistettavuutta ja vaikuttavuutta. (Ritvo 2007, 
119.) Toisaalta eläinkäänne on myös haastanut 
aiempaa luonnontieteiden hegemoniaa eläin- 
ten tutkimisessa ja hahmottamisessa pelkäs- 
tään biologisina olentoina (Armstrong & Sim- 
mons 2007, 2). 

Tutkimusalan keskeisen vaikuttajan Ken- 
neth Shapiron mukaan kansainvälisesti en- 
simmäisiä eläintutkimuksen kehittäjiä 1970- 
luvulla esiin nostettujen eläinoikeuskysymys- 
ten jälkeen olivat erityisesti kvantitatiiviseen 
tutkimukseen paneutuneet yhteiskuntatieteili- 
jät. 1990-luvulta alkaen mukaan alkoi liittyä kva- 
litatiivista ja tulkinnallista tutkimusta tekeviä 
sosiaalitieteilijöitä ja humanisteja monilta 
aloilta, ja 2000-luvulla teoreettisia vaikutteita 
alettiin ottaa esimerkiksi posthumanismista 
ja postkolonialismista. Viimeksi kuluneen 
vuosikymmenen aikana eläintutkimukseen 
ovat vaikuttaneet muun muassa poliittinen 
ja uusmaterialistinen teoria sekä affektiivi- 
suuden teoretisointi. (Shapiro 2020, 805-811.) 
Myös Suomessa kehityskulku on ollut jossain 
määrin samansuuntainen. Varhainen artikkeli- 
kokoelma Fläin ihmisten maailmassa (toim. 
Häyry, Tengvall & Vilkka 1989) käsitteli eläin- 
etiikkaan ja -oikeuksiin liittyviä kysymyksiä. 
2000-luvun ensimmäisellä vuosikymmenellä 
ilmestyneissä kokoomateoksissa Eläin ihmisen 
mielenmaisemassa (toim. Ilomäki & Lauhakan- 

gas 2002) ja Ihmisten eläinkirja (toim. Kainulai- 
nen & Sepänmaa 2009) oli mukana niin luon- 
nontietelijöitä, yhteiskuntatieteilijöitä kuin 
humanistejakin, myös joitakin perinnetietei- 
lijöitä (esim. Klemettinen 2002; Knuuttila 
2009). Yleisesti voinee kuitenkin sanoa, että 
eläintutkimus alkoi Suomessa ensin herättää 
kiinnostusta yhteiskuntatieteissä, mutta huma- 
nistinen tutkimus on lisääntynyt voimakkaasti 
erityisesti 2010-luvulta alkaen. 

Osana eläinkäännettä on alettu pohtia eläi- 
miin kohdistuvia luokituksia ja niiden vaiku- 
tuksia eläinten kohteluun. Eri yhteyksissä 
samaa eläinlajia voidaan pitää esimerkiksi 
villieläimenä tai turkistarhalla kasvatettavana 
tuotantoeläimenä. Luokittelut syötävien ja 
syötäväksi kelpaamattomien eläinten välillä 
ovat kulttuurisidonnaisia ja muuttuvat myös 
ajallisesti. (Tuomivaara 2016, 127—128.) Do- 
mestikoidut eläimet liikkuvat luonnon ja kult- 
tuurin rajalla: ihmiset vaikuttavat merkittäväs- 
ti niiden elinolosuhteisiin ja lisääntymiseen, 
mutta kesyintäkään lemmikkieläintä ihminen 
ei pysty täysin hallitsemaan. Sandra Swart on 
huomauttanut, että domestikoidut eläimet 
voi yhtäältä nähdä ihmisyhteisön ”kulttuuri- 
sina artefakteina”, mutta toisaalta eläimillä 
on myös oma kulttuurinsa. Esimerkiksi nau- 
tojen kulttuuri on erilaista riippuen siitä, elä- 
vätkö ne osana paimentolaiskulttuuria vai 
intensiivistä tehotuotantoa. (Swart 2007, 285.) 
Thompson (2019, 3-6) taas on tuonut esille 
luonnontieteellisiä tutkimuksia, joissa käsitel- 
lään eläinten parissa välittyviä kulttuuriin 
verrattavissa olevia ilmiöitä, kuten alueittain 
vaihtelevia linnunlaulun tyyppejä ja muita 
esteettisiä ilmaisutapoja. Eläimiä voi siis tar- 

kastella osana ihmisten ja muiden eläinten yh- 
teisiä kulttuureja, mutta myös omalakisensa 
kulttuurin ilmaisijoina ja välittäjinä. 

Eläimen toimijuus on yksi keskeisistä eläin- 
käänteen myötä ihmistieteissä esille nousseista 
seikoista, joilla pyritään purkamaan ihmiskes- 
keistä näkökulmaa. ? Eläinten toimijuudella 
ymmärretään niiden subjektiivisia kokemuk- 
sia, tuntemuksia, tunteita ja toimintaa, joiden 
avulla ne välittävät lajitovereilleen ja toisille 
lajeille ajatuksiaan ja ymmärrystään. Lisäksi 
ne reagoivat toisten olentojen toimintaan. 
Toimijuus voidaankin ymmärtää suhteissa ra- 
kentuvana eli relationaalisena. (Schuurman 
& Räsänen 2020, 10.) Tällöin toimijuuden voi 
nähdä suhteissa muotoutuvana valmiutena 
houkutella ja inspiroida toisia aktivoitumaan 
ja toimimaan, eli toimijuus on aina toimijuutta 
suhteessa johonkin (Despret 2013, 38—41, 44). 
Eläinten toimijuus voi näyttäytyä eri tavoin: 
eläinlajista ja elinolosuhteista riippuen ne voi- 
vat muokata ympäristöään ja siten sallia tai es- 
tää historiallisia prosesseja tai toimia ainakin 
jossain määrin intentionaalisesti. Toimijuuden 
voi ymmärtää eräänlaisena tekojen ja toimien 
jatkumona, jolla sekä inhimilliset että ei-inhi- 
milliset olennot liikkuvat, eikä toimijuutta 
tällöin pidetä tiettyjen olentojen sisäänraken- 
nettuna yksilöllisenä ominaisuutena. Tämän 
näkökulman mukaan inhimilliset intentiot 
ovat vain osa monilajisia toimijuuden ver- 
kostoja, ja ei-inhimilliset olennot vaikuttavat 
niihin merkittävästi, saaden usein aikaan en- 
nakoimattomia seurauksia. (Pearson 2016, 15; 
Shaw 2013, 165; Nimmo 2015, 180.) 

Eläinten toimijuuden tulkintaan liittyy 
usein haasteita, ja tulkinnat vaihtelevat eri ai- 

koina ja eri tilanteissa. Muutokset eläinten toi- 
mijuuden ymmärtämisessä vaikuttavat myös 
eläinten kohteluun käytännössä. (Schuurman 
& Räsänen 2020, 10-11.) Eläinkäänne kuiten- 
kin haastaa katsomaan ympärillämme olevia 
olentoja ja niiden toimintaa uudenlaisesta 
näkökulmasta, osana monilajisia vuorovaiku- 
tuksen verkostoja. Outi Ratamäki (2010, 420) 
onkin luonnehtinut eläinkäännettä tilanteeksi, 
jossa eläimiin liittyviä vakiintuneita toiminta- 
tapoja ja ajattelumalleja aletaan kyseenalais- 
taa. 

Kuten edellä on käynyt ilmi, eläinkäänne 
tai ihmistieteellinen eläintutkimus ei ole yhte- 
näinen tutkimussuuntaus, jonka alla kaikki 
tutkijat sitoutuisivat samoihin käsitteisiin tai 
päämääriin. Tutkimusalan voi määritellä laa- 
jasti ihmisten ja eläinten erilaisia suhteita kä- 
sitteleväksi (human-animal studies). Kuitenkin 
tutkijoiden välillä on merkittäviä eroja suhtau- 
tumisessa eläinetiikkaan ja eläinoikeuskysy- 
myksiin. Kriittinen eläintutkimus (critical ani- 
mal studies) on selkeästi arvositoutunutta: sen 
puitteissa myös muilla eläimillä kuin ihmisillä 
nähdään olevan itseisarvo, ja tutkimus pyrkii 
siihen, että eläinten hyvän elämän huomioon 
ottaminen tulisi osaksi yhteiskunnallisia käy- 
tänteitä. Kriittiseen eläintutkimukseen liittyy 
usein, mutta ei aina, myös tutkijoiden oma 
aktivismi eläinoikeuskysymyksissä. Samoin 
kuin yleisemmässä ihmistieteellisessä eläintut- 
kimuksessa myös kriittisen eläintutkimuksen 
sisällä on monia koulukuntia ja erilaisia teo- 
reettisia lähestymistapoja. Tutkimussuuntaus 
on levinnyt laajasti eri yhteiskuntatieteellisille, 
humanistisille ja kasvatustieteellisille tieteen- 
aloille. Human-animal studies -tyyppisen tutki- 


muksen ja kriittisen eläintutkimuksen suhde 
on usein häilyvä, ja tutkijoiden painotukset 
voivat vaihdella. Jotkut kriittisen eläintutki- 
muksen edustajat ovat kuitenkin arvostelleet 
yleisempää ihmistieteellistä eläintutkimusta 
siitä, että eläinten käyttöön ihmisen hyödyksi 
suhtaudutaan liian kritiikittömästi, eikä tällai- 
nen tutkimus siten paranna eläinten asemaa 
tai olosuhteita. (Swart 2007, 281-282; Rata- 
mäki 2010, 417—419; Pedersen 2014; Aaltola & 
Wahlberg 2020, 10-11.) 

Vaikka kriittisen eläintutkimuksen lähesty- 
mistavat ovat toistaiseksi olleet perinnetieteis- 
sä varsin harvinaisia, Marjetka Golež Kaučič 
(2015) on kehittänyt "eláinfolkloristiikkaa' 
(zoofolkloristics), joka hylkäisi alalla pitkään 
vallinneen ihmisten ja eläinten kahtiajaon ja 
sitoutuisi kriittisen eläintutkimuksen eettisiin 
lähtökohtiin (ks. myös Marjanié 2019; Zoo- 
folkloristics 2010). Hänen mukaansa eläin- 
folkloristiikan tulisi edistää eläimille vahingol- 
lisista kulttuurisista käytännöistä ja eläinten 
hyväksikäytöstä luopumista (Golež Kaučič 
2015, 23). 


» 


Eläimet perinnetieteissä: symbolista 
toimivaksi subjektiksi 


Eläimiä on tarkasteltu perinnetieteissä tie- 
teenalojen varhaisimmista vaiheista asti: tutki- 
jat ovat olleet kiinnostuneita esimerkiksi eläi- 
mien esittämisestä kansankertomuksissa ja 
kulttuurisissa symboleissa (Magliocco 2018a, 
2). Keskeisiä kansankertomusten ja myyttien 
aiheita ovat olleet ihmisen ja eläimen rajan 
määrittyminen ja mahdollisuudet tuon rajan 

ylityksiin, esimerkiksi muodonmuutokset ja 
ihmisten ja eläinten erilaisten kykyjen ja omi- 
naisuuksien sekoittumiset (Knuuttila 2009). 
Myös eläinten asemaan uskonnoissa ja myto- 
logioissa on kiinnitetty huomiota: eläimiä on 
pidetty jumalina tai esi-isinä, mutta niitä on 
myös uhrattu uskonnollisissa rituaaleissa (Sax 
1994). Tällaisiin kysymyksiin suuntautumisen 
taustalla on ollut keskittyminen menneisyy- 
teen ja esimoderniin kansankulttuuriin, mikä 
on ollut alalla vallitseva paradigma pitkälle 
1900-luvulle asti (Knuuttila 2006, 285-287, 
289-291). 

Vaikka esimerkiksi eläinsymboliikkaa ja 
-mytologiaa on tarkasteltu Suomessakin osana 
kansanuskoa (esim. Haavio 1959, 41-78; Haa- 
vio 1967; Pentikäinen 1995, 88—116; Sarmela 
2007; Siikala 2012, 174-177, 365-394, 410-415), 
tarkastelun keskiössä ovat olleet ensisijaisesti 
inhimilliset kulttuuri-ilmiöt, eivät niinkään 
eläimet, eläinsuhteet tai -representaatiot itses- 
sään. Eläimistä karhu on saanut eniten huo- 
miota osakseen: sitä on käsitelty sekä osana 
mytologiaa ja kansanuskoa että nykyisenä 
kansallisena symbolina (esim. Klemettinen 
2002; Pentikäinen 2005). Samoin kuin laajalti 
muualla pohjoisessa Euraasiassa, Suomessa- 
kin karhu on ollut erätalouden aikana kunnioi- 
tetuin eläin, jonka tärkeää asemaa kuvastavat 
lukuisat kutsumanimet. Karhun myyttinen 
luonne tulee esille suomalaisissa karhunsynty- 
runoissa, joista hahmottuu erilaisia syntyseli- 
tyksiä: karhu syntyy veteen heitetyistä villoista, 
kuusen tai petäjän alla Pohjolassa tai taivaal- 
la, ”Otavaisen olkapäillä”. (Klemettinen 2002, 
134-135, 168.) Vienankarjalaisessa perintees- 
sä karhu vertautui ihmiseen, sillä sekin pystyi 

nousemaan kahdelle jalalle (Pentikäinen 2005, 
39). Erityisenä tutkimuksellisen kiinnostuksen 
kohteena ovat olleet karhunpeijaisiin liitty- 
vät rituaaliset käytännöt ja runolaulut (esim. 
Haavio 1967, 15—41; Pentikäinen 1995, 95-100; 
Sarmela 2007, 71-81; Siikala 2012, 380-394; 
Piludu 2019). Seremoniallisen karhunpyynnin 
tavoitteena oli jatkuvan pyyntionnen takaa- 
minen palauttamalla karhun kallo pyhään 
honkaan. Ritualisoidun metsästyksen avulla 
pyrittiin pitämään yllä tasapainoa metsän ja 
kyläyhteisön välillä (Siikala 2012, 388; Piludu 
2019, 72). Kuitenkin vasta tuoreimmassa Vesa 
Matteo Piludun (2019, 14, 55-56, 71-75) tut- 
kimuksessa käsitellään eksplisiittisesti myös 
ei-inhimillisten olentojen, kuten karhun, toi- 
mijuutta osana rituaalista kokonaisuutta. 

Karhun korostuneeseen rooliin suomalai- 
sessa perinteentutkimuksessa on todennäköi- 
sesti vaikuttanut juuri sen tulkitseminen myyt- 
tisessä ja rituaalisessa kontekstissa. Mytolo- 
gista ja eeppistä kansanrunoutta on pidetty 
arvokkaana osana suomalaisten kaukaista his- 
toriaa, mentaliteettia ja maailmankuvaa. Sen 
sijaan arkiseen elämään kytkeytyvä magia tai 
taikausko ei ole saanut samanlaista arvostusta 
tai kiinnostusta osakseen, vaikka senkin voi 
nähdä kytkeytyvän kiinteästi kansanuskoon. 
(Heikkinen 2003, 171, 180; Siikala 2013, 15, 
78-80.) Esimerkiksi karjanhoitoon liittyvää 
magiaa on alettu tutkia vasta viimeisen rei- 
lun parinkymmenen vuoden aikana (esim. 
Stark-Arola 1998; Heikkinen 2006; Kaarlen- 
kaski 2005; 2014). 

Folkloristit ovat myös koonneet ja julkais- 
seet eläimiin liittyviä perinneaineistoja. Eläin- 
satuja on julkaistu useammassakin kokoel- 

massa (esim. Krohn 1886; Rausmaa 1996; 
Timonen & Kurkinen 2000). Elinkeinoihin 
liittyvät karjataikojen sekä metsästys- ja kalas- 
tustaikojen kokoelmat sisältävät runsaasti 
eläimiin kytkeytyviä käsityksiä ja käytäntöjä 
(Rantasalo 1933; Varonen 1891; 1892). Uudem- 
pia ainesjulkaisuja ja perinneaineistojen esit- 
telyjä ovat Irma-Riitta Järvisen Pieni lintukirja 
(2005) ja Liisa Kasken Myyttiset eläimet (2019). 
Vaikka Kaski (2019, 6) pohtii teoksensa alku- 
sanoissa ”sitä perustavanlaatuista velkaa, jota 
niin aineellisessa kuin kulttuurisessa mielessä 
kannamme muille eläimille”, aineistokokoel- 
mia kuvaa yleisemmin Järvisen (2005, 152) 
jälkisanoissaan esille tuoma luonnehdinta: 
”Kirja kuvaa oikeastaan enemmän ihmisten 
asenteita ja toimia kuin lintuja” ja ”kertoo en- 
nen muuta ihmisen kyvystä tai kykenemättö- 
myydestä tulkita luontoa”. 

Eläimiä on siis tarkasteltu lähinnä ihmisen 
peileinä sekä käsitysten ja toimien kohteina. 
Tällaisen ajattelun taustalla ovat perinteen- 
tutkimuksen — kuten monien muidenkin hu- 
manististen ja yhteiskuntatieteellisten alojen 
-ihmiskeskeiset lähtökohdat. Esimerkiksi Jou- 
ko Hautala (1954, 10) totesi teoksessaan Suo- 
malainen kansanrunoudentutkimus tieteenalan 
tehtävän olevan ”tutkia kaikkia niitä inhimil- 
lisen hengenelämän perinnäisiä ilmiöitä, jot- 
ka eivät suoranaisesti perustu nykyaikaiseen 
sivilisaatioon.” Vaikka jaottelusta ”kansan” 
ja ”sivistyneistön” kulttuuriin on sittemmin 
luovuttu, määrittelyissä on myöhemminkin 
itsestään selvästi tuotu esille, että tutkimuksen 
kohteena ovat ihmiset: "perinteenkannattajat" 
(Lehtipuro 1980, 8-9) tai ”tavalliset ihmiset”, 
joiden omaa kulttuuria folklore on (Tieteen ter- 


mipankki 2021). Vaikka Alan Dundes (1980, 19) 
totesi jo vuonna 1980 meidän kaikkien kuu- 
luvan ”kansaan”, ja siten folkloristiikan tutki- 
muskohteisiin, ei-inhimilliset olennot ovat kui- 
tenkin pysyneet ”toisina”, kuten Thompson 
(2019, 14-15) on huomauttanut. Tähän on 
luonnollisesti vaikuttanut myös laajempi tie- 
teenalojen jaottelu "ihmistieteisiin" ja ”luon- 
nontieteisiin”. Eläinten on pitkään katsottu 
kuuluvan nimenomaan luonnontieteiden tut- 
kimuskohteisiin. 

Kuten Jussi Lehtonen (2019, 109) on tuonut 
esille, kansatieteessäkin eläintä on aiemmin 
tarkasteltu lähinnä ihmiselle alisteisena mate- 
riaalisena hyödykkeenä. Samoin monissa ant- 
ropologian klassisissa tutkimuksissa eläimet ja 
ihmisten suhteet niihin ovat olleet tärkeässä 
roolissa, mutta niitä on tarkasteltu ihmiskes- 
keisestä näkökulmasta, ja luonnon ja kulttuu- 
rin rajaa on pikemminkin pönkitetty kuin 
kyseenalaistettu (Dalke & Wels 2016, 181-182; 
Leinonen 2013, 28-29).? Outi Ratamäki (2010, 
417) onkin todennut, että uudenlainen ”eläin- 
tutkimus haastaa tutkimaan eläinrepresentaa- 
tioita myös sen vuoksi, että saataisiin selville, 
mitä ne kertovat eläimestä, eläimen asemasta 
tai ihmisten suhteesta eläimiin”. Represen- 
taation kysymyksiin on paneuduttu erityisesti 
kulttuurintutkimuksessa, jossa eläinkysymyk- 
siin ja posthumanistiseen lähestymistapaan on 
alettu kiinnittää huomiota 1990-luvun lopulta 
alkaen. Jopi Nymanin mukaan on tärkeää, 
että sekä ”todellisia” että ”fiktiivisiä” eläimiä 
kuvaavia tekstejä ja muita esityksiä tarkastel- 
laan historiallisessa ja kulttuurisessa konteks- 
tissaan ja kriittisestä näkökulmasta. Tällöin 
esiin voi nousta paitsi lajiin perustuvaan sor- 

Lajienvälisessä leikissä on usein sanattoman kommunikaation lisäksi kyse eräänlaisesta kahden olennon 
yhteen sovittautumisesta, jossa kokonaisuus on enemmän kuin osiensa summa. Kuva: Pixabay. 


toon (speciesism) myös kansallisuuteen, rotuun 
ja sukupuoleen liittyviä kysymyksiä. (Nyman 
2004.) 

Miten perinnetieteet sitten ovat reagoineet 
eläinkäänteeseen? Uudenlaista monilajista 
folkloristiikkaa ovat hahmotelleet erityisesti 
yhdysvaltalaiset Sabina Magliocco (2018a) ja 
Tok Thompson (2019). Molemmat nostavat 
edelläkävijänä esiin niin ikään yhdysvalta- 
laisen Jay Mechlingin, joka jo vuonna 1989 
julkaistussa artikkelissaan "Banana Cannon’ 
and Other Folk Traditions Between Human 
and Nonhuman Animals” toi esiin ihmisten ja 
eläinten yhteisen kulttuurisen käyttäytymisen 

mahdollisuuden. Mechling haastoi vakiintu- 
neen käsityksen folkloresta nimenomaan ih- 
misten ja ihmisryhmien välisenä kommuni- 
kaationa pohtimalla esimerkiksi leikkimistä 
lemmikkieläinten kanssa. Nämä leikit sisältä- 
vät tyypillisesti vuorovaikutusta ja toislajisen 
olennon toimijuuden huomioonottamista, ja 
ne muistuttavat usein aivan pienen lapsen 
kanssa leikittyjä leikkejä, kuten tavaroiden 
piilottaminen ja etsiminen. Mechling kysyikin, 
miksi vain lapsen kanssa leikityt leikit olisivat 
folklorea. Lisäksi hän huomautti, että lajien- 
välisessä leikissä on usein sanattoman kom- 
munikaation lisäksi kyse eräänlaisesta kahden 

olennon yhteen sovittautumisesta, jossa ko- 
konaisuus on enemmän kuin osiensa summa. 
(Mechling 1989.) Nämä ajatukset muistutta- 
vat Donna Harawayn (2008, 16—19) käsityksiä 
kumppanilajien yhdessä muotoutumisesta ja 
vastavuoroisista vaikutussuhteista.^ Mechlin- 
gin näkemykset jäivät kuitenkin vuosikymme- 
niksi vähälle huomiolle. 

Maglioccon (2018a, 3) mukaan Mechlingin 
avauksen merkitys oli siinä, että hän tarkasteli 
ihmisten ja eläinten välisiä suhteita esteettisen 
vernakulaarin kulttuurin muotona ja otti eläi- 
met toimijoina vakavasti. Thompson nostaa 
Mechlingin näkemyksiä esitellessään esille 
uusimmat luonnontieteellisen eläintutkimuk- 
sen tulokset, joiden mukaan monilla muilla- 
kin eläimillä kuin ihmisillä on kielellisiä ky- 
kyjä ja estetiikan tajua. Hänen mukaansa folk- 
loristiikan tehtävä voisi olla esteettisten per- 
formanssien tehtävien tutkiminen ”maapallon 
elollisten joukossa” ("in life on Earth”). Vaikka 
tämä tavoite kuulostaakin melko ylivoimaisel- 
ta, oleellista on, että Thompson muotoilee 
useita lähtökohtia, joiden pohjalta folkloris- 
tiikka voi ammentaa ja tuoda uusia näkö- 
kulmia ihmistieteelliseen eläintutkimukseen. 
Ensinnäkin perinteentutkimuksessa on kehi- 
tetty teorioita ja menetelmiä erilaisten kult- 
tuuristen performanssien tutkimukseen, niin 
aktuaalisissa tilanteissa esitettyjen kuin arkis- 
toitujenkin. Lisäksi perinneaineistojen typolo- 
gisoinnista on vankka kokemus, mille voi olla 
käyttöä myös toislajisten tuottamien aineis- 
tojen kohdalla. Toisekseen folkloristiikassa 
on painotettu informanttien näkemysten ja 
kulttuurin kunnioittamista. Alalla on usein 
työskennelty erilaisten vähemmistöryhmien 


kanssa, ja eläimillä jos keillä on myös vaikeuk- 
sia saada ääntään kuuluviin. Kolmanneksi 
Thompson nostaa esiin folkloristiikan kes- 
kittymisen sosiaalisissa suhteissa tapahtuviin 
kulttuurisiin esityksiin ja ehdottaa, että ym- 
märryksen näistä sosiaalisista suhteista voisi 
laajentaa koskemaan myös ei-inhimillisiä 
olentoja. (Thompson 2019, 3-15.) 

Uuden folkloristisen eläintutkimuksen pii- 
rissä on sen tuoreudesta huolimatta ehditty 
käsitellä jo monenlaisia aiheita nykypäivän 
sielueläinkäsityksistä (Hiiemäe 2019) karjan- 
hoidossa rakentuviin eläinsuhteisiin (Kaarlen- 
kaski 2012; 2014; 2016) ja käsityksiin lemmikki- 
eläinten tuonpuoleisesta elämästä (Magliocco 
2018b)." Yksi tutkimuksissa usein esiin nouse- 
vista teemoista on eläinten ymmärtäminen per- 
soonallisina yksilöinä ja jopa henkisinä olen- 
toina. Tässä yhteydessä on nostettu esiin uu- 
delleen tulkittua animismin käsitettä, joka 
ymmärretään kunnioittavana suhtautumisena 
kaikkeen elolliseen. Animismin voi nähdä onto- 
logisena ajattelutapana, jonka mukaan maa- 
ilma sisältää monenlaisia kommunikaatioon 
kykeneviä elollisia persoonia. Näistä vain osa 
on ihmisiä. (Harvey 2006; Thompson 2019, 
41-42.) Kuten Thompson on huomauttanut, 
länsimaiseen kulttuuriin kasvaneelle posthu- 
manistiset ajatukset ei-inhimillisistä olennoista 
aktiivisina toimijoina voivat tuntua vierailta, 
mutta monille alkuperäiskansoille esimerkiksi 
eläinten ja puiden tunnistaminen vuorovaiku- 
tukseen kykenevinä olentoina on ollut vallit- 
seva tapa hahmottaa maailmaa. Tällaisen ajat- 
telun voi nähdä eräänlaisena ”posthumanis- 
mina ennen posthumanismia”. Thompsonin 
mukaan länsimaisella tieteellä voisikin olla 

paljon opittavaa näiltä kulttuureilta. (Thomp- 
son 2019, 43-55.) 

Arkiajattelussa ja -käytänteissä eläinten 
kanssa kommunikointi on kuitenkin tavallista 
länsimaissakin: esimerkiksi lemmikkieläimille 
puhutaan ja niiden ajatellaan tavallisesti kuu- 
luvan perheeseen, ja niillä voidaan ajatella 
olevan jopa kuolemanjälkeistä elämää hen- 
kiolentoina. Tällaiset käsitykset ovat kiinnos- 
tavassa ristiriidassa länsimaiseen ajatteluun 
tyypillisesti liitetyn rationalismin kanssa. 
(Magliocco 2018b; ks. myös Lauren & Schuur- 
man 2017.) Kaarina Koski (2018, 319) onkin 
todennut, että länsimaisissa nyky-yhteiskun- 
nissa on kaksi keskeistä eläimiin liittyvää 
narratiivia: kertomus ihmisen hallinnasta ja 
kertomus vastavuoroisesta kunnioituksesta ja 
tasa-arvosta. 

Kansatieteellisessä tutkimuksessa ihmistie- 
teellisen eläintutkimuksen näkökulmia ovat 
Suomessa soveltaneet muun muassa Helena 
Ruotsala (2020) ja Jussi Lehtonen (2019). Ruot- 
sala on tarkastellut erityisesti porojen, poro- 
koirien ja ihmisten toimijuuksia ja niiden 
muutoksia poronhoitoyhteisöissä sekä näiden 
vuorovaikutusta arjessa. Lehtonen puolestaan 
on pohtinut, miten kenttätyötä voi tehdä yh- 
dessä eläimen kanssa. Hän on kirjoittanut, 
että kun eläimet ymmärretään hyödykkeiden 
sijasta kanssaeläjiksi, ne voidaan entistä sel- 
keämmin nähdä ”osana kulttuuriamme, käy- 
täntöjämme sekä yksilöllisiä ja henkilökoh- 
taisia arvojamme - -. Kun otamme eläimet 
enemmän osaksi tutkimusta sekä kohteina 
että lähteinä, tulemme tutkineeksi kulttuu- 
riamme entistä vahvemmin linkittyneenä 
arkielämään.” (Lehtonen 2019, 133.)" Mutta 

miten eläimiä voisi kuunnella, tulkita ja ottaa 
mukaan aineistojen tuottamiseen siten, että 
niille tehtäisiin oikeutta? Seuraavassa luvussa 
esittelen muutamia menetelmällisiä ratkaisuja, 
joista ihmistieteellisen eläintutkimuksen pii- 
rissä on keskusteltu. 


Metodisia mahdollisuuksia: monilajinen 
etnografia ja ”eläimen lukeminen” 
aineistoista 


Monitieteisyytensä takia ihmistieteellisessä 
eläintutkimuksessa ei ole vakiintunutta meto- 
dologiaa, vaan tutkijat tyypillisesti soveltavat 
taustatieteenalansa tutkimusmetodeja. Alan 
omia teorioita ja metodologista keskustelua 
on kuitenkin peräänkuulutettu (esim. Peder- 
sen 2014, 13; Dalke & Wels 2016). Perinnetie- 
teissä erilaiset etnografiset menetelmät, kuten 
haastattelut ja osallistuva havainnointi, ovat 
olleet paljon käytettyjä, mutta keskustelua 
monilajisesta etnografiasta on tähän mennessä 
käyty paljolti yhteiskuntatieteiden ja antropo- 
logian piirissä. Etnografisen tutkimuksen laa- 
jentaminen ei-inhimillisten olentojen tarkas- 
teluun voi olla yksi varteenotettava ratkaisu 
tutkimuksellisten näkökulmien laajentami- 
seen myös perinnetieteissä. 

Tammi, Leinonen, Hohti ja Rautio (2020, 
163) ovat esittäneet, että etnografia on ihmis- 
ten ja muiden eläinten suhteiden tarkasteluun 
sopiva lähestymistapa, koska se tarkastelee 
kielellisen kommunikaation lisäksi toimintaa. 
Monilajinen etnografia tai monilajinen tutki- 
mus viittaa sellaisiin lähestymistapoihin, jotka 
ottavat huomioon ihmisen erottamattomuu- 

den muista elämänmuodoista ja pyrkivät 
ulottamaan tutkimuksen pelkän inhimillisen 
kokemusmaailman ulkopuolelle (Bastian ym. 
2017; Hamilton & Taylor 2017, 119). Tällaisen 
metodisen lähestymistavan keskeisiä periaat- 
teita on toislajisten olentojen ymmärtäminen 
merkittävinä sosiaalisina toimijoina sen sijaan 
että ne nähtäisiin vain objekteina tai materiaa- 
lisina hyödykkeinä. Organisaatiotutkijat Lind- 
say Hamilton ja Nik Taylor ovat ehdottaneet, 
että tutkijoiden pitäisi pyrkiä haastamaan 
ihmisten ja muiden eläinten epätasa-arvoisia 
suhteita ja ottaa paremmin huomioon eläinten 
toimijuus. Koska eläimiä ei kuitenkaan voi 
haastatella, käytännössä monilajisia ympäris- 
töjä käsittelevät tutkijat yleensä keskustelevat 
eläinten kanssa toimivien ihmisten kanssa sen 
lisäksi että ihmisiä ja eläimiä havainnoidaan 
arkisissa tilanteissa (Hamilton & Taylor 2017, 
5» 57, 69, 82). Monilajisessa etnografiassa ko- 
rostuvat kohtaamiset, aistit ja affektiivisuus, ja 
se haastaa totuttuja ihmiskeskeisiä tapoja huo- 
mioida, katsoa, kuunnella ja kertoa (Tammi 
ym. 2020, 163—164).'3 

Osana post doc -tutkimustani olen tehnyt 
kenttätöitä, jotka pyrin toteuttamaan monila- 
jisen tutkimuksen suuntaviivojen mukaisesti 
(ks. Kaarlenkaski & Lonkila 2020). Vierailin 
yhdeksällä suomalaisella lypsykarjatilalla, 
jolla on käytössä lypsyrobotti, tavoitteenani 
selvittää lisääntyvän teknologian vaikutuksia 
karjanhoitotyön arkeen ja ihmisten ja eläinten 
suhteisiin. Haastatteluissa koetin esittää sellai- 
sia kysymyksiä, jotka johdattaisivat haastatel- 
tavia kertomaan lehmistä, niiden ominaisuuk- 
sista ja toiminnasta. Teemahaastattelun jälkeen 
kävin haastateltavan/haastateltavien kanssa 


navetassa, jossa havainnoin lehmien sekä ih- 
misten toimintaa ja materiaalista ympäristöä, 
mutta en varsinaisesti osallistunut karjanhoi- 
totöihin. Havainnoinnin moniaistisuus koros- 
tui navetassa, sillä siellä ei voi olla kiinnittä- 
mättä huomiota hajuihin, erilaisiin ihmisten, 
eläinten ja koneiden ääniin tai tuntoaistimuk- 
siin, kun vapaana pihatossa olevat lehmät tu- 
levat ”iholle”. Eläinten näkemisen ja huomi- 
oimisen ruumiillisina yksilöinä kasvottoman 
massan sijaan voikin nähdä eräänlaisena tut- 
kimusmetodina, josta Kathryn Gillespie (2016, 
576) on käyttänyt nimitystä ”todistaminen” 
(witnessing). Tämä vaikuttaa myös tiedontuot- 
tamisen prosesseihin ja tutkimusetiikkaan. 
Tutkimuseettiset kysymykset ja ihmisten ja 
muiden eläinten ristiriitaiset intressit onkin 
erityisen tärkeää ottaa huomioon monilajisis- 
sa tutkimustilanteissa. Usein tarvitaan kulloi- 
senkin tapauksen olosuhteiden ja osallistujien 
pohtimista ja näihin sovitettua tilanteista etiik- 
kaa. (Kaarlenkaski & Lonkila 2020, 32; Lon- 
kila 2021.) 

Kenttätyöaineistoni koostuivat äänitetyistä 
ja litteroiduista haastatteluista sekä navetta- 
käynneillä otetuista valokuvista, lyhyistä vi- 
deoista ja muistiinpanoista. Vaikka en viettänyt 
karjatiloilla etnografisen tutkimuksen tapaan 
pitkiä aikoja osallistuvaa havainnointia teh- 
den, navettakäynnit sekä ihmisten ja eläinten 
tarkkailu arkisessa ympäristössä vaikuttivat 
merkittävästi omaan ymmärrykseeni aihees- 
ta sekä siitä tekemiini tulkintoihin. Siitä huo- 
limatta, että haastatteluissa kuuluvat lähin- 
nä ihmisten äänet, naudat ovat omalla toimin- 
nallaan ja käytöksellään vaikuttaneet merkittä- 
västi sekä karjatilallisten että minun tekemiini 

tulkintoihin. Voi siis ajatella, että naudat ovat 
osallistuneet aineistojen tiedontuottamiseen 
(ks. Bastian ym. 2017, 5-6). Jussi Lehtosen 
kuvailemassa tutkimuksessa eläimen osallis- 
tuminen oli vielä konkreettisempaa, sillä siinä 
koira toimi ikään kuin yhtenä kanssatutkijana 
kartoitettaessa koirien avustajaeläimenä toi- 
mimisen ja eläinten käytettäväksi suunnitel- 
lun teknologian mahdollisuuksia. Tutkimusta 
pyrittiin tekemään koiran ehdoilla mahdollis- 
tamalle sille lepotaukoja ja ulkoiluhetkiä sil- 
loin, kun se tuntui niitä kaipaavan. (Lehtonen 
2019.) 

Kentällä eläimet voivat olla hyvin konkreet- 
tisesti läsnä ja osallistua toimintaan omalla 
panoksellaan, mutta entä kun tutkitaan teksti- 
aineistoja? Etnografisten menetelmien ohella 
esimerkiksi arkistoihin tallennettujen tekstien 
tutkiminen on ollut perinnetieteille ominaista. 
Yksi yleinen aineistojen tuottamismenetelmä 
ovat olleet kirjoituskutsut tai -keruut, joissa 
keskeisiä ovat kirjoittajien omakohtaiset tai 
muilta kuullut kokemukset (Pöysä 2021). Esi- 
merkiksi Suomalaisen Kirjallisuuden Seuran 
arkisto on 2000-luvulla järjestänyt useita eläin- 
teemaisia kirjoituskeruita, joita on käytetty 
myös ihmistieteellisen eläintutkimuksen ai- 
neistoina. Näissä tutkimuksissa kirjoituksia on 
tarkasteltu kulttuuristen mallien ja omakoh- 
taisten kokemusten risteyminä, joissa myös 
eläimen toimijuus ja subjektius tulevat näky- 
viin, toki ihmisen tulkitsemina ja kuvaamina. 
(Kaarlenkaski 2012; Leinonen 2013; Schuur- 
man & Lauren 2016; Lauren & Schuurman 
2017.) 

Vaikka eläinten kokemusten ja toiminnan 
tulkitseminen ihmisen tuottamasta tekstimate- 

riaalista aiheuttaa usein metodista pohdintaa, 
erityisiä hankaluuksia voi olla sellaisten arkis- 
to- ja muiden tekstiaineistojen kohdalla, joita 
ei alun perinkään ole tuotettu kuvaamaan 
ihmisten ja eläinten suhteita, vaan muita tar- 
koituksia varten. Omissa tutkimuksissani olen 
analysoinut muun muassa kansatieteellisiä ku- 
vauksia ja karjanhoito-oppaita sekä taika- ja 
loitsumuistiinpanoja 1800-1900-lukujen vaih- 
teesta. Esimerkiksi tarkastelemani kansatie- 
teelliset kuvaukset karjanhoidosta oli tarkoi- 
tettu kansatieteellisen sanakirjan materiaaliksi, 
joten ihmisten ja eläinten suhteiden tai eläi- 
men toimijuuden lukeminen niistä oli usein 
haasteellista. (Kaarlenkaski 2014; 2016; 2019.) 
Metodisesti olen pohtinut ”eläimen luke- 
mista” aineistoista, mitä voi verrata vastakar- 
vaan lukemiseen tai vastustavaan lukemiseen. 
Vastakarvaan lukemista on luonnehdittu kriit- 
tiseksi pyrkimykseksi ”lukea kirjoituksia nii- 
den alkuperäistä tarkoitusta ’vastaan’ ja paljas- 
taa niistä — — asioita, joita ne eivät pinnallisesti 
katsoen näytä sisältävän” (Lakomäki, Latvala 
& Laurén 2011, 12). Eläimen lukeminen "vasta- 
karvaan” tarkoittaa, että kiinnitetään erityistä 
huomiota pieniinkin aineiston yksityiskoh- 
tiin ja vihjeisiin, jotka voivat paljastaa jotakin 
eläimen toiminnasta ja kokemusmaailmasta. 
Tässä voi nähdä yhtymäkohtia kirjallisuuden- 
tutkija Karoliina Lummaan (2012, 280) poh- 
timaan ”olevaksi kertomiseen”, jota hän on 
kuvaillut subjektin ja objektin rajan purkami- 
seksi tai ”ajattelemiseksi objektista käsin”. 
Toisaalla hän on kuvannut posthumanistista 
lukemista tekstin luomisprosessissa mukana 
olleiden ei-inhimillisten voimien esiin kutsu- 
miseksi (Lummaa 2019, 50). Vaikka ihmisten 

on todennäköisesti mahdotonta päästä käsiksi 
”todelliseen”, ihmisen antamista merkityksis- 
tä riippumattomaan eläimen olemukseen 
(ks. Shapiro 2020, 821-824), olen taipuvainen 
ajattelemaan, että ihmisen tuottamiin eläin- 
representaatioihin voi virrata” jotakin ei-in- 
himillistä ja että näitä olevaksi kerrottuja mer- 
kityksiä voi niistä myös tulkita (Lummaa 2012). 

Vastakarvaan lukeminen kytkeytyy kiinte- 
ästi lähilukuun, jota on pohdittu myös eläin- 
historian metodina. Koska historialliset teks- 
tiaineistot ovat aina inhimillisiin lähtökohtiin 
sitoutuneita, niiden tarkasteluun on suositel- 
tu vielä tavanomaista tarkempaa lähteiden 
lukua ja erilaisista lähtökohdista tuotettujen 
aineistojen tarkastelua rinnatusten. (Latva & 
Lähdesmäki 2020, 24-30.) Historiantutkijat 
Sandra Swart ja Erica Fudge ovat pohtineet 
eläimen tekstuaalisten representaatioiden ja 
todellisen eläimen suhdetta. Heidän mukaan- 
sa on tärkeää nähdä retorisen ja materiaalisen 
tason kytkeytyminen toisiinsa, sillä eläimet 
ovat väistämättä myös fyysisiä olentoja. Kun 
nähdään, miten nämä tasot jatkuvasti vaikut- 
tavat toisiinsa, voidaan tehdä tulkintoja siitä, 
mitä ihmiset ajattelevat eläimistä, mutta myös 
määritellä uudelleen ihmisen paikkaa osana 
historiaa. (Fudge 2002, 5-11; Swart 2007, 276.) 

Myös eläimen näkökulman huomioimisen 
mahdollisuudesta on keskusteltu, ja ratkaisuik- 
si on ehdotettu esimerkiksi luonnontieteelli- 
sen tutkimuksen tuottaman tiedon hyödyntä- 
mistä sekä henkilökohtaista kanssakäymistä 
tutkittavana olevan eläinlajin kanssa. Lisäksi 
on mahdollista tarkastella esimerkiksi eläimen 
ruumiillisuuden kuvauksia ja tehdä niiden 
pohjalta päätelmiä sen kokemuksista: muun 


muassa sairaudet, arvet tai hankaumat kerto- 
vat omaa kieltään eläimen elämästä. (Latva & 
Lähdesmäki 2020, 34-35.) Jotkut tutkijat ovat 
huomauttaneet, että perinteiset ihmiskeskei- 
sistä lähtökohdista ammentavat tutkimus- 
menetelmät eivät välttämättä riitä eläimen 
kokemuksen tavoitteluun, ja tarjonneet rat- 
kaisuksi erilaisia kokeellisen kirjoittamisen ja 
monimediaisen taiteen keinoja (Tallberg ym. 
2020). Vaikka eläimen kokemusmaailman ta- 
voittaminen olisi mahdotonta, siihen pyrkimi- 
nen kuitenkin kannattaa, sillä toislajisten tuo- 
minen näkyvämmin tutkimukseen tuottaa 
kokonaisvaltaisemman kuvan maailmasta ja 
sen sosiaalisista suhteista (ks. Latva & Lähdes- 
mäki 2020, 34-35). 


Lopuksi 


Perinteentutkimuksessa ja sen lähialoilla eläi- 
met ovat pitkään olleet mukana osana kan- 
sankertomusten, mytologioiden, uskomusten 
ja arkielämän tutkimusta, mikä osoittaa eläin- 
ten monitasoisen merkityksen ihmisyhteisöil- 
le. Näitä aloja ei siis voi varsinaisesti syyttää 
eläinten unohtamisesta tai ”näkymättömyy- 
destä”, mistä on keskusteltu sosiologian pii- 
rissä (esim. Tuomivaara 2016, 116—117). Kuten 
Seppo Knuuttila (2009, 103) on huomauttanut, 
oppihistoriallisten tarkastelujen yleinen loppu- 
tulema kuitenkin on, että aiemmat tutkimus- 
tavat ja paradigmat ovat pelkistäneet ”koh- 
teensa liian harvapiirteisiksi”. Kulttuurisen 
kommunikaation rajaaminen pelkästään ih- 
misten ja ihmisryhmien keskuudessa tapah- 
tuvaksi on jättänyt pitkälti huomiotta eläinten 

toimijuuden ja vaikutuksen monilajisiin yh- 
teisöihin. Eläinrepresentaatioiden tarkastelu 
niiden ihmiselle tuottamien merkitysten nä- 
kökulmasta pitää osaltaan yllä luonnon ja 
kulttuurin vastakkainasettelua ja ihmisen val- 
ta-asemaa. Niinpä eläinkäänne haastaa myös 
perinteentutkijoita olemaan tietoisia siitä, että 
muutkin olennot kuin ihmiset voidaan nähdä 
osallisina yhteisöissä, kulttuurissa esityksissä 
ja kommunikaatiossa. Tokikaan tämä ei tar- 
koita sitä, että kaikkien alan tutkijoiden tulisi 
ryhtyä tutkimaan ihmisten ja eläinten suhteita 
ja vuorovaikutusta (ks. Hyvärinen 1998). 
Minkälaisen oman panoksen perinteentut- 
kijat sitten voisivat tuoda ihmistieteelliseen 
eläintutkimukseen? Thompsonin esiin nosta- 
ma ymmärrys kansanomaisista käsityksistä ja 
kulttuuristen ajattelutapojen historiallisista jat- 
kuvuuksista on yksi alan vahvuuksista, joka ei 
ole liialti tullut tähänastisessa eläintutkimuk- 
sessa esille. Lisäksi folkloristien ja kansatie- 
teilijöiden tyypillisesti käyttämät arkistoidut 
perinneaineistot voivat tarjota eläimiin aivan 
uusia näköaloja, jotka eivät toisenlaisissa läh- 
teissä välttämättä tule esille. Oleellista on, että 
näitä aineistoja tulkitaan uudenlaisesta näkö- 
kulmasta, jossa ihmisen keskeisyys siirretään 
syrjään ja annetaan tilaa myös ei-inhimillisille 
toimijoille ja sille, miten nämä toimijat vai- 
kuttavat olemuksellaan ja toiminnallaan niistä 
muodostuviin käsityksiin (esim. Kaarlenkaski 
2014; Seppä 2020a; 2020b). Etnografisiin me- 
netelmiin perehtyneille monilajisen etnogra- 

fian lähtökohtien soveltaminen lienee varsin 
luontevaa. Monissa tapauksissa sosiaalisissa 
suhteissa välittyvät kulttuuriset esitykset voi- 
daan nähdä monilajisina tuotoksina, joita on 
tarpeen tarkastella muutkin kuin inhimilliset 
toimijat huomioon ottaen. Tärkeää on myös, 
että eläintutkimusta tekevät perinteentutkijat 
keskustelevat tutkimuksestaan muiden ihmis- 
tieteellistä eläintutkimusta tekevien kanssa, 
jolloin tutkimusalan näkökulmat saavat laa- 
jemman yleisön ja niillä voi olla vaikutusta 
yleisempäänkin eläimistä käytävään keskus- 
teluun. 

Tällä hetkellä ihmisen suhde ympäristöönsä 
ja sen olentoihin on kenties polttavampi kuin 
koskaan. Ihmisen pyrkimys hallita luontoa 
ja eläimiä oman hyötynsä tavoittelussa on 
johtanut merkittäviin ympäristöongelmiin ja 
elonkirjon kapeutumiseen. Magliocco (2018a, 
2) on ehdottanut, että folklore voisi tarjota 
avaimia kehitettäessä kestävämpiä malleja 
ihmisten ja muiden eläinten suhteisiin. Perin- 
teentutkijoiden asema vernakulaarin kulttuu- 
rin ja käsitysten asiantuntijoina tarjoaa erin- 
omaisen mahdollisuuden tuoda esiin niitä 
kenties yllättäviäkin tilanteita, joissa ihmiset ja 
muut eläimet toimivat yhdessä tai tunnistavat 
toisensa persoonina ja subjekteina. Hallinnan 
ja vastavuoroisen kunnioituksen kertomukset 
tarvitsevat uusia tulkintoja, ja näiden kulttuu- 
risten kertomusten tarkastelussa riittää työtä 
myös perinteentutkijoille. 

toimintojen ymmärtämisessä (Shapiro 2020, 
800-801). 

Dalke ja Wels mainitsevat Evans-Pritchardin 
(1956) ja Geertzin (1973) tutkimukset. Heidän 

käsitellä myös eläimiin liittyviä moraalisia ja 
poliittisia kysymyksiä (Mullin 2002). 
Harawayn käsite companion species viittaa eläi- 
miin, jotka elävät ihmisen kanssa jatkuvassa 
vuorovaikutussuhteessa ja jotka osallistuvat sa- 
malla vastavuoroisesti suhteen rakentamiseen 

Aistikokemukset ja affektiivisuus arjen materiaalisen 


kulttuurin tutkimuksessa 


Esineet ja materiaalisuus ovat tärkeitä tutki- 
muskohteita useilla tieteenaloilla, esimerkiksi 
arkeologiassa, antropologiassa ja sosiologias- 
sa. Omalla tieteenalallamme etnologiassa 
esineiden tutkimusta voi luonnehtia keskei- 
seksi, alaa määritelleeksi aihealueeksi. Kuten 
tutkimukseen ylipäänsä, myös esineiden tar- 
kasteluun on vaikuttanut eri aikoina erilaiset 
tieteentekemisen ihanteet ja tieteenteoreet- 
tiset käänteet. Etnologiseen esinetutkimuk- 
seen haettiin 1900-luvun alkupuolella mallia 
luonnontieteistä, ja tutkimuksessa keskityttiin 
esineiden mittaamiseen, kategorisiin luokit- 
teluihin ja levinneisyyden selvittämiseen (ks. 
esim. Kiuru 2001; Roivainen 2016). Sittemmin 
siirryttiin tulkitsevaan materiaalisen kulttuu- 
rin tutkimukseen, jossa esineissä kiinnostavat 
erityisesti niihin liittyvät sosiokulttuuriset il- 
miöt ja niihin sisältyvät viestit, esimerkiksi pu- 
keutumisen kautta välittyvät arvot, normit ja 
identiteetit (esim. Sarantola-Weiss 2003; Leh- 
tinen 2005; Turunen 2011, Olsson 2011; Roivai- 
nen 2016). Yhteisenä nimittäjänä eri aikoina 
tehdyille etnologisille esinetutkimuksille on 
ollut kiinnostus ihmisten jokapäiväiseen ja 
”tavalliseen” elämään eli arkeen. Arjella viit- 

taamme ihmisen kokemusmaailmaan ja käsi- 
tyksiin tavallisuudesta. Se sisältää esimerkiksi 
sosiaalisia suhteita, materiaalisia ympäristöjä, 
paikkoja ja toiminnan tapoja, joissa on jota- 
kin toistuvaa. Arki on kulttuurista eli jaettua 
ja yhteistä toisten kanssa. Se mitä tavallinen 
arki kenellekin merkitsee, vaihtelee ajan, pai- 
kan ja sosiokulttuurisen ympäristön mukaan. 
Siten arki on myös prosessi. (Ks. Pink 2012; 
arjen käsitteestä ks. esim. Heller 1984 ja 2005.) 

Nykyisin etnologian alan tutkimuksissa, 
kuten usein ihmistieteissä yleisemminkin, tar- 
kastellaan kokemuksia. Myös sosiokulttuuris- 
ta materiaalisuutta koskevissa tutkimuksissa 
kokemukset ovat nousseet tärkeäksi tutkimus- 
kohteeksi (Thomas 2006; Ingold 2007). Tähän 
ovat vaikuttaneet alalla keskeiseksi noussut 
etnografinen metodologia ja niin sanottu 
refleksiivinen käänne (ks. Snellman 2003). 
Esineitä on tarkasteltu erilaisten merkitysten 
representaatioina. Niiden on katsottu heijas- 
tavan arvoja, asenteita ja muistoja, jotka liit- 
tyvät johonkin esineeseen yhdistyvään asiaan, 
esimerkiksi esineen omistaneeseen ihmiseen 
tai aiemmin elettyyn ajanjaksoon (esim. Paas- 
koski 2015; Korkiakangas 2001). Viime aikoi- 

na esinetutkimuksessa on koettu uudenlainen 
käänne, jossa representaation rinnalle ollaan 
nostamassa itse esineeseen kohdistettavien 
tunteiden ja aistikokemusten näkökulmaa. 
Tämä liittyy laajempaan ihmistieteissä vaikut- 
taneeseen tieteenteoreettiseen muutokseen, 
jossa korostuu affektiivinen, ei-kielellinen 
ja intuitiivinen tieto (mm. Clough & Halley 
2007; Koivunen 2010; Frykman & Povrzanovic 
Frykman 2016; Rinne ym. 2020). 
Affektitutkimus on mahdollistanut esinei- 
siin liittyvän tiedon tarkastelun uusilla tavoilla 
ja nostanut esille esineiden roolin toimijoina, 
joilla on vaikutusta kokemuksiimme. Tässä 
artikkelissa luomme aluksi katsauksen affekti- 
tutkimuksen näkökulmiin, joiden katsomme 
soveltuvan erityisesti esineiden ja materiaali- 
suuden tutkimukseen. Lisäksi esittelemme 
hiljattain aloittamamme tutkimushankkeen, 
jossa tarkastelemme materiaalisia ja aistimel- 
lisia muistoja sekä omaelämäkerrallisen mate- 
riaalisuuden käsitettä. Konkretisoimme tämän 
artikkelimme ja tutkimushankkeemme affek- 
teihin pohjautuvaa teoreettista viitekehystä 
tuomalla esiin tutkimusesimerkin eräästä esi- 
nesommitelmasta. Selvitämme näin, kuinka 
aistit, muistot ja niihin sidoksissa olevat affek- 
tiiviset kokemukset ovat vuorovaikutuksessa 
esineiden ja niihin kietoutuvien merkitysten, 
toiminnan ja kulttuuristen käsitysten kanssa. 


Affektiivinen käänne ja materiaalisen 
kulttuurin tutkimus 


Affektiivinen käänne on yhteydessä myös mui- 
hin 2000-luvun ihmistieteiden paradigmoihin, 


esimerkiksi uusmaterialismiin ja posthuma- 
nismiin, jotka ovat korostaneet ei-kielellisiä 
tietämisen tapoja vastapainona kielelliselle 
paradigmalle sekä painottaneet monenlais- 
ten ei-inhimillisten toimijoiden roolia kulttuu- 
risessa vuorovaikutuksessa (ks. esim. Miller 
2005; Jansen 2016; Kinnunen 2017). Edellä 
mainitut tieteenteoreettiset muutokset ovat 
vaikuttaneet erityisesti arkeologiseen ja ant- 
ropologiseen esinetutkimukseen, joissa on 
tarkasteltu esineiden biografiaa, toimijuutta 
ja ontologiaa (esim. Gosden 1999; Hoskins 
2006; Henare ym. 2007; Robb 2010). Sosiaali- 
antropologi Stef Jansenin mukaan (2016) af- 
fektiteorioissa on yhteyksiä esimerkiksi toi- 
mijaverkkoteoriaan (actor-network theory, ks. 
Latour 2005), jossa huomioidaan ei-inhimil- 
listen tekijöiden kuten esineiden vaikutusta 
todellisuuden rakentumisessa. Lisäksi hän yh- 
distää affektiivisen käänteen antropologiaan, 
jossa painotetaan ontologista lähestymistapaa 
tieteentekemiseen (Jansen 2016, 60). Paradig- 
man muutokset ovat vaikuttaneet tutkijoiden 
käsityksiin tarkasteltavan tiedon luonteesta, 
kuten siitä, millaiset tekijät vaikuttavat ihmis- 
ten sosiokulttuuriseen todellisuuteen. 
Etnologi Nils Giljen (2016, 31) mukaan kult- 
tuurintutkijoiden huomion kiinnittyminen 
kehoon ja tunteisiin on sidoksissa kiinnostuk- 
seen eksistentialismia ja subjektiivisuuden tut- 
kimusta kohtaan. Alaa on pitkään leimannut 
eräänlainen kognitiivinen vinouma, pyrkimys 
tarkastella rationaalisena pidettyä, tiedostet- 
tua, sanallistettua ja selkeästi todennettavissa 
olevaa. Tämä on merkinnyt tunteiden ja tun- 
temusten sivuuttamista kulttuuria tai kulttuu- 
risia ilmiöitä muokkaavina voimina. Ihmisten 

rationaaliseen tai kognitiiviseen puoleen kes- 
kittyvä ote ei kuitenkaan riitä aina selittämään 
subjektiivisia kokemuksia ja kulttuurista toi- 
mintaa (mts.; ks. myös Jansen 2016, 60-61). 
Esineet, affektit, tunteet ja tunnelmat ovat 
nousseet kiinnostuksen kohteiksi, kun karte- 
siolaisen vastakkainasettelun (mieli/ruumis, 
järki/tunne) sijaan on kiinnostuttu tiedoste- 
tun ja tiedostamattoman tai sanallisen ja ke- 
hollisen välisistä yhteyksistä ja vaikutuksista 
toisiinsa (ks. myös Frykman & Povrzanovié 
Frykman 2016, 12). Tästä näkökulmasta myös 
materiaalisuus, ruumiillisuus ja aistikokemuk- 
set sekä näiden tuottamat tunteet ja tuntemuk- 
set vaikuttavat ihmiseen ja hänen tapaansa 
ymmärtää kulttuurista ympäristöään. 

Usein affektiivinen käänne ymmärretään 
kiinnostukseksi etenkin tunteisiin (esim. Gilje 
2016; Povrzanovic Frykman 2016a). Tämä 
herättää kysymyksiä siitä, onko affektitut- 
kimus kiinnostusta nimenomaan tunteiden 
tutkimukseen, ja miten affektit ja tunteet oi- 
keastaan määritellään. Kysymyksiä on mah- 
dollista tarkastella keskittymällä itse affektin 
määritelmään, tai tarkemmin sanottuna mää- 
ritelmiin, sillä affekti on käsite, jolle ei ole 
olemassa yhtä tiettyä yhteisesti hyväksyttyä 
määritelmää. Sen merkitys vaihtelee eri tie- 
teenalojen ja painotusten mukaan. Affekti-teo- 
reetikot edustavat esimerkiksi sosiaalipsyko- 
logiaa (esim. Wetherell 2015), filosofiaa (esim. 
Massumi 2004; Deleuze & Ouattari 1987) sekä 
feminististä tutkimusta (esim. Ahmed 2014). 
Vaikka affekteja käsitellään samassa yhteydes- 
sä tai toisinaan lähes samassa merkityksessä 
tunteiden kanssa, affektien voi ajatella olevan 
myös tunteista erillisiä asioita. Kulttuurintut- 

kimuksen näkökulmasta tunteiden voi käsit- 
tää olevan ”reflektoituneita, kulttuurisesti ra- 
kentuneita ja nimettyjä” (Rinne ym. 2020, 8; 
ks. myös Suopajärvi ym. 2019). Ne voidaan 
mieltää affektin havaituksi ja tiedostetuksi 
muodoksi. Näin hahmotettuna affekti määrit- 
tyy tunnetta edeltäväksi reaktioksi, joka ei ole 
kulttuurinen, sosiaalinen tai sanallistettavissa 
oleva asia (Norman 2004, 11; Jansen 2016, 59). 
Aina affekteja ja tunteita ei kuitenkaan eroteta 
toisistaan, vaan affektiivisen kokemuksen voi 
ajatella yhdistävän ruumiillisuutta ja kulttuu- 
risia käsityksiä tai arvoja (Ahmed 2010; Wet- 
herell 2012, 4; ks. Rinne ym. 2020, 9). Esimer- 
kiksi Sara Ahmedin (2010, 230-232) mukaan 
käytännön arjessa emootiot, tuntemukset ja 
reaktiot liukuvat ja takertuvat toisiinsa, ja ovat 
siksi vaikuttavia, ”tahmeita” ja ”tarttuvia” (ks. 
myös Suopajärvi ym. 2019). Määrittelyssä on- 
kin tärkeää pohtia, tarkoitetaanko affektilla 
koettua vaikutusta vai liikettä ja prosessia. 
Jos ja kun affektit viittaavat johonkin tiedos- 
tamattomaan ja monitahoiseen prosessiin ja 
liikkeeseen, ne myös pakenevat sanallistamis- 
ta. Tämän vuoksi niitä ei voi määritellä täs- 
mällisesti. Erilaisille määritelmille on yhteis- 
tä ymmärrys siitä, että affekti viittaa inten- 
siivisyyteen tai tiedostamattomaan intensiivi- 
syyden kokemukseen (Frykman & Povrzanovié 
Frykman 2016, 10). Materiaalisen kulttuurin 
tutkimuksen kontekstissa se viittaa myös kes- 
keisesti aistivaan kehoon. Affektin voi ymmär- 
tää esimerkiksi ympärillämme vaikuttavina 
prosesseina, jotka saavat meissä aikaan jota- 
kin: reaktioita ja tuntemuksia, jotka voivat olla 
samalla sekä epämääräisiä että vaikuttavia. 
Koska affektiivista kokemusta on vaikea tai 

mahdoton pukea sanoiksi, siihen viitataan toi- 
sinaan sanalla ”jokin” (mt. 10-11; ks. myös Ka- 
jander 2021, tulossa). Esimerkiksi tietty paikka 
voi olla ”jotenkin” erityinen, tai viehättävässä 
ihmisessä tai esineessä voi olla ”sitä jotakin”, 
ilman että siitä seuraavaa tunnetta osataan se- 
littää (ks. Kajander 2021, tulossa). Kiinnitym- 
me tässä tekstissä näkökulmaan, joka korostaa 
affektien yhdistävän ruumiillisia ja aistimel- 
lisia kokemuksia sekä kulttuurisia käsityksiä 
(ks. Wetherell ym. 2018). Tämän näkemyksen 
mukaan sekä aistiva keho ja materiaalinen 
ympäristö että kulttuuriset käsitykset ja arvot 
ohjaavat affektiivisia reaktioita ja sitä, kuinka 
erilaiset tilanteet, ympäristöt tai esineet mer- 
kityksellistyvät. Esimerkiksi eri kehoilla on 
vaihtelevat mahdollisuudet ja valmiudet aistia 
”sitä jotain”, ja nämä mahdollisuudet ja val- 
miudet ovat sidoksissa myös aikaan, paikkaan, 
kulttuurisiin ja yhteiskunnallisiin rakenteisiin 
sekä merkityksenantoihin (mt.). 

Viime aikoina muistitietotutkijat, kulttuuri- 
historioitsijat ja arjen tutkimukseen kiinnit- 
tyvät sosiologit ovat tarkastelleet, miten esi- 
neisiin ja materiaalisuuteen liittyviä aistikoke- 
muksia ja -muistoja voisi tutkia ja tulkita. Muis- 
titietotutkimuksessa on muun muassa pohdit- 
tu, miten esineet ja materiaalisuus ilmentyvät 
kerronnassa tai toimivat muistelun herättäjinä 
hyödyntäen muun muassa affektitutkimusta, 
kulttuurista muistintutkimusta ja uusmate- 
rialistisia teorioita (DeNardi 2016; Kuusisto- 
Arponen & Savolainen 2016; Koskinen-Koi- 
visto & Thomas 2016; Green & Luscombe 
2019; Savolainen ym. 2020, 76). Muistin eri 
ulottuvuudet kuten ruumiilliset ja aisteihin 
kiinnittyvät muistot ovat avanneet uusia näkö- 


kulmia esimerkiksi sotakokemusten kerron- 
taan (ks. DeNardi 2014 ja 2016) sekä sota-ai- 
kaan kiinnittyviin lapsuusmuistoihin (esim. 
Kuusisto-Arponen & Savolainen 2016; Koski- 
nen-Koivisto & Seitsonen 2019). Sosiologiassa 
ja historiantutkimuksessa esineitä ja materiaa- 
lisuutta on tutkittu esimerkiksi sukupuolen, 
teknologian ja ruumiillisuuden näkökulmista 
sekä osana arjen järjestystä (ks. esim. Mäki- 
kalli 2010, 9-12; Kinnunen 2017). Esineet, ruu- 
miillisuus ja materiaalisuus on nostettu esiin 
myös kulttuurihistorian tutkimuksissa, joissa 
analysoidaan jotakin ryhmää, aikakautta tai 
kulttuurista ilmiötä ja arkisia ruumiillisia käy- 
tänteitä kuten pyöräilyä (ks. esim. Tuomaala 
2009; Männistö-Funk 2020). Tutkijat eri aloilla 
ovat huomanneet, että esineisiin yhdistetään 
käsityksiä luonnollisuudesta, tarkoituksenmu- 
kaisuudesta ja toimivuudesta, jotka omaksu- 
taan kulttuuristen normien ja arvojen myötä. 
Uutuudet ja muutokset materiaalisessa kult- 
tuurissa saattavat toisinaan herättää ärtymyk- 
sen tunteita, sillä ne kyseenalaistavat tuttuja 
ja usein oikeiksi tai luonnollisiksi koettuja 
toiminnan tapoja (Starre 2015, 29). Esineet 
voidaan näin nähdä kappaleina, jotka edus- 
tavat jotakin sosiaalista ja kulttuurista; niiden 
kautta voidaan etsiä tietoa ihmisten toimin- 
nasta, käsityksistä ja kokemuksista (ks. myös 
Turunen 2011). 

Toisinaan tutkimus kuitenkin ohittaa sen to- 
siasian, että esineet eivät vain edusta, heijasta 
tai representoi jotakin, vaan ne myös vaikut- 
tavat meihin eri tavoin olemassaolollaan ja 
materiaalisuudellaan (representatiivisuuden 
kritiikistä ks. esim. Henare ym. 2007). Affek- 
tiivinen käänne materiaalisen kulttuurin tut- 

kimuksessa haastaakin esineiden välineelli- 
syyteen ja representatiivisuuteen keskittyvää 
tulkinnan tapaa, joskaan se ei kokonaan hyl- 
kääkään sitä. Affektiivisen tulkintakehyksen 
myötä esineitä ei kuitenkaan ajatella enää vain 
välineinä, joiden taustalta löytyy kulttuurisia 
merkityksiä ja käytänteitä, vaan merkitysten 
rakentumisen aktiivisina osina ja toimijoina 
(ks. esim. Hoskins 2006; Robb 2010). Osana 
elettyjä kokemuksia ja muistoja ne vaikuttavat 
meihin ja käsityksiimme esimerkiksi siitä, mi- 
ten voimme toimia ja tehdä asioita, keitä olem- 
me ja mistä tulemme (ks. esim. Tolia-Kelly 
2004; Povrzanovié Frykman 2016a; Korjonen- 
Kuusipuro & Kuusisto 2019). Esineillà on li- 
sáksi vaikutusta aistihavaintoihimme ja nii- 
hin liittyviin tunnelmiin (atmospheres, ks. esim. 
Pink ym. 2014), joita pidämme luonnollisina 
tai oikeanlaisina, tuttuina ja vieraina tai miel- 
lyttävinä ja epämiellyttävinä. Tunnelman kä- 
sitteessä fyysinen ja materiaalinen yhdistyy ai- 
neettomaan ja abstraktiin (ks. myös Kajander 
2021, tulossa). 

Esineisiin liittyvien affektiivisten kokemus- 
ten tutkimuksessa on haasteensa. Kuten tote- 
simme edellä, affekti pakenee sanallistamista, 
ja tiedostettuna ja sanoitettuna se hahmottuu 
tunteeksi. Antropologi Elspeth Probynin 
(2010) mukaan kulttuurintutkijalle on tärkeää 
nimetä tunteita ja tarkastella niiden vaikutuk- 
sia. Tunteet ohjaavat toiminnan tapoja sekä 
kulttuurisia käsityksiä oikeasta ja väärästä 
Affektien kulttuurisidonnaisuus ilmenee siis 
siinä, miten tunteita sanallistetaan ja miten 
tunteet muodostuvat osana yksilön ja kulttuu- 
rin välistä vuorovaikutusta (esim. Beatty 2010; 
Marander-Eklund & Illman 2007; Rosaldo 

1984). Tunteiden lisäksi on kuitenkin tärkeää 
kiinnittää huomiota aistivaan kehoon, joka 
esinetutkimuksessa on myös aiemmin pitkäl- 
ti sivuutettu. Tästä näkökulmasta affektiivi- 
suuden näkökulma ei tarkoita vain tunteiden 
tutkimusta. Sara Ahmedin mukaan (2014; ks. 
myös Massumi 2004) affekti tarkoittaa "mah- 
dollisuutta liikuttaa ja tulla liikutetuksi”. Af- 
fekti-tutkimuksessa onkin olennaista huomi- 
oida sekä tunteiden kulttuurinen ja kielellinen 
että ruumiillinen ja kokemuksellinen puoli 
(Nikunen 2013, 17). Kun tunteet ymmärretään 
jaettuina, kulttuurisina ja kielellisinä, vaikut- 
taa kulttuurinen ulottuvuus siihen, miten tun- 
teita koetaan, miltä ne ruumiillisesti tuntuvat 
ja miten niitä ilmaistaan sekä kielellisesti että 
ruumiillisesti (esim. Nikunen 2013; Timm 
Knudsen & Stage 2015). 


Kodin esineet esimerkkinä affektiivisista 
esinesuhteista 


Sovellamme itse parhaillamme affektitutki- 
musta meneillään olevassa SENSOMEMO- 
tutkimusprojektissamme, jossa tarkastelem- 
me esineisiin liittyviä tunteita, tunnelmia ja af- 
fektiivisuutta.' Keskitymme erityisesti kotien 
muistoesineisiin ja siihen, miten ne luovat 
kodikkuutta ja kuulumisen tunnetta. Kysym- 
me, miten muistot, aistit ja materiaalisuus kie- 
toutuvat yhteen arjen esinesuhteissa ja miten 
merkityksellisiksi nousseet esineet vaikuttavat 
meihin ja kotiemme tunnelmiin. Lähestym- 
me esineitä kodin rakentamisen osina, ja ha- 
vainnoimalla, millaisia esineitä pidetään esillä 
kodeissa ja millaisia esinekokonaisuuksia ko- 

Muistoesineet vitriinikaapissa. Kuva Eerika Koskinen-Koivisto, 2019. 


deista löytyy. Pyrimme pääsemään tutkimuk- 
sessa käsiksi siihen, millaisia aistikokemusten 
ja muistojen kerroksia esineisiin liittyy. Tut- 
kimuksissamme keskeistä on siis tarkastella 
esineiden ja elämänhistorian yhteen kietoutu- 
mista ja pohtia esineiden vaikutusta arjessa ja 
eri elämäntilanteissa. Sen sijaan, että kysymys 
olisi vain esimerkiksi esineiden välittämistä 
kulttuurisista arvoista tai identiteeteistä, huo- 
miomme kohdistuu itse esineisiin ja niiden 
tuottamiin kokemuksiin. Kiinnitämme tutki- 
muksemme muuton kontekstiin: ihmisiin, jot- 
ka ovat muuttamassa tai ovat muuttaneet uu- 
teen kotiin. Oletamme, että esineet, jotka kul- 
kevat mukana eri elämänvaiheissa, sekä yllä- 
pitävät olemassa olevia identiteettejä että mah- 
dollistavat kiinnittymisen uuteen ympäristöön. 

Tutkimusprojektimme tavoitteena on kehit- 
tää menetelmällisiä välineitä affektiivisten esi- 


nesuhteiden ja niihin liittyvien ruumiillisten 
kokemusten tarkasteluun. Hyödynnämme 
tutkimuksessamme visuaalisia aineistoja ku- 
ten esimerkiksi valokuvia esineistä ja esine- 
kokonaisuuksista haastateltaviemme kodeissa. 
Tarkastelemme tutkimusryhmässämme myös 
omia esinesuhteitamme ja aistikokemuksiam- 
me, sillä aistiva havainnointi ja sen refleksii- 
vinen tarkastelu toimivat keskeisinä ruumiil- 
lisen aistitiedon kanavina ja menetelminä (ks. 
Pink 2009, 38-40; Koskinen Koivisto & Lehto- 
vaara 2020). 

Havainnollistamme tutkimusotettamme 
analysoimalla oheista valokuvaa vitriinikaa- 
pissa esillä olevasta esinekokoelmasta. Valo- 
kuva on otettu sommitelmasta, joka on esillä 
perheen olohuoneen vitriinikaapissa. Siinä 
olevat esineet ovat varsin tutun oloisia; van- 
hoja kehystettyjä valokuvia, jotka ovat sijoitet- 

tuna näkyvälle paikalle vitriinikaapin hyllylle 
muiden koriste-esineiden ja suvulta perittyjen 
astioiden läheisyyteen. Tämänkaltaiset esi- 
neet ja sommitelmat ovat selvästi johonkin 
taustaan, muistoihin ja identiteettiin liittyviä, 
mutta niiden esille asettamista saattaa olla 
vaikeaa selittää. Niihin voi kuulua esineitä, 
joille ei enää ole muuta käyttöä, mutta niitä 
ei haluta myöskään heittää pois. Tutkimus- 
hankkeessamme kiinnitämme huomion juuri 
tämänkaltaisiin esineyhdistelmiin ja kysym- 
me, miten ne vaikuttavat esille asettajaan, 
muuhun perheeseen tai mahdollisesti kylään 
tuleviin vieraisiin. Kysymme haastateltavilta, 
millaisia tarinoita ja aistimuistoja esineisiin 
liittyy ja miksi niistä on tullut tärkeitä. Lisäksi 
tiedustelemme muistoesineiden käsittelystä ja 
asettelusta: Kosketetaanko esineitä? Ovatko 
ne olleet aiemmin esillä ja toimisivatko ne 
erillisinä esineinä? Onko muistoesineiden 
tärkeää olla esillä osana muunlaista esineis- 
töä? Luovatko ne tietynlaista tunnelmaa, ja 
jos, millaista? Esineet voidaan asettaa ja liittää 
erilaisiin esinekokoelmiin juuri fyysisten omi- 
naisuuksiensa johdosta tai ne voidaan kokea 
sopimattomiksi kodin tunnelmaan. Onkin 
kiinnostavaa, miksi juuri tietyt esineet pide- 
tään ja miksi ne päätyvät muistoesineiksi, kun 
taas toiset hylätään ja poistetaan. 

Arkisista käyttöesineistä ei yleensä ole tapa- 
na puhua tavoilla, jotka keskittyisivät aisteihin, 
tuntemuksiin ja tunteisiin (ks. Ehn ym. 2016, 
6-7). Monet esineet mielletään usein käytän- 
nön tarkoituksia palveleviksi objekteiksi tai 
työkaluiksi, joiden olemassaoloon ja käyt- 
töön ei kiinnitetä huomiota, ennen kuin ne 
lakkaavat toimimasta tai olemasta tarpeellisia. 

Arkiset esineet ja käyttötavarat ovat kuiten- 
kin läsnä ja vaikuttavat toimintaamme monin 
tavoin: ne esimerkiksi luovat jatkuvuutta yli 
ajan ja paikan sekä muokkaavat arkisia ryt- 
mejä ja rutiineja (Dudley 2010; Povrzanovié 
Frykman 2016b). Kun arkisista esineistä kuten 
astioista tulee muistoesineitä, niihin liitetään 
erilaisia symbolisia merkityksiä, tunteita ja 
muistoja. Sama esine voi vaihtaa rooliaan 
elämänkaarensa aikana, ja se voi toimia esi- 
merkiksi käyttöesineenä, koriste-esineenä, 
muistoesineenä ja lopulta myös merkitykset- 
tömänä ylijäämänä ja taakkana, hävitettävänä 
jätteenä. Muistoesineet ja valokuvat puoles- 
taan ovat symbolisia ja ne asetetaan näytille 
tietoisesti. Valokuvat ovat esineenä erityisiä, 
sillä niissä mennyt aika toistuu fyysisenä ja 
materiaalisena jatkumona (Hirsch 1997, 5-6). 
Niissä on usein myös läsnä pois mennyt ja 
kadonnut, elämä ja kuolema (mt. 5, 19-20; 
Savolainen ym. 2020). Kehystäminen ja esille 
asettaminen korostavat puolestaan valoku- 
vien ja erityisesti muotokuvissa esiintyvien 
ihmisten läsnäoloa ajallisista ja maantieteel- 
lisistä etäisyyksistä huolimatta (Alonso Rey 
2016). Näiden symbolisten merkitysten lisäksi 
kaikilla esineillä on myös esteettinen ja fyysi- 
nen ulottuvuus, joka vaikuttaa siihen, miten 
niitä käsitellään ja asetetaan esille. 
Viimeaikainen tutkimus muistoesineiden 
affektiivisuudesta on osoittanut, ettei säilytet- 
tävien tai hävitettävien esineiden valikointi 
ole aina tietoista, vaan usein varsin sattuman- 
varaista (ks. esim. Huhn 2018). Tutkimushank- 
keemme pyrkii kuitenkin osoittamaan, että 
se, mikä usein vaikuttaa sattumanvaraiselta 
liittyy juuri esineen herättämiin ruumiillisiin 

aistimuistoihin, jotka eivät ole läheskään aina 
kielellistettävissä. Tämän vuoksi tarvitsemme 
avuksemme vahvaa käsitteellistä ja teoreettista 
otetta saadaksemme esineisiin liittyvistä tunne- 
ja aistikokemuksista kiinni. Edellä mainittuja 
kysymyksiä on mahdollista purkaa auki esimer- 
kiksi kahden tutkimushankkeessamme kes- 
keisen käsitteen, omaelämäkerrallisen materiaa- 
lisuuden ja tunnelman kautta (ks. Koskinen- 
Koivisto 2022, tulossa; Kajander 2021, tulossa). 
Näitä käsitteitä on käytetty erillään toisistaan 
elämäkerrallisuuteen ja muistitietoon keskit- 
tyvässä tutkimuksessa (ks. esim. DeNardi 
2016) ja aistietnografiaa soveltavassa antropo- 
logisessa tutkimuksessa (esim. Pink ym. 2014), 
mutta tutkimushankkeessamme tuomme kä- 
sitteet yhteen korostamaan esinesuhteiden 
elämänhistoriallisia ja ruumiillisia kerroksia. 
Tunnelman käsite myös korostaa esineisiin 
liittyvää valikointia: muistoesineiden säilyttä- 
misen lisäksi on tärkeää kiinnittää huomiota 
esineiden esille panoon ja läsnäoloon kodeis- 
sa (ks. esim. Kajander 2021, tulossa). 


Esineisiin kietoutuva 
omaelämäkerrallisuus ja tunnelma 


Omaelämäkerrallinen materiaalisuus on kä- 
site, jonka takana on ajatus esineiden ja elä- 
mänhistorian ontologisesta yhteen kietoutu- 
misesta (Hoskins 1998, 2; De Nardi 2016, 
120). Omaelämäkerrallinen materiaalisuus 
tiivistyy usein kotiin ja sen esinekokoelmiin, 
erityisesti esineisiin, jotka välittävät tietoa 
omasta taustasta kuten suvusta, lapsuudesta 
ja kotipaikasta sekä henkilökohtaisiin doku- 


mentteihin kuten päiväkirjoihin, kirjeisiin ja 
valokuviin (esim. DeNardi 2016). Elämänhis- 
toriaan liittyvien esineiden kohdalla ei aina 
ole kyse olemassa olevista ja säilyneistä esi- 
neistä, vaan tärkeiden esineiden merkitys ja 
läsnäolo voivat välittyä myös kertomuksissa 
ja niihin sisältyvissä materiaalisissa yksityis- 
kohdissa sekä ruumiillisissa aistimuistoissa (ks. 
esim. Kuusisto-Arponen & Savolainen 2016; 
Koskinen-Koivisto & Seitsonen 2019). 

Eräs ilmentymä omaelämäkerrallisesta ma- 
teriaalisuudesta ovat kehystetyt esillä olevat 
valokuvat. Ne kulkevat usein suvussa ja nii- 
hin liittyy omakohtaisten kokemusten lisäksi 
ylisukupolvisia muistoja ja identiteettien jat- 
kumoita (ks. esim. Alonso Rey 2016; Koski- 
nen-Koivisto 2022, tulossa). Valokuvien mer- 
kitys voi olla erityinen esimerkiksi silloin, kun 
ne tuovat näkyväksi ja läsnä olevaksi poissa- 
olevan, esimerkiksi jo edesmenneen sukulai- 
sen tai kaukana toisessa maassa sijaitsevan, 
mahdollisesti jo puretun tai muille siirtyneen 
lapsuudenkodin (Alonso Rey 2016). Yllä mai- 
nitsemamme esimerkkivalokuvan kehystetyt 
nuoruudenkuvat ovat tämän tekstin toisen 
kirjoittajan, Koskinen-Koiviston isovanhem- 
pien nuoruuskuvia. Esinekokoelma on asetet- 
tu isovanhemmilta perittyyn vitriinikaappiin 
keskeisellä paikalla Koskinen-Koiviston ko- 
din olohuonetta. Vitriinikaappi tuo näkyväk- 
si ja läsnä olevaksi aikaisempien sukupolvien 
elämää, ja liittää sen osaksi ylisukupolvista 
ja moniaikaista kerrostumaa. Esillä ollessaan 
sen esineet myös herättävät keskustelua. Esi- 
merkiksi kyläillessään Koskinen-Koivistojen 
luona tämän tekstin toinen kirjoittaja on kiin- 
nittänyt kyseisiin esineisiin huomiota, ja kysy- 

nyt mistä kuvat, jääkarhu ja lasilintu ovat pe- 
räisin. Niistä puhuminen on näin tuonut esille 
Koskinen-Koiviston taustaa ja suvun tarinaa 
myös ulospäin, kodin ulkopuolelle. Esineisiin 
liittyvä omaelämäkerrallinen materiaalisuus 
liittyykin usein omistajan elämänkertomuk- 
sen vahvistamiseen ja näkyväksi tekemiseen. 
Samalla kun valokuvan esineet toimivat sisus- 
tuselementteinä ja koristeina, ne vaikuttavat 
kodikkuuden ja kotiutumisen tunteisiin, he- 
rättävät keskustelua ja saavat omistajansa 
kertomaan uudelleen niiden taustalla olevaa 
kertomusta. 

Kuvassa näkyvien ja vastaavien kotiin esil- 
le asetettujen esineiden sekä niistä sommitel- 
tujen kokonaisuuksien voi ajatella myös luo- 
van tunnelmaa. Sen kautta tarkastelemme 
tutkimushankkeessamme esineisiin liittyviä 
mutta usein sanallistamatta jääviä tunne- ja 
aistikokemuksia (ks. Frykman & Povrzanovié 
Frykman 2016, 10-11). Tunnelma on arkikie- 
lisenä ilmaisuna paljon käytetty. Esimerkiksi 
paikassa tai tilanteessa voi olla ”hyvä fiilis” 
tai jonkin tapahtuman tai ihmisen voidaan 
sanoa muuttavan tunnelmaa. Se voi ”jäätyä” 
tai olla "làmmin". Tunnelma voidaan kuiten- 
kin tutkimuksellisena käsitteenä ymmärtää 
asiaksi, joka on läsnä erilaisissa muodoissaan 
jatkuvasti. Tunnelman voi määritellä asiaksi, 
joka ei ole representatiivinen ja jonka olemas- 
saoloa tai olomuotoa on vaikeaa osoittaa tar- 
kasti (Pink ym. 2014). Se on kuitenkin aina 
sidoksissa ihmisiin, paikkoihin ja asioihin/esi- 
neisiin (things). Tunnelma kokoaakin yhteen 
erilaisia materiaalisia, aineettomia, sosiaalisia 
ja affektiivisia asioita ja prosesseja, jotka voi- 
vat tuottaa erilaisia tunteita. Se on myös so- 

siaalista, ja voidaan jakaa ja ymmärtää yhdes- 
sä toisten ihmisen kanssa. Samalla eri ihmiset 
voivat kuitenkin kokea tunnelman eri tavoin, 
sillä siihen liittyvä materiaalisuuden kokemus 
on sidoksissa aiempiin kokemuksiin ja muis- 
toihin sekä merkitystenantoihin. Tunnelman 
kokeminen kertoo meille, onko läsnä oleva 
”jokin” positiivista tai negatiivista, pielessä tai 
kohdallaan, kutsuvaa tai torjuvaa. (Pink ym. 
2014, 353-354-) 

Tunnelman voi siis ymmärtää olevan läsnä 
jatkuvasti, useina erilaisina yhtäaikaisina 
asioina tai tunnelmina, jotka ovat jatkuvasti 
ympärillämme ja joiden läpi kuljemme arjes- 
samme ajattelematta tai tiedostamatta asiaa 
sen kummemmin. Jos tunnelmassa on jotakin, 
joka poikkeaa totutusta, se saa meidät reagoi- 
maan. Lisäksi tunnelmaa voi ajatella asiana, 
johon voi vaikuttaa juuri materiaalisilla ele- 
menteillä. Ajatus tunnelmasta tehtynä tai la- 
vastettuna (Pink ym. käyttävät sanaa staged: 
2014, 353) asiana on esineiden ja oman tut- 
kimusprojektimme näkökulmasta kiinnostava 
ja tärkeä huomio. Esineillä on mahdollista ra- 
kentaa tunnelmaa esimerkiksi sisustamalla ko- 
tia tavalla, joka pyrkii harmoniaan, lämpöön 
ja turvallisuuteen (ks. esim. Bille 2015; Linnet 
2011). Esimerkkikuvamme esinekokoelma on 
koostettu harmoniseksi: siinä on kaksi kuvaa 
ja kaksi esinettä. Kuvassa olevista muistoesi- 
neistä toinen, posliinijääkarhu, on peräisin 
isovanhempien kodista, ja se on aikanaan ol- 
lut esillä heidän olohuoneessaan. Toinen esine 
puolestaan on Koskinen-Koiviston äidinäidin 
koriste-esine ja valittu mukaan tasapainotta- 
maan asetelmaa ja tuomaan mukaan toisen 
suvun läsnäolon. 

Esineiden lisäksi tunnelmaan vaikuttavat 
myös muut materiaaliset seikat kuten lämpö- 
tila, tuoksut ja valaistus. Tällaisessa rakentami- 
sessa affektiivinen ja representatiivinen ovat 
läsnä samanaikaisesti. Tilaan ja sen tunnel- 
maan liittyvät aistikokemukset voivat saada 
meidät havainnoimaan sitä, houkuttaako se 
asettumaan peremmälle vai käännymmekö 
tilasta mieluummin pois, tai tuntuuko se luon- 
nolliselta tai keinotekoiselta. Tutkimushank- 
keessa analysoimme, millaiset esineet pääse- 
vät esille kodeissa, ja miksi eri esineet tuntuvat 
kodikasta tunnelmaa luovilta. Olemme tie- 
toisia siitä, että kodikkuuden kokeminen ja 
ideaali ovat sidoksissa kulttuurisiin arvoihin ja 
ihanteisiin. Esimerkiksi pohjoismaisissa kes- 
kiluokkaisissa kodeissa luodaan usein kodik- 
kuutta yksilöllisiksi mielletyillä esineillä, joi- 
den ajatellaan poikkeavan massatuotannosta 
tai edustavan jotakin perinteistä. Näitä voivat 
olla luonnollisiksi mielletyt sisustusmateriaalit 
kuten puu tai pellava sekä suvussa kulkeneet 
muistoesineet (Linnet 2011, 35; ks. myös So- 
ronen 2014, 926). Myös valokuvat voidaan 
ajatella tämänkaltaisiksi yksilöllisyyden il- 
mauksiksi, joiden kautta haetaan tietynlaista 
emotionaalista ilmapiiriä. Lisäksi esimerkki- 
valokuvassamme esiintyvät edesmenneiden 
sukulaisten, tässä tapauksessa isovanhempien 
kuvat, tuovat esiin kulttuurisia arvoja ja ihan- 
teita. Kehystetyt valokuvat ovat teollisessa 
yhteisössä asuneiden sukulaisten kuvia, jotka 
ilmentävät sinne sijoittuvia juuria ja perheen 
sosiaaliseen nousuun liittyvää taustaa. Kuvan 
esineet eivät vain välitä tai heijasta niihin lii- 
tettyjä arvoja, vaan myös toimivat vaikutta- 
jina, esimerkiksi visuaalisina sisustusesineinä, 


muistojen tarinallistamisen välineinä sekä 
keskustelua herättävinä elementteinä. 

Tätä kirjoittaessa olemme juuri aloittamas- 
sa tutkimushaastatteluja ja tehneet kaksi testi- 
haastattelua, joiden pohjalta olemme muo- 
toilleet haastattelukysymyksiä, jotka käsittele- 
vät paitsi esineisiin kietoutuvia muistoja ja 
aistikokemuksia, myös kodin esineiden esille- 
panoa, joita olemme tässä tekstissä havainnol- 
listaneet vitriinikaappia kuvaavan valokuvan 
ja siinä näkyvien esineiden kautta. Elämän- 
historian varrella kerättyjen ja säilyneiden esi- 
neiden lisäksi käsittelemme myös esineiden 
kasautumista ja varastointia, kadonneita ja 
poissaolevia esineitä, esineistä luopumista ja 
valintaprosessin herättämiä tunteita sekä neu- 
votteluja, joita esineistä käydään perheissä. 
Koska esineiden säilyminen ja kodin laittami- 
nen ovat sidoksissa erilaisiin ihanteisiin, olo- 
suhteisiin ja mahdollisuuksiin, tavoitteemme 
on saada tutkimukseen mukaan ihmisiä, jotka 
ovat muuttaneet ja asettuneet uuteen kotiin 
erilaisissa tilanteissa, esimerkiksi vapaaehtoi- 
sesti tai pakon edessä. Tulemme haastattelu- 
jen yhteydessä valokuvaamaan kodin esineitä, 
ja tallentamaan paitsi niihin liittyviä kerto- 
muksia, myös sitä, miten esineitä käsitellään 
ja kosketaan. 


Yhteenveto: affektiivisen esinetutkimuksen 
mahdollisuuksia 


Olemme tarkastelleet tässä artikkelissa mate- 
riaalisen kulttuurin tutkimukseen liittyvää tie- 
teenteoreettista muutosta, affektiivista kään- 
nettä, esineiden tutkimuksen näkökulmasta. 

Sen ydin on käsitys affekteista ja materiaali- 
suuden kohdalla esineistä ja aistiympäristöistä 
ihmisen kokemusmaailmaan ja kulttuuriseen 
toimintaan vaikuttavina tekijöinä. Aiemmas- 
sa etnologisessa esinetutkimuksessa huomio 
on kohdistunut pitkälti representaatioon ja 
esineiden heijastamiin merkityksiin esineiden 
taustalla. Affektiivinen käänne, joka on sidok- 
sissa myös posthumanismiin ja uusmaterialis- 
miin, on paradigman muutos, jonka kautta 
pyritään ymmärtämään representaation si- 
jaan esineiden toimijuutta, ihmisen ja esineen 
välistä vuorovaikutusta sekä materiaalisuu- 
teen liittyvien kokemusten tiedostamattomia 
ja sanallistamattomia puolia, esimerkiksi eri- 
laisia emotionaalisia ja kehollisia reaktioita 
sekä tunnelmien aistimista ja kokemista. Jyr- 
kimmillään affektitutkimus pyrkii irti merki- 
tyksistä, mutta tämä ei ole esinetutkimuksessa 
kovin mielekästä, sillä sekä esineiden käyttö 
ja toimijuus että niihin liitetyt käsitykset este- 
tiikasta, tunnelmasta ja kodikkuudesta ovat si- 
doksissa kulttuurisiin merkityksiin. Esineiden 
affektiivisuutta onkin mielekästä tarkastella 
kokonaisvaltaisesti sekä kulttuurisena että 
materiaalisena ilmiönä ja vuorovaikutuksena. 

Affektiivinen näkökulma tarjoaa useita tu- 
lokulmia esineisiin. Henkilökohtaisen muistin 
näkökulmasta esineiden affektiivisuus sekä 
niihin liittyvä tunteet ja aistit ovat kiinnosta- 
via, sillä ihmisen, esineiden ja affektien voi 
katsoa olevan yhteen kietoutuneita ja vaikut- 
tavan toisiinsa. Esineet ovat arjessamme läs- 
nä jatkuvasti, vaikuttavat toimintaamme ja 
muodostavat aineellisia kokonaisuuksia, jot- 
ka kuuluvat olennaisesti elämänhistoriaamme 
ja identiteetteihimme. Esineet vaikuttavat 

ihmisiin ja ympäristöön sekä pysyvyytensä 
ja muodostamiensa jatkumoiden että muu- 
toksen ja liikkumisensa kautta. Esineiden ja 
niihin liittyvän affektiivisuuden tutkimus on 
tärkeää myös internetin ja digitalisoituvien 
sisältöjen aikakaudella. Toisinaan muistoesi- 
neen voi digitoida valokuvana talteen, mutta 
on myös mahdollista, että käsillä koskettami- 
nen ja joidenkin esineiden kohdalla esimer- 
kiksi tuoksut tai äänet voivat olla tärkeä osa 
esineen ja ihmisen välistä vuorovaikutusta. 
Yksi affektiivisen esinetutkimuksen keskeinen 
kysymys onkin, miksi tietyillä esineillä ja nii- 
hin liittyvillä aistikokemuksilla on toisinaan 
tärkeä emotionaalinen merkitys juuri fyysisi- 
nä eikä esimerkiksi digitaalisina kappaleina ja 
mikä esineiden materiaalisuudessa viehättää. 
Kysymys liittyy siihen, miksi ja millaisesta 
materiaalisuudesta tulee osa omaelämäkerral- 
lista muistia. 

Esittelimme käytännön esimerkkinä tutki- 
musprojektimme, jossa lähestymme esinei- 
den materiaalisuuteen liittyvien ruumiillisten 
kokemusten ja muistojen yhteen kietoutumis- 
ta kodin muistoesineissä. Pidämme tärkeänä 
hahmottaa, miten kokemukset ja muistot ker- 
rostuvat arjen esinesuhteissa ja millaisten kä- 
sitteiden avulla näitä suhteita voi tutkia ja 
analysoida. Esittelimme tekstissämme tutki- 
muksemme kaksi keskeistä käsitettä, omaelä- 
mäkerrallisen materiaalisuuden ja tunnelman. 
Omaelämäkerrallinen materiaalisuus tuo 
yhteen esineen elämänkaaren ja yksilön elä- 
mänhistoriallisen muistin. Sen avulla on mah- 
dollista tarkastella kuulumisen ja identiteetin 
kysymyksiä sekä materiaalisuuteen kiinnit- 
tyvää ylisukupolvista muistia, joka yhtäältä 

säilyttää ja uusintaa suvun muistoja mutta sa- 
malla valikoi niistä osia ja elementtejä nyky- 
hetken ja tulevaisuuden tarpeisiin. Tunnelman 
käsitteen avulla on puolestaan mahdollista 
huomioida esineisiin liittyvää aistimellisuutta 
ja kodin tekemiseen liittyvää aktiivista toimin- 
taa. Tunnelmat tulevat usein esille epämääräi- 
sinä luonnehdintoina erilaisista tuntemuksista, 
”siitä jostakin”, josta on vaikea saada kiinni. 
Tunnelman käsitteen olennainen anti on sii- 
nä yhdistyvä aineellisen ja aineettoman ele- 
menttien välinen vuorovaikutus ja esineiden 
yhdistäminen toisiinsa. Käsite sopii kodin ja 
kodin tunnun analyysiin, sillä yhdistettynä 
omaelämäkerralliseen materiaalisuuteen se 
havainnollistaa esineisiin liittyviä tunteita ja 
muistoja, jotka ovat päällekkäisiä ja tarttuvia. 
Kyse on useista erilaisista kerrostumista, esi- 
neisiin tarttuneista arvoista ja asenteista sekä 
aiemmista kokemuksista ja aistimuistoista, jot- 

VILIINA SILVONEN 


Tunteet käytäntöinä ja affektiivisina suhteina 


karjalaisissa itkuvirsissä 


Tunteet ovat rymähtäneet humanistisen ja 
yhteiskuntatieteellisen tutkimuksen kentälle 
viime vuosikymmenten aikana niin kutsutun 
affektiivisen käänteen myötä. Affektiivisella 
käänteellä viitataan yleisesti paradigmaatti- 
seen muutokseen sosiaalisina konstruktioina 
hahmottuvista teksteistä, diskursseista ja esi- 
tyksistä kohti tunteita ja affekteja ruumiillisina 
ja koettuina. Samaan näkökulmien uudelleen 
suuntautumiseen liittyy myös posthumanismi. 
(Wetherell 2012, 3; Jansen 2016; Salmela 2017, 
33-34.) Affektiivinen käänne ei kuitenkaan 
tarkoita yhtenäisiä teoreettisia näkemyksiä, 
ja osa affektin käsitettä käyttävistä tutkijoista 
irtisanoutuukin affektiivisen käänteen nimi- 
tyksestä, koska katsovat sen viittaavaan vain 
tiettyyn teoreettiseen linjaan (Wetherell 2012, 
17—22; Wetherell ym. 2020, 16-17). 

Tunne- ja affektitutkimus on kokonaisuu- 
dessaan monitieteinen kenttä, ja alojen välillä 
teoreettiset ja käsitteelliset näkemyserot ovat 
paikoin suuret. Edes tieteenalojen sisällä ei 
ole yksimielisyyttä siitä, mitä tunteet ovat. 
Teoreettinen ja käsitteellinen moninaisuus 
juontuu osaltaan eri aikoina, eri tarpeista ja eri 
lähteisiin nojaten heränneestä kiinnostuksesta. 

Mikko Salmelan (2017) mukaan tunne- ja af- 
fektitutkimuksen kentällä hahmotetaan usein 
kaksi käännettä. Humanistis-yhteiskuntatie- 
teellisten alojen affektiivinen käänne ajoittuu 
1990-luvulle ja on voimistunut edelleen 2000- 
luvulla. Emotionaalinen käänne viittaa taas 
filosofian ja psykologian aloilla 1960-luvulla 
virinneisiin teoreettisiin keskusteluihin, jotka 
nousivat muun muassa kognitivismin ja toi- 
saalta tunteiden biologisuuteen nojaavien 
käsitysten innoittamana. Myös sosiologian 
ja sosiaalipsykologian näkemykset tunteesta 
sosiaalisina konstruktioina 1970-luvulta sekä 
historioitsijoiden näkemykset omine käsittei- 
neen’ voidaan lukea emotionaalisen käänteen 
piiriin. Näistä taustoista ovat nousseet psyko- 
logian konstruktivistiset tunneteoriat, perus- 
tunneteoriat, arviointiteoriat ja dimensionaali- 
set tunneteoriat, sekä sosiologian näkemykset 
tunteista kulttuurisina ja sosiaalisina käytän- 
töinä. (Kivikangas 2015, 27-32; Salmela 2017, 
32-35.) Eri taustoista ammentavat emootio- 
ja affektitutkijat eivät juurikaan keskustele 
keskenään, kuten Salmela huomauttaa (2017, 
34; ks. myös Seigworth ja Gregg 2010, 4). Eri 
näkemysten välisen kuilun ylle on kuitenkin 

TUNTEET KÄYTÄNTÖINÄ JA AFFEKTIIVISINA SUHTEINA KARJALAISISSA ITKUVIRSISSÄ 


NE SA-Kuva 


Karjalassa itkuvirret kuuluivat tilanteisiin, joissa yksilö joutui eroon yhteisöstään. Tällaisia olivat hautajaiset, 
häät ja miesten asepalvelukseen lähtö. Lisäksi itkijät äänellä itkivät muun muassa kalmistossa käydessä 
ja saattoivat purkaa henkilökohtaisia huoliaan myös muissa yhteyksissä itkuvirsin. Kuva Tauno Norjavirta, 


1943, Sotamuseo. 


2010-luvulla alettu hahmotella siltoja, ja muun 
muassa sosiologi, sosiaalipsykologi Margaret 
Wetherellin (2012) affektiivisen käytännön teo- 
ria asettuu omaksi linjakseen tunne- ja affekti- 
teorioiden kentällä. 

Tässä katsausartikkelissa avaan tunne- ja 
affektitutkimuksen käsitteellistä ja teoreettis- 
ta moninaisuutta ja valotan itkuvirsiperinteen 
näkökulmasta, miten näitä erilaisia näkemyk- 


siä voisi yhdistää.? Karjalaiset itkuvirret istuvat 
esimerkkitapaukseksi moninäkökulmaiseen 
katsausartikkeliin hyvin, koska itkuvirsissä 
tunne on sekä koettua, esitettyä että välitty- 
vää. Itkuvirsien erityisenä ominaisuutena on 
tunteiden heräämisen vaade, esittäjän apeutu- 
minen ja apeuden leviäminen myös läsnä- 
olijoille. Tunne on kommunikatiivista ja osa 
performanssia, mutta myös ruumiillinen ja 

affektiivinen kokemus. Se sijoittuu siis niin 
sanotusti sekä yksilön sisälle että yksilöiden 
välille, ja itkuvirret hahmottuvat käytäntönä, 
jossa representaatio ja kokemus kietoutuvat 
yhteen. Tekstin tasolla tunne on itkuvirsissä 
hellittelevänä kielenä ja metaforisina tunne- 
tilojen kuvauksina. Lisäksi koko performanssi 
ja genre ovat leimallisen tunteellisia. (Wilce 
2009b, 52-54; Silvonen 2020; Silvonen & 
Stepanova 2020.) Tässä artikkelissa keskityn 
tunteeseen kokemuksellisena ilmiönä, jolloin 
sekä sosiokulttuuriset että neuropsykologiset 
ja biologiset näkökulmat ovat relevantteja.” 
Tunne on sanana monimerkityksinen ja tie- 
teellisenä terminä jokseenkin epämääräinen. 
Tunne on yhtä lailla tunnetila tai tunnekoke- 
mus (esim. apeus, haikeus, onnellisuus), tunto- 
aistiin perustuva tuntemus (esim. kipu, lämpö- 
tila, paine ja asento), vaistomainen taju, tietoi- 
suus tai epämääräinen alitajuinen ymmärrys 
jostakin (esim. vastuun-, velvollisuuden- tai 
oikeidentunto; aavistus jostakin, vaikutelma; 
tunne, että jotakin tapahtuu) (ks. myös Kieli- 
toimiston sanakirja). Tunnetutkimuksissa tar- 
koitetaan useimmiten tunnetilaa tai -kokemus- 
ta. Tällaisen tunteen kanssa jonkinasteisesti 
semanttisia synonyymejä arkikielenkäytössä 
ovat muun muassa olotila, mielentila, mieliala, 
mieli, tuuli ja vire sekä liikutus. Englanninkie- 
lisessä keskustelussa tunnetta vastaavat tilan- 
teesta riippuen emotion, feeling ja affect sekä 
mood, sense ja sentiment, joilla kaikilla on niin 
ikään eri merkityksiä ja joiden käyttö on sa- 
malla tavalla monitahoista kuin suomen vasti- 
neilla. Eri kielten vivahde- ja tulkintaerot 
avartavat ymmärrystä käsitteiden sisällöllisis- 
tä eroista ja päällekkäisyyksistä ja tuovat sa- 

malla esiin kääntämiseen liittyviä ongelmia. 
Yleisesti tunteista puhuttaessa kohteena ovat 
siis hyvin laajasti monet erilaiset kognitiiviset 
ja ruumiilliset tilat ja prosessit sekä sosiaaliset 
ja kulttuuriset ilmiöt. 

Artikkelissa avaan ensin tunnetutkimuksen 
termejä ja eri alojen näkemyksiä ja teorioita 
tunteeseen. Sen jälkeen esittelen kaksi eri ta- 
paa lähestyä tunnetta käytäntönä sekä pohdin 
tunnekokemuksen ja -ilmaisun suhdetta. Lo- 
puksi tarkastelen vielä tunteen välittymistä 
sekä itkuvirttä ja äänellä itkemistä affektiivi- 
suuden näkökulmasta. 


Tunne, affekti ja emootio sekä affektiivisuus 


Tutkimuksessa tunteeseen viitataan tunne-ter- 
min lisäksi affektin ja emootion käsitteillä, ja 
näiden määritelmät sekä käsitykset tunteiden 
olemuksesta vaihtelevat runsaasti eri alojen 
välillä. Myös alojen sisällä on erimielisyyttä 
niin määritelmistä kuin siitä, tarvitaanko use- 
ampaa eri käsitettä koko tunneilmiön tarkas- 
teluun. (Wilce 2009b, 28-32, 35-38; Wetherell 
2012, 2-24; Frykman & Povrzanovic Frykman 
2016, 10.) Tunteita tutkittaessa puhutaan usein 
myös virittymisestä, resonanssista, vaikuttumi- 
sesta ja ilmapiiristä, intensiteetistä sekä affek- 
tiivisuudesta. Käsitteissä kuuluu jollakin tapaa 
epämääräinen ja saavuttamaton, sellainen, 
josta ei voi saada kunnollista pitävää otetta. 
Vaikka käsitteet pakenevat täsmällisiä mää- 
ritelmiä, mahdollistavat ne näiden tunteisiin 
liittyvien ilmiöiden tutkimisen.” 
Kulttuurintutkimuksen kentällä ja lähialoil- 
la tunteen käsitteellistämisen kannalta hahmo- 

tan kaksi päälinjaa. Korostan kuitenkin, että 
nämä linjat eivät muodosta kahta teoreettisesti 
yhtenäistä suuntausta ja että tällainen kahden 
linjan hahmottaminen on vain työkalu, jonka 
avulla pääsen kiinni tunteiden ja affektien 
terminologiseen mylläkkään. Näkemyksissä, 
jotka seuraavat erityisesti Brian Massumin 
ajattelua, erotetaan affekti ja emootio toisis- 
taan erillisiksi käsitteiksi. Tällöin affekti lii- 
tetään määrittelemättömään, epämääräiseen 
ruumiilliseen intensiteettiin, johonkin voimaan 
kappaleiden välillä, kun taas emootio on tällai- 
sen epämääräisen kokemuksen tai tilan jäsen- 
nelty, tulkittu ja nimetty eli sosioligvistisesti 
määritelty muoto. (Massumi 1995, 88-91, 96.) 
Tällaista kahtalaista näkökulmaa on kritisoitu 
muun muassa dikotomisuudesta, joka asettaa 
tunteisiin liittyviä ilmiöitä vastakkaisiksi ele- 
menteiksi, kuten semioottinen — esisemiootti- 
nen, sisäinen — ulkoinen, laatu — intensiteetti. 
Kritiikki on kohdistunut erityisesti siihen, että 
affekti sijoitetaan kokijasta irralliseksi itsenäi- 
seksi voimaksi. (Esim. Wilce 2009b 30-32; 
Wetherell 2012; Wetherell ym. 2020). 

Toisena käsitteellistämistapana on tunteen 
hahmottuminen yhtenäisempänä kokonaisuu- 
tena niin kokemuksena kuin kulttuurisissa 
konteksteissa. Näkemykselle leimallista on 
eri puolten — olivatpa ne sisäinen ja ulkoinen, 
epämääräinen ja määritelty tai biologinen ja 
kulttuurinen — erottamattomuus. Näissäkin 
näkemyksissä ilmiöön liittyvien tekijöiden 
moninaisuus on läsnä, mutta kuten Sara 
Ahmed kirjoittaa, käytännössä, eletyssä elä- 
mässä affekti ja emootio — siten kuin Massumi 
ne määrittelee — ovat aina yhteydessä, ”liuku- 
vat toisiinsa, takertuvat/liimautuvat ja pysyvät 


yhdessä, vaikka olisivat erillään” (Ahmed 
2010, 32). Tunteita yhtenäisenä, monitahoise- 
na kompleksisena kokonaisuutena analysoi- 
vien teorioiden näkemyksissä ja käsitteiden 
käytössä on kuitenkin paljon eroja. Käytössä 
ovat sekä tunne, affekti ja emootio, joita mää- 
ritellään ristikkäin, päällekkäin ja lomittain. 
Esimerkiksi lingvistisessä antropologiassa 
kattavana yleisterminä käytetään sekä affektia 
että emootiota (Wilce 2009b, 30-31). Margaret 
Wetherell taas viittaa affektilla ruumiilliseen 
(embodied) merkityksen muodostamiseen, joka 
useimmiten voidaan ymmärtää inhimillisenä 
emootiona (2012, 4).° 

Tunnetutkimuksen eri näkökulmien ja tar- 
kastelutapojen ymmärtämistä ei helpota se, 
että vastaavat vaihtelevat tavat käsitteellistää 
tunteita ovat myös muilla aloilla. Mikko Sal- 
mela tiivistää, että 


[kläyttäytymistieteellisessä tutkimuksessa affekti 
on yleiskäsite kokemuksellisille tiloille, kuten tun- 
temuksille, emootioille ja mielialoille, joilla on 
jokin valenssi ja intensiteetti mutta jotka eroavat 
toisistaan intentionaalisuutensa, kestonsa sekä toi- 
mintataipumustensa eriytyneisyyden perusteella 
(Salmela 2017, 33). 


Lisäksi affektia ja emootiota käytetään erot- 
telemaan ”primaarit perustunteet” ja ”sekun- 
daariset sosiaaliset tai kulttuuriset tunteet” 
(Waaramaa ja Mäki-Kulmala 2015, 8). Erotte- 
lussa heijastuu perustunneteorioiden käsitys 
biologisista, sisäsyntyisistä tunteista (esim. 
Ekman 1992; ks. jäljempänä). Toisaalta affekti 
hahmottuu eräänlaisena aistimuksellisena, 
kokemusta suuntaavana pohjana emootioille, 
mitä nimitetään ydintunteeksi tai -tuntemuk- 

seksi (core affect) (Russell & Barrett 1999, 806; 
ks. myös Wetherell 2012, 46—48; Peltola 2016, 
18-19). 

Tutkimuksessani ymmärrän tunteet moni- 
syisenä ilmiönä, johon liittyy laajasti sekä kult- 
tuurisia, sosiaalisia ja psykologisia että biolo- 
gisia ja fysiologisia tekijöitä. Käsitykseni tun- 
teesta rakentuu tunneilmiön kokonaisvaltai- 
suutta — ruumiillisuuden, kokemuksellisuuden, 
kulttuurisuuden ja sosiaalisuuden yhteyttä 
- korostaville näkemyksille. Nämä tulevat so- 
siologian, sosiaalipsykologian, kulttuurien tut- 
kimuksen ja antropologian aloilta (mm. Wilce 
2009b; Wetherell 2012; Ahmed 2018/2004; 
Newell 2018). Käytän tunnetta yleisenä termi- 
nä viittaamaan tunneilmiön kokonaisuuteen. 
Vaikka lähestyn tunteita kokonaisuutena, on 
sen eri tasojen erillään tarkastelu analyysissa 
toisinaan välttämätöntä kokonaiskäsityksen 
luomisen kannalta (ks. myös Scheer 2012, 200). 
Tunteen rinnalla käytän myös täsmällisempiä 
käsitteitä kuten tunnekokemus, tunneintensi- 
teetti ja tunneilmaisu. Lisäksi olen tutkimuk- 
sessani erottanut tunnekokonaisuudesta affek- 
tiivisuuden käsitteen, jolla viittaan tunteiden 
välittymisen sekä tunteista vaikuttumisen ja 
liikuttumisen ilmiöihin. Näen affektiivisuuden 
tunnekokonaisuuteen elimellisesti kuuluva- 
na, mutta näkökulma ilmiöön on eri. Affek- 
tiivisuuden käsitys nousee Gilles Deleuzen 
Spinoza-tulkinnoista, joita eri teoreetikot so- 
veltavat eri tavoin niin affektin kuin affektiivi- 
suuden käsitteillä (esim. Massumi 1995; 2002; 
Wetherell 2012; Slaby 2018). Käytän käsittee- 
nä affektiivisuutta kiertääkseni massumilaisen 
affektin ja emootion kategorisen kahtiajaon, 
vaikka affektiivisuuden määritelmässä on yh- 

tenevyyksiä tällaisen affektin kanssa. Lisäksi 
käyttämällä affektiivisuuden käsitettä vältän 
affektiin liittyvät väärinymmärrykset, jotka 
syntyvät eri alojen vaihtelevista määritelmistä. 


Teoreettisesti vaikeat, ristiriitaiset tunteet 


Tunne- ja affektiteoriat jakautuvat karkeasti 
tunnetta kulttuurisena ja sosiaalisena ilmiönä 
ymmärtäviin ja tunnetta neuropsykologise- 
na (biopsykologisena) ilmiönä tarkasteleviin 
teorioihin. Itkuvirsien tunteiden tutkimuksen 
kannalta tunteen sosiaalisena ja kulttuurisena 
käytäntönä hahmottavat teoriat ovat tärkeitä, 
kun hahmottelen, mitä kaikkea tunteet itku- 
virsissä ovat, miten ne ilmenevät ja millä eri 
tavoilla ne vaikuttavat, merkitsevät ja määrit- 
tyvät. Neuropsykologian teoriat taas auttavat 
ymmärtää tunteiden muodostumisessa vai- 
kuttavia ruumiillisia prosesseja. Nämä neuro- 
psykologiset näkemykset tunteista biologis- 
perustaisinakin reaktioina avaavat yhdestä 
suunnasta niitä mekanismeja, jotka saavat 
itkijän tunnetilan kohoamaan tämän äänel- 
lä itkiessä. (Ks. Silvonen 2020; Silvonen & 
Stepanova 2020.) 
Humanistis-yhteiskuntatieteellisillä aloilla 
tuntuu vallitsevan jonkinasteinen konsensus, 
joskaan ei täysi yksimielisyys siitä, että tunteet 
ovat sekä ruumiillisia ja siten yksityisiä että 
aina suhteessa ympäröivään maailmaan syn- 
tyviä ja siten sosiaalisia. Tulkinnat siitä, missä 
määrin ruumiillisuus, subjektiivisuus, yksilöi- 
den välisyys ja sosiaalisuus ovat suhteessa toi- 
siinsa vaihtelevat. (Esim. Ahmed 2018/2004, 
21; 2009b, 27-52; Scheer 2012, 195-199; 

Wetherell 2012, 2-22). Useimmat psykologian 
nykykäsitykset taas painottavat tunteiden neu- 
rofysiologista perustaa melko yksimielisesti, ja 
kiinnostuksen kohdistuu nykyisin erityisesti 
aivotutkimukseen (Kivikangas 2015, 28). Kär- 
jistetysti se, mitä neuropsykologian puolella 
tarkastellaan evoluutionäkökulman kautta 
kulttuurin ja henkilöhistorian muovaamana 
subjektiivisina tunnekokemuksena (Kivikan- 
gas 2015, 27-28), näyttäytyy kulttuurintutki- 
muksen ja sosiologian aloilla opittujen ja omak- 
suttujen mallien ja käytäntöjen myötä synty- 
vänä (ks. esim. Wilce 2009a, 43-44; Scheer 
2012; Wetherell 2012). Psykologian puolella 
neurofysiologiaan perustuvissa tunnetutki- 
muksissa pyritään löytämään yleistettäviä 
lainalaisuuksia tarkkoja neurologisia ja fysio- 
logisia tapahtumia jäljittämällä. Kulttuurin- 
tutkimus (laajasti ymmärrettynä) keskittyy 
puolestaan analysoimaan muun muassa niitä 
sosiaalisia ja kulttuurisia tekijöitä, jotka vai- 
kuttavat tunneilmiöihin, ja sitä, miten tunteet 
ovat vaikuttamassa sosiaalisiin ja kulttuurisiin 
ilmiöihin ja käytäntöihin sekä luomassa ja vä- 
littämässä merkityksiä. 

Viime vuosikymmenellä erityisen suosi- 
tuiksi teorioiksi kulttuurintutkimuksessa ja lä- 
hialoilla ovat nousseet Margaret Wetherellin 
(2012) ja Sara Ahmedin (2018/2004) sekä Brian 
Massumin (1995; 2002) ja Nigel Thriftin (2008) 
näkemykset (ks. myös Rinne ym. 2020, 9-16). 
Wetherellin ja Ahmedin teorioille yhteistä on 
tunneilmiön kokonaisvaltaisuuden painotta- 
minen, ja ajatus, että tunteet ovat perimmil- 
tään sosiaalisia ja kulttuurisia (kokemukselli- 
sen) merkityksen muodostumisen prosesseja. 
Siinä missä Wetherell pyrkii affektiivisten käy- 


täntöjen teoriallaan kuromaan yhteen neu- 
ropsykologian ja sosiaalisen analyysin välistä 
kuilua (2012, 4), tarkastelee Ahmed tunteita 
nimenomaan sosiaalisesti muodostuvina kult- 
tuurisina käytäntöinä, ei yksilön psykologisi- 
na tiloina (2018/2004, 19—-20).? Ahmed sijoit- 
taakin tunteet subjektien sisäisten tilojen tai 
objektien ominaisuuksien sijasta toimintaan 
näiden rajapinnoilla. Hänen ajattelussaan 
tunteet ovat jatkuvassa liikkeessä ja ”tuottuvat” 
kiertoliikkeessä subjektien ja objektien välillä. 
(Ahmed 2018/2004, 19, 21-23, 253; Paasonen 
2014, 24.) Tunteiden ainakin osittainen sijoitta- 
minen subjektien ja objektien ulkopuolelle on 
mukana myös Massumin ja Thriftin näkemyk- 
sissä. Näissä affekti määrittyy itsenäiseksi po- 
tentiaaliseksi voimaksi, joka on tietoisuuden, 
diskursiivisuuden ja representaatioiden ulot- 
tumattomissa. Kuten edellä totean, Massumi 
erottaa emootion ja affektin, jotka toimivat eri 
periaattein: affekti on autonominen ja mer- 
kityksistä irrallinen, kun taas emootio on so- 
siolingvistisesti jäsentynyt kokemuksen laatu 
(Massumi 1995, 84-89). Tällaiset näkemykset 
affektista ja emootiosta pohjimmiltaan erillisi- 
nä ilmiöinä tekevät Wetherellin mukaan mah- 
dottomaksi tunteiden tarkastelemisen osana 
empiiristä sosiaalista todellisuutta. Etenkin 
Thriftin teoriaa hän kritisoi todeten, että se 
tekee ihmisistä ”affektiautomaatteja” ja ilman 
tietoisuutta reagoivia ruumiita. (Wetherell 
2012, 53-67, 74-75; Wetherell ym. 2020, 17.) 
Itkuvirsien tunteiden eri tasoja analysoidessa 
olen tukeutunut sekä tunteita käytäntönä lä- 
hestyvään näkökulmaan että soveltanut käsi- 
tystä affektiivisuudesta kappaleiden välisenä 
intensiteettinä. 

Psykologian tutkimuksissa on jäljitetty kult- 
tuurista riippumattomia vastaavuuksia muun 
muassa kasvojen ilmeiden ja muiden ruumiil- 
listen reaktioiden ja tuntemusten linkittymi- 
sessä tiettyihin tunteisiin. Esimerkiksi inho on 
tunne, jonka synnyttämät ruumiilliset tunte- 
mukset ovat pitkälti samanlaisia ja joka tun- 
nistetaan äänessä ja kasvojen ilmeistä varsin 
hyvin kulttuurista riippumatta. (Esim. John- 
stone & Scherer 2004, 222—229; Nummenmaa 
ym. 2014, 646-650.) Myös erilaisten ruumiillis- 
ten tunnusten kuten ilmeiden tuottamisen on 
havaittu toimivan jonkinlaisena ärsykkeenä 
tunnekokemuksille, jolloin tiettyjen tunteiden 
neurofysioloiset vasteet aktivoivat tunnekoke- 
muksen (esim. Hatfield ym. 1992, 155; Scherer 
& Zentner 2001, 369-371; Levenson 2003, 
350-353). Nämä tutkimukset nojaavat perus- 
tunneteorioihin, joiden mukaan on olemassa 
tiettyjä biologisia, sisäsyntyisiä perustunteita. 
Vaikka en jaa teoreettisen taustan käsityksiä 
universaaleista perustunteista, auttavat nämä 
tutkimukset ymmärtämään itkijän apeutumis- 
ta ruumiillisten prosessien ja mekanismien 
näkökulmasta (ks. Silvonen 2020; Silvonen & 
Stepanova 2020; myös Tolbert 1990, 99). Pe- 
rustunneteoria on kerännyt runsaasti kritiik- 
kiä. Esimerkiksi Wetherell pitää sitä jo men- 
neeseen jääneenä, mutta moniaalle versonee- 
na se vaikuttaa yhä käsityksissä tunteesta 
(2012, 17). 

Psykologian konstruktivistiset tunneteoriat 
tulevat lähelle kulttuurintutkimuksen ja sosio- 
logian näkemyksiä. Esimerkiksi Lisa Feld- 
mann Barrettin tunneteoria esittää, että tun- 
teet (emootiot) rakentuvat aina tilanteessa 
aistimusten, aiempien kokemusten ja tietojen 

sekä ruumiillisten ja neurofysiologisten inte- 
roseptisten prosessien summana. (Barrett 2017, 
14-16; ks. myös Kivikangas 2015; Peltola 2016.) 
Vaikka teoriat huomioivat sosiokulttuuriset te- 
kijät osana tunteiden muodostumista, painot- 
tuvat psykologian näkemyksissä yksilön kog- 
nitiiviset prosessit sosiaalisen ja dynaamisen 
vuorovaikutteisen kontekstin jäädessä laajem- 
min huomiotta (Wetherell ym. 2020, 16). Li- 
säksi psykologian teorioissa kognitio ja ruu- 
miillisuus hahmottuvat usein toisistaan irral- 
lisina, ja tähän mielen ja ruumiin erottamisen 
ongelmaan vastaavat muun muassa tunteita 
käytäntöinä lähestyvät teoriat (ks. Wetherell 
2012; Scheer 2012). 


Affektiiviset ja tunnekäytännöt 


Margaret Wetherellin kehittämän affektiivis- 
ten käytäntöjen teorian taustalla on laajasti 
sekä psykologian että humanistis-yhteiskunta- 
tieteellisten alojen teorioita tunteesta. Affektii- 
visen käytännön käsitteellä hän hahmottelee 
lähestymistapaa, jonka avulla voi tutkia ilmi- 
ötä, joka on yhtä aikaa somaattinen, neuraali- 
nen, subjektiivinen, historiallinen, sosiaalinen 
ja henkilökohtainen (Wetherell 2012, erit. 11). 
Ajattelun ytimenä on tunteen ruumiillisuuden, 
sosiaalisuuden ja tilanteeseen sidotun merki- 
tyksen muodostumisen yhteys. Käytäntö- 
käsitteessä yhdistyvät sosiaalinen jatkuvassa 
liikkeessä oleminen, menneen vaikutus nykyi- 
syyteen ja tulevaan sekä toiminta ja totunnai- 
nen tapa toimia” (mt., erit. 22-23). Koska tun- 
teella ei ole itsenäistä erillistä olemusta, pitää 
Wetherell affektiivista käytäntöä pienimpänä 

sosiologisesti analysoitavana affektiivisuuden 
yksikkönä (mt., 24). Hänen mukaansa "[a]ffek- 
tiivinen käytäntö on kokonaisuus, jossa ruu- 
miilliset mahdollisuudet (possibilities) ja rutii- 
nit yhdistyvät merkityksen antoon ja muihin 
sosiaalisesti ja materiaalisesti muodostuviin 
kokonaisuuksiin (figuration)” (mt., 19). Affek- 
tiiviset käytännöt hahmottuvat erilaisina 
tutkimuksellisina lähestymistapoina, joiden 
kautta näkökulmallisia raja-aitoja kuten ruu- 
miillisuus, diskursiivisuus, kontekstuaalisuus 
ja subjektiivisuus, voi ylittää. Wetherell rajaa 
ajattelunsa vain inhimilliseen affektiin. (Wet- 
herell, 2012, 4-26, 96-97; Wetherell ym. 2020, 
14-18.) Affektiivisen käytännön näkökulma 
antaa siis keinoja havaita ja tarkastella itku- 
virsiin liittyvien tunteiden ja affektiivisuuden 
ilmiöiden kirjoa. 

Antropologi, historioitsija Monigue Scheer 
näkee käytäntöteorian mahdollisuutena tar- 
kastella tunteiden historiaa ja tunteita histo- 
riassa (menneisyydessä) erottelematta sosiaa- 
lista ja yksilöllistä sekä kulttuurista ja univer- 
saalia vastakkaisina. Hän tukeutuu erityisesti 
psykologian situated cognition -näkökulmiin 
ja Pierre Bourdieun habitus-ajatteluun, jot- 
ka yhdistävät ruumiillisuuden ja sosiaalisen 
kontekstin ja purkavat useimpien tunneteo- 
rioiden keho-mieli-jakoa. (Scheer 2012, 199- 
204.) Näkökulman avaamaa mahdollisuutta 
Scheer perustelee kiteyttäen, että sosiaalinen 
käytäntö on luonteeltaan spontaania mutta 
perustuu sosiokulttuurisiin konventionaali- 
siin, sisäistettyihin malleihin, ja nämä mallit 
taas ovat yksilöllisiä, uniikkeja montaaseja 
(mt., 204). Scheerin mallissa tunteet hahmot- 
tuvat käytäntöinä (emotion-as-practice). Ne 


ovat kulloisessakin tilanteessa muodostuvia 
ruumiillisia kokemisen ja ilmaisemisen tekoja 
ja toimia. Etenkin historiallisessa ja etnografi- 
sessa aineistossa näin hahmottuviin tunteisiin 
pääsee käsiksi kiinnittämällä huomiota niitä 
ympäröiviin ja niihin liittyviin muihin toimin- 
toihin ja tekemisiin, kuten puheeseen, eleisiin, 
aistimuksiin, tiloihin ja paikkoihin. Näitä tun- 
teita ympäröiviä ja tunteisiin liittyviä toimin- 
toja ja tekemisiä Scheer nimittää tunnekäytän- 
nöiksi (emotional practices). (Mt., 209, 219-220.) 
Scheer hahmottelee neljä tunnekäytäntöjen 
kategoriaa: Ensimmäinen on liikuttaminen, 
liikkeelle paneminen, joka synnyttää tuntei- 
ta tai hillitsee niiden syntymistä. Toisena on 
nimeäminen, joka on tunteista puhumista ja 
niiden nimeämistä ja joka linkittyy William 
Reddyn emotiivi-käsitteeseen (Reddy 2000, 
113-119; 2001, 320-323) ja edelleen austinilai- 
seen puheen performantiivisuuteen. Kolmas, 
viestinnän kategoria, on tunteiden käyttöä 
viestimisessä. Neljännen kategorian muodos- 
tavat tunteiden ilmaisua, näyttämistä ja koke- 
mistakin ohjaavat ja säätelevät sosiaaliset ja 
kulttuuriset normit.” (Scheer 2012, 209-217.) 
Scheerin malli auttaa hahmottamaan itku- 
virsien tunteita ja niihin vaikuttavia tekijöitä 
eri näkökulmista: Kulttuurisena, rituaalisena 
ja tunteellisena käytäntönä itkuvirret synnyt- 
tävät tunteita niin itkijässä kuin kuulijoissa. 
Itkuvirret ovat myös tunteista puhumista, kun 
itkijät kertovat ja kuvailevat suruaan, minkä 
lisäksi äänellä itkeminen on myös tunteiden 
ja apeutumisen performatiivista yllyttämistä 
tunnetta jäljitellen (Silvonen & Stepanova 
2020). Itkuvirret viestivät tunteilla, ne välittä- 
vät kulttuurisia merkityksiä ja arvoja sekä 

luovat yhteisöllisyyttä. Kulttuurinen säätely 
taas liittyy olennaisesti itkuvirsiin niiden ol- 
lessa luonteeltaan rituaalista kansanrunoutta 
ja tunneilmaisua. Scheerin hahmottelemien 
tunnekäytäntöjen lisäksi äänellä itkemisessä 
vaikuttavat muut genrekohtaiset käytännöt. 
Kokonaisuutena itkuvirret ja äänellä itkemi- 
nen hahmottuvat affektiivisena käytäntönä. 


Tunnekokemus ja tunneilmaisu 


Affektiivisena käytäntönä hahmottuvassa tun- 
nekokemuksessa sosiaalisesti ja kulttuurisesti 
omaksuttu ja biologinen ovat limittäin ja toi- 
sistaan erottumattomina. Samoin tunnekoke- 
mus ja -ilmaisu ovat empiirisessä todellisuu- 
dessa kiinteässä suhteessa toisiinsa (ks. mm. 
Wilce 2009b, 30-35; Scheer 2012, 198-199), 
mutta teoreettisesti ne ovat erotettavissa. Esi- 
merkiksi itkijä voi ilmaista ja ilmentää apeutta 
ilman vastaavan tunteen kokemista jäljittele- 
mällä apeuteen liittyviä tunteen tunnuksia 
(Silvonen 2020, 68-70). Tunteiden ilmaisua 
ohjaavat ja kontrolloivat sosiaaliset ja kult- 
tuuriset normit. Toisaalta tunnekokemukseen 
ja etenkin sen aitouteen linkittyy ajatus tun- 
teen kontrolloimattomuudesta: tunne pääsee 
pintaan, kun sitä ei enää voi kontrolloida. 
Kontrolloimattomuus yhdistyy ajatuksiin tun- 
teesta ruumiillisena, neurofysiologisen är- 
sykkeen aikaan saamana automaattisena re- 
aktiona. Käsitys kontrolloimattomuuden ja 
kokemuksen linkittymisestä näkyy myös itku- 
virsien tunteiden tutkimuksissa (esim. Urban 
1988; Tolbert 1988; 1990). 

Itkuvirsissä tunteet ilmenevät sekä koetusta 

tunnetilasta kumpuavina että jäljiteltyinä tun- 
teen tunnuksina'* (Silvonen 2020; Silvonen & 
Stepanova 2020; ks. myös Tolbert 1990). Tutki- 
muksessani nämä molemmat ovat äänellä 
itkemisen kulttuurisesti ja sosiaalisesti omak- 
suttuja piirteitä, eikä kumpikaan hahmotu 
itkuvirren kannalta toista autenttisempana, 
vaan tunteen jäljittely voi olla yhtä automaat- 
tista kuin tunnekokemuksen aikaan saama 
äänen värinä. Äänellä itkettäessä tunteen jälji- 
tellen esittäminen ja kokemuksesta kumpuava 
ilmeneminen eivät sulje toisiaan pois, vaan 
esityksen edetessä tunneintensiteetti usein 
nousee niin, että nämä erilaiset ilmenemiset 
limittyvät ja lopulta itkijä voi vajota täysin 
apeuteen. Analyysini mukaan se, että kuulija 
aistii eron jäljitellyn ja koetusta kumpuavan 
ilmenemisen välillä ja erityisesti muutoksen il- 
menemisessä, on olennaista itkuvirsien affek- 
tiivisen tehon ja tunteen välittymisen kannalta 
(Silvonen 2020). 

Tunteen ilmaiseminen (ilmaisu) ei siis aina 
ole suoraan yhteydessä tunnekokemukseen, 
mutta ilmaisun ja kokemuksen suhde on 
kiinteä. Tunneilmaisu perustuu niin tunneko- 
kemukseen kuin kulttuurisesti ja sosiaalisesti 
omaksuttuihin tunteen ilmaisemisen käytän- 
töihin, ja tunteen ilmentäminen sosiaalisesti ja 
kulttuurisesti omaksutuin keinoin voi tuottaa 
kokemuksen tai ainakin edesauttaa sitä. Tun- 
nekokemuksen ja tunneilmaisun taustat hah- 
mottuvat erillisinä. Tutkimuksessani olen erot- 
tanut toisistaan tunnekokemuksen ja tunteen 
esittämisen sekä kokemuksesta kumpuavan 
ja jäljitellyn tunteen ilmenemisen. Tällainen 
erottelu yksinkertaistaa empiirisen todellisuu- 
den kokonaisuutta, jossa kokemus ja ilmaisu 

liittyvät yhteen. Erottelu kuitenkin palvelee 
työkaluna analyysissa. 

Tunnekokemuksen muodostumisessa vai- 
kuttavat yhtä aikaa sosiaaliset ja kulttuuriset 
tekijät sekä monenlaiset neuropsykologiset 
prosessit, ja tunnekokemukset ovat suhteessa 
kulloisiinkin olosuhteisiin (Wetherell 2012, 
4-25; Shceer 2012, 198-199, 207; Barrett 2017, 
16). Tunteita syntyy, kun jokin muuttuu yksi- 
lön kokemusmaailmassa — joka on siis sekä 
psykologinen, sosiaalinen, kulttuurinen että 
fyysinen — ja tämä muutos on yksilön kannal- 
ta jollakin tapaa relevantti (esim. Ben-Ze'ev 
2010, 3-4). Tällainen muutos toimii ärsykkee- 
nä, joka aktivoi monimutkaisia tapahtumaver- 
kostoja aivoissa ja muualla ruumiissa (esim. 
Kalat 2018). Tällainen ärsyke-reaktio-ajattelu 
linkittyy psykologian evolutionistiseen näkö- 
kulmaan, jossa biologisuus ja ei-kulttuurisso- 
siaalisuus korostuvat. Ärsyke-reaktio-ajattelu 
ei itsessään rajaa sosiaalista ja kulttuurista tun- 
teen ulkopuolelle, eikä tunteen synty pelkisty 
lineaariseen ärsyke-reaktio-suhteeseen. (Ks. 
Kivikangas 2015; Scheer 2012, 206.) Ärsyke ja 
reaktio eivät synny tyhjiössä. Kokeva subjekti 
on aina suhteessa toisiin subjekteihin ja muu- 
hun ympäröivään todellisuuteen sekä men- 
neisyyteen ja tulevaisuuteen (Wilce 2009a, 43; 
Wetherell 2012, 26; Scheer 2012, 207). Tunteita 
synnyttävä ärsyke voi olla yhtä lailla kulttuu- 
rinen, sosiaalinen, fyysinen, psyykkinen tai 
biologinen, ”sisäinen” tai ”ulkoinen”. Samoin 
se, mitä ärsyke saa aikaan, on sekä biologista 
että sosiaalista ja kulttuurista. Myös tämän 
ärsyke-reaktio-kokonaisuuden tulkinnassa ja 
merkityksellistymisessä ovat mukana nämä 
kaikki ulottuvuudet. Tunteen voimakkuus on 


yhteydessä tunteen aiheuttavan tekijän lähei- 
syyteen/etäisyyteen: mitä etäisempi muutos 
henkilökohtaisella tasolla on, sitä vähäisempi 
sen affektiivinen vaikutus on yksilötasolla ja 
päinvastoin (Ben-Ze'ev 2010, 10-11). Etäisyys 
tai läheisyys ei kuitenkaan ole yksiselitteistä 
ja ilmeistä, vaan myös näennäisesti etäinen ja 
vieras voi laukaista voimakkaitakin tunnere- 
aktioita. 

Ruumiillisilla tuntemuksilla ja fysiologisil- 
la reaktioilla on kiistämätön rooli tunnekoke- 
muksissa, mutta suhde näiden välillä ei ole 
yksioikoinen. Yksi ja sama tunne voi sisältää 
useita erilaisia ruumiillisia tuntemuksia. Vas- 
taavasti sama fysiologinen reaktio tai tunte- 
mus voi liittyä useisiin eri tunteisiin. (Ben- 
Ze'ev 2010, 9; Mendes 2016, 170.) Sydämen 
syke voi kiihtyä innostuksesta ja jännitykses- 
tä, jotka voivat liittyä rakkauteen, vihaan tai 
pelkoon. Silmäkulmat kostuvat niin onnesta, 
ilosta kuin surusta. Lisäksi tunnekokemukset 
ovat harvoin selvärajaisia. Esimerkiksi surun 
kokemus voi olla hyvin monisävyinen ja si- 
sältää vivahteiden kirjon onnesta ja kaipuusta 
katkeruuteen ja epätoivoon. (Ks. myös Gor- 
don 1987, 31; Wetherell 2012, 2; Kivikangas 
2015, 31-32.) 

Tunteiden tunnistamisessa ja tulkinnassa 
ovat olennaisia kognitiiviset prosessit, mutta 
nämä eivät ole itse tunnekokemuksesta irral- 
lisia. Kognitiivisissa prosesseissa kokemus 
kytkeytyy osaksi kulttuurista tietoa, henkilö- 
kohtaisia muistoja ja kokemuksia, odotuksia, 
ennakko-oletuksia ja niin edelleen. Näin ko- 
kemus merkityksellistyy suhteessa sosiaali- 
seen ja kulttuuriseen kontekstiinsa. (Ks. esim. 
Ben-Ze'ev 2010, 5-9; Ahmed 2010, 32-33; 

Itkuvirsiesityksessä tunne yltyy ja valtaa alaa esityk- 
sessä. Kuvassa jyvälahtelainen Maura äänellä itkee 
kielentutkija K. F. Karjalaiselle. Kuva I. K. Inha, 1894, 
Museovirasto, Historian kuvakokoelma, Suomen 
Maantieteellisen Seuran kokoelma. 


Wetherell 2012, 2-4.) Psykologiset ja fysiolo- 
giset prosessit sekä kulttuuriset ja sosiaaliset 
tekijät vaikuttavat myös tunteiden ilmaisussa. 
Tunnekokemus saa aikaan ruumiillisia ilmenty- 
miä kuten kylmiä väreitä, sykkeen muutoksia, 
kyyneleitä ja erilaisia epämääräisiä olotiloja. 
Tunteen neurofysiologiset prosessit vai- 
kuttavat muun muassa ääneen, ilmeisiin, elei- 
siin ja hengitykseen, jotka kaikki vaikuttavat 
tunteen ilmenemiseen. Nämä tulevat mer- 

kityksellisiksi suhteessa ympäristöönsä, ja 
samalla niistä tulee kommunikatiivisia, kult- 
tuurisesti ja sosiaalisesti merkitseviä. (Scherer 
1994, 164; Johnstone & Scherer 2004, 221; ks. 
myös Scheer 2012, 195.) 

Tunneilmaisu on sekä jäljitellen esitettyä, 
stereotyyppisten tunteen tunnusten toistamis- 
ta että tunnekokemuksesta kumpuavaa ilme- 
nemistä (Johnstone ja Scherer 2004, 221-222; 
ks. myös Urban 1988, 387-391). Tunteen il- 
maisemisen taustalla ei siis aina ole ilmaisua 
vastaava tunnekokemus, vaan ilmaisu voi 
joissain tilanteissa perustua tiettyjen tunnetta 
ilmentävien tunnusten jäljittelyyn (ks. myös 
Tarvainen 2012, 109; Silvonen 2020, 70). Tun- 
teiden ilmaisemisen, esittämisen ja ilmi tuo- 
misen käytännöt omaksutaan sosiaalisesti ja 
kulttuurisesti. Näissä käytännöissä etenkin 
siihen, mitä tunteen tunnuksia ymmärretään 
mihinkin tunteeseen liittyviksi ja miten tois- 
ten tunteita tunnistetaan, vaikuttaa tunneko- 
kemuksesta kumpuava tunteen ilmeneminen. 
Näihin käytäntöihin perustuu myös tunteen 
stereotyyppinen ilmaisu, ja tällainen tunteen 
jäljitteleminen voi ruokkia tunnekokemusta 
(Levenson 2003, 350-353; Johnstone ja 
Scherer 2004, 222). Äänellä itkiessään itkijän 
voi siis genrelle tyypillisesti tunteen tunnuksia 
jäljitellessään yllyttää omaa tunnetilaansa. 
Tällainen ruumiillinen tunteen jäljittely on 
yksi mekanismi itkijän apeutumisessa yhdessä 
muun esittämisen ja kulttuurispesifien käytän- 
töjen kanssa. Näin itkijän ja itkuvirren välille 
voi hahmottaa affektiivisen kehän, jossa esittä- 
minen suggeroi tunnetta (Silvonen 2020, 80; 
Silvonen ja Stepanova 2020, 216—218; ks. myös 
Tolbert 1990, 99). 

Tunne välittyvänä ja affektiivisuus 
välisyytenä 


Tunteiden sosiaalisesta ulottuvuudesta, välit- 
tymisestä henkilöltä toiselle ja empatian il- 
miöistä puhutaan muun muassa tunteiden 
siirtymisenä ja tarttumisena, jolloin tunteet 
näyttävät helposti sellaisenaan siirrettävissä 
olevina entiteetteinä. Toisaalta puhutaan me- 
taforisesti affekteissa kellumisesta, affektiivi- 
sesta ilmapiiristä ja kiertävistä affekteista, joi- 
hin puhetapoina taas liittyy epämääräisyyden 
ongelmia. (Wetherell 2012, 141.) 

Tunteiden välittymisen ilmiöitä selitetään 
useilla eri neuropsykologisilla teorioilla, joita 
on hyödynnetty muun muassa musiikintutki- 
muksessa (esim. Tarvainen 2012; Vuoskoski 
2012; Peltola 2016). Tunteiden tarttumisen (con- 
tagion) teoriat pohjautuvat havaitun tunteen 
jonkinasteiseen motoriseen jäljittelyyn (ks. 
esim. Hatfield ym. 1992; Scherer & Zentner 
2001, 369-370). Niin kutsutun peilisoluteorian 
mukaan tällaisen tunteen simulaation meka- 
nismin perustuu erityisiin peilaaviin soluihin 
(Gallese ym. 2007; ks. myös Wilce 2009b, 
32-33; Tarvainen 2012, 143). Samoja ilmiöitä 
selittää myös Daniel Sternin kehityspsykolo- 
gian alalta tuleva affektiivisen virittäytymisen 
(affective attunement) käsite, joka tarkoittaa 
havaittuun tunteeseen suuntautumista, esi- 
merkiksi intensiteettiin mukautumista (Stern 
2004, 241; Tarvainen 2012, 143, 146). Kulttuu- 
rintutkimuksen näkökulmasta etenkin tarttu- 
misen teoria ja peilisoluteoria pelkistävät ko- 
kemuksen neurofysiologisiin prosesseihin ja 
sivuuttavat samalla sosiaalisen ja kulttuurisen 
kontekstisidonnaisuuden. 


Margaret Wetherellin hyödyntää välittymi- 
sen ilmiöitä tarkastelleessaan Sara Ahmedin 
ideaa tunteiden kiertämisestä (circulation 
of affects). Ahmedin teoreettisessa mallissa 
(2018/2004) tunteet ovat kiertäviä ja ne määrit- 
tyvät ja merkityksellistyvät subjektien ja ob- 
jektien suhteissa. Koska Ahmed keskittyy 
tunteiden sosiaalisuuteen, jäävät kokemuksen 
ruumiillinen ja psykologinen puoli puuttu- 
maan eikä sekään yksin riitä kuvaamaan tun- 
teiden sosiaalista ulottuvuutta. (Wetherell 2012, 
159.) Omassa mallissaan Wetherell kokoaa yh- 
teen niitä moninaisia olennaisia huomioitavia 
näkökulmia, jotka vaikuttavat näihin erilais- 
ten tarttumisen, kiertämisen ja suuntautumi- 
sen mekanismeihin ja prosesseihin. Tällaisia 
ovat muun muassa ruumiillisen kapasiteetin 
rajallisuus, henkilökohtainen historia, tuntei- 
den välittymisen kontekstit ja sosiokulttuuris- 
ten tekijöiden asettamat rajat. (Mt., 142.) 

Tutkimuksessani lähestyn näitä ilmiöitä 
tunteen välittämisenä ja välittymisenä. Tunteen 
välittäminen on esittäjän näkökulmasta hah- 
mottuvaa esittämistä ja ilmaisemista, joka 
ilmenee arkistojen itkuvirsiäänitteillä erilaisi- 
na tunteen tunnuksina. Tunteen välittyminen 
taas hahmottuu vastaanottajan näkökulmasta, 
ja itkuvirsiäänitteiltä kuultuna se on ennen 
kaikkea empaattista tunnistamista ja mahdolli- 
sesti jonkinlaista affektiivista vaikuttumista. 
Tällainen välittyminen voi saada aikaan myös 
tunnekokemuksia. Nämä välittymisen ilmiöt 
asettuvat osaksi itkuvirsien affektiivisuutta. 

Affektiivisuuden käsite kääntää huomion 
kokijasubjekteista sivuun ja tuo tunteiden 
tutkimukseen oman kerroksen. Affektiivisuu- 
den käsitteen kautta kiinnostus kohdistuu ko- 

kijoiden ulkopuolelle, välisyyksiin, suhteisiin 
ja rajapintoihin, siihen, mikä on kokijoiden 
ulkopuolella mutta samalla kiinni myös ko- 
kemuksessa. Affektiivisuus on kokemukselli- 
suutta, kappaleiden” välistä intensiteettiä ja 
vaikuttumista jostakin. Näkemyksessä kes- 
keisenä on ajatus kaikkien asioiden ja kap- 
paleiden suhteista toisiinsa ja ympäristöönsä. 
(Deleuze & Guattari 1987, 256; Deleuze 1992, 
625-629; Massumi 1995, 90-94). Affektiivi- 
suus on myös kohtaamista ja merkityksen 
muodostumista (Wetherell 2012, 4; Paasonen 
2014, 24; Slaby 2018, 208-211). Tällaisissa so- 
siomateriaalisissa kokonaisuuksissa kokeva 
subjekti on ainoastaan yksi kokonaisuuden 
elementeistä kuten Jan Slaby (2018, 198) kir- 
joittaa. 

Tutkimuksessani olen analysoinut äänellä 
itkemisen affektiivisuutta muun muassa itkijän 
ja itkuvirren sekä arkistoäänitteen itkuvirsi- 
esityksen ja kuuntelijan välillä. Näitä "itku- 
virsiesityksessä syntyviä erilaisia liikutuksen, 
tunteiden yltymisen, apeuden välittymisen 
ja tunteista vaikuttumisen ilmiöitä”, olen tar- 
kastellut hahmottelemani affektiivisen kehän 
käsitteen kautta (Silvonen 2020, 69). Viittaan 
affektiivisella kehällä niihin moninaisiin eri 
tavoin vuorovaikutteisina hahmottuviin suh- 
teisiin, joita muodostuu äänellä itkemisen 
tilanteessa, jossa vaikuttavat niin itkuvirsi- 
genreen liittyvät esittäjän ja muiden läsnäoli- 
joiden odotukset kuin perinteeseen liittyvät 
myyttiset käsitykset, kulttuuriset merkitykset 
ja arvot. Affektiivisia kehiä hahmottuu itkijän, 
itkuvirsiesityksen, perinteisten myyttisten kä- 
sitysten mukaisen tuonpuoleisen ja tilanteessa 
läsnä olevien kuulijoiden välillä sekä näiden 

kokonaisuutena. Myös arkistoituja itkuvirsiää- 
nitteitä kuunnellessa voi esityksen ja kuulijan 
välille syntyä eräänlainen affektiivinen kehä. 
Tällöin kyse on enemmän äänitteeltä välitty- 
vän esityksen affektiivisesta tehosta kuin vuo- 
rovaikutteisesta suhteesta. Affektiivinen teho 
kuitenkin muodostuu kuuntelun kokemuksel- 
lisuudesta, hetkessä syntyvistä tulkinnoista ja 
kuunneltavaan esitykseen liittyvistä odotuk- 
sista, joita esitykseen latautuu myös kuuntelun 
aikana. (Silvonen 2020, 80-82.) 

Itkuvirisiperformanssissa toisiinsa limitty- 
vät affektiiviset kehät muodostavat yhdessä 
laajemman affektiivisuuden kokonaisuuden. 
Tällaista kokonaisuutta kuvaa Jan Salbyn ke- 
hittelemä affektiivisen sommitelman käsite (affec- 
tive arrangement 2018; 2019; käännös Karjula 
2020, 37). Se kokoaa yhteen toimijat, toimin- 
not, tilan ja ilmapiirin (Slaby ym. 2019, 3-4). 

' Affektiivinen sommitelma’ on filosofinen 
käsite, joka kuvailee kussakin tapauksessa 
uniikin kokoelman tiettyjä affektiivisesti in- 
tensiivisiä sosiaalisen elämän puolia. Affek- 
tiivinen sommitelma koostuu valikoimasta 
henkilöitä, asioita, artefakteja, tiloja, diskurs- 
seja, toimintatapoja, ilmaisuja ja muita mate- 
riaaleja, jotka yhdistyvät yhtäaikaisen vaikut- 
tamisen ja vaikuttumisen (mutual affecting and 
being-affected) yhtenäiseksi muodostelmaksi. 
(Salby 2019, 109.) 

Kaikkiaan itkuvirren tunteissa, itkijän apeu- 
tumisessa ja tämän apean tunteen välittymi- 
sessä vaikuttavat yhteisön jakamat kontekstin- 
ja genrenmukaiset odotukset ja konventiot, 
kielelliset, tekstilliset, musiikilliset ja liikkeelli- 
set tekijät, osallistujien henkilökohtaiset muis- 
tot, kokemukset ja toiveet sekä tunteen esit- 

täminen. (Silvonen 2020, 80-83; Silvonen & 
Stepanova 2020, erit. 218.) 


Lopuksi 


Tunteiden ja affektien tutkimus on monialai- 
nen, laaja ja jatkuvasti kehittyvä kenttä, jolle 
on 2000-luvulla noussut runsaasti uusia teo- 
rioita ja näkökulmia. Kenttää hallitsi pitkään 
lähinnä psykologian alojen tutkimukset ja 
teoriat, mutta viimeistään 1990-luvulta alkaen 
aihe ja tunnenäkökulmat ovat levittäytyneet 
laajasti myös kulttuurisiin ja sosiaalisiin teo- 
rioihin ja tutkimukseen. Monialainen ja teo- 
reettisesti vaihteleva tausta on synnyttänyt 
epäyhtenäisen käsitteistön sekä useita vaihto- 
ehtoisia ontologisia näkemyksiä. Yhtäältä tun- 
netutkimuksen pääsuunniksi hahmottuvat tiu- 
kan sosiokulttuuriset teoriat, joissa keskiössä 
ovat kulttuuriset ja sosiaaliset tekijät tunneko- 
kemuksen synnyn, tulkinnan ja välittymisen 
kokonaisuudessa, jyrkästi neurofysiologiaan 
ja biologisuuteen perustavat universalistiset 
teoriat sekä näiden välimaastoon asettuvat 
sosiokulttuurisia tekijöitä ja neuropsykolo- 
giaa yhdistävien teorioiden joukko. Toisaalta 
taas kenttää voi jakaa tunteita analysoiviin 
tunne- ja emootioteorioihin sekä affektiteo- 
rioihin, jotka suuntautuvat välisyyteen, inten- 
siteettiin ja potentiaaliseen voimaan. Käyte- 
tyt käsiteet eivät kuitenkaan suoraan kerro 
teoreettista suuntaa. Eri teorioissa tunnetta, 
affektia ja emootiota määritellään hyvin eri 
tavoin muun muassa samastamisesta erilaisin 
hierarkkisiin suhteisiin. Kaikissa teorioissa ei 
tehdä eroa affektin ja emootion käsitteiden 


välille, ja toisaalta joissain teorioissa näitä 
käytetään ristiin, eikä siten esimerkiksi kaik- 
kia affekti-käsitteistöä hyödyntäviä teorioita 
mielletä affektiteorioina. 

Eri teorioita ja näkökulmia yhdistämällä 
tutkimuskohteesta voi saada esiin eri puolia. 
Tällaisessa yhdistämisessä kunkin teorian tut- 
kimusintressien ja terminologian tunnistami- 
nen on olennaista: mitä tunnekokonaisuuden 
osaa tai tasoa mikäkin teoria pyrkii ymmärtä- 
mään tai selittämään, minkälaisia käsitteitä 
alalla ylipäätään on ja millä termillä näihin 
käsitteisiin viitataan. Esimerkiksi itkuvirsi- 
tutkimuksessa sosiokulttuuriset teoriat, joissa 
tunnetta lähestytään kulttuurisena käytäntönä, 
avaavat muun muassa sitä, minkälaiset tekijät 
ohjaavat tunteiden ilmaisua ja kokemuksia 
sekä miten tunteet merkityksellistyvät äänellä 
itkemisessä. Neuropsykologian teoriat taas 
auttavat ymmärtämään niitä ruumiillisia me- 
kanismeja ja prosesseja, jotka liittyvät etenkin 
itkijän apeutumiseen mutta myös tunteiden vä- 
littymiseen kuulijoille. Affektiivisuuden näkö- 
kulmien kautta itkuvirsien tunneilmiöt hah- 
mottuvat puolestaan performanssissa läsnä 
olevien tunteikkuuteen vaikuttavien tekijöi- 
den ja näiden välisten suhteiden kautta. Koko- 
naisuudessaan tunteet ovat itkuvirsissä sekä 
esitettyä, koettua että välittyvää. Ne ovat so- 
siaalisesti ja kulttuurisesti ohjattua rituaalista 
toimintaa sekä subjektiivisia että jaettuja ko- 
kemuksia. Erilaiset tavat lähestyä, määritellä 
ja käsitteellistä tunnetta eivät ole tutkimuk- 
sen kannalta vain ristiriitaisia teorioita, vaan 
nämä ristiriitaisuuden myös nostavat esiin sitä 
moninaisuutta, mitä tunteet ovat. 

Esim. William Reddy 2001, 323-324: *emotional 
regime", tunneregiimi; Rosenwein 2002, 842: 
"emotional community", tunneyhteisó; myós 
Scheer 2012, 209-217: *emotional practice", 
tunnekäytäntö. 

Laajemmin tunteiden historiasta, ks. esim. Ro- 
senwein 2002, 834-837. 

Tämä artikkeli perustuu väitöskirjahankkeesee- 
ni, jossa analysoin aunuksenkarjalaisia itkuvir- 
siperformansseja tekstin, musiikin ja tunteen 
kokonaisuutena arkistoäänitteiltä (ks. Silvonen 
2020; Silvonen & Stepanova 2020). 
Apeutumisella tarkoitetaan surumielisen tun- 
netilan kehittymistä ja kokemuksen intensitee- 
tin kohoamista esityksessä. Apeus ja apeutumi- 
nen ovat sanoina myös karjalaisten itkijöiden 
itsensä käytössä. (Silvonen 2020.) 

Tunne teksteissä ja representaatioina, ks. esim. 
Wilce 2009b; Timonen 2004; Hämäläinen 2017. 
Ks. Tieteen termipankki, Oxford Dictionary, myös 
Salmela 2017, 32. 

Ks. myös Wetherell 2012, 21-22, 141; Frykman 
& Povrzanovic Frykman 2016; Jansen 2016, 
64-65; Rinne ym. 2020. 

Ks. myös Wilce 2009b, 28-38; Wetherell 2012; 
2-5; 74-75; Frykman & Povrzanovié Frykman 
2016, 14-15; Rinne ym. 2020, 8-11. 

Ks. myös esim. Lutz & White 1986; Lutz & 
Abu-Lughod 1990; White, G. 2004. 

Myös psykologian sosiokulttuurisesti suuntau- 
tuneet teoriat kritisoivat perustunneteorioiden 

11 


12 


13 


14 


15 


biologisuuspainotteisuutta (mm. Mendes 2016, 
erit. 167—170; Barrett 2017; Kalat 2018, 356-357). 
Vrt. englannin kielen "practice, joka on sekä no- 
mini (”käytäntö”, 'tapa'; ”harjoittaminen”) että 
verbi (harjoittaa’, ’toimia’). 

Ks. myös Abu-Lughod 1985, 253-254; Apo 
1989, 176-177; vrt. Reddy 2001, 323-324. 
Ilmaisun ja tunteiden autenttisuuden ihanteista 
ks. esim. Fenigsen & Wilce 2012; Haapoja 2017, 
67-68; Anttonen 2019; ks. myös Bendix 1997, 
erit. 23, 28-29, 148. 

Vrt. Itkuvirsitutkimuksessa käytetään usein 
Greg Urbanin itkun ikonit -käsitettä (1988), 
jolla Urban tarkoittaa nimenomaan kulttuuri- 
spesifeitä itkuvirsien tunteen ilmaisukeinoja, 
jotka ovat toisinaan samanlaisia kulttuuris- 
ta riippumattomien luonnollisten murheen 
merkkien kanssa (1988, 389). Tutkimuksessani 
en tee tällaista jaottelua, vaan lähestyn sekä 
ikoneita että merkkejä itkuvirsille ominaisina 
affektiivisen käytännön ilmaisullisina piirteinä. 
Analyysissani nimitän näitä piirteitä tunteen 
tunnuksiksi ja erittelen niiden ilmenemisen 
laatua suhteessa tunteeseen. 

"bodies (of all kinds)", Williams 2010, 246, Spi- 
nozan näkemystä selittäen, ks. myös Deleuze 
1992, 625. 

Ks. myös Povrzanovié Frykman 2016; Newell 
2018. Tällainen affektiivisuuden käsitys lähes- 
tyy myös Sara Ahmedin tunteiden sosiaalisuu- 
den mallia (2018/2004, 19-21). 

Harmaina päivinä 


Seison laivan kannella ja tuijotan harmaata 
merta, sumuun häviävää horisonttia. Näytän 
harmaalle merelle harmaakorttini harmaa- 
asteikkoa, yritän ulottua maisemaan, olla sen 
kanssa ja paikantaa itseni. Mihin maisema 
päättyy ja mistä minä alan? Sumu on myös 
minua, minussa. Hengitän kosteaa ilmaa 
sisääni, hengitän ulos ja uudestaan sisään. 
Onko sisäänhengitys maisemaa ja uloshengi- 
tys minua? 

Vertaan harmaakortin harmaa-asteikkoa 
harmaaseen maisemaan, teen tutkimuksia 
ympäristön kanssa. Harmaakortti on valoku- 
vaajan työväline, jolla valokuvan sävyt neutra- 
loidaan vastaamaan kuvaustilanteen vallitse- 
vaa valo- ja värimaailmaa. Filmiajalta peräisin 
oleva harmaakorttini on kuitenkin jo vanhen- 
tunut, sen valokuvapaperille vedostettu keski- 
harmaa on ajan saatossa menettänyt luotetta- 
vuutensa ja keskiharmaan kontrolli on enää 
näennäistä. Harmaa maisema ei täysin asetu 
harmaakortin harmaa-asteikolle. Sumua ei 
voi hallita ja tallentaa kattavasti kameran avul- 
la, se pakenee määrittelyjä ja peittää näkymiä. 

Olen antanut sumussa kulkemisen toimia 
metodina, jolla kartutan tietoa itsestäni ja 
ympäristöstä. Olen tehnyt kokeiluja sumussa, 
kulkenut kohti sen tiheyttä. Kulkenut suun- 
taan, jossa sumu näyttää olevan sakeimmil- 
laan. Päästyäni perille on sumun sakein piste 


jo siirtynyt toisaalle. On käännyttävä ympäri 
ja aloitettava alusta. Sumua valokuvatessa jo- 
tain jää aina katveeseen, usvaan on mahdo- 
ton tarkentaa. Valokuvat sumusta ovat kuvia 
myös siitä mitä se peittää. 

Sumuun astuminen on tuntemattomaan 
tutustumista. Rohkeaa epävarman ja uuden 
lähestymistä. Rebecca Solnit kirjoittaa, kuin- 
ka ennustamattoman varaan laskeminen on ehkä 
juuri sitä paradoksaalista työtä, jota elämä meiltä 
eniten vaatii’. Epävarmuuden sietokyky kas- 
vaa sumussa, eksyksissä ollessa. 

Sumussa kulkiessani luen maisemaa taval- 
lisesta poikkeavana, osin saavuttamattomana. 
On kuitenkin turvallista olla hieman eksyksis- 
sä tutussa maisemassa, jossa etäisyydet järjes- 
täytyvät uudella tavalla. On avartavaa kulkea 
tietämättä tarkasti mihin suuntaan etenee ja 
mihin päätyy. Voisiko sumussa kulkemisen 
ajatella uuteen sopeutumisen harjoituksena? 
Harmaassa maisemassa harhailu on tutustu- 
mista tuntemattomaan myös itsessä. Sumun 
suojista on mahdollista lähestyä tuntematonta, 
tutustua siihen, ottaa rohkeita askeleita kohti 
uutta. 


1 Rebecca Solnit, 2005. Eksymisen kenttäopas, suo- 
mentanut Pauliina Vanhatalo, 2020, Helsinki, 


S&S. 

Tuttu maisema muuttuu, ilmoista tulee uu- 
sia ja outoja. Tämä puuskittainen tuuli, ennä- 
tyksellisen lämpimät päivät. Miten sopeutua 
muutokseen ja hyväksyä harhailu osaksi uu- 
den, muuttuvan ympäristön opettelua? Olen 
kiinnostunut sumun potentiaalista kertojana 
ja siirtymänä tutun ja vieraan välillä, haluaisin 
kuunnella sitä, kuulla siinä itseni. 

Minua kiinnostaa sään ja maiseman yhteys 
mieleen. Sumun pehmeä rauhoittavuus, ma- 
talapaineen myötä laskeva mieliala ja pouta- 
päivän huolettomuus. Säässä eläminen, tähän 
muuttuvaan maisemaan tottuminen ja ihmet- 
teleminen sen edessä, että niin moni sen asu- 
keista katoaa. Vieraslajit ottavat maiseman 
uudeksi kodikseen, ne sopeutuvat. Ehkä olen 
itsekin vierasta lajia, jonka vieraat tavat ja 
kulttuurit muuttavat toisille lajeille tuttua elin- 
ympäristöä. 

Nainen pysäyttää minut pienelle luonto- 
kaistaleelle autoteiden kupeeseen ja kertoo 
siellä asuvista liito-oravista ja haukoista. Nai- 
nen osoittaa puissa kiipeileviä oravia, naapu- 
reitani, joiden elämästä en tiennyt oikeas- 
taan mitään. Olin kuvitellut asuvani suuren 
kaupungin keskustan tuntumassa, jossa ainoa 
luonto on istutettua. Olin kävellyt vuosia so- 
keana niille, joiden kanssa jaan päivittäisen lä- 
hiympäristöni. Tuttu maisema oli ollut minul- 
le vuosia sumuinen, osin peitossa ja näyttäytyi 
nyt uteliaasta uudesta perspektiivistä käsin. 

Harmaaskaala voisi hyvin kuvata myös 
sitä asteittaista tapahtumaketjua, jonka jossain 
kohdassa olemme nyt. Muutos on harmaata 
aluetta, se tapahtuu osin huomaamatta, liuku- 

mana kontrastisten, äkillisten muutosten si- 
jaan. Mietin toisinaan onko kaikki vasta alussa 
vai jo pitkällä? Kaikkeen tottuu. 

Sumu yllättää melkein aina, vaikka kyttään 
puhelimeni sääsovelluksia. Useimmiten sumu 
latistuu valokuvissa tai en ehdi paikalle ennen 
kuin se haihtuu. Odotan malttamattomana 
filmejä kehityksestä, mutta valopöytää vasten 
sumu on jo hälvennyt, haaleaa ja latteaa. On 
enää kirkasta, arkista, loisteputkien kovaa va- 
loa. Tiheys on etäisyyden aiheuttamaa har- 
haa ja mitä syvemmällä sumussa olen, sitä 
voimakkaammin sen koen. 

Sumu laskeutuu esiripuksi maisemaan, 
taustaksi, jota vasten voi tulla näkyviin ja sitten 
taas kadota sumun pehmeyteen. Sumussa 
oleminen on piiloutumisen ja näkyväksi aset- 
tautumisen vuoropuhelua, sisäänpäin käänty- 
mistä ja uusille mahdollisuuksille avautumista. 
Sumu on pehmeä asenne, harhailun hyväksy- 
mistä, lempeää kuuntelemista. Sumussa kul- 
kiessani olen maiseman kanssa sovussa, raja 
itsen ja ympäristön välillä ohenee. 

Sumu pakenee määrittelyjä, vaihtaa paik- 
kaansa jatkuvasti. Sumun luonne on muuttu- 
va ja liukuva, se läpäisee eri olotiloja ja kosket- 
taa erilaisia pintoja, sitoo yhteen. Sumu toimii 
kuin peili: se heijastaa ja paljastaa. Sumussa 
voi nähdä mahdollisuuksia uuden aukeami- 
selle: onko tuttu enää tuttua usvan väistyessä? 
Sumun voi ajatella lempeytenä vieraalle. 

Hengitän kosteaa ilmaa sisään, hengitän 
ulos. Hengitämme samaa, yhteistä ilmaa. Hei- 
kossa näkyvyydessä etäisyydet kutistuvat ja 
tulemme lähemmäs toisiamme. 

Abstract 


The theme and title of the 100th Yearbook of the 
Kalevala Society is "Paradigm". Paradigm is 
a framework of prevalent principles, beliefs, 
values, and norms, and incorporates ideas 
about what is correct in terms of theory and 
methodology. Accordingly, paradigm always 
leads to struggles of authority in relation to 
other trends and ways of thinking. This book 
grapples with the historical, contemporary, 

and ever-shifting paradigms and methods 
of cultural research. What was being 
researched in the early 20th century and how 
was the research conducted? What happened 
in the 1960s-1980s in this field of research? 
What methods do our peers use? What kinds 
of affiliations and antagonisms emerge with 
the changing paradigms? And how do the 
different ’turns’ direct research? 

Kalevalaseura-säätiön toimintakertomus 2020 


Yleistä 


Kalevalaseura-säätiön tarkoitus 
ja sen toteutuminen vuonna 2020 


Vuonna 1911 perustetun Kalevalaseura-säätiön 
tehtävänä on edistää, tukea ja tehdä tunne- 
tuksi Kalevalaan, kalevalamittaisiin runoihin 
ja muuhun suomalaiseen kulttuuriperintöön 
liittyvää tutkimusta ja taidetta, niitä yhdistäviä 
toimintoja ja uusia tulkintoja niin kotimaassa 
kuin maailmalla. 

Kalevalaseura on tiede- ja kulttuurijärjestö 
sekä yleishyödyllinen yhteisö, jonka asiantun- 
tijuus ja resurssit liittyvät sääntöjen mukaisesti 
kalevalamittaisiin runoihin, Kalevalaan ja sen 
kulttuurihistoriaan sekä suomalaiseen kulttuu- 
riperintöön. 

Kalevalaseura palvelee eri kansalaispiirejä 
julkaisu-, tutkimus- ja tiedotustoiminnallaan 
sekä järjestämällä yksin ja yhdessä muiden ta- 
hojen kanssa tapahtumia ja osallistumalla kes- 
kusteluun Kalevalan asemasta ja merkityksestä 
Suomessa ja maailmalla. Kalevalaseura tukee 
myös taloudellisesti kalevalamittaisten runo- 

jen, Kalevalan ja Kalevalan kulttuurihistorian 


parissa työskenteleviä tutkijoita, taiteilijoita, 
Kalevalan kääntäjiä ja muita asianharrastajia. 

Lisäksi Kalevalaseura jakaa tunnustuspal- 
kintoja, myöntää apurahoja, antaa lausuntoja 
ja laatii aloitteita sääntöjen mukaisesti kiin- 
nostuksen kohteisiin liittyvistä hankkeista. 
Säätiön toiminnan painopiste on Suomessa, 
mutta toimintaa on myös ulkomailla. 


Toimintaympáristó 


Kalevalaseuran lähimpänä maantieteellisenä 
toimintaympäristönä on kotipaikka Helsinki 
ja pääkaupunkiseutu, mutta myös muu Suomi, 
etenkin Ilomantsi, jossa Kalevalaseura omis- 
taa jäsenistölleen, tutkijoille ja taiteilijoille 
vuokrattavan talon tiloineen. Kalevalan taiteel- 
lisista tulkinnoista kiinnostuneiden taiteilijoi- 
den, kääntäjien sekä kansainvälisen kalevala- 
mittaisten runojen ja Kalevalan kulttuurihisto- 
rian tutkimuksen kautta toimintaympäristönä 
on koko maailma. 

Kalevalaseuran toimintaa on sävyttänyt 
jonkin verran keväällä 2020 alkanut korona- 
pandemia. Aiottuja, kansainvälistä näkyvyyttä 

vahvistavia konferenssimatkoja ei voitu toteut- 
taa ja joitakin yhteistyöhankkeita on siirretty 
seuraavaan vuoteen. Suomessa tapahtumia 
on siirretty verkkoon. 

Kalevalaseura tekee yhteistyötä tieteellisten 
ja taiteellisten yhteisöjen, yleishyödyllisten 
kulttuurijärjestöjen sekä apurahoja ja tunnus- 
tuspalkintoja myöntävien kulttuurialan sää- 
tiöiden kanssa. Seuran keskeistä toimintaym- 
päristöä ovat niin ikään kalevalamittaisten 
runojen, Kalevalan, sen kulttuurihistorian 
sekä suomalaisen kulttuuriperinnön parissa 
työskentelevät tutkijat ja taiteilijat, seurat, yh- 
distykset, arkistot, museot, koulut ja instituutit 
sekä yliopistojen perinteen-, kielen-, kirjalli- 
suuden sekä taiteentutkimuksen laitokset, 
samoin kuin taideyliopistot ja -korkeakoulut. 
Myös Kalevalan kääntäjät, tutkijat ja taiteilijat 
ulkomailla kuuluvat seuran toimintakenttään. 


Toimintaedellytykset 


Tehtävien hoitamisessa ja edellä kuvatussa toi- 
mintaympäristössä Kalevalaseuralla oli vuon- 
na 2020 hyvät toimintaedellytykset: 


— toiminta-alaa hyvin tunteva, ammattitaitoi- 
nen henkilökunta, 

— asiantunteva hallitus ja taloustoimikunta, 

— vahva talous, 

— tehokas viestintä, 

— seuran toiminnan tavoitteet tunteva ja niitä 
edistävä jäsenistö, 

— kykyä yhteistyöhön ja verkostoitumiseen. 

Päätöksenteossa noudatetut periaatteet 


Kalevalaseuran toiminta perustuu säätiön sään- 
töihin sekä toimintaa ohjaaviin strategioihin 
(toimintastrategia, viestintästrategia ja sijoitus- 
strategia). 

Kalevalaseurassa noudatetaan hyviksi koet- 
tuja käytäntöjä, mutta samalla etsitään uusia 
toimintatapoja tuoda esille kalevalamittaiseen 
runouteen, Kalevalaan ja Kalevalan kulttuuri- 
historiaan liittyvää tutkimusta, taidetta ja ta- 
pahtumia. 

Kalevalaseuran toiminnan arvoja ja peri- 
aatteita ovat aktiivisuus, asiantuntijuus, luo- 
tettavuus, yhteistyöhakuisuus, pitkäjänteisyys, 
suvaitsevaisuus sekä avoimuus uusille ideoille 
ja avauksille. Nämä näkyivät myös vuonna 
2020 säätiön toiminnassa. 

Kalevalaseuran hallitus ja toiminnanjohtaja 
huolehtivat siitä, että luottamustoimisilla hen- 
kilöillä oli ajantasaiset ja riittävät tiedot pää- 
töksentekoa varten Kalevalaseuran asioissa. 
Lisäksi hallitus huolehti siitä, että toiminta oli 
sääntöjen mukaista ja johdonmukaista. Työn- 
antajana Kalevalaseuran hallitus huolehti 
henkilöstön resurssien riittävyydestä uusista 
hankkeista päätettäessä. 

Säätiöt ja rahastot ry:n jäsenenä Kalevala- 
seuran hallinnossa ja toiminnassa noudate- 
taan hyvää säätiötapaa, säätiötoimintaa peri- 
aatteellisesti ohjaavaa kansainvälisen käytän- 
nön mukaista asiakirjaa. 

Kalevalaseuran toiminnan 
painopisteet vuonna 2020 


Kalevalaseuran hallituksen hyväksymän stra- 
tegian ja vuoden 2020 toimintasuunnitelman 
mukaisesti toiminnan painopisteitä oli vuon- 
na 2020 kahdeksan: 


1. Tutkimuksen tukija ja julkaisija 


Kalevalaseura tuki, tuotti ja hyödynsi Kaleva- 
laan, kansanrunoihin, Kalevalan kulttuurihis- 
toriaan sekä suomalaiseen kulttuuriperintöön 
liittyvää tutkimustietoa tapahtumissaan ja jul- 
kaisuissaan (vuosien 2020-2022 Kalevalaseu- 
ran vuosikirjat, Avoin Kalevala -hanke, verkko- 
sivustot, tiedotus, seminaarit, apurahat). 
Tämän lisäksi Kalevalaseura oli toteuttamassa 
Kalevalaisten Naisten Liiton julkaisemaa Pirta- 
lehteä (3/2020). Kalevalaseura myös päätti ot- 
taa julkaistavakseen kansainvälisen tieteelli- 
sen sarjan Folklore Fellows’ Communications. 


2. Tapahtumien järjestäjä ja tukija 


Kalevalaseura järjesti Kalevalan päivänä pe- 
rinteiseen tapaan tilaisuuden Elias Lönnrotin 
patsaalla, yhdessä SKS:n ja Akseli Gallen- 
Kallelan museon kanssa seminaarin Avoin 
Kalevala ja yhdessä SKS:n kanssa Kekrinpäivän 
seminaarin Toiset maailmat sekä tuki taloudel- 
lisesti muiden järjestämiä tapahtumia. 


3. Tiedonvälittäjä ja keskustelufoorumi 


Kalevalaseura viesti aktiivisesti, monipuolises- 
ti ja laajasti toiminnastaan sekä Kalevalaan että 
sen kulttuurihistoriaan liittyvistä asioista. Kale- 
valaseura tarjosi keskustelu- ja vuorovaikutus- 
foorumin Kalevalasta ja säätiön toiminta-alasta 
kiinnostuneille ihmisille. 

Kalevalaseura ylläpiti ja päivitti verkkosi- 
vustojaan, täydensi englanninkielistä Kalevala- 
sivustoa, hyödynsi Meltwaterin toimittamaa 
uutisaineistoa sivuillaan, lähetti neljä sähköis- 
tä jäsenkirjettä ja uutiskirjettä sekä toimitti 
tiedot tunnustuspalkinnoista, tapahtumista 
ja seminaareista jäsenistön lisäksi yhteistyö- 
kumppaneille ja medialle. Lisäksi Kalevala- 
seura osallistui aktiivisesti sosiaalisen median 
toimintaan. Aiottu uusi sisarsivusto Kalevalan 
lähteillä -aiheesta ei toteutunut. 


4. Taiteellisten tulkintojen mahdollistaja 


Kalevalaseura tuki taloudellisesti kahta tahoa, 
joissa oli esillä Kalevalan taiteelliset tulkinnat 
sekä lainasi teoksiaan seuraaviin Kalevala- 
aiheisiin näyttelyihin: Maailman synty sotkan 
munasta (Taitelijakoti Erkkola) ja Joseph Ala- 
nen — Jugend - Kalevala (Tampereen taide- 
museo). 


5. Kalevalan kääntäjien tukiverkosto 
Kalevalan käännökset kuvastavat eepokseen 


kohdistuvaa jatkuvaa kiinnostusta myös ulko- 
mailla. Vaikka vuonna 2020 ei toimiston tie- 

toon tullutkaan uusia Kalevalan käännöksiä, 
kääntäjien ja tutkijoiden kiinnostus Kalevalaa 
kohtaan oli kuitenkin vilkasta. 

Kalevalaseura antaa asiantuntija-apua Kale- 
valan kääntäjille ja tutkijoille sekä etsii heille 
yhteistyökumppaneita. 


6. Yhteistyökumppani 


Kalevalaseura on innostava, luotettava ja asian- 
tunteva yhteistyökumppani toiminta-alaansa 
liittyvissä kysymyksissä. Kalevalaseuran 
seminaarit, tapahtumat ja julkaisut toteutettiin 
vuonna 2020 yhteistyössä Suomalaisen Kirjal- 
lisuuden Seuran ja Kalevalaisten Naisten Lii- 
ton kanssa. 


7. Apurahojen ja tunnustuspalkintojen 
myöntäjä 


Kalevalaseura myöntää tunnustuspalkintoja 
ja apurahoja Kalevalan ja suomalaisen kult- 
tuuriperinnön parissa ansioituneille henkilöil- 
le. Vuonna 2020 Kalevalaseura myönsi yhden 
post doc- apurahan sekä Kalevalaseuran pal- 
kinnon ja viisi Kekrinpäivän tunnustuspalkin- 
toa. 


8. Jäsenten verkosto 


Kalevalaseura on jäsenten muodostama asian- 
tuntijaverkosto. Vuonna 2020 Kalevalaseura 
vahvisti vuorovaikutusta jäsenten kanssa to- 
teuttamalla jäsenkyselyn sekä lähettämällä 
Pirta-lehden numeron 3/2020 kaikille jäsenil- 

leen. Aiottu jäsenten ilta Ateneumin Magnus 
Enckellin näyttelyn avajaisten yhteydessä ei 
toteutunut koronapandemian vuoksi. 


Varsinainen toiminta 2020 


Hallinto 


Vuosikokous 


Kalevalaseuran sääntöjen mukaan hallitus 
kokoontuu vuosikokoukseen kunkin vuoden 
toukokuun loppuun mennessä. Vuonna 2020 
kokous pidettiin 25. maaliskuuta Kalevalaseu- 
rassa. Kokouksen puheenjohtajaksi valittiin 
Riitta Ojanperä ja sihteeriksi Niina Hämäläi- 
nen. Pöytäkirjan tarkastajiksi valittiin Pekka 
Hako ja Eija Timonen. 

Kokouksessa vahvistettiin toimintakerto- 
mus ja tilinpäätös vuodelta 2019 sekä todet- 
tiin tilintarkastuskertomus. Kokouksessa pää- 
tettiin myös vuoden 2020 toimintasuunnitel- 
masta ja talousarviosta, määrättiin kokous- 
palkkioiden suuruus, valittiin tilintarkastaja 
ja varatilitarkastaja, päätettiin uusien jäsenten 
ja kunniajäsenten kutsumisesta sekä valittiin 
hallitus vuodeksi 2020. 


Hallitus 


Säätiön asioista päättää hallitus, johon kuuluu 
seitsemän Kalevalaseura-säätiön jäsentä. 
Henkilö voi toimia hallituksessa enintään kol- 
me peräkkäistä toimikautta. Hallitus valitsee 
keskuudestaan vuosittain puheenjohtajan ja 
varapuheenjohtajan. 

Pekka Hakamies ja Helmi Järviluoma- 
Mäkelä olivat olleet hallituksessa kaksi toimi- 
kautta ja olivat valittavissa vuosikokouksessa 
2020 vielä uudelleen. Järviluoma-Mäkelä ei 
asettunut enää ehdolle ja hänen tilalleen valit- 
tiin Lotte Tarkka hallituksen jäseneksi. Riitta 
Ojanperä oli ollut hallituksessa yhden kauden 
ja oli valittavissa vuosikokouksessa 2020 toi- 
selle kaudelle. Hänet valittiin uudelleen. Hal- 
litukseen kuuluivat edellä mainittujen lisäksi 
Pekka Hako, Antti Huntus, Tuomas Martikai- 
nen ja Eija Timonen. 

Vuosikokouksen jälkeisessä järjestäytymis- 
kokouksessaan 25.3.2020 hallitus valitsi yksi- 
mielisesti puheenjohtajaksi vuodeksi 2020 
Pekka Hakamiehen ja varapuheenjohtajaksi 
Pekka Hakon. 

Hallitus kokoontui vuoden 2020 aikana 
kahdeksan kertaa: 14.2., 25.3. vuosikokous 
ja järjestäytymiskokous (Zoom-kokous), 1.6., 
10.8. (Zoom-kokous), 29.9., 19.10. (strategia- 
kokous) sekä 16.11. 

Tämän lisäksi hallitus kokoontui viikon- 
lopuksi suunnittelemaan säätiön uutta strate- 
giaa vuosille 2021—2024 Kirkkonummen Maj- 
vikiin 5.—6.9. Strategiatyöpajan fasilitoinnista 
vastasi viestintätoimisto Brunnen. Työpajaan 
osallistuivat koko hallituksen lisäksi Kalevala- 
seuran rahanvartija Jussi Vaarnavuo, toimin- 
nanjohtaja Niina Hämäläinen sekä tiedottaja 
Petja Kauppi. Hallitus kokoontui myös vapaa- 
muotoisesti keskustelemaan Kalevalaseuran 
omistaman Nehvon vartion kiinteistön tule- 
vaisuudesta 9.12. 


Tilintarkastaja 


Hallitus valitsi vuosikokouksessa tilintarkasta- 
jaksi toimikaudeksi 2020 tilintarkastusyhteisö 
PricewaterhouseCoopers Oy:n. Vastuullisena 
tilintarkastajana toimi KHT Jaana Salmi. 


Taloustoimikunta ja rahanvartija 


Hallitus asetti järjestäytymiskokouksessaan 
25.3.2020 taloustoimikunnan toimikaudeksi 
2020 ja vahvisti sen jäsenmääräksi kaksi varsi- 
naista jäsentä. Jäseniksi valittiin sijoitusjohtaja 
Mikko Koivusalo ja asiamies Ralf Sunell. Sää- 
tiön rahanvartijaksi valittiin KTM Jussi Vaar- 
navuo. Taloustoimikunnan jätti Mikko Ojala. 

Taloustoimikunta valitsi vuoden ensimmäi- 
sessä kokouksessa keskuudestaan puheenjoh- 
tajaksi Ralf Sunellin ja varapuheenjohtajaksi 
Mikko Koivusalon. Taloustoimikunta kokoon- 
tui kaksi kertaa: 8.4. ja 23.9.2020. 

Taloustoimikunta ja rahanvartija tekivät vuo- 
den aikana hallitukselle sijoitussuunnitelman 
mukaisia muutosesityksiä säätiön salkkuun. 
Rahanvartija huolehti hallituksen hyväksymis- 
tä sijoitustoimenpiteistä, laati kokouksiin salk- 
kuyhteenvedot sekä sijoitustapahtuma- ja kas- 
savirtaraportit Suomen Sijoitustutkimus Oy:n 
tuottaman datan avulla. 


Lähipiiritapahtumat 


Säätiölain ja hyvän hallintotavan mukaisesti 
Kalevalaseura-säätiö raportoi toimintakerto- 
muksessaan suppean lähipiirin kanssa teh- 
dyistä lähipiiritapahtumista. Kalevalaseura- 
säätiöllä on myös hallituksen vahvistama lähi- 

piiriohje. Kalevalaseuran suppeaan lähipiiriin 
kuuluvat määräysvaltaa käyttävinä hallituk- 
sen jäsenet sekä toiminnanjohtaja ja tilintar- 
kastaja, heidän perheenjäsenensä sekä heidän 
määräysvallassaan olevat yhteisöt ja säätiöt. 


Kalevalaseuran suppeaan lähipiiriin kuuluvat 
henkilöt 
— eivät osallistu säätiössä asian käsitte- 
lyyn eikä päätöksentekoon, jos kysy- 
myksessä on säätiön ja edellä mainitun 
henkilön välinen sopimus tai muu oi- 
keustoimi, tai jos henkilöllä on muu- 
toin asiassa olennaista, säätiön kanssa 
mahdollisessa ristiriidassa olevaa etua, 
— eivät osallistu avustusta, muuta vastik- 
keetonta etua tai taloudellista toimintaa 
koskevan asian käsittelyyn, jos edun- 
saajana on hän tai hänen perheenjäse- 
nensä, lähisukulaisensa tai heidän mää- 
räysvallassaan oleva yhteisö tai säätiö. 


Kalevalaseuran tavanomaiset lähipiiritoimet 
ovat: 

- — tilintarkastajalle maksetaan palkkio las- 
kun mukaan, 

— työsuhteessa olevalle toiminnanjohta- 
jalle maksetaan hallituksen päättämän 
työsopimuksen mukainen palkka, 

- säätiön lähipiiriin kuuluville voidaan 
myöntää apurahoja samoin perustein 
kuin muillekin apurahanhakijoille, 

- säätiön lähipiiriin kuuluvia asiantunti- 
joita voidaan palkata tutkimus-, taide- 

ja julkaisuhankkeisiin samoin perus- 
tein kuin muitakin asiantuntijoita, 

- säätiön lähipiiriin kuuluvat henkilöt 
voivat käyttää Ilomantsissa sijaitsevaa 
säätiön omistamaa Nehvon vartiota 
korvauksetta silloin, kun siellä on va- 
paata. Edellytyksenä on, että he kiin- 
nittävät huomiota ja osallistuvat mah- 
dollisuuksiensa mukaan kiinteistön 
huoltotoimenpiteisiin. 


Vuonna 2020 Kalevalaseuran lähipiiriin kuu- 
luneet eivät ole saaneet kokouspalkkioita, 
avustuksia, apurahoja tai tunnustuspalkintoja 
säätiöltä. Säätiö ei myöskään ole antanut lai- 
noja tai sitoumuksia lähipiiriin kuuluville. 

Kalevalaseuran lähipiiriin kuuluva henkilö 
tai hänen perheenjäsenensä, lähisukulaisensa 
tai heidän määräysvallassaan oleva yhteisö tai 
säätiö voi saada tunnustuspalkintoja ja apu- 
rahoja tai vastikkeetonta etua vain samoilla 
edellytyksillä kuin säätiön tarkoituksen mu- 
kainen kohderyhmä. 

Hallituksen jäsenille on maksettu vuonna 
2020 saman suuruisia luento- ja kirjoituspalk- 
kioita esitelmistä ja artikkeleista kuin muille- 
kin säätiön hankkeisiin palkatuille asiantunti- 
joille. Heille on myös maksettu matkalaskujen 
perusteella kulukorvauksia osallistumisesta 
hallituksen kokouksiin ja säätiön tapahtumiin. 
Vuonna 2020 kaksi hallituksen jäsentä käytti 
Nehvon vartiota. 

Yhteenveto säätiön lähipiiritoimista suppean lähipiirin kanssa vuonna 2020: 


Lähipiirisuhde Lähipiiritoimi € 
KE Katt aa 
Nehvon vuokraus 450,00 
Henkilökunta Palkat 66 222,88 
Tilintarkastaja PwC Oy Tilintarkastus 4048,40 
Yhteensä 71 521,28 
Kirjanpitopalvelut 


Säätiö osti toimintavuonna tili- ja kirjanpito- 
palvelut Töölön Laskenta Oy:ltä. Marraskuun 
2020 aikana tili- ja kirjanpitopalvelut siirtyivät 
sähköiseen Heeros-järjestelmään. Myös Kale- 
valaseura siirtyi käyttämään taloushallinnon 
osalta Heerosta. 


Tietosuoja Kalevalaseurassa 


Kalevalaseurassa noudatetaan henkilötietojen 
käsittelyssä ja tietosuojakäytänteissä kansalli- 
sen lainsäädännön ja EU:n tietosuoja-asetuk- 
sen vaatimuksia. Hallitus hyväksyi vuonna 
2017 toimistossa laaditun henkilötietojen käsit- 
telyn arviointi- ja tietosuojakartoituksen sekä 
arvioi vastuut, käytännesäännöt, menetelmät 
ja toimenpiteet riittäviksi. Vuonna 2020 tieto- 
suoja-asiat olivat osa toimiston rutiineja. 


Jäsenyydet, edustukset ja yhteistyö 


Kalevalaseura-säätiö oli kertomusvuonna 
Armas Launis -seuran, Kansantaiderahaston, 


Kanteleliiton, Konserttikeskus ry:n, M.A. 
Castrenin seuran, Paikkarin torpan tuki ry:n, 
Sibelius-Seuran, Suomen Kotiseutuliiton, 
Säätiöiden ja rahastojen neuvottelukunnan, 
Tieteellisten Seurain Valtuuskunnan, Tverin 
karjalaisten ystävät -yhdistyksen sekä Yrjö 
Kilpinen -seuran jäsen. 

Säätiöllä on määräaikaiset edustajat Akseli 
Gallen-Kallelan Museosäätiön edustajistossa 
(Pekka Hako ja Niina Hämäläinen). Kumpi- 
kin heistä osallistui säätiön edustajina Akseli 
Gallen-Kallelan Museosäätiön edustajiston 
sääntömääräiseen kevätkokoukseen 23.4. ja 
syyskokoukseen 26.11. 

Niina Hämäläinen osallistui Säätiöt ja Ra- 
hastot -sääntömääräisiin vuosikokouksiin 11.5. 
ja 16.11. 

Niina Hämäläinen oli vuonna 2020 Elias 
Lönnrotin kirjeenvaihto -verkkojulkaisun oh- 
jausryhmässä. 

Kalevalaseura oli yhteistyökumppani Kale- 
valan kriittisessä editiossa Avoin Kalevala. 

Kalevalaseuran yhteistyökumppaneita oli- 
vat vuonna 2020 Gallen-Kallelan museo, Ju- 

minkeko-säätiö, KalevalaFest ry, Kansanmu- 
siikin ja kansantanssin edistämiskeskus, Suo- 
malaisen Kirjallisuuden Seuran kansanrunous- 
arkisto, kustannusosasto ja tutkimusosasto 
sekä useat kulttuurintutkijat ja taiteilijat. 


Henkilöstö ja toimisto 


Henkilökunta 


Kalevalaseura-säätiön toiminnanjohtajana oli 
vuonna 2020 FT Niina Hämäläinen. Viestintä- 
palvelut ostettiin Tekstihuoltamolta, vastuulli- 
sena tekijänä FT Petja Kauppi. 

Ilomantsissa sijaitsevan Nehvon vartion yl- 
läpitoon, siivous- ja kunnostustöihin palkattiin 
tarvittaessa talonmiehinä toimineiden Pekka 

Jeskasen ja Jouni Palviaisen lisäksi myös mui- 
ta henkilöitä. 


Toimisto ja asiakaspalvelu 


Toiminnanjohtaja vastasi hallituksen päätös- 
ten mukaisesti säätiön toiminnan suunnit- 
telemisesta ja toteuttamisesta: valmisteli 
kokouksiin, tapahtumiin, hankkeisiin, julkai- 
suihin, hallintoon sekä talouteen liittyvät asiat. 
Tiedottaja palveli yhdessä toiminnanjohtajan 
kanssa asiakkaita sähköpostitse, puhelimitse 
ja kirjeitse sekä välitti tiedot tunnustuspalkin- 
noista, tapahtumista ja seminaareista jäsenis- 
tölle ja tiedotusvälineille. Lisäksi hän osallis- 
tui Kalevalaseuran vuosikirjan viimeistelyyn, 
toimitti jäsen- ja uutiskirjeet sekä ylläpiti ja 
päivitti säätiön verkkosivuja, Facebook-sivus- 
toa, Twitteriä ja Instagramia. 

Toimisto sijaitsee säätiön omistamassa huo- 
neistossa osoitteessa Mariankatu 7 C, Helsinki. 


Asiakirja-arkisto ja käsikirjasto 


Kalevalaseura-säätiön asiakirja-aineisto arkis- 
toitiin vuodelta 2020. Säätiön käsikirjastoa 
kartutettiin Kalevalaan, kansanrunouteen ja 
suomalaiseen kulttuurihistoriaan liittyvällä 
tutkimuskirjallisuudella. 

Kalevalaseura-säätiön vuonna 2012 vuok- 
raamassa arkisto- ja varastotilassa (MJP-Kiin- 
teistöt Oy, Hämeentie 157, Helsinki) on sää- 
tiön hallintoon ja talouteen sekä varsinaiseen 
toimintaan liittyvää aineistoa. Lisäksi varas- 
tossa on Kalevalaseuran vuosikirjoja sekä Tai- 
teilijoiden Kalevala -teosta. 


Valokuvat 


Digitaaliseen kuva-arkistoon kertyi valokuvia 
Kalevalan päivästä, Joseph Alasen näyttelyn- 
avajaisista ja Kekriseminaarista. Vuoden 2020 
kuvia on yhteensä noin 100, joista luettelointi- 
vaiheessa seulotaan suuri osa pois niin että 
jäljelle jää edustava otos tilaisuuksista. 

Kuvien seulonta ja luettelointi on aikaa 
vievää ja keskittymistä vaativaa työtä, joka 
on tärkeää mutta ei kiireellistä. Siksi tiedotta- 
ja tekee sitä muun aikataulun salliessa. Tällä 
hetkellä luetteloitavana on vuoden 2017 kuva- 
aineisto. 

Kalevalaseura jäsentensä verkostona 


Kalevalaseura-säätiön jäsenistöön kuuluu kun- 
niajäseniä, kotimaisia jäseniä ja ulkomaisia jä- 
seniä, jotka ovat ansioituneet Kalevalaan tai 
suomalaiseen kulttuuriperintöön liittyvässä 
tutkimuksessa tai taiteessa. 


Kalevalaseuran jäsenistö 2020 


Vuonna 2020 hallitus ei kutsunut uusia kun- 
niajäseniä. Vuonna 2020 Kalevalaseuralla oli 
yhteensä viisi kunniajäsentä: säveltäjä Kalevi 
Aho (2018), professori emeritus Seppo Knuut- 
tila (2016), professori Pekka Laaksonen (2007), 
professori emeritus Heikki Laitinen (2018) 
sekä fil. tri Senni Timonen (2018). 

Hallitus kutsui vuosikokouksessa säätiön 
uusiksi jäseniksi yhdeksän henkilöä. Kotimai- 


siksi jäseniksi kutsuttiin seuraavat seitsemän 
henkilöä: 


Kotimaiset jäsenet (7): 


Sirpa Huttunen, toiminnanjohtaja, Kalevalais- 
ten Naisten Liitto 

Katja Hyry, FT 

Liisa Kaski, FM, tietokirjailija 

Eerika Koskinen-Koivisto, dosentti, 
Jyväskylän yliopisto 

Risto Piekka, VIM 

Raimo Ranta, Muhos 

Eija Stark, dosentti, Helsingin yliopisto 


Ulkomaisiksi jäseniksi kutsuttiin seuraavat 
kaksi henkilöä: 


Ulkomaiset jäsenet (2): 


Michael Green, taiteilija, Iso-Britannia 
Clive Tolley, dosentti, kääntäjä, Iso-Britannia 


Vuoden 2020 päättyessä Kalevalaseura-sää- 
tiön jäsenistöön kuului yhteensä 493 henkilöä. 
Kotimaisia jäseniä oli 371 ja ulkomaisia 122. 


Jäsenkysely 


Vuonna 2020 Kalevalaseura vahvisti vuoro- 
vaikutusta jäsenten kanssa toteuttamalla jä- 
senkyselyn sekä lähettämällä Pirta-lehden 
numeron 3/2020 kaikille jäsenilleen. Jäsen- 
kyselyyn vastasi 25 % jäsenistä. Sähköisesti 
laaditun jäsenkyselyn tarkoituksena oli lisätä 
vuorovaikutusta jäsenten ja seuran välillä sekä 
antaa ideoita Kalevalaseuran toiminnan uu- 
distamiseen. 

Aiottu jäsenten ilta Ateneumin Magnus 
Enckellin näyttelyn avajaisten yhteydessä 
lokakuussa ei toteutunut koronapandemian 
vuoksi. 


Tapahtumien järjestäjä ja tukija 


Kalevalaseura järjesti vuonna 2020 seuraavat 
tilaisuudet. 


399 


https://doi.org/10.21435/ksvk.100 


KALEVALASEURA-SÄÄTIÖN TOIMINTAKERTOMUS 2020 


Kalevalan päivän tapahtumat 28.2. 


Vuonna 2020 Kalevalaseura järjesti Kalevalan 
päivänä tilaisuuden Lönnrotin patsaalla sekä 
yhteistyössä Suomalaisen Kirjallisuuden Seu- 
ran kanssa seminaarin Avoin Kalevala. Kale- 
valaseura oli myös mukana Kalevalan päivän 
illan runolaulutapahtumassa Keskustakirjasto 
Oodissa. 


Seppeleenlasku Lönnrotin patsaalla 


Kalevalaseuran hallitus laski perinteiseen 
tapaan seppeleen Elias Lönnrotin patsaalla 
Lönnrotin puistikossa. Puheen piti dos. Kati 
Mikkola otsikolla ”Kalevalainen runous” 
- kenen perinnettä, kenen kulttuuriperintöä? 
Laulusta vastasi Iki-Turso-ryhmä. Paikalla oli 
noin 50 henkilöä. 


Seminaari Avoin Kalevala 


Seppeleen laskun jälkeen Kalevalaseura ja 
SKS järjestivät yhteistyössä Suomalaisen 
Kirjallisuuden Seuran juhlasalissa tilaisuu- 
den Avoin Kalevala. Seminaari järjestettiin 
Kalevalan päivänä yhteistyössä SKS:n ja 
Gallen-Kallela-museon kanssa. Tilaisuudessa 
jaettiin Kalevalaseuran palkinto prof. emerita 
Satu Apolle. Esitelmät kuultiin Lotte Tarkalta, 
Niina Hämäläiseltä ja Tuija Wahlroosilta. 
Runolaulusta vastasi Iki-Turso-ryhmä ja lo- 
puksi Ydinfysiikka-näytelmäryhmä (Juha 
Hurme) esitti hypoteesin Lönnrotin työpai- 
koista Kajaanissa 1847. Seminaariin osallistui 
yli 100 henkilöä. 

Kekrinpäivän seminaari 30.10. 


Kalevalaseura järjesti yhdessä Suomalaisen 
Kirjallisuuden Seuran kanssa 30.10.2020 
SKS:n juhlasalissa perinteisen Kekrinpäivän 
seminaarin Toiset maailmat. Seminaarissa jul- 
kistettiin vuoden 2020 Kalevalaseuran vuosi- 
kirja 99 Tuolla puolen, siellä jossakin. Käsityksiä 
kuvitelluista maailmoista sekä jaettiin Kalevala- 
seuran kekrinpäivän tunnustuspalkinnot. Semi- 
naari järjestettiin etätilaisuutena. 

Seminaarin avasi pääsihteeri Tuomas 
Lehtonen, jonka jälkeen Pekka Hakamies ja 
Niina Hämäläinen jakoivat Kalevalaseuran 
kekripalkinnot (yhteensä 5). Palkinnonsaajista 
paikalla olivat MuM Amanda Kauranne, 
professori Pertti Anttonen ja dosentti Anneli 
Mäkelä-Alitalo. 

Seminaarissa esitelmöivät FT Ulla Piela 
(Miten maailmat kuvitellaan?), dosentti Kaa- 
rina Koski, (Luontoteema suomalaisissa kuo- 
lemanjälkeisen mielikuvissa), dosentti Tiina 
Mahlamäki (Laura Lindstedtin Oneironin ku- 
viteltu tuonpuoleisuus), professori emeritus 
Juhani Niemi (Aleksis Kiven Canzio — shakes- 
pearelainen intohimodraama?) sekä dosentti 
Mikko Lahtinen (Aleksis Kivi vanhan ja uu- 
den taitekohdassa). 

Seminaariin osallistui paikan päällä 20 hen- 
kilöä ja etänä yli 200 henkilöä. 


Tutkimuksen tukija ja julkaisija 
Kalevalaseura julkaisi 99:nnen Kalevalaseuran 


vuosikirjan Tuolla puolen, siellä jossakin. Käsi- 
tyksiä kuvitelluista maailmoista, valmisteli kah- 

ta seuraavaa vuosikirjaa, toteutti yhteistyössä 
Kalevalaisten Naisten Liiton kanssa Pirta-leh- 
den (3/2020) sekä tuki taloudellisesti Kaleva- 
lan kriittisen edition työtä (Avoin Kalevala). 


Tuolla puolen, siellä jossakin. Käsityksiä 
kuvitelluista maailmoista Kalevalaseuran 
99. vuosikirja 


Ulla Pielan ja Petja Kaupin toimittama Tuolla 
puolen, siellä jossakin luotaa mielikuvituksen, 
toiveiden ja pelkojen todellisuuksiin, joita on 
kuvattu runsaasti niin suullisessa perinteessä, 
populaarikulttuurissa, mediassa, kirjallisuu- 
dessa kuin muissa taiteissa. Kalevalaseuran 
99. vuosikirjassa tarkastellaan, miten tuolle 
puolen kuviteltuja todellisuuksia on kuvattu 
kalevalamittaisissa runoissa, myyteissä, taika- 
merkeissä, kuolemanjälkeiseen liittyvissä 
mielikuvissa ja esimerkiksi salaliittoteorioissa. 
Kirjoittajat (yht. 14) osoittavat myös, minkälai- 
nen tuo puoli on Kalevalassa, Aleksis Kiven 
lyriikassa ja uudessa suomalaisessa kaunokir- 
jallisuudessa, ja kuinka sinne pääsee. Lisäksi 
artikkeleissa tutkitaan, minkälaisia merkkejä, 
jälkiä, lupauksia ja uhkauksia tuo puoli — mi- 
ten se sitten käsitteellistetäänkin — on jättänyt 
reaalimaailmaan ja meihin. Vertaisarvioidun 
teoksen artikkeleiden oikolukuun osallistui 
myös Kalevalaseuran toiminnanjohtaja Niina 
Hämäläinen. 


Paradigma. Näkökulmia tieteen periaatteisiin ja 
käsityksiin Krohneista nykypäivään. Kalevala- 
seuran 100. vuosikirja 


Vuosikirja juhlistaa 100-vuotista taivaltaan 


pureutumalla tieteen tekemisen vallitseviin ja 
alati muuttuviin paradigmoihin sekä paradig- 
mojen työkaluun, metodiin. Evolutionistinen 
tiedon käsitys määritti tiukasti folkloristiikan 
tutkimusta sen ensimmäiset vuosikymmenet, 
mutta Kalevalaseuran vuosikirjan ensimmäi- 
sen numeron ilmestyessä vuonna 1921 tieteen 
tekeminen alkoi suuntautua kohti kulttuuria 
kokonaisvaltaisemmin ymmärtävää tutkimus- 
otetta. 

Kirjan toimittavat Niina Hämälänen ja 
Petja Kauppi. Se julkistetaan loka-marraskuun 
vaihteessa 2021 järjestettävässä kekrijuhlassa, 
joka on vuosikirjan 100-vuotisjuhlaseminaari. 


Kaanon ja marginaali — kulttuuriperinnön vaien- 
netut äänet Kalevalaseuran 101. vuosikirja 


Kalevalaseuran vuosikirja 101 (2022) teemana 
on väheksyttyjä, syrjään heitettyjä aineistoja ja 
toimijoita. Keskittyessään vallitsevien suun- 
tausten ja ajatusrakennelmien ulkopuolelle 
jääneisiin ilmiöihin ja toimijoihin teema jat- 
kaa keskustelua edellisen vuosikirjan aiheesta: 
paradigmoista. Kirjan toimittavat Niina Hä- 
mäläinen ja Lotte Tarkka. 


Avoin Kalevala 


Kalevalaseura tuki taloudellisesti Avoin Kaleva- 
la -edition tutkimustyötä vuonna 2020. Avoin 
Kalevala on kriittisesti kommentoitu ja digi- 
taalisesti toteutettu tieteellinen editio vuonna 
1849 ilmestyneestä Kalevalasta. Editio sisältää 
sananselityksiä, tieteellisiä kommentaareja ja 
laajempia tieteellisiä kirjoituksia Kalevalan 
kielestä, eepoksen syntyvaiheista, Lönnrotin 

toimitustavoista sekä 1800-luvun aatteellises- 
ta kontekstista. Editiosta on ilmestynyt tähän 
mennessä kaksi osaa (2019, 2020), http://kale- 
vala.finlit.fi/. 


Pirta-lehti 


Kalevalaseura oli toteuttamassa Kalevalais- 
ten Naisten Liiton julkaisemaa Pirta-lehteä 
(3/2020). Lehdessä julkaistiin Kalevalaseuran 
esittely, Niina Hämäläisen ja Petja Kaupin 
henkilökuva taiteilija Lotta Eskosta sekä Nii- 
na Hämäläisen artikkeli Kantelettaren metsä- 
kuvastosta. 


Folklore Fellows? Communications (FFC-sarja) 


Kalevalaseuran hallitus päätti, että Kalevala- 
seura alkaa kustantaa kansainvälistä monogra- 
fiasarjaa Folklore Fellows’ Communications 
(FFC) 1.1.2021 alkaen. Sarjaa on aiemmin jul- 
kaissut Suomalainen Tiedeakatemia. 


Taiteellisten tulkintojen mahdollistaja 


Vuonna 2020 Kalevalaseura tuki taloudellises- 
ti kahta tahoa, joiden toiminta liittyi Kalevalan 
tai suomalaisen kulttuuriperinnön taiteellisiin 
tulkintoihin: 


- KalevalaFest ry (Kalevala elävänä ja 
kuolleena -cd, klubisarja) 
- Oodirunolaululle 


Kalevalaseura osallistui myös yhteistyökump- 
panina seuraaviin Kalevala-aiheisiin näytte- 


lyihin, joihin seura lainasi taideteoksiaan: 

”Maailman synty sotkan munasta — Kalevala 
ja kansanrunous taiteessa” (Taitelijakoti Erk- 
kola, Tuusula) sekä Joseph Alasen näyttely 
(Tampereen taidemuseo). Tämän lisäksi Ka- 
levalaseura julkaisi nuoren taiteilijan, Aksel 
Kornesjön Kalevala-piirroksia verkkosivuil- 
laan. 


Apurahojen ja tunnustuspalkintojen 
myöntäjä 


Kalevalaseura jakoi vuonna 2020 Kalevala- 
seuran palkinnon ja Kekrinpäivän tunnus- 
tuspalkinnot sekä myönsi apurahan post doc 
-tutkimukseen. 


Kalevalaseuran palkinto 


Kalevalaseuran hallitus myönsi Kalevalaseu- 
ran palkinnon folkloristiikan ja kirjallisuuden 
tutkijalle, professori emerita Satu Apolle. Pal- 
kinto jaettiin Kalevalan päivän seminaarissa 
28.2. Kalevalaseuran palkinto myönnetään 
joka kolmas vuosi henkilölle, joka tieteellisellä 
tai taiteellisella toiminnallaan on tehnyt mer- 
kittävällä tavalla tunnetuksi kansanrunoutta, 
Kalevalaa tai kansallista kulttuuriamme. 


Kekrinpäivän tunnustuspalkinnot 


Kalevalaseuran hallitus myönsi Kekrinpäi- 
vän tunnustuspalkinnot viidelle suomalaisen 
kulttuurin ja kulttuuriperinnön parissa an- 
sioituneelle tutkijalle, taiteilijalle, asiantunti- 
jalle sekä perinteentaitajalle ja -tallentajalle. 
Palkinnot jaettiin 30.10. SKS:n juhlasalissa 

järjestetyssä kekrinpäivän etätapahtumassa. 
Kuhunkin palkintoon kuului myös taiteilija 
Leena Lehdon tekemä Kalevala-aiheinen, 
uniikki keraaminen taide-esine sarjasta ”Tu- 
lesta tulleet”. 

Nuoren taiteilijan palkinnon sai MuM 
Amanda Kauranne Helsingistä. Arvokkaas- 
ta ja pitkäj änteisestä työstä tieteen tai taiteen 
parissa palkittiin professori Pertti Anttonen 
(Joensuun yliopisto). Perinteen taitajien ja 
tallentajien palkinto annettiin dosentti Anneli 
Mäkelä-Alitalolle Helsingistä, kirjastonhoitaja 
Hanna Taimiolle Helsingistä sekä luontoval- 
voja Reino Juutiselle Nurmeksesta. 

Kalevalaseura on jakanut Kekrinpäivän 
tunnustuspalkintoja suomalaisen kulttuurin 
ja kulttuuriperinnön parissa ansioituneille 
henkilöille vuodesta 1965 lähtien. 


Apurahat 


Kalevalaseuran hallitus päätti kokouksessaan 
1.6.2020 myöntää toisen vuoden kolmivuo- 
tisesta post doc -apurahasta fil. tri Joonas 
Aholalle. Hänen tutkimuksensa otsikko on 
”Neuvostokalevalainen runous: Rahvaanru- 
non muoto, sisältö ja merkitys Stalinin ajan 
Neuvosto-Karjalassa”. 

Kalevalaseura tuki myös opiskelijajärjestö- 
jen (Nefa ja Kutu) toimintaa Helsingin ja Tu- 
run yliopistoissa. 


Kalevalan kääntäjien tukiverkosto 


Vuonna 2020 Kalevalaseuraan ei tullut tietoja 
uusista Kalevalan käännöksistä. Kalevalaseu- 


raan kerättyjen tietojen mukaan Kalevala on 
käännetty ja julkaistu 57 kielelle ja monille 
kielille useita kertoja: kaikkiaan julkaistuja 
käännöksiä on tiedossamme 254. Luvussa 
ovat mukana sekä osittaiset että kokonaiset 
runo- ja proosamuotoiset käännökset. 

Kalevalaseura antaa Kalevalan kääntäjille 
asiantuntija-apua ja opastusta Kalevalan läh- 
teistä ja runotulkinnoista sekä kokoaa kään- 
nöksiin liittyvää materiaalia. Säätiö tekee yh- 
teistyötä Suomalaisen Kirjallisuuden Seuran 
kirjaston kanssa Kalevalan käännösten biblio- 
grafian ylläpitämisessä sekä Suomen kirjalli- 
suuden tiedotuskeskuksen FILIn kanssa 
Kalevalan käännöksiin liittyvissä rahoituskysy- 
myksissä. 


Tiedonvälittäjä 


Kalevalaseuran tiedotuksen kulmakivet ovat 
jäsen- ja uutiskirje, verkkosivut, sosiaalinen 
media ja lehdistötiedotteet. Erityisesti kirjeet, 
verkkosivut ja sosiaalinen media ovat kiinte- 
ästi yhteydessä toisiinsa: seuran tapahtumista 
ja julkaisuista tiedotetaan monikanavaisesti. 


Jäsenkirjeet 


Sähköinen jäsenkirje lähetettiin vuonna 2020 
neljä kertaa. Jäsenkirjeellä oli vuoden lop- 
puun mennessä 323 vastaanottajaa. 


Uutiskirjeet 


Uutiskirje on tarkoitettu laajalle yleisölle, 
muille kuin Kalevalaseuran jäsenille. Uutis- 

kirje tehdään jäsenkirjeen tavoin MailChimp- 
ohjelmalla. Uutiskirje vastaa sisällöltään jäsen- 
kirjettä, jäsenasioita lukuun ottamatta. Vuon- 
na 2020 lähetettiin neljä uutiskirjettä, ja vuo- 
den loppuun mennessä kirjeellä oli 132 tilaa- 
jaa. 

Laajojen jäsen- ja uutiskirjeiden lisäksi 
vuonna 2020 lähetettiin myös yksittäisiä ta- 
pahtumia koskevia kutsuja ja muistutuksia 
sekä pelkästään jäsenille että jäsenille ja uu- 
tiskirjeen tilanneille ei-jäsenille. Näillä pyrit- 
tiin lisäämään kiinnostusta Kalevalaseuran 
tapahtumia kohtaan ja muistuttamaan muun 
muassa ilmoittautumisesta. 


Lehdistötiedotteet 


Tiedot tunnustuspalkinnoista, tapahtumista 
ja seminaareista välitettiin jäsenistön lisäksi 
yhteistyökumppaneille ja medialle. Jokaiselle 
tapahtumalle määriteltiin kohderyhmä, jolle 
tiedote median ja yhteistyökumppaneiden li- 
säksi toimitettiin. 


Verkkosivut 


Kalevalaseuralla on neljä erillistä verkkosivus- 
toa: kotisivu www.kalevalaseura.fi ja sisarsivut 
Kalevalan kulttuurihistoria (https://kaku.ka- 
levalaseura.fi/), Taiteilijoiden Kalevala (tai- 
ka.kalevalaseura.fi) ja Kalevala maailmalla 
(https://kalevalamaailmalla.kalevalaseura.fi). 
Näistä kalevalaseura.fi-sivustoa päivitetään 
säännöllisesti ajankohtaisuutisilla, ennalta 
sovituilla blogikirjoituksilla (Myyttinen pree- 
sens -blogi) ja linkeillä muualla mediassa 
julkaistuihin, Kalevala-aiheisiin teksteihin. 

Sisarsivustoja päivitetään, jos aihetta ilmenee, 
mutta ne ovat käytännössä melko staattisia. 
Verkkosivujen kävijämääriä seurattiin Google 
Analytics -työkalulla. 


Blogi Myyttinen preesens. Ajankohtaista 
Kalevalasta, kulttuurista, tutkimuksesta ja 
taiteesta 


Toukokuussa 2018 avatussa blogissa julkaistiin 
vuonna 2020 kymmenen kolumnia. Kirjoitta- 
jat vuonna 2020 olivat Tiina Mahlamäki, Kati 
Mikkola, Tuomas Hovi, Joonas Ahola (2), Eija 
Stark, Helmi Järviluoma-Mäkelä, Petja Kaup- 
pi, Kati Kallio ja Heidi Haapoja-Mäkelä. Ks. 
https://kalevalaseura.fi/category/blogi/. 


Sosiaalinen media 


Sosiaalinen media on olennainen osa Kale- 
valaseuran tiedotusta suurelle yleisölle. 
Vuonna 2020 Facebookin (www.facebook. 
com/kalevalaseura) rinnalla Kalevalaseuran 
tilaisuuksista ja tapahtumista kerrottiin myös 
Twitter-tililla https://twitter.com/kalevalaseu- 
ra ja Instagram-tilillä http://instagram.com/ 
kalevalaseura. 

Kalevalaseuran Facebook-sivuilla ja Twit- 
ter-tilillä kerrotaan aktiivisesti — lähes päi- 
vittäin — Kalevalaseuran ja muiden alan 
toimijoiden ajankohtaisista tapahtumista ja 
julkaisuista. Nämä mediat mahdollistavat 
myös keskustelun, ja sähköpostien lisäksi 
Facebook ja Twitter ovatkin suuren yleisön 
käyttämä väylä Kalevalaa tai Kalevalaseuraa 
koskeviin kysymyksiin ja kommentointiin. 
Postaukset pyritään pitämään sellaisina, että 

ne herättäisivät lukijan mielenkiinnon ja pitäi- 
sivät Kalevalaseuran helposti lähestyttävänä. 
Kertomusvuoden loppuun mennessä Kaleva- 
laseuran Facebook-sivulla oli 1998 tykkääjää. 
Kasvua edellisvuoteen verrattuna oli noin 300 
(edellisvuonna kasvu oli noin 200 ja sitä edel- 
lisenä 100). 

Twitterin käytössä tietoisesti aktivoiduttiin 
vuonna 2020. Seuraajien määrä pysyi vielä 
melko vaatimattomana (179), mutta tiedotuk- 
sessa se oli tärkeä lisäkanava. 

Instagram-palvelussa Kalevalaseura sai 
vuoden 2020 loppuun mennessä 740 seuraajaa 
(kasvua edellisvuoteen 227). Instagram-pos- 
tauksissa nostettiin esiin Kalevalaseuran sivus- 
tosisältöjä erityisesti uudistetulta Kalevalan 
kulttuurihistoria -sivustolta ja blogista. Lisäksi 
sitäkin käytettiin tapahtumien markkinointiin. 


Mediaseuranta 


Kalevalaseuran verkkosivuilla on nähtävillä 
uutisvirta, johon valitaan verkkomediassa 
julkaistuja Kalevala- ja Kalevalaseura-aihei- 
sia uutisia. Mediaseuranta ostetaan Meltwater 
News -palveluntarjoajalta. Palvelun avulla on 
mahdollista seurata Kalevalasta käytävää 
keskustelua ja tapahtumia niin Suomessa 
kuin ulkomaillakin. Meltwater haravoi sekä 
sanomalehdistöstä että sosiaalisesta mediasta 
viittauksia Kalevalaan ja Kalevalaseuraan liit- 
tyviin asioihin. 

Kertomusvuonna, kuten aikaisempinakin 
vuosina, selkeät piikit Kalevalaseuran näky- 
vyydessä olivat Kalevalan päivän ja kekrin- 
päivän aikaan. Noina päivinä myös kalevala- 
seura.fi-sivuston kävijämäärä kasvoi huimasti. 


Nehvon vartio 


Kalevalaseura-säätiö omistaa Ilomantsin Neh- 
vonniemen kylässä Nehvon vartio -nimisen 
kiinteistön. Se on tarkoitettu työskentely- ja 
virkistyspaikaksi henkilöille, jotka edistävät 
suomalaiseen kulttuuriperintöön ja Kaleva- 
laan liittyvää tutkimusta ja taidetta. Kiinteistö 
käsittää päärakennuksen, pihasaunan, varas- 
torakennuksen ja ns. asuntolarakennuksen, 
jossa on kaksi kaksiota. 

Kiinteistöstä vuokrattiin kertomusvuonna 
30 kertaa joko päärakennus tai kaksio: kol- 
mesta päivästä viikkoon viihtyviä asukkaita 
oli noin 80. Toinen kaksioista oli kahden vii- 
kon ajan tietokirjailijoiden residenssinä. 

Nehvon vartiossa tehtiin jätevesijärjestel- 
män muutostyöt keväällä 2020. 

Kalevalaseuran hallitus pohti vuoden 2020 
aikana Nehvon vartion tulevaisuutta. 


Sijoitus- ja rahoitustoiminta 


Kalevalaseura varallisuutta omistavana 
säätiönä 


Säätiön sijoituksia hoidetaan taloustoimikun- 
nan hallitukselle tekemien suositusten perus- 
teella, hallituksen hyväksymän sijoitussuunni- 
telman puitteissa. Sijoitussalkun riskitasoa on 
tietoisesti madallettu lisäämällä kansainvälistä 
hajautusta ja pienentämällä kotimaisen osa- 
kesalkun osuutta omaisuudessa varmistamal- 
la kuitenkin, että salkusta saatava vuotuinen 
tuotto pysyy riittävän suuruisena toiminnan 
rahoittamiseksi. Tärkeänä pidetään myös 

sijoitusten matalaa kustannustasoa sekä vas- 
tuullista sijoittamista. 

Säätiön varsinainen toiminta rahoitettiin 
tilivuonna pääosin sijoitustoiminnan tuotoil- 
la. Varsinaisen toiminnan tuotot olivat 7491 
euroa (vuonna 2019 ne olivat 2348 euroa) ja 
kulut 316 846,98 euroa (vuonna 2019 ne oli- 
vat 329126 euroa). Suurimmat kuluerät oli- 
vat henkilöstökulut 79 098,83 euroa (104304 
euroa), tapahtuma- ja hankekulut 45827,26 
euroa (32171 euroa), julkaisu, tutkimus- ja 
tiedotuskulut 74611,53 euroa (71769 euroa), 
muut kulut (toimisto- ja hallintokulut) 65817,12 
euroa (68086 euroa). Tunnustuspalkintoina 
jaettiin 47 000 euroa (49 000 euroa). Kulujäämä 
oli 309 355,98 euroa (326778,45 euroa). 

Säätiön sijoitus- ja rahoitustoiminnan 
tuotot olivat tilivuonna yht. 975714,11 euroa 
(735 027 euroa). Niistä osinkotuotot olivat 
196 819,20 euroa (165077 euroa), korkotuotot 
4791,05 euroa (5305 euroa), voitto-osuudet 
285695,97 euroa (77 409 euroa), arvopaperei- 
den myyntivoitot 478 391,12 euroa (388 323 
euroa) ja vuokratuotot 10016,77 euroa (11 772 
euroa). Edellisvuosina tehdyistä arvonalen- 
nuskirjauksista voitiin palauttaa 0,00 euroa 
(87 138,22 euroa). 

Sijoitustoiminnan kulut olivat yht. 28 812,33 
euroa (53 475 euroa). Niistä yhtiövastikkeet ja 
muut huoneistokulut olivat 4275,40 euroa 
(4026 euroa), sijoitusten arvonalennukset 
2073,07 euroa (2381 euroa), sijoitustutkimus 
11160 euroa (12896 euroa), toimiston korjaus- 
kulut 0,00 euroa (26263,30 euroa) sekä muut 
kulut 11303,86 euroa (7 908 euroa). Sijoitus- ja 
rahoitustoiminnan tulos oli 946 901,78 euroa 
(681551 euroa). 

Tilivuoden koko toiminnan ylijäämä oli 
637 545,80 euroa (354773 euroa). Säätiön sijoi- 
tusarvopapereiden kirjanpitoarvo 31.12.2020 
oli 4479 218,02 euroa (4241535 euroa) ja mark- 
kina-arvo 7384014,60 euroa (7364035,86 
euroa). Säätiön omien pääomien määrä 
31.12.2020 oli 8030883,89 euroa (7393338 
euroa). Vieras pääoma 44380,51 euroa (43181 
euroa) koostui osto- ja siirtoveloista. 

Kalevalaseura-säätiö ei saanut tilivuonna 
rahalahjoituksia. 

Kalevalaseura-säätiö sai tilivuonna yksityi- 
seltä lahjoittajalta Toivo Talven vesivärityön 
Oksenja Mäkiselästä (1935). 

Kalevalaseura-säätiö jatkaa edelleen yleis- 
hyödyllistä toimintaansa taloudellisten mah- 
dollisuuksiensa mukaisesti. Säätiö osallistuu 
hankkeisiin, joiden tavoitteena on säätiön 
sääntöjen mukaisesti edistää suomalaiseen 
kulttuuriperintöön ja Kalevalaan liittyvää tie- 
teellistä ja taiteellista toimintaa. 


Sijoitustoiminta 2020 


Vuosi oli ollut vaiherikas. Korona-viruksen 
aiheuttama voimakas lasku keväällä ja loppu- 
vuoden vastaavan voimakas elpyminen ovat 
liikutelleet varsinkin osakekursseja voimalli- 
sesti. Keskuspankkien massiiviset elvytystoi- 
met pysäyttivät ensin laskun ja lopulta kään- 
sivät osakekurssit vinhaan nousuun, joka 
on jatkunut joulukuulle ja vuoden vaihteen 
ylitsekin. Yhdysvaltain poliittinen tilanne vai- 
keuttaa vuoden 2021 ennakointia, mutta 
keskuspankkielvytys pitänee kurssit lievällä 
nousu-uralla alkuvuoden. Odotukset demo- 

kraattien elvytyspaketista tukee kurssikehi- 
tystä toistaiseksi, mutta pelaamaton kortti on 
elvytyksen asteittainen lopettaminen. 

Kalevalaseuran salkussa on tehty muutok- 
sia vuoden 2020 aikana seuraavasti: 


Myynnit: 

* Nordea Maailma -rahasto, kokonaan 

* Nordea Pro Stable -rahasto, kokonaan 

e Kone Oyj, 3.150 kpl 

e Kesko B, 13.400 kpl 

Myyntien taustalla ovat seuraavat seikat: 

* osakeallokaation tavoitteeksi hallitus 
asetti: kotimaiset osakkeet 21 % ja ulko- 
maiset osakkeet (mukaan lukien kehitty- 
vät markkinat) 49 % salkusta; osuudet 
vuoden vaihteessa olivat; kotimaiset 
osakkeet 30,9 % ja ulkomaiset 31,1 %. 
Siirtymä on kesken ja sitä jatketaan 2021 
puolella. 

* Nordean molemmat rahastot myytiin 
heikon tuottokehityksen takia 

* Koneen ja Keskon osakkeita myytiin 
tässä vaiheessa siksi, että niiden osuu- 
det salkusta ylittivät 5 % rajan, mikä on 
yksittäisen osakkeen riskimaksimiosuus 
koko salkusta 

Ostot: 

* J.O.Hambros CM Global Select B 
-rahasto 1,0 m€ (ISIN IEooB3DBRM10) 

* RBC Global Equity Focus -rahasto 
1,0 m€ (LU1532723878) 

e Nordea 1 Global Climate and 
Enviromental BI -rahasto 0,55m€ 


(LU0348927095) 


Ostetut rahastot ovat ESG-profiililtaan selväs- 
ti aiempia parempia. Hallitus on lausunut 
toiveenaan, että sijoituksissa painotetaan vas- 
tuullisen sijoittamisen periaatteita. Ne ovat 
myös onnistuneet kattamaan alkuvuoden 
heikohkon kehityksen. 

Salkun tämänhetkinen osakepaino on mal- 
tillinen 62 %. Neutraali allokaatio on 70 % ja 
osakkeiden vaihteluväli on 55-85 % salkusta. 

Korkosijoitusten osuus on 29,6 %, neutraa- 
li 20 % ja vaihteluväli 5-35 % salkusta. Korot 
ovat sijoitettu Hypo-pankin avista-talletus- 
tilille (tuotto 0,2 %). Nykyisellään korkomark- 
kinoilla riski-tuottosuhde on heikko, joten väl- 
tämme pidempiä kiinteäkorkoisia sijoituksia 
toistaiseksi. 

Salkun markkinahintaan arvostettu tuotto 
oli 2020 5,8 % ja vastaavasti vertailuindeksin 
tuotto 2020 oli 8,5 %. Tuotto jäi indeksille mal- 
tillisen osakeosuuden takia. Pilkottuna tuotto 
muodostui seuraavasti: Osakkeet 11,4 %, josta 
kotimaiset osakkeet tuottivat 14 %, kehittyvät 
markkinat 11,8 % ja ulkomaiset osakkeet 3,4 %. 
Nordean rahastojen tuotto kuluneelle vuodel- 
le myytäessä oli -7,5 %. Korkojen tuotto oli 
0,2 % ja kiinteistöjen tuotto jäi negatiiviseksi 
(-0,1 %) laskennallisesti. Arvonmuutoksia ei 
huomioida. 

Salkun juoksevat tuotot jäävät jatkossa ai- 
empaa vaatimattomiksi, lähinnä niitä syntyy 
kotimaisten osakkeiden osingoista ja vuok- 
ra-asunnon vuokratuotoista. Jatkossa tuottoja 
realisoidaan rahastoja myymällä, mutta vuo- 
den 2020 aikana säätiö sai huomattavan mää- 
rän myyntivoittoja, joilla katetaan useamman 
seuraavan vuoden kulut. 

Korkosijoitusten osuus on 30 %, neutraali lille (tuotto 0,2 %). Nykyisellään korkomark- 


20 % ja vaihteluväli 5-35 % salkusta. Korot kinoilla riski-tuottosuhde on heikko. 
ovat sijoitettu Hypo-pankin avista-talletusti- 

